
gyvenantis pasaulyje, kuriame tai nebemadinga. 


Raymond Chandler 


Jackui 


I dalis 


1 


Metalo skonis srėbtuvėj ne į temą. Taip būna, kai išsivalęs dantis netyčia atsigeri 
sulčių. Visiškas chaosas. Nors dabar, tiesą sakant, į temą. Sumišęs su siaubu. Pa- 
nika. Mirties baime. 

Miškelis. Mahmudas ant kelių žolėje, rankos už galvos, kaip koks prakeiktas 
Vietkongo tipas filme apie karą. Žemė šlapia, per džinsus skverbiasi drėgmė, Gal 
kokia devinta valanda. Dangus vis dar šviesus. 

Aplink jį išsirikiavę penkiese. Visi „ypač pavojingo“ modelio. Neskystablauz- 
džiai vaikiai. Savo gaujai prisiekę visuomet laikyti užnugarį. Tokius gangsteriūkš- 
čius kaip Mahmudas jie kremta pusryčiams. Kasdien. 

Chara. 

Šaltas vidurvasaris. Vis vien jis jautė savo prakaito kvapą. Kaip, velniai griebtų, 
tai atsitiko? Jis juk turėjo mėgautis gyvenimu. Pagaliau išėjo iš cypės - laisvas 
kaip paukštis. Pasirengęs sučiupti Švediją už kiaušų ir pasukioti. O dabar - šitai. 
Dabar gali būti ir game over. Iš tikrųjų. Visai supistas reikalas. 

Revolveris girgždėjo į dantis. Galvoje aidėjo. Akyse žaibuliavo. Jo gyvenimo 
kadrai. Prisiminimai apie niurnančias socialinio skyriaus bobas, suprantančiais 
besidedančius kuratorius, slaptų rasistinių pažiūrų klasės auklėtojus. Peras 
Ulovas, jo šeštos klasės mokytojas: „Mahmudai, Švedijoje taip nedaroma, ar 
supranti?“ Mahmudo atsakymas - esant kitokioms aplinkybėms jis būtų išsi- 
viepęs, tai prisiminęs: „Eik tu šikt, šitaip daroma Albyje.“ Daugiau filmo kadrų: 
betono mentai, kurie niekada nesuvokė, ką išsigimęs kazių Švedijos valstybinis 
auklėjimas padarė tokiems vaikinams kaip jis. Ašarų pilnos tėčio akys per mamos 
laidotuves. Kalbos su bičais sporto salėje. Kai jam pirmą sykį pavyko įkišti daik- 
tą. Nepriekaištingai pataikyti vandens balionai iš balkono į šunis vedžiojančius 


žmones. Vagiliavimas miesto centre. Cypės valgykla. Jis - tikras milijonierius iš 
daugiaaukščių, suplanuotų pagal priemiesčių programą, pakeliui į viršūnę, kaip 
deluxe gangsteris. Dabar štai - stačia galva žemyn. Į nežinią. 

Jis nepaisydamas patrankos burnoje ėmė šnibždėti maldos žodžius. 

- Ash-Hadu anla-ilaha illa-Allah. 

Vyrukas, laikantis šautuvą jo žabtuose, pažvelgė į jį iš viršaus. 

— Ar ką pasakei, a? 

Mahmudas nedrįso pakrutinti galvos. Dirstelėjo aukštyn. Juk negali nieko 
pasakyti. Ar bičas lėtai virškina? Jų žvilgsniai susitiko. Atrodė, kad vaikinas vis 
dar nesuvokia. Mahmudas jį iš matymo pažinojo. Danielis - kažkuo betampąs, 
bet vis dar ne vienas iš didžiųjų. Riebus 18 karatų aukso kryžius ant kaklo - ti- 
kras siro stilius. Dabar gal ir jis bosas. Bet jei jo smegenys būtų iš kokso, tai šį 
pardavus pinigų vos pakaktų nusipirkti šokoladukui. 

Galiausiai Danielis reikalą suprato. Ištraukė revolverį. Pakartojo: 

- Ar ko norėjai, ką? 

- Ne. Tik paleisk mane. Suveiksiu tai, ką skolingas. Prižadu. Ėgi. 

- Užsikimšk. Manai galįs mane maustyti? Turi palaukti, kol Giurhanas norės 
kalbėtis. 

Patranka atgal į burną. Mahmudas tylėjo. Nedrįso net pagalvoti apie maldas. 
Nors ir nebuvo religingas, žinojo, kad pasimelsti nepakenktų. 

Dunksinti mintis: ar dabar jau šakės? 

Atrodė, lyg miškas aplinkui būtų sukęsis. 

Jis bandė nekvėpuoti giliai. 

Fuck. 

Fuck, fuck, fuck. 


Po penkiolikos minučių. Danielis pavargo. Ėmė sukiotis, atrodė išsiblaškęs. 
Ginklas žvangėjo labiau nei seno modelio metro vagonai. Jausmas, lyg jam 
srėbtuose būtų stirksojusi beisbolo lazda. 

- Jo, tu ryškiai manai galįs daryti kaip nori, ar ne? 

Mahmudas atsakyti negalėjo. 

- Manei galėsiąs iš mūsų džiauti, ar ne? 

Mahmudas bandė atsakyti „ne“. Garsas nuskambėjo labai giliai gerklėje. 
Neaišku, ar Danielis suprato. | 

Bernas tarė: 

- Nieks iš mūsų nešvilpia. Aišku kaip dieną. 

Vaikinai, buvę tolėliau, rodos, nugirdo, kad čia šnekamasi. Prisiartino. Ke- 
turiese. 


Giurhanas - legendinis gyvybei pavojingas platintojų karalius. Išsitatuiravęs 
iki kaklo: ACAB ir kanapės lapas. Palei vieną dilbį - asiriškasis erelis išskėstais 
sparnais. Palei kitą ranką - juodomis gotikinėmis raidėmis: Born to be hated. 
Gaujos tokiu pat pavadinimu viceprezidentas. Tai greičiausiai stiprėjanti pietų 
Stokholmo lyga. Vienas pavojingiausių Mahmudui žinomų asmenų. Apipintas 
mitais, greitas užsiplieksti, pakvaišęs. Mahmudo pasaulyje tai reiškia: kuo labiau 
pakvaišęs, tuo daugiau valdžios. 

Kitų trijų bičiukų Mahmudas anksčiau nebuvo matęs, bet visi turėjo po tokią 
pat tatuiruotę kaip ir Giurhanas. Born to be hated. 

Giurhanas Danieliui parodė: ištrauk ginklą. Viceprezidentas pats jį pasiėmė 
ir nutaikė į Mahmudą. Per pusę metro nuo jo. 

- Paklausyk. Reikalas gan paprastas. Tu mums suveiki tuos grynuosius ir 
baigi burnot. Jeigu nebūtum putojęsis, nebūtų mums.reikėję varyt viso šito 
reiso. Capish? 

Mahmudo burna išdžiūvusi. Jis bandė atsakyti. Spoksojo į Giurhaną. 

- Aš užmokėsiu. Sorry, kad šakojausi. Tai mano paties kaltė, - girdėjo drebulį 
savo balse. 

Giurhano atsakymas - riebus antausis atbula ranka. Į galvą trenkė lyg šūvis. 
Bet tai nebuvo šūvis - tūkstantį kartų geriau už šūvį. Tačiau jei Giurhanas pa- 
kvaiš, tikrai bus šakės. 

Jo sprando raumenys ant odos išryškino skiautėtą kanapės lapo struktūrą. 
Jų žvilgsniai susitiko. Užstrigo. Įsikirto. Giurhanas: baisiai didelis - didesnis už 
Mahmudą. O Mahmudas toli gražu ne šapas. Giurhanas - pagarsėjęs agresyvus 
banditas, prievartos mėgėjų pranašas, gangsterių atletas. Giurhanas - randų 
antakyje daugiau nei kokio nors Maiko Taisono veide. Mahmudas mąstė: „Jei 
žmogaus akyse galima matyti jo sielą, tai Giurhanas tokios neturi.“ 

Klaida buvo apskritai išsižioti. Reikėjo nuleisti akis. Nusižeminti prieš vice- 
prezidentą. 

Giurhanas užriaumojo: 

-- Tu, prakeiktas pyzda. Iš pradžių išbybini visą reikalą ir sėdi. Tuomet mentai 
konfiskuoja partiją. Mes patikrinom nuosprendį, ar nerauki? Mes žinom, kad 
konfiskuotoj partijoj trūko daugiau nei dešimties tūkstančių ampulių. Tai reiš- 
kia, kad jas iš mūsų nušvilpei. O dabar, po pusmečio, pradedi putotis, kai norim 
susigrąžinti pinigus, kuriuos esi mums skolingas. Ar vaizduoji kietą vien tik dėl 
to, kad sėdėjai kaliūzėj? Po velnių, nuknisai tris tūkstančius „Winstrol“ pakelių. 
Iš mūsų niekas nevagia. Ar įsikerti? 

Mahmudas apimtas panikos. Nežino, ką jam atsakyti. 

Tyliu balsu: 


- Atleisk man. Nagi, prašau. Dovanok. Užmokėsiu. 

Giurhanas, nutaisęs balsą, jį pamėgdžiojo: 

- Atleisk man. Dovanok man. Baik varyt kaip koks gėjus. Manai, tai padės? 
Ko pradėjai rautis? 

Giurhanas abiem rankomis suėmė revolverį. Atlenkė vamzdį. Patronai vie- 
nas po kito sukrito į jo kairįjį delną. Mahmudas jautė, kaip atsipalaiduoja. Jie 
galėjo jam užvožti. Kruvinai jį primušti. Bet jei be šautuvo - tikrai neketino jo 
užspausti amžiams. 

Vienas iš kitų vaikinų pasisuko į Giurhaną. Kažką trumpai turkiškai pasakė. 
Mahmudas nesuprato: ar taip vaikinas davė nurodymus, ar išreiškė padėką? 

Giurhanas linktelėjo. Vėl nukreipė ginklą į Mahmudą. 

- Gerai, reikalas toks. Būgne likusi viena kulka. Esu tau geras. Paprastai išsyk 
nugnybu. Ane? Mes negalime toleruoti daugybės tokių pirdžių kaip tu. Kurie 
išsyk puola šakotis, jei tik kas pasišika. Esi nerealiai daug mums skolingas. Bet 
šįvakar mano nuotaika gera. Aš pasuksiu, ir jeigu tau nusišypsos laimė, tai - 
likimas. Galėsi iš čia eiti. 

Giurhanas laikė būgną pakėlęs į pusšviesį dangų. Buvo aiškiai matyti: penkios 
tuščios skylės, o vienoje - kulka. Jis pasuko būgną. Garsas priminė besisukančio 
ruletės būgno traškėjimą. Tada plačiai išsiviepė. Nusitaikė į Mahmudo smilkinį. 
Traškesys atlenkiant gaiduką. Mahmudas užsimerkė. Vėl ėmė šnabždėti maldos 
žodžius. Po to vėl apėmė panika. Žaibai akyse sugrįžo. Širdis taip daužėsi, kad 
beveik užgulė ausis. 

— Na, dabar pažiūrėsim, ar tau, bičiuk, sekasi. 

Pakštelėjo. 

Nieko. 

NIEKO. 

Jis vėl atsimerkė. Giurhanas vypsojo. Danielis žvengė. Kiti vaikinai kvatojo. 

Mahmudas sekė jų akis. Žvilgtelėjo žemyn. 

Nuo žemės drėgmės jo keliai buvo šlapi. Bet tai ne viskas: palei jo kairiąją 
džinsų klešnę. Ištisusi dėmė. 

Tie žvengė net susiriesdami. Patyčių persmelktas juokas. Piktdžiugiškas vyp- 
sojimas. 

Giurhanas ištiesė ginklą Danieliui. 

- Kitą sykį gal reiks man tave stuktelt į subinę. Mergužėle. 

Chaotiški jausmai. Viltis prieš nuovargį. Laimė versus neapykanta. Palengvė- 
jimas, bet ir gėda. Blogiausia jau praeityje. Jam leista gyventi. 

Su šituo. 

Uždanga. 


Smurtas prieš moteris 


Raportų apie smurtą prieš moteris per pastaruosius dešimt 
metų padaugėjo 30 procentų, ir dabar pagal Nusikaltimų 
prevencijos tarybos statistiką jų skaičius siekia 24 100 
pareiškimų. Tai tikriausiai priklauso tiek nuo to, kad 
šiandien dažniau nei anksčiau apie smurtą pranešama po- 
licijai, tiek nuo to, kad išaugo prievartos mastai. Bet 
egzistuoja ir daug neužregistruotų atvejų. NPT ankstesnėse 
studijose paskelbė, kad policijai pranešama vos apie kas 
penktą atvejį. 


Maždaug 72 procentais atvejų nusikaltėlis yra moteriai pa- 
žįstamas žmogus. Dažniausiai tarp vyro ir moters yra arba 
anksčiau buvę artimi santykiai. 21 procentas visų smurtinių 
nusikaltimų prieš moteris baigėsi vadinamuoju nusikaltėlio 
identifikavimu. Tai reiškia, kad po tyrimo prokuroras turi 
įtariamąjį asmenį ir nusprendžia, iškelti bylą, nekelti 
bylos (pavyzdžiui, jei asmeniui nėra 18 metų arba jei nusi- 
kaltimas trivialus), paskirti baudą arba lygtinę bausmę. 


Smurtas prieš moteris ir vaikus yra visuomenės problema, 
kuri per pastaruosius metus sulaukė gan daug dėmesio. Taip 
yra tiek dėl priimtų naujų įstatymų (be kita ko, dėl drau- 
dimo lankytis bei šiurkštaus moterų terorizavimo), tiek 
dėl kitų priemonių, pavyzdžiui, teigiamos įtakos turėjo 
Valstybinio moterų centro įsteigimas bei lėšų švietimui 
atseikėjimas. Reikšmingas buvo netgi pavienių organizacijų 
dėmesys, tai yra, kad maždaug pusėje šalies rajonų subur- 
tos moterų bei merginų budinčiosios pagalbos grupės. Nors 
yra reikšmingų postūmių, problema išlieka aktuali: kasmet 


smurtą ir pažeminimą patiria tūkstančiai moterų. 


Nusikaltimų prevencijos taryba 

Niklas jau kuris laikas grįžęs. 

Jis gyveno pas savo mamą Katariną. Kartkartėmis bandė miegoti, tarp koš- 
marų iš to pasaulio: kai buvo gaudomas, persekiojamas, baudžiamas. Bet ne ką 
rečiau ir pats griebdavosi ginklo arba spardydavo bejėgius žmones. Lygiai kaip 
buvo ir ten. Tikrovėje. 

Sofa buvo per trumpa, kad ant jos būtų galima miegoti, todėl odines pagal- 
vėles jis pasidėjo ant grindų. Kojos kyšojo ir stiro, bet nieko baisaus - tai geriau 
nei gulėti susilanksčiusiam kaip kišeninis peiliukas ant trivietės sofos, nors jis 
buvo ir prie to pratęs. 

Niklas pro durų plyšį pamatė šviesą. Mama viduje bus skaitanti moterų Žur- 
nalus - kaip visuomet. Biografijos, memuarai ir paskalos. Neblėstantis domėji- 
masis kitų nuopuoliais. Jos gyvenimas buvo naujienos apie ne pirmo ryškumo 
žvaigždžių apgailėtinas skyrybas, alkoholizmą ir meilės romanus. Gal jų liūdni 
gyvenimai padėdavo jai pasijusti geriau. Bet tai tebuvo melas. Kaip ir jos pačios 
gyvenimas. 


Rytais jis tysodavo lovoje. Girdėdavo, kaip ji ruošiasi į darbą. Mąstydavo, koks 
bus jo gyvenimas Švedijoje, civilio gyvenimas. Kuo jis čia iš tiesų užsiims? Jis 
žinojo, kokie darbai tiktų: apsaugininko, asmens sargybinio, kario. Apie pastarąjį 
nėr ko ir svajoti. Krašto apsauga nesamdytų žmogaus, kurio praeitis tokia kaip 
jo. Antra vertus - būtent tai jis ir sugebėjo. 

Laikėsi namie. Žiūrėdavo televizorių, kepdavo omletą su bulvėmis ir dakta- 
riška dešra. Tikras maistas - tai ne sausi mišiniai, konservai ir makaronai skar- 
dinėse. Mitalas smėliadėžėje beveik sugadino jo tikros daktariškos dešros skonio 
pojūtį, bet dabar reikalai taisosi. Keletą sykių buvo išlindęs iš buto. Pabėgioti, 
apsipirkti, sutvarkyti reikalų. Vidury dienos mieste žmonių nedaug - jis lakstė 
kaip pamišęs. Tai padėjo išsisklaidyti mintims. 

Gyveno skolintu laiku. Mamai nekas, kad jis pas ją gyvena. Ir jam neišeina 
pas ją gyventi. Nieko nebus: abudu žino, jog šitaip neišeina. Jis turi nuleisti garą. 
Susirasti kitą gyvenamąją vietą. Make a move. Tai turi susitvarkyti. 

Jis juk grįžęs į lengvąją, saugiąją Žuvėdiją. Kur viską galima sutvarkyti pasitel- 
kus truputį noro, velniško užsispyrimo, pinigų ir socdemiškų kontaktų. Niklas 
pastarųjų neturėjo. Bet jam netrūko noro - kietesnio nei „M1A2 Abrams“ tanko 
šarvai. Mama jį vadino pasipūtėliu. Gal čia ir buvo tiesos, būdamas ten jis bent 
jau buvo pakankamai cocky, kad išgyventų su vyrukais, kurie užėsdavo dėl mažiau 
nei juokingos anglų kalbos tarties klaidos. O pinigai? Turtų, kad galėtų išsilaikyti 
visą gyvenimą, nebuvo susikrovęs bet šiai dienai pakako. 

Jis stovėjo virtuvėje ir galvojo. Skanaus omleto paslaptis - kepti jį uždengtą. 
Kad kiaušinio paviršius greičiau sukrešėtų ir neliktų gleivėto, į želę panašaus 
baltymo viršuje ir pridegusio kiaušinio apačioje. Jis įvertė supjaustytų bulvių, 
svogūno ir dešros gabalėlių. Apibarstė sūriu. Palaukė, kol šis ištirps. Fantastiškas 
aromatas. Daug geresnis nei visokie chow, kurių ragavo būdamas ten, netgi per 
Padėkos dieną. 

Mintys sklandė nykiais ruožais. Jis grįžęs - geras jausmas. Bet, tiesą sakant, 
grįžęs kur? Mama buvo šalia, bet jos lyg ir nebuvo. Jis jau nebežinojo, ką tokius 
pažįsta Švedijoje. O kaip jis pats jautėsi? Jeigu tikrai įsigilintų. Sutrikimas/atpa- 
žinimas/siaubas. Niekas nepasikeitė. Išskyrus jį. Ir tai jam varo mirtiną baimę. 

Pirmaisiais metais, kai buvo išvykęs, namo grįždavo kokį sykį per metus, daž- 
nai gaudavo laikiną leidimą apie Kalėdas ar Velykas. Bet dabar jau buvo praėję 
daugiau nei treji metai. Irake įvykiai buvo per daug intensyvūs. Neišėjo imti ir 
patraukti namo. Per tą laiką vos keliais žodžiais tebuvo persimetęs su mama. 
Niekam kitam irgi neskambindavo. Jis buvo toks, koks buvo. Niekas apie tai 
nežinojo. Bet, kita vertus - ar kas kada nors žinojo? 


Diena slinko lėtai. Kai ji grįžo namo, jis sėdėjo priešais televizorių. Vis dar 
sotus omleto. Žiūrėjo dokumentinį filmą apie du vaikinus, kurie Antarktidą 
peršliuoš slidėmis - beprasmiškiausias dalykas, kokį tik jam yra tekę matyti. Du 
grybai bandė vaizduoti, kaip išgyvena: juk sykiu buvo filmavimo komanda, aišku 
kaip dieną. Kaip jiems sekėsi, jeigu jau buvo taip šalta ir velnioniška? Patetiška 
liaudis, kuri apie išgyvenimą išmanė mažiau nei nieko. Ir dar mažiau - apie 
gyvenimą. 

Mama nuo pastarosios jo viešnagės namie atrodė pasenusi. Išsekusi. Pavargusi. 
dėl jo naktimis. Ar dažnai susitikdavo Jį iš didžiosios J - vyrą, sugadinusį jiems 
gyvenimus. Kai pastarąjį sykį jis lankėsi namie, ji tvirtino, esą juodu nebesimato. 
Niklas tuo patikėjo maždaug tiek pat, kaip Moktada al Sadras tikėjo, kad JAV 
norinčios jo liaudžiai gera. Bet dabar padarys visam tam galą. 

Tam tikra prasme ji buvo stipri. Viena augino neklaužadą sūnų. Atsisakė 
priimti visuomenės pagalbą. Nepasidavė ir neišėjo priešlaikinės pensijos kaip 
visos jos draugės. Vilko gyvenimo naštą. Kita vertus, ji įsileido į savo gyvenimą 
Jį. Leido ją valdyti. Žeminti. Suvaryti. Kaip jie galėjo būti tokie skirtingi? 

Ji ant grindų padėjo maišelį su maisto produktais. 

- Labas, sveikas. Ką gi šiandien nuveikei? 

Jis matė, kokius skausmus ji kenčia. Tai suprato jau pirmą dieną Švedijoje - ji 
vargo dėl atsisakiusios nugaros. Bet vis vien toliau dirbo, kad ir puse etato, tik 

kokia prasmė, tiesą sakant? Jos veidas niekuomet nespinduliavo džiaugsmu. 
Raukšlių tarpuaky visuomet būta, bet šiandien jos buvo gilios. Tarsi nuolat būtų 
slėgę rūpesčiai. Ji kažkaip nuleisdavo antakius, juos suraukdavo, ir ryškiausios 
jos raukšlės pagilėdavo beveik centimetru. 

Toliau ją stebėjo. Rožinis megztinis - jos mėgstamiausia spalva. Aptempti 
džinsai. Ant kaklo - grandinėlė su auksine širdele. Plaukai nudažyti šviesiomis 
sruogelėmis. Niklui knietėjo, ar ji tai vis dar daro Sonjos Estergren moterų kir- 
pykloje. Some things just never change, kaip Kolinas sakydavo. 

Iš tiesų ji buvo geriausias žmogus pasaulyje. Per gera. Tai buvo neteisinga. 

Katarina. Jo mama. 

Ta, kurią jis mylėjo. 

Taip pat kurios jis ir bodėjosi. 

Dėl to jos gerumo. 

Ji buvo per silpna. 

Tai negerai. 

Bet jie niekuomet negalės apie viską kalbėtis. 

Niklas padėjo maišelį virtuvėje. Vėl grįžo į svetainę. 

- Mama, aš greitai išsikraustysiu. Nusipirksiu sutartį. 

Ir vėl ten raukšlės. Kaip kelio įplyšos dykumoje. 

- Bet, Niklai, argi tai nėra nelegalu? 

- Ne, patikėk. Nelegalu nuomos sutartis pardavinėti, o pirkti - ne. 

Išdegs. Aš turiu pinigų ir niekas manęs neišdurs. Prižadu. 

Katarina vietoj atsakymo kažką suniurnėjo. Nuėjo į virtuvę. Ėmėsi gaminti 
vakarienę. 


Nemiga buvo jį bepakertanti. Netgi blogiausiomis naktimis ten, granatoms 
keliant daugiau triukšmo nei svetainės viduryje sprogstantys naujamečiai fe- 
jerverkai, jis nemiegojo taip sumautai. Ausų kamščiai, saugantys nuo triukš- 
mo, paprastai būdavo išganymas. CD grotuvas - išsigelbėjimas. Dabar niekas 
nepadėjo. 

Jis pažvelgė į plyšį po mamos durimis. Ji lempą užgesino pusė pirmos. Dėl 
kažkokios priežasties jis jau dabar žinojo negalėsiąs užmigti. Vartėsi nuo vieno 
šono ant kito. Kaskart paklodė vis labiau slydo į vieną sofos pagalvėlių pusę. 
Susiglamžė. Sugadino galimybę užmigti. 

Mąstė apie savo vieną dieną įsigytą pirkinį. Be ginklo jautėsi nesaugus. Da- 
bar ramiau. Jis sutvarkė tai, ko dabar reikėjo. Mintys skriejo toliau. Svėrė darbo 
alternatyvas. Kiek iš savo CV jam verta parodyti? Beveik pats iš savęs tamsoje 
juokėsi: Švedijoje gal nėra taip labai vertinamos išsamios žinios apie daugiau nei 
keturiasdešimt ginklų tipų. 

Mąstė apie Jį. Privalo dingt iš buto, iš namo. Tai jam skleidė blogą energiją. 
Sunkius prisiminimus. Pavojingą artumą. 

Dabar Niklas ketino gyventi vadovaudamasis savo paties filosofija. Minčių 
šventovė, kurią jis kruopščiai pasistatė per pastaruosius metus. Etikos taisyklės 
svarbios tik tau pačiam. Jeigu gali jų atsikratyti, tampi laisvas. Ten, smėliadėžėje, 
tokie dalykai nugaišdavo. Moralė užsitraukdavo kaip savaime per kelias savaites 
pranykstantis įdrėskimas. Jis buvo laisvas - laisvas gyvenimą suimti į savo rankas 
taip, kaip geriausiai tiko jam pačiam. 

Mąstė apie vyrukus. Koliną, Aleksą, kitus. Jie žinojo, apie ką jis kalba. Kare 
žmogus tampa sąmoningas savo paties atžvilgiu. Esi tik tu. Taisyklės egzistuoja 
kitiems. 


Kitą dieną jis kreipėsi į nelegalų agentą. Per laidą bičo balsas skambėjo įtar- 
tinai. Ryškiai bus šlykštus tipas. Numerį Niklas gavo iš seno mokyklos laikų 
pažįstamo, Benjamino. 

Iš pradžių turėjo įrašyti žinutę į nelegalaus agento telefono atsakiklį. Po keturių 
valandų sulaukė skambučio iš slapto numerio. 

- Labas, čia agentas. Iš tavo žinutės girdėjau, kad domintų apžiūrėti objektą. 
Ar tiesa“ 

Niklas mąstė: „Kai kas gerai gyvena iš kitų krizių.“ Senis buvo gyvatė. Be 
išimčių vengė tokių žodžių kaip „butas“, „sutartis“ arba „nelegalus“ - žinojo, 
kad negalima vartoti dalykų, kurie gali būti panaudoti prieš jį. 

Nelegalus agentas jį instruktavo: tau skambinu aš, tu man niekada neskam- 
bink. | 

Sutarė pasimatyti jau kitą dieną. 


Jis įžengė į „McDonald's“. Šlykščiai pavargęs, bet pasirengęs susitikti agentą. 
Vietelė atrodė taip, kaip ją ir prisiminė. Nepatogios metalinės kėdės, vyšnios 
medienos spalvos apdaila, linoleumo grindys. Klasikinis „McDonald's“ kva- 
pas - nešvaros ir mėsainių mėsos maišalienė. Prie kasų Ronaldo Makdonaldo 
taupyklės. Ant padėklų patiesti popieriai, ant kurių „Happy Meal“ reklama, prie 
kasų - jauni vos apsipūkavę vaikėzai ir tamsios merginos. 

Skirtumas nuo pastarojo karto, kai čia valgė, - sveikuoliškumo fašizmas. Vietoj 
kepintų bulvyčių - morkytės, vietoj tradicinės baltos - rupi mėsainių bandelė, 
vietoj papildomo sūrainio - „Cezario“ salotos. Kas žmonėms pasidarė? Jeigu per 
mažai juda, kad sudegintų įprastą maistą, jiems reikėtų dukart pagalvoti prieš 
keliant koją į šitą vietelę. Niklas užsisakė mineralinio vandens. 


Prie jo stalo artinosi vyras. Vilkėjo ilgą paltą, kuris beveik vilkosi žeme, po 
juo - pilką kostiumą ir baltus marškinius. Be kaklaraiščio. Atgal sulaižyti plaukai 
ir tuščias žvilgsnis. Šypsena tokia plati, kad galvą beveik dalijo pusiau. 

Tai turėtų būti agentas. 

Vyras ištiesė ranką. 

- Sveikas, būsiu tvarkytojas. 

Niklas jam linktelėjo. Žinia: gali būti man reikalingas tvarkytojas, bet vien 
dėl to tau šiknos laižyt nežadu. 

Agentas atrodė nustebęs. Sekundę sudvejojo. Tada prisėdo. 

Niklas iškart pasuko prie reikalo. 

— Ką man turi ir kaip viskas veikia? 

Nelegalus agentas pasilenkė į priekį. 

- Eini, tipo, tiesiu taikymu. Ar neužsisakysi ko pavalgyti? 

— Ne, ne dabar. Geriau man papasakok, ką turi ir kaip tai vyksta. 

- Kaip nori. Turiu objektų ten, kur tik tau reikia. Galiu suveikti Stokholmo 
pietuose, šiaurėje, Estermalmėje, Kungsholmene. Velniai griebtų, galiu suveikti 
karališkajame Drotningholme, jei tave domintų. Bet nepanašus į tokį. - Agentas 
žvengė iš savo paties sąmojo. 

Niklas nieko nesakė. 

- Bet atmink, jei kada nors ištrauksi, kad mes čia matėmės ir aptarėme tai, 
ką aptarinėsime, tai to nebuvo. Šiuo metu sėdžiu susirinkime su keliais bendra- 
darbiais, tavo žiniai. 

Niklas nei girdėjo agento pliurpalų, nei juos suprato. 

- Na, aš esu pridengęs prisidirbusius žmones. Tavo žiniai. Jei sulaukčiau 
nemalonumų, turiu liudininkų, kad šiuo metu buvau užsiėmęs kitais dalykais 
kitoje vietoje. 

— Aišku. Tau gerai. Bet neatsakei į mano klausimą. 

Agentas vėl nusišypsojo. Pradėjo. Kalbėjo greitai ir neaiškiai. Niklas turėjo jį 
prašyti kartoti po keletą kartų. Užtikrintas vyruko stilius nederėjo su jo šneka. 

Jis detaliai papasakojo apie objektus visuose centrinės miesto dalies kvarta- 
luose. Bendradarbiavimą su prabangių butų, namų, skirtų šeimoms, valstybinių 
gyvenamųjų būstų bendrovių savininkais. Paradiniai apartamentai centre, dviejų 
kambarių su virtuve butai Siodermalmėje arba vieno kambario butai priemies- 
čiuose. Pasak jo: užtikrinti, savo kainos verti planai. 

Niklas jau žinojo, ko norįs. Dviejų kambarių buto kokiame nors per daug nuo 
centro nenutolusiame priemiestyje. Geriausia netoli mamos. 

Agentas paaiškino, kaip viskas vyks. Išklojo apie pasirengimą. Laiko planą. 
Procesą. Susidarė įspūdis, kad vyrukui visa tai kaip žaidimas. 

- Pirmiausia mes tave keletui mėnesių priregistruojame toli esančiame bute, 
kurį gauti eilė trumpa. Registre viskas atrodo tvarkingai ir teisingai. Tai bus 
tavo gyventojų registracijos adresas ir, kadangi eilė gauti butą nėra ilga, niekas 
nesiteiraus, kaip tu jį gavai. Aš sutvarkysiu kontaktus su savininku. Po kelių 
mėnesių mes butą pakeisime į tą, kurį pirksi. Taigi išeis visiškai švarūs mainai. 
Be to, parduodantis asmuo turi mažiausiai du mėnesius būti registruotas tame 
bute, į kurį buvo pamainytas, t. y. tavo fiktyviame bute. Patikimumas mano 
veiklos srityje yra viskas, kaip ir pats supranti. 

Problema. Nieko nebus: Niklas pastogę turi susiveikti jau šią savaitę. Jis turi 
išsinešdinti iš mamos buto. Greitai. 

Agentas išsiviepė. 

- Gerai, jaučiu, supratau tavo problemą. Ar pana išspyrė, ką? Sudraskyti 
drabužiai? Sudaužytas muzikinis centras? Paprastai, kai jos supyksta, būna 
laukiniai vakarai. 

Niklas žvelgė tiesiai. Spoksojo dviem sekundėmis per ilgai, kad socialinis 
kodas tai galėtų nurašyti kaip pokštą. 

Agentas galiausiai suprato - ne laikas juokauti. Tarė: 

— Whatever. Šiaip jau vis vien galiu tau padėti. Mes suveiksime antrų rankų 
sutartį tiems trims mėnesiams, kai tau teks laukti. Ar gerai? Jau kitą savaitę, jei 
nori, galiu įkišti tave į gražų dviejų kambarių penkiasdešimties kvadratų butą 
Aspudene. Bet tai, be abejo, dar šiek tiek kainuos. Ką pasakysi? 

Jam reikėjo ką nors gauti dar greičiau. 

- Jeigu primokėčiau dar šiek tiek, ar išeitų suveikti greičiau? 

- Dar greičiau? Tu tikrai pradėjai ieškoti paskutinę minutę, galima sakyti. 
Bet, aišku, tą galėsi gauti jau poryt. 

Niklas viduje šypsojosi. Gerai skamba. Jis turi išsikelti. 

Geriau nei tikėtasi, tiesą sakant. 

Taip greitai dingti. 

Pietų Stokholmo policijos komisariatas gal ir neturėjo daugiausia įvykių raportų 
per capita, bet grubių incidentų visuomet gausiausia. Centre - apskritai daugiau- 
sia, visi žinojo, bet tai tik todėl, kad iš apylinkių „į pietus nuo pietų“ į miestą 
atsibelsdavo padugnių ir čia prisišūdeliaudavo. Vagiliaudavo, džiaudavo mobi- 
liuosius telefonus, grasindavo, įsiveldavo į muštynes baruose. 

Tomas galvojo. Pietiniai kvartalai - svarūs kriminaliniai getai, į kuriuos po- 
litikams nusišikt. Fitja, Albis, Tumba, Nuršborgas, Šerholmenas. Šiauriniame 
liūne visi moka pavadinimus Rinkebis ir Tensta. Daugialypiškumo rėmimas ir 
kultūrinės draugijos. Sutelkta parama. Lijo projektų pinigais. Plūdo integracijos 
institucijos. Bet pietuose iš tikrųjų karaliavo gaujos. Irakiečiai, kurdai, čiliečiai, 
albanai. „Bandidos“, „Fucked For Life“, „Born to be hated“. Nesustojant vardyti 
ir atrajoti problemas buvo galima be galo. Daugiausia Švedijoje šaunamųjų gin- 
klų, vaikinų, atsisakančių bendrauti su policija, raportų dėl bandymo reketuoti. 
Nusikaltėliai organizavosi, kopijavo motociklininkų klubų hierarchiją, valdė savo 
kietas kaip titnagas gaujas. Priemiesčių vaikėzai sekė vyresnių bankų plėšikų/ 
narkotikų prekeivių/smurtautojų pramintais takais. Nužymėtas kelias. Į sušiktą 
gyvenimą. Faktus buvo galima vardyti be galo be krašto. Tomo akimis - nesvar- 
bu, kokią etiketę užklijuosi visiems tiems juodašikniams ir nevykėliams - visi 
jie pamazgos. 

Jis buvo girdėjęs visas socialinio skyriaus bobulių ir jaunimo psichologų 
skiedžiamas teorijas. Bet kam jiems, tiesą sakant, reikalingos visos kognityvinės, 
dinaminės, elgsenos ir kitokios bla blalinės hipotezės? Juk vis vien nė vienas 
metodas neveikė. Niekas negalėjo jų suvaldyti. Jie plito. Dauginosi. Dalijosi. 
Perėmė iš rankų į rankas. Kažkada gal ir jis tikėjo, kad juos galima sustabdyti. 
Bet tai buvo seniai. 

Anksčiau buvo geriau. Klišė. Bet, kaip dainuoja Loidas Koilas: „Klišė tai yra 
todėl, kad tai - tiesa.“ 


Dar viena naktis patruliniame automobilyje. Tomas vairavo ramiai. Ant vairo 
ilsino rankas. Žinojo, namuose bus daug triukšmo, kad jis visą savaitę pasiėmė 
naktinę pamainą. Jam, tiesą sakant, nereikėjo nė piniginio priedo, gaunamo už 
darbą nestandartiniu laiku, bet Osai pasakė ką kita. Įprasta policijos inspekto- 
riaus alga nebuvo verta net dešimtadalio narkotikų, kuriuos jis konfiskuodavo 
eilinį vakarą. Tai buvo patyčios. Išsidirbinėjimas. Spjūvis į marmūzę visiems 
garbingiems vyrams, kurie žinojo, ką iš tiesų reikia daryti. Ganėtinai teisinga 
būtų mažumą ir susigrąžinti. 

Jie penkiese šešiese pakaitomis kartu važinėdavo šiais maršrutais. Sukdavo 
ratus aplink Šerholmeno, Setros, Bredengės apylinkes. Prakeiktos tendencijos lai 
eina po perkūnais. Spjovė į politiškai korektišką šūdžodžiavimą ir apsimestinai 
supratingų komunistų pliurpalus. Jie visi žinojo, kokios sąlygos: palaužk juos 
arba gulkis ir mirk. 

Tomo kolega šįvakar, Jorgenas Jungrenas, sėdėjo keleivio vietoje. Paprastai 
jie pasikeisdavo apie antrą valandą. 

Tomas bandė skaičiuoti. Kiek sykių juodu su Jungrenu šitaip yra judėję per 
lėtai temstantį vasaros dangų. Be reikalo nesikalbėdavo. Jungrenas nusitvėręs 
savo popierinį puodelį kavos, tikrai per ilgai - kol kava atšaldavo, tuomet jis 
imdavo nenustygti laukdamas artimiausios visą parą dirbančios vietelės, kad 
galėtų gauti dar. Tomo mintys dažnai klajodavo kitur. Dažniausiai sukdavosi 
apie automobilį namuose: apie tai, kaip neseniai cinkavo originalią detalę, apie 
galinės ašies difo dalis, naująjį apsukų skaičiuoklį. Išsiilgtas nuosavas projektas. 
Dar jis negalėjo sulaukti, kada eis į šaudyklą. Neseniai įsigijo naują pistoletą — 
„Strayer Voigt Infinity“, sukonstruotas pagal jo pageidavimus. Taigi Tomas buvo 
laimingas - jis turėjau daugiau nei vienus namus. Pirmoje vietoje buvo patrulinis 
automobilis ir vyrukai. Po to - paties automobilis namuose. Tuomet - šaudymo 
klubas. Ir gal tada tikrieji namai - gyvenamasis namas Talkrugene. 

Jorgenas Jungrenas Tomui tiko: su per daug burnos neaušinančiais žmonėmis 
lengva. Vis vien daugiausia šnekamos nesąmonės. Taigi jie sėdėjo tylėdami. 
Kartais supratingai susižvalgydavo, linkteldavo arba persimesdavo trumpais 
sakiniais. Jiems pakako. Jiems taip patiko. Siejo supratimas. Vienas iš būdų 
žvelgti į pasaulį. Nieko sudėtinga: jie čia buvo tam, kad iškuoptų mėšlą, kuris 
buvo beužtvindąs Stokholmo gatves. 

Jungrenas buvo vienas iš tų gerųjų vyrukų. Tokį gerai turėt pašonėj, jei reikalai 
įsikarščiuotų. 

Tomas jautėsi atsipalaidavęs. 

Policijos radijas bėrė komandas. Stokholmo policija naudojosi ne vienu, o 
dviem dažniais: 80-inė sistema - centrui/pietų komisariatui/vakarų komisari- 
atui, 70-inė sistema - likusiesiems. Koja kojon su visa organizacija. „Neefekty- 
vumas“ - čia per švelnus žodis: ne viena, o dvi sistemos. Dar neatsipeikelėta ir 
nesuprasta, kad jau atėjo nauji laikai. Negalima ilgiau arti sena vaga. Jo galvoje 
vis iš naujo zujo tos pačios mintys. Padugnių organizacijų struktūra buvo visai 
kitokia. Klestėjo jau nebe vien keli jugai ir suomliurbiai. Atmatos buvo gero- 
kai atsinaujinę. Profesionalūs, tarptautiniai, multikriminaliniai. Reikėjo naujų 
priemonių. Greitesnių. Protingesnių. Šiurkštesnių. Ir vos tik kas norėdavo ką 
daryti, žiniasklaida dėl naujųjų įstatymų pradėdavo inkšti, lyg jie būtų buvę 
skirti Žmonėms žaloti. 

Radijas suknibždėjo. Kažkam reikėjo pagalbos susitvarkyti su vagiliautoju 
visą parą dirbančioje vietelėje, vadinamajame visparyje, Setroje. 

Jie susižvalgė. Išsiviepė. Tegul nė nesvajoja, kad jie imtųsi tokio šūddarbio — 
tegu žali policijos asistentai jį atlieka. Taigi spjovė ir neatsakė. Važiavo toliau. 

Artinosi prie Šerholmeno. 

Tomas įjungė antrą pavarą, pristabdė. 

— Mes vėl mąstom išvažiuoti Kalėdų. 

Jungrenas linktelėjo. 

- Tai gerai. O kur? 

- Nežinau. Žmonikė norėtų į šiltesnius kraštus. Pernai varėm į Siciliją. Ta- 
orminą. Baisiai patiko. 

- Žinau. Po to tris mėnesius apie nieką kitą ir nekalbėjai. 

Žvengo pauzė. 

Tomas pasuko Sturholmo mokyklos prie Šerholmeno centro link. Visada verta 
užmesti akį į mokyklos kiemą. Vakarais ten sugalvodavo atsivilkti mailius: sėdėti 
ant suoliukų atramų, suktis džointus, kaip jie sakydavo, užsitraukti ir mėgautis 
savo neilgais gyvenimais. 

Tai tau ironija: tie patys jaunuoliai, kurie paprastai dienomis bėgdavo iš pa- 
mokų, dabar būriavosi mokyklos kieme - kad negyvai aprūkytų savo smegenis. 
Jie patys bus kalti, jei po penkerių metų vis dar sėdės ant tų pačių suoliukų, be 
darbo. Skųsdamiesi, kad kalta visuomenė. Jie pradėdavo nuo sunkesnių dalykėlių: 
pilstuko, hašo, amfo. Jei nenuskildavo - heros. Efektas - garantuotas. Tapdavo 
ligoti, apimti depresijos, sugadinti. Visiška duobė. Pašalpos ir socialinė pagalba. 
Narkotikų platinimas ir įsilaužimai kotedžų kvartaluose. Jų tėvai patys kalti - se- 
niai turėjo prisiimti atsakomybę. Policininkai patys kalti - reikėjo išsyk susemti. 
Visuomenė pati kalta - jei vienoje vietoje surenki per daug atmatų, žinok, kad 
kils problemų. 

Iš toli švietė mokyklos kiemo žibintai. Už kiemo tamsoje stūksojo pilko betono 
mokyklos pastatas, panašus į milžinišką LEGO kaladėlę. 

Jie sustojo. Išlipo. 

Jungrenas į ranką paėmė baltąją guminę lazdą. Visiškai be reikalo, bet teisin- 
gai. Nestangri teleskopinė guminė lazda ne visada tikdavo. 

Mokyklos kieme buvo tuščia. 

— Marija vis turi prakeiktai kultūrintis. Važiuot į Florenciją, Kopenhagą, 
Paryžių ir dar velniai žino kur. Ten net nėra į ką gražaus žiūrėti. 

— Gali gi pažiūrėti į Moną Lizą? 

Vėl žvengas. 

- Jo, aišku, ji tokia pat žavi kaip suknista baidyklė. 

Tomas galvojo: „Jungrenui reiktų mažiau keiktis ir verčiau savo žmonai pa- 
rodyti, kas šeimos galva. 

Tada tarė: 

- Mano nuomone, ji - nuostabi. 

- Kas tokia - Mona Liza ar žmonikė? 

Dar daugiau žvengo. 


Nors vieną kartą mokyklos kieme buvo tuščia. Išskyrus po vienu krepšinio 
krepšiu. Ten stovėjo raudonas opelis. 

Tomas užsidegė „Maglite“ prožektorių. Laikė jį pakėlęs sulig galva. Švietė į 
registracijos numerius: OYO 623. Tarė: 

- Čia Kento Magnusono automobilis, man nereik net registre žiūrėti. Ar kada 
kartu dirbdami esam jį susėmę? 

Jungrenas atgal įsikišo guminę lazdą į makštį prie diržo. 

— Baik juokus. Man atrodo, kad jį būsim turėję mažiausiai dešimt kartų. Ar 
jau tau sklerozė, ką? 

Tomas neatsakė. Jie artinosi prie automobilio. Buvo matyti silpna šviesa. Ant 
priekinės sėdynės kažkas judėjo. Tomas pasilenkė į priekį. Pabarbeno į automo- 
bilio langą. Šviesa užgeso. 

Pasigirdo balsas: 

- Dink! 

Tomas atsikrenkštė. 

— Mes niekur neisim. Magnusonai, ar ten tu? Čia policija. 

Iš automobilio pasigirdo balsas: 

- Ot velnias. Šįvakar nieko neturiu. Esu švarus kaip degtinė. 

- Gerai. Kentai. Nusiramink. Bet vis vien išlipk, kad galėtume šnektelti. 

Vietoj atsakymo - neaiškūs keiksmažodžiai. 

Tomas vėl pabeldė, šįsyk į stogą. Kiek smarkiau. Automobilio durelės atsida- 
rė - iš vidaus trenkė rūkalais, alumi, myžalais. 

Tomas ir Jungrenas stovėjo išsižergę. Laukė. 

Išlipo Kentas Magnusonas. Nesiskutęs, susivėlęs, išpuvusiais dantimis, aplink 
lūpas pilna pūslelinės žaizdelių. Nutrinti apsmukę džinsai: kad nepardribtų, 
vyručiui reikėtų juos užsitraukti mažiausiai pusmetrį. Trikotažiniai marškinėliai 
su Stokholmo vandens festivalio reklama tikrai šimto metų senumo. Ant jų - 
atsagstyti languoti marškiniai. 

Narkomanėlis tikrąja to žodžio prasme. Dar labiau suvargęs nei tada, kai 
pastarąjį sykį jį matė Tomas. 

Jis pašvietė jam į akis. 

- Sveikas, Kentai. Kaip būsi apsinešęs*? 

Kentas sumurmėjo: 

- Ne, ne, visai ne. Stengiuosi mažinti. 

Jo akys išties atrodė skaidrios. Vyzdžiai - normalaus dydžio, prožektoriui 
pašvietus susitraukė. 

- Tikrai labai bandai mesti. Ko turi? 

— Nu rimtai. Neturiu narkotikų. Bandau mesti. Tikrai. 

Jungrenas pyktelėjo: 

— Kentai, nemalk šūdo. Geriau trauk tai, ką turi, ir gražiai visą šitą reikalą 
baigiam. Nereikės tau nei nemalonumų, nei putojimo, nei prastų melų. Šįvakar 
esu velniškai pavargęs. Ypač nuo sumauto melavimo. Gal mes galėsim tau būti 
geri. Ar rauki? 

Tomas galvojo: keistas tas Jungrenas - su nusikaltėliais jis pliurpia daugiau 
nei su juo per visą vakarą patruliniame automobilyje. 

Kentas raukėsi. Atrodė svarstąs. 

— Nagi garbės žodis. Nieko neturiu. 

Narkomaniūkštis pats sau apsisunkino gyvenimą. Tomas tarė: 

— Kentai, atliksim tavo automobilio kratą. Tavo žiniai. 

Kentas dar labiau raukėsi. 

- Po velnių, negalit atlikti mano automobilio kratos be leidimo. Juk nematėt 
kvaišalų ar panašiai. Neturit teisės knistis mano mašinoj, juk patys žinot. 

- Žinom ir mums į tai nusišikt. Pats žinai. 

Tomas pažvelgė į Jungreną. Jie vienas kitam linktelėjo. Jokių problemų paskui 
raporte parašyti, kad jie durelėms atsidarant matę Kentą automobilyje kažką 
slapta kniurpiant. Arba kad jie matę, jog jis apsinešęs. Arba, po perkūnais, bet 
ką - jie visuomet turėjo svarių priežasčių. Dėl to ramu. Kuopti Stokholmą svar- 
biau nei inkščiančio narkomaniūkščio protestai. 

Jungrenas įsirangė į automobilį ir ėmė ieškoti. Tomas narkomaną pavėdėjo 
kiek nuošaliau. Saugojo. 

Kentas iškošė: 

- Ką išdirbinėjat? Jūs negalit šitaip elgtis. Juk žinot. 

Tomas buvo ramus. Nėra reikalo karščiuotis. 

— Nusiramink, - teištarė. 

Narkomanėlis kažką sucypė. Gal: 

- Kiaulė policininkas. 

Tomas neturėjo jėgų terliotis su tokiais kaip šitas. 

- Ką pasakei? 

Kentas ir toliau niurnėjo. Vienas dalykas zirzti ir putotis. Bet ne vadinti 
„kiaule policininku . 

- Klausiu, ką tu pasakei. 

Kentas atsisuko į jį. 

- Policijos kiaulė. 

Tomas jam smarkiai spyrė, į kelio linkį. Senis sukniubo kaip degtukų namelis. 

Iš automobilio žvilgtelėjo Jungrenas. 

- Kas ten? 

Tomas apsuko Kentą. Pilvu į žemę, rankos už nugaros. Uždėjo antrankius. 
Viena koja atsistojo vyrukui ant nugaros. Jungrenui šūktelėjo: 

— Nieko, ramu. 

Po to jis atsisuko į narkomaniūkštį. 

- Prakeiktas subine. 

Kentas gulėjo nejudėdamas. 

- Susimildamas, ar negalėtum atlaisvinti antrankių. Nu velniškai skauda. 

Dabar tikriausiai buvo laikas ožiuotis. 

Po penkių minučių Jungrenas šūktelėjo. Žinoma, automobilyje jis rado du 
užspaudžiamus maišelius hašo. Nieko nuostabaus. Jungrenas ištiesė maišelius 
Tomui. Šis patikrino: viename dešimt, kitame - apie keturiasdešimt gramų. 

Tomas atlenkė Kento galvą. 

- Ir ką dabar pasakysi? 

Narkomanėlio balsas tapo žvieglus. Priminė Vanhedeną iš filmų apie Jonsono 
lygą. 

- Nagi, inspektoriau, kažkas kitas juos bus ten padėjęs. Aš nežinojau, kad 
jų esama mašinoje. Ė, kur jis iš tiesų juos rado? Ar negalėtumėt bent kiek su- 
simylėti? 

Jokių problemų. Penkiasdešimt gramų hašišo buvo palyginti nedaug. Šįkart 
galima ir pro pirštus pasižiūrėti. Tomas tarė: 

- Aišku, galim. 

Jis paėmė užspaudžiamus maišelius. Įsikišo juos į savo vidinę kišenę. 

— Bet daugiau man niekad nemeluok. Ar aišku? 

— Ne. Niekada. Labai ačiū. Velnias, kokie jūs geri. Velnias, kokie malonūs. 
Na, jūs tikri geručiai. 

- Nereikia, gerai. Tik baik meluoti. Būk vyras. 

Po dviejų minučių. Kentas benurėpliojantis. 

Tomas ir Jungrenas ėjo patrulių automobilio link. 

Jungrenas pasisuko į Tomą. 

— Šūdą išmetei, ar ne? 

Tomas linktelėjo. 

Kentas vėl įsėdo į opelį. Užvedė. Pagarsino grotuvą. Ulfas Lundelis: „O lialia, 
noriu tavęs.“ Narkomaniūkštis ką tik išsisuko nuo kokio mėnesio cypėje: nors 
ir neteko hašišo, buvo toks laimingas, kaip vaikas per Kūčias. 


Vėl patruliniame automobilyje. Tomas nusimovė pirštines. Jungrenas norėjo 
į kokią nors naktį dirbančią kavinukę pasipildyti kavos. | 
Radijas kvietė: 

- Antra apylinkė, ar yra kas nors galintis paimti vyrą be sąmonės Akselsber- 
ge? Rimtai sužalotas. Tikriausiai apsvaigęs nuo alkoholio. Jis guli rūsy, Gestos 
Ekmano kelias 10. 

Tikrai purvinas darbas. Tyla. Jie toliau čiuožė keliu. 

Niekas kitas į kvietimą neatsakė. Pasiutusiai nenuskilo. 

Vėl radijas: 

— Negaunam jokio atsakymo dėl Gestos Ekmano kelio. Kas nors turi paiimti. 

Du tokie mieli policijos inspektoriai kaip Tomas ir Jungrenas, velniai grieb- 
tų, tikrai neturėtų šįvakar imtis daugiau purvinų darbų. Pakako vien to, kad 
Jungrenui teko ropinėti šlykštynės narkomano mėšliname automobilyje. Tylėjo 
kaip žuvys. Riedėjo toliau. 

Radijas įsakė: 

- Gerai. Niekas nesiima Gestos Ekmano kelio. Tuomet teks automobiliui 2930, 
Andrenui ir Jungrenui. Ar aišku? 

Jungrenas žvilgtelėjo į Tomą. 

- Kaip visada. 

Beliko susitaikyti. Tomas įspaudė mikrofono mygtuką. 

- Supratom. Imam. Ar turit daugiau info? Ten alkoholikas, ar ne? Ar mums 
bus likę išgerti, kaip manai? 

Radijo balsas buvo vienos iš tų nykiųjų panelių. Tomo nuomone, ji - surūg- 
pyzdė. Neišėjo su ja juokauti kaip su daugeliu kitų panikių radijuje. 

- Andrenai, baik išsidirbinėt. Tik važiuok ten. Pranešiu, kai daugiau išsiaiš- 
kinsim. Viskas, taškas. 


Po kelių minučių jie sėdėjo automobilyje prie Gestos Ekmano kelio dešimtojo 
namo. Jungrenas zirzė vis dar negavęs savo kavos. 

Prie laukujų durų stovėjo būrys žmonių. Lyg tai būtų koks šou. Liaudies 
daug - namas aštuonių aukštų. Dangus ėmė švisti. 

Jie išlipo. 

Tomas išsiveržė į priekį. Įėjo pro duris. Jungrenas išsklaidė minią. Tomas 
spėjo išgirsti jį sakant: 

- Gerieji žmonės. Manau, kad čia nesama ko ypatingo jums pažiūrėti. 

Iš vidaus namas buvo labai jau septintojo dešimtmečio dvasios. Grindys 
kažkokio betono plytelių. Lifto durys atrodė taip, kad būtų tikusios į „Žvaigž- 
džių kelio“ kosminį laivą. Mažajame prieangyje buvo išėjimas į kiemą ir žemyn 
vedantys laiptai. Palei laiptus - metalinis turėklas iki pirmo aukšto. Jis matė, 
kad ten stovi keletas žmonių. Moteris, vilkinti rytinį chalatą ir avinti šlepetes, 
akiniuotas vyras su treningu ir jaunas vaikinas - turbūt jų sūnus. 

Moteris pirštu rodė žemyn. 

- Kaip gerai, kad atvažiavai. Jis guli ten apačioje. 

Tomas atsakė: 

- Prašom grįžti į savo butą. Mes viską sutvarkysime. Vėliau užlipsiu su jumis 
pasikalbėti. 

Ji, regis, nusiramino atlikusi savo visuotinę pareigą. Gal ji ir paskambino SOS 
numeriu 112. 

Tomas ėmė leistis į apačią. Laiptai buvo siauri. Ant šiukšlių konteinerių 
sandėliuko durų buvo užklijuotas lapelis: „Mielieji, padėkite mūsų šiukšlių 
vežėjui - užriškite maišelius!“ 

Jis vėl mąstė apie savo automobilį. Savaitgalį gal nusipirks naują automatinio 
langų pakėlimo varikliuką. 
čio pradžioje. Turėtų turėti veikiantį visraktį, priešingu atveju reikės prašyti tos 
šeimos ant laiptų. 

Keletas sekundžių - visraktis sukosi. Spyna brakštelėjo. Viduje buvo tamsu. Jis 
užsidegė prožektorių „Maglite“. Dešiniąja ranka čiupinėjo lempos jungiklio. 

Ant grindų, ant grotų prie rūsio patalpų, ant daiktų sandėliuose - kraujas. 

Jis apsimovė pirštines. 
drabužiais. Trumparankoviai marškiniai ir velvetinės kelnės. Apvemtos. Ap- 
siavęs neužrištais pusbačiais. Keistai atlenkta ranka. Tomas mąstė: dar vienas 
Kenčiukas. 

Viršutinė kūno dalis gulėjo sulinkusi. Veidu į grindis. 

Tomas tarė: 

- Ėčė, ar girdi mane? 

Jokios reakcijos. 

Jis pakėlė ranką. Ši pasirodė sunki. Vis dar jokios reakcijos. 

Nusimovė pirštinę. Pabandė užčiuopti pulsą - negyvas kaip rąstas. Tada pakėlė 
galvą. Veidas buvo visiškai sudarkytas - sumuštas, kad net neįmanoma atpažinti. 
Atrodė, lyg nosies nė nebuvę. Akys buvo taip sutinusios, kad jų nė nematyt. 
Lūpos labiau priminė makaronus su faršo padažu nei burną. 

Bet buvo kažkas keisto. Žandikaulis atrodė susmigęs. Du pirštus jis įkišo į bur- 
ną, pasukiojo aplinkui. Minkštas lyg kūdikio gomurys - numirėlis buvo be dantų. 
Tapo aišku, kad tai - ne pats nualpęs narkomanas. Tai buvo žmogžudystė. 

Tomas ramus. | 

Svarstė, gal paguldyti jį ant šono, tačiau paliko gulėti. Spjovė ir gaivinti ne- 
bebandė. Juk beprasmiška. 

Jis laikėsi taisyklių. Paskambino į Apskrities komunikacijos centrą. Radijėlės 
mikrofoną prisitraukė prie burnos, kalbėjo silpnu balsu, kad nesukeltų ant kojų 
viso namo. 

- Čia žmogžudystė. Tikrai suniauniota. Gestos Ekmano kelias 10. 

— Supratom. Ar reikia daugiau automobilių“ 

— Taip, atsiųsk mažiausiai penkis. 

Jis girdėjo, kaip visiems pietiniame komisariate buvo paskelbtas visuotinis 
kvietimas. 

Radijas grįžo: 

— Ar tau reikia vadovo? 

- Taip, man atrodo. Kas toks šįvakar? Hansonas? 

- Tikrai taip. Siunčiam jį. Greitosios automobilį? 

- Taip, ačiū. Ir atsiųskit kuo daugiau popierinių rankšluosčių. Čia reik 
prašluostyti. 

Kitas žingsnis - įprastas esant tokiam atvejui. Jis per radiją pasikalbėjo su Jun- 
grenu. Paprašė jo aptverti įvykio vietą, žmones paprašyti parodyti savo tapatybės 
dokumentus, pateikti adresus bei telefono numerius galimoms liudininkų apklau- 
soms atlikti. Po to liepti jiems palaukti, kol atvažiuos kiti patruliniai automobiliai 
ir pareigūnai galės užduoti įprastų klausimų. Tomas apsižvalgė laiptinėje. Kaip 
senis buvo nužudytas? Ginklo nematyti, bet jį, be abejo, pasiėmė nusikaltėlis. 
neturi jėgų laikytis nustatytos tvarkos - iš tiesų turėtų palaukti technikų ir 
greitosios. 
rūs, nei per purvini - ne, kažkas kito. Jis atvertė delnus. Dabar pamatė - mirusio 
vyro pirštų galiukai buvo sužaloti. Ant kiekvieno piršto galiuko - kraujosrūva. 
Atrodė, lyg jie būtų perpjauti, išterlioti, išlyginti, ištrinti. 

Jis paleido ranką. Kraujas ant grindų jau buvo sustingęs. Kiek laiko numirėlis 
jau čia guli? 

Jis greitai patikrino kelnių kišenes. Nei piniginės, nei mobiliojo. Nei pinigų, 
nei tapatybės dokumentų. Vienoje užpakalinėje kišenėje - popieriaus lapelis su 
apsitrynusiu mobiliojo numeriu. Jis įkišo jį atgal. Radinį įsiminė. 
vertė kūną, nors ir neturėtų. Tokie dalykai kaip reikiant prieštaravo taisyklėms. 
Iš tiesų jie, prieš pajudindami lavoną, privalo nufotografuoti ir apžiūrėti vietą, 
bet jam buvo tiesiog įdomu. 

Tuomet jis išvydo kitą keistenybę, ant rankos. Adatų dūrių žymės. Aplink 
kiekvieną skylutę - mažos mėlynės. Visiškai aišku: priešais jį ant grindų buvo 
nužudytas narkomanas. 

Kitoje rūsio durų pusėje jis išgirdo garsus. 

Pastiprinimas pakeliui. 

Įėjo Jungrenas. Iš paskos įsekė du jaunesni inspektoriai. Tomas juos pažino- 
jo - geri vaikinai. 

Jie sužiuro į lavoną. 

Jungrenas tarė: 

— Po perkūnais, kaip jis turėjo slidinėti šitame kraujyje, kurio kažkas visur 
pripilstė. 

Jie išsiviepė. Policininkų humoras - juodesnis nei šitas rūsys prieš Tomui 
įjungiant šviesą. 

Iš jų nešiojamųjų radijo stočių garsiakalbių pasipylė nurodymai - Hansonas, 
vadovas, jau buvo čia ir skirstė pajėgas apylinkei aptverti. Darė kaip paprastai: 
trimitavo, struktūrino, kaukė. Vis vien tai tebuvo nedidelis pasipraktikavimas. Jei 
laiptinėj gulėtų kas kitas, o ne narkomanas, jie būtų susišaukę visus patrulinius 
automobilius, kuriuos tik būtų gavę. Užtvėrę pusę miesto. Sustabdę traukinius, 
automobilius, metro. Dabar didelio įkarščio nebuvo. 

Po septynių minučių prisistatė greitosios vyrukai. 

Valandėlę paliko lavoną ramybėje. Nusileido technikas, skaitmeniniu fotoa- 
paratu padarė kelias nuotraukas. Ištiškusio kraujo analizė. Renkami įrodymai. 
Tiriama nusikaltimo vieta. 

Greitosios pagalbos vyrai išlankstė neštuvus. Užkėlė lavoną. Apdengė ap- 
klotais. 

Išėjo. 


Linksma, kai būna action. Kai linksma, greitai slenka vakarai. Bet jie nieko 
nepešė. Jungrenas atsiduso: 

- Ko mes taip dėl šito reikalo stengiamės. Juk tik vienu valkata mažiau, kuris 
vis vien būtų ėmęs šakotis, jei alkoholio krautuvė kurį šeštadienį, kai tikrai neturi 
jėgų rietenoms, trimis minutėmis būtų suvėlavusi atsidaryti. 

Tomas pamanė: „Kartais Jungrenas kaip reikiant paleidžia liežuvį į darbą.“ 

Jie apklausė kelis pavienius kaimynus. Fotografavo rūsio viduje. Atitvėrė 
namą. Du bičus pasiuntė į metro stotį. Užsirašė žmonių iš gretimo namo pa- 
vardes ir telefono numerius, pažadėjo kitą dieną vėl su jais susisiekti. Technikai 
patikrino pirštų atspaudus ir paėmė DNR pėdsakus rūsyje. Keli patruliniai 
automobiliai atitvėrė gatvę ir atsitiktine tvarka Hegeršteno kelyje stabdė eismą. 
Vis vien tokiu metu tebuvo vos vienas kitas automobilis. 


Pakeliui atgal į policijos nuovadą Šere sėdėjo tylūs. Pavargę. Nors nieko ir 
neįvyko, tai buvo intensyvus potyris. Bus gera palįsti po dušu. 

Tomas negalėjo iš galvos išmesti lavono rūsyje. Suvarytas veidas ir pirštų 
galiukai. Ne, jo nepykino, nejuto jis ir kokio negerumo - per daug šlykštumo 
buvo matęs, kad imtų į širdį. Tai buvo kas kita. Viso reikalo neaiškumas tas, kad 
narkomaniūkštis nužudytas pernelyg jau rafinuotu būdu. 

Bet kas gi iš tiesų buvo keista? Kažkas ant jo dėl kokios nors priežasties įtūžo. 
Gal ginčas dėl kokio miligramo, negrąžinta skola arba paprasčiausiai jis prisila- 
kė iki sąmonės aptemimo. Nereikėjo per daug jėgų atitrankyti seniui plaučius. 
Turėjo būti apsipūtęs kaip kaminas. Bet kad be dantų? Gal ir tai nėra taip keista. 
Valkatų organizmas atsisakydavo greitai = iltis ėdė per daug gyvenimo teikiamų 
malonumų. Keturiasdešimtmečiai su protezais buvo kasdienybė. 

Vis tiek: iki neatpažįstamumo sudaužytas veidas, supjaustyti pirštų galiukai, 
kažkas tikriausiai bus išėmęs ir dantų protezą. Gali būti tikrai sukta identifikuoti 
šitą tipelį. Kažkas bus pagalvojęs du sykius. 

Tai reiškė, kad darbas atliktas pusiau profų. Gal net ir visiškų profų. 

Nė vieno valkatėlės šimto kilometrų spinduliu nuo tos vietos. 

Keista. 

Mahmudą nervino Erika Evaldson. Gaišinanti, neužsičiaupianti. Lyg ir nepa- 
siduodanti. Bet, tiesą sakant, jam ant jos nusišikt, ji buvo bevertė. O jeigu jis 
nors truputį nusižengs Lygtinės pataisos tarnybos taisyklėms - nieko baisaus. 
Problema buvo tai, kas jiems gali šauti į galvą. Galų gale: jie manė galintys jį 
valdyti, spręsti, kada jis galės važiuoti į miestą, o kada turės trintis ant betono. 
Rizika, kad atrodys, lyg jis ir nesipriešina dėl to, kad tie šmikiai bando jį spaus- 
ti. Diktuoti sąlygas. Kontroliuoti riebiai garbingą juodašiknį - jie gali apsišikti 
aukštielninki. 

Vis vien: raudonasis metro maršrutas, įvažiuojantis traukinys. Iš Albio į Lyg- 
tinės pataisos tarnybą prie Rago muitinės. Iš draugelių - Babako, Roberto, Cha- 
viero ir kitų - pas Eriką, lygtinės pataisos inspektorę, bjaurią storą sabotuotoją, 
suknistą marodierę. Ji niekaip nuo jo neatšoko. Negalėjo patikėti, kad jis taps 
garbingas ar bent jau tikrai tai turėjęs omeny, taip jai sakydamas. Prie jo buvo 
priskretusi labiau nei jo paramos draugas mokykloje, kai jam buvo trylika, - 
švedliurbis, kuris nusprendė, kad būtent Mahmudas yra didžiausias mušeika. 

Bitch. 

Metro dunksėjo. Mahmudas vagone beveik vienas. Bandė studijuoti priešais 
esančių sėdynių apmušalus. Ką čia bando pavaizduot tie dalykėliai? Na gerai, jis 
atpažino mažąjį kamuoliuką. Gaublys. Bokštas su trimis pliumpsiais viršuje - 
miesto bažnyčia, rotušė ar kaip ten ji vadinasi. O kiti dalykėliai. Kas šitaip baisiai 
piešia? Ir ką „Connex“ bando apgauti? Metro nėra jauku ir niekada nebus. 

Vis vien superinis jausmelis čilinti vagone. Būti laisvam. Gali išlipti ir įlipti 
kada panorėjęs. Flirtuoti į valias su tom dviem katytėmis kiek tolėliau. Gyvenimas 
kaliūzėj buvo kaip gyvenimas už jo ribų tik fast forward. Laikas bėgo greičiau, 
kiekviena dalis buvo kompaktiškesnė: taigi jausmas, kad jo pastarojo vizito lyg 
nebūtų buvę. Vienintelis ramybės nedavęs dalykas - dviejų pastarųjų naktų 
košmarai. Besisukantys rusiškos ruletės stalai. Myžalų dėmė, jo koja plintanti 
aukštyn. Žibantys Giurhano auksiniai dantys. Jis turi pabandyti užmiršti. Born 
to be hated. 


Traukinys įriedėjo į peroną. Jis išlipo. Kažko norėjosi. Ėjo prie „Selectos“ 
aparato. Likus dešimčiai metrų pamatė, kad šis sudaužytas. Ot žali. Jeigu jau ką 
plėši, tai nors plėšk ką nors didelio. Ką tau padės pora penkių kronų monetų 
iš saldainių automato? Tikrai narkomanų darbas. Apgailėtini nevykėliai. Kodėl 
Erika negali užsiimti ne jo, o jų tvarkymu? Mahmudas niekam netrukdė tol, kol 
niekas netrukdė jam. Prioritetai aukštyn kojomis. 

Jis pasileido eskalatoriaus link. Baltų plytų stoties sienos jam priminė Asp- 
tiuną. Praėjo pusantro mėnesio, kai bus iš ten išėjęs - pusė metų po devyniais 
užraktais. O dabar buvo priverstas kartą per savaitę važiuoti į Rago muitinės 
pragarą ir žemintis. Sėdėti ir susiriesdamas meluoti - jausmas, lyg vėl būtų 
šeštoj klasėj. Nieko nebus. Kai kurie išėjusieji užsirakindavo mažuose socialinio 
skyriaus jiems parūpintuose vieno kambario butuose. Didelių butų nepakėlė, 
norėjo, kad būtų kaip galima panašiau į koloniją. Kiti kraustydavosi pas savo 
motinas. Negalėjo išgyventi laisvėje, jei niekas jiems negamindavo valgyti ir 
neapkuopdavo. Bet Mahmudas - ne iš tokių: jis sutvarkys šitą reikalą. Savas 
butas, kelionės, judėjimas. Žiauriai daug dulkinsis, užsidirbs riebaus pinigė- 
lio. ŽIBĖS. Bet minčių grandinė subyra - svajones kaip smūgis į snukį sušika 
Giurhano veidas. 

Jis kirto Longholmo gatvę. Fone - eismo dunksmas. Dangus buvo pilkas. 
Gatvė - pilka. Namai - pilkesni už viską. | 

Tas pats įėjimas, kuris vedė į Lygtinės pataisos tarnybą, dar vedė ir į valstybinį 
odontologo kabinetą ir valstybinę draudimo kasą. Jis mąstė: „Ar šitoj pyzdų skylėj 
gali būt tik visokios supistos valstybinės įstaigos?“ Valytojas blizgino linoleumo 

grindis. Galėtų būti jo tėtis, Bešaras. Bet jo abu nebereikės taip ilgiau gyventi. 
Tai sutvarkys jis. Promise. 

Registratūroje su juo buvo kalbamasi net neatitraukus stiklinio kasos langelio. 
Čia jis buvo priverstas lenktis prie mikrofono. 

- Laba diena. Susitinku su Erika Evaldson. Prieš dešimt minučių. 

- Hm, prisėsk ten, ji ateis po valandėlės. 

Jis atsisėdo laukiamajame. Kodėl jie visą laiką turi jį versti laukti? Elgiasi kaip 
kaliūzės prižiūrėtojai. Garbės ištroškę pažeminimo ekspertai pedikai. 

Jis pasklaidė beryšiškus laikraščius ir žurnalus. „Dienos naujienos“, „Cafė“ ir 
„Mieli namai“. Pats sau išsišiepė: „Koks asilas, atėjęs į Lygtinės pataisos tarnybą, 
skaito „Mielus namus ? 

Tuomet išgirdo Erikos balsą. 

- Sveikas, Mahmudai. Kaip gerai, kad dabar atėjai. Beveik laiku, tiesą sa- 
kant. 

Mahmudas pakėlė akis. Erika atrodė kaip visuomet. Geltonos kelnės ir rusvas 
pončą primenantis daiktas ant viršutinės kūno dalies. Ji nebuvo iš liesųjų - jos 
užpakalis buvo sulig Saudo Arabija. Buvo žalių akių, o ant kaklo kabojo plonas 
aukso kryželis. Velnias, ir vėl jis burnoj pajuto metalo skonį. 

Mahmudas nusekė paskui Eriką į jos kabinetą. Jame - nuo žaliuzių dryža 
šviesa. Ant sienų - plakatai. Rašomasis stalas lūžte lūžo nuo popierių, aplankų 
ir plastikinių įmaučių. Įdomu, keliais tipeliais ji rūpinasi? 

Abu nutūpė kiekvienas į savo fotelį. Tarp jų stovėjo nedidukas apvalus stalas. 
Fotelių medžiaga atrodė sunki. Jis atsilošė. 

- Taigi, Mahmudai, kaip jautiesi? 

Mahmudas tenorėjo, kad viskas baigtųsi greitai. Pasistengė kalbėti kuo tai- 
syklingiau. 

- Jaučiuosi puikiai. Viskas gerai. 

— Nuostabu. Kaip tavo tėtis. Bešaras, juk toks jo vardas? 

Mahmudas vis dar gyveno namuose. Mėšlas, bet rasistiški butų bendrijų 
vadovai aiškiai buvo skeptiški kalėjusio juodašiknio atžvilgiu. 

- Jis irgi gerai laikosi. Nors ten gyventi nėra visiškai idealu. Bet viskas išsi- 
spręs, - Mahmudas nenorėjo sureikšminti problemos. - Aš ieškausi darbo ir šią 
savaitę buvau dviejuose pokalbiuose. 

- Nagi, kaip šaunu! Ar tau ką pasiūlė? 

- Ne, jie pažadėjo susisiekti. Visada šitaip sako. 

Mahmudas mąstė apie pastarąjį pokalbį dėl darbo. Sąmoningai ten nuėjo vil- 
kėdamas tik marškinėlius. Tatuiruotės - kaip ant delno: „Pasikliauk tik savimi“ 
ant vienos rankos ir „Albis Forever“ ant kitos. Tatuiruotės pačios savaime bylojo 
agresyviai: jei burbėsi - kils nerealių problemų. For real. 

Kada ji suvoks? Joks darbas negali ateiti ir pasiglemžti jo laisvės. Jis nebuvo 
"sukurtas „gyvenimui nuo devynių iki penkių“, tai jis žinojo dar vaikystėje at- 
vykęs į Švediją. 

Ji žvelgė į jį. Per ilgai. 

— Ką pasidarei skruostui? 

Visiškai klaidingas klausimas. Giurhano antausis šiaip nebūtų suniauniojęs 
skruosto, bet čiuvas mūvėjo riebų žiedą su monograma. Subraižė pusę veido. 
Ant žaizdos teko užsiklijuoti pleistrą. Ką jai pasakyti? 

- Nieko. Su draugu šiek tiek treniravomės, žinai gi. 

Ne pats geriausias pasiaiškinimas pasaulyje, bet gal ji patikės. 

Rodės, kad Erika mąsto. Mahmudas bandė žvelgti pro žaliuzes. Atrodyti 
ramus. 

— Tikiuosi, Mahmudai, kad nieko baisaus. Tokiu atveju tereikia man papasa- 
koti. Aš galiu tau padėti, supranti. 

Mahmudas ironiškai pats sau pagalvojo: „Jo, labai tu man gali padėti.“ 

Erika paliko šią temą ramybėje. Malė liežuviu. Pasakojo apie darbo paieškos 
projektą, kurį vykdė darborinkospasirengimorinkosbedarbystėskasa ar kažkas 
panašaus. Tokiems vaikinams kaip jis. Mahmudas išjungė dėmesį. Metų metus tai 
lavino. Visi pokalbiai su kuratoriais, susitikimai su socialinio skyriaus bobomis 
ir mentų apklausos davė vaisių. Kai reikia, ausų išjungimo ekspertų ekspertas, 
bet vis tiek atrodė susidomėjęs. 

Erika nenutilo. Bla bla bla. Taip nyyyku. 

— Mahmudai, o gal tave domintų užsiėmimas, susijęs su kūno treniravimu- 
priežiūra? Juk tu pats labai daug treniruojiesi. Apie tai kalbėjome anksčiau. Beje, 
kaip reikalai dėl to? 

- Nagi puikiai. Sporto salėje man patinka. 

- Ir niekada nejauti pagundos pradėti su tuo dalykėliu, žinai kuo? 

Mahmudas žinojo. Erika kaskart tai iškeldavo į dienos šviesą. Beliko tik 
susitaikyti su padėtimi. 

— Ne, Erika, aš su tuo baigiau. Mes juk šimtą kartų apie tai kalbėjomės. Taip pat 
gerai veikia ir neriebi vištiena, tunas ir baltymų gėrimai. Man daugiau nereikia 
jokių nelegalių dalykėlių. 

Neaišku, ar ji iš tiesų klausėsi, ką jis sakė. Tik kažką užsirašė ant popieriaus. 

- Ar galėčiau užduoti kitą klausimą? Su kuo bendrauji dienomis? 

Susitikimas užsitęsė. Šito šūdo idėja: trumpas pokalbis, kad jis galėtų pasi- 
dalyti gyvenimo laisvėje sukeltomis problemomis. Bet apie tikrąją problemą jis 
juk niurzgėti negali. 

— Aš daug bendrauju su tais iš sporto salės. Jie - geri vaikinai. 

— Kiek laiko ten praleidi? 

— Varau rimtai. Dvi treniruotes per dieną. Vieną - prieš pietus, tuomet ten 
nedaug kas būna. Paskui varau treniruotę vėliau vakare, apie dešimtą. 

Erika linktelėjo. Kalbėjo toliau. Ar bus čia kada galas? 

— O kaip tavo seserys? 

Jo seserys buvo šventos, jo garbės reikalas. Kad ir kokią bausmę Švedijos vi- 
suomenė sugalvotų, niekas negalės jo sustabdyti jas saugoti. Ar Erikai kas nors 
neaišku dėl seserų? 

— Ką turi galvoje? 

— Na, tai ar susitinki su savo vyresniąja seserimi? Juk jos vyras sėdi? 

- Erika, turime išsiaiškinti vieną dalyką. Mano seserys neturi nieko bendra 
su blogais dalykėliais, kurių esu pridaręs. Jos švarios kaip sniegas, nekaltos 
kaip avelės. Supranti? Mano vyresnioji sesuo pradės naują gyvenimą. Ištekės 
ir panašiai. 

Tyla. 

Ar Erika tapo niurgzli? 

- Bet, Mahmudai, aš nieko bloga neturėjau galvoje. Turi suprasti. Man svarbu, 
kad matytumeisi su ja ir su savo šeima. Išėjus iš kolonijos būtina palaikyti ryšius 
su saugumo jausmą užtikrinančiais artimaisiais. Kaip aš supratau, tavo santykiai 
su seserimis labai geri, ne kitaip. 

Ji padarė trumpą pauzę, žvelgė į jį. Ar ji vėl žiūrėjo į žymę, likusią po Giurhano 
smūgių? Jis gaudė jos žvilgsnį. Po akimirkos ji susidėjo rankas ant kelių. 

- Gerai, tada, mano supratimu, šį kartą pakaks. Tu gali pasiimti šitą brošiūrėlę 
apie darbo rinkos komiteto projektą, apie kurį anksčiau pasakojau. Jų patalpos 
yra Hegerštene, ir aš tikrai manau, kad tai galėtų tau padėti. Kursai, kaip elgtis 
per pokalbį dėl darbo ir panašiai. Tai tau būtų naudinga. 


Gatvėje. Vis dar alkanas. Susinervinęs. Įėjo į „Seven Eleven“ prie nusileidimo: 
į metro. Nusipirko fantos ir du „Powerbar“ batonėlius. Jie trupėjo gomury. Jis 
mąstė apie įžūlius Erikos klausimus. 

Suskambo jo telefonas. Privatus numeris. 

- Alio. 

Balsas kitame gale: 

- Ar čia Mahmudas al Askoris? 

Mahmudui įdomu, kas čia. Neprisistatė. Neaiškumėlis. 

- Yes. Ir ko tu iš manęs nori? g 

— Aš vardu Stefanovičius. Man atrodo, kad kada gal ir matėmės. Kartais 
mankštinuosi „Fitness Center“. Esi anksčiau su mumis bendradarbiavęs. 

Mahmudas sudėjo du ir du: Stefanovičius - vardas pasakė beveik viską. Su 
juo kalbasi ne bet kas: asmuo, treniravęsis sporto salėj, asmuo, kurio balsas šal- 
tesnis už ledą Giurhano gyslose, serbas. Mahmudas balso neatpažino. Nematė 
veido. Bet vis tiek tai reiškė tik vieną dalyką - kuris nors iš sunkiasvorių vyrukų 
norėjo su juo šnektelėti. Jis įklimpęs į šūdą giliau nei įsivaizdavo arba žada būti 
kažkas įdomaus. 

Atsakyti neskubėjo. Ar Stefanovičius nieko daugiau nepaaiškins? 

Galiausiai jis tarė: 

- Žinau tavo vardą. Ar tu dirbi pats-žinai-kam? 

- Gal galima sakyti ir taip. Labai norėtume su tavimi susitikti. Mes manome, 
kad galėtum mums padėti atlikti svarbų reikalą. Turi gerą kontaktų tinklą. Gerai 
išmanai tai, kuo anksčiau užsiėmei. 

Mahmudas jį pertraukė: 

— Neturiu planų vėl sėsti. Tavo žiniai. 

- Nusiramink. Mes nenorime, kad darytum tai, už ką reikėtų sėsti. Visai ne. 
Čia visai kitoks reikalas. 

Vienas dalykas aiškus: kalbama buvo tikrai ne apie kokį visai normalų darbą. 
Antra vertus - skambėjo kaip paprastos babkės. 

- Gerai. Papasakok daugiau. 

— Ne dabar. Ne telefonu. Padarysime šitaip: į tavo pašto dėžutę įdėjome bilietą 
sekmadieniui, ateik ten antrą valandą, tuomet paaiškinsim. Iki. 

Jugas pokalbį baigė. 

Mahmudas laiptais nusileido į metro stotį. Eskalatoriumi nuriedėjo į peroną. 
Mąstė: „Velniai griebtų, tikrai vėl nesėsiu.“ Jugai jį apgaus ir privers padaryti ką 
nors kvailo - aišku kaip dieną. Bet nepakenks tokiam profiškam bičiukui kaip 
Mahmudas su jais susitikti. Išklausyti, ko jie nori. Kiek pasiūlytų. 

O dar svarbiau štai kas: tapti jugų vyru gali būti būdas išbristi iš šūdo, kuriame 
atsidūrė dėl Giurhano. Jam pakilo ūpas. Gal tai bus kažko pradžia. 

Nebuvo taip kaip Niklas manė. Praėjus dienai po to, kai įsikėlė į naująjį butą, pri- 
sistatė mama. Pasiprašė leisti pernakvoti. 

Juk esmė buvo tokia: kad jie vienas kitam netampytų nervų, nesitrintų po 
viens kito asmeninę zoną, neliptų viens kitam ant sprando. Bet jis negalėjo pa- 
sakyti „ne“. Ji buvo išsigandusi, labai išsigandusi. Tam turėjo pagrindo. Ji tiesiai 
iš darbo paskambino jam į mobilųjį. 

— Sveikas, Niklai, ar čia tu? 

- Aišku, mama, kad aš, juk skambini mano numeriu. 

- Taip, bet aš jo dar niekaip neišmokau. Kaip gerai, kad tu vėl namie Švedijoje. 
Atsitiko baisus dalykas. 

Niklas iš balso girdėjo, kad įvyko kažkas neįprasto. 

— Kas? 

— Mūsų name policija rado nužudytą žmogų. Siaubinga. Miręs žmogus visą 
naktį išgulėjo rūsyje. 

Niklas sustingo. Mintys tapo aiškesnės. Tuo pat metu - jos ir vartėsi kūlio. 
Buvo nemalonu. 

— Mama, tikrai nesveikai skamba. Ką jie sako? 

— Kas tokie? Kaimynai ar kas? 

— Ne, policija. 

- Jie nieko nesako. Aš pusę nakties sušalusi išstovėjau prie namo. Visi taip. 
Berit Vaskez visai palūžo. 

- Po perkūnais. Bet ar daugiau kalbėjaisi su policija? 

- Šiandien po darbo eisiu į apklausą. Bet nedrįstu viena namie miegoti. Ar 
negalėčiau pernakvoti pas tave? 

Visai ne pagal jo planą. Negerai. 

- Žinoma. Aš galėsiu miegoti ant čiužinio arba kokio patiesalo. Kodėl šiandien 
ėjai į darbą? Keletui dienų galėjai pasiimti nedarbingumo lapelį. 

— Ne, neišeina. Be to, noriu dingti tolyn nuo namo. Gera būti darbe. 

Niklo galvoje klausimas. Buvo priverstas jos pasiteirauti. 

- Ar jie žino, kas toks nužudytasis? 

- Policija apie tai nieko nesakė. Na, bent jau aš nieko nežinau. Jie nieko nesakė. 
Tai ar galiu užsukti po darbo? 

Jis patikino, kad jokių problemų. Nupasakojo kelią. Viduje atsiduso. 


Niklas apsimovė šortus ir apsivilko trikotažinius marškinėlius - ant krūtinės 
juodomis raidėmis „Dyncorp“ logotipas. Jis dievino savo amuniciją. Bėgiko 
kojinės be siūlių, kad neatsirastų nuospaudų, ir su guma skersai, kad nesmuk- 
tų. Batai: „Mizuno Wave Nirvana“ - mokslinčiškas pavadinimas, bet geriausi, 
kokiais tik prekiavo „Bėgimo laboratorija“. 

Pirmas dalykas, kurį jis padarė grįžęs namo - ir vienas iš tų nedaugelio 
sykių, kai buvo išsijudinęs toliau nuo namų, - nusipirko batus ir kitus bėgimo 
dalykėlius. Pasibandė ant „Bėgimo laboratorijos“ bėgimo takelio, padiskutavo 
apie kurpalio plotį, per didelės pronacijos poveikį žingsniams ir pėdos arkos 
sandarą. Daugelis žmonių bėgimą laikė malonia sporto rūšimi, nes šis buvo 

paprastas, pigus, nereikalavo ypatingos įrangos. Tik ne Niklas - jam su įranga 
"buvo linksmiau. Kojinės, šortai su papildomais praskiepais, kad nenutrintų kojų, 
pulsą matuojantis laikrodis ir, žinoma, batai. Kainavo daugiau nei tūkstantis 
penki šimtai kronų. Verti kiekvienos kronos. Nuo tada, kai grįžo, jis jau bėgiojo 
daugiau nei dešimt kartų. Būdamas ten irgi kartais bėgiodavo, bet nedaug. Jeigu 
netyčia keletą metrų būtum įžengęs ne į tą gatvę, viskas galėjo baigtis tragedija. 
Du britai vyrukai iš jo grupės buvo rasti perrėžtomis gerklėmis. Batai pavogti. 
Kojinės dar nespėjusios ataušti. 

Jis atsistojo priešais veidrodį, kad aplink krūtinę prisitvirtintų pulso matuoklį. 
Apžiūrinėjo save. Gerai treniruotas. Ką tik nusikirpęs, trumpai mašinėle nuskus- 
ta galva - vos matyti, kokie šviesūs jo plaukai buvo iš tikrųjų. Bet jo mėlynos akys 
jį išdavė. Veidrodyje kito veido prošmėžiai: po akimis nupiešti juodi brūkšniai, 
purvini plaukai, geležinis žvilgsnis. Apsiginklavęs kovai. 

Galiausiai užsisegė pulso matuoklį. Nustatė ties nuliu. Šis suteikė jam in- 
tensyvumo, tinkamo tempo jausmą. O geriausia, kad šis atliko momentinio 
vertintojo vaidmenį. 

Tada išėjo pro duris. Ristele nusileido laiptais. Atidarė laukujes duris. Graži 
diena. 

Bėgiojimas - jo būdas valdyti vienatvę. Jo vaistai. Jo atsipalaidavimas nuo 
sumaišties, kad vėl atsidūrė namie. 

Pradėjo lėtai. Šlaunyse nuo pastarojo pasibėgiojimo Ernsberge juto silpną 
skausmą. Jis pasileido Aspudeno mokyklos link. Didelės, geltonų plytų, su vėlia- 
vos stovu kieme. Netoliese stovėjo žemesnis medinis pastatas - gal popamokinės 
veiklos patalpos arba pradinukų klasės. Jis bėgo pro šalį. Sprogo medžiai. Žaluma 
buvo už viską gražiau. Jautėsi laimingas, kad yra namie. 

Kalnelis į pabaigą statėjo. Žemyn į kažką, primenantį slėnį. Kitoje pusėje - 
mišku apaugusi kalva. Slėnio apačioje atsivėrė kolektyvinių sodų plotas - visų 
daugiaaukščių mamų didžioji svajonė yra užtūpti tokį sodelį. Maži namukai, 
vandens žarnos ir ežios, kuriose buvo pradėję kaip reikiant želti. Švedijos žaluma 
buvo tokia ryški. 

Jis negalėjo liautis analizavęs miškingos vietovės. Į ją žvelgė kaip į FEBA - 
Front Edge, esančią Battle Area. Kovos teatras. Ideali vieta pasalai, netikėtam 
skubančių priešų arba priešiško konvojaus slėnio dugne antpuoliui iš abiejų pusių 
surengti. Pirmiausia paleidžiami „AH64 Apache“ sraigtasparniai - 30 milimet- 
rų M230 kulkosvaidžio šūviai, ugnies greitis viršija du tūkstančius šūvių per 
minutę. Nušienaudavo sunkvežimius ir džipus. Juos palauždavo. Priversdavo 
sustoti. Po to - bombardavimas iš sraigtasparnių „Hellfire“ raketomis, kuris 
paguldydavo daugumą šarvuočių. Paskui savo turėjo padaryti liaudis ant kalvų, 

apsiginklavusi 20 milimetrų šarvus peršaunančia granatų amunicija ir auto- 
matais su granatsvaidžių priedais. Kartą ir visiems laikams išvartydavo tankus. 
Pabaigoje, bet ne ką blogiau, pėstieji pasistengdavo, kad džipai kaip reikiant 
užsiliepsnotų, vis dar pasipriešinimą rodantiems priešams būdavo nutiesiami 
ugnies kilimai, dedamos pastangos, kad be reikalo nedingtų nė vienas milici- 
ninkas. Būdavo pasirūpinama šukėmis. Liekanomis. Belaisviais. 

Taigi dainelė būtų sudainuota. Situacija aiški kaip dieną. Tarp visų kolekty- 
vinių sodų. Jam beveik norėjosi atgalios. 

Jis bėgo toliau, kalvos kitoje pusėje link. Ir toliau matė karo scenas. Kitokius 
vaizdus. Kruvinus žmones. Apdegusius veidus. Išsprogdintas kūnų dalis. Arabiš- 
kai rėkiančius vyrus apiplyšusiomis, pusiau kareiviškomis uniformomis. Jų vadus 
su pistoletais rankose ir antpečių emblemomis, kurie šaukė: „Imshi“ - pirmyn. 

Šliaužiantys kareiviai. Sužeisti žmonės. Rūkstantys kūnai. 

Visur. 

Panika. 

Persikreipę veidai. Žiojėjančios žaizdos. Tuščios akys. 

Šūdas. 

Jis bėgo. Žemyn prie vandens. 

Šakos kaip stogas dengė pėsčiųjų takelį. Jis šuoliavo gyvenamojo kvartalo 
link. 

Jautė, kaip apima nuovargis. Žvilgtelėjo į laikrodį. Jau bėgta dvidešimt vieną 
minutę. Įsiminė laiką, per kurį nubėgo pusę atstumo. Metas bėgti atgal. Kvėpa- 
vimas tolygus. Ar išdrįs vėl per kolektyvinius sodus? 

Jis mąstė: „Kaip iš tiesų aš jaučiuosi?“ Laikas, praleistas „Dyncorp, savo pa- 
darė, tai jis žinojo. Sklandė galybė istorijų apie vyrukus, nepakėlusius saugios 
būties savo gimtinėse. 


Daugiausia iki durų buvo likę du šimtai metrų. Jis nurimo. Paskutinę atkarpą ėjo. 
Leido kraujyje nusėsti cukrui. Kvėpavimas rimo. Jis dievino savo daikčiukus. 

„Kvėpuojanti“ medžiaga - marškinėliai vos sudrėkę nuo prakaito. 

Dangus giedras. Lapai gatvės gėlyne ryškiai žali. 

Tuomet jis išvydo tai. Ant elektros skydinės. 

Velnias. 

Nemanė, kad Švedijoje jų esama. 

Tenjų pilna visur. Bet buvo skirtumas - tuomet jis vilkėdavo kevlaru pastang- 
rintomis kamufliažo kelnėmis, sukištomis į kietus kareiviškus ilgaaulius. Būdavo 
ginkluotas: jeigu jos prisiartindavo - jis nepasigailėdavo. Jų mažų smegenų 
substancija aplaistydavo žvyrą. Tuomet jos būdavo beveik nieko. 

Bet dabar. 

Žiurkė įsistebeilijo. 

Niklas stovėjo nejudėdamas. 

Be ilgaaulių - tik trumpi „Mizuno“ bėgimo bateliai. 

Be sukištų pakietintų kelnių - tik su šortais. 

Be pistoleto. 

Ši stovėjo nejudėdama. Dydžio sulig kate, jo nuomone. 

Įsėlino panika. 

Kažkas judėjo kitoje laukujų durų pusėje. 

Žiurkė sureagavo. Nušoko nuo skydinės. 

Dingo pasienyje. 

Niklas atidarė duris ir įėjo. Viduje mergina metė šiukšles. Gal dvidešimt 
penkerių. Ilgi tamsūs plaukai, anglies juodumo antakiai, rudos akys. Patraukli. 
Gal ji buvo haij, kaip amerikiečiai ten vadino civilius. 

Jis ėmė lipti laiptais į viršų. Išprakaitavęs. Bet jautė, kad ne nuo bėgimo. 
Greičiau nuo šoko dėl žiurkių. 

Mergina sekė paskui. Jis barškino savo durų raktais. 

Ji stovėjo prie savųjų durų, tame pačiame aukšte. Nužvelgė jį. Atidarė duris. 

Vilkėjo treningo kelnėmis, dideliu koledžo džemperiu, buvo įsispyrusi į 
šlepetes. 

Tuomet jis suvokė - juk čia jo kaimynė. Derėtų pasisveikinti, net jei ir nežino, 
kiek laiko čia pasiliksiąs. 

- Labas, gal turėčiau prisistatyti, - tarė jis. 

Nespėjęs nė susivokti išgirdo save sakant: 

- Salaam Aleykum. Kef alek? 

Jos veidas persimainė - plati nuostabos šypsena. Tuo pat metu žvilgsnis į 
grindis. Toks elgesys jam pažįstamas. Ten moteris niekada nesutikdavo vyro 
žvilgsnio, išskyrus kekšes. 

— Moki arabiškai? 

- Taip, šiek tiek. Tiek, kad bent jau kaimynę galėčiau pakalbinti. 

Jie juokėsi. 

- Malonu susipažinti. Esu Džamila, tikriausiai susitiksime skalbykloje ar kur. 

Niklas pasakė savo vardą. 

Džamila rengėsi uždaryti duris. Tarė: 

- Iki pasimatymo. 

Ir dingo savo namuose. 

Niklas tebestovėjo prie durų. 

Kažkuria prasme laimingas. Nepaisant apačioje ką tik matytos žiurkės. 

Praėjus keturioms valandoms - juodu su mama virtuvėje. Niklas gėrė koka- 
kolą. 

Ji atsinešė butelį vyno. Ant stalo - maišelis migdolinių bandelių, kurių irgi 
buvo nupirkusi ji. Mat žinojo - Niklas dievina bandeles, sausą saldų skonį, 
kai bandelė prilimpa prie gomurio. Senukų bandelės, mamos nuomone. Jis 
juokėsi. 

Baldų bute buvo saikingai. Virtuvėje stovėjo nutrintas medinis stalas. Nusėtas 
apskritomis žymėmis, likusiomis nuo per karštų puodelių. Keturios kėdės - 
baisiai nepatogios. Niklas ant mamos kėdės atlošo, kad būtų minkščiau, buvo 
pakabinęs trikotažinius marškinėlius. 

- Dabar papasakok. Kas gi iš tiesų įvyko? 

Lyg mygtuką spustelėjus. Mama per stalą palinko į priekį, lyg norėdama, kad 
jis geriau girdėtų. Ir pasipylė. Nerišlu ir jausminga. Miglota ir baisu. 

Ji papasakojo, kaip ją pažadinusi kaimynė. Ši pasakiusi, kad kažkas atsitikę 
rūsyje. Po-to prisistatė policija. Visus informavo. „Tik prašom nesijaudinti.“ Jie 
klausinėjo keistų dalykų. Kaimynai stovėjo lauke, gatvėje. Šnekučiavosi tyliais 
baimės persmelktais balsais. Policija atitvėrė apylinkę. Gatvėje - sirenos. Vi- 
sur ginkluoti policininkai. Jie fotografavo laiptinėje, rūsyje, lauke. Jos paprašė 
parodyti asmens dokumentą. Užrašyti savo telefono numerį. Vėliau jie pamatę 
įvyniotą žmogaus kūną, neštuvais išridenamą iš rūsio. 

Tarp žodžių ji siurbtelėdavo vyno. Galva karojo virš taurės. Jos bloga laikysena 
buvo matyti net jai sėdint. 

O šiandien jie ją pasikvietė į apklausą. Uždavinėjo klausimų. Ar ji numanan- 
ti, kas toks galėtų būti numirėlis? Kodėl miręs vyras gulėjo jos gyvenamajame 
name? Ar ji ką nors girdėjusi, ką mačiusi? Gal koks kaimynas pastaruoju metu 
keistai elgęsis? 

— Ar buvo nemalonu? 

- Labai. Pats pagalvok. Būti apklaustai policijos, lyg būčiau susijusi su žmog- 
žudyste ar panašiai. Jie klausė ir klausė, ar aš žinanti, kas tai galėtų būti. Kodėl 
aš tai turėčiau Žinoti? 

- Tai jie nežino, kas jis toks? 

- Neįsivaizduoju, bet manau, kad ne. Tokiu atveju nebūtų tiek klausinėję. Kaip 
baisu. Kaip jie gali nežinoti? Šiais laikais iš policijos jokios naudos. 

- Ar matei mirusįjį? | 

- Taip. Arba greičiau ne. Aš mačiau tai, kas galėtų būti veidas, bet jie buvo 
labai daug uždengę. Nežinau. Manau, kad tai buvo vyras. 

— Mama, norėčiau tavęs paprašyti vieno dalyko. Gal kiek keistai pasirodys, bet 
tikrai norėčiau, kad apie tai pagalvotum. Supranti, atsižvelgiant į mano praeitį, 
geriausia būtų, jei... 

Jis pats save pertraukė. Įsipylė daugiau kokakolos. Pilant iš skardinės kliuk- 
sėjo. 
 — „nenoriu, kad policijai apie mane pasakotum. Neminėk, kad grįžau namo. 
Nesakyk, kad gyvenau pas tave. Ar gali man pažadėti? - Niklas pakėlė akis į 
Katariną. 

Ji sėdėjo tylėdama. Spoksojo į jį. 

Jie išgėrė kavos - Tomas ir Jungrenas, kaip paprastai. Nors tebuvo antra, Jungre- 
nas gėrė aštuntą puodelį kavos tą dieną. Tomui įdomu: gal Jungreno skrandis 
plieninis? 

Kavinukė - taksistų skylė prie Liljeholmeno. Viename kampe - televizorius, 
visu garsu rodantis Italijos lygos rungtynes. Nepatogios metalinės kėdės ir stalai 
languotomis staltiesėmis. Ant stalo paskleista laikraščių: „Ekspresas“, „Vakarinis 
laikraštis“ ir parduotuvės „Clas Ohlsson“ katalogai. Nepriekaištinga vieta polici- 
ninkams ramiai lūkuriuoti - jie laukė užduoties, vertos vardo. 

Jungreno radijėlė gulėjo ant stalo. Per futbolo žurnalistų jausmingus komenta- 
rus vos buvo galima girdėti komunikacijos centro kvietimus. „Fiorentina“ parodė 
norinti būti Italijos lygos viršūnėje, buvo beiškaršianti kailį „Cagliari“. Ką tik 
danas Martinas Jorgensenas įmušė įvartį. 2:1. Puikiai pataikyta ir gražu. 

Kiekvienas skaitė savo laikraštį. Kaip visada - šnekos ne tiek ir daug. Stengėsi 
išlikti ramūs. 

Bet Tomas jautėsi išsiblaškęs. Laikraščio straipsniai skriejo pro šalį. Vartė be 
entuziazmo. Neturėjo jėgų klausyti ir „Fiorentina“ pliurpalų. Jis negalėjo paleisti 
reikalo rūsyje. Paprastai užsimiršdavo vos tik grįžęs į nuovadą. Nusiprausdavo po 
dušu, nusišluostydavo, apsirengdavo civiliais drabužiais. Sveikatos sutrikdymai, 
žmogžudystės, išžaginimai - viskas nutekėdavo nuo jo su muilu duše. Bet šitas 
reikalas kirbino. Grįžo sumaitoto veido vaizdas. Versdamas puslapį po puslapio 
jis matė šipulius, įspaustą, sulaužytą nosį, tinimus apie akis. Dūrių žymes ant 
rankų. Kruvinus nuluptus pirštų galiukus. Bedantį gomurį. 

Tomo nuomone, tikrų policininkų darbo praktika buvo keista: kai tik tapdavo 
įdomu, visas šūdas būdavo perduodamas kriminalinėms žiurkėms. Raštinių 
policininkams, tai yra kriminaliniams inspektoriams - bičams, iš gatvės įslin- 
kusiems į popierizmą. Dažniausiai tai buvo vyresni inspektoriai skaudamomis 
nugaromis ar turintys bėdų dėl kelių - tarsi nugara galėtų pasitaisyti kiauras 


37 


dienas sėdint prie stalo. Arba juos kamuodavo vadinamasis išsekimas. Juk visi 
žinojo, kad tai - tauškalai. Bet kartais tiesiai iš Aukštosios policijos mokyklos 
ateidavo jaunų šmaikštuolių, tik jie būdavo per daug nupiepę, kad galėtų iš 
tikrųjų dirbti. Manė tapsiantys kurtais valanderiais ar martinais bekais. Tomas 
žinojo - devyniasdešimt procentų jų atliekamų tyrimų buvo susiję su vagiliavimu 
ir nuvarytais dviračiais. Labai įdomu, kurgi ne. 

Radijas pranešė: 

- Turime girtą vairuotoją, kuris manosi esąs Airtonas Sena, E4 greitkelyje, 
pietų kryptimi. Ar kas yra netoli Liljeholmeno? 

Buvo futbolo rungtynių pertrauka. Tomas aiškiai girdėjo radiją. 

Iš Jungreno minos matė, kad ir šis girdėjęs. 

Jie sava maniera išsiviepė. 

Atsakė: 

— Mes paimti negalime. Esame Elvšio. 

Nedidelis melas iš reikalo, kad išvengtų užduoties. Centrinė stotis neturėjo 
supratimo, kaip arti tos vietos jie iš tikrųjų buvo. 

Tomas mąstė: tai galima vadinti sumauta darbo morale. Arba tingumu. Galima 
tai vadinti sukčiavimu. Bet taip jiems ir reikia - jeigu neskiria policijai išteklių, 
nieko negaus ir atgalios. O kažkoks girtuoklis, įsivaizduojąs, kad greitkelis yra 
nelegalių lenktynių trasa, vis vien niekada negaus daugiau nei koks mėnuo laisvės 
atėmimo - tai ko čia jaudintis? 

Jungrenas įsipylė devintąjį puodelį. Siurbčiojo. 


Šios pamainos paskutines valandas Jungrenui teko važinėti vienam. Tomas 
turėjo eiti į tiriamąjį susirinkimą. Arba, kaip neformaliai tatai buvo vadinama, 
raportuoti. Papasakoti apie savo nuojautą birželio trečiosios naktį. Pateikti kri- 
miui platesnį, geresnį, išsamesnį pasakojimą. Jiems reikėjo daugiau nei technikų 
nuotraukos, raštiški raportai ir apklausos protokolai. 

Jis turėjo vykti į centrinę būstinę, tai yra Krunubergą. Tai yra į kriminalinių 
žiurkių/popierių graužikų/mergaičiukių rojų. Jį pavėžėjo kolegė, kurios niekada 
anksčiau nebuvo sutikęs. Neturėjo jėgų šnekėtis. Mandagiai pasisveikino - likusią 
kelionės dalį tylėjo kaip žemė. 

Tomas buvo parašęs pusės A4 formato lapo savo įvykio raportą. Tai buvo pais- 
talai, standartinės formuluotės, sutrumpinimai. Insp. Andrenas ir insp. Jungrenas 
tą naktį 00.10 val. buvo iškviesti į Gestos Ekmano kelio 10, atvyko 00.16 val. Šiek 
tiek žmonių prie durų bei apie 8 asm. laiptinėje. Daugybę kartų minimas laikas, 
į įvykio vietą atvykusių inspektorių pavardės, vadovas, užkardos, informacijos 
rinkimas ir taip toliau. Po to trumpi aprašymai: Aš įvykio viet. buvau pirmas. 

Atliktas 1-osios pagalbos teikimo bandymas. Nusik. vieta nufotografuota. Pastebė- 
jimai: kraujo bei vėmalų pėdsakai ant sieny/grindų. Veido būsena žemyn, didelis 
tinimas ir žaizdos. Užpakalinėje kišenėje: kasos kvitai, neidentifikuoti popieriaus 
lapeliai. Greitoji pagalba atvyko apie 00.26 val. Technikai atvyko apie 00.37 val. 

Tomas rašyti įvykių raportų nekentė dėl dviejų priežasčių. Visų pirma - jis 
nepriveikė klaviatūros. Koją nuolat pakišdavo nedideli nesklandumai. Be rei- 
kalo paspaudė caps lock mygtuką. Užtruko tris minutes, kol suvokė, kas įvyko. 
Paspaudė insert mygtuką, kai norėjo trinti back space: kiekviena jo įrašyta raidė 
trynė jau priekyje parašytą tekstą. Neįstengė su šituo šūdu susitvarkyti. Įtūžio 
priepuolis. Pusė raporto perrašė nuo pradžių, nes šis trynėsi į taktą su jo pakei- 
timais. Nervai ant plauko. Kas išties sugalvojo šituos klavišus? 

Antra: įskaitoma buvo ne tai, kas iš tiesų nutiko. O tai, kad parodai laikęsis 
taisyklių. Iš tiesų jis nesiėmė jokios pirmosios pagalbos. Bet juk į tai bet kas būtų 
spjovęs. Privalai pats save saugoti, mat toks policininko gyvenimas, o kas paskui 
įtraukiama į raportą - jau kitas dalykas. 

Pagrindinis įėjimas iš Pulhemo gatvės buvo naujai suremontuotas. Žvilgančios 
marmuro grindys, šveisto metalo baltos dizainerių sukurtos milžiniškos lempos. 
Tomas nesuvokė, kaip buvo nusprendžiama, kam leisti pinigus. Kai kurie bičiu- 
kai iš pietinės nuovados tą patį tarnybinį ginklą naudoja dvidešimt metų, o čia, 
gražumėlis, jie sukiša milijonus, kad perdarytų įėjimą. Kokiu būdu prabangiai 
suremontuotas prieangis prisidės prie miesto pagerinimo Švedijos piliečiams? 
Daugybė ne tam, kam reikia, teikiamų prioritetų. 

Registratūroje jis parodė policininko ženkliuką. Paprašė juos paskambinti 
ikiteisminio tyrimo vadovui, kurį turėjo susitikti, Martinui Hegerstriomui. 
547-asis kabinetas. Penktas aukštas. Be abejo, pro langą - gera panorama. 

Liftas buvo prikimštas raštinių liaudies - daugiausia moterų. Neatpažino nė 
vieno veido. Ar šiais laikais visos policijos pajėgos užpildomos mergaitėmis? 
Jis įsmeigė akis į mygtukus, tiksliau tariant, mygtuką, ant kurio buvo užrašytas 
penketas. Stebėjo griežtą švedišką lifto etiketą: įlipk, žvilgsniu permesk sto- 
vinčiuosius lifte, po to akis įsmeik į vieną tašką sienoje - mygtukus arba lifto 
techninės apžiūros pažymėjimą. Ir nenusuk žvilgsnio. Nesijudink. Nesukiok 
galvos. Nesugalvok apsidairyti dar kartą. Svarbiausia - jokiu būdu nežiūrėk nė 
vienam iš savo bendrakeleivių į akis. 

Švietė visi iki vieno mygtukai. Kiekviename aukšte vis kas nors išlipa. Kelionė 
užsitęsė. 

Penktas aukštas - susiieškojo kabinetą. Durys uždarytos. Jis pasibeldė. Kažkas 
šūktelėjo: 

- Užeik. 

Viduje - chaosas: tokia netvarka, kad kabinete lengvai būtum paslėpęs 
motociklą. Palei vieną sieną stovėjo knygų lentyna, pilna knygų, laikraščių ir, 
visų pirma, segtuvų. Krūvomis ant grindų gulėjo bylų aplankai, iki braškėjimo 
prikimšti popierių. Taip pat įvykių raportai, poėmių protokolai, informaci- 
nė medžiaga, informacija apie informacijos teikėjus, slapto sekimo ataskaitos 
plastikinėse įmautėse ar be jų. Rašomasis stalas irgi lūžo nuo panašių dalykėlių: 
spausdintos liudininkų apklausos, ikiteisminio tyrimo ataskaitos ir kitoks šūdas. 
Visur kavos puodeliai, pusiau nugerti mineralinio buteliai ir apelsino žievės. 
Priešais kompiuterio ekraną krūvoje mėtėsi „Dumle“ šokoladiniai saldainiai, 
kramtomojo tabako dėžutės ir rašikliai. Kažkur po visais popieriais turėtų būti 
klaviatūra. Kažkur šitoje maišalienėje turėtų būti kriminalinis inspektorius. 

Priėjo liaunas vaikinas. Vyrukas, matyt, stovėjo už durų. Ištiesė ranką. 

- Sveikas atvykęs. Tomas Andrenas, ar ne? Aš esu Martinas Hegerstriomas. 
Kriminalinis inspektorius. 

— Neseniai tokiu tapęs, ar ne? - Tomui nepatiko liurbio stilius: velvetinės kel- 
nės, žali marškiniai dviem prasegtomis viršutinėmis sagomis, kambario netvarka, 
pasišiaušusi bičo šukuosena. Neuniformuotas atsipalaidavimas. 

— Tiesą sakant, ne. Prieš šešis mėnesius buvau atrinktas iš vidaus. Čia toks 
jų darbo krūvis. Reikėjo pastiprinimo, supranti. O kaip pas jus? Šerholmenas, 
ar ne? 

Hegerstriomas patraukė keletą aplankų, gulėjusių ant „Myran“ dizaino kėdės. 
Tomui mostelėjo, kad šis prisėstų. Jo galvoje aidėjo vienas žodis: iš vidaus — 
Martinas Hegerstriomas buvo vienas iš Jų. Penktakolonininkų, kvislingų, išda- 
vikų - vidaus tyrėjų. Tų, kurie užsiima kitų policininkų, kolegų, brolių įdavimu. 
Skyrius, į kurį žmonės buvo renkami iš kitų šalies regionų, kad ten, kur jie dirba, 
neturėtų draugų. Visų mentų nerimo momentas numeris vienas. Visų normalių 
vyrų priešų priešas. Visų hierarchijų žemiausias laiptelis. 

Tomas tvirtai atrėmė jo žvilgsnį. 

- Gerai. Tu toks. 

Hegerstriomas spoksojo į jį, atsakė dar tvirtesniu žvilgsniu. 

- Taigi. Aš toks. 

Hegerstriomas iš kažkur išsitraukė tuščią sąsiuvinį ir rašiklį. 

- Tai ilgai neužtruks. Tik noriu, kad trumpai papasakotum, ką matei, su kuo 
kalbėjaisi, kokia tau užvakar pasirodė situacija laiptinėje ir rūsyje. Aš gavau tavo 
raportą ir panašiai, bet mes dar iki galo neatlikome nusikaltimo vietos tyrimo 
ir spėjome apklausti maždaug trečdalį toje vietoje buvusių žmonių. Juk šimtu 
procentų nežinome, ar rūsys ir buvo nusikaltimo vieta. Kartais prireikia šiek 
tiek papildyti, kad būtų galima susidaryti vaizdą. 

Tomas irgi atsisėdo. Žiūrėjo pro langą. 

— Kokio papildymo tau reikia? Nežinau nieko daugiau nei tai, kas parašyta 
raporte. 

Greičiausias būdas išvengti užsitęsusių atsiskaitymų paprastai būdavo nuro- 
dyti raportą. Tomas norėjo iš ten dingti, tai buvo laiko gaišinimas. 

- Galim pradėti nuo to, kas atsitiko jums ten atvykus. Kaip tu aptikai lavoną? 

- Ar apie tai nėra raporte“ 

— Čia rašoma, kad, dabar cituoju, „radau mirusįjį rūsyje, prie sandėliuko nr. 
14“. Tik tiek. 

- Tai taip ir buvo. Koridoriuje, pirmame aukšte, stovėjo šeimynėlė, apsirengusi 
rytiniais chalatais, ir teiravosi, kas nutiko. Jie man pasakė, kad jis guli apačioje. 
Aš nulipau į apačią. Durys buvo užrakintos, atrakinau jas visrakčiu. Iš pradžių 
ant rūsio grindų pamačiau kraują ir vėmalus. Vėliau išvydau kūną. Šis gulėjo 
veidu į grindis. Bet juk turi šito dalyko nuotraukas? 

Kriminalistas nepasidavė. Toliau uždavinėjo detalius klausimus. Kaip atrodė 
šeima laiptinėje. Kaip pastatytas rūsys. Kaip gulėjo kūnas. Tomas suprato griebę- 
sis ne tos taktikos - išsamesnis turėjo būti jau nuo pradžių. Tai, velniai griebtų, 
užtruks visą vakarą. Po valandos kamantinėjimo Hegerstriomas atsistojo. 

- Ar gersi kavos? 

Tomas atsisakė. Tebesėdėjo. Hegerstriomas dingo iš kabineto. 

Tomo mintys sklandė kitur. Jis mąstė apie šaudymo klubą. Savo „Infinity“ 
pistoletą, kitus savo pistoletus. Jis norėjo pabėgti: galingas atsiribojimas/susitelki- 
mas, kai jis, užsidėjęs ausų apsaugas, paleisdavo dešimt iš eilės devynių milimetrų 
šūvių tiesiai į kartoninės figūros makaulę. Nesigėdydamas galėjo pasakyti: buvo 
vienas geriausių Stokholmo policijos šaulių. 

Grįžo Hegerstriomas. Atrodė norįs valandikę šnektelėti apie nieką. 

- Žinai, jūs, patruliuojantys inspekai, esat per menkai įvertinti. Aš manau, 
kad pirmieji jūsų įspūdžiai yra svarbūs. Daugumą sunkių nusikaltėlių į kalėjimą 
pasodiname tyrimo būdu. Visa mūsų surinkta informacija leidžia man čia sėdint 
sudėti taškus ir surašyti jiems kaltinimą. Tiesiog prie rašomojo stalo. Bet tam 
reikia input iš gatvės, iš realybės. Iš jūsų. 

Tomas tik linksėjo. 

- Turiu idėjų apie naujas bendradarbiavimo formas. Raštinių liaudis kartu 
su tais, kurie gatvėje iš tikrųjų. Kriminaliniai inspektoriai su policijos inspek- 
toriais. Galima būtų sudaryti komandą iš abiejų dalių. Šiandien tiek daug žinių 
nueina niekais. 

- Ar jau baigėm? Gal galiu eiti? 

- Ne, dar ne. Norėčiau su tavimi apsvarstyti paskutinį dalyką. 

Tomas atsiduso. 

Hegerstriomas tęsė: 

- Paprastai esama įvairių smurtinių nusikaltėlių tipų. Tikriausiai tai atsimeni iš 
studijų. Profesionalūs nusikaltėliai ir psichiškai ligoti. Pavyzdžiui, profesionalūs 
nusikaltėliai yra gerai planuojantys, manipuliatyvūs, kartais turintys psichopato 
bruožų. Daugeliu atvejų gan intelektualūs, bent jau, kaip sakoma, pagal gatvės 
lygį protingi. Antra vertus, psichiškai ligoti dažniausiai yra vienišiai, vaikystėje 
turėję problemų arba buvę kokios nors aukos. Jie daug metų gali gyventi nedary- 
dami nusikaltimų, bet taurė persipildo ir jie įvykdo kokį nors sunkų seksualinio 
ar smurtinio pobūdžio užpuolimą. Reikalas tas, kad jų nusikaltimai skirtingi. 
Jie sukiojasi įvairiose erdvėse, pridirba įvairaus plauko šūdo. Visiškai skirtingo 
pobūdžio žmogžudysčių. Profesionalūs nusikaltėliai, valdomi pinigų, dažniau- 
siai žudo greitai ir švariai, savo aukas palieka ten, kur jie negali būti susieti su 
nusikaltimu, ir iš viso šito nedaro kruvinesnio reikalo nei būtina. Psichiniai 
ligoniai turi kitų motyvų. Gali būti seksualinis ryšys, gali būti tikra bjaurastis, 
dažniausiai jie atakuoja sau artimus žmones arba sužeidžia kelis išsyk. Savo aukas 
jie gali palikti taip, kad būtų atskleisti, lyg žinią aplinkiniams. Arba kaip pagalbos 
šauksmą. O jei galvoje turim šitą žmogžudystę, tu jau tikrai gali atspėti, koks bus 
mano kitas klausimas. Grynai spontaniškai, koks vaizdas tau susidarė dėl šios 
žmogžudystės: tai profesionalus nusikaltėlis ar psichinis ligonis? 

Klausimas buvo netikėtas. Dėl kažkokios nepaaiškinamos priežasties Tomas 
jautėsi pagerbtas: šita kriminalinė žiurkė vertina jo nuomonę, jo supratimą ir 
intuiciją. Bet jis šią mintį nuvijo šalin. Bičas padlaižiavo. Atsakė, kaip jam pri- 
derėjo - arogantiškai. 

- Na, jis neatrodė labai laimingas, taigi turėjo mažumą pasikankinti. 

Hegerstriomas pokšto nesuprato. 

- Ką turi galvoje? 

- Na, turiu galvoje, kad jis neatrodė laimingas, jo veido išraiška buvo kažkokia 
keista. „Susijaudinusi“ - gal būtų tinkamas žodis. 

Vėl užstrigę žvilgsniai. Nė vienas nenusuko akių. 

- Andrenai, man nepatinka tavo humoras. Prašau tik atsakyti į klausimą. 

- Ar ką tik to nepadariau? Rūsys buvo toks velnioniškai kruvinas, kad tipelis, 
kuris pasidarbavo, turėjo būti tikras psichas. 

Trisdešimties sekundžių tyla - ilgas laiko tarpas, nusidriekęs tarp dviejų 
nepažįstamų vyrų. 

- Greit galėsi eiti, nesijaudink. Teturiu vieną klausimą. Kokią mirties priežastį 
nurodytum spontaniškai, preliminariai? 

Nebuvo reikalo ožiuotis. Gal tuomet krimis jį dar ilgiau laikytų, vien tik dėl 
to, kad dar išsidirbinėtų. Jis pasakė savo tikrąją nuomonę: 

- Nė nežinau. Ant negyvėlio rankų buvo ryškūs adatų dūriai, taigi galėjo būti, 
kad jis kojas pakratė nuo perdozavimo, be smurto. 

Hegerstriomui atvėpo žabtas, sekundės dalį atrodė tikrai nustebęs. Atsito- 
kėjo. 

Vėl kietas: 

- Ar nesakiau, kad man nepatinka tavo humoras? 

Dabar buvo Tomo eilė nusistebėti. Ką tas turi galvoje? Čia juk ne juokai. 

- Hegerstriomai, dabar būsiu atviras. Man nepatinka vidinė liaudis. Mano 
nuomone, mes turėtume eiti išvien ir neužsiiminėti gerų savo srities specialistų 
gyvenimo gadinimu. Bet aš būsiu sukalbamas ir atsakinėsiu į tavo klausimus 
vien tik dėl to, kad galėčiau iš čia išeiti. Bėda ta, kad dabar aš nesuprantu, ką tu 
turi galvoje. 

— Nesupranti? Aš sakau, kad norėčiau išgirsti atsakymą į savo klausimą. Ko- 
kia, tavo spontaniškai į galvą šaunančiu, preliminariu supratimu, buvo mirties 
priežastis? Prašyčiau be jokių prakeiktų adatų dūrių. 

- Betgi aš nežinau, sakau tau. Tikriausiai buvo sužalojimas, bet galėjo būti ir 
perdozavimas. Turint galvoje adatų dūrius. 

Hegerstriomas palinko į priekį. Beveik išskiemenavo: 

- Nebuvo jokių adatų dūrių ar durtinių žaizdų. Lavonas buvo visai be tokio 
tipo sužalojimų. 

Vėl tyla. Abudu vertino situaciją. Jų veidai arčiau nei per metrą vienas nuo 
kito. 

Galiausiai Tomas tarė: 

- Girdžiu, būsi neskaitęs mano raporto. Lavono dešinioji ranka atrodė kaip 
sietas. Jei pats per visas tas skyles prisipumpavo narkotikų ar kas nors kitas tai 
padarė, jis laisvai galėjo kojas užversti ir nuo perdozavimo. Ar supranti? 

Hegerstriomas kuitėsi savo popieriuose ant stalo. Vieną paėmė - tai buvo 
Tomo raportas. Padavė jį. Pusė lapo. Trumpi sakiniai, kuriuos jis atpažino. Bet 
pabaigoje buvo kažkas ne taip. Trūko žodžių. Ar bus pamiršęs išsaugoti tas 
paskutines eilutes? Ar teksto gabalai bus iškritę dėl nesklandumų su tomis pra- 
keiktomis klaviatūros komandomis, ar kas kitas bus juos ištrynęs? 

Jis papurtė galvą. Raporte nė žodžio apie dūrius. 

Tomas nuo lapo pakėlė galvą. 

— Tai blefas. 

Skrodimo protokolas 

Teisės medicinos tarnyba birželio 4 d. 
Teisės medicinos skyrius 

Retzijaus kelias 5 

171 65 SOLNA 

E 07-073, K 58599-07 


A. Įvadas 


Stokholmo apskrities policijos žinybos nurodymu buvo at- 
liktas išplėstinis neatpažinto kūno, kuris buvo rastas 
birželio 3 d. Gestos Ekmano kelyje 10, Stokholme, ir vėliau 
įvardytas kaip X, teisės medicinos skrodimas. 


Tyrimą aš, pasirašęs asmuo, atlikau teisės medicinos sky- 
riuje Stokholme dalyvaujant skrodimo technikui Kristianui 


Nilsonui. 


Pasak Stokholmo apskrities policijos žinybos, dar nepavyko 
nustatyti mirusiojo identiteto, bet jau galima konstatuoti 


tai: 

1. X yra vyras; 

2. X yra kaukazoidų rasės; 

3. X yra 45-55 metų amžiaus; 

4. X mirė birželio 3 d. tarp 21.00 ir 24.00 val. 


B. Kitos aplinkybės 


Kitos bylos aplinkybės išdėstytos Stokholmo apskrities 
policijos žinybos pirminiame raporte, registracijos nume- 
ris K 58599-07, pasirašytame kriminalinio insp. Martino 
Hegerstriomo. 


C. Išorinė apžiūra 


1. Miręs kūnas yra 185 cm ūgio ir sveria 79 kilogramus. 


2. Bendras lavono sąstingis išlikęs. 


3. Ant veido, smilkinių ir kaklo matyti gilių žaizdų. 


4. Galvos plaukai yra apie 10 cm ilgio, šviesūs, prie smil- 


'kinių kiek pražilę. Plaukuose esama sudžiūvusio kraujo. 
5. Ant dešiniojo smilkinio 1010 cm plote nugremžta oda. 


6. Kairioji ausis smarkiai ištinusi. Trūksta 1x1 cm dydžio 
ausies spenelio dalies. Ties ta vieta matyti skiautėti 
žaizdų kraštai. Ant ausies viršutinio krašto nugremžta 
0,5x*0,3 cm ploto odos. Taip pat oda nusilupusi 1x0,3 cm 


plote po dešiniąja ausimi. 


7. Ant kaktos apatinės dalies, kuri ribojasi su antakiais, 
matyti dideli tinimai, mėlynai raudonos dėmės bei giliai 
atplyšusi oda 16x6 cm dydžio skersai einančiame plote. 
Virš antakių aiškiai atskirtame 3x1,5 cm dydžio plote oda 


visiškai nulupta. 


8. 1 cm virš dešiniojo antakio matoma 4x4 cm dydžio gili 


žaizda, o aplinkui - išplitusi mėlynė. 


9. Akių vokai smarkiai sutinę ir mėlynai paraudonavę. Ant 
abiejų viršutinių akių vokų matyti žaizdų atplyšusiais 


kraštais. 


10. Skruostai smarkiai sužaloti: ant jų matyti žaizdų, gilių 
odos įdrėskimų ir tinimų, taip pat pakitusi jų spalva - visa 
tai per apatinio žandikaulio šoną nusitęsia ant kaklo. 


11. Akių junginėse matyti masyvios susiliejančios juodai 


raudonos kraujosrūvos. Junginės atšokusios. 


12. Nosikaulis lūžęs trijose vietose, o nosies šaknis su- 
trupinta. Viršutinėje nosies dalyje 4x2 cm dydžio plote 
nudrėksta oda. Taip pat trūksta visos kairiosios nosies 


šnervės, vietoj jos likusi 1 cm gylio žaizda. 


13. Viršutinė ir apatinė lūpos smarkiai sutinusios. Gleivi- 
nėse matyti dalinai susiliejusios juodai raudonos krau- 


josrūvos. Ant viršutinės lūpos matyti dvi 1x0,5 cm dydžio 

kelių milimetrų gylio žaizdos atpleišėjusiais kraštais. 
Lūpos raudonojoje dalyje bei apatinės lūpos gleivinėje ma- 
tyti kelios didelės žaizdos atpleišėjusiais kraštais ir su 


kraujavimais aplinkui. 


14. Burnoje tėra trys krūminiai dantys viršutiniame kairia- 
jame žandikaulyje bei du krūminiai - apatiniame kairiajame 
žandikaulyje. Atkreiptinas dėmesys, kad didžiausia tikimy- 
bė, jog buvo naudojamas dantų protezas. Burnoje matyti su 


krauju susimaišiusių putų bei vėmalų. 


15. Visi abiejų rankų pirštų galiukai nulupti. Kiekvienos 
piršto pagalvėlės apatinė dalis turi maždaug 0,7 cm gilumo 
žaizdą, kuri apatiniame savo taške susiaurėja iki 0,2 cm 


gylio. 
Stokholmas 


Bengtas Gantzas, teismo medicinos skyriaus vyriausiasis 


gydytojas 


Z 


Abbou - Mahmudas buvo sužavėtas. Jo paties požiūris į šį reikalą toks: Mahmudas 
nebuvo iš tų, kurie užkimba ant nerealių mašinų, nušvilptų blizgučių arba palaidų 
pinigučių kabliuko. Jis - vaikinas, audinės vairą sukiojęs prieš viskam išsišikinant. 
Bičas, stumdęs preparatų už šimtą tūkstančių gabalų per mėnesį. Raumenų kal- 
nas. Kušių piranija. Milijonierių legenda. 

Bet čia jis jautėsi kaip pirmokas. Jie sėdėjo brangiausiose vietose prie ringo. 
Vien tik kad galėtum įsigyti tokių vietų bilietus, turi būti užsitarnavęs vardą 
faiterių Švedijoje. Ir visą šitą reikalą surengęs karalius tikrai buvo ne bet kas — 
karalių karalius Radovanas. | | 

Turėtų būti gražu, jei jau dalyvaus pats jugų bosas. Šįvakar vyks kelios rimtos 
kovos. Lažybų statymai dideli, kitais žodžiais tariant, kalba sukasi apie riebų 
pinigą. Aišku, kad bosas iš arti nori pasižiūrėti, kaip vaikinams ten viršuje 
įspaudžiami kaktikauliai ir kaip byra žvangantieji. 

„Masters Cup, bendra klasė KI srityje. Pavadinimas K1 įvardijo keturias k: 
karatė, kung fu, kikboksą ir knockdown karatė, susivienijusias esant tokioms 
pat taisyklėms. Bet iš tiesų buvo leidžiami beveik visi stiliai. Kietiems kaip 
titnagas gyvuliams, kurie paprastai karaliaudavo savo sporto salės ringe, nuo 
kilimo tekdavo klibinkščiuoti suvarytiems į šipulius. Iki pusės nuogi kovotojai 
vienas kitą talžė taip stipriai, kad tai buvo juntama net viršutinėse eilėse. Rytų 
Europos milžinai vieną po kito tiesė Švedijos imigrantus: smogdavo keliu į 
smakrą, išnarindavo rankas, alkūnėmis trankydavo per nosis. Publika staugė. 
Besimušantieji riaumojo. Teisėjai bandė pertraukti smūgių serijas, kurios būtų 
patiesusios ir raganosį. 

Faiteriai buvo iš Švedijos, Rumunijos, buvusios Jugoslavijos, Prancūzijos, 
Rusijos ir Olandijos. Kovojo dėl titulų ir dėl vietos didžiosiose K1 varžybose 
Tokijuje. 

Už aštuonių vietų nuo savęs, toje pačioje eilėje, Mahmudas užmatė Radovaną. 
Šis buvo įsikarščiavęs kaip ir visi kiti. Bet i! padre tuo pat metu ir pulsavo ramybe, 
neprarado orumo - jis neįsikarščiuodavo taip, kad būtų matoma. Jugų prekės 
ženklas buvo tolygus orumui tolygus pagarbai. Taškas. 


Mahmudas į areną atėjo likus dar gerokai laiko iki varžybų, be dvidešimt še- 
šios. Lauke likusių bilietų eilėse laukė liaudis. Saugumo kontrolė buvo griežtesnė 
nei oro uoste. Vienintelis pliusas: čia niekam nė motais, kad jis musulmonas. 
Turėjo pereiti pro signalizacijos vartus, ant judančios juostos padėti diržą, raktus 
ir mobilųjį, jie perbraukė per jį metalo detektoriumi. Kaip žydri čiuptelėjo už 
tarpkojo. 

Šeštą valandą jis nutūpė ant kėdės, pažymėtos reikiamu numeriu. Kol kas šali- 
mais nieko daugiau nesėdėjo. Dar labai anksti. Serbai privers jį laukti. Mahmudo 
mintys nuskriejo ten, kur jis nenorėjo. Greit bus savaitė nuo velniavos miškelyje. 
Žaizdos šašas ant skruosto tikriausiai gerai sugis. Bet dėl garbės žaizdos jis nebu- 
vo tikras. Nors, po teisybei, žinojo, kad esama tik vieno būdo. Vyras, leidžiantis 
kam kitam save paminti, nėra vyras. Bet kaip jam, po paraliais, įvykdyti vendetą? 
Giurhanas buvo „Born to be hated“ viceprezidentas. Jeigu Mahmudas vos įžūliau 
šnipštelėtų, jam būtų šakės kaip Lukui Braziui. 

Be to, prieš dvi dienas skambino Danielis, siras, į jo burną įspraudęs revolverį. 
Teiravosi, kodėl Mahmudas dar nepradėjęs grąžinti skolos. Tiesą sakant, atsaky- 
mas buvo paprastas: jokių šansų, kad Mahmudas būtų galėjęs sukrapštyti nors 
šiek tiek šlamančiųjų vos per tris dienas. Čiuvas Danielis liepė jam išsipisti - tai 
ne Giurhano problema. Mahmudas juk galįs pasiskolinti? Mahmudas juk galįs 
parduoti savo motiną, savo seseris? Jam buvo suteikta savaitė. Po to jie turi gauti 

pirmą įmoką: šimtą tūkstančių grynaisiais. Niekaip neišsisuksi. Buvo pasiekęs 
maksimalų sumautumo lygmenį. Gal jugai - jo šansas. 

Tuo pat metu kažkaip nesinorėjo. Jis mąstė apie pokalbį su tėvu prieš keletą 
dienų. Bešaras buvo priešlaikinis pensininkas. Prieš tai jis dešimt metų arė metro 
inžinieriumi ir valytoju. Susivarė kelius ir nugarą. Kovojo dėl švedliurbių, dėl 
nieko. Išdidus. Toks išdidus. „Sumokėjau kiekvieną mokesčių kroną ir dėl to 
jaučiuosi gerai, - sakydavo jis. 

Klasikinis Mahmudo atsakymas būdavo toks: „Tėti, tu esi nevykėlis. Ar suvoki. 
Švedliurbiai tau neatseikėjo nė kruopelės.“ 

„Manęs tokiu nevadink. Supranti. Kalba neina apie švedus šen, švedus ten. 
Turėtum susirasti darbą. Elgtis tinkamai. Tu man užtrauki gėdą. Ar negali jie 
ko nors suveikti per aną lygtinės pataisos tarnybą?“ 

„Darbas nuo devynių iki penkių - ne man. Tik pažvelk į mane: kažko pasieksiu 
ir be daugybės darbo ar panašaus šūdo.“ 

Bešaras tik papurtė galvą. Jis nesuprato. 

Mahmudas tai žinojo jau nuo tada, kai kartu su Babaku gvelbdavo savo 
pirmuosius šokoladukus. Jis tai juto visu kūnu, koridoriuje iš septintokų atimi- 
nėdamas mobiliuosius telefonus ir už laisvalaikio kiemo traukdamas pirmąjį 
džointą. Jis nebuvo sukurtas kitokiam gyvenimui. Niekad neklūpos ant kelių. 
Tik jau ne prieš lygtinės pataisos tarnybą. Ne prieš Giurhaną. Ne prieš ką kitą 
švedliurbių Švedijoj. 


Po dvidešimt penkių minučių, įsibėgėjus pirmajai kovai, jaunučių pasirody- 
mui, šalia jo įsliuogė Stefanovičius. Jie nepaspaudė viens kitam rankos, bičelis 
net nepasisuko. Tik tarė: 

— Malonu, kad atėjai. 
vičių, ar šnekamasi bus prislopintu tonu. 

— Žinoma. Kai jūs prašot, ateinama. Ar ne? 

Stefanovičius irgi toliau stebėjo kovą. 

- Taip paprastai ir būna, tas tiesa. 

Jie tylėdami sėdėjo triukšme. 

Kartkartėmis Stefanovičius atsisukdavo į kitoje pusėje sėdintį vyrą. Mah- 
mudas žinojo, kas toks anas yra. Ratkas. Jis buvo kito milžiniško jugo, Mrado, 
sėbras, su kuriuo Mahmudas trindavosi prieš tam sėdant į kaliūzę. Buvo keista: 
šitie vyrukai su Mahmudu sporto salėje visuomet pasilabindavo, o čia vaizdavo 
lyg niekur nieko. Paprastai Mahmudas tokio šūdo netoleruodavo. Bet šiandien 
jugų jam reikia. 


48 


Mahmudas nužvelgė salę. Solnos halė - žiūrovų tribūnose tikrai spaudėsi 

keturi tūkstančiai žmonių. Raumenų kalnai - su kai kuriais jis pasisveikino. Su 
jaunais juodašikniais, kurių kūne per daug adrenalino, o plaukuose - per daug 

želės, kovos sporto fantastais, dievinančiais kraujo kvapą. Pigesnė jo paties ver- 
sija - jam patiko, kad jis nesėdi viršuje kartu su jais. Apačioje prie ringo sėdėjo 
kita šutvė. Daugiau kostiumų, daugiau blizgesio, daugiau brangių „Cartier“ 
laikrodžių. Vyresni, solidesni, ramesni. Šalia jų - dvidešimt penkerių panos 
aptemptomis palaidinėmis su iškirptėmis ir šviesiomis sruogelėmis dažytais 
plaukais. Rūstūs apsaugininkai ir pakalikai. Mahmudas tikėjosi išvengsiąs susi- 
durti su kuo nors iš Giurhano gaujos. | 

Prožektoriai apšviesdavo kiekvieną įžengiantį kovos dalyvį. Vienoje pusėje 
ant sienos - kovojančių šalių vėliavos dideliu formatu. Kitoje - K1 logotipas ir 
pilnas varžybų pavadinimas ant banderolės: Masters Cup - Rumble of the Beasts. 
Garsiakalbiai plyšavo dalyvių pavardes, jų klubų pavadinimus ir tautybes. Tarp 
kovų - visu garsu „50 Cent“. Silikoninės panos su šortukais ir aptemptais rek- 
laminiais marškinėliais per pertraukas laikė iškėlusios plakatus su kito raundo 
numeriu. Eidamos ringu taip kraipė užpakalius, kad publika ūžė garsiau nei 
išvydusi nokautą. 

Ringe stovėjo puikiai nusiteikęs šio vakaro konferansjė - Jonas Fagertas, no- 
kautų ir nokdaunų legenda, dabar kostiumuotas dvikovų sporto lobistas. 

- Ponios ir ponai, šiandien visų lauktas vakaras. Vakaras, kai dvikovas nulems 
tikroji sporto dvasia, sunkios treniruotės ir, visų pirma, kietas kaip titnagas ko- 
votojo instinktas. Mūsų pirmojoje tikrojoje kovoje dėl titulo šįvakar susirungs 
K1 Max šakos atstovai. Kaip jūs tikriausiai visi žinote, šios K1 poklasės dalyviai 
negali sverti daugiau neį septyniasdešimt kilogramų. Į ringą kviečiu du solidžia 
patirtimi pasigirti galinčius kovotojus. Vienas iš jų, Olandijos nacionalinės tai- 
bokso draugijos rengiamo turnyro laimėtojas trečius metus iš eilės, pašėlusiai 
greitas, varžovus gąsdinantis spyriais atgalios bei pagarsėjusiais smūgiais dešine. 
Antrasis, legendinis Vale Tudo kovotojas, praeityje patyręs daugiau nei dvidešimt 
nokautų. Ernestas Fuentesas iš Amsterdamo „Club Muay One“ prieš Marką 
Mikhaleuską iš Bukarešto, „NHB Fighters Gym“. Sutikite juos! 

Aidint plojimams Stefanovičius, lyg būtų kalbėjęsis pats su savimi, tiesiai į 
orą pasakė: 

- Tas antai ten viršuje, Jonas Fagertas, liurbis. Jis yra klounas. Ar žinojai? 

Mahmudas varė tą patį reisą - aišku, kad Stefanovičius nenorėjo, jog visa 
arena matytų juos bepliurpiančius. Jis stebėjo, kaip Markas Mikhaleuskas ir 
Ernestas Fuentesas paskutinį sykį prieš mačą atlieka tempimo pratimus. Po to 
jis tiesiai šviesiai pasakė: 

— Kodėl? 

- Jis dar nesuprato, kas sumoka viso šito spektaklio išlaidas. Jis mano, kad 
čia kažkokio plauko labdara. Bet tai juk turi suprasti ir toks tipelis kaip jis: jeigu 
sukišai babkių, norisi kažko atgalios. Ar ne taip? 

Mahmudas iš tikrųjų nesiklausė, tik pritariamai linksėjo. 

Stefanovičius tęsė. 

- Mes užsukome šią veiklą. Ar supranti? Sporto klubas, kuriame sportuoji, 
„Pancrease“, „HBS Haninge Fighting School“ ir kitos vietelės. Ten užverbuojame 
geros liaudies. Stengiamės, kad anas ten, viršuje, ir kiti entuziastai galėtų pasi- 
linksminti. Beje, ar dalyvauji lažybose? 

Diskusija buvo įtartina. Jie galėjo pliurpti apie bet ką. Nė raumenėlis Stefa- 
novičiaus veide nesujudėjo. Visą laiką šaltas kaip ledas. 

Mahmudas atsakė: 

— Nea, o kuris karščiausias? 

- Olandas, aš paklojau keturiasdešimt gabalų už olandą. Jo rankose - dina- 
mitas. 

Publika sėdėjo kaip ant adatų. Mačas prasidėjo. 

Mahmudas nebuvo visai žalias. Kartais varžybas jis žiūrėdavo per eurosportą. 
Paprastos sporto šakos jo nedomino, iš jų jam jokios naudos. Bet per televizorių 
stebėti dvikovas suteikdavo adrenalino. 

Rumunas varė akinama technika: greitis, tikslumas ir darbas kojomis. Nerea- 
lūs spyriai sukantis ir pašokus d Ia Briusas Li. Smūgių serijos greitos kaip Kyno 
Ryveso „Matricoje“. Pasaulinio lygio smūgių atrėmimas. Nebuvo nė kalbos - 
Stefanovičius savo šlamančiuosius prakiš. 

Persvara išliko iki pirmo raundo pabaigos. 

Visu garsu suskambo muzika - gangsterių repas. Treneriai drėkino dviko- 
vininkų veidus. Įtrynė vazelinu, kad geriau nuslystų smūgiai. Įstrižai per ringą 
nusirangė pana. Laikė lentą su dvejetu. 

Nuaidėjo gongas. Kovotojai smūgiais įžengė į ringą. Keletą sekundžių palaukė. 
Tuomet pratrūko. Rumunas ir toliau imponavo. Pavarė nepriekaištingą spyrį 
apsisukdamas į Fuenteso galvą. Vaikis parklupo. Teisėjas skaičiavo. 

Vienas, du. 

Publika ošė. 

Olandui kaip voratinklis iš burnos iki žemės nudryko seilės. 

Trys, keturi. 

Mahmudas savo gyvenime matęs daug muštynių, bet tai - idealas. 

Penki, šeši. 

Fuentesas atsistojo. Lėtai. 

Publika rėkė. 

Buvo likę keletas antro raundo sekundžių. Aidėjo smūgiai. Rumunas paban- 
dė suduoti tris smūgius. Olandas nuleido smakrą, abi pirštines pakėlė priešais 
veidą. Išsisuko. 

Mahmudas žvilgčiojo į Stefanovičių. Jugas sėdėjo akmenine veido išraiška. 
Panikos, kad keturiasdešimt jo paklodžių ką tik vos nebuvo nuleistos į tuliką, 
nė padujų. 


Prasidėjo trečias raundas. 

Kažkas nutiko. Rumunas spardė lyg sulėtintais judesiais. Atrodė pavargęs. 
Bet Mahmudas sėdėjo arčiau už kitus - vyrukas buvo net nepridusęs. Tai turi 
būti blefas. Ar tai tikrai gali būti tiesa? Prieš dvi minutes - didžiausia persvara, 
o dabar atrodė, kad jis jau beveik nurašytas. Kas nors turi reaguoti. 

Fuentesas lėtai, bet ryžtingai perėmė dvikovą į savo rankas. Sunkūs smūgiai, 
nerealūs žemi spyriai į blauzdos raumenį ir į galvą. Rumunas kovojo lyg mer- 
gaitė. Per kiekvieną puolimą pasitraukdavo prie ringo krašto. Rankomis priešais 
olando veidą maskatavo net nepaliesdamas jo nosies. 

Bobiška. Atrodė lyg amerikietiškas imtynių mačas. Juokais. 

Raundai keitė vienas kitą. Kovotojai ringe pavargo. 

Mahmudas beveik žvengė. Net jei tai ir buvo pasidavimo mačas, Stefanovičius 
vis vien taps turtingas, o tikriausiai jo bosas R. - dar turtingesnis. 

Nuskambėjo gongas. Dvikova baigėsi. Rumunas vos laikėsi ant kojų. Teisėjas 
sugriebė jiems už pirštinių. 

Iškėlė Ernesto Fuenteso ranką. 

Pirmą sykį Stefanovičius atsisuko į Mahmudą. Šiam ant lūpų vos matyti 
šypsena - bet akys žaižaravo. 

- Gerai, tuojau suksim prie reikalų. Kitas mačas - tikra superdvikova. Galvą 
guldau, jie gigantai, supermenai. Dėl šios dvikovos čia visi ir susirinko. Publikos 
ekstazė garantuota. Ausis užguls švedo vaikino palaikymo triukšmas. Tuomet 
ir kalbėsimės. Kai visų dėmesys bus nukreiptas ten ir niekas mūsų negirdės. 
Supranti? 

Mahmudas suprato. Greitai metas gimti jo šansui. Žinotų tas pedikas Giur- 
hanas. 

Mahmudas buvo besuveikiąs sandorį su jugais. 


Po pusvalandžio - vėl metas. Mahmudas sėdėjo savo vietoje ir laukė. Per 
pertrauką jis vaikščiojo aplinkui. Labinosi su pažįstamais, šnektelėjo su vaikinais 


iš sporto salės. Liaudis džiaugėsi matydama jį laisvėje. „Sveikas sugrįžęs, šakaly. 

Metas vėl kibti į darbą ir tapti dideliam.“ Jie buvo teisūs - kaliūzė nebuvo tin- 
kama vieta mankštintis. Nors turėtų būti idealu: daug laiko, jokio gėrimo, jokio 
nesveiko maisto. Nors ten neišėjo varyti vaistukų, net maisto papildų kalėjimo 
kioskelyje nebuvo galima įsigyti. Plius - Asptiunos sporto salė buvo šūdina. 
Bet didžiausias skirtumas buvo tas, kad sėdint ne tas. Cypė iš tavęs išsiurbdavo 
troškulį. Mahmudas numetė dvidešimt kilų. 

Jugai jam buvo reikiamas ėjimas. Jis norėjo kilti - jis kils. Pusmetis kaliūzėje 
negali jo sustabdyti. Jokių šansų, kad jis atsisės ant atsarginių suolelio. Ir visi, 
norintys kilti, žinojo vieną dalyką: anksčiau ar vėliau reikia turėti reikalų su 
R. - tuomet jau geriau tai daryti palankiomis sąlygomis. Žaisti toje pat ko- 
mandoje kaip ir jugų bosas. Mahmudas - arabas, kurio jie negalės apmauti, 
vyras, einantis savo keliu. Tai buvo laaabai teisinga. Jam tik įdomu, ko jiems 
iš jo reikia. 

Laiptais nusileido Radovanas. Su palyda iš paskos. Keletą Mahmudas atpaži- 
no: be abejo, Stefanovičius. Goranas - mieste pagarsėjęs alkoholio ir cigarečių 
kontrabandos karalius. Bičelis Ratkas. Keletas kitų įmitusių vyrukų, kuriuos 
pažino iš sporto salės. Panų šleifas. 

Stefanovičius vėl atsisėdo šalia Mahmudo. 

Jonas Fagertas įlipo į ringą. Nužvelgė žmonių jūrą. Ši pritilo. 

- Gerbiamoji publika, šiandien didi diena. Vienas iš šių dviejų, kurie netrukus 
susitiks ringe, keliaus toliau. Ne bet kur. Ne į dar vieną atitinkamos savo šakos 
turnyro finalą. Ne, į kai ką daug didesnio. Į visų sportų finalų finalą. Kur gali 
laimėti tik vienas. Kur tik vienas gali nugalėti. Aš, be abejo, kalbu apie K! finalą 
arenoje „Tokyo Dome“ gruodžio mėnesį, čia varžybas stebės daugiau nei šimtas 
tūkstančių žiūrovų. Prizinis fondas už auksą viršija penkis šimtus tūkstančių 
dolerių. Iš čia šįvakar pateks vienas vyras. Vyras, kuris yra pakankamai stiprus. 
Vyras, pasižymintis geriausia kovotojo dvasia. Greitai išvysime kas. 

Prie dviejų įėjimų į ringą ėmė kilti dūmai. 

Abiejuose galuose buvo matyti po siluetą. 

Skambėjo filmo „2001“ garso takelis. 

Fagertas dar garsiau: 

- Ponios ir ponai, turiu garbės pristatyti du gigantus. Iš Rusijos, tiesiai iš 
Maskvos „Rude Academy“, buvęs „Specnaz“ kareivis, jau turintis daugiau nei 
dvidešimt K1 pergalių. Vyras geležinėmis rankomis, žvėris, mirties mašina, 
trumpai drūtai - Vitalijus Achramenka. 

Publika ošė. 

Vienas iš siluetų judėjo į priekį. Išlindo iš dūmų rūko. Jo sunkius žingsnius 
sekė prožektoriai. Jausmas, lyg į tamsos karaliją būtų įžengęs viešpats. 

Tai buvo didžiausias Mahmudo matytas žmogus, o Mahmudas vis dėlto treni- 
ravosi „Fitness Center“. Mažiausiai dviejų ir dešimties ūgio. Raumenys reljefiški 
lyg komiksų veikėjo. Krūtinės apimtis lyg sumo imtynininko. Bicepsai platesni 
už Mahmudo šlaunis. 

Jonas Fagertas tęsė, perrėkdamas muziką: 

— O antrame kampe turim nuosavą superkovotoją švedą, tiesiai iš „HBS Ha- 
ninge Fighting School“, jo sąskaitoje per dešimt nokautų. Jėgos ryšulys, šarvų 
mašina, kovotojų dievas, visų mūsų Jorgenas Stolas. 

Atmosfera lyg tikrų tikriausiame sunkiojo roko koncerte. Muzika griaudėjo. 

Prožektoriai žaidė. Jono Fagerto akys žaibavo. Vaikiščiai tribūnose patyrė 
ekstazę. 

Jorgenas Stolas lėtai judėjo į priekį. Leido šūksniams „valio“ po truputį smarkė- 
ti. Buvo apsirengęs apsiaustą su HBS emblema ant nugaros. Beveik visą viršutinę 
kūno dalį dengė juodos tribal stiliaus tatuiruotės. Ant vieno dilbio juodomis raidė- 
mis buvo įspausta: Stolas is King. Mahmudas mąstė apie Giurhano tatuiruotę. 

Stefanovičius išsižiojo, žvilgsnis vis dar į ringą. 

- Žmonės kaip pakvaišę. Keli smūgiai ir kraujo lašas, o šitie vaikai tribūnose 
viršuje mano, kad pasaulinis karas. Jie nieko neišmano. Beje, ar statei? 

- Nesilažinau nei pirmai, nei dabar. Bet, atrodo, tu piniginę pasipildei. 

— Būtent. Dabar įstūmiau šimtą paklodžių. Už rusą. Jis - gyvulys, užtikrinu. 
Gali tapti legenda. Ką tu apie tai manai? 

Mahmudas mąstė: „Ar Stefanovičius bando mane išmušti iš vėžių? Kiekvieną 
sakinį jis baigia kvailu klausimu.“ 

- Aš nieko apie tai nemanau. Atrodo, žinai, ką darai. Už visus geriau. 

- Klausyk, rusas yra šimto keturiasdešimties kilų čiuvas, bet jo technika kaip 
sveriančio devyniasdešimt. Ir viską nulemia ne tik greitis: dar svarbiau - tikslu- 
mas. Pamatysi. Jis švedui užkurs pirtį. Be to, mes turim šiek tiek nuojautos. 

Mahmudui knietėjo, kada Stefanovičius prieis prie reikalo. 

Viršuje ringe prasidėjo kova. Achramenka bandė Stolui pataikyti kairiniu 
smūgiu iš apačios. Švedas gražiai blokavo. Tai priminė sunkiasvorių boksą, tik 
su žemais spyriais į kojas. 

- Mahmudai, mes tavimi pasitikime. Ar supranti, ką tai reiškia? 

Dar vienas klausimas. Tai galėjo būti jų tikrojo pokalbio, kuris laukė, pradžia. 

- Galite manimi pasitikėti. Nors aš ir buvau šiek tiek susipainiojęs su Mradu, 
žinau, kad jis jums tapo problema. Ir netgi jei nesu serbas. Juk jūs naudojatės 
arabų paslaugomis. Mūsų tautos čia nieko viena prieš kitą neturi. 

- Taigi. Tu gal jau vieną iš jų pažįsti, Abdulkarimą. Dabar jis iš žaidimo pa- 
šalintas, bet geresnio vyruko reikėtų paieškoti. Ar tu toks kaip jis? 

— Kaip sakiau, manimi galite pasitikėti. 

— To nepakanka. Mums reikia šimtu penkiasdešimčia procentų lojalių vyrų. 
Kartais nutinka, kad statome ne ant tų kovotojų, kaip sakoma. 

Mahmudas žinojo, apie ką jis tauškia, - visi žinojo. Pastaruoju metu Stok- 
holmo pogrindyje būta baisiai daug kvailysčių. Taip jau nutinka: kažkam kilo 
mintis tapti naujuoju karaliumi ir sėsti į sostą, kažkas norėjo vaikinus iš viršūnės 
kviesti į dvikovą, buvo paminta kažkieno garbė. Buvo galybė pavyzdžių. Albanų ir 
„Original Gangsters“ karas, įvairių jugų mafijos falangų susišaudymas Vestbergos 
šaldomose sandėliavimo patalpose, egzekucija Velingbyje praėjusį mėnesį. 

Ringe Stolas varė spyrių seriją į ruso blauzdikaulius ir greitus kirčius į galvą. 
Gal švedžius, nepaisant visko, šią pergalę ir susižers. 

Stefanovičius tęsė. 

- Gali tapti mūsų vyru. Kad išsiaiškintume, ar tinki, norėčiau tavęs paprašyti 
nedidelės paslaugos. Atidžiai klausykis. 

Mahmudas nepasigręžė. Toliau stebėjo mačą. Baigėsi pirmas raundas. Švedui 
kraujavo antakis. 

- Ar esi girdėjęs apie Arlandos plėšimą? Jis buvo nerealus, bet kartu ir su- 
mautas. Kaip visada, viską buvom gerai suplanavę. Man atrodo, kad žinai, ką 
atvyksta banknotų krovinys, kur avariniai išėjimai, pabėgimo keliai, kur pakei- 
čiami automobiliai, patiesti „ežiai - viskas. Komandoje buvo keturi vaikinai: 
du - mūsiškiai, o dar du - iš tavosios miesto pusės, šiaurinės Butširkos. Trys 
įėjo į Arlandos zoną, į sandėlį, kur viskas buvo. Vienas liko prie durų. Viskas 
vyko visiškai pagal planą. Kai jie maišus karučiu išvežė į laukiantį automobilį, 
juos pasitiko išorėje buvęs vaikinas, ketvirtasis vyrukas. Su pistoletu rankoje. 
Nukreiptu į juos. Supranti? 

- Jus išdūrė. 

- Mus išdūrė tiesiai į subinę, kaip reikiant. Banknotų buvo už daugiau nei 
keturiasdešimt penkis milijonus. O tas čiuvas susižėrė viską. Tie trys turėjo 
sukasti visą mėšlą į automobilį. Po to jis iš ten dingo. 

- Juokauji. Kas jis toks? 

Stefanovičius atsakė po valandėlės. Stolas ir rusas lėtai šoko vienas aplink 
kitą. Rusas atrodė pavargęs. Stolas atšokdavo lyg žinodamas, kaip Achramenka 
kirsiąs. Atremdavo smūgius. Tūpčiojo. Susiėmė. Stolui beveik pavyko įspausti 
kelį. Teisėjas nutraukė. Parsiuntė juos atgal į pozicijas. 

- Vaikinas vardu Visamas Džibrilas. Libanietis. Pasikaustęs inkasacinio trans- 
porto srityje. Ar jį atsimeni? Man rodos, tau jis kadais buvo lyg ir koks guru. Nuo 
Arlandos atakos jis dingęs. Pripažintas mirusiu per cunamio katastrofą - kaip ir 

daugelis kitų, jis pasistengė, kad būtų paskelbta būtent taip. Su keturiasdešimt 
penkiais Radovano milijonais. 

Staiga tapo akivaizdu, kodėl jie pasirinko jį. Visamas Džibrilas - vienas iš 
Mahmudo vaikystės dievų. Trejais metais vyresnis. Iš tos pačios mokyklos. Iš tų 
pačių apylinkių. Tos pačios gaujos. Be to, jo tėtis pažinojo Visamo mamą. Lyg 
jie būtų prašę įduoti šeimos narį. Bybys. 

Vis vien jis girdėjo save sakant: 

— Kodėl tu manai, kad aš galiu jį rasti? 

- Mes manome, kad jis vėl Švedijoje. Žmonės jį pasekė mieste. Bet jis žino, 
kad mes nedžiūgaujam. Rodos, kad niekas nežino, kur jis gyvena. Jis atsargus. 
Niekada nevaikšto vienas. Nepalaiko ryšių su savo šeima, bent jau kiek mums 
žinoma. 

Stefanovičius leido žodžiams valandėlę kyboti ore.. Paskui beveik pašnibž- 
domis ištarė: 

- Surask jį. 

Ringe, viršuje, mušėsi milžinai. Stolas varė smūgius ranka iš apačios, pakaitom 
su lengvais trumpais smūgiais. Ruso gynybine padėtimi pakeltos rankos pama- 
žu linko. Galva karojo, jis atrodė išsiblaškęs. Po dviejų minučių - vožt. Stolas 
gerai smogė tiesiąja. Rusas trinksėjo į ringo virves. Stolas prisiartino. Sugriebė 
Achramenką už sprando. Nuspaudė milžiną žemyn. Iš visų jėgų trankė keliu. 
Sutraškėjo ruso žandikaulis. Išskrido burnos apsauga. Sekundės dalį - tyla halėje. 
Po to rusas susmuko ant žemės. 

Mahmudo mintys dvigubai sumišusios. Visų pirma - jugų pasiūlymas iš 
daugelio pusių žvelgiant buvo juokų darbas. Surasti tokį vyruką kaip Visamas 
negali būti neįmanoma, jei jis Stokholme. Bet vaikinas buvo šeimos draugas. 
Vyrukas buvo iš gimtųjų apylinkių, arabas. Ką tai bylotų apie Mahmudo garbę? 
Bet jam šito dabar labai reikia. Turint galvoje skolą Giurhanui. Ir norint atgauti 
savo paties orumą. 

Stefanovičius atsistojo. Senis ką tik pralošė šimtą tūkstančių. Gal dar esama 
ir švaraus sporto - matyt, kad jugai šiame mieste dar ne viską valdo. Mahmudas 
studijavo jo marmūzę. Išraiškos " nulis. 

Stefanovičius pasisuko į jį. 

- Paskambink, kai iki galo apmąstysi. Iki pirmadienio. 

Tada nuėjo. 

Niklas po dušu prausėsi keturiasdešimt minučių. Motina buvo darbe, taigi ne- 
svarbu - vonioje galėjo būti kiek tik nori. 

Kiek dar laiko ji pas jį gyvens? Aišku, jai buvo nemalonu dėl mirusio žmogaus 
rūsyje. Bet ir gerai. Gal ją privers pamąstyti, pasikeisti. 

Deja, buvo įpainiotas ir pats Niklas. Šiandien jis eis į apklausą policijoje. 
Garuose po dušo galvute zujo klausimai. Įdomu, ką jie tikisi iš jo išgauti. Kaip 
jis elgsis klausiamas pernelyg privačių klausimų? Keista - iš kur jie apskritai 
žino, kad jis gyveno pas mamą? Gal koks kaimynas išpliurpė arba motinai 
išsprūdo. | 

Velnias, tai reiškė nemalonumus. Jis, tiesą sakant, manė, kad pavyks išsisukti. 
Tai turėtų būti kuris nors iš mamos kaimynų. Išsigandę, šokiruoti, nervingi. 
Išpliurpė netgi tai, kas neturėtų su šiuo reikalu turėti nieko bendra. Aiškiai 
mentams bus papasakoję, kad jos namuose gyvenęs jaunas vyras, galbūt sūnus. 
Jis tik niekaip negalėjo prisiminti, ar kas apskritai jį bus tame name matęs. 

Dušas buvo prastas. Tarpai tarp keramikos plytelių prisinešę rūdies rudumo 
purvo. Baltos nuosėdos ant dušo žarnos atrodė lyg sena dantų pasta. Vanduo 
prastai nutekėdavo. Nelegalus agentšiknius kanalizacijos per dažnai nevalo. Niklo 
galvą perskrodė mintis: civilizuotas žmogus nebegali ilgiau išgyventi be ertmių. 
Nuo ertmių priklauso tai, kad viskas taip švaru. Būtis gali apsunkti dėl sugedu- 
sios dušo kanalizacijos. Per daug popieriaus tualete arba plaukų kriauklėje - ir 
vonia labai lengvai išeina iš rikiuotės. O virtuvėje viskas išbėgdavo pro mažas 
kriauklės skylutes, amžiams dingdavo iš komfortiško žmonijos pasaulio. Niekam 
nereikėjo mąstyti, kur tai pasideda, niekam nebuvo įdomu, kas iš tiesų nutinka 
visam tam, kas nepritinka tvarkinguose namuose: plaukams, dantų pastos ir 
seilių spjaudalams, maisto atliekoms, sugižusiam pienui, išmatoms. Skylės yra 
svarbiausias komforto ingredientas. Jos ant pečių laiko gėdingą Vakarų piliečio 
nenusimanymą apie tikrą purvą. Išties keista, kad niekada nieko per skyles 
neiškyla. Neįsismelkia į apsimestinę švarą. Neužkariauja privačių namų erdvių. 
Bet Niklas žino - jis skylėmis nepasitiki. Jam jų nereikia. Be jų išsivertė esant 
daug sunkesnėms sąlygoms, nei išnėša eilinio švedo fantazija. 

Jį nupurtydavo pagalvojus, kas galėtų išlįsti iš skylių. Vaikystės siaubo istorijos. 
Tikri potyriai Basroje, Faludžoje, dykumose, kalnuose. Visi per ilgai barakuose 
gyvenę vyrai žinojo, apie ką jis galvoja. Vos tik koją iškeldavai iš zonos, patvinu- 
siuose kanalizacijos vamzdžiuose ten aplinkui plaukiodavo šūdai. 


Nusiprausęs ir švarus priešais televizorių. Blizgantis neseniai įsigyto DVD 
grotuvo plastikas. Nuovargis ir snūduras viens per kitą. Miegas naktimis vis dar 

buvo sušiktas. Aštuoneri metai palapinėse, barakuose, stovyklose; ankštuose vie- 
no kambario buteliuose su kitais vyrais paliko savo pėdsakų. Kasvakar vienatvė 
smogdavo lyg atatranka iš greitaeigio ginklo, laikomo netinkamu būdu. Ne, jis 
visai dar neišprotėjo - tik pulsavimas sieloje vedė iš pusiausvyros. 

Jis nekrimto vakar mamos atneštų piliulių, nitrazepamo. Geras daiktas, kad 
būtų ramesni nervai, gražesnės mintys, geresnis miegas. Bet šiandien jis privalo 
būti budrus. Tie, kuriuos jis susitiks, išsyk iš vyzdžių pamatys, ar jis ką vartoja. 

Žiūrėjo filmą „Taksistas“. Dabar jam tikrai netinkama medžiaga. Robertas 
de Niras psichotinėse šaudymo pratybose priešais veidrodį. De Niras kavinėje 
su kekše - žiauriai jauna Džudi Foster. Psichas per susišaudymą laiptinėje. Vi- 
sur kraujas. Neatrodė tikroviškai. Įtartinai raudona spalva, kažkokia per daug 
vandeninga. 

Vienatvė tiksėjo. Jis mąstė: iš tiesų žmogus visą laiką yra vienas. Negali prie 
savo bendražmogio, kad ir koks geras draugas šis būtų, priartėti labiau, negu 
priartėji prie palapinės draugo. Fiziškai tai gali būti taip arti, kad jo blogas burnos 
kvapas sušiks visos nakties miegą. Bet širdyje artimesnis nebūsi: gali atsikelti, 
užsimauti kelnes, apsirengti marškinius ir visiems laikams pradingti, o palapinės 
kaimynams nė šnipt tai nebus įdomu. 

Niklas buvo vienas. Vienas pats. 

Prieš likusiuosius. 

Jis valandėlę užsimerkė. Klausėsi filmo replikų. 

Laikas slinko lėtai, kaip per tarnybos pabaigą ten. Tai buvo SSDD - Same Shit, 
Different Day. Tokios pat baugios mintys, tik svetainės kambaryje. 

Greitai jis važiuos į apklausą. 


Metro pakeliui į centrą. Švedija buvo kitokia šalis, palyginti su ta, kurią jis 
paliko: anonimiškesnė, bet ir karštakošiškesnė. Tuomet jis dažnai jautėsi lyg būtų 
viešnagėje. Dabar jis tikrai viešėjo. Nuolat. 

Mąstė apie savo pratimus. Peilius. Ginklų šveitimą. Gerai pažįstamas situaci- 
jas. Atpalaiduojančius užsiėmimus. Po teisybei, apklausa jo nejaudino. Mentai 
dauguma atvejų yra liurbiai. 

Po dešimties minučių jis įžengė į policijos pastatą. Apsaugininkės registratū- 
roje plaukai buvo žili, perskirti per vidurį. Elgėsi ji kaip nerangus kareivis. Nė 
mažiausios šypsenos, trumpi, koncentruoti klausimai. Su kuo susitiksi? Kada? 
Ar turi telefono numerį? r 

Po penkių minučių jo nusivesti atėjo policininkas. 

Apklausos kabinetas - šaltas, tik plakatas šiek tiek taisė padėtį. Pavaizduoti 
keli aplink stalą susėdę linksmai taureles kilnojantys žmonės. Gal jie gėrė baltąją. 

Gal tai buvo Joninės? Šimtas metų, kaip Niklas nebus šventęs Joninių. Mentas 
aiškiai norėjo sušvelninti atmosferą. Dvi medinės kėdės su pliušinėmis pagalvė- 
lėmis, prie grindų pritvirtintas stalas, kompiuteris su maža dėžute kortelei įkišti, 
nuo lubų kabantis laidas su mažu mikrofonu apačioje. Pusiau vykęs bandymas 
sudaryti jaukumo įspūdį. 

Policininkas prisistatė: 

- Sveiki, esu Martinas Hegerstriomas. O pats būsi Niklas Brugrenas? 

— Taip, tiesa. 

— Aha. Tuomet sveikas atvykęs. Prašom sėstis. Ar norėtumei kavos? 

— Ne, ačiū. 

Martinas Hegerstriomas atsisėdo priešais jį. Prisijungė prie savo kompiuterio. 
Niklas nužvelgė vyruką. Velvetinės kelnės, megztinis. Kyšanti marškinių apykak- 
lė. Per ilgi plaukai, kad būtų tikras mentas. Neramus žvilgsnis. Išvada - šitas 
vaikis dykumoje išgyventų ne ilgiau nei tris valandas. 

- Pirmiausia šiek tiek formalumų. Taigi tu būsi apklaustas informaciniais 
sumetimais. Tai reiškia, kad nesi niekuo įtariamas. Mes vis vien įrašysime viską, 
kas čia bus sakoma. Tada aš tai išrašysiu ir tau reikės patvirtinti. Šitaip nekils 
nesusipratimų. Jeigu reikės pertraukos - pasakyk. Kavos automatai ir tualetai - 
koridoriuje. Bet kokiu atveju, manau, žinai, kodėl čia esi. Birželio trečią dieną 
Gestos Ekmano kelyje esančiame name buvo rastas negyvas vyras. Dabar apie šį 
įvykį bandome surinkti kaip galima daugiau informacijos. Vyras nėra identifikuo- 
tas ir rastas jis gan blogos būklės. Pats juk keletą savaičių gyvenai pas savo mamą 
tame name, taigi norėčiau paklausti, ar turi kokių nors konkrečių minčių. 

Policininkas kalbėdamas kažką rašė kompiuteriu. 

Situacija Niklui priminė darbo paieškas anądien. Savo CV buvo išsiuntinėjęs 
po įvairias vietas. Nuėjo į pokalbį „Securicom“. Iš tiesų galėtų gauti darbą daug 
įdomesnėse vietose. Pagrindinė kontora buvo Vestbergoje. Trijų metrų aukščio ' 
užkardos. Norint susitikti su žiurkėnu personalo vadybininku, reikėjo pereiti 
per tris saugomus įėjimus. Bet su šešiomis kulkomis pusiau automatiniame 
„Heckler X Koch Mark 23“ jis pro jų užtvaras būtų perėjęs lyg niekur nieko. 

Kartais jį gąsdindavo jo paties mintys - tas nuolatinis susitelkimas į sau- 
gumą. Bet būtent todėl jis ir buvo vertas daugiau nei paprasto apsaugininko 
darbo. 

Pokalbis dėl darbo jį migdė. Storulis vyrukas buvo kirptas ežiuku, bet 
tikriausiai nežinojo, ką reiškia turėti tiek daug gyvių barakų lovose, kad ne- 
svarbu, kiek „Tenutex būsi įsitrynęs. Vienintelis išsigelbėjimas buvo viską nu- 
siskusti. Jis šnekėjo apie asmeninį ir techninį stebėjimą verslo ar visuomeninio 
sektoriaus visoje Švedijoje pavedimu. Bla bla bla. Saugoti pramonės fabrikus, 

kontoras, parduotuves, ligonines ir kitas patalpas, kad būtų sukurta saugi darbo 
aplinka ir sumažinta rizika įsiveržti pašaliniams. Whatever. 

Tai ne Niklui. Jis neuždavė nė vieno klausimo. Save sumenkino. Vaizdavo 
perdėtai nedrąsų. Darbo negavo. 

Šalin mintis. Jis pakėlė akis. Martino Hegerstriomo apžvalga buvo baigta. 
Metas kalbėti Niklui. Jis įkvėpė, bandė atsipalaiduoti. 

- Tiesą sakant, neturiu itin daug ko pasakyti apie tą namą. Keletą metų dirbau 
užsienyje ir dabar man reikėjo kažkur pagyventi prieš susirandant savo būstą. Aš 
daugiausia būdavau mamos namuose, kartais bėgiodavau, buvau nuėjęs į vieną 
kitą pokalbį dėl darbo - taigi iš esmės kitų namo gyventojų nebuvau sutikęs. 
Kiek man žinoma, visi normalūs. 

- O koks jausmas gyventi pas mamą būnant tokio amžiaus? 

- Po teisybei, sunku, bet tu neprivalai jai to pasakoti. Aš neturiu nieko prieš 
savo mamą ar šiaip, bet juk žinai, kaip būna. 

- Taip, pats neatlaikyčiau daugiau nei keturių valandų, tada apsimesčiau turįs 
kokią svarbią apklausą ar ką. 

Mentas tęsė: 

- Ką tu dirbai užsienyje? 

- Keletą metų studijavau. Paskui dirbau apsaugos srityje, daugiausia JAV. 

Niklas stebėjo mento reakciją. Kai kurie policininkai melą galėdavo beveik 
užuosti. 

- Įdomu. Gal žinai, ar name kartais netvyrojo bloga atmosfera? Gal būta 
kokios įsisenėjusios pagiežos ar ko? 

- Ne, aš ten gyvenau per trumpai, o mama apie tai nieko neminėjo. 

- Ar galėtum apibūdinti namo kaimynus. 

- Aš nežinau, kas jie tokie. Taip seniai ten gyvenau. Tuomet buvau gan jaunas. 
Mama niekuomet nieko keisto apie juos neminėjo. Nebuvo nusikaltėlių ar šiaip. 
Jau nebebuvo. 

- Jau nebebuvo? 

- Na, kai buvau mažas, mes irgi ten gyvenome. Tuomet tai nebuvo ramiausias 
namas mieste. 

— Neramu? Ką turi galvoje? 

- Akselsbergas devintojo dešimtmečio pradžioje, prieš ten atsikraustant 
daugybei jaunų kietų žmonių, buvo tikros darbo klasės gyvenamoji vieta, jei 
supranti. Buvo nemažai alkoholikų ir panašiai. 

- Gerai. Tai galvoje neturėjai kokių nors konkrečių asmenų? 

— Na, keletas jų name tebegyvena. Pavyzdžiui, Engstriom. Buvo ir keletas 
keistų tipų. Kaip Lisbet, Lisbet Juhanson. Ji buvo velniškai keista. 


59 


- Kodėl? 

- Ji rėkaudavo laiptinėj ir šiaip. Atsimenu, kartą ji ėmė kivirčytis su mano 
mama skalbykloje. Bandė ją mušti, nusitvėrusi skalbinių pintinę. Reikėjo net 
policiją kviesti. 

Niklas nutilo. Jautė papasakojęs per daug. Bet tai galėjo būti ir į gera. Kokį 
gardų kąsnelį jis privalo šitam Hegerstriomui numesti. 

- Mat kaip, nieko gera. Kas tuomet įvyko? 

- Nieko neįvyko. Mama tik stengėsi jos vengti. O ką aš pats dariau, neatsi- 
menu. Tuomet buvau mažas. 

- Tikrai keista istorija. Bet ar ji tebegyvena tame name? 

- Manau, kad ne. Nežinau, kur ji gyvena. 

—- Mums reikės tai patikrinti. 

Hegerstriomas karštligiškai rašė kompiuteriu. 

— Tuomet tau beturiu tik vieną klausimą. 

— Gerai.. 

- Kur buvai birželio trečią dieną tarp aštuntos ir vienuoliktos valandos? 

Niklas pasirengęs. Numatė, kad per apklausą kada nors ateis ir šio klausimo 
eilė. Bandė šypsotis. 

- Aš tai pasitikslinau. Buvau pas seną draugą, išgėrėme keletą alaus. 

- Visą vakarą? 

- Taip, man rodos, kad žiūrėjom filmą. 

- Hm. O kuojis vardu? 

- Benjaminas. Benjaminas Bergas. 


Perone, pakeliui atgalios į nelegaliąją gūžtą. „Connex“ pranešė: 

- Metro važiuoja pagal grafiką. 

Niklas mąstė: Švedija keista. Jam išvykstant prieš aštuonerius metus buvo 
savaime suprantama, kad metro važiuoja laiku. Dabar, po išsipardavimų, priva- 
tizacijų, neva profesionalumo - šūdas niekada neveikdavo - ryškiai buvo verta 
atkreipti dėmesį į tai, kad nors vieną kartą traukinys važiuoja laiku. 

Jis žinojo daugiau nei kas kitas: privačios alternatyvos akinamos, efektyvios, 
racionalios atrodė tik ant popieriaus. PMC - Private Military Companies, dar 
žinomos kaip security contractors. Privatūs sprendimai. Išlaidų efektyvumas. Pui- 
kiai tiko mažo intensyvumo židiniams. Didelę riziką įvardijančios nevalstybinės 
operacijos. Irako smėlyje ir purve jos galėjo tapti katastrofinėmis. Kupinos smur- 
to, lenkiančio visas fantazijas. Jis bandė nuvyti tokias mintis. Kaip jis, Kolinas ir 
kiti nusivyniojo iš sraigtasparnio. Plyšavo savo įspėjimus, o paskui sugužėjo pro 
siaurus vartus. Lijo - raudonas molis taškėsi net ant jo karinės liemenės. Kaip 
jie išvertė medines namo duris. 

Policijos apklausa praėjo gerai. Jie neturėtų pridaryti bėdos nei jam, nei ma- 
mai. Jis tikėjosi, kad mama greitai šį reikalą pamirš. Persikraustys atgal į savo 
butą. Paliks jį ramybėje. 

Benjaminas jam pažadėjo milžinišką paslaugą: jeigu kas pasiteirautų, kiek 
laiko Niklas pas jį išbuvo birželio trečiąją, jis atsakys, kad visą vakarą. 


Jis išlipo Aspudene. 

Ilgi tiesūs žingsniai peronu. Žmonių aplinkui nedaug. Buvo keturios valandos 
po pietų. 

Tuomet - judesys. Apačioje kairėje. 

Ant bėgių. 

Jis pažvelgė žemyn. Stabtelėjo. 

Blogas ėjimas. 

Tai, ko jisai nenorėjo matyti - už elektros laido didelis žvėris. Mažos juodos 
akytės nekreipė nė menkiausio dėmesio. 

Matyti neaiškiai. Gal jos jau visai nebematyti. Bet jis žinojo, kad ji buvo ten. 
Apačioje. Išlindusi iš tunelio. 

Laukė jo. 


Po penkių minučių jis jau namie. Mama vis dar buvo darbe. 

Buto miegamajame vos keli baldai. Viename kampe - 120 cm pločio lova. 
Pagalvė ir antklodė. Ant sienos - plakatas iš Moderniojo meno muziejaus: keistai 
nupiešti moterų atvaizdai iš kažkokios parodos prieš penkiolika metų. Afišos 
apačioje buvo parašytas žodis „nefiguratyvus. Katarina šį atsinešė ateidama 
po keistenybių savo name. Bereikalingai didelės IKEA spintos. Vienos jų durys 
buvo pakrypusios. 

Jis atsigulė ant lovos. Piliulių dėžutė gulėjo ant grindų. 

Galvojo: prakeikta žiurkė netoliese. Žiurkbybiai palei bėgiojimo taką. O 
dabar - velnio žiurkės metro. 

Jis išsiėmė dvi penkių miligramų tabletes. Vieną sutrupino delne. Pusantros 
tabletės pasidėjo po liežuviu. Nuėjo į virtuvę. Išgėrė gurkšnį vandens. Nurijo. 

Atsigulė ant sofos svetainėje. 

Įsijungė televizorių. Bandė atsipalaiduoti. 


Praėjus vos kelioms minutėms nubudo. 

Girdėjo žmonių balsus. Garsas iš televizoriaus? Ne. 
Vėl garsūs balsai, čia pat. 

Jie sklido iš kitos sienos pusės. Kažkas rėkė. 


61 


Jis šį tą atpažino. Arabiškus dvibalsius. 

Klausėsi. Pritildė televizorių. 

Po valandėlės suprato. Gretimame bute - kivirčas. Tai turėtų būti jo laiptinėje 
sutikta mergina. Taip, jis girdėjo moters balsą. Ir kažką daugiau. Gal jos vaikinas, 
tėvas, meilužis. Jie plyšavo. Staugė. Drumstė ramybę. 

Jis bandė išgirsti, apie ką jie kivirčijasi. Niklo arabų kalba - pradinio lygmens, 
bet to pakako, kad sugaudytų purvinus žodžius. 

- Sharmuta, - rėkė vyro balsas ten viduje. Tai buvo šiurkštu - kekše. 

— Khat um'n! - Šiurkščiau - pisk savo močią. 

Ji šaukė dar daugiau. Garsiau. Agresyviau. Bet su panika balse. 

Niklas atsisėdo ant sofos. Priglaudė galvą prie sienos. 

Jautė, kaip apima stresas: nemalonu neprašytam susipažinti su kitų asmeniniu 
gyvenimu. Dar blogiau - nerimas ten esančios merginos balse. 

Ji staugė. Po to pasigirdo aiškesni garsai. Mergina nutilo. Vyras šaukė: 

— Aš tave užmušiu. 

Dar keli dunksintys garsai. Mergina meldė. Prašė. Verkšleno prašydama jo 
liautis. 

Tada jau kitas tonas, be agresijos. 

Tik baimė. Balso tonas, kurį anksčiau Niklas yra girdėjęs tiek daug sykių. 

Garsai skambėjo arčiau nei jau girdėti arabiški žodžiai. 

Geriau pažįstami. 

Lyg besikartojanti jo paties istorija. 

Pana iš gretimo buto gavo į skudurus. 

Vakarienė: kiaulienos filė su orkaitėje keptomis bulvėmis, česnakinis grietinėlės 
padažas ir salotos. Tomas salotas paliko. Daržovės tinka moterims ir triušiams. 
Real men dont eat sallad, anot Jungreno. 

Osa, jo žmona, sėdėjo priešais - kaip visada šnekėjo. Šiandien buvo kalbama 
apie sodą. Jis suvokė padrikus žodžius. Sausiukai, sėti tiesiai į dirvą gegužę, 
silpnai kvepiančios įvairiaspalvės vasarinės rudgrūdėlės. 

Vienintelis jam pažįstamas kvapas - purvo, smurto ir mirties. Tas, kuris visą 
laiką buvo patruliuojančio policininko palydovas. Nesvarbu, kad ir kiek bandy- 
tum galvoti apie kitką - miesto dvokas buvo tiesiog įsiskverbęs. Vienintelės jo 
matomos spalvos: betono pilkuma, policijos mėlyna ir kraujo raudonis, likęs po 

blogai įtaikytos adatos ar smurtinių puolimų. Kad ir kiek gėlių Osa prisodintų, 
smurto tonai jo galvoje visuomet bus pirminė spalvų gama. 

Kai kam Stokholmas buvo mielas, jaukus, autentiškas miestas. Vaizdingas, pa- 
sižymintis mandagiais ir paslaugiais žmonėmis, iššluotomis gatvėmis ir įdomiais 
apsipirkimo maršrutais. Mentams tai buvo alkoholyje, vėmaluose ir myžaluose 
skęstantis miestas. Daugeliui tai buvo lygiateisiai vieši dienos centrai, įdomūs 
kultūros projektai, madingos kavinės ir gražūs fasadai. Kitiems - būtent fasadai. 
Už jų: aludės, landynės, viešnamiai. Sumuštos moterys, kurių draugai ignoravo 
jų iki mėlynumo sutrankytus veidus, heroinu besikvaišinantys narkomanai, 
kurie vietinėje maisto krautuvėje apsivogdavo dėl pusvalandžio kaifo, laisvai 
besielgiantys priemiesčių snargliai, kurie suspardydavo pensininkus, einančius 
į banką susimokėti nuomos. Stokholmas - vagių, narkotikų platintojų, gaujų 
Meka. Kekšių eržilų susitikimų vieta. Veidmainių turgus. Liaudies judėjimas 
savo paskutinį dusulingą atokvėpį išleido kažkada devintajame dešimtmetyje, ir 
nė velnio niekam tai nerūpėjo. Vienintelė vieta, kurioje, rodės, susitinka abudu 
pasauliai, buvo alkoholinių gėrimų krautuvė. Viena pusė norėjo nusipirkti dėžutę 
šiek tiek geresnio vyno kokiam vakarienės užklydusiam svečiui pavaišinti, o 
kita ieškojo pusbutelio stipresnio vakarui užpildyti. Bet netrukus tikrai bus dvi 
atskiros krautuvės - vienoje bus laukiama tik išauklėtų piliečių, o kita bus skirta 
likusiesiems. Dvi trečiosios visuomenės alkoholio vartojimo eilėse. 

Tomas mąstė apie savo tėtį, Gunarą. Tėvokas prieš trejus metus mirė nuo 
prostatos vėžio, buvo vos šešiasdešimt septynerių. Kažkuria prasme Tomas 
džiaugėsi, kad tėvui neteko patirti šito šūdo. Jis buvo tikras darbininkų sluoksnio 
herojus, vyras, tikėjęs Švedija. 

Bet kažkas privalo viską iškuopti. Klausimas - ar tai jo užduotis. Jis per daug 
abejojo sistema. Darė per daug pažeidimų. Velnias, jis jautėsi lyg pagiežingas 
kriminalistas kokiam nors migdančiam švediškam detektyve. Burbėti ant visuo- 
menės ir tirti nusikaltimus. Juk tai vis vien ne jam? 

- Ar nereikėtų mums įsigyti nedidelio šiltnamio? Ką manai, Tomai? 

Jis linktelėjo. Pabudo iš savo minčių. Jos balse girdėjo skausmą. Kaip ji norėjo, 
kad jis suminkštėtų. Tai padėtų išsispręsti jų problemas. Jis ją mylėjo. Bet prob- 
lema buvo susijusi su jais abiem. Jie negalėjo susilaukti vaikų. Baimė kvadratu. 
Ne, po perkūnais, kubu. 

Jie buvo išbandę viską. Tomas keletą mėnesių negėrė, bandė mylėtis kuo daž- 
niau, Osa gėrė hormonus. Prieš dvejus metus buvo labai arti tikslo. Hudingės 
ligoninė padarė stebuklą. Osai jo dalykėlių buvo įpurkšta per kateterį - dirbtinis 
apvaisinimas. Savaitės ėjo. Nėštumas judėjo pagal planą. Kirto dvylikos savaičių 
ribą, kai dauguma pradeda pasakotis. Kai jau turėtų būti garantuota. Bet kažkas 

pasidarė ne taip - Osa penktą mėnesį patyrė persileidimą. Gydytojai buvo pri- 
versti ją operuoti, kad išimtų vaiką. Savo fantazijose jis matė, kaip jie ištraukia 
mirusį vaisių - jo vaiką. Matė rankas, kojas, mažą kūnelį. Jis matė galvą, nosį, 
burną. Viską. | 

Jis taip norėjo. Sąlyga, kažkas duoto. Gero gyvenimo garantas. Visuomet 
buvo galimybė įsivaikinti. Jie gautų leidimą. Bevaikė vidurinioji klasė, stabili, 
tvarkinga - bent jau popieriuje. Pasirengusi mažylį mylėti labiau už viską. Bet 
mintis nebuvo gera - Tomui ši idėja nepatiko. Visas jo kūnas niežėjo iš pasi- 
priešinimo. Kartais jis priežasties gėdydavosi. Kartais prieš ją stodavo iškėlęs 
galvą. Tai neatrodė normalu. Niekas. Bet nenoro įsivaikinti priežastis buvo ta, 
kad jis norėjo, jog vaikas būtų panašus į juodu su Osa. Ne koks kinas, afrikietis 
ar rumunas. Jis norėjo, kad vaikas įsilietų į tą šeimos gyvenimą, kurį jis planavo 
sukurti. Galima jį vadinti rasistu. Prietaringu šikniumi. Viduramžių žmogumi. 
Jam nesvarbu, nors jis savo jausmų šiuo klausimu darbe ir neskelbė - niekuomet 
neįsivaikintų jokio kito vaiko, tik skandinavą. 

Osa jam neatleido. 


Namas bet kokiu atveju šeimai buvo per mažas. Talkrugenas. Šimtas dešimt 
kvadratų. Baltai dažyta medinė troba. Dviejų aukštų. Koridorius, virtuvė, svečių 
tualetas ir svetainė pirmame aukšte. Antrame - du maži miegamieji, kambariu- 
kas, kuriame stovėjo televizorius, ir vonia. Televizoriaus kambarį jie naudojo 
kaip darbo/sporto patalpą. Dviratis treniruoklis ir paminkštintas suoliukas ant 
grindų. Keli svarmenys ir štanga spintoje kartu su segtuvais, siuvimo mašina, 
medžiagomis ir sportiniais drabužiais. Rašomasis stalas, ant jo kompiuteris ir keli 
suknelių pavyzdžiai krūvoje. Kontorinė kėdė, kurią Tomui buvo leista parsinešti 
iš darbo regionui persitvarkant. Daugiau nieko. Tomui nepatiko kaupti mėšlo. 

Namas, jo nuomone, labiau panėšėjo į lėlių namelį. Name nebuvo net poilsio 
kambario arba normalaus rūsio. Nieko neišeitų, ypač jeigu jiems būtų leista 
įsivaikinti keletą vaikų. Kur, po paraliais, atsirastų vietos lovytei, vystymo stalui, 
stalo teniso stalui? 

Po vakarienės jis nuėjo prie kompiuterio. Sau už nugaros uždarė duris. Įjungė 
dėžę. Lyg paklydusi siela ekrane šokinėjo „Windows“ logotipas. 

Spustelėjo ant „Explorer“ piktogramos. Prisiminė savo didįjį siaubą: vieną 
dieną Osa ims tiek nusimanyti apie kompiuterius, kad suprastų, jog jo pornogra- 
fijos žiūrinėjimas internete matyti „Explorer“ istorijoje. Reikėtų ko nors darbe 
paklausti, ar galima tai ištrinti. 

Bet ne dėl to jis dabar čia prisėdo. Įsikišo ranką į kelnių kišenę. Išsitraukė 
USB atmintinę. Tomas - didžiausia kompiuterinės žiurkės priešingybė, kokią tik 

galima įsivaizduoti, bet geriau jautėsi reikalingą medžiagą nešiodamasis fizine 
forma negu siųsdamasis elektroniniu paštu. Reguliariai nervingai pasitikrinda- 
vo, ar vis dar tebeturi atmintinę. Jeigu netyčia ją pamestų ir kas nors ją rastų, 
pažiūrėtų turinį ir suprastų, kad ši jo, - klausimai pasipiltų smarkiau nei per 
aršiausią kryžminę apklausą teisme. 

Jis įkišo atmintinę į kompiuterį. Pliumptelėjimo garsas. Ekrane atsirado lan- 
gelis. Vienas dokumentas atmintinėje pavadintas „Skrod. ataskaita“. 

Kompiuteris burzgė. Atsidarė „Adobe“. Skrodimo ataskaita buvo vos trijų 
puslapių apimties. Iš pradžių nuvažiavo į apačią - teisingai, pasirašyta Bengto 
Gantzo, teismo medicinos gydytojo. Jis ėmė skaityti nuo pradžių. Varėsi lėtai. 
Jis skaitė dar sykį. 

Po to dar kartą. 

Kažkas čia ne taip. Šlykščiai ne taip - skrodimo ataskaitoje nebuvo minima 
nieko apie dūrius rankoje arba apie tai, kad jie būtų tikrinę lavoną dėl narkotikų 
ar kitokio šūdo perdozavimo. 

Tai negalėjo būti atsitiktinumas. Kai Tomas pas Hegerstriomą pamatė savo 
raportą ir suprato, kad paskutinės eilutės ir potenciali mirties priežastis yra 
iškritusi, jam parūpo. Jam pasirodė keista, bet daugiau apie tai negalvojo. Bet 
teismo medicinos gydytojas tokių dalykų nepraleidžia. Dūrių žymės buvo aki- 
vaizdžios. Arba gydytojas dėl kokios nors priežasties nenorėjo apie jas rašyti, 
arba - jį persmelkė mintis ir nepaleido - kas nors kitas tai pataisė. Ir tas kas nors 
turėjo tą patį dalyką pataisyti ir jo paties raporte. 

Privalo nusiraminti. Pagalvoti, ką reikėtų daryti. Kaip elgtis. Niekada per visus 
savo metus policijoje nebuvo susidūręs su nieku panašaus. 

Osa tvarkė virtuvę. Net akių nepakėlė jam atidarius laukujes duris ir išėjus 
į garažą. Tai buvo įprasta. Tomas prie savo „Cadillac“ dirbo, kai tik turėdavo 
laiko. Be to, tai buvo investicija. Šiek tiek iš tų papildomų pinigų, kurių susi- 
krapštydavo dirbdamas trasoje, jis galėdavo sukišti į automobilį niekam nieko 
nesakęs. Bet kai kas dar svarbiau - ratai buvo jo būties meditacija. Vieta, kurioje 
jis, neskaitant šaudyklos, atsipalaiduodavo. Jautėsi namie. Tai buvo jo mažoji 
nirvana. 

Garaže buvo ir kitas dalykas - didelė užrakinta pilka metalo spinta. Juodu su 
Osa ją vadino įrankių spinta, bet tik ji manė, kad joje sudėti įrankiai. Žinoma, 
jis čia laikė keletą įrankių ir automobilio daikčiukų, bet aštuoniasdešimt pro- 
centų spintos buvo užpildyta svarbesniais dalykėliais: marihuana, konfiskuota 
iš arabų gaujos Fitjoje, kanapių sakai, susemti iš narkomanų turkų Ernsberge, iš 
švedžiūkščių narkomanėlių metro atimtas amfetaminas, keletas rusiškų raumenų 
auginimo hormonų pakelių, rastų garaže Elvšio, grynieji, susirinkti iš begalinio 

skaičiaus reidų palei visą raudonąjį metro maršrutą. Ir kita. Jo mažoji aukso 
kasykla. Lyg koks pensijos draudimas. 

Automobilis žėrėjo. 1959-ųjų „Cadillac Eldorado Biarritz“. Prieš šešerius 
metus internete rasta grožybė. Aptiko Los Andžele, bet nedvejojo. Kiekvieno 
iš padugnių konfiskuoto daikčiuko tikslas buvo šis automobilis. Be santaupų, 
kurias jis susikrovė šalia savo sušikto policininko darbo, šis niekuomet nebūtų 
galėjęs būti jo. Bet dabar buvo. Parsigabeno kartu su tėvuku, kuris tuomet vis 
dar buvo geros formos. Vienu ypu juo nuvažiavo iš Los Andželo į Virdžiniją. 
Keturis tūkstančius aštuonis šimtus kilometrų. Penkiasdešimt penkias valandas 
trukusi kelionė automobiliu. Osai buvo įdomu, kaip jis galėjęs tai sau leisti, ji net 
nežinojo, kad šis kainavęs dvigubai tiek, nei jis jai pasakęs. 

Automobilis buvo nuostabus. Kadilako gamyklinis V8 motoras, tarp automo- 
bilių mėgėjų labiau žinomas O vardu - 345 arklio jėgos - vien tik vožtuvo, kad šis 
būtų kaip naujas, taisymas užtruko pusmetį. Benziną siurbė kaip sunkvežimis. 

Prieš Tomą dabar stovintis automobilis, palyginti su šiandienos šlamštu, buvo 
lyg iš kitos planetos. Greitai jis pabaigs. Buvo sutvarkęs chromuotąsias detales, 
įsigijęs naują įrangą, suinstaliavęs langų atidarymo elektra mechanizmą ir viole- 
tinės metalo spalvos elektrines sėdynes, sumontavęs galines šonines sijas, iš štatų 
importavęs naujas groteles, paknebenęs sinchronizuotą pavarų dėžę. Susiveikęs 
tinkamas padangas baltais kraštais, rūko žibintus, oro kondicionierių, tamsintus 
šoninius langus. Permontavęs galinę ašį, karbiuratorių, stabdžius. Rūgšties tirpale 
laikęs ir išcinkavęs kiekvieną metalinę detalę. 

„Eldorado Biarrits“ - pirmas automobilis, pasirodęs su pelekais ir dvigubais 
žibintais. Stiliaus ikona, neturinti sau lygių, stebuklas, automobilių legenda. Dau- 
giau rokenrolo už pinigus nenupirksi. Daugumos tokių ratų net neišėjo vairuoti. 
Bet Tomo automobilis riedėjo pasakiškai. Jis buvo unikalus. Ir jis buvo jo. 

Vienintelis likęs sutvarkyti didelis dalykas buvo hidraulinės spyruoklės. To- 
mas žinojo, ko norįs, - bus originalas ir viskas. Jis jį taupė pabaigai. Visa kita 
automobilyje buvo nepriekaištinga. 

Tomas apsirengė savo mėlyną darbinį kombinezoną, ant galvos užsidėjo pro- 
žektorių. Pariedėjo po automobiliu. Jo mėgstamiausia poza. Aplink jį aptemo. 
Kaip atskiras pasaulis, turintis savo žemynus ir geologinę sandarą, prožektoriaus 
šviesoje buvo matyti automobilio važiuoklė. Jam geriau nei kokia nors kita vieta 
pažįstamas žemėlapis. Palaukė prieš paimdamas atsuktuvą. Studijavo automo- 
bilio dalis. Valandėlę tik gulėjo. 

Kažkas ištrynė tiek jo, tiek skrodimo gydytojo adatų dūrių, kaip galimos 
mirties priežasties, aprašymą. Pats skrodimą atlikęs gydytojas? Kas nors iš po- 
licijos? Jis privalo kažką daryti. Bet tai - ne jo reikalas. Kam jam sukti galvą? 

Jeigu gydytojas nenorėjo, kad būtų rašoma apie dūrius, gal jis tam turėjo prie- 
žasčių. Sunku skrodimo raporte apie tai rašyti daugybę papildomo šūdo. Arba 
kuris nors Tomo kolega nenorėjo, kad būtų matyti, jog nežinomas tipas negyvai 
prisileido. Tuomet gal telieka taip. Jis nebuvo iš tų, kurie išpliurpia, pakiša koją, 
šniukštinėja, kai kalbama apie kitus policininkus. Jis ne toks kaip tas Martinas 
Hegerstriomas. 

Antra vertus - gal gali ir jam pačiam blogai baigtis. Jeigu bus atskleista 
skrodimo ataskaitos klaida, jiems gali kilti klausimas, kodėl jis nutylėjęs svar- 
bius faktus. Tai buvo rizika, kurios jis nenorėjo prisiimti. Ir asmuo, ištrynęs jo 
tekstą, nebuvo žinomas. Jis nenorėjo pakišti kojos kokiam nors pažįstamam 
kolegai. Bet jeigu nori ką slėpti, bent jau prieš bendradarbius žaisk atviromis 
kortomis. 

Nieko gera. Jis turėtų su kuo nors pasišnekėti. Bet su kuo? Jorgenas Jungrenas 
atkrinta. Vyruko galva beveik tuštesnė nei fifos iš realybės šou. Hanus Lindber- 
gas, vienas iš vaikinų, su kuriuo Tomas paprastai dirbdavo vienoje pamainoje, 
gal jis suprastų, bet klausimas, ar jis būtų tos pačios nuomonės. Hanui visa, 
kas neturėjo nieko bendra su pinigais arba policijos garbe, nebuvo verta galvos 
skausmo. Kiti vyrukai neatrodė pakankamai artimi arba patikimi. Jie buvo geri 
vyrai, aišku, bet jie nebuvo tos rūšies žmonės, kurie turi jėgų per daug mąstyti. 
Jis mąstė apie Hegerstriomo komentarą: „Raštinių liaudis kartu su tais, kurie iš 
tikrųjų gatvėje. Šiandien tiek daug žinių nueina niekais.“ 

Tomas daugiau nebepajėgė apie tai galvoti. Išjungė prožektorių. Pagulėjo tris 
minutes prieš išriedėdamas. 

Atsistojo. Po žarna garaže nusiskalavo rankas. 

Pasiėmė mobilųjį telefoną. Buvo išsaugojęs Hegerstriomo numerį. 

— Klausau, - atsiliepė Martinas Hegerstriomas. 

- Sveikas, čia Andrenas. Ar gali kalbėti? 

Tomas Hegerstriomo balse išgirdo susidomėjimą. 

- Žinoma, o tu nepatruliuoji? 

-- Ne, man laisva. Skambinu iš namų. Privalau su tavimi aptarti vieną dalyką. 

- Pyškink. 

Tomas monotoniškai malė liežuviu. Nenorėjo Hegerstriomui sudaryti įspū- 
džio, kad tapo draugiškai nusiteikęs. 

- Namo parsinešiau skrodimo ataskaitą. Žinau, kad tai tyrimo medžiaga, 
kurios negalima išsinešti už pastato ribų, bet man į tai nusispjaut. Nenorėjau 
spausdintis ir skaityti nuovadoj. Ir tu buvai teisus - joje neminimi adatų dūriai. 
Tavęs tikriausiai nestebina, nes teigi, kad apie žymes nieko nebuvo ir mano 
įvykio raporte, bet žinau, kad apie jas rašiau. Neįtikima, kad teismo medicinos 

gydytojas Gatzas, kuris paprastai pjaustinėja lavonus, nebūtų jų pastebėjęs. Jei 
visiškai atvirai - niekas, net tu, nebūtų jų pražioplinęs. Ar bent matei lavoną? 

Kitoje ragelio pusėje tyla. 

— Hegerstriomai? 

— Aš čia. Mąstau. Tai, ką pasakoji, skamba baisiai keistai. Mano manymu, 
esama tik dviejų šito reikalo paaiškinimų. Arba tu iš manęs tyčiojiesi. Nė velnio 
tu neparašei apie tuos dūrius arba apskritai apie mirties priežastį ir tik nori suga- 
dinti man tyrimą. Tai - labiausiai tikėtinas tavo nedidelės misterijos sprendimas. 
Arba kas nors čia velniškai ne taip. Kas nors, ką aš rausiu iki pat šaknų. O lavono 
aš nemačiau. Bet dabar planuoju tai padaryti. Tavo žiniai. 

Tomas nesumojo, ką jam pasakyti. Hegerstriomas buvo iš kitapus. Bet bičas 
tvarkėsi nepriekaištingai. Iš tiesų tai jam reikėtų padėti ragelį. Niekada nesileisti, 
kad toks penktakolonininkas kaip Hegerstriomas šitaip su juo kalbėtų. Be to, 
viešosios tvarkos policininkai, tokie kaip Tomas, neturėtų kištis į krimių tyrimus. 
Vis vien jis pats nežinodamas kodėl išspaudė: 

- Jaučiu, bus geriausia, jei ir aš eisiu kartu. Kad galėčiau parodyti, kur tie 
adatų dūriai buvo. 

Pavasario ženklai: baltos gėlytės rudoje vejoje, renčiamos lauko kavinės, atitirpę 
šunšūdžiai. Trylikametės mergaitės per trumpais mini sijonais, nors lauke vos 
keturiolika laipsnių. Greitai ji bus čia - švediška vasara. Šilta. Šviesi. Pertekusi 
panų. Mahmudas laukė nesulaukė. Dabar belieka suspėti susimūryti kūną ir išsi- 
kapanoti iš šūdo, į kurį įsėdo. 

Jis stovėjo prie mažosios skylės. Po treniruotės šlapiais plaukais. Skaudamais 
raumenimis. Jusdamas malonų nuovargį. 

Laukė savo sėbro, Babako. Buvo šešios valandos ir jie dabar jau turėtų ten 
uždaryti. Nervino, kad tas neišeina. Mahmudas bandė skambinti. Niekas nekėlė. 
Nupūtė SMS, varė standartinį pokštą: „Ar pameni, kai važiavom traukiniu ir aš 
iškišau galvą, o tu - subinę, ir visi manė, kad mes dvyniai. Paskambink!“ 

Nervinosi. Ne dėl Babako, tiesą sakant — draugelis nuolat vėluodavo, bet dėl 
visos situacijos. Grėsė, kad viskas išsišikins. Liko mažiau nei penkios dienos. 
Mahmudas nebuvo sukrapštęs daugiau nei penkiolikos tūkstančių. Nebuvo nė 
penktadalio to, kiek Giurhanas norėjo. Ką, velniai griebtų, jam daryti? Ta pati 
mintis sukosi lyg sugedusi plokštelė: mano vienintelis šansas - jugai. 

Ėmė apžiūrinėti elektros skydinę, į kurią atsirėmęs stovėjo. Nurašinėta: Er- 
nesto Gueros lipdukai, išpurkštas milžiniškas veidas, reklaminiai keturiasde- 
šimties tūkstančių plokštelių parduotuvių lapeliai. Jis mąstė: švedliurbiai mala 
tiek daug šūdo. Tai jų liuksas - jie gali užsiimti bereikalingais, nesuvokiamais, 
nevyriškais malonumais: demonstruoti, kad galėtų išdaužyti smulkių verslininkų 
krautuvėles per „Reclaim-the-streets“ riaušes, rengti keistas gotų šventes sena- 
miestyje, kuriose visi atrodo kaip lavonai, visą dieną sėdėti kavinėje ir mokytis. 
Bet kaziai nieko nežino apie gyvenimą iš didžiosios G. Koks jausmas, kai tėvams 
turi vertėjauti socialiniame skyriuje, kad jie galėtų paaiškinti neįstengiantys 
nupirkti žieminių striukių. Koks jausmas augti ant milijoninio projekto betono 
neturint ateities. Matyti, kaip palaužiamas tavo tėčio orumas kaskart, kai žiny- 
bų darbuotojai juo netiki: savo šalyje didžiai gerbiamas vyras į švedišką purvą 
įmurkdytas lyg gimtinėje per aikštę tempiama kekšė. Jie teiravosi, kodėl jis ne- 
galįs gauti geresnio darbo, juk turįs inžinieriaus diplomą, kodėl jo švedų kalba 
nepakankamai gera - davė jam užpildyti blankų, nors ir žinojo, kad jis nemoka 
skaityti švedų kalbos abėcėle. Išpist jų močias. 

Mahmudas mylėjo savo tėvą ir seseris. Jam patiko jo sėbrai: Babakas, Robertas, 
Chavieras ir kiti. Visi kiti galėjo prasmegti. 

Jis juos visus nugalės. Born to be hated tipelius. Pizdakazius. Stokholmo 
mailių. Ernesto Gueros liaušius. Sugrįš. Parodys, kas čia sprendžia. Užsikals. 
Juodašiknis iš milijono projekto apylinkių bus karalius. Juos palauš. Susems 
juos. Kad tik jugai padėtų. 

Prieš keturias valandas jis paskambino Stefanovičiui ir sutiko su jo pasiūly- 
mu - jis suras jiems Visamą Džibrilą. Mahmudas - karalius: kai tai bus atlikta, 
Giurhanas galės paragauti riebių pautų. 

Mahmudas mąstė apie užduotį. Turi vardą tarp jugų, vadinasi, turi vardą 
tarp visų. Jeigu jam pavyks susemti libanietį, išpildyti Radovano norą, jo vardas 
bus skaitomas taip: Mahmudas the Man. Ne taip, kaip šiandien: Mahmudas the 
vyrutis-norintis-kilti-bet-niekur-nepajudantis. 

Išsyk po pokalbio su Stefanovičiumi Mahmudas paskambino Tomui Lehti- 
mekiui - draugužiui iš praeities. Tomas užsiėmė ekonomika ir panašiais daly- 
kais. Dirbo tipo skolų išieškojimo įmonėje. Aukso vertas kontaktas, kuris išsyk 
sureagavo. Dvi valandos po pokalbio Tomas teismo faksu paprašė atsiųsti visus 
popierius, susijusius su Arlandos plėšimu. Jie atsisakė faksuoti tiek daug popierių. 
Visą mėšlą tiesiog išsiuntė paštu. Pasirodo, byla buvo baigta - prokuroras prarado 
viltį surasti plėšikus. Bet vis dar vyko kivirčas tarp banko ir vežėjo. Mahmudas 
vos galėjo tuo patikėti - teismas jam suteikė geriausią aptarnavimą. Kartais jis 
mylėdavo žuvėdų šalį. 

Babakas? 

Šįvakar jie šėls. Darys miestą. Varys reisą - pupytės jų. Wham-bam. Pats sau 
arabiškai niūniavo: Ana bedi kess. Man patinka putės. 

Jis nebeturėjo jėgų ilgiau laukti, pakilo laiptais ir įėjo į parduotuvę. 

Viduje - sausakimša. 

Parduotuvėlė maža kaip karštų dešrelių kioskelis. Prakaito tvaikas ir triukš- 
mas. Prie stiklinio prekystalio stovėjo Babakas. Ant skruostų - barzdelės šešėlis, 
kruopščiai vašku ištepti ir ant šono perskirti plaukai, prasagstyti marškiniai. 
Mahmudas niekada garsiai to nepasakytų, bet Babakas atrodė nerealiai. Šalia 
Babako - jo tėtis ir keletas kitų giminaičių. Tėvukas vilkėjo netikrais „Armani“ 
trikotažiniais marškinėliais. Dėdė ir pusbroliai - marškiniais. Jie spaudėsi, par- 
davinėjo ir pliurpė. Babakas buvo užsiėmęs vienu pirkėju. Mahmudas dievino šią 
vietikę. Atmosfera žiauriai antisuedi: kitas pasaulis, kita šalis. Žmonės derėjosi 
lyg pakvaišę, rėkė, kad jų balsai būtų išgirsti. Trys jauni juodukai maldavo geros 
kainos už dėžę vogtų mobiliųjų. Babako tėvas išskėtė rankas, atrodė, lyg jie būtų 
prašę susitikinėti su jo dukterimi. 

— Manot, aš iš pinigų padarytas? Daugiausia galiu duot po šimtą už kiekvieną. 

Mahmudas pats sau šypsojosi - senukas spinduliuote spinduliuoja gimtine. 
Sala kazių Švedijoje. 

Ant lentynų buvo pridėta naudotų mobiliųjų, mp3 grotuvų, kroviklių, belai- 
džių telefonų, telefono kortelių, žadintuvų. Po prekystaliu buvo įvairių spalvų 
mobiliųjų dangtelių, laikrodžių ir „atrištų“ iPhon. Ant prekystalio - lėkštės su 
Babako ir jo tėvo vakariene. Pomidorai, žali svogūnai, fetos sūris ir pita. Au- 
tentiška. 

Eilėje laukė mažiausiai penkiolika asmenų. Liaudis, pardavinėjanti savo senus 
vogtus mobiliuosius, norinti „atrišti abonentus, atiduoti taisyti laikrodžius. 
Bet daugiausia jie pirko telefono korteles, kad galėtų žiauriai pigiai skambinti į 
visą pasaulį. Ant sienų kabojo įvairių telefonų gamintojų reklamos, viskas nuo 
senųjų „Ericsson“ legendų, juodų plytos dydžio telefonų - dabar dvidažnių - iki 
iPhon. Bet svarbiausia - telefono kortelių kainynas. Džeda, Jerichas, Jordanija. 
You name it. 

Babakas baigė aptarnauti pirkėją. Pasisuko į Mahmudą. 

- Habibi, duok man penkias minutes. Mes tik uždarysim krautuvę. 


Po pusvalandžio jie jau kartu stovėjo gatvėje. Ėjo Šerholmeno metro stoties 


link. 
Mahmudas žvengė. 

- Dievinu tavo tėvo parduotuvę. Autentiškas jausmas, tipo. 

Babakas išskėtė rankas, vaizdavo tėtį. 

- Ar matei, kaip jis derėjosi su bičiukais, tie neturėjo nė menkiausio šanso. 

Jie peršoko per užkardas. Girdėjo, kaip sargas kažką šūkaloja jiems už nugarų. 
Boba - gali sėdėti savo dėžėj ir plyšauti iki užkimimo. 

Ėjo peronu. Sena kramtomoji guma ant grindų priminė raštą. Mahmudas 
jautė pragiedrėjus nuotaiką. 

Įriedėjo metro. Į Babako namus. Jie įsikraus prieš vakarą. 


Vėliau Babako bute Albyje: Mahmudas, Babakas ir Robertas. Du kambariai, 
keturiasdešimt aštuoni kvadratai. Ant sienų - šeimos bei visokios egiptietiškos 
nuotraukos. Babakas neturėjo nieko bendra su Egiptu, bet jį kažin kodėl vežė 
sfinksai, hieroglifai ir piramidės. Babakas sakydavo: „Žinai, egiptiečiai buvo 
krūčiausia visų laikų imperija. Jie išrado viską, ką, jūsų nuomone, sugalvojo 
Europa. Raštą, tai yra popierių, karo meną. Viską. Ar suprantat?“ 

Svetainėje - dvi šviesios odinės sofos ir stiklinis staliukas, nukrautas tuščiomis 
kokakolos skardinėmis, muzikinio centro, televizoriaus, DVD, skaitmeninio 
derintuvo ir projektoriaus nuotolinio valdymo pulteliais. „X-box 360“ žaidimų 
dėklai: „Halo 3“, „Infernal“, „Medal of Honour“. Suktinių popierius, žurnalai 
apie ginklus, pornografiniai skaitalai, užspaudžiami maišeliai su keliais gramais 
žolės. 

Babakas iš šaldytuvo atnešė butelį kokakolos. Atsisėdo ant vienos sofos. Mah- 
mudas vartė žurnalą apie ginklus, „Soldier of Fortune“. Apžiūrinėjo žavius armijos 
peilius, kuriuos naudojo Gurkhos kovotojai. Kietesnių reikėtų paieškoti. Rober- 
tas sukosi žolės suktinę. Lėtai laižė suktinės popierių. Prikimšo tabako ir žolės. 
Gale neužsuko - žolė styrojo kaip tikro patrono. Džointą degėsi atitraukęs. 

Užsidegė. Traukė gilų dūmą. Fone - „The Latin Kings . Dogės spiegus balsas 
paaiškino situaciją: „Skankink skankę - nebeliko slatkės, čiūv.“ 

Robkė ištiesė suktinę Mahmudui. Tarp nykščio ir smiliaus. Tas kaip reikiant 
įtraukė. Skanavo. Pešė. Sklandė. Taaaip nerealu. 

Jis lėtai išpūtė dūmus pro nosį. 

- Ar pamenat, kai lankėm mokyklą? Buvo toks vaikinas vardu Visamas. Vi- 
samas Džibrilas, regis. Jis buvo gal keleriais metais vyresnis už mus. Aš apie jį 
girdėjau nerealių dalykėlių. 

Robertas atrodė visai atsijungęs. Linksėjo kaip per sapnus. 

Mahmudas jį kumštelėjo. 

- Baik gi. Ne hašą, kad tave šimtas, rūkai. 

Tada pasisuko į Babaką. 

— Ar atsimeni jį? Visamą Džibrilą? 

Babakas pakėlė akis. 

- Neprisimenu jokio Visamo. O koks skirtumas? 

- Nagi, ė. Jis buvo gan žemas. Keleriais metais už mus vyresnis. Džiūdavo su 
Rutuliu, Aliu Kamaliu ir kitais iš tų. Ar atsimeni? 

- Aišku. Tai tas bičas. Man rodos, jis gerai užkalė. Žinai, jo motina ir tėvas 
atgal į Libaną pasiplovė. 

- Kažin ko gi? 

— Neįsivaizduoju. 

- O ar kada neseniai esi jį sutikęs? 

Mahmudas mąstė apie tai, ką pasakė Babakas: Visamo šeima paliko šalį - ne 
"pyragai. Tai gali apsunkinti galimybę jį surasti. 

- Tai buvo seniai. Jis trindavosi centre. Tai buvo išsyk po to, kai aš apšvarinau 
„Coop“ parduotuvę, ar atsimeni tą reikalą? Buvau su juo keletą kartų susidūręs 
mieste. 

Galimybė. 

- Kur konkrečiau? 

- Mieste, jau sakiau juk. 

- Bet kur mieste? 

Babakas atrodė tikrai susimąstęs. 

- Reikalas tas, kad, man rodos, visus kartus tai buvo „Blue Moon Bar“. 

- Oukei, - Mahmudas pamėgdžiojo Tonio Montanos tarimą filme „Randuo- 
tasis“. 

- Jei apie jį ką nors išgirstum, skleisk žinią, kad noriu jį susitikti. 

Jis niūktelėjo Robkei. 

— Ar girdi, tu irgi. Noriu susitikti su Visamu Džibrilu. 

Geras jausmas. Mahmudui buvo už ko užsikabinti. Paskelbė žinią. Artinosi. 
Bet dabar metas klausimus valandėlei padėti į šalį. 


Po valandos jie prisidegė naują džointuką. Diskutavo, svajojo, planavo. Galė- 
davo kalbėtis valandų valandas. Apie senus tipelius nuo betono, treniravimosi 
metodus, Babako tėvuko krautuvę, kietus ginklus žurnale, kazių Švedijos pate- 
tiškus bandymus juos integruoti. Mahmudas papasakojo apie varžybas Solnos 
halėje: Vitalijaus Achramenkos žiaurius smūgius, skraidančias dantų apsaugas. 
Bet apie jugų užduotį nė šnipšt - Babakas ir Robkė buvo geri sėbrai, bet dėl tokių 
dalykų reikia užspausti žabtus. 

Daugiau už viską jie pliurpė apie kelius į sėkmę. Robertas papasakojo apie 
keturis savo draugelius iš šiaurinio Stokholmo. Tikrai protingi bičeliai, susukę 
nerealų planą. Jis pats nuo savo istorijos užsidegė: 

- Žinai, čiuvai pervedė trisdešimt penkių tūkstančių žvangančiųjų įmoką į 
tą keltų bendrovę, rodos, „Silją Line“. Tą pačią dieną jie paskambino į „Silją“ ir 
pasakė sumokėję per klaidą, kad taip būti neturėję - „Silja“ negaus jokių babkių. 
„Siljos“ tipeliai, savaime aišku, grąžino pinigus atsiųsdami išmokos čekį. Vieno 
iš sėbrų brolis anksčiau yra dirbęs banko čekių skyriuj ar kažkur ir žinojo, kad 
tokių vietelių kaip „Silja išmokos užregistruojamos per keletą dienų. Jeigu ką 
nors būtum išsiėmęs ketvirtadienį arba penktadienį, jokių šansų, kad jie būtų 
pastebėję anksčiau nei pirmadienį. Todėl be problemų jie galėjo dirbti dvi dienas. 
Jie suklastojo čekį, tai yra paprasta - tereikia pervaryti per spalvotą kopijavimo 
aparatą, ir iškūrė į turnė. Pašto skyrius pasidalijo tarpusavyje ir žemėlapyje pa- 
sižymėjo visas vietas, kuriose nutarė lankytis. Mintis buvo tokia: seksis greičiau, 
jei jie pasidalys į dvi komandas. Bet viskas išsibybino. 

Mahmudas pertraukė. 

— Kaip, velniai griebtų, jie galėjo susimauti? Atrodo, būta rimtai aštrių čiu- 
velių. 

- Jo, prieisiu. Klausyk. Vienas pašto skyrius buvo uždarytas dėl remonto, bet 
buvo parašyta, kad išmokas galima pasiimti kitame. Reikalas tas, kad tas kitas 
paštas buvo toje miesto dalyje, už kurią buvo atsakinga antroji komanda. Taigi 
į tą patį pašto skyrių jie atėjo du kartus. Vis vien galėjo suveikti, bet jie pataikė 
pas tą pačią kasininkę. Raukiat? Jai pasidarė neaišku. Tokios didelės sumos čekis 
nėra įprasta tokiuose mažuose pašto skyriuose. Ir dar abudu iš „Siljos“. 

Mahmudas žvengė. 

- Habibi, žinai, ką tai įrodo? 

Robertas papurtė galvą. Gurkštelėjo kokakolos. 

- Tai rodo: kad ir koks protingas būtum, visuomet gali pasišūdinti. Vienintelis 
dalykas, kuris užtikrina reikalą, - smurtas. Jei būtų turėję ginklą, būtų galėję 
priversti tą kalę laikyti liežuvį už dantų. 

Robertas įtraukė paskutinį patrono dūmą. 

- Tu teisus. Ginklų ir sprogstamųjų medžiagų. Kada mes skelsim ką nors 
didelio? 

Mahmudas viena akimi mirktelėjo. 

— Greit. 

Jis tikrai norėjo greitai ką nors daryti. 


Jie išsikvietė taksą. Mahmudas apsirengęs tradicinį „einu tūsintis“ kostiumą: 


baltus marškinius - viršutinės sagos prasegtos, šiek tiek per siaurus džinsus — 
gražu, kai išryškėja šlaunų raumenys, ir apsiavęs juodais odiniais batais. 

Mahmudas pačiupinėjo šlamančiųjų pluoštą vidinėje striukės kišenėje - tris- 
dešimt penkiašimtinių, kurių nevalia šįvakar paleisti vėjais. Giurhano pinigai. 
Bet Babakas pažadėjo pastatyti. Šįvakar jie skels kaip reikiant. 

E4 greitkeliu į šiaurę. Daugiausia taksi automobiliai ir autobusai. Buvo pusė 
dvyliktos. Paprašė taksisto paleisti „the Voice“. Mahmudas ir Robertas lingavo į 
taktą ant keleivio sėdynės. Babakas dainavo kartu: „She break it down, she take it 
low, she fine as hell, she about the dough.“ Džastinas, „50 Cent“ ir panų į valias. 

Mahmudas dievino šį jausmelį. Įkrovą. Draugišką dvasią. Švedų visuomenė 
kiekvieną dieną visą jų gyvenimą bandė juos sutrypti. Vis vien savaitgaliams 
buvo likę tiek daug džiaugsmo. 


Po dvidešimties minučių jie atvyko į Sturės aikštę. Taksistui davė du šimtus 
arbatpinigių. Kaip karaliai. 

Eilė prie „Hells Kitchen“ atrodė kaip gerbėjų jūra, prie užkardų laukianti 
nerealaus koncerto. Liaudis grūdosi į priekį, mojavo rankomis, stipriai laikė 
rankines, šokinėjo į viršų, kad geriau matytų, šaukė ant apsaugininkų, spaudė. 
Spaudėsi. Grūdosi į prabangą. Ant elektros skydinės stovėjo vyriausiasis durų 
apsaugininkas - pirštu rodė į tuos, kurie įleidžiami. Kiti apsaugininkai patruliavo 
pirmyn atgal, mažos ausinytės ausyse kaip kokių kietų slaptosios tarnybos agentų. 
Per žmonių gumulą kelią skyrėsi tikrieji bembiai. Jiems iš paskos - savaiminiu 
įdegio kremu išsitepusios panos platinos baltumo plaukais. Likusiesiems reikė- 
jo tiesti susuktas penkiašimtines, prižadėti pirkti kokteilių už tūkstantį kronų, 
prisiekinėti, kad jie garsūs, turtingi - kažkas. Imigrantai vaikinukai grasino 
prikulsią - žinojo vis vien neturintys šansų. Panos į priekį rietė krūtis ir pūtė 
lūpas, žadėjo ant danties, pergulėti, grupinio sekso malonumų. Bet ką, kad tik 
patektų į vidų. 

Mahmudas devyniasdešimties procentų stovinčiųjų eilėje akyse matė tą patį — 
desperaciją. Kitais žodžiais tariant - mieste viskas po senovei. 

Mahmudas, Babakas ir Robertas dar nebuvo superdideli vardai. Paprastai 
jiems būdavo šakės tokiose prabangiose vietelėse kaip „Sturės kompanija“ ir 
„Hell's Kitchen“. Bet šįvakar Babakas užsispyrė. Tiesą sakant, Mahmudui mieliau 
norėjosi į „Blue Moon Bar“, esantį Karaliaus gatvėje, paieškoti Visamo. Užduoti 
keletą klausimų liaudžiai iš baro. Be to - jis nesuprato, kaip, Babako manymu, 
jie čia pateks. 

Bet Babakas taupyti priemonių neketino. Akių kontaktas su vyriausiuoju 
apsaugininku ant pakylos - jis išskėtė pirštus. Durų apsaugininkas kilstelėjo 
antakį - ženklo nesuprato. Babakas žengė žingsnį į priekį, prisispaudė prie 
užkardos. Persisvėrė prie apsaugininko. 

— Suveiksiu dešimt gramų. 

Apsaugininkas mirktelėjo viena akimi. Pakėlė šilko juostą. 

Jie priėjo prie kasos. Du šimtai penkiasdešimt kronų kiekvienam. Velnias, 
nepigu laikytis viršūnėje. Bet dabar nesvarbu - jie buvo įleisti. 

Koks velnioniškas stebuklas. Mahmudas ir Robertas žiūrėjo į Babaką. Šis 
išsišiepė. 

- Nežinojot? Pradėjau stumdyti gražius dalykėlius. 

Viduje dominavo pinigų apšalę vaikinukai. Visur pusantro litro ir paprasti 
šampano buteliai ledo kibirėliuose. Vaikiai su šilko nosinaitėmis kišenėse ant krū- 
tinės, atgal sulaižytais, o patys kiečiausi - puresniais atgal sušukuotais plaukais. 
Prasegti dryžuoti marškiniai su žėrinčiomis sąsagomis, brangiai atrodantys švar- 
kai, siauri nutrinti dizainerių prekės ženklų džinsai, odiniai diržai su monogramų 
formos sagtimis: „Hermės“, „Gucci“, „Louis Vuitton“. Kai kurie su kaklaraiščiais, 
bet dauguma - be: taip geriau matyti krūtinė. Be to - nemažai pabuvusių roko 
bičų su žandenomis ir vilkikų vairuotojų kepuraitėmis su snapeliu. Mahmudas 
nesuvokė, kodėl tokie įleidžiami. 

Gražios mergaitės sėdėjo nišose prie stalų ir siurbčiojo degtinę su toniku arba 
neprieštaravo, kad vyručiai jas vaišintų putojančiuoju. Turčių vaikai, jaunoji 
grietinėlė, apsimetėliai kaimiečiai. 

Bet virė ir kitokios liaudies mišrainė - pusgarsenybių. Realybės šou aktoriai, 
programų vedėjai, artistai. Apsupti panų, nešinų prekės ženklais pažymėtomis 
rankinėmis ant peties ir su „Playboy“ papuošalais ant kaklo, kurios šoko prieš 
visus klube. 

Pagaliau - Jet-set Karlas, bičas, esantis visų Sturės aikštės panų sąrašo vaiki- 
nų, kuriems jos niekada neatsisakytų pačiulpti, viršūnėje. Netgi Mahmudas ir 
jo bendrai žinojo, kas jis per vienas. Vyrukui mieste priklausė trys vietelės, iš 
tiesų jo vardas buvo Karlas kažkoks, Mahmudas nežinojo koks. Vienintelis jam 
žinomas dalykas - bembis buvo nerealus jet-set. Iš ten ir vardas. 

Viduje tikrų juodašiknių nedaug. Gal keli įvaikinti ir gerai prisitaikę. Tipo, 
tokie, kurie dirbo muzikos, žiniasklaidos ar kito šūdo srityje. Na, rimtai - Mah- 
mudas jautėsi nerealiai ne savo rogėse, nors pupytės ir buvo superinės. Jis pra- 
sisegė vieną marškinių sagą. Babakas bare užsisakė butelį šampo. 

Mahmudas matė savo atvaizdą ledo kibirėlyje, kuriame atvyko Babako šam- 
panas. | 

Buvo patenkintas savo paties išvaizda. Platūs antakiai, atgal sušukuoti juodi 
plaukai, pritepti tiek daug želės, kad tokia pačia šukuosena galėjo vaikščioti 
tris savaites ir nė plaukelis nebūtų pajudėjęs. Storos lūpos, galingi žandikauliai, 
nepriekaištingai ant skruostų želianti tolygi barzdelė. 

Veidrodiniam atvaizde matė, kaip už nugaros jo link artėja Babakas ir Rober- 
tas. Apsisuko dar prieš šiems prisiartinant. 

Babakas nustebęs: 

— Kaip tu mus pamatei? 

Mahmudas tarė: 

- Ė, biče, kai esi vietikėje, kur tiek daug kačių, reikia turėti akis pakaušyje, 
kad ko nepraleistum. 

Šypsena veide. 

Jie žvengė. Kliuksino šampaną. Stengėsi kiek išgalėdami, kad su merginomis 
aplinkui užmegztų akių kontaktą. Nesisekė - lyg jie būtų tie nematomi vaikė- 
zai reklamoje prieš patyčias. Galiausiai Robkė prie kelių priėjo. Kažką pasakė. 
Pasiūlė putojančiojo. 

Jos riebiai praspyrė. 

Khtas - pyzdos. Taip neteisinga. 

— Varom iš čia. 

Mahmudas norėjo eiti į „Blue Moon Bar“. Pasiklausinėti apie libanietį. Ba- 
bakas nusikvatojo. 

- Ne, geriau pavarom po šniurkšlę. Cha cha cha. 


Po valandos. K poveikis išblėso. Bet Mahmudas vis dar jautėsi kaip turčiausias 
miesto juodašiknis milijonierius, protingiausias pasaulyje betono detektyvas, 
numeris vienas - Šerlokas fucking Holmsas. Jis suras vyruką Visamą. Privers jį 
prisipažinti, kur sukišo Radovano Arlandos šlamančiuosius. Privers jį pristatyti 
juos. Duoti Mahmudui šansą, kad šis galėtų sužavėti. Gauti jugų protekciją. 

Robertas nuslinko į šokių aikštelę su pupyte, kuri atrodė nepilnametė. Mah- 
mudas ir Babakas kaip visada liko bare. 

Paskui jis išvydo tai, ko nenorėjo išvysti. Garsai aplinkui išmirė. Degino galvą. 
Aplink jį - nuosava panikos sala: už penkių metrų, bare - Danielis plius dar du 
tos nakties vaikinai. 

Mahmudas sustingo. Įsistebeilijo į kitoje baro pusėje stovinčius butelius. 
Bandė įsmeigti žvilgsnį. Bybys. Ką jam daryti? Į kaktikaulio vidinę pusę mušė 
panikos bangos. Grįžo prisiminimai - girgždesys burnoje. Besisukančio būgno 
ruletės garsas. Danielio vypsmas. 

Jis bandė nežvilgčioti. Privalo išlaikyti ramybę. Ar jie jį matė? Jeigu jie prie jo 
prieitų, jis nežinotų, kaip reaguoti. Babakas atrodė nieko nesuprantąs. Žmonės 
fone atrodė ūkanoti. 

Vėliau Mahmudas, galvodamas apie situaciją, negalėjo prisiminti, kiek taip sto- 
vėjęs. Pykinamas. Sustingęs. Kiek bailių minčių spėjo praskrieti jo makaulėje. 

Po geros valandėlės jis pakėlė akis. Jų nebebuvo. 

Jis spjovė į Babaką ir Robertą. Matė, kad Babakas bando suvaldyti pumą. Kolos 
ratilai aplink pupytės nosį. Lūpdažio pėdsakai ant Babako skruostų. Jam gerai. 

Mahmudas norėjo dingti. Ir jam reikia į „Blue Moon Bar“. Dabar. Išslinko iš 
„Sturės kompanijos“. Eilė lauke buvo tris sykius ilgesnė nei tada, kai atėjo jie. 
Liaudies akyse jau trisdešimt kartų sunkesnė baimė. Apsaugininkų prie durų 
bosas vis dar savo poste, sprendė, pateksi į vidų ar ne, esi laimėtojas ar pralošęs, 
gyvenimas ar mirtis. 

Karaliaus gatve į viršų. Oras šaltesnis. Kur pasidėjo vasara? 

Jis mąstė sukimšti mėsainį, bet spjovė į tai. Reikėjo „Blue Moon“ atlikti savo. 
Kiek tolėliau jis tą vietelę jau matė. 

„Blue Moon Bar“ irgi galėjo pasigirti normalia eile. 

Per akis žemų per daug išplatėjusių apsaugininkų. Mahmudas mąstė: ar pri- 
valai būti nykštukas, kad čia gautum darbą? 

Jis išsyk nužingsniavo VIP įėjimo link. Praėjo. Priėjo prie žiauriai kvadrati- 
nio apsaugininko. Tas sugavo Mahmudo žvilgsnį. Tam tikras didelių berniukų 
supratimas. 

Jis varė klasikinį ėjimą, šitoje vietelėje nebuvo taip sunku kaip „Sturės kom- 
panijoje“ - nieko nesakydamas ištiesė penkiašimtinę. 

Apsaugininkas spinta tarė: 

- Ar vienas būsi? 

Mahmudas linktelėjo. 

Apsaugininkas prie durų atstūmė penkiašimtinę. 

- Viskas gerai. 

Jis įėjo. Už įėjimą sumokėjo šimtinę - daug normalesnė kaina nei anoj 
vietelėj. Nustebęs dėl apsaugininko klasės. Su Mahmudu, beje, buvo pasielgta 
gražiai. 
ledo ritulininkų šukuosenomis ir atsagstytais marškiniais, atidengiančiais skustas 
krūtines, švedai tvarkingomis barzdelėmis, panašiomis į Pontuso Gordingerio, 
broliokai su kepuraitėmis su snapeliais, pasuktomis ant šono, ir netikrais bliz- 
gučiais ausyse. 

Mėlyna šviesa, blyksinti į techno taktą: „This is the rhythm of the night.“ 

Jis ėjo toliau. Kitas aukštas — lygesnis lyčių pasidalijimas, tai reiškė mėsos 
turgų. Liaudis, besiranganti šokių aikštelėje, bernai, sofų kampuose maigantys 
krūtis, panos, laižančios jų ausų spenelius ir per kelnes masažuojančios jiems 
tarpkojus. Wunderbaum - Mahmudui net seilė tįso, kaip norėjosi nusikabinti 
kokią pupą. 

Bet ne dabar. 

Jis žengė prie baro. Užsisakė mochito. Paprastai ne jo stilius gerti ką nors 
kita nei gal šampą dėl panų. Mielai patrauk dūmo ir būk patenkintas, bet 
neprisitvok, kad prarastum kontrolę. Šitaip savo garbę prageria tik kaziai. Ir 
jeigu netyčia pakliūtum į muštynes, neturėtum jokių šansų. Plius - per daug 
kalorijų. 

Atsilošė į barą. Rankoje mochito su kokteilių pagaliuku. Maišė. Ledo gabalėliai 
diegė dantis. Skaičiavo besiglamžančias poras. 

Pasilenkė prie jį aptarnavusio barmeno. Dvidešimt penkerių azijietiškos 
išvaizdos vaikino. 

- Ar žinai, kas toks yra Visamas? Visamas Džibrilas, geras vaikis iš Butširkos. 
Aptekęs babkėm. Čia lankydavosi. Ar jį atsimeni? 

Barmenas patraukė pečiais. 

— Neįsivaizduoju. Ar jis dažnai čia ateina? 

— Nežinau. Bet prieš keletą metų čia nuolat trindavosi. Ar tu tuomet čia 
dirbai? | 

Barmenas šluostė stiklinę. Atrodė mąstantis. 

- Ne, bet pasiklausk Antono. Jis čia penkerius metus buvo kiekvieną prakeiktą 
savaitgalį. Na, tikrai nerealu. - Jis parodė pirštu į kitą vyruką bare. 

Mahmudas kokias penkias minutes bandė patraukti Antono dėmesį. Nesėk- 
mingai. Spėjo kaip reikiant jį nužiūrėti. Aptempti trikotažiniai marškinėliai, 
po kuriais matyti tatuiruotės ant žastikaulio, dirbtinai netvarkinga šukuosena, 
plačios odinės apyrankės ant abiejų riešų, ant pirštų - metaliniai žiedai. Vaikis 
nebuvo rėmas, bet normaliai pasitreniravęs. 

Galiausiai Mahmudas griebėsi kito triuko. Vėl pamojavo penkiašimtine. 
Antonas sureagavo. Klasiškas žingsnis. 

Jis bandė perrėkti muziką. Pirštu rodė į pirmąjį barmeną. 

- Jis sakė, kad tu čia jau ilgai dirbi. Ar prisimeni Visamą Džibrilą? Jis nuolat 
čia sukdavosi. 

- Aišku, kad pamenu Visamą. Anų laikų legenda. 

Mahmudas padėjo penkiašimtinę ant baro. 

- Neišeina čia šnekėtis. Ar nenorėtum penkioms minutėms nueiti kur nors, 
kur tyliau? Aš šitą statau. | 

Antonas, regis, nesuprato. Toliau pylė kokteilį panai, kuri atrodė apsipūtusi. 
Ar jis nežino, kas paprastai geriausia sužadina atmintį? 

Bet po kelių sekundžių Antonas išėjo iš už baro. Leido Mahmudui eiti priešais. 
Vyrų tualetų link. 

Atsistojo prie pisuaro. Išsitraukė inkarą. 

Mahmudas šalia - padarė tą patį. Bad move - jį apėmė pisuarinė scenos 
baimė ir neišsisunkė nė lašelis. Niekada anksčiau nėra taip nutikę. Jis paprastai 
būdavo kiečiausias myžimo karalius. Bet žinojo kodėl: grįžo myžalų dėmių 
miške prisiminimai. 

Jis pažvelgė žemyn: apačioje pilna kramtomojo tabako ir gumos. 

- Papasakok. Ar čia jį pastaruoju metu esi matęs? 

Antonas užsitraukė antuką. 

- Taigi taigi kaipgis. Anksčiau Visamas čia nuolat trindavosi. Prisikabindavo 
damų lyg būtų kiečiausias kašio profas, tipo, Denis Rodmanas. Žinok, jis yra 
užsiiminėjęs seksu su daugiau nei dviem su puse tūkstančio mergų. Ar gali 
įsivaizduoti? Du su puse tūkstančio. 

— Kas toks? Denis Rodmanas ar Visamas? 

- Aišku, kad Rodmanas. Bet Visamas buvo krūtas. Jis turėjo kažką ypatingo, 
žinai. Įjungia penktą pavarą, ir nė viena dama negali atsispirti. 

Mahmudas galvojo: „Taigi taigi kaipgis“ ir „damos“ - čiuvas netgi labiau 
liaušių švedliurbių padermės negu atrodo.“ 

- Aišku. O pastaruoju metu ar esi jį matęs? 

- Šiaip jau jo. Pirmą sykį per trejus metus, rodos. Sklido tiek daug gandų. 
Kad biržoj uždirbo milijonus. Kad prekiavo dalykėliais. Kad turėjo instrukcijas, 
kaip driokstelti inkasacinį transportą. Žinai, visko, ko tik nori. Bet liaudis tiek 
daug pliurpia. 

Bingo - Antonas buvo šį tą girdėjęs apie Džibrilą. 

- Vienintelis dalykas, kurį žinau, tai, kad jis pinigus leidžia su stilium. Juk 
esu šiokių tokių dalykų matęs. 

Nerealus bingo. 

Dabar Mahmudas turi minti atsargiai, nenorėjo, kad barmenas pamanytų, 
jog jo susidomėjimas Visamu Džibrilu šiek tiek per didelis. 

Mahmudas apsidairė. 

— O velnias, - vienintelis dalykas, kurį jam pavyko išspausti. 

Antonas atrodė nesupratęs. Ar dar kažkas? Mahmudas sugriebė jo ranką. 

Vaikinukas iš baro pažvelgė į viršų. Mahmudas spoksojo į jį. Tvirtai laikė 
dilbį. Sugriebęs jautė, kaip įsitempia čiuvo raumenys. Siuntė aiškius signalus: 
jeigu dabar išeisi, bus problemų. 

Mahmudas nelaukė. Įsitempė Antoną į tualeto kabiną. 

- Daugiau papasakok. Ką tu dar žinai 

Baro vaikinas pasirąžė. Akys išpūstos. Vis vien nesipriešino. Mahmudas iš 
kišenės išsiėmė pluoštą banknotų. Ištraukė tūkstantinę. 

Antonas ramus. Atrodė, galvoja. Po to pradėjo pyškinti. 

- Jis čia buvo gal dvi valandas, nusikabino dvi panas. Tai buvo prieš keletą 
savaitgalių. Beveik tikras, kad tai buvo Valborgas. Labai nieko daugiau ir nežinau. 
Rimtai kalbant, tai neįsivaizduoju. 

Mahmudas užsikabino už priešpaskutinio sakinio „labai nieko daugiau“. Ką 
anas turi galvoje? Ryškiai žinojo daugiau. 

- Antonai, papasakok viską. Tu kažką žinai. - Tada išryškino dilbio raumenis. 
Juodos raidės ant alyvuogių atspalvio odos. Albis Forever. Efektinga. 

- Gerai, gerai. Praeitą savaitgalį tos panelės buvo čia. Jos keletą minučių su 
manimi šnektelėjo ir, ne tas žodis, kokios jos buvo sužavėtos. Visamas ryškiai bus 
pašvaistęs joms pinigų, lyg būtų buvęs koks naftos šeichas. Jis parsivedė panas į 
savo butą, aš nežinau, kur šio esama. Ir, aišku, panos irgi nežino, nes sakė buvu- 
sios negyvai prisiliuobusios. Jis vežėsi jas savo naujuoju automobiliu. Bentliu. 

Mahmudas nutaisė klausiamą veido išraišką. 

Antonas paraidžiui: 

- Bė, e, en, tė, el, i, u. Nu nesveika. Ir daugiau nežinau. Prisiekiu. 

Kažkas daužė į duris: 

— Vyrukai, čia ne „Patricija“. Eikit lauk. 

Šiam vakarui Mahmudas gavo pakankamai informacijos. Jis turėjo patikrinti 
keletą pėdsakų. 

Atidarė duris. Išėjo iš tualeto. Kumštelėjo vyruką, zyzusį prie durų. 

Paliko Antoną žvengti. 


**X* 


Setergreno advokatų biuras 
Solentunos apylinkės teismui 
KALTINAMASIS AKTAS 


IEŠKOVAS: Barclays Bank Plc, George St. 34, Londonas, Ang- 
lija 


ATSTOVAS: advokatai Rogeris Holmgrenas ir Natali Rusen- 


šiold, AB Setergreno advokatų biuras, Pajūrio gatvė 12. 
ATSAKOVAS: AB „Airline Cargo Logistics“ 


DALYKAS: reikalavimas atlyginti žalą 

TEISMO TEISMINGUMAS: Oro eismo įstatymo (1957:297) 9 sk. 
28 S 1 dalies 3 punktas. 


Šiuo pareiškimu „Barclays Bank Plc“ („Barclays“) reikalau- 
ja, kad, atsižvelgiant į žemiau išdėstytas aplinkybes, būtų 
surašytas kaltinamasis aktas AB „Airline Cargo Logistics“ 
(„Cargo Logistics“). 


IEŠKINIAI 

„Barclays“ reikalauja, kad apylinkės teismas įpareigotų 
„Cargo Logistics“ „Barclays“ sumokėti 5 569 588 JAV dolerius 
bei palūkanas pagal palūkanų įstatymo 6 paragrafą, mokėjimą 
pradedant skaičiuoti praėjus 30 dienų po supažindinimo su 
kaltinamuoju aktu iki tol, kol išmoka bus įvykdyta. 


„Barclays“ reikalauja atlyginti bylinėjimosi išlaidas, ku- 
rių suma bus nurodyta vėliau. 


PRIEŽASTYS 

„Barclays“ ir „Cargo Logistics“ pasirašė sutartį dėl tam 
tikro skaičiaus pašto maišų įvairios valiutos, kurios ben- 
dra vertė 5 569 588 JAV doleriai, transportavimo oru. Šie 
pašto maišai, būdami „Cargo Logistics“ žinioje, Arlandos 
oro uoste tapo ginkluoto plėšimo taikiniu. Pašto maišai su 
valiuta, atitinkančia nurodytą sumą, dingo. 


Atsižvelgiant į oro eismo įstatymo 9 sk. 18 S., už žalą 
atsako siuntinio vežėjas, jei užregistruotos keliaujan- 
čios prekės, šiuo atveju pašto maišai, dingsta, sumažėja 
jų vertė arba jos sugadinamos, kai yra siuntinio vežėjo 


žinioje oro uoste. 


„Barclays“ teigia, kad „Cargo Logistics“ dėl to, kad šiurkš- 
čiai pažeidė atsargumą ir neatsižvelgė į tai, ko reikalau- 
jama, visiškai atsako už patirtą žalą. 


APLINKYBĖS Iš ESMĖS 


„Barclays“ sutartis su Švedijos bankais ir „Cargo Logis- 


tics“ 

„Barclays“ reguliariai perka įvairių valiutų persiuntimus 
iš trijų Švedijos bankų: SEB, „Svenska Handelsbanken“ ir 


„ForeningsSparbanken“ („Swedbank“). 


Pagal sutartį, sudarytą 2001 m., „Cargo Logistics“ įsipa- 
reigojo reguliariai „Barclays Bank“ pareikalavus pasirū- 
pinti pašto maišų su valiuta iš bankų Stokholme paėmimu, 
transportavimu ir siuntimo oru į Londoną organizavimu. 


Šioje byloje nagrinėjamas pervežimas vyko pagal tą pačią 
procedūrą, kuri reguliariai buvo taikoma bendradarbiaujant 
su „Cargo Logistics“. „Barclays“ pasiuntė telefakso žinutę 
„Cargo Logistics“ prašydama, kad „Cargo Logistics“ paimtų 
tam tikrą skaičių pašto maišų valiutos iš trijų Švedijos 
bankų, nuskraidintų siuntinį oru iš Stokholmo į Londoną ir 
kaip galima greičiau faksu atsiųstų lėktuvo krovinio važ- 
taraštį, žr. Priedus nr. 1-5. Pagal instrukcijas siuntiniai 
turėjo būti rengiami gabenti lėktuvu ir vidutinė kiekvieno 
pašto maišo vertė negali viršyti 500 000 JAV dolerių. Tuo 
metu dolerio kursas buvo 7,32 kronos. 


„Cargo Logistics“ prekių atvežimas į Arlandos oro uostą 
2005 m. balandžio 5 d. rytą „Cargo Logistics“ iš viso pa- 
ėmė 19 pašto maišų iš Švedijos bankų centriniame Stokholme 
pagal paskirstymą, kuris aprašytas Priede nr. 6. Užduotį 
atliko du vyrai iš „Cargo Logistics“ - Joranas Ulofsonas 
ir Rogeris Buringas, jie naudojosi inkasacine transporto 
priemone. Ulofsonas „Cargo Logistics“ dirba 20 metų, o Bu- 
ringas - 5 metus. Pagal galiojančią tvarką nei Ulofsonas, 
nei Buringas nieko nežinojo apie pašto maišų, kurie turėjo 
būti paimti, vertę. 


Ulofsonas ir Buringas tą pačią dieną maždaug 14 val. 15 
min. atvyko į „Wilson «4 Co“, t. y. siuntų agentūros kon- 
torą Arlandos Oro Uoste ir ten pasiėmė siuntos važtaraštį 
ir prekių žymos dokumentus. Tada Ulofsonas ir Burlingas 
pavažiavo maždaug 50 metrų į „Cargo Logistics“ sandėlį oro 
uosto teritorijoje, kur ir pristatė tuos 19 pašto maišų. 

„Cargo Logistics“ perdavimas“ 

„Cargo Logistics“ sandėlis tą pačią dieną maždaug 15.00 
val. tuos 19 maišų gavo ir, kad tai patvirtintų, išrašė 
„Handling Report - Cargo Logistics - Valuable Cargo“, žr. 
Priedą nr. 7. Pašto maišus „Cargo Logistics“ darbuotojai 
sudėjo į rakinamus seifus ir nuvežė į sandėlio patalpą, kuri 
vadinama „strong rum“ (toliau įvardijama „pogrindis“), kur 


vertybės saugomos po užraktu. 


Ginkluotas plėšimas 

Skrydis, kuriuo būtų buvę gabenami seifai, turėjo įvykti 
balandžio 5-osios vakarą, 18.25. Apie 18.00 sandėlyje sei- 
fus iš pogrindžio į „Cargo Logistics“ krovininį automobilį 
krovė Fredrikas Ebergas, „Cargo Logistics“ darbuotojas. 
Krovininis automobilis „Nissan King Cab“ pašto maišus turė- 
jo pervežti į lėktuvą. Jam darbuojantis, nešiojant prekes, 
pogrindžio durys buvo atviros, taip pat atviras buvo ir 
sandėlio garažo įvažiavimas, vedantis į oro uosto terito- 
riją. Netgi sandėlio avarinio išėjimo durys į gatvę už oro 
uosto teritorijos buvo atidarytos, nes ką tik buvo atvykęs 
siuntinių firmos „Box Delivery“ pasiuntinys. Avarinis išė- 
jimas yra visiškai prie pogrindžio. 


Tuo metu, apie 18 val. 10 min., pro atvirą avarinį įėjimą 
į sandėlį sugužėjoą trys vyrai, iš kurių du buvo ginkluoti 
šaunamaisiais ginklais. Plėšikai pagrasino tiek „Box De- 
livery“ pasiuntiniui, tiek Ebergui, šie buvo priversti gu- 
lėti ant grindų, o tuo metu plėšikai iš pogrindžio pagrobė 
devynis seifus. Gulėdamas ant grindų Ebergas pasinaudojo 
savo mobiliuoju telefonu ir paskambino „Falk Security“, 
Arlandos apsaugos firmai, ir pranešė, kad kaip tik šiuo metu 
vyksta apiplėšimas. Kad ir kaip būtų keista, atsiliepęs 
„Falk“ darbuotojas Ebergui verčiau pasiūlė susisiekti su 
policija. | 

Po apiplėšimo užpuolikai iš įvykio vietos dingo nerastu 


BMW 528, vėliau - vogtu „Jeep Cherokee“, kuris paskui buvo 
rastas paliktas maždaug 2-3 km nuo nusikaltimo vietos, o 

jame buvo likęs vienas seifas. Apie apiplėšimą nedelsiant 


buvo pranešta Arlandos policijai. 


Jokių stebėjimo kamerų 

„Cargo Logistics“ sandėlis iš viso stebimas 75 CCTV (vaiz- 
do) stebėjimo kamerų, kurios veikia 24 valandas per parą. 
Po apiplėšimo paaiškėjo, kad vaizdajuostė kameros, kuri 
buvo įtaisyta toje sandėlio dalyje, kur vyko plėšimas, pa- 
gal galiojančias instrukcijas (vaizdajuostės trukmė yra 27 
valandos)nebuvo pakeista. Taigi šios kameros vaizdajuostė 
sustojo balandžio 5 dieną maždaug 13.00 ir todėl plėšimas 
nebuvo užtiiksuotas. | 


Atviras avarinis išėjimas 

„Cargo Logistics“ sandėlio pogrindis yra visiškai prie 
avarinio išėjimo, kuris atsidaro į gatvę už oro uosto-te- 
ritorijos. Avarinio išėjimo negalima atidaryti iš lauko 
ir, pasak galiojančių „Cargo Logistics“ instrukcijų, jis 
privalo būti uždarytas. Nepaisant to, atsarginis išėjimas 
per apiplėšimą buvo atviras, ir tai plėšikams suteikė ga- 
limybę į sandėlį patekti iš gatvės, esančios už oro uosto 
teritorijos. Kodėl avarinis išėjimas nebuvo uždarytas „Box 
Delivery“ atvykus, išsiaiškinta nebuvo. 


Atviras pogrindis 

Pagal galiojančias „Cargo Logistics“ instrukcijas pogrin- 
džio duris gali atrakinti tik du žmonės kartu, kurių vienas 
(einantis vadovaujamas pareigas) privalo turėti elektrinį 
raktą. Šioje nagrinėjamoje situacijoje pogrindžio durys 
buvo atviros, todėl plėšikai, į sandėlį patekę pro atvi- 
rą avarinį išėjimą, iškart galėjo sueiti į atidarytą po- 
grindį. Kodėl pogrindžio durys buvo atviros, išsiaiškinti 


nepavyko. 
Ikiteisminis tyrimas nutrauktas 


Nusikaltėliai lig šiol nesugauti. Prokuroras nusprendė nu- 
traukti ikiteisminį tyrimą. 

„Cargo Logistics“ kaltumas 

„Barclay“ teigia, kad „Cargo Logistics“ šiame kontekste 
tyčia sukėlė žalą arba yra kalta dėl tokio kvalifikuoto ne- 
atsargumo, apie kurį rašoma Oro eismo įstatymo 9 sk. 24 S. 
Ir kurį iš esmės galima sutapatinti su dideliu neatsargumu, 
kai kalbama apie komercinėmis sutartimis grįstus klausimus. 
Reikšmės, be kita ko, turi šios aplinkybės: 


1) Plėšikams buvo parengtas įėjimas į sandėlį iš gatvės, 
esančios už oro uosto teritorijos ribų, avarinis išėjimas 
buvo atviras, o tai prieštarauja galiojančioms „Cargo Lo- 


gistics“ taisyklėms. 


2) Pogrindžio durys buvo atviros, ir tai prieštarauja ga- 
liojančioms „Cargo Logistics“ taisyklėms, taigi plėšikams, 
vos įėjusiems į sandėlį pro atvirą avarinį išėjimą, suteikta 
galimybė netrukdomiems patekti į atvirą pogrindį. 


3) „Cargo Logistics“ nesilaikė galiojančių saugos taisyk- 
lių ir nepakeitė stebėjimo kameros, esančios būtent toje 
sandėlio vietoje, kurioje įvyko plėšimas, juostos, todėl 
įvykis ir nebuvo įrašytas. 

4) Kalbama apie komercinius santykius, todėl „Cargo Logis- 
tics“ organizacijai keliami dideli saugumo ir profesiona- 
lumo reikalavimai. 

5) Buvo patirta didelė žala. 


Stokholmas 


Rogeris Holmgrenas 

Niklas pasibėgiojęs mankštinosi bute. Jo motoras buvo rutina. Jo filosofija: treni- 
ravimasis remiasi įpročiais, kartojimu, repeticija. Keturis kartus po penkiasdešimt 
atsispaudimų pamainomis su keliais pratimais kojoms. Keturi reidai svarmenimis 
bicepsams pamainomis su keturissyk po šešiasdešimt atsilenkimų. Jis prakaitavo 
kaip kiaulė armijos palapinėje. Kaip reikiant atliko tempimą. Nenorėjo prarasti 
raumenų judrumo. Penkiolika minučių pailsėjo ant sofos. 

Atsistojo. Metas geriausiam - „Tanto Dori“ katoms, tai yra kovai su peiliu. Bė- 
giojimas buvo reikalingas jėgoms patikrinti, fizinei formai palaikyti ir riebalams 
deginti. Prisitraukimai ir raumenų treniravimas buvo būtinas jėgai palaikyti ir 
pakenčiamai normaliai atrodyti. Jis išsyk prisipažino - tuštybė buvo kaip tik jam. 
Bet „Tanto Dori“ - visai kas kita, tai yra atsipalaidavimas ir galia. Jis tuo galėjo 
užsiiminėti valandų valandas. Lyg meditacija. Pamiršdavo visa kita. Susitelkdavo 
į save. Susitelkdavo į judesius. Mostus, žingsnius. Dūrius. 

Technikos jis prieš šešerius metus išmoko iš kelių vieno dalinio elitinių kari- 
ninkų, su kuriais dirbo Afganistane. Nuo tada treniruodavosi, kai tik galėdavo. 
Judesiams reikėjo vietos - lyg šokant. Tai ne visuomet suveikdavo karo lauke. 
Bet tuščias butas lyg pritaikytas artimos kovos technikai tobulinti. 

Iš pradžių nejudant. Kulnai suglausti. Pėdos praskėstos į šalis, tarp jų — 
devyniasdešimties laipsnių kampas. Rankos nuleistos priešais klubus. Peilis 
dešinėje rankoje, nykštys uždėtas ant plokščiosios geležtės pusės. Kairioji ranka 
lengvai suėmusi dešiniąją. Galva nuleista, smakras nulenktas prie kaklo. Gilus 
kvėpavimas pro nosį. Tuomet dūris. Visi raumenys veržiasi. Dešiniąja koja 
žingsnis į priekį. Svorio taškas žemai apačioje. Iškvepiama pro burną. Pilvas 
pilnas oro ir raumenų. Svarbu - ne per stiprūs judesiai, nes tuomet tavo prie- 
šininkas išsyk pamatys, ką ketini daryti. Peilis beda vienu ypu. Ištraukdamas 
jis jį pasuko. 

Katą jis atliko susikoncentravęs. 

Tai užtruko keturias su puse minutės. Kiekvienas judesys atskirai buvo tre- 
niruotas mažiausiai penkis šimtus kartų. Dūris į pilvą. Rėžimo technika. Viens 
du metodika. 

Jos kilmė buvo japoniška. Bet jį Afganistane mokę kareiviai įmaišė ir savo. 
Įvairių katų technika buvo įmanoma visur. Patalpose, ankštose kaip liftai, ka- 
lėjimo kamerose ir tualetuose. Kautynių automobiliuose, laivuose, lėktuvuose 
technika. Nestabilioje aplinkoje, kai mūšis vyksta galingos augmenijos apsupty, 
ant slidžių paviršių, tyloje. Vandens technika, kur dėl judesio lėtumo atsiranda 
naujų galimybių nuspėti kitą priešininko veiksmą, artimą kovą ant laiptų - spe- 

cialius smūgius ar dūrių skersai iš viršaus atrėmimą. Tol, kol Niklas nešiojosi 
peilį, jam niekada nereikėjo bijoti puolimo iš arti. 
Bet baimė smėliadėžėje buvo sveiko proto ženklas. Tiems vyrams, kurie 
mūšyje nustodavo jausti bent jau nedidelį baimės kirbesį, dažnai pavažiuodavo 
stogas. Samdytų kareivių sfera tikrų bepročių netoleravo. Jie būdavo parsiun- 
čiami namo. Arba atsisveikindavo su šiuo pasauliu. 

Jis džiaugėsi gavęs galimybę. Nedaugeliui švedų pasaulyje atsirado galimybė 
kautis tikruose mūšiuose. JT liurbiai daugiausia saugodavo pabėgėlių stovyklas. 
Jis žinojo, nes bandė tapti vienu iš jų. 


Nusiprausęs po dušu išgėrė dvi nitrazepamo. Vienatvė siurbė jėgas. Jam rei- 
kėjo draugų. Benjaminas, vyrukas, suveikęs nelegalaus agento kontaktą, buvo 
vienintelis draugas, kurį jis, kiek prisiminė, turėjęs gimnazijoje, prieš laikus, kai 
buvo kalnų medžiotojas Arvidsjauryje. Gal jo apskritai būta vienintelio kada 
turėto bičiulio. Niklas pirmą sykį po amžinybės jį buvo susitikęs praeitą savaitę. 
Šiandien jie vėl turėjo susitikti. 

Į burną įsidėjo dar vieną tabletę raminamųjų. Išėjo. Nusileido į metro stotį. 
Dairėsi žiurkių. 


Metro traukinys buvo nukentėjęs nuo grafičių piešėjų atakos. Niklas užsimer- 
kė. Bandė miegoti. Jis vėl galvojo apie klyksmą, girdėtą iš kaimynės buto. Matyt, 
nukentėjo mergina, kalbanti su irakietišku akcentu. Jis vis dar nebuvo matęs ją 
primušusio berno. Bet Niklas abejojo, ar galės susilaikyti, kai jį pamatys. 

Jis mąstė. Žmogus gyvena Hobso pasaulyje. Niklas tai žinojo geriau už visus. 
Neišėjo žmonių skirstyti į gerus ir blogus. Nepavyko gyvenimo bandyti užspal- 
vinti kažin kokiais moralės dažais. Apsimetinėti, kad esama tiesos ir melo, gėrio 
ir blogio. Tai - tauškalai. Vyksta visų karas su visais. Kažkas privalo tai suvaldyti. 
Kas nors turi pasirūpinti, kad žmonės nesimuštų, nesišaudytų, nesprogdintų 
vienas kito. Kažkas turi paimti valdžią į savo rankas. Niekas neturi teisės bur- 
noti ant sistemos, pirmiau pats nepabandęs ko nors padaryti, iš visų jėgų. Todėl 
mudžahedinai turėtų būti gerbiami. Vyksta karas. Jie nebuvo blogesni žmonės už 
jo dalinio kareivius. Vienintelis skirtumas, kad jo vyrai turėjo geresnių ginklų. 
Taigi jie ir perėmė kontrolę. 

Kažkuo panašus ir tos panos gretimame bute atvejis. Jos bernas darė savo. Ji 
turėtų daryti savo - užtrankyti jį negyvai. Iškart. 


Išlipo iš metro. Jie turėjo pasimatyti prie Marijos aikštės. Bare „Tivoli“. Išgerti 
alaus. Niklas atsisėdo prie stalo. 

Po valandėlės atėjo jis. Benjaminas: skusta galva, bet barzdotas kaip koks „ZZ 
Top“ dėdulė. Jaučio sprandas. Riesta nosis, kuri per visus metus tikriausiai yra 
atlaikiusi nemažai smūgių. Vis dar su akiniais nuo saulės. Niklas galvojo apie tai, 
kaip jankiai vadindavo savo bjaurius nemokamus akinius nuo saulės - BCD: Birth 
Control Device - tokius užsidėjęs prie panos nė iš tolo neprisiartinsi. Benjamino 
linguojanti eisena nebuvo pasikeitusi. Maksimalus pasipūtimas: rankos sukištos 
į atsagstytos striukės kišenes, sukosi žengdamas kiekvieną žingsnį. 

Pirma mintis, kuri Niklui šovė anąkart susitikus Benjaminą, buvo tokia: jis 
tikrai nuo vaikystės pasikeitė. Tuomet buvo iš tų, kurie niekada neperkąsdavo 
žaidimo taisyklių. Jis šiek tiek per ilgai pasakodavo apie neįdomius dalykus: 
tarkim, kaip jo mama netyčia mėlynai nudažė baltus skalbinius. O po kūno 
kultūros pamokos nepersirengdavo kitais trikotažiniais marškinėliais. Mergaitės 
jo niekada neprašydavo draugauti, bet jis vis vien rašydavo laiškelius kiečiausiai 
panai, kuriuose pasakodavo, kaip ji jam patinkanti ir ar nenorinti kada su juo 
pasiglamžyti. Prie jo niekas niekada nekibdavo - tam nebuvo priežasčių. Bet jis 
nebuvo savas. Kartkartėmis jam kaip reikiant sukildavo garas. Jeigu kas nors jį 
išprovokuodavo: grizindavo dėl jo prakaituojančių delnų, erzindavo dėl vardo 
arba prikurdavo kokio nors šūdo apie jo mamą. Buvo baisu. Jis tapdavo kaip 
žvėris, užspeistas į kampą. Galėdavo iškaršti kailį dvejais metais vyresniems vai- 
kinukams. Trankyti jų galvas į futbolo aikštelės veją, daužyti juos akmenimis. Ir 
Niklą tai viliojo. Aštuntoje devintoje klasėje jis pasikeitė. Nustojo kabinęs panas, 
kurios vis vien jo netroško. Pradėjo užsiiminėti tekvondo. Praėjus ketveriems 
metams nacionaliniame jaunių čempionate jis laimėjo bronzą. Nepaimsi. 

Jie paspaudė vienas kitam ranką. Benjamino rankos paspaudimas - lyg per- 
sitempusio raumenų kalno suėmimas. Ar jis bandė ką įrodyti? 

- Sveikas, Benjaminai. Kaip gyvuoji? 

- Gerai. 

- Ar apie mane pastaruoju metu sulaukei kokių klausimų? 

- Tiesą sakant, taip. Šįryt paskambino iš mentinės ir paklausė, kiek laiko pas 
mane tryneisi praeitos savaitės vakarą. 

— Ir? 
ir Šiaip. 

- Rimtai, turiu tau padėkoti. I owe you one. 

Jie nuėjo prie baro ir užsisakė. Benjaminas bandė Niklui įkąsti, kad šis savo 
švedų kalboje vartojąs tiek daug angliškų žodžių. Niklas nežvengė. 

Jis pasiėmė gineso. Benjaminas užsisakė mineralinio vandens „Loka“. Niklas 
už abu užmokėjo. 

— Ar neimsi nieko kita? - paklausė Niklas. 

Benjaminas papurtė galvą. 

— Ne. Aš ryškinu. 

Niklas šito nesuprato. Aštuoneri metai krūmynuose, dažniausiai be alaus, 
degtinės ar gero maisto, troškino gero daikto. 

Jie prisėdo. 

Kalbėjosi. Niklas nesuvokė, kuo, tiesą sakant, šiais laikais Benjaminas užsiima. 
Tikriausiai jis yra dirbęs apsaugininku. Tada dažytoju. Kažkiek laiko sėdėjo be 
darbo. Dabar užsiėmė kažkuo neaiškaus. 

Niklas mąstė apie savo paties gyvenimo paveikslą. Savo gyvenimo CV: ne- 
daug prošvaisčių - didžioji vaikystės dalis užpildyta nuobodžiu, nepritapimu ir 
baime. Nuobodybės šeštadieniais vienam sėdint bute ir laukiant iš darbo namo 
grįžtančios motinos. Nepritapimas mokykloje. Kaip visi suprato, kad Niklo 
Brugreno namuose ne viskas gerai, bet niekada nė žodžiu neprasitarė. Baimė, 
kad senis velnio išpera negyvai užmuš mamą. Baimė užmigti vakarais dėl visų 
košmarų, mamos maldavimų, šauksmų, verksmo. Dėl žiurkių. Ir prošvaistės. 
Karinė tarnyba. Metai su kalnų medžiotojais. Stimulas prieš mūšius. Pirmas 
kartas, kai papuolė į tikrą ugnies liūtį mūšyje Afganistane. Šventės su vyrukais 
Irake po gerai įvykdytos misijos. 

Benjaminas pakėlė akis ir liovėsi pliurpęs. 

- Alio. Kosmonautas kviečia. Ar klausaisi? 

- Nieko tokio, tik truputį užsiskraidžiau, - žvengė Niklas. 

- Ane, kurgi? 

- Žinai, motina ir šiaip. 

- Ane. Tuomet galiu papasakoti tai, kas pakylės tau nuotaiką. Pradėjau lankyti 
šaudymo klubą. Ar anksčiau minėjau? Žiauriai faina. Greitai gausiu licenciją ir 
galėsiu įsigyti nuosavą dvidešimt dviejų patranką. Tik va revolverio teks palaukti. 
Bet gal tau čia nieko ypatinga. Tu tikriausiai iki valios prisišaudęs? 

- Gal ir taip galima pasakyt. Bet ten pistoletais treniruodavomės dažniausiai 
savo malonumui. 

- Geras. Gali lengvai būt apgautas, ar ne? Prisižiūri daugiausia amerikietiškų 
filmų, kur jie varo keisčiausiai nusitvėrę. Pistoletas kreivai rankoje, lyg nieko 
nesvertų. 

- Jo, žinau, pasakos ten. 

- Šūdas. 

- Yes. Tai mažumėlę blefas. Šitaip suėmęs visiškai pro šalį pravarysi. Visa ranka 
kaskart šaunant sudreba, kaip pensininko. Panašiai kaip bėgant. Tai irgi galima 

pamatyt visuose tuose filmuose - jie bidzena ir šaudo. Bet visi patyrę žino, kad 
taip nieko neišeina. 

- Reikia treniruotis. Kokių muškietų turėjot? 

Šiaip jau apie tai Niklas neturėjo kalbėti. Jis bandė nukreipti kalbą: 

- Tiksliai nepamenu. Bet klausyk, ar dabar turi kokią paną? 

— Kaip gali neprisiminti, kokį pistoletą turėjai? Nagi. 

Tai buvo lyg koks garbės reikalas. Apie kai kuriuos dalykus su pašaliniais 
paprasčiausiai nepliurpiama: arsenalą, kur įvykdytos misijos, kas tokie buvo 
kiti dalinio vyrai ir kelis esi nužudęs. Netgi pabaigus tarnybą privačioje armi- 
joje reikia laikytis taisyklių. Konfidencialumo principas galioja, kol esi gyvas. 
Niklas niekada nepliurpdavo. Ne toks jo būdas. Kodėl Benjaminas negali su tuo 
susitaikyti? 

Benjaminas jį nužvelgė. 

Niklas trumpai tarė: 

- Apie tai tiesiog nekalbama. 

Benjaminas prisimerkė. Kaktoje išryškėjo raukšlės. Ar supyko? 

- Gerai. Suprantu. Nemas problemas. 

Ramu. Valandėlę jie vėl šnekučiavosi. Oras buvo geras. Benjaminas papasakojo 
nusipirkęs kovinį šunį. Jis didžiavosi jo vardu - Arnoldas. Treniravo jį balionė- 
liais, kuriuos pakabino ant kilimų daužyklės vidiniame kieme. Šuns žandikauliai 
taip susirakindavo, kad kartais jis ten iškabodavo ilgiau nei dvidešimt minučių. 
Negalėjo paleisti. Bejėgiškai pažemintas savo paties užsispyrimo. 

Vidury pašnekesio suskambo Niklo mobilusis. Jis gyveno jankių muzikos 
skoniu - signalas buvo Tailoro Hikso daina. 

- Labas, mama. 

- Sveikas gyvas. Ką darai? 

- Sėdžiu kavinėje su senu draugu, Benjaminu. Ar jį pameni? Gal vėliau ga- 
lėtume susiskambinti? 

Jis nesistengė nuslėpti susinervinimo gaidelės balse. 

- Ne, privalau papasakoti vieną dalyką. 

- Ar negalėtum po dvidešimties minučių? 

- Susimildamas. Klausyk. Aš sumąsčiau, kas galėtų būti tas, kurį jie rado 
mano rūsy. 

Niklui pašiurpo oda. Pajuto šaltį. Tikėjosi, kad Benjaminas nei girdi, nei 
supranta, apie ką jie kalbasi. Ragelį prispaudė arčiau ausies. 

— Man atrodo, tą dieną man bandė prisiskambinti Klasas. Mes buvom ne- 
simatę ilgiau nei metus. Tuomet į tai spjoviau, juk jis toks. Žinau, kad niekad 
nemėgai Klaselio, bet man jis daug reiškė, juk supranti. Kad ir kaip ten būtų, 

nuo to laiko jis nepaskambino. Argi ne keista? Man ši mintis šovė vakar ir 
tuomet aš bandžiau jam paskambinti. Niekas nekėlė. Bet jis turi tiek skirtingų 
numerių, kad net nežinau, kurį naudoja. Pabandžiau paskambinti keliems se- 
niems Klaso draugams. Bet jie buvo visai ramūs, sakė, kad su Klasu visuomet 
sunku susisiekti. Aš jam netgi SMS pasiunčiau. Bet jis neatsakė. Niklai, tai juk 
baisu. Siaubinga. 

— Mama, gal tai nieko nereiškia. Gal jis užsienyje? 

— Ne, tuomet tikrai kas nors tai būtų žinojęs. O Klasas paprastai perskambi- 
na. Tai turėjo būti jis. Aš tikra. Jo nebėra. Nužudytas. Kas galėjo padaryti tokį 
dalyką? 

- Mama, aš tau paskambinsiu po trijų minučių. 

Niklas padėjo ragelį. Jį pykino. Atsistojo. Benjaminas ir vėl nužvelgė pro 
primerktas akis. 

- Turiu eiti. Sorry. Buvo malonu. Gal galėsim kada vėl susiskambinti? 

Benjaminas atrodė nustebęs. 


Leidosi į metro. Dabar mintys dar labiau sukosi: pamišimas, keista. Niklas 
perskambino mamai. Liepė jai nusiraminti. Sakė, kad Klasui tikrai nieko nenu- 
tiko. Kad, nevyniojant žodžių į vatą, Klasas buvo subinė ir kad ji neturėtų sukti 
sau galvos. 

Ji vis vien verkė. 

Jis mąstė: „Klasas nusipelnė to, kas įvyko. Galiausiai triumfavo teisybė. Dievas 
išgirdo maldas.“ 

Tada tarė: 

— Mama, privalai man prižadėti vieną dalyką. Niekam šito nepasakok. Tai 
negerai. Ar gali man tai pažadėti? 

Lyg tatuiruotė ant Tomo tinklainės: senio iš rūsio totaliai sutrupintas veidas, su- 
plėšytas, lyg mėsos kirvuku nutrintas loterijos bilietas. Grubu ir kiauliška. Bet 
atlikta genialiai. Jeigu jam nebūtų taip parūpę, nebūtų nusižengęs taisyklėms ir 
taip. Gerai, netyčia galima ištrinti kelias savo raporto eilutes - taip gali nutikti. 
Bet teismo medicinos gydytojas? Neįtikima. Jam knietėjo, ar Hegerstriomas pasi- 
kliovė juo, ar raportais. Veikiausiai pastaraisiais. 

Paprastai būna atvirkščiai. Gal kas narkomaniūkštį ir nudaužia, bet kai pa- 
matomos adatų dūrių žymės ant rankų ir atliekama galybė narkotinių preparatų 
tyrimų kraujyje, daroma prielaida, kad reikalas susijęs su perdozavimu, ir per 
kelių savaičių laikotarpį tyrimas nutraukiamas. Šiuo atveju - smurtas pernelyg 
akivaizdus. Adatų dūrių žymės - tai, kas slepiama. 


Jis Hegerstriomą pasitiko prie įėjimo į Danderydo ligoninę. Jungrenas tebe- 
sėdėjo patruliniame automobilyje. Ožiuotas - jis visą kelią iš Šerio zyzė, kad jie 
čia važiuoja. 

— Nagi, negi tave verčia vėl apžiūrinėti tą valkatą. 

Tomas atsakė, kad jo paprašęs kriminalinis inspektorius, kad jis privaląs. 
Jungrenas nesiliovė: 

- Ko tam Hegerstriomui reikia? Juk žinai, kur jis anksčiau dirbo, ne? 

Tomas tik sumurmėjo: 

- Žinau, penktakolonininkas. 

Hegerstriomas ėjo jo link prie ligoninės įėjimo. Jis buvo žemesnis, nei Tomas 
prisiminė. Žengė tarsi riedėdamas ant kojų, kiekvieno žingsnio pabaigoje pasi- 
stiebdavo. Tomas mąstė, kad tokia eisena turėjo susiformuoti paaugliui Hegers- 
triomui norint išlošti keletą papildomų ūgio centimetrų, o vėliau tiesiog įaugo į 
kraują. Jis vilkėjo civiliniais drabužiais: medžiagine striuke, džinsais, o ant peties 
nešėsi krepšį. Tomas mąstė: „Tai būdinga tik kriminaliniams inspektoriams: jie 
nesuprato, kaip svarbu prie paprastų Žmonių eiti pasitelkiant uniformos teikiamą 
galią. Jeigu jie apskritai turėjo uniformas.“ 


Danderydo lavoninė buvo per gerą gabalą nuo tikrosios ligoninės zonos. 
Pirmiausia jie perėjo ligoninės požeminiais tuneliais. Išlindo užpakalinėje pu- 
sėje. Tarp mažesnių namų, specializuotų klinikų, anų laikų seselių bendrabučių, 
reabilitacijos sporto salės. Kažin kokio parko. Pėsčiųjų tunelis po keliu. Toliau 
žvyrkeliu prie vandens. 

Ėjo tylėdami, galop Tomas tarė: 

- Galėjai gal pasakyti, kad reikės pusdienį žygiuoti. Tai kaip ir mokesčių 
mokėtojų laiko švaistymas. 

Hegerstriomas atsisuko į jį. Sustojo. 

— Aš pagalvojau, kad per tą laiką galėtume pasikalbėti. 

— Ane. 

- Juk žinai, esu iš vidaus. Aš pažįstu tokius kaip tu. Policinėje Švedijoje jūsų 
esama visur. Tokių, kurie užsiima bet kuo. 

Tai jau buvo puolimas. Visi policininkai žinojo, kas turima galvoje sakant, 
kad mentas užsiima „bet kuo“. Kai kurie policininkai gatvėje kartais gal šiek tiek 
ir. persistengdavo. Dauguma pamėgdavo demonstracijas - iki kraujų karšdavo 
kailį gyvūnų globos aktyvistams ir antifašistams. Kiti stengėsi, kad savo pelnytą 
beržinės košės partiją gautų heroino gerbėjai, alkoholikai ir benamiai. Dalis 
kai kuriais pasiūlymais: nelegaliu kontaktu gauti butą, vogtais daiktais, nemoka- 
mais bilietais į derbį Rosundoje. Kiti nepranešdavo apie sąvadavimo veiklą, jei 
kartkartėmis patys gaudavo pasikrušti. Dar buvo tokių, nedaug, kurie užsiėmė 
į kitų nusikaltimus - jie patys užsiiminėjo šūdu. Purvini biznieriai. Šaukštas 
deguto. Puolę mentai. 

Reikalas tas, kad tai, tiesą sakant, nebuvo tiesa. 

— Negražiai pasakyta, - šaltai atrėžė Tomas. 

Hegerstriomas į komentarą nekreipė dėmesio. Tik tęsė: 

- Betesi ir gudrus žaidėjas. Protingas dirbti gatvėje, gal taip būtų galima tave 
pavadinti. Aš pažįstu jūsų padermę, be reikalo nerizikuojat. Ir todėl negaliu 
paleisti minties, kad gal būtent šį kartą buvai nuoširdus. Tavo reakcija, kai bu- 
vai atvažiavęs pas mane į viršų Krunuberge, atrodė spontaniška. Tavo telefono 
skambutis kažkurį čia vakarą nebuvo privalomas, jeigu tik nebus taip, kad tu 
tikrai kažko nori. Ir todėl mes pakeliui čia, į lavoninę, kartu. Aš neatmetu, kad 
matei kažką, ko nebuvo raporte. 

Tomas buvo sužavėtas labiau nei norėjo prisipažinti. Hegerstriomas šiaip 
jau paistė pievas - jis neužsiėmė bet kuo. Vis tiek kaip pirštu į akį - rizikos jis 
nemėgo. 

Hegerstriomas tarė: 

— Devyniasdešimt procentų nusikaltimo tyrimo sudaro kriminalinis darbas 
prie rašomojo stalo ir penkis procentus - tyrimas vietoje. Bet jeigu tuose pen- 
kiuose procentuose įsivelia klaida, pavyzdžiui, teismo medicinos gydytojo išva- 
doje, visam tyrimui gali būti šakės. Verta kiekvieną faktą patikrinti du sykius. 

Tomas tik linksėjo. 

— Ši žmogžudystė nėra įprasta. Žmogžudystės, kai nežinomas nusikaltėlis, jau 
savaime painios. Bet čia, velniai griebtų, nežinom net kas toks mirusysis. Tai 
jau neįprasta. Veidas sumuštas neatpažįstamai, taigi neišeina atlikti vadinamojo 
tradicinio atpažinimo. Pirštų galiukai nupjauti, taigi neįmanoma ieškoti dakti- 
loskopavimo registre. Tai dar parodo, kad tai atlikęs asmuo žino, jog mūsų senoji 
atspaudų programa, kitaip nei daugelio kitų Europos šalių, negali nuskaityti 
delno atspaudo. Po perkūnais, kaip mes Švedijoj atsiliekam. 

— Ot naujiena. 

- Tik nereikia tos ironijos. Išties tai - problema. 

- Jo, aš tai suprantu. Ir dėl dantų ragai, primetu. 

- Deja. Seniokui vos keli dantys burnoje belikę, taigi apie kokią nors paiešką 
dentaliniame registre negali būti ir kalbos. Tikriausiai jis turėjo dantų protezą 
ir jį žudikas pasiėmė. Patikrinom kraujo grupę, bet senio buvo A+, dažniausia 
Švedijoje. Menka nauda. 

Tomas mąstė apie vyruko bedantę burną. Atrodė, kad visai šakės, bet juk 
turėtų būti už ko užsikabinti. Tada tarė: 

- Tai ar negalima patikrinti DNR? Mes juk kiekvieno sulaikyto šūdžiaus 
seilių paimam. 

- Žinoma. Galima patikrinti DNR, bet su ta sąlyga, kad jis jau anksčiau yra 
įtrauktas į registrą. Paskui dar galima patikrinti kepenis, randus, apgamus - bet 
ką. Tačiau ieškoti pagal kepenų cirozę ir randus sunku, kažkaip per daug abstrak- 
tu. Reikia ko nors daugiau. Ramu, jeigu šitas negyvėlis įtrauktas į DNR registrą, 
bet tas registras toks naujas, pildomas nuo 2003 m. Ir, kaip pats sakai, šiandien 
seilių paimam iš visų, bet tai pradėjom daryti vos prieš keletą metų. 

- Žinoma. Dėl kažkokio teroro įstatymo ar panašiai. 

- Taip tikriausiai ir bus. Bet tam, kad jis nuo 2003 m. būtų patekęs į registrą, 
turėjo įvykdyti gan sunkių nusikaltimų. Būsiu visai atviras - mano nuojauta šiuo 
klausimu tikrai stipri - nemanau, kad jį rasime DNR registre. 

- Bet kadangi kažkas pasistengė pašalinti numirėlio pirštų galiukus, jis turėtų 
būti daktiloskopavimo registre. Ar ne taip? 

— Kaip tik taip ir manau. Antraip tai būtų beprasmiška. Ir ką gi tai indikuoja? 

- Daugybė neaiškių dalykų. Tas arba tie, kurie nužudė dėdulę, žinojo, kad 
jis įtrauktas į pirštų atspaudų registrą. Bet žudikas, be to, žinojo, kad negyvėlis 
pastaraisiais metais nebuvo sugautas už sunkesnius nusikaltimus, nes tokiu atveju 
jis būtų įtrauktas į DNR registrą. 

- Panašiai, nors nėra visiškai garantuota, kad žudikas arba žudikai jį asme- 
niškai pažinojo. Gali būti ir samdyti žudikai. Tai reikalo nepalengvina. 

- Tai ką darysit? 

- Na, įprastus dalykus. Iš pradžių technikai, žinoma, iššukavo visą rūsį ir pusę 
laiptinės. Bet toks dalykas ne visuomet duoda tiek daug, kaip galima tikėtis. 

— Kodėl ne? 

- Visada atsiranda žioplių. Kas nors atidaro langą ir galimi skaidulų pėd- 
sakai išpučiami skersvėjo, taip primindo šiapus užkardos linijos, kad DNR 
medžiaga susimaišo. Bet mes darom ir kitką. Beldžiamės į apylinkės gyventojų 
duris, tikriname dingusių asmenų registrą bandydami išgliaudyti, ar kas nors 

atitinka. Laukiam dar daugiau atsakymų iš Valstybinės kriminalinės techni- 
kos laboratorijos. Apklausėme asmenis, kurie pirmieji atsidūrė įvykio vietoje, 
kaimynus, kurie pranešė apie žmogžudystę, tave, kitus inspekus. Įprasti da- 
lykai, juk žinai. Svarbiausia užduoti tinkamus klausimus. Atvirus klausimus, 
nesufleruojant atsakymo, priversti žmones iš tikrųjų prisiminti, o ne išgalvoti. 
Tai - pagrindas. 

Tomas krimių šnekų yra girdėjęs ir anksčiau. Martinas Hegerstriomas kalbėjo 
kaip ir jie - bandė parodyti valdąs situaciją. 

— Dabar karščiausias pėdsakas - nepilnas telefono numeris. Aukos užpaka- 
linėje kišenėje buvo susuktas senas lapelis su mobiliojo numeriu. Deja, jis šiek 
tiek ištepliotas, lapelis turėjo ten ilgai gulėti, nuo prakaito visas susimaitojęs. 
Neišeina įskaityti vieno skaičiaus. Statistiškai tai mums suteikia dešimt galimų 
numerių, kuriuos dabar ir tikriname. Tikėkimės, kad to numerio savininkas 
žino, kas toks rastasis vyras. 

Hegerstriomas nutilo. Priešais juos - ištįsęs ilgas plytinis namas. Baltas skar- 
dos stogas. Maži keturkampiai langeliai ir platus įėjimas. Virš įėjimo užrašas 
didelėmis juodomis raidėmis pilkame fone: Danderydo lavoninė - šaldomoji 
laikymo patalpa. 

Jie įėjo. 

Nedidelis laukiamasis. Tuščia registratūra. Hegerstriomas išsitraukė mobilųjį. 
Kažkam paskambino. 

Užtruko. Tomas ir Hegerstriomas stovėjo ant krūtinės susinėrę rankas. Tylėjo. 
Po dešimties minučių į laukiamąjį įėjo mėlynais ligoninės drabužiais vilkintis 
vyras. Jis ištiesė ranką. 

- Sveiki, esu Kristianas Nilsonas, čia dirbu skrodimo techniku. Apgailestauju, 
kad teko laukti. Šiandien šiek tiek trūksta darbuotojų. Jūs norėjote pažiūrėti į tą, 
kurį gavome iš pietinio komisariato, ar ne? 

Skrodimo salėje buvo vėsu, lyg šaldytuve. Nilsonas paaiškino, kad tikrose 
šaldomosiose palatose tikrai šalta, minusinė temperatūra. Tomas galvojo: „Ar 
todėl čiuvas atrodo lyg iš pūgos išlindęs?“ Vyruko pečius gaubė storas pleiskanų 
sluoksnis. 

Tomas lavoninėje buvo pirmą sykį. Nejaukumo jausmas aiškiai spaudė pil- 
vą - kažkas viduje virpėjo. Jis apsidairė. Baltų plytelių sienos. Kambario vidury 
stovėjo du nerūdijančio plieno skrodimo stalai. Virš jų - po stiprią lempą, kaip 
odontologo kabinete, tik didesnės. Grindyse - gigantiški nuotekų šuliniai. To- 
mas mąstė apie tai, ką jie nuleidžia į tuos šulinius po sėkmingo skrodimo. Ant 
lentynų: dubenėliai, instrumentai, įrankiai, svarstyklės. Viskas nerūdijančio 
plieno. 


95 


Kaip tik jiems įeinant suskambo Nilsono telefonas. Jis atsiliepė. Paėjėjo kiek 
nuošaliau. Kokią minutę tyliai kalbėjo į ragelį. Tomas ir Hegerstriomas stovėjo 
tylėdami. 

Nilsonas vedė juos toliau šaldomosios patalpos link. Ant metalinių durų buvo 
priklijuotas lapelis: „Šioje darbo vietoje atmosfera gera, maloni ir laisva - bet šiek 
tiek sustingusi.“ Tomas galvojo: „Išradinga - kaip ir policijos humoras.“ 

Šaldomojoje patalpoje buvo žvarbu kaip viduržiemy. Ant sienų tokios pat ke- 
raminės plytelės. Jie įžengė pro įėjimą trumpojoje patalpos sienoje - dvi ilgosios 
buvo užpildytos ištraukiamais lavoninės stalčiais. Buvo prikabinta oro gaiviklių. 
Nepadėjo. Lavonų dvokas nebuvo stiprus, bet jis aiškiai, lyg nosį badantis jaus- 
mas, tvyrojo patalpoje - teko kvėpuoti pro burną. 

Nilsonas ištraukė vieną stalčių. Nerūdijančio plieno. Lavonas gulėjo susuk- 
tas į baltą maršką su ligoninės ženklu. Kyšojo dvi kojos. Klasikine maniera ant 
didžiojo piršto kabojo identifikacijos lapelis. Nilsonas jį paėmė, parodė Tomui 
ir Hegerstriomui: Nr. E 07-073. Nenustatytas identitetas. Gavimo datą žiūrėti 
aukščiau. Pietinio policijos komisariato dosjė nr. K 58599-07. Dander. lavoninės 
užrašai: skrodimas atliktas. Atsak. skrodimo technikas KNI. Hegerstriomas link- 
telėjo ir ant grindų pasistatė savo krepšį su rankena ant peties. 

Tada nuo veido nutraukė maršką. 

Tomas šalo. Visiems, išskyrus lavoną, kvėpuojant lyg lauke žiemą kilo garas. 

Nebuvo daug į ką žiūrėti. Marmūzė - išvien košė. Tomas yra matęs daug mi- 
rusiųjų. Apžiūrinėjęs mirusiuosius. Maigęs mirusiuosius. Bandęs burna į burną 
pagelbėti mirusiesiems. Dar daugiau yra matęs mirusiųjų nuotraukų. Sumušti, 
sudaužyti, išžaginti, žaizdoti. Paviršinės žaizdos, šautinės žaizdos, peilio dūriai. 
Jis save laikė pratusiu. Vis vien lavoninės jausmas vimdė. Nustebo pajutęs net 
pykinimą. Nusuko veidą. Žiaugčiojo. 

Įsijungė jo policijos radijėlė. Iš pradžių jis nesuprato, ši buvo nustatyta taip, 
kad priimtų signalus tik iš savo patrulinio automobilio. Hegerstriomas tarė: 

- Čia tavo. 

Tomas atsiliepė: 

- Klausau. Čia Andrenas. 

- La, čia Jungrenas. Privalai išeiti. Žiauriai skubu. Miorbio centre vagiliautojas. 
Pasirodo, kad mes arčiausiai. 

- Ateisiu po penkių minučių. Turiu tik baigti šitą reikalą. 

— Ne, ateik dabar. Didžiausias aliarmas. 

- Aš netruksiu. Ten juk tik vagiliautojas. 

- Baik. Kur esi? 

- Aš vis dar su Martinu Hegerstriomu. Mes apžiūrim lavoną. 

Valandėlę tvyrojo tyla. 

- Spjauk į tą Hegerstriomą. Jis vienas gali tai padaryti. Aš nelauksiu. Ateik 
dabar. 

 Hegerstriomas pažvelgė į Tomą. 

- Jungrenai, paskui susiskambinsim. Viskas. Tomas išjungė radijėlę. 

Hegerstriomas nieko nesakė. Skrodimo technikas toliau lėtai knibinėjo marš- 
ką. Ši buvo pritvirtinta mažomis žnyplytėmis. Užtruko. Tomui įdomu, ar jiems 
tikrai šioje vietelėje trūktų darbuotojų, jeigu vien tik šis vyrukas išmoktų suktis 
greičiau. 

Tomas pilve jautė didėjančią įtampą, stengėsi užspausti pykinimą. 

Ant ištraukiamojo gulto dabar jie matė visą baltą kūną. Žaizdos buvo matyti 
tik įsižiūrint atidžiai. Skrodimo technikai buvo gerai pasidarbavę. 

Hegerstriomas paklausė: 

- Ant kurios rankos matei adatų dūrių žymes? 

Tomas priėjo prie dešinės rankos. Bakstelėjo. 

Hegerstriomas pakėlė ranką. Nebuvo matyti jokių žymių. Tada delnu per- 
braukė per numirėlio ranką. Tomui parūpo, koks tai jausmas. Tuomet ten, kur 
Hegerstriomas perbraukė, jis pamatė - adatų dūrių žymės. 

Hegerstriomas tarė: 

- Kartais norint pamatyti reikia praskirti odą. Sudribusi ji. 

Tomas jautėsi kaip krūčiausias CSI kriminalininkas. 

Hegerstriomas nuo grindų pakėlė savo krepšį. Pasikuitė. Išsitraukė skaitme- 
ninį fotoaparatą. 

- Metas užfiksuoti tai, ko teismo medicinos gydytojas, nekyla abejonių, bus 
nematęs. , 

Iš skrodimo salės pasigirdo garsai. Su trenksmu atsidarė durys. Įėjo kostiumu 
vilkintis vyras. Tai buvo Stigas Adamsonas, policijos komisaras, pietinio policijos 
komisariato viešosios tvarkos skyriaus viršininkas. Tomo šefas. 

Stigas Adamsonas autoritetingu balsu tarė: 

-- Hegerstriomai, neturi įgaliojimo čia būti. Ir tu, Andrenai, taip pat. Kišk 
atgal šitą šaldytą negyvėlį. 

Hegerstriomas laikėsi ramiai. Lėtai įdėjo fotoaparatą atgal į dėklą. 

- Kas čia dabar, Adamsonai? Aš vadovauju šiam tyrimui. Apžiūriu tai, ką 
noriu ir kur noriu. 

- Ne, tokiems dalykams tau reikia gauti prokuroro leidimą. Po paraliais, 
Hegerstriomai, už tai gali gauti tarnybinę pražangą. Numirėlis jau išskrostas ir 
teismo medicinos gydytojas atliko savo. Taigi negalima čia įlervoti ir bet kaip 
traukyti lavoną. 

- Apgailestauju, bet esu kitokios nuomonės. 

- Kokios gi, jei galėčiau paklausti. 

Hegerstriomas pirmą sykį šiek tiek pakėlė balsą. 

— Nežinau, ką manaisi darąs, bet tyrėjas esu aš, tai reiškia, kad šis tyrimas 
priklauso man. Jeigu man ir nebūtų leista čia būti, tai vis tiek ne tavo reikalas 
kištis. Supranti? 

Adamsonas pakėlė akis. Nepratęs, kad su juo šitaip kas kalbėtų. 

Tyla, tylesnė nei mirtis lavoninėje. 

Nilsonas lavoną įstūmė atgal į sieną. Šaldomojoje patalpoje aidėjo. 

Iš Adamsono šnervių rūko. 

- Aš už tave viršesnis, Hegerstriomai. Nepamiršk to. 

Tada jis išėjo. Dideliais tvirtais įtūžio žingsniais. 


Jie tylėjo, kol išėjo į pėsčiųjų taką. Tomas įtarė, kad Jungrenas bus išdūmęs 
patruliniu automobiliu, taigi jam teks važiuoti su Hegerstriomu. 

- Bene dalyvavom kokiam filme, ką? - paklausė Hegerstriomas. Išsišiepė. 

Tomas negalėjo neatsakyti šypsena. 

- Velniai griebtų, kad aš žinočiau. 

- Jeigu jie statytų filmą apie tavo gyvenimą, kas tuomet vaidintų tave? 

— Kodėl kam nors reikėtų sukti juostą apie mane? 

- Na, pavyzdžiui, apie tai, kas ką tik nutiko. Įtampa kaip tikram trilery. 

Tomas beveik pradėjo žvengti. Susilaikė. Dėl atstumo. 

- Jis tikras senas kietuolis, Adamsonas. Bet neįsikertu, ką jis čia veikia? 

— Būtent. Kažkur kažkas čia ne taip. 

- Taigi, bet kas? 

— Neįsivaizduoju, - tarė Hegerstriomas. - Dar ne. 

Sporto salė: mėsos kalnų marinatas, gorilų okupacija, raumenų fiksacija. „Fit- 
ness Center“ - vieta, kurioje kiaurą parą trynėsi didžiausi Stokholmo vyrukai. 
Vietelė, į kurią nekeldavo kojos tie, kurių neįtempto žasto diametras nesiekė 
keturiasdešimties centimetrų. Bet tai taip pat vieta, kurioje vienijo ne tik do- 
mėjimasis kultūrizmu ir metano steroidais. Sporto salė veikė dvidešimt ketu- 
rias valandas septynias dienas per savaitę, kiaurus metus. Galbūt todėl tai buvo 
daugelio Radovano berniukų susitikimo vieta. Teisingu požiūriu apsiginklavę 

numylėtiniai: baltymų kokteiliai - liuks, nerealūs bicepsai vertinami dar labiau, 
jugų bosas - viršūnėje. 

Iš garsiakalbių - netylantis sporto salių techno. Kai kam atrodė, kad tai įgrys- 
tantys, karštakošiški, monotoniški ritmai. Mahmudo nuomone, tai vienintelis 
tempas, kuris išjudina norą spausti svarsčius. Ant grindų - plastikiniai augalai 
baltose puodynėse. Ant sienų - senos Arnoldo Švarcnegerio ir Kristelės Hanson 
afišos. Girgždantys treniruokliai nusilupusiais rėmų dažais. Prakaito prisigėru- 
sios rankenos, apklijuotos juoda lipniajuoste. Velniai nematę - visi rimti čiuvai 
darbavosi su pirštinėmis. Be to, treniruokliai - šakaliams. Stotūs bičai varo 
laisvaisiais svarmenimis. 

Mahmudas čia treniravosi kelerius metus prieš cypę. Dabar jis vėl čia grįžęs. 
Vietikę dievino. Dievino, kad ji jam suteikė galimybę dirbti jugams. Tai buvo gerų 
kontaktų mezgimo vieta. Liaudis pasakojo legendinio R. gyvenimo istorijas. Bosas 
pradėjęs nuo nulio, į „Scanią“ Sioderteljėje tuščiomis rankomis atvykęs kažkada, 
kai Mahmudas dar net nebuvo gimęs. Praėjus dvejiem metams jis užsikalė savo 
pirmąjį milijoną. Senis buvo mitas, kaip dievas. Mahmudas žinojo daugiau: sporto 
salėje yra buvę liaudies, kuri su Radu nesutarė. Kai kurie buvo seni jo sėbrai. Dabar 
jų gyvenimas nebuvo rožėmis klotas. Jei jų apskritai gyvų besama. 

Šiandien Mahmudas varė krūtinę. Šimtas kilų štanga gulint ant nugaros. Lėti, 
išlaikyti kėlimai. Raumenų treniravimas buvo tikras techninis sportas. Lengvai 
atskirsi pradedančiuosius nuo patyrusių - šakaliai kėlė per greitai, leido, kad 
rankų kampas kaitaliotųsi netaisyklingai. 

Jis bandė galvoti apie ciklą, kurį greitai pradės: niekad nepakenks pasiieškoti 
tiesesnio kelio. 

Neįmanoma susikaupti. Liko dvi dienos iki Giurhano numatytos datos, o 
Mahmudas nesuveikė nė vienos papildomos pesetos. Tėtis paskolinti negali. 
Plius: Mahmudas nenorėjo į šitą reikalą įtraukti abu. Sesuo jau buvo paskolinusi 
penkis gabalus. Gal jos bernas galėtų suveikti daugiau, bet jo nebuvo namie. Jis 
bandė šnektelti su Babaku ir Robertu aną vakarą klube. Jo sėbrai - vaikinai, ku- 
riais jis galėjo pasikliauti, bet jie nebuvo apšalę riebiu pinigu. Babakas pažadėjo 
iki ketvirtadienio suveikti trisdešimt gabalų. Robertas galėjo paskolinti dešimt, 
bet Mahmudas juos galėsiąs gauti tik vėliau šiandien. Būta ir kitų draugelių: 
Chaviero, Tomo Lehtimekio - vaikinų iš praeities, kurie jam tikrai patiko. Bet 
skolintis pinigų? Ne, vyras, turintis garbės, iš bet ko neima. 

Viską sudėjus - jis vis dar dvidešimt penkiomis tūkstantikėmis minuse. Ką, po 
perkūnais, jam daryti? Apiplėšti spaudos kioskelį? Pardavinėti kepimo miltelius 
Sergelio aikštėje? Paprašyti, kad nukeltų mokėjimo datą? Didelis šansas. Jam 
reikėjo surasti tą vaikiną, kurį reikėjo surasti. Gauti jugų protekciją. 

Mahmudas paliko štangą ant turėklų. Mintis vis dar kirbeno: KĄ, PO PER- 
KŪNAIS, JAM DARYTI? Tas pats panikos jausmas, kuris jį apėmė „Hell's Kit- 
chen“ pamačius Danielį ir kitus čiuvus iš „Born to be hated". Jausmas lyg viskas 
suktųsi. Galva dunksėjo. 

Jis metė akį į lubas. Užsimerkė. Kaip įmanydamas stengėsi negalvoti apie tai, 
kas nutiktų, jei Giurhanas nustatytu laiku negautų savo grynųjų. 


Vėliau jis nusiramino. Varė tricepsus. Iš eilės po ranką virš galvos. Ranko- 
je - trisdešimties kilogramų svarmuo. Žemyn lėtai už nugaros. Alkūnė nejuda 
iš reikiamos padėties. Dar lėčiau į viršų ir į tiesią padėtį. Nuoseklūs judesiai. 
Raumenų skausmas. Kaip ir turi būti. 

Jis apie užduotį mąstė konkrečiau. Ne viską suprato kaltinamajame akte, kurį 
jam padėjo gauti Tomas. Bet vienas dalykas akivaizdus: kažkas už Arlandos po- 
grindį atsakingoje saugos firmoje buvo toks susitepęs, kad turėtų kakoti kyšiniais 
pinigais. Tomas padėjo jam susiveikti kelių apsaugininkų, kurie buvo pagarsėję 
kartais skelti vieną kitą specialųjį triuką, kontaktinius duomenis. 

Mahmudas jau skambino vienam iš jų, bandė būti kuo mandagesnis. Nieko 
neišėjo. Kazys apsaugininkas vaizdavo visagalį. Įžūlus, priešiškas, pasipūtęs. Teigė 
niekada negirdėjęs apie jokį Visamą Džibrilą ir netgi apie Arlandos apiplėšimą. 
Ir su kitais vaikinais, kurių numerius gavo iš Tomo, sekėsi ne ką geriau - niekas 
nenorėjo prisipažinti girdėję apie Džibrilą. Gal jie sakė tiesą. Bet kad jie nebūtų 
girdėję apie apiplėšimą Arlandoje... Labai juokinga. Not. 

Visamas Džibrilas - geto superžvaigždė, betono herojus. Slapstėsi. Bandė 
nesirodyti. Nenorėjo būti aptiktas. Atskleistas. Bet elgėsi ne kaip profas - pradėti 
galima nuo to, kad grįžo į Švediją. Be to - bičas gyveno Ia dolce vita, išlaidavo. 
Skėlė liukso iš peties. Esama panašumo, kad kronoms leido riedėti labiau nei 
„Trustor“ lyga Rivjeroje. Mahmudas ketino pasekti Visamo grynųjų pėdsaku. 

Pastarąją savaitę Mahmudas Visamo teiravosi tiek daug vietų, kiek tik jam pa- 
vyko sugalvoti. Sturės aikštės klubuose, Tumbos, Albio ir Fitjos picerijose, miesto 
"sporto salėse. Klausinėjosi senų jo šeimos draugų, priemiesčių vaikinų, kurie 
taip ir netapo tikrai pavojingi, ir panų, kurios tąsydavosi su Visamu vaikystėje. 
Jis netgi apsiklausinėjo keliose mečetėse ir mišių patalpose. Sėkmės - nulis. Bet 
jis žinojo apie „Bentley“. 


Babakas pasistatė automobilį Mergelės gatvėje. BMW M5: penki šimtai rie- 
bių arklio galių po mėlynu laku. Sportinės sėdynės, vyšnios medžio skydelis, 
GPS. Viskas ekstra. Tiesa, Babakas automobilį buvo pasiskolinęs iš savo brolio, 
bet vis tiek - nerealiai sweet. Reikalo smagumas tas, kad Babako brolis gyveno 

nuomojamame vieno kambario trisdešimt dviejų kvadratinių metrų bute. Net 
pats Babakas žvengė. Bet visi žinojo: mes ne kaip kaziai, svajojantys apie pilką 
namą šūdinuose kvadratiniuose priemiesčiuose. Mums neįdomu, kur gyvenam. 
Mes rūpinamės stiliumi. O vyras be vyriško automobilio negali būti garbingas 
vyras. 

- Jalla, dabar metas. - Mahmudas vypsojo. 

Jie išlipo. 

Estermalmė vasaros saulėkaitoj. Apačioje driekėsi Pakrantės kelias. Kitoje 
pusėje liaudis vaikštinėjosi Jurgordeno link. Vandenyje apačioje daugybė laivų 
ir žuvėdrų. Ką visi šie žmonės čia veikia? Ar švedėnai vidury dienos nedirba? 

Jis atsigręžė į Babaką. 

- Ar įsivaizduoji? Zyzia, kad mes nedirbam, o tik pažiūrėk į juos pačius. 

- Mahmudai, suedi mąstymo suvokti neįmanoma. Jie sako, kad mes nedirbam. 
Tik gyvenam iš socialinių pašalpų. Bet tie patys švedliurbiai paskui mykia, kad 
mes atimam jų darbus. Kaip, tipo, tai sueina? 

Priekyje, už trisdešimties metrų, jis matė „Bentley“ parduotuvę. Tekstas: 
„Bentley Showroom“, juodos raidės ant namo fasado virš langelių, kurie ėjo iki 
pat šaligatvio. Durys buvo atviros. 

Viduje žmonių nematyti. Jis ranka pasičiupinėjo kišenėje - kastetas guli 
gražiai. Pažvelgė į Babaką. Linktelėjo. Babakas paplekšnojo ranka per savo 
krūtinės kišenę. Mahmudas žinojo, ko esama striukės dešinėje - sutrumpintos 
beisbolo lazdos. 

Mahmudas įėjo. Babakas liko gatvėje gerai matomas iš „Bentley“ vietikės. 

Baltai dažytos sienos ir grindys. Ant lubų - prožektoriai. Patalpoje - keturi 
didžiuliai automobiliai: du „Continental GT“, vienas „Arnage“ ir vienas „Con- 
tinental Flying Spur“. Mahmudas į šituos gardumynus galėtų spoksoti be galo 
be krašto. Šiandien į tai spjovė. 

Viduje žmonių vis dar nebuvo. Ar niekas čia nedirba? Jis šūktelėjo: 

-— Alio? 

Iš už durų, esančių už barą primenančio prekystalio, išdygo vyrukas. Raudo- 
nos medžiaginės kelnės su kantais, šviesus švarkas su nosine kišenėj ant krūtinės. 
Po švarku — marškiniai plačiais dryžiais, viršutinės sagos prasegtos. B formos 
sąsagos - kaip „Bentley“ logotipe. Bateliai plonais odos padais ir paauksuotomis 
sagtimis. Bembis padauginus iš tūkstančio. Neatrodė rimta. Mahmudas mąstė: 
„Kas gali pirkti automobilį iš šito tipelio?" 

- Sveiki. Kuo galėčiau padėti? 

Pakelti antakiai. Ar čia išspyrimo, ar baimės kibirkštėlė? Mahmudas salone 
nepritiko. 

- Aš tik noriu šiek tiek pasidairyti į jūsų bentlius. Ar, be šitų, turite atsivežę 
daugiau? 

- Tie, kuriuos turim atsivežę, čia ir stovi. 

Bembis bandė vaizduoti nekalbų. Siuntė signalus: neatrodai kaip pirkėjas. 
Mahmudui nusišvilpt, jis čia atėjo ne pirkti. 

— Bet kažkur turite ir sandėlį? 

— Žinoma, turime sandėlį Danijoje ir gaminame pagal užsakymus. Užtrunka 
nuo dviejų iki aštuonių savaičių iš ten parsisiųsti automobilį. 

- Ar galima gauti vieną „Continental GT“ su devyniolikiniais ratlankiais? 

— Žinoma. 

- Ar pastaraisiais mėnesiais pardavėt kokį šio modelio automobilį? 

Mahmudas žvilgčiojo į lauką. Matė Babaką už durų. Akių kontaktas. Bembis 
sekė Mahmudo žvilgsnį. Taip pat matė Babaką. Vėl pažvelgė į Mahmudą. Ar jo 
akyse matyti nerimas? 

— Man atrodo, - tarė vaikinas. 

Mahmudas nustojo vaidinęs susidomėjusį pirkėją. 

- Klausiu, nes noriu žinoti, ar tokį automobilį pardavei čiuvui vardu Visamas 
Džibrilas. 

Tyla salone. 

- Ei, uždaviau klausimą. 

- Taip, aš girdėjau. Bet nežinau, ar ką pardavėm asmeniui tokiu vardu. Mes 
neklausinėjam savo pirkėjų pavardžių. 

— Man nusišikt į tai. Tuomet ar pastaruoju metu pardavei tokį modelį arabui? 

- Tau leidus atsakysiu klausimu: kodėl klausi? 

— Baik. 

- Bet aš juk negaliu žinoti, kas arabas, o kas ne. Be to, neturiu jokios priežas- 
ties pasakoti apie mūsų klientus. Daugelis nenori afišuoti tokio tipo pirkinių, 
jei supranti. 

Mahmudas vėl žvilgtelėjo lauk. Babakas vietoje. Mahmudas priėjo prie durų. 
Jas uždarė. 

- Gerai, bembi, reikalas toks, - jis grįžo prie pardavėjo vaikino, ar kas jis toks 
ten buvo, - man reikia žinoti, ar Visamas Džibrilas automobilį čia pirko tiesiai, 
ar per ką nors kitą, toks reikalas. Rauki? 

Mahmudas buvo grubus vaikinas. Jo platūs testosterono žandikauliai veidą 
darė keturkampį. Šiandien jis vilkėjo aptemptais trumparankoviais marškinėliais 
su V iškirpte. Treningo kelnėmis. Per ploną medžiagą aiškiai švietė neseniai pri- 
pūsti rankų, pečių ir krūtinės raumenys. Tatuiruotės atliko savo įprastą darbą. 
Bet kam būtų akivaizdu: nėra reikalo rautis. 

Vis vien vyrukas tarė: 

- Klausyk, į šitą klausimą atsakyti nežadu. Nežinau, ko tau čia reikia, bet ar 
galėčiau dabar paprašyti palikti parduotuvę. 

Vaikinas nuėjo atidaryti lauko durų. Mahmudas jį pasivijo. Trimis dideliais 
žingsniais. Sugriebė vyruko ranką. Stipriai. Ant kumščio - kastetas, ranka ki- 
šenėje. 

— Eikš šen, drauguži. 

Atrodė, kad bembis iš pradžių vargiai suprato, kas vyksta. Pro duris įėjo 
Babakas. Bembis išspaudė: 

- Po perkūnais, ką išdarinėjat? 

Jie spjovė į jo zyzimą. Mahmudas ranką su kastetu laikė palei koją. Nėra 
reikalo, kad būtų matyti iš išorės. 

- Ei, eikš su mumis vidun. Nekrėsim kvailysčių. 

Bembis - menkas kovotojas. Jie jį įsitempė į kambarį priešais automobilius. 
Uždarė duris. Kontora: prabangus ąžuolinis rašomasis stalas, kompiuteris ir 
nerealiai atrodantys rašikliai. Rašalo buteliukai. Čia turėtų būti ta vieta, kur jie 
pasirašinėjo pirkimo sutartis po daugiau nei limonas už vieną automobilį. Mah- 
mudas paliepė parduotuvės vaikiui sėstis. Vyruko žvilgsnis persigandęs labiau 
nei septynmečio, už rankos nutverto vagiliaujant. 

- Paprasta. Mes tavęs daugiau neužknisim. Aš dar sykį kartoju: noriu žinoti, 
ar pardavei „Continental GT“ arabui vardu Džibrilas. Dar gali būti taip, kad jis 
dalyvavo, kai kas nors kitas pirko automobilį, popieriuje taip pat. Juk žinai. Jūs 
vieninteliai visame mieste prekiaujate tokiais automobiliais ir velniškai daug 
pardavimo atvejų per mėnesį negali būt. Ar ne taip? 

— Na, ko jūs iš tiesų norit? Taip negalima elgtis. 

- Dabar užsikimšk. Tik atsakyk. 

Mahmudas priartėjo per žingsnį. Išplėtė akis. Aišku kaip dieną, ką šitas 
prietaringas bembis apie jį manė: nerealiai raumeningas, gyvybei pavojingas 
juodašiknis iš kažkur, kur jie kariavo ir vienas kitą žudė pusryčiams. Kraujo 
ištroškęs šėtonas. 

Galiausiai išcypė: 

- Prieš du mėnesius pardavėm tokį automobilį. Bet ne kokiam nors arabui. 

- Raminkis. 

- Nagi rimtai, ne arabui. Tai buvo įmonė. 

Mahmudas išsyk sureagavo. Vyrukas kažką nutylėjo. 

- Bembiuk, baik vaidinti, žinai daugiau. Ar arabas negali turėt įmonės, a? 

Mahmudas atidarė duris. Apsižvalgė. Salone tuščia. Vaikinukui iš parduotuvės 
vožtelėjo antausį. Mestelėjo savo pakvaišiškiausią žvilgsnį. 

- Rasistas. 

Vaikis tebesėdėjo rašomojo stalo fotelyje. Skruostas raudonas lyg šviesoforo 
lempa. Žvelgė tiesiai į Mahmudą. Babakas nusitvėręs beisbolo lazdos. 

Mahmudas vėl liuobė. Na, kas čia tokio - tikras amerikietiškas apklausos 
metodas. 

Bembio akys pritvinko ašarų. Iš nosies lašėjo kraujas. Bet bent jau susilaikė 
neverkęs. 

— Aš nežinau. Tikrai. 

Mahmudas sprogo. Spyrė bernui į krūtinę. Įkvėptas Vitalijaus Achramenkos 
nerealių spyrių Šolnos halėje. Rašomojo stalo kėdė įskrido į sieną. Vaikinas 
nubildėjo ant grindų. Rėkė. Jo akys trūkčiojo. Gal ašara. 

- Velnias, tu juk visai pakvaišęs. 

Mahmudas neatsakė. Trenkė vyrukui tiesiai į marmūzę. Pataikė į dešimtuką. 
Jausmas, lyg kažkas būtų lūžę. 

Vaikinas saugojo veidą. Gūžėsi. Mahmudas pasilenkė. 

- Dabar pasakok. Nes tau bus tik blogiau. 

Bembis sriūbčiojo: 

— Gerai, gerai. 

Mahmudas laukė. 

Vaikinas išspaudė: 

- Buvo taip. Prieš du mėnesius pardavėme vieną „Continental“. Kiek prisi- 
menu, parduotuvėje buvo du vaikinai. Pirkėjas popieriuje formaliai buvo viena 
įmonė, bet vienas iš jų buvo tas, kurio ir būsiąs automobilis. Be abejonių. 

Mahmudas ramiu balsu tarė: 

- Ar galėtume pasižiūrėti tą popierių. 


*** 


Stipriai trinktelėjo laukujės durys. Garsas, lyg kažkas būtų sudribęs ant koridoriaus 
grindų - gal tai mamos skėtis, gal dviračio pompa, nuolat stovėdavusi atremta į 
koridoriaus komodą. 

Turbūt bus atėjęs jis. 

Niekas kitas į jų namus savaitės vidury neateidavo pirmiausia nepaskambinęs 
į duris ir niekas kitas durų neuždarydavo tokiu ryžtingu garsu. 

Tai turi būti Klasas. 

Niklas pagarsino televizorių. Trečią kartą šią savaitę jis žiūrėjo tą patį filmą - 
„Mirtiną ginklą“. Tiesą sakant, mamai nepatiko, kad jis žiūri, kaip ji pavadino, 

„baisius ir pilnus smurto“ filmus, bet ji neturėjo jėgų atsispirti jo zyzimui. Jis seniai 
išmoko - jei prašys ganėtinai daug kartų, mama visuomet pasiduos. 

Bet Klasas nepasiduodavo. Niklas žinojo, kad esant Klasui beprasmiška mamą 
prašyti. Ne todėl, kad ji tapdavo mažiau perkalbama, o todėl, kad Klasas kišdavosi 
ir viską sugadindavo. Jis uždrausdavo Niklui daryti, ką šis nori: žiūrėti vaizdo 
filmus, vakarais būti lauke, pirkti saldainių „Konsum“ parduotuvėje. Klasas viską 
sušikdavo. O senis net nebuvo jo tikrasis tėtis. 

Nors kartais būdavo ir geras. Niklas žinojo, kada - kai Klasas gaudavo pinigų 
iš savo darbo. Jis taip ir neišsiaiškino, kada tai įvykdavo, bet tai būdavo per retai. 
Tokiomis dienomis Klasas namo grįždavo nešinas kepsnio skonio traškučiais ir 
kokakola, keliomis vaizdajuostėmis ir ilgais avietiniais guminukais. Dėl nepaaiš- 
kinamos priežasties visuomet nupirkdavo avietinių guminukų, nors būta ir daug 
skanesnių saldainių. Sau ir mamai kažko parnešdavo sunkiuose maišeliuose. Nik- 
las atpažindavo tuos baltus maišelius su užrašu: „Grąžinti į alkoholinių gėrimų 
parduotuvę.“ Jis žinojo, ką reiškia vieno į kitą žvangančių butelių garsas. Kartais 
jie atsikimšdavo tą patį vakarą. Kartais palaukdavo savaitgalio. Rezultatas kai- 
taliodavosi priklausomai nuo Klaso nuotaikos. 

Klasas atėjo į svetainę ir atsistojo priešais televizorių kaip tik tuomet, kai Me- 
las Gibsonas buvo beišsinarinąs petį. Jis pažvelgė į ant sofos tysantį Niklą. Viena 
pagalvėlė buvo bepersisverianti per kraštą ir bekrintanti ant grindų. 

- Niklai, išjunk filmą, - tarė jis. 

Niklas atsisėdo ant sofos ir ištiesė ranką nuotolinio valdymo pultelio link. Kietų 
mygtukų skaičiai buvo nusilupę. Televizorius buvo senas ir atrodė kaip įdėtas į 
medinę dėžę. Bet bent jau pultelis buvo. 

Jis išjungė televizorių. Tyloje tebesisuko vaizdajuostė. 

- Ir grotuvą išjunk. Nėra reikalo, kad jis būtų įjungtas. Ar tau tas pats, kad tavo 
mamai nepatinka, jog žiūri tokį mėšlą? 

Niklas išsižiojo norėdamas kažką pasakyti, bet neišėjo nė garsas. 

Įėjo mama ir atsistojo tarpduryje. 

- Sveikas, Klaseli. Kaip šiandien sekėsi. Ar negali jis pažiūrėti truputį filmo? O 
mudu galėtume pagaminti valgyti. 

Klasas pasisuko į ją. 

- Jeigu nori žinoti, esu velniškai pavargęs. 

Po to jis atsisėdo ant sofos šalia Niklo ir vėl įjungė televizorių. Rodė žinias. 

Niklas atsistojo ir nuėjo į virtuvę. Pas mamą. 

Ji skuto bulves, bet jam įėjus liovėsi. Iš šaldytuvo paėmė vieną alaus. 

- Niklai, ar galėtum šitą nunešti Klaseliui. Tuomet jam pakils nuotaika. 

Niklas žvelgė į šaltą aly. Ant skardinės išorės pūpsojo maži lašeliai, lyg ši būtų 
prakaitavusi. Jam tai pasirodė juokinga, pats sau pagalvojo: „Šaldytuve buvo 
šalta - tai ko ji prakaituoja?“ Po to tarė: 

- Nenoriu. Mama, Klasui nereikia jokio alaus. 

- Kodėl negali jo vadinti Klaseliu? Aš juk vadinu. 

- Bet juk jo vardas Klasas. 

- Taip, tai tiesa, bet Klaselis gražiau. 

Niklo nuomone, „Klaselis“ skambėjo bjauriau net už žodį „velvetkės“. 

Mama pati paėmė alų ir nuėjo pas Klasą. 

Niklas prigulė ant lovos savo kambaryje. Ši buvo per trumpa - jo kojų pirštai 
kyšojo išlindę. Kartais buvo gėda, kad jis, kuriam netrukus sukaks devyneri, vis 
dar miega vaikiškoje lovoje. Toje lovoje, kurią, kaip sakė mama, jis turėjo visą 
savo gyvenimą. Jie nesukrapštė pinigų naujai, didesnei. Bet, antra vertus, vis vien 
beveik niekuomet pas jį neateidavo draugų. 

Jis nuo grindų pakėlė seną komiksų žurnalo „Žmogus voras“ numerį ir ėmė 
skaityti. Pilvas gurgė. Prailgintos dienos grupėje išmoko, kad tai reiškia, jog esi 
alkanas. 

Tiesa, jis buvo labai alkanas. 


Nors valandos ir bėgo, neatsirado jokio padoraus maisto. Jis valgė skrebučius su 
marmeladu ir gėrė kakavinį gėrimą „O'boy“. Mamos nuskustos bulvės tebegulėjo 
nevirtos puode. Svetainėje mėtėsi dvi tuščios dėžutės nuo picos, daug tuščių alaus 
„Mirtino ginklo“ vaizdajuostė, kurią jam nukopijavo klasės draugo tėtis, gulėjo 
ant grindų priešais vaizdo grotuvą. 

Bet skaudino ne neteisybė, kad jam nebuvo leista iki galo pažiūrėti filmo. O 
Klaso balso tembras. Niklas žinojo, ką tai reiškia. 

Kartais būdamas toks girtas jis būdavo ir geras. Bet dažniausiai kaip reikiant 
įvarydavo baimės. 

Buvo tik aštuonios valandos. 

Jis vėl nuėjo į savo kambarį. Bandė susikaupti skaitydamas „Žmogų vorą“. 
Vyko atkakli kova su jugernautu. Žmogus voras savo tinklą įtempė per visą gatvę 
ir tikėjosi, kad tai sustabdys šarvuotąjį vyrą. 

Skaitydamas girdėjo Klaso juoką ir mamos kikenimą. 

Jugernautas į Voro tinklą nekreipė dėmesio. Jis žingsniavo sunkiais žingsniais, 
kurie paliko įspaudus Niujorko asfalte. Tinklas tempėsi vis labiau ir labiau. 

Staiga atsidarė jo kambario durys. 

Niklas nepakėlė akių. Bandė atrodyti niekuo dėtas. 

Perskaitė dar keletą langelių: Žmogaus voro tinklas neplyšo. Namai drebėjo. 

Tai buvo Klasas. 

- Niklai, ar negalėtum valandėlei nueiti į rūsį? Gali juk pažaisti ledo ritulio 
žaidimą ar šiaip ką. Mudviem su mama reikia šiek tiek pabūti vieniems. 

Tai nebuvo klausimas, nors taip ir skambėjo. Niklas tai žinojo. 

Jis vis tiek skaitė toliau. Jugernautas užlipo. Tinklas atlaikė. Bet namų, prie 
kurių Žmogus voras buvo pritaisęs tinklą, betonas - ne. 

- Ar negirdėjai, ką pasakiau? Ar galėtum valandėlei nulipti žemyn. 

Jis nekentė akimirkų, kai tai įvykdavo. Rūpėjo, ką jie daro jam šitaip nuėjus į 
rūsį. Klasas kartkartėmis to paprašydavo. Blogiausia, kad mama visuomet būdavo 
senio pusėje. Kadangi šįvakar ji atrodė laiminga, Niklas pasiūlymą priėmė. 

Jis atsistojo. Vienoje rankoje susuko komiksų žurnalą, į kitą ranką pasiėmė 
namų raktus ir išėjo. Laiptinėje buvo tamsu, taigi jam teko užsidegti šviesą. 

Jis paspaudė lifto mygtuką. 

Paprastai tai neužtrukdavo ilgiau nei pusvalandį. Po to mama nusileis jo 
pasiimti. 

Šiąnakt Niklas tunelyje. Ant lubų šviesos taškeliai. Šnopavimas aidėjo. Jis apsi- 
suko. Niekas jo nemedžiojo. Tai jis buvo medžiotojas. Vienoje rankoje „Tanto“ 
peilis. Tunelis šviesėjo. Kas ten priešaky? Vyras. Gal tai buvo koks barzdotas ka- 
reivis iš ten. Gal tai nelegalusis agentas. Tada jis išvydo - Klasas pasuko galvą. 
Išplėtė akis. Apsiseilėjusi burna. Niklas žengė dideliais žingsniais. „Mizuno“ batai 
lūkesčius pateisino. Senis žiopsojo. Tunelį užpildė balta šviesa. Neįmanoma ką 
nors įžiūrėti. 


„Taksi vairuotojas“ antrą sykį tą pačią dieną. Dvi valandas — peilių katos. 
Niklas iki pusės nuogas. Kaip Travisas. Prakaitas nudžiūvo. Katų koncentracija 
turėjo savo kainą. Jis įėjo į virtuvę ir išgėrė kelis gurkšnius vandens. Prabanga 
galėti gerti tiesiai iš čiaupo..Irake iš čiaupo bėgo nuotekos, jei apskritai kas nors 
bėgo. 

Jis jautėsi šlykščiai pavargęs. Daug nervų gadino košmarai. 

Jis atsisėdo. Apsižvalgė. Beviltiškai. 

Mama išsikraustė namo. Tai sustiprino vienatvę. Aštuoneri metai su draugais. 
Dabar - šešios savaitės vienatvės. Tai baigė jį sugniuždyti. Jam reikėjo darbo. 

Reikėjo kuo nors užsiimti. Tikslo gyvenime. Kuo greičiau. Paskui dar tas kitas 
dalykas - mamos įtarimai. Ji jam papasakojo esanti visiškai tikra, kad negyvėlis 
yra Klasas. Niklas vėl mąstė apie savo košmarą. 

Lauke lijo. Kas čia per vasara, rimtai? Thank God for the rain to wash the trash 
off the sidewalk. 

Valgė traškučius iš maišelio. Priešais save matė Klaso veidą. Tuos banguo- 
tus, skrudintuvėje keptus bulvių gabaliukus kramsnojo priekiniais dantimis. 
Jie triaukšėjo. Dabar Klaso nebebuvo. Laiminga istorijos pabaiga. Niklas jautė 
palengvėjimą. 

Jis vėl žiūrėjo DVD. Pasuko pirmyn iki vienos mėgstamiausių scenų. Travisas 
bandė ieškoti taksisto darbo. Darbdavys paklausė: „Hows your driving record? 
Clean?“ Tiesmukas Traviso atsakymas: „It's clean, real clean. Like my conscience.“ 

Niklas pritarė. Kad ir ką būtų daręs. Jo sąžinė švari. Ten vyko karas. Išgalvoti 
moralės apibrėžimai esant ekstremalioms sąlygoms sutrupėdavo taip pat leng- 
vai kaip irakietiški betono namai krintant granatoms. Likdavo tik armatūra, iš 
griuvėsių ji kyšojo lyg apgailėtinos rankos. 

Jis išjungė filmą. Atsinešė savo tikruosius peilius, ne treniruočių ginklus. 
Išdėliojo juos ant staliuko. Vienas „MercWork Eguatorian“, sunkus peilis su 
dideliu skersiniu. Nuostabus durti, jėgos atsirasdavo savaime. Šalia - CBK, 
arba, kaip šis iš tikrųjų vadinosi, Concealed Backup Knife. Nedidukas niekšelis. 
Pusrutulio formos kriaunos vertikalios ašmenims, kad būtų kur pasidėti delną 
ir sutrumpinti peilį - lengviau paslėpti. Makštis buvo specialaus dizaino su už- 
rakto mechanizmu, kad ją būtų galima pritvirtinti bet kur: už nugaros, po ranka, 
aplink blauzdą. Ir galiausiai ne ką mažiau vertas jo kūdikis - Cold Steel Recon 
Tanto. Pagamintas pagal japonų tradicijas su vienašmene geležte iš Damasko 
plieno dedant sluoksnį ant sluoksnio - peilių metalo rolsroisas. Gąsdinamai 
išbalansuotas, palei ašmenis nepriekaištingai minkštas griovelis, juodmedžio 
kriaunos, tinkančios taip, jog atrodė išlietos jo rankai. Jis matė savo atvaizdą 
geležtėje. Grožio etalonas. Toks nuostabus. Toks švarus. 

Naudoti peilį kare nebuvo įprasta. Bet iš tiesų tai buvo kovų kova. Vyras prieš 
vyrą. Tai ne pažangių technologijų ginklai su šilumos detektoriais ir galimybe 
matyti tamsoje. Tik tu prieš priešininką. Tik tu ir šaltas plienas. 

Niklas atsilošė sofoje. Klasas miręs. Pasaulis tapo per trupinį geresnis. Mama - 
milijoną kartų laisvesnė. | 

Jis vėl įjungė juostą. 

- It's clean, real clean. Like my conscience. 

Niklas planavo paskambinti, paklausti, kaip ji gyvuojanti. Bet dabar neturėjo 


jėgų. 

Kažkas trukdė. Triukšmas. Vėl iš kaimynės buto. Jis prisuko garsą. Atsistojo. 
Klausėsi. Ta pati arabų kalba kaip ir praeitą sykį, kai girdėjo riksmus. Jis visai 
išjungė televizorių. Pridėjo ausį prie sienos. Beveik nekvėpavo. Viską girdėjo. 

Vaikino balsas: 

- Turi suprasti, kad mane skaudini. 

Mergina, Niklo kaimynė Džamila: 

- Bet aš gi nieko tau nepadariau. 

- Žinai, ką padarei. Mane įskaudinai. Ar supranti? Taip nieko nebus, šitaip 
gyventi negaliu. 

Jie tęsė. Rėkė. Kartojo tą patį. Nė vienas nenusileido. Bent jau šįkart neatrodė 
būsiant smurto. 

Niklas vėl atsisėdo ant sofos, bet televizoriaus nejungė. Girdėjo pavienes 
kivirčo frazes. 

Vėl pačiupinėjo savo peilių peilį. Paėmė peilio makštį. Lėtai jį įkišo. 

Balsai kitoje sienos pusėje nerimo. 

Praėjo penkiolika minučių. 

Jis įsijungė juostą. Vos juos girdėjo. Travisas susipažino su Airis, Džudi Fos- 
ter - jie buvo kavinėje. 

Praėjo pusvalandis. 

Barnis gretimame bute tapo garsesnis. Niklas pastiprino filmo garsą. 

Airis savo sąvadautojui: 

- I dont like what I'm doing, Sport. 

Sąvadautojui dzin. 

- Ah, baby, I don't want you to like what you re doing. If you like what you're 
doing, then you wont be my woman. 

Niklas spoksojo į ekraną. Bandė atsiriboti nuo garsų kaimynų bute. Bet jie 
buvo girdėti net per filmą. 

Jis dar pagarsino. Airis rėkė. Travisas rėkė. Labiau už visus rėkė sąvadautojas. 
Nepakeliamas garsas. Bet tai užgožė gretimo buto kivirčo riksmus. Niklas bandė 
susikaupti. Mintys kliedėjo: Klasas nužudytas, jo mama nelaiminga. Kaimynai 
Niklo vaikystėje irgi turėjo pasigarsinti savo televizorius. Bandyti ištrinti mamos 
riksmus. Jo. Klaso. 

Bet kažin kodėl jie vis vien buvo girdėti. Jis žinojo, kad ten, kitoje pusėje, 
dedasi negeri dalykai. | 

Filmas artėjo prie atomazgos. Crescendo. Tiesos minutė. Teisybės pergalė. 
Travisas viską paima į savo rankas. Jis praeina pro sąvadautoją gatvėje. 

- Dont I know you? You know Iris? 

O sąvadautojas meluoja jam tiesiai į marmūzę. 

- I dont know Iris. 

Nieko nebus. Garsas. Kaimynai. Klasas. Travisas. 

Vėl girdėti trinksėjimai į sieną. Jis buvo priverstas išjungti televizorių. Negalėjo 
leisti, kad tai, kas ten vyko, tęstųsi. 

Moteris už sienos verkė. Šaukė. Niklas žinojo, kas vyksta. Visi žinojo. Bet 
niekas nieko nedarė. 

Užpakalyje po džinsais jis prisitvirtino „Cold Steel“ peilį. Išėjo į laiptinę. 

Klausėsi. Ten viduje vis dar triukšmas. Vyro kriokimas. Moters verkšlenimas. 

Jis paskambino į duris. 

Tyla. 

Vėl paskambino. 

Jie kažką vienas kitam pasakė - per tyliai, kad jis būtų išgirdęs. 

Akutė aptemo - kažkas į jį žiūrėjo iš kitos pusės. 

Durys atsidarė. 

Vyras. Gal trisdešimties. Barzdelė. Juodi marškiniai. Platūs džinsai. 

— Labas, ko nori? - vaikinas atrodė visai ramus. 

Niklas smarkiai kumštelėjo jam į krūtinę. Į koridorių. Sau už nugaros ųžda- 
rė duris. Vyrukas atrodė šokiruotas. Bet atsipeikėjo greičiau nei buvo galima 
tikėtis. 

- Ką, po perkūnais, išdarinėji? Kvaila velnio išpera. 

Niklas į provokaciją nereagavo. Jis buvo profesionalas. Kovos mašina. 

Ramiu balsu tarė: 

— Daugiau niekada nekelk rankos prieš moterį. 

Tuo pat metu sugriebė berną už pakaušio. Spūstelėjo žemyn. Prie savo kelio. 
Jėga dviem frontais. Kelio - į viršų. O abiejų rankų, laikančių vyruko galvą, - 
žemyn. Kol susitiko. 

Vyrukas tėškėsi į sieną. Spjaudėsi kraujais. Dantimis. Kaukė. Verkė. 

Niklas iš visų jėgų pavarė tris greitus į vaikinuko šonkaulius. Dešine, dešine 
ir galiausiai kaire. 

Kaimynas suglebo. 

Niklas jį spardė į nugarą. Šis rankomis saugojo galvą. Rėkė. Prašė, maldavo. 

Niklas pasilenkė žemyn. Išsitraukė peilį. Smaigalys prie čiuvo pulsuojančio 
kaklo. Blizgėjo kaip reta gražiai. 

- Daugiau niekada to nedaryk. 

Vaikinas šniurkščiojo. Nieko nesakė. 

- Kur tavo moteris? 

Vaikinas ir toliau šniurkščiojo. 

— Kur Džamila? 

Išties jam nereikėjo klausti. 

Kaimynė stovėjo svetainės tarpduryje. Ištinusia lūpa, su įbrėžimu virš akies. 
Niklas arabiškai tarė: : 

- Niekada neleisk jam daugiau tavęs sužeisti. Aš grįšiu. 

Žmonių, kurie teigė stebėję įvykį, patikimumas būdavo laipsniuojamas. Valsty- 
binė policijos valdyba vadovavosi savais vidaus principais: liudininkų parodymų 
reitingavimas, patikimumo vertinimo kriterijai. Iš tiesų tai buvo savaime supran- 
tami dalykai, kurie nebuvo formaliai pripažįstami: tai, ką pasakydavo pareigin- 
gas privatus švedas verslininkas, teisme suveikdavo geriau nei nuo marihuanos 
apspangusio aštuoniolikmečio juodašiknio aiškinimai. Tai, ką liudijo paprastas 
viduriniosios klasės atstovas, turėjo didesnės vertės nei kokio heroino išsekinto 
ligoto pensininko parodymai. Atliekant tiriamąjį darbą turi būti susitelkta, tai yra 
elgiamasi taupiai: tik premjero ir užsienio reikalų ministro žmogžudystėms buvo 
skiriamos neribotos lėšos. Kulkosvaidžio metodas - šauti į kiekvieną užuominą ir 
tikėtis į ką nors pataikyti - neveiksmingas. Visuomenė negali iššvaistyti neriboto 
kiekio žvangančiųjų. Taigi buvo žinoma, ko klausyti. Kieno informacija pasitei- 
sins. Garantuos gerus įrodymus. Kaltinimui ir kaltinamajam teismo nuospren- 
džiui suformuluoti. 

Policininko liudijimas patikimumo reitinge visuomet aukščiausiai. Šiems 
liudijimams ištirti išteklių nebuvo gailima, jie buvo tvirti teisme. 

Dabartinė situacija tokia: du policininkai matė adatų dūrių žymes ant neat- 
pažinto asmens rankos. Du policininkai galėjo patvirtinti, kad mirties priežastis 
nebuvo pakankamai ištirta teismo medicinos gydytojo. Kad reikalingas papildo- 
mas skrodimas. Kad Adamsonas juos sulaikęs nuo lavono, rankos, adatų žymių 
fotografavimo. Kad kažkas čia buvo ne taip. Remiantis teismų tikrovės suvokimu, 
du policininkai nemeluoja. 

Vis vien nieko nevyko. 

Tomas negalėjo suvokti. Buvo akivaizdu: Stigas Adamsonas kažin kodėl norėjo 
juos sustabdyti. Bet jis nebuvo bet kas. Tiesą sakant, vyrutis Tomui patiko. Visi 
žinojo, kas jis toks: jis priklausė senajai mokyklai. Tomas paprastai stodavo jo 
pusėn, nes jis drįso pasakyti, kaip yra, nekišo kojos, kai reikėjo ką nors atlikti. 
Kažkuo jis Tomui priminė jo paties tėvą: teisuolis kietąja prasme - nors Adam- 
sonas priklausė patiems dešiniausiems. Adamsonas buvo rezervinis karininkas 

ir šaudymo fantastas. Entuziastingas didesnio kalibro, stipresnio gniaužto ir 
mažesnio kiekio praskydusių šakalių policijoj šalininkas. Pagarsėjęs stiprėjančios 
moterų ir juodašiknių srovės priešininkas. Aplink Adamsoną sklandė ir kitokių 
gandų - apie baimę keliančias aštuntojo ir devintojo dešimtmečio Normalmės 
policijos specialiąsias pajėgas. Į policijos furgonus įtemptus ir leisgyvius į apleis- 
tus priemiesčio sklypus išmestus benamius, už nieką susemtus ir šlapiais telefonų 
katalogais - kad būtų išvengta matomų lūžių bei žaizdų - talžytus narkomanus, 
išgrizintus profsąjungoms priklausančius policininkus, seksualinių priekabia- 
vimų, iki kol pereis į kitą policijos nuovadą, nualintas moteris. Šiaip Tomą tai 
žavėdavo. Daug tokių kaip Adamsonas metams bėgant tikrai buvo išvalyti, bet 
ne jis - senis buvo per daug sumanus. 

Atrodė, kad Hegerstriomas tai vertina ramiai. Jis sukikeno, kai Tomas, kanki- 
namas dvilypių jausmų, praėjus dienai po vizito lavoninėje jam paskambino: 

- Šitam dėdulei Adamsonui už tai bus blogai. Promise. 

Tomas norėjo sužinoti daugiau. Teisybės labui reikia pasakyti: nepaisant 
Martino Hegerstriomo praeities, jis labiausiai troško, kad šis oficialiai įtrauktų 
jį į tyrimą. 

Jie valandėlę šnekučiavosi apie įvairius scenarijus. Hegerstriomo turėtos 
teorijos: 

— Man atrodo tikėtina, kad numirėlis buvo narkomanas. Gal jis ketino įsilaužti 
arba tik pernakvoti rūsyje. Kas nors jį pasekė į apačią arba netyčia užklupo ir 
užmušė. Po to nusikaltėlis išsigando ir, kad apsunkintų mūsų darbą, nupjovė 
pirštų galiukus. 

Tomas nė sekundės netikėjo Hegerstriomo versija. 

- Negali taip būti. Tai ne atsitiktinumas. Kodėl tuomet toks šnibždu šnabždu 
dėl adatų žymių? Ir kam tiek stengtis dėl paprasto narkomano? 

- Gali būti, kad esi teisus. 

- Ir kodėl kažkas supjaustė pirštus ir išėmė dantų protezus? 

- Gerai jau, gerai. Tu teisus. Labiausiai tikėtina gal tai, kad kas nors į jį prilei- 
do kažko - narkotikų, nuodų ar panašiai, ir, be to, negyvai primušė. Tai, rodos, 
nenutolsta nuo to, kaip atlikta kita. Nieko nepalikta atsitiktinumui. 

- Taigi vis tiek lieka tas pats klausimas. Kodėl nieko nerašoma apie adatų 
dūrių žymes? Kodėl ištaisytas mano raportas? 

Pirmą sykį nuo tada, kai Tomas susipažino su Hegerstriomu, šis neturėjo 
atsakymo. 

Nebuvo ko pasakyti. Tomas vis vien norėjo kalbėti toliau. Paklausė: 

- O telefono numeriai. Tas lapelis, buvęs užpakalinėj kišenėj. Ar čia nors 
kiek pasistūmėjot? 

Hegerstriomas bandė paaiškinti: 

- Paskutinio telefono numerio skaičiaus išsiaiškinti vis dar negalime. Patikri- 
nome visas kombinacijas, kurios veda į registruotus mobiliųjų abonementus, tai 
būtų visi, išskyrus du. Patikrinome tuos abonementus turinčius asmenis. Ir iš tų 
aštuonių informaciniais tikslais iki šiol spėjom apklausti penkis, deja, nieko ne- 
pešėm. Žinai, jie paprasčiausiai su tuo neturi nieko bendra. Jie neįsivaizduoja, kas 
toks galėtų būti negyvėlis, du žmonės buvo jaunesni nei dvylikos ir taip toliau. 

Tomas įsitempęs klausėsi. Jis, velniai griebtų, nuo minčių apie šią žmogžu- 
dystę negalėjo atitrūkti netgi krapštinėdamas savo kadilaką. Uždavė savaime 
suprantamą klausimą: 

— O tiedu papildymo kortelių abonementai? Ar iš operatorių užsisakėt są- 
rašus? 

Hegerstriomas nusijuokė: 

- Andrenai, gal nori tapt krimiu? 

Tomas į komentarą nekreipė dėmesio. Hegerstriomas tikriausiai nenorėjo 
išsidirbinėti. 

Hegerstriomas tęsė: 

— Mes užsisakėm ir gavom sąrašus. Bet vis tiek negalime išskaityti, kas pa- 
sirašė papildymo kortelių abonementus, tokių negalima pamatyti. Bet mes 
galime matyti, į kokius numerius tos dvi papildymo kortelės skambino. Pagal 
tai aš tikiuosi per keletą dienų išsiaiškinti, kam priklauso kiekviena papildymo 
kortelė. Po to galėsime slinktis toliau ir juos apklausti. Bet tam reikės nemažai 
telefono skambučių. 

Tomas mąstė: „Toks šūdadarbiavimas - tipiškas kriminalinių policininkų 
užsiėmimas.“ Hegerstriomas pats kaltas, kontoros žiurkė. Bet - Tomas sutiktų 
padėti. 


Vėliau vakare: metas žiupsneliui tikrovės - įsikišamosios veiklos, normalia 
švedų kalba tai reikštų patruliavimą. Tomas stovėjo prie savo spintelės persi- 
rengimo kambaryje. Ruošdamasis naktiniam reisui patruliniame automobilyje 
su Jungrenu. Nepaisant rutinos, nulio įvykių, prailgusio laiko - tai įvykdavo 
būtent patruliavimo metu. Tomas visuomet laukė šių maršrutų. Vidinio ryšio 
radijo šnypštimo, jų vypsmo, kai atmesdavo užduotį ir geriau jau nuspręsdavo 
atsipalaiduoti automobilyje. O paskui kartais kai trinktelėdavo, tai jau kaip 
reikiant trinktelėdavo. 

Jungreno dar nė kvapo. Jie nebuvo kalbėjęsi apie lavoninės incidentą aną 
dieną. Tomas laukė diskusijos apie bylą. Išklausys Jungreno pamąstymų. Tik 
jam įdomu, kur šis pasidėjo - juk paprastai nevėluodavo. 

Tomas lėtai rengėsi. Lyg atlikdamas ritualą. M04 striukę ir kelnes, pritaikytas 
mūvėti lauke, iš tamsiai mėlynos, storos aramido pluošto medžiagos. Neper- 
šlampamos, nedegios, atsparios narkomanei bobai purvinais nagais. Nors Tomui 
striukė nepatiko: atšvaitai ant krūtinės buvo bobiški, tai, kad jos apačioje nebuvo 
raištelio, suteikė maišo pojūtį, treškėjimas einant priminė slidinėjimo drabužius. 
Senoji uniforma buvo geresnė. 

Diržas barškėjo kaip įrankių dėžė: sulankstoma guminė lazda laikiklyje, 
antrankiai, radijas, ašarinės dujos, šalmo laikiklis, senosios guminės lazdos 
laikiklis, raktų ryšulys, daugiafunkcis peilis „Leatherman“, ginklo dėklas. Ma- 
žiausiai dešimt kilų daiktų. 

Priešais save jis matė kūną. Adatų dūrių žymes. Išplautos veido, kurio jau 
nebebuvo, žaizdos. Pavardės lapelis ant didžiojo kojos piršto. Išbalusi mėlyno 
atspalvio oda, beveik kaip vaškinė. Jis, po teisybei, negalėjo suvokti, kodėl negali 
viso to palikti ramybėje. 

Aišku kaip dukart du - jis privalo ką nors daryti. Su Hegerstriomu ar be jo. 
Antra vertus - kam jam sukti galvą? Ne jo pašaukimas gelbėti pasaulį. Ne jo 
būdas lįsti iš rėmų ir būti superrimtam. Ne jo stilius sodinti kitus mentus. Turėtų 
liautis. Nustoti mąstęs. Vėl sukti savo mažus versliukus. Išsigryninti keletą kronų 
šen ir keletą kronų ten. 

Iš ginklų spintos išsiėmė pistoletą. „Sig-Sauer P229“, pusiau automatinis, 
9 milimetrų. Aštuoni šoviniai. Visas pistoletas matinio juodo metalo, gruoblėta 
rankena. Mažas, bet bent jau geresnis nei senasis, „Walter“. Visi pietiniam ko- 
misariate žinojo Tomo nuomonę šiais klausimais. Prieš keletą metų tarp inspių 
buvo siuntinėjamas protestas: visiems policijos inspektoriams, turintiems bū- 
tiną licenciją, turi būti leista nešiotis asmeninį ginklą. Tikrą daikčiuką, kaip, 
tarkim, „Colt 0,45“. Tomo pavardė buvo sąrašo viršuje. Savaime aišku. Valteriu 
buvai priverstas šauti efektyvų šūvį, kuris atlekiantį apsinešusį beprotį su kirviu 
sustabdydavo panašiai kaip žirnių spjaudyklė. Ir kaipgi tai baigdavosi? Vienu, 
dviem, trimis šūviais į krūtinę. Paskui policininkas turėdavo prisiimti kaltę, 
jei asilas netyčia imdavo ir numirdavo. Duokit policijai tikrų ginklų, kad grės- 
mingus nusikaltėlius būtų galima išsyk patiesti šūviu į kojas. Būtų daug mažiau 
užsilenkusiųjų. Bet dabartinis „Sig-Sauer“ buvo pažanga. Audiniuose išplintantis 
šovinys, o kai pataikydavai, jis išsipūsdavo. Be priekaištų. 

Kur, po perkūnais, Jungrenas? Tomas buvo visiškai apsirengęs, įsikrovęs. 
Pasirengęs žygiui po tikrovę. Jis pakėlė vidinio telefono, kabančio ant sienos 
prie spintelių, ragelį. 

Atsiliepė Katarina, šio vakaro koordinatorė. 

- Sveika, čia Andrenas. Ar Žinai, kur yra Jorgenas Jungrenas? 

- Jungrenui teko pavaduoti Fransoną. Taigi teks leisti Sesiliją Lindkvist va- 
žiuoti su tavimi. Ji pakeliui. Turėtų prisistatyti po kelių minučių. 

- Atsiprašau, bet kas, po perkūnais, ta Sesilija Lindkvist? 

- Gan nauja policijos asistentė, ar nesi jos matęs? Ji pradėjo prieš keturis 
mėnesius. 

- Juokauji? Ar man teks patruliuoti su naujai iškepta policijos asistente? Jau 
geriau tada važiuosiu vienas. 

- Raminkis, Andrenai. Tai prieštarauja reglamentui. Ji bus bet kurią minutę. 
Užuot zirzęs, geriau pradėk krautis. 

Tomas atsiduso. Katarina buvo kietuolė. Ji jam patiko. 

— Klausyk, peržiūrėk budėjimo grafiką. Nesitaikstysiu su tokiais dalykais. 

- Jo, laba diena. Manai, kad tam diriguoju aš? 

— Ne, žinau gi. Reikės pašnekėti su valdžia. Turiu varyt. Iki. 

Jis pradėjo krauti. Paėmė krepšį, dydžio sulig ledo ritulininko maišu. Pirmiau- 
sia ant dugno krovė sunkesnius daiktus: kojų apsaugos, šalmai ir dujokaukės. Po 
to užkardų juosta, įspėjamosios petardos, viena papildoma radijėlė, pirmosios 
pagalbos dėžutė, sena guminė lazda ir liemenė su atšvaitais. Į šonines kišenes: 
blankai, guminės pirštinės ir alkoholio matuoklis. 

Krepšį ir sunkias apsaugines liemenes ištempė į garažą. Įgrūdo į tam skirtas 
vietas bagažinėje. 

Ir kada gi ketino pasirodyti šita Sesilija? Ar ji manė dalyvausianti kokiose 
nors pratybėlėse? Padugnėms juk nusispjauti, kad ji naujokė. Padugnės nelaukė 
pavėluoto prisistatymo. Jis negalėjo ilgiau laukti. 

Įsėdo į automobilį. Vėl paskambino Katarinai. 

- Išvažiuoju. Sesilija Lindkvist dar neatėjo. Kai ji teiksis ateiti, važiuodamas 
pro šalį galėsiu užsukti jos pasiimti. 

- Gerai. Daryk kaip išmanai. Bet žinai mano nuomonę. Jai pasakysiu. 

Jis užvedė automobilį. Visai neprieštaravo šįvakar valandėlę patruliuoti vienas. 
Jam reikėjo pamąstyti. | 

Vos pradėjus atbulomis važiuoti iš stovėjimo vietos, atsidarė garažo durys. 
Pasibėgėdama prie jo aitėjo mergina. Ant peties - krepšys. Jis sustojo. Nuleido 
langą. Žiūrėjo į ją. 

Ji tarė: 

- Labas, man atrodo, kad šiąnakt kartu patruliuosime. 

Tomas ją nužvelgė. Sesilija atrodė neblogai. Pusšviesiai trumpi plaukai. Ryškūs 
žandikauliai. Mėlynai žalios akys. Liesa. Ji atrodė susijaudinusi. Kakta rasojo. 

Tomas bakstelėjo į krepšį. 

- Padėk šitą į galą. Ar atsinešei ir sunkiąją liemenę? 

— Ne, maniau sugrįšianti atsinešti. Palauksi? 


linčius vienu kartu panešti krepšio ir sunkiosios liemenės. 


Praėjo viena nykumos valanda. Sesilija bandė kalbėtis. Tomas manė, kad ji 
beveik isteriškai bijo patruliniame automobilyje tvyrančios tylos. Diskutavo, 
kaip Aukštosios policijos mokyklos dabartinis išsilavinimas skyrėsi nuo to, 
kuris turėjo būti suteikiamas jo laikais. Tomui buvo įdomu, kodėl ji manė įsi- 
vaizduojanti. Ji pateikė klausimų apie pietinio komisariato vadovus. Komentavo 
naujausią teisingumo ministrės iniciatyvą, kad daugiau policininkų būtų matoma 
"gatvėse. Tomo tai nedomino. Ar ji nesuvokia - kartais policijos radijo galima 
klausytis ir nesikalbant. 

Po dvidešimties minučių ji suprato. Lyg ir apsiramino, bet vis vien uždavinėjo 
galybę klausimų: „Ar girdėjai apie naująsias automobilių vagystes, kurias jie 
tiria?“ Ir taip toliau. 

Policijos radijas pasiteiravo, ar ko esama netoli Šerholmeno. Pasirodo, ten 
įvykęs kažkoks buitinio pobūdžio kivirčas. 

Tomui net nereikėjo meluoti. Jie ką tik pravažiavo pro „Shell“ degalinę He- 
gersteno kelyje, daugiau nei penki kilometrai nuo ten. 

- Gerai, kad mes ne Šeryje. 

Sesilija sėdėjo tylėdama. 

Jie ramiai plaukė įprastu Tomo maršrutu Hegersteno keliu. Pro Aspudeno 
centrą. Pro Ernsbergo metro stotį. 


Buvo aštuonios. Lauke vis dar šviesu kaip dieną. Malonus vasaros vakaras. 

Policijos radijas putojosi. Girtuoklis prie vairo surengė slalomą Sioderteljės 
keliu šiaurės kryptimi. Bandymas įsilaužti į butą Skansbergo kelyje Smistoje. 
Jaunuolių peštynės prie vandens netoli Vordbakos mokyklos, Vorbio Gorde. 
Gal jiems reikėtų pabandyti paimti girtuoklį Sioderteljės kelyje. Vis vien jų 
"kryptis. 

"Tomas padidino greitį. 

Policijos radijas vėl sukrebždėjo. 

- Visą parą dirbanti vietelė Aspudene. Ten turim pasigėrusį vyrą, kuris labai 
agresyviai elgiasi. Ar kas galėtų nedelsdamas ten važiuoti? 

Sesilija žvilgtelėjo į Tomą. 

— Šitą turim paimti. Vos minutė ir būsim ten. 

Tomas atsiduso. Apsisuko 180 laipsnių kampu. Įjungė švyturėlius. Padidino 
greitį. 

Po penkiasdešimties sekundžių jie privažiavo prie krautuvėlės. Pro langą jis 
išsyk pamatė, kad ten prasti popieriai: užuot stovėję prie kasos ir mokėję už 
cigaretes, pornografinius žurnalus ar saldainius, keli žmonės stovėjo susispietę į 
grupelę. Matė, kas vyksta, bet nesiėmė jokių veiksmų. Tipiškas švediškas elgesys 
nusikaltimo vietoje. Stovim, žiūrim ir nieko nedarom. 

Pačiame priekyje, prie kasos, didelis vyras purvinais drabužiais buvo su- 
čiupęs pardavėjo, jauno vaikino, kuris atrodė visai sugniuždytas, ranką. Tas 
bepravirkstąs, blaškėsi žvilgsniu, bandydamas iš kurio nors ten esančio sulaukti 
pagalbos. Antrasis pardavėjas bandė atlaužti vyro gniaužtus. Traukė jo didžiulius 
delnus. 

Vyrukas kaukė: 

- Prakeiktos subinės. Visas mėšlas sužlugs. Ar girdit? Visas mėšlas. 

Tomas įėjo pirmas. Užvarė stipriu valdingu balsu: 

— Metas baigti. Atvyko policija. Prašau jį paleisti. 

Girtuoklis pakėlė akis. Sušnypštė. 

— Kiaulės policininkai. 

Tomas jį atpažino. Vyrukas buvo tvirtai nuaugęs. Kaip reikiant gyvybei pa- 
vojingos išvaizdos: ledo mėlynumo akys, boksininko nosis, du randai virš vieno 
antakio, išpuvę dantys. Bet senis ne tik atrodė pavojingas. Jis buvo senas boksi- 
ninkas, su parko suoliukų girtuoklėliais džiūdavęs Akselsberge, - vaikščiojanti 
parako statinė. Regis, išleistas į pensiją dėl nedarbingumo, bet jo kumščiai tik- 
riausiai dar turi pakankamai sveikatos, kad aną berniuką pardavėją kaip reikiant 
sužalotų. Gali būti kietas riešutėlis. 


Tomas priėjo prie prekystalio. Vieną ranką uždėjo ant girtuoklio delnų. Ant- 
rasis pardavėjas savo gniaužtus patraukė. Tomas ramiu balsu tarė: 

- Paleisk. 

Sesilija už nugaros. Krapštinėjo radijėlę. Gal ji ruošėsi kviesti pastiprinimą. 

Tuomet įvyko kažkas netikėto - senis paleido pardavėją ir šoko prie Sesilijos. 
Tomas nesuspėjo sureaguoti. Apsisuko. 

Vyrukas trenkė Sesilijai į krūtinę. Ji buvo nepasirengusi. Įskrido į sveriamų 
saldainių lentyną. Užrėkė: 

— Ką, velniai griebtų, išdarinėji? 

Gerai - pagaliau ji parodė šiek tiek parako. 

Tomas bandė vyruką užlaužti. Velnias, anas buvo stipresnis nei galima pama- 
nyti. Atsisuko į Tomą. Smūgis galva į galvą. Beveik Tomui į nosikaulį. Milimet- 
ru arčiau vidurio, ir nosis būtų lūžusi. Velniškai skaudėjo. Akyse - žiežirbos. 
Sekundės dalį aptemo. Jis kaukė. 


117 


Girtuoklis puolė prie Sesilijos, kuri vėl stovėjo ant kojų. Vyrukas per daug 
pavojingas. Chaosas. Nieko gera. Pastiprinimo nesitikėk. 

Ji bandė jį nustumti. Vyrukas vožtelėjo tris smūgius. Pataikė jai į petį. Sesilija 
ėjo atbula. Būtų išsyk patiesta, jei vyrukas gerai pataikytų. 

Tomas greitai analizavo. Netinkamas metas panaudoti tarnybinį ginklą. Par- 
duotuvėje per daug liaudies, o dėdulė dar ne toks pavojingas. Bet Sesilija išgve- 
rusi. Jiedviem niekaip nepavyktų įveikti šio milžino. Gal guminėmis lazdomis. 

Jis pabandė dar sykį. Nosis tvinksėjo kaip prakeikta. Bandė sugriebti vyro 
ranką, užlaužti ją už nugaros. Šakės. Buvęs boksininkas pašėlęs kaip žvėris. Ap- 
kvaitęs nuo alkoholio ir savo jėgų parodomosios programėlės. Nustūmė Tomą. Jį 
apkumščiavo. Šis prarado pusiausvyrą. Pargriuvo ant sukrautų limonado butelių. 
Šie išsiritinėjo po grindis. 

Tomas ant kelių, šaukė: 

— Čiupk guminę lazdą, velniai griebtų. 

Sesilija bandė gintis. Išsitraukė sulankstomąją guminę lazdą. Išlankstė ją. 

Vyras smogė jai į pilvą. Ji tvojo jam per šlaunį. 

Bet atrodė, kad bus šakės. Vyrukas per daug pakvaišęs, kad paisytų smūgių. 
Prispaudė ją prie lango. Tomas išsitraukė savo guminę lazdą. Tvatijo seniui per 
nugarą. Kaip reikiant. Šis sureagavo. Vėl atsigręžė. Sesilija buvo besuglembanti. 
Vyrukas smogė Tomui. Šis išsisuko. Vėl sudavė lazda. Dar kartą. 

Sesilija ant kojų iš nugaros. Vėl daužė senį. Šis sušvokštė. Tada trenkė Tomui. 

Tomas audė negailėdamas. Dabar turi padaryti čia tvarką. Liuobė girtuokliui 
sykį į sprandą. Dar kartą - į šlaunį. Vyrukas ir toliau staugė. Tomas dar kartą 
trenkė į koją. Vyras susmuko. Rėkė. Ant grindų spardė į Sesilijos pusę. Ši trenkė 
dar kartą. Senis rankomis saugojo galvą. Sesilija tvojo dar kartą. Talžė prisilakė- 
liui per galvą, krūtinę, nugarą. 

Ji buvo apimta panikos. Tomas ją suprato. 

Viskas ne pagal planą. 

Vienas pirmųjų dalykų, kurių išmoksti cypėje: kameroje nevaikščiok pirmyn at- 
gal. Tai nieko neduos. Verčiau zuik savo galvoje, o tai tave gali nuvesti toli už 
tvoros. Mahmudas paprastai darydavo taip: fantazuodavo apie „BMW Z4 Cou- 
pė“, žavingą pavasario dienikę nerealiai plaukiantį Karaliaus gatve žemyn, kišenės 

pilnos žvangančiųjų, galva - vakaro planų, aplink - pakalę draugeliai, nesispar- 
dančios pupytės. Gyvenimas laisvėje visu savo blizgesiu. 

Bet dabar, savo kambaryje pas tėtį, jis lyg beždžionė narve žingsniavo pir- 
myn atgal. Pykino. Silpnumo jausmas. Makaulė tvinksėjo. Greitai bus belikusi 
tik para. 

Iš viso pavyko sukrapštyti aštuoniasdešimt gabalų. Trūko dvidešimties. Aną- 
dien jis bandė susigauti Danielį - derėtis su jais. Bet tipas suprasti nenorėjo: 
Mahmudas sutinka mokėti palūkanas, jeigu tik juos tenkina aštuoniasdešimties 
tūkstančių pirmoji įmoka. 

- Pamiršk. Sakėm, šimtas. Giurhanas gaus šimtą. Poryt. 

Pypt. 

Mahmudas tą naktį miegojo ypač blogai. Miego laikas - trumpesnis nei uodo 
mašna. Galvos skausmas sprogdino. Be atvangos zujo baimės mintys. 

Neįstengė net treniruotis. Vienintelis dalykas, apie kurį galėjo galvoti: kur yra 
Visamas. Kai jis tai sutvarkys, niekas nebegalės jam pakenkti. Planavo iš Stefa- 
novičiaus neimti užmokesčio. Tik paprašyti paslaugos už paslaugą - kad jie 
Giurhanui parodytų, kas čia sprendžia. 


Jis kalbėjosi su savo draugužiu, Tomu Lehtimekiu - kiečiausiu CSI bičiuku, 
suomis jam padėjo apdoroti turėtą informaciją. Sutvarkyti faktus. Atrinkti ga- 
limybes. Analizuoti pėdsakus. 

Įmonė, nupirkusi automobilį iš bentlius pardavinėjančio bembio Pakrantės 
kelyje, vadinosi AB „Dolphin Leasing'. Popierius, kurį jis pasiėmė iš pliuškio, 
daug nesakė: AB „Dolphin Leasing turėjo pašto dėžutės adresą Stokholme. Vie- 
ną registracijos numerį. Dokumentas pasirašytas Jono Balenijaus - kokia be ryšio 
pavardė. Tomas paaiškino: registracijos numeris yra bendrovės organizacijos 
numeris - visos Švedijos bendrovės privalo tokį turėti. Mahmudas paskambimo 
į registrų centrą. Sužinojo, kas sėdi valdyboje. Du tipai švediškomis pavardėmis. 
Pirmas buvo Jonas Balenijus. Antras - Klasas Rantzelis. Abudu turėjo pašto 
dėžučių adresus - aišku kaip dieną, kad kažkas čia nešvaru. Mahmudas aplankė 
pašto dėžučių tiekėją. Išpampėlį iš nedidelės Halundos kontoros. Mahmudas varė 
tuo pačiu stiliumi kaip ir prieš vaikiną bentlių krautuvėje. Kam keisti sėkmės 
koncepciją? Po dešimties minučių jis turėjo tų dviejų vyrų būsto adresus. Tegnero 
gatvė čia, mieste, ir Elsos Brendstriom gatvė Friuengene. 

Mahmudas, į pagalbą pasitelkęs Tomą, juos patikrino. Jie paskambino į pasų 
žinybą, nuvarė į Kungsholmeną - gavo senių pasų kopijas. Pagal automobilių re- 
gistro duomenis šie nevairavo kokių nors kietų automobilių. Bet, pagal mokesčių 
tarnybos informaciją, tempė sunkią mokesčių skolų naštą. Mahmudas nuvarė į 

Balenijaus gyvenamąjį būstą Tegnero gatvėje. Laukė lauke. Po keturių valandų 
parsvirduliavo vyriškis su dviem alkoholio krautuvės maišeliais rankose. Atrodė 
pusiau prasigėręs. Vis vien gerai - bus senį patikrinęs. Tada Mahmudas patraukė 
į kito būstą. Išlaukė visą vakarą. Nieko. Rantzelis dvidešimt keturias valandas per 
parą tūno namie, yra užsienyje arba šiuo adresu negyvena. Ot išsipisimas. 

Labiausiai tikėtina, kad vyrai buvo išperkamosios nuomos bendrovės varti- 
ninkai. Aferistai juk negali pirkti prabangių automobilių, bent jau ne tuomet, 
jei nori juos priregistruoti ir apdrausti. Šios srities sprendimo pavadinimas — 
nuomojami liukso klasės automobiliai. 

Apsaugininkų iš apiplėšimo vietos pėdsakas, deja, nieko nedavė. Keli jo kal- 
binti tipeliai buvo girdėję, kad libanietis mieste, gal netgi buvo jį matę, bet niekas 
nežinojo, kur Visamas Džibrilas apsistojęs. Mahmudo ir Tomo išvada: vienintelis 
pėdsakas, už kurio Mahmudas gali užsikabinti, - automobilis, bentlis. 

Privalo priversti vieną iš seniokų prabilti. 

Bet kaip? Laikas bėgo. 


Jis paskambino Babakui ir Robertui. Paskambino netgi Chavierui ir Tomui. 
Reikėjo kaip niekad rimtos pagalbos. Nesivertė liežuvis bandyti derėtis su Da- 
nieliu ir Giurhanu. Dar dozė pažeminimo. Po dvylikos valandų jis privalo turėti 
visus šlamančiuosius. Dar dvidešimt gabalų. Negali būt neįmanoma. 

Jie susitiko Roberto namuose. 

Mahmudas pastatė blanto - žolės, susuktos ne į cigarečių popierių, bet į 
cigaro lapus. Bandė atrodyti tūkstantį kartų labiau atsipūtęs nei iš tiesų jautėsi. 
Jie pliurpė apie šlamančiųjų susiveikimo idėjas. Jis turėjo užvesti savo sėbrus. 
Tikėjosi, kad šie nemato panikos jo akyse. 

Robertas pakaitomis leido repą ir arabiškus hitus. Jo butas buvo tiek prirūkytas 
žolytės, kad vos tik įžengęs vidun būtum maloniai apspangęs. 

Babakas kaip visuomet malė liežuviu. | 

- Mums reiktų daryt taip, kaip daro rimti čiuvai, FFL ir tie. Važiuot į Tailandą 
ir vien tik planuoti. 

Babakas žvengė. 

- Na gerai, susiveikti kelias tailandietes irgi. Bet daugiausia planuoti. 

Mahmudui šneka patiko. | 

Babakas tarė: 

- Kas mes tokie iš tiesų esame? Ką mums reikėtų daryti? Visuomenė jau mus 
išpiso. Mes juk seniai tai supratom, ane? Pagrindinė ir gimnazija - ne mūsų 

dalykėliai. Universitetas į planus neįtrauktas. Ir jau ne vergija „McDonald's“ ar 


120 


valytoju šimtą metų. Jau ne toks šūdas. O dabar mums nėra jokio gero darbo. 
Ir atvirai, argi mes norim paprastų darbų. Mahmudai, tik pažiūrėk į savo tėtį. 
Švedija - ne tokiems juodašikniams kaip mes, netgi ne rimtiems. 

Mahmudas klausėsi. 

- Įsivaizduokite svarstykles, suprantat, ką kalbu. Vienoje pusėje įdedat žuvė- 
dų gyvenimą: nuo devynių iki penkių, gal vieną vidutinį automobilį, o sunkiai 
dirbant, ir namą kur nors. Kitoje pusėje įdėk įtampą, laisvę, panas ir šlaman- 
čiuosius. Ir jausmą. Jausmą, kad esi nerealus. Kas nusvers? Velniai griebtų, čia 
net rinktis nereikia. Kas nenori žiauriai kieto gyvenimo, iš nobody virsti nerealiu 
karaliumi? Atkišti visuomenei pirštą, tipo. Ji juk vis vien nuolat ant mūsų myža, 
tai ko mums ant jos nemyžti. Jauti jausmelį būti jugų bosu, Giurhanu Ilnazu ar 
kokiu kitu iš tų čiuvų. 

Robertas traukė gilius blanto dūmus. 

- Tu teisus, vyre. Niekas, turintis smegenų, nesirinktų nuo devynių iki penkių. 
Bet žinai, koks reikalas? 

Babakas papurtė galvą. 

- Reikalas tas, kaip ten patekti. Ar ne? Gali dylinti nors ir šimtą metų, vis 
vien kažkas kitas viršūnėje nusibraukia pelną. Arba galima užsiimti tokiais 
sukčiavimo reikaliukais, kaip anie vaikiai, bandę išdurti „Silja Line“, kur anąkart 
pasakojau. Bet tai atrodo taip sunku. 

- Tas tiesa. Tai todėl turėtume važiuoti į Tailandą. Turėtume baigti stumdyti 
mėšlą ir žaisti su mažais darbeliais. Kalba eina apie sprogstamąsias medžiagas, 
kaip aš visuomet ir sakiau. 

Mahmudas ir Robertas kartu: 

- Turi galvoje inkasacinio transporto apiplėšimus? 

- Hm, jo. Reikia tik išmokti sprogdinti - galėsime daryti ką panorėję. Ar 
žinot, kaip tai vadinama? Rimti vyrukai tai vadina techniniais nusikaltimais. Jie 
reikalauja tikro planavimo, tikros technikos. Sprogiosios medžiagos, detonatorių, 
sprogdinimo kabelių - neįsivaizduoju, bet tie, kurie nusimano apie sprogsta- 
mąsias medžiagas, gali viską atlikti. Patys pagalvokit, užuot krapštinėjęs kelias 
tūkstantines šen bei ten, vienu stuktelėjimu susižeri dešimt milijonų. 

Mahmudas mąstė apie Arlandos apiplėšimą ir Džibrilą. 

Robertas tarė: 

- Sioderteljėje galim nusipirkti inkasacinio transporto plėšimo receptų. Pa- 
žįstu liaudies. 

- Jo, bet tuomet jie vėl pelną nusikarpys. Mes, velniai griebtų, turim patys 
verstis. Mahmudai, ar nežinai, gal kas iš jugų galėtų mus pamokyti? | 

Mahmudas beveik užpyko. 

- Baik juokus. Jie man ne draugeliai. 

- Bet jie gal tai išmano. Jie - kariai. Dauguma jų, rodos, tikrai yra buvę Ju- 
goslavijoj prieš dešimt metų. 

Robertas ir toliau traukė. 

- Pasakysiu vieną dalyką: niekada nepasitikėk jugais. Jie neturi normalaus 
susiskirstymo, ne taip kaip „Hells Angels“, OG ar „Brolija“. Jie neturi taisyklių. 
Jie nedirba kitos kartos labui. Kiekvienas jugas galvoja vien tik apie save ir nieko 
nekuria kitiems. Ar žinot, kodėl jiems taip pasisekė Švedijoje? Nes jie čia atvyko 
pirmi ir gavo daug pagalbos iš savo šalies. Po perkūnais, jau dvidešimt metų 
jiems priklauso šitas miestas, būtų galėję pasikrauti serbiškų armotų iš savo 
karo, naujų kareivių, kurie norėjo čia atvykti dirbti. Bet žinot, ką aš manau, - jie 
išnyks. Jie tėra klanas, o ne organizacija. O šiais laikais laimi organizacijos. Jie 
neturi šansų prieš HA ir kitus. Jugų era baigėsi. Ir dar vienas dalykas. Jie kaip ir 
pradeda susižuvėdinti. Ar raukiat, ką turiu galvoj? 

Mahmudas apakęs - jugų era baigiasi? Ar jis bus pastatęs ne už tą žirgą? 
Neįstengė mąstyti apie tai, ką vos prieš akimirką pasakė Robkė. Jis privalo su- 
siveikti pinigų. 

Jie pliurpė toliau. 

Po valandėlės išrutuliojo geriausias idėjas - jiems reikėtų šturmuoti vakarėlį 
netoliese, apie kurį žinojo Babakas. Babakas pardavinėdavo E. vaikiukui, Simo- 
nui, kurio vakarėlis ir buvo. Taigi šįvakar buvo jo eilė išieškoti keletą skolų, kurias 
Simonas vėlavo grąžinti: gerutis švedukas vaikinukas ir jo padykę „balandėliniai“ 
įpročiai. Buvo vaikinuko gimtadienis. O Babakas nepakviestas. Jau vien tai yra 
pretekstas atsilyginti. 

Nuotaika pakilo. Po kelių minučių ji tapo dar pakilesnė: Robertas nustebino 
pateikęs vakaro prizą - rohipnolio. 

Trys tabletės ir dvi alaus. Nepralenkiama kombinacija - apspangimo kaifas. 
Agroenergija. 

Mahmudas aiškiai jautė: jo kraujas pumpavo geriau nei kitų - galėjo daryti 
ką panorėjęs. 

Jie patraukė į Simono gimtadienį. 


Lauke žvarbu. Roberto automobilis pastatytas. Mahmudas, Babakas ir Rober- 
tas laukė prie vaikino namo durų: Babakas jau buvo paskambinęs. Pasiprašęs leis- 
ti užlipti į viršų pasveikinti. Simonas noru netryško. Worlds colliding - nenorėjo 
savo bjauriojo gyvenimo painioti su gražiuoju. Viskas paprasta - Babakas nebuvo 
vienas iš pakviestųjų. Babakas įtūžęs. Simonas žino, kad Babakas nekviestas. 
Taigi - Simonas žino, kad Babakas įtūžęs. 

Simonui pavyko įkalbėti Babaką susitikti lauke. Prašė: „Šiaip jau mano gim- 
tadienis, juk šiandien galit būt faini.“ 

„ Bernėkas išėjo pro duris. Atsistojo prie kelio ir laukė. Perbalęs liesena juodai 
dažytais plaukais. Kitas vaikinas, gal Simono draugelis, stovėjo laiptinės tarpdu- 
ryje. Sunku buvo įžiūrėti, durų stiklinėje dalyje atsispindėjo gatvės žibintas. 

Babakas - apsipūtęs kaip rūkytas kumpis. Pažvelgė į Simoną. 

- Su gimtadieniu. Ar sukrapštei pinigiuko, ką? 

Mahmudas laikėsi atokiai. Apžiūrinėjo Babako kaktą - šiam pradeda rastis 
spuogų. Kakta gatvės žibinto šviesoje švytėjo. Įprastas šalutinis raumenų piliulių 
efektas. 

- Babakai, neprivalau tau užmokėti iki kito sekmadienio. Be to, jokių šansų, 
kad galėčiau suveikti iki šiandienos. Pamiršk. Tu jau paėmei daugiau nei pusę 
to, ką užkaliau praeitą mėnesį. 

Simonas taisykles žinojo. Dabar jis turi būti nubaustas. Nesvarbu, koks šįvakar 
reikalas - jis būtų buvęs nubaustas bet kokiu atveju. 

Stumtelėjimas. Simonas šlūbtelėjo du žingsnius atgalios. Babakas įsiutęs. 
Robertas įsiutęs. Mahmudas jautėsi toks happy - vėl gatvėje, šioks toks šansas. 
Norėjo dalyvauti. Norėjo jausti stimulą. Išlindo į priekį. 

- Prakeiktas pyzda, ar sunkiai šyla? Trauk babkes. 

Iš laiptinės iškišo galvą draugas. Iš toli atrodė pavargęs - po akimis juodos 
duobės. Riktelėjo: 

- Ką, po galais, dirbat? 

Babakas tvirtai sugriebė Simono ranką. 

- Pasakyk savo bjaurybei draugeliui antai ten užsikimšti. Sakai neturįs pinigų, 
bet kažkas juk privalo sumokėti, ar ne taip? Iš manęs pirkai keturis buteliukus, 
bet užmokėjai tik už du. Kas, tavo manymu, padengs kitų dviejų išlaidas? Tu man 
pažadėjai tai sutvarkyti. Ar man iš savų perkamųjų reiks išskaičiuot, a? 

- Bet juk aš pažadėjau tai sutvarkyti. 

- Pamiršk. Dabar užlipsime į tavo piderastinį tūsą ir mums suveiksi faneros. 


Dideliame vieno kambario bute su erdvia virtuve buvo keturiolika žmonių. 
Vaikinai PS3 žaidė FIFA. Žiauriai graži grafika. 
Babakas nuėjo tiesiai į virtuvę. Kartu nusitempė Simoną. Mahmudas atsisėdo 

jokios juodos muzikos? 

Robertas atsirėmė į sieną. Rankos sunertos ant krūtinės. Hiphopine maniera. 
Tiek jis, tiek Mahmudas žinojo, kad kažkas įvyks. Žinojo, kad į juos žiūrima kaip 
į gorilas. Laukė Babako signalo. 

Matyti, kad Robertas įsitempęs iki maksimumo. Mahmudas kišenėje čiupi- 
nėjo kastetą. Babakas virtuvėje su Simonu, jautė virpesius, tikrai bus nerealiai 
įsitempęs. 

Vakarėlis buvo panašesnis į pusnykį pasisėdėjimą namie nei į gimtadienį. 

Virtuvėje, be Simono ir Babako, stovėjo ir keletas panų. Įėjus Babakui pupos 
nuskuodė į svetainę. 

Viena pana atsistojo rankas susidėjusi ant klubų. 

- Baikit žaist. Žiauriai nefaina, kai vien tik sėdit. 

Jokios dėmesio vertos reakcijos. Futbolas tęsėsi. 

Kambaryje akivaizdi įtampa. 


Į svetainę įėjo Babakas. The number one juodašiknis. Simono nematyt. Mah- 
mudą situacija vežė. Babakas linktelėjo. Pagaliau metas mažumą paūžauti. Ba- 
bakas žengė žingsnį į priekį. Mahmudas išsižergė priešais sofą. Žaidėjai pakėlė 
akis. 

Babakas su ryškesniu nei įprasta akcentu: 

- Išjunkit tą prakeiktą playstation. Čia apiplėšimas. 

Grynas psichotropinis agresyvumas, jokių ribų. Mahmudas ant kumščio 
užsimovė kastetą. 

- Ir nepradėkit zyzti, nes bus ragai. 

Tada perbraukė ranka per kaklą. Robertas šalia - užnugarį laikė balisongu. 

— Traukit visus savo daiktus. Fanerą, mobiliuosius, autobuso nuolatinius, 
ginklus - ką tik turit. Žinot, ko mums reikia. Kraukit mėšlą ant stalo. 

Vaikinai atrodė peršikę. Mahmudas matė, kad merginų veidai tapo balti kaip 
kokainas, nebepadėjo nė sluoksnis savaiminio įdegio kremo. Jie nenoriai tiesė 
rankas su savo mobiliaisiais telefonais. Keletas padėjo autobuso nuolatinius ir 
pinigines. 

Mahmudas surinko. Iš piniginių ištuštino grynuosius. Plastikines korteles 
paliko. Susirinko autobuso bilietus ir mobiliuosius telefonus. Permetė daiktus 
Babakui ir Robertui. Šie viską susikišo į striukių kišenes. 

Paprasta. Žuvėdai tik ėmė ir atidavė. 

Viena mergina atrodė visai atsijungusi. Lyg jai į alų būtų buvę pripilta valiumo. 
Mahmudas kumštelėjo. 

- Ei, alio. Ar galim gauti tavo daiktus? 

Ji vos reagavo. Padėjo autobuso kortelę. Nieko daugiau. 

Dabar metas plautis. 

Robertas įsikrovęs. Norėjo muštis. Pradėjo staugti. Mojavo peiliu. Spyrė vie- 
nam iš vaikinų prie televizoriaus. Mahmudas jį išsitempė lauk. Babakas trenkė 
durimis. 

Jie tekini pasileido laiptais žemyn. 
Kvaitulys vis dar buvo žiaurus. Jis jautėsi įsiutęs. 
"Laisvai galėjo bet kam atkalti kaulus. 

Laiptinėje rėkavo. 

Beveik pamiršo stresą ir visų problemų baimę: velnio išperos Giurhano, Erikos 
iš lygtinės pataisos, tėtės niurzgimą. 

Išėjo į gatvę. 

Sėdo į Roberto automobilį. 

Stengėsi nusiraminti. 

Paskutinis riksmas. Nuleido langą, sukaukė: „Albis veža!“ 

Psichotropų efektas blėso. Greitai vėl grįš tikrovė. 

Automobilyje jie skaičiavo fanerą: keturi tūkstančiai aštuoni šimtai kronų. 
Dvylika nuolatinių. Turėtų išeiti iškišti po du šimtus. Mobilieji geri. Dvidešimt 
DVD filmų iš Simono knygų lentynos. Ir, tiesą sakant - visas PS3 žaidimas. 
Gražus laimikis. Mahmudas bandė mintyse skaičiuoti. Tikėjosi, kad draugeliai 
jam galės paskolinti daugiau. Gal ir pakaks. | 

Babakas ir Robertas - sėbrai angelai - leido Mahmudui susižerti viską. 

Dabar jis turėjo vieną dieną nuolatiniams, mobiliesiems, filmams ir televizijos 
žaidimui parduoti. 

Tikėjosi, kad to pakaks. 


17 


Niklas ir Benjaminas užsisakė po antrą alaus. „Norrlands“ buteliais. Velnias, kaip 
gerai, kad Švedijoje uždrausta rūkyti kavinėse. Nors Benjaminas niurzgėjo: „Na, 
rimtai, anksčiau panoms cigarečių buvo galima pasiūlyt - nemokamas pretekstas 
užmegzti pokalbį.“ | 

Šiandien jo marškinėliai buvo juodi, ant jų tekstas „Outlaws“ baltomis raidė- 
mis plius motociklo paveikslėlis. Niklas mąstė: arba jo senasis draugužis vaizdavo 
bad guy, arba iš tiesų toks ir buvo. | 

Užeiga buvo prie Ramynamio aikštės. Pasak Benjamino: Ramynamio aikštė 
yra mielų skylelių rojus. O ši užeiga, „Ramovė“, ryškiai buvo the mother of all 
skylių. Jie Žvengė. 

Niklui ši vietelė patiko. Jis čia lankosi ne pirmąsyk. Bet pirmą kartą po aštuo- 
nerių metų. Pavyzdžiui, kainos: alutis kainuoja ne ką daugiau nei jam paliekant 
Švediją. Patrauklios padavėjos. Patogios sofos, garsus bruzdesys, pigi užkanda. 

Ant sienų - medžio apdaila. Virš jos prikabinėta įvairių futbolo šalikų. Alaus 
reklama ir blizgučiai, atrodantys lyg kalėdinės dekoracijos. Alus patiekiamas 
šiltose stiklinėse, ištrauktose tiesiai iš indaplovės. Dubenėliuose, primenančiuose 
pelenines, pripilta žemės riešutų. Klientūra maišyta: daugiausia futbolo klubo 
AIK sirgaliai ir girtuokliai, bet nemažai ir jaunimo. Jam atmosfera patiko. 

Benjaminas nuėjo į tualetą. Niklas studijavo savo dešiniąją ranką. Ant di- 
džiojo piršto krumplio matyti paraudimas. Jis prisiminė: trys greiti dešiniąja. 
Taisyklinga smūgio technika: aštuoniasdešimt procentų smūgio atrėmė smiliaus 
ir didžiojo piršto krumpliai. Sulaužė mažiausiai vieną rupūžės šonkaulį. Gavo, 
ko nusipelnė. 

Grįžo Benjaminas. Prieš sėsdamasis į nišą prie Niklo bandė įgnybti padavėjai 
į užpakalį. Ji net nesureagavo. Puikumėlis. Niklas nenorėjo veltis į jokį kivirčą. 

Benjaminas šypsojosi. 

- Velnias, kaip keista. Kvapas šitos vietelės tualetuose lygiai toks pat kaip ir 
Marijos poliklinikos greitosios priėmimo tupyklų. 

- Kada pastarąjį kartą buvai greitosios priimamajame? Turbūt prieš dešimt 
metų. 

- Žinoma, bet sakau tau, tas kvapas įsikibęs į nosies šnerves kaip koks pra- 
keiktas auskaras. 

- Tai gerai, kad sėdim netoli išėjimo - gali įkvėpti kelis gurkšnius gryno 
Oro. 

Jie juokėsi. Gal Benjaminas visai nieko. Niklui gal ir patiks Švedijoje. 


Išgėrė dar du alaus. Niklas pradėjo tai jausti. Benjaminas teigė, kad jam reikia 
mažiausiai aštuonių alučio, kad bent jau rodytų teigiamą rezultatą, kai tikrina 
mentai. Niklas pasakė, kad jis šūdžodžiaująs daugiau nei prekeivis arabų turguj. 
Jie vėl kvatojo. Geras jausmas kartu juoktis. 

Ir visą laiką Niklo galvoje kalė: užvakar jis padarė pasaulį geresnį. Saugesnį 
nekaltoms moterims. 

Jie pliurpė. Benjaminas - apie šaudymo klubą, apie paną, su kuria vėliau 
vakare eis į pasimatymą, ir šiokį tokį beįsisukantį versliuką. Kartais jis tardė 
Niklą. Kaip dažnai jam tekdavę dalyvauti susišaudymuose Irake, kaip iš naujo 
užsitaisoma tamsoje, ar galima ginklą įtrinti alyvuogių aliejumi, kai naudojama 
dum-dum amunicija. Karo teatras, vaidinimo vieta. Bet šiaip Benjaminas buvo 
visų galų meistras - manėsi viską išmanąs apie ginklus, kurių pavadinimų net 
nemokėjo taisyklingai parašyti. Niklas pasakojo istorijas iš Irako. Jis neminėjo 
tokių detalių kaip vardai ir panašiai, bet jautė, kaip jam patinka piešti gyvenimą 
smėliadėžėje. Nors, tiesą sakant - niekas, neturįs patirties karo konfliktų ope- 

racijų srityje, negalėjo suprasti, apie ką kalba. Tokių dalykų neprisiskaitysi arba 

Prie įėjimo kažkas vyko. Jie pažvelgė. Penkiasdešimtmetis garsiai diskutavo 
su drabužinės apsaugininku. 

Abiejose rankose dėdulė laikė po alkoholio krautuvės maišelį. Tikriausiai 
norėjo juos pasidėti drabužinėje, o vieną butelį pasiimti į vidų. Niklas ir Ben- 
jaminas susižvalgė. Žvengė. Bet kažkaip nenatūraliai. Dėdulė Niklui priminė 
tamsesnius laikus. 

Šalia jų prisėdo du dideli vyrai. Užsisakė po vieną alaus. Benjaminas į vieną 
pažvelgė. Pasilenkė į priekį. Žemu balsu Niklui: | 

— Pažiūrėk į jo striukės krūtinę. Jis bus iš to paties šaudymo klubo kaip ir aš. 
Geras. 

Niklas nebuvo toks sužavėtas. 

Benjaminas vėl pradėjo jį tardyti. Niklui pasirodė, kad jis kelia balsą. Ar tam, 
kad girdėtų vyrai prie gretimo stalo? Nesvarbu. Ėmė pasakoti. 

- Žinok, nešiodavomės tiek daug įrangos, kad kai išeidavom iš stovyklos, 
skambėdavom lyg vaikščiojantis metalo laužas, battle rattle, sakydavom. Radi- 
jėlė, apsauginės liemenės, tamsos įranga, kiekvienas vilkdavom mažiausiai po 
dvidešimt dėtuvių, granatų, vaistinėlių, dar šalmai, miegmaišiai ir palapinės, 
jeigu kartais tą patį vakarą nesugrįžtume, maisto dėžutės, radarų įranga, žemė- 
lapiai - viskas. Manėme, kad ten nueiti užtruksime tris valandas ir tris valandas 
atgal tuo pačiu keliu. Vienintelis teigiamas viso karavano dalykas tas, kad grįžus 
alus būdavo šešiomis valandomis šaltesnis. 

Benjaminas griausmingai Žvengė. 

Niklas tęsė. 

- Į vidų ir lauk, mūsų berniukai nieko nesužeis. Tai tokių misijų ritmas. 
Mums pabaigus, taškus skaičiuoja Raudonasis Pusmėnulis arba „Amnesty In- 
ternational“. Rimtai, juk ne mes tokius kaimus paverčiame taikiniais. Jie patys 
tai daro. Maitina ir suteikia pastogę vėliau susisprogdinantiems savižudžiams ir 
išsisprogdinančių savižudžių smegenims. Tad patys kalti. Kad ir kas būtų įvykę, 
mes negalėjome nužudyti daugiau, nei jie išžudė savo užminuotais automobiliais 
visame Bagdade. 

Nors pasakojama buvo garsiai, Benjaminas klausėsi išsiblaškęs. Akys lakstė. 
Visą laiką į vyrą su šaudymo klubo emblema prie gretimo staliuko. Galiausiai 
Niklas nebeišlaikė: 

- Jeigu nori ką nors tam čiuvui pasakyti, tai tuomet galėsim pratęsti vėliau. 

Benjaminas linktelėjo. Kreipėsi į vyrą prie gretimo stalo. 

- Klausyk, tik norėčiau paklausti. Ar esi aktyvus Jerfelos pistoletų klubo 
narys? 

Vyras lėtai pasuko galvą. Iš serijos: tau su protu negerai, ar ką? Kaip gali man 
vidury pokalbio trukdyti? Nužvelgė Benjaminą. 

Bet neiškošė nieko agresyvaus. 

- Yes, jau per dvylika metų esu narys. Tu irgi norėtum juo tapti? 

- Aš jau esu. Tik įstojau vos prieš keletą mėnesių. Bet tikrai turiu pasakyti, 
kad man velnioniškai patinka. Kaip dažnai pats šaudai? 

Niklas stebėjo vyrą. Rodės, kad jis pokalbiu mėgaujasi. Buvo šviesiais trum- 
pai kirptais plaukais. Arčiau keturiasdešimties nei trisdešimties. Prie kaklo 
prasegti dryžuoti marškiniai ir mėlyni džinsai. Gal pastabumas jo akyse, gal 
tai, kad jis atrodė tvarkingai, bet vis vien trynėsi „Ramovėje“, bylojo: vyras turi 
būti mentas. 

Jie šnekučiavosi. Vyrukas papasakojo apie šaudymo klubą. Apie narių skaičių. 
Apie tai, kokių pistoletų turįs. Benjaminas siurbė kaip kempinė. Įsiterpdavo 
pistoletų klubo vyro kolega. Truputį papasakojo apie savo ginklą. Paaiškėjo, 
kad abudu jie - policininkai. Labai teisingai - gera akis permatyti žmones Niklo 
nenuvylė. 


Po valandos. Pokalbis apie ginklus ilgesnis net už vaikinų barakuose. Tiedu 
policininkai prie gretimo stalo buvo malonūs. Pokalbio tema - nuostabi. 

Benjaminas atsistojo. Jis turėjo eiti į savo pasimatymą. Pasirodo, jau ir taip 
vėlavo. Paspaudė policininkams rankas. Su Niklu sutarė susiskambinti vėliau šią 
savaitę. Ar Niklas buvo besusirandąs draugą? 

Vienas iš policininkų, tas, kuris nepriklausė šaudymo klubui, irgi atsistojo. 
Pasirodo, važiuosiąs namo pas savo šeimą. Niklas ir likęs sėdėti mentas žvilgte- 
lėjo vienas į kitą. Tiesą sakant, keista pasilikt su kažkuo, ko nepažįsti, - bet, po' 
perkūnais, kodėl gi ne? 

Jie užsisakė dar po vieną alaus. Toliau tęsė kalbą apie ginklus. Niklas ėmė 
jaustis girstąs. 

Mentas užsisakė kotletų su pipiriniu padažu. 

- Klasika, - pasakė. - Šitoj vietelėj tikrai geras naminis maistas. Gal ir sunku 
tuo patikėti. 

Niklas užsakė daugiau žemės riešutų. 

Kai po penkiolikos minučių kalba apie ginklus išsisėmė, policininkas pa- 
klausė: 

- Tai ką pats dirbi? 

- Kaip tik darbo ieškau. 

Niklas išmoko, kad sakyti reikia būtent taip. Neminėti žodžio „bedarbis“ — 
tokia būsena nėra dinamiška. Geriau turi būti pakeliui, užsukęs veiksmą, darbo 
medžioklę. Niekai. Jis juk buvo bedarbis. Ir lig šiol tuo patenkintas. Bet kada 
nors pinigai juk baigsis. 

- Gerai. O kokio darbo norėtum? 

— Gal kokio nors apsaugininko. Tarkim, metro. Bet kad tik nereikėtų ramiai 
sėdėti ir saugoti kokio pastato. Tai būtų per daug nuobodu. 

- Gerai. Mums reikia daugiau supratingų apsaugininkų. Ir žmonių, kurie 
nesibodėtų. Ar supranti, ką turiu galvoje? 

Niklas nebuvo visai tikras supratęs. Vyrukas policininkas atrodė taip, lyg 
užanty būtų laikęs kokią nors nuoskaudą. 

- Kurgi ne. Aš nesibodžiu. Buvo laikas, kai sunkiai dirbau. 

Jie susižvalgė. 

Policininkas tarė: 

— Ką tu darei? 

— Buvau profesionalus karys. Tiesą sakant, negaliu apie tai kalbėti. 

- Suprantama. Tokie kaip tu reikalingi. Ar supranti, ką turiu omeny? Kažkas 
turi iškuopti banditėlius. Šiais laikais policijai lėšų neskiriama. Niekas nedrįsta 
nardinti rankų į purvą. Apsaugininkai dažniausiai per daug skystablauzdžiai. 
O ką jau kalbėti apie mus, policininkus. Prirankiota tokių skystakiaušių, kad 
kartais kyla klausimas, ar tik normalūs vyrai neliks mažuma. 

— Tu teisus. Policijai turi būti suteikta daugiau įgaliojimų. 

- Narkomanai, pedofilai, vyrai, trankantys savo moteris. Žmonėms nerūpi, kol 
tai nepaliečia jų pačių. Bet mums neleidžiama suimti tokių į geležinį gniaužtą, nes 
tada kils velniškai daug zyzimo. Papasakosiu tau vieną dalyką. Ar turi sveikatos 
klausytis seno kartėlio apimto mento? 

- Žinoma, - tai buvo įdomu. Niekas kitas negalėjo labiau nei jis pritarti, kad 
mentai turėtų būti griežtesni smurtautojams prieš moteris. 

Policininkas užsivedė. 

— Aš į savo darbą žiūriu rimtai. Tikrai bandau sustabdyti padugnes, kurios 
baigia apsemti šitą miestą. Taigi kažkurią čia dieną jie mane įsodino važinėti 
kartu su mergaičiuke. Tik ką atėjusia iš Aukštosios policijos mokyklos, visai be 
patirties. Laiba, liauna mergaitė. Galva neišneša, kaip jie šiais laikais verbuoja. 
Kad ir kaip ten būtų, mes buvom nusiųsti į naktį veikiančią krautuvėlę, kur pa- 
trakęs girtuoklis pradėjo burnotis prieš darbuotojus. Reikalas tas, kad aš vyruką 
atpažinau. Senas boksininkas, žiauriai stiprus. Agresyvus kaip paauglys. Bet 
mano bendradarbė situacijos tiksliai nesuvokė. Prasidėjo muštynės. Girtuoklis 
boksininkas šoko ant jos. Ji nesugebėjo atsilaikyti. Toliau viskas dar blogiau. Jis 

šoko ir ant manęs. O kai buvom jį bepatiesią, o tatai, pasakysiu, nebuvo lengva, 
viskas dar labiau susimovė. Dėdulė buvo kaip reikiant įsikarščiavęs, stiprus 
kaip žvėris, kumščiais švaistėsi kaip koks prakeiktas Muhamedas Ali. Pažiūrėk 
į Mano nosį. 

Policininkas padarė pauzę. Niklas buvo įsijautęs į pasakojimą. 

— Kas nutiko? 

- Jis man žiebė. Jeigu būčiau buvęs su kolega vyru, pavyzdžiui, kuo nors iš savo 
įprastos chebros, to niekad nebūtų įvykę. Bet dabar kartu buvo ta mergaičiukė, ir 
mums nepavyko to seno pirdžiaus patiesti įprasta tvarka. Jis paprasčiausiai buvo 
per kietas. Taigi teko griebtis guminių lazdų. Kūlėm iš peties. Kol parvertėme 
ir galėjome uždėt antrankius. 

Dar viena pauzė. Policininkas nurijo. Akyse vėl sušmėžavo rimtis. 

— O dabar kalbama apie sumušimą. Ar supranti? 

Niklą toks posūkis nustebino. Tai atrodė asmeniška. 

— Žinoma. Skamba visai sumautai. Juk tik atlikote savo darbą. 

- Čia jau kalba apie visuomenės žlugimą. Jeigu policija leidžia daugybei agre- 
syvių senių vaikščioti aplinkui ir laisvai daryti ką panorėjus, kas tuomet jiems 
pastos kelią? Jeigu policija leidžia daugybei narkomanų platinti narkotikus, kas 
tuomet užkirs kelią, kad jaunimas nemirtų pirma laiko? Jeigu policija nieko 
negali padaryti žmonų mušeikoms, kas tuomet užtikrins, kad nekaltos moterys 
nebūtų žeminamos? 

Niklas linksėjo į taktą su žodžiais. Paskutinis policininko pasakytas dalykas 
jam diegė. Tai buvo didesnis reikalas, nei jis suvokė, - padėtis Švedijoje buvo 
prastesnė, nei jis tikėjosi. Jei policija neatlieka savo darbo. Kas tuomet jį at- 
liks? 

Jautėsi girtas. Policininkas tęsė prakalbą apie visuomenės žlugimą. Niklo 
mintys nušuoliavo kitur. Ir vėl: jei mentai to netvarko, tuomet kažkas kitas 
privalo tai sutvarkyti. 


Vakaro laikraštis 


Pensininkas, sumuštas gumine lazda, - apkaltintas. 


Du policininkai guminėmis lazdomis beveik iki sąmonės netekimo sumušė pen- 
sininką. Vėliau jie jį apkaltino. Bet stebėjimo kamera atskleidžia, kaip būtent po- 
licininkai sumušė 63-ejų vyrą. 

Vakaro laikraštis gavo parduotuvės stebėjimo kameros vaizdajuostę, kuri rodo, 
kaip policininkai mažiausiai dešimt kartų gumine lazda smūgiuoja pensininkui 
Torstenui Joransonui. Juosta taip pat buvo perduota prokurorui. 

Vaizdai stebėjimo kamera buvo užfiksuoti visą parą dirbančioje parduotuvėje 
Aspudene, pietų Stokholme. 

— Tikiuosi, kad už tai bus atsakyta. Policininkai negali šitaip elgtis, - teigia 
Torstenas Joransonas. 


Gynėsi 
Iš savo buto Akselsberge jis sėdo į automobilį ir nuvažiavo į parduotuvę nusipirkti 
cigarečių. Bet parduotuvės darbuotojas jam cigarečių nepardavė, nes jis neturėjo 
užtektinai smulkių banknotų. 

— Aspudeno bankomatas išdavė tik penkiašimtinėmis, - pasakoja Torstenas 
Joransonas. 

— Po to prisistatė policija. Jie pradėjo mane mušti guminėmis lazdomis. Visą 
kūną. Gindamasis kiek galėjau, tiek daviau atgal. 

63 metų Joransonas buvo suimtas ir nuvežtas į Šerholmeno policijos nuovadą, 
o paleistas tik vidury nakties. 


Paimta filmuota medžiaga 
Kitą dieną jis nuvažiavo į Hudingės ligoninę, kad būtų užfiksuotos jo žaizdos. Po 
to padavė pareiškimą dėl policininkų elgesio. 

Policininkai savo ruožtu surašė pareiškimą Joransonui. 

Filmuota medžiaga, kurios iš policijos pareikalavo Vakaro laikraštis, rodo, 
kad iš visko sprendžiant Joransono versija yra teisinga. 

Iš vaizdų aiškiai matyti, kaip du policininkai savo guminėmis lazdomis keletą 
sykių talžo Joransoną per visą kūną. 


Bertas Kantvelas 
bertas.kantvelasdvakarolaikrastis.se 

Žurnalistai yra žmonijos žiurkės, apsimetėliai teisuoliai lesbiai komunistai po- 
litikai yra žemės tarakonai, o policijos vidaus tyrėjai yra pasaulio kraujačiul- 
piai. Jie gyvuoja iš kitų nuopuolių. Jie mėgaujasi išdavyste: spjauna į lojalumą, 

orumą ir pagarbą. Nuvilia Švediją. Nuvilia visus, dirbančius geresnės šalies 
vardan. 

Tomas žinojo, kad dauguma policininkų, kurie labiau mėgo policijos darbo 
konfrontacinę pusę ir kurie ne tik trynėsi prie rašomojo stalo arba pabrukdavo 
uodegą, kai tik įkaisdavo atmosfera, kada nors per savo karjerą tapdavo vidaus 
tyrimo objektais. Tai įėjo į scenarijų, policijos žinyba buvo priversta kartkartėmis 
inscenizuoti šiek tiek savikontrolės, kad politikai ir visuomenė būtų patenkinti. 
Bet kartais reikalai tapdavo rimti - kai įsikišdavo žiniasklaida. Kai žurnalistai, 
nulį išmaną apie gyvenimą gatvėje, pradėdavo aiškintis, kritikuoti, medžioti. 
Varovų pasekmės nejaudino - jiems buvo nė motais, kaip viskas baigėsi kon- 
krečiam policininkui, kurio galvos jie norėjo ant lėkštutės. Žiniasklaida turėtų 
būti uždrausta. 

Todėl jo išties nenustebino, kai, praėjus trims dienoms po straipsnių „Vakaro 
laikraštyje“, „Eksprese“, „Metro“ „Mieste“ ir, aišku, daugybėje kitų laikraščių, 
savo laiškų skyrelyje pamatė voką. Vidaus tyrimų skyrius, Stokholmo apskri- 
tis. Žinutė buvo trumpa. Nr. 1187-07. Vyriausiasis apylinkės prokuroras Karlas 
Holmas nusprendė pradėti ikiteisminį tyrimą tavo ir Sesilijos Lindkvist atžvilgiu 
dėl šiurkštaus įgaliojimų viršijimo ir kt. šių metų birželio 11 d. Hegersteno kely- 
je. Toliau vyriausiasis apylinkės prokuroras suteikė pasirašančiajam komisarui 
iš policijos vidaus tyrimų skyriaus (Centrinio tyrimų skyriaus, CTS) teisę tave 
supažindinti su įtarimų apie šiurkštų įgaliojimų viršijimą alternatyva - sunkiu 
sveikatos sutrikdymu. Pagal tvarkaraštį tarnybą birželio 25 d. atlieki dienos metu, 
todėl minėtąją dieną 13.00 val. esi kviečiamas į CTS. Taip pat esi informuojamas 
apie teisę į advokatą per apklausą. 

Nosis po prakeikto girtuoklio smūgio galva tvinksėjo. Jį pykino. 

Bus pradėtas jo tyrimas, o tai galėjo baigtis suspendavimu arba perkėlimu, 
arba dar blogiau - atleidimu iš darbo. Tai galėjo baigtis apkalta dėl įgaliojimų 
viršijimo. Su laišku rankoje jis tebestovėjo priešais pašto skyrelius. Nežinojo, 
ką daryti. 

Dar kartą perskaitė nutartį. Pamatė registracijos numerį. Nr. 1187-07. Mąstė 
apie visus, kuriems teko tai pereiti. 

Suskambo jo telefonas. 

- Laba diena, Andrenai. Čia Stigas Adamsonas. Ar jau atėjai? 

Po įvykio lavoninėje Tomas Adamsonu nepasitikėjo nė per nago juodymą. Ko 
dabar jam reikia? Ar galėtų būti kas nors susiję su žmogžudyste? Labiau tikėtina, 
kad kalba pasisuks apie vidaus tyrimą, apie kurį ką tik sužinojo. Jis tarė: 

— Ką tik atėjau. 

- Puiku. Ar galėtum užsukti į mano kabinetą? Būtų gerai, kad nedelstum. 

Koridoriuje prie kavos automato stovėjo šeši kolegos. Jie pasilabino, Visi 
žinojo. Tai buvo matyti. Jis išsyk pastebėjo, kurie buvo jo pusėje. Diskretiškas 
linktelėjimas, mirktelėjimas, rankos mostas. Bet du iš jų stebeilijosi kiaurai - ir 
tarp viešosios tvarkos policininkų būta kvislingų. Tomas aiškiai pasilabino su 
tais keturiais, kurie buvo jo draugai. 

Adamsono kabineto durys buvo uždarytos. Pagal policijos etiketą tai reiškė, 
kad tikimasi, jog įėjęs jas irgi uždarysi sau iš paskos. 

Tomas pasibeldė. Iš vidaus pasigirdo tylus „užeik“. 

Adamsonas sėdėjo prie kompiuterio nugara į duris. Senas pavargęs storžievis. 
Policijos viršininkas atsigręžė. 

— Sveikas, Andrenai. Gal prisėsk? 

Tomas išsitraukė lankytojo kėdę ir atsisėdo. Rankoje vis dar laikė CTS laišką. 
Stigas Adamsonas pažvelgė į jį. 

— Velniškai liūdna dėl to. 

Tomas linktelėjo. Ar jis gali pasikliauti Adamsonu? 

- Kaip suprantu, jau visi tai žino? 

— Na, žinai, kaip yra. Kalbos greit sklinda. Bet aš tai išgirdau oficialiais kana- 
lais, jie iš to padarė skubų reikalą, bylą išsiuntė tiesiai prokurorui. Jie ir mergaitę 
įtrauks, Lindkvist. 

- Kaip manai? Ar žiniasklaida nurims? 

- Jie visada nurimsta. Bet mums nepasiseks, jeigu įsikiš dar koks prakeiktas 
politikas. Deja, tokie dalykai vidaus tyrėjus dar labiau užčirškina. O paskui 
policijos komisaras dar turi nuspręsti dėl tavo vietos. 

- O kada tai įvyks? 

Adamsonas ant stalo susidėjo abi rankas. Tai buvo grubios rankos. Rankos, 
kadaise nemažai ištvėrusios: tikrai įsidūrusios švirkšto adata, knisusios vėma- 
luose, bet ir kirtusios daugiau smūgių nei daugumos. Jis atsiduso. 

- Aš ką tik su juo kalbėjausi. Jis palauks CTS sprendimo. Jeigu bus iškelta byla 
ir paskelbtas kaltinamasis nuosprendis, esama rizikos, kad gali tekti baigti visai. 
Jeigu jie ikiteisminį tyrimą nutrauks, situacija šviesesnė, bet netgi tokiu atveju 
esama rizikos, kad mums teks tave perkelti. 

Tomas nežinojo, ką pasakyti. 

- Andrenai, aš tik norėjau pranešti, kad visiškai tave suprantu. Aš perskaičiau 
jūsų įvykio ataskaitas ir pareiškimą dėl sveikatos sutrikdymo. Juk iš anksčiau 
žinau, kas Torstenas Joransonas per vienas. Prieš kokius dvidešimt penkerius 
metus jis buvo geras boksininkas. Treniravosi „Linėjoje“. Ar teko girdėti apie 
šį klubą? 

- Žinoma. 

- Tikras bestija. Po to pasuko šunkeliais. O gal jau buvo pasukęs prieš pra- 
dėdamas boksuotis. Nežinau. Bet kokiu atveju jis anksčiau mažiausiai penkis 
sykius yra teistas dėl sveikatos sutrikdymo. Summa summarum - visiškai tei- 
singai pasielgėte panaudoję gumines lazdas. Kitas dalykas, kad ne jūsų kaltė, 
jog naujosios teleskopinės guminės lazdos - tikros gvėros. Ir ne tavo kaltė, kad 
Sesilija Lindkvist per daug išgverus. 

Tomas linksėjo į taktą sulig Adamsono žodžiais. Jis mąstė: „Ar senis bent 
jau keliais žodžiais neturėtų užsiminti apie incidentą lavoninėje?“ Bet nieko 
nesakė. Tik ištarė: 

— Būtent. Jei kaip visada būtume buvę du vyrukai, būtume jį sutvarkę ir be 
tokių guminių lazdų talžių. Aš vertinu tavo paramą, Adamsonai. Tai šildo. Bet 
ar galėtum atsakyti į vieną klausimą? 

— Pasistengsiu. 

- Kas nusprendė, kad aš į pamainą gaučiau tą Sesiliją Lindkvist? Visi, kurie 
mane pažįsta, žino, kad aš nelabai randu bendros kalbos su mergaitėmis. 

- Aš, po teisybei, nežinau, kas priėmė tokį sprendimą. Bet Jungrenas buvo 
priverstas užimti Fransono vietą, nes šis apsirgo. Juk turėjom ką nors paimti. 
Tokia tvarka, žinai. Bet aš pasiaiškinsiu. 

Tomas linktelėjo. Adamsonas nieko nesakė. Bet jo veido išraiška bylojo: mūsų 
pokalbis baigtas. 

Tomas norėjo ką nors pasakyti apie lavoninę. Gauti suvokiamą paaiškinimą. 

Nė žodžio. Jis atsistojo. 

- Dar vienas dalykas, Andrenai. Paimk kelias laisvas savaites. Pasiimk nedar- 
bingumo lapelį iki mėnesio galo ar panašiai. Aš tikrai manau, kad tau reikėtų. 
Bus sunku čia būti. 

Tai buvo įsakymas. 


Tomas namo važiavo aplinkkeliu per Normalmę. Spjovė į Esingės ruožą. 
Reikėjo laiko apmąstymams. Apatinė Flemingo gatvės dalis: airiškos aludės ir 
nedideli restoranėliai. Jis mąstė apie savo ir Jungreno vakarą „Ramovėje“. Viete- 
lės, pro kurias jis dabar važiavo, neatrodė labai prašmatnios. Bet „Ramovė“ - vis 
tiek skylių skylė. 

Tuomet jam dingtelėjo: jis tiksliai negalėjo užčiuopti, bet Jungrenas buvo 
keistas. Pirmiausia neatstojo, kad jie po darbo eitų išgerti alaus. Paskui, jiems 
jau sėdint „Ramovėje“, pleveno jausmas, lyg jis būtų neturėjęs jam ką pasakyti. 
Jungrenas nebuvo iš šnekiųjų - vis vien jie taktiškai neskubėdami pasikalbėdavo, 
persimesdavo vienu kitu žodžiu. Analizuodavo dieną. Skųsdavosi viršininkais, 
niekam tikusiais kolegomis. Įvertindavo vietelės moteris. Bet vakar Jungrenas 

pasirodė išsiblaškęs. Šokinėjo nuo vienos temos prie kitos, keletą kartų pradė- 
davo kalbą apie tą patį dalyką - girtuoklio boksininko situaciją. Visa tai gal ir 
būtų normalu, jei ne jo komentaras po valandėlės, likus keletui minučių, iki 
juos užkalbino tie vaikinukai prie gretimo staliuko. Lyg Jungrenas savo klau- 
simą būtų išspaudęs. „Tomai, klausyk, juk ant manęs nepyksti? Aš juk sakau: 
buvau iškviestas į kitą reikalą, tai todėl jie pasiuntė tą paną.“ Netgi ir tai nebuvo 
keista - žinoma, jis gailėjosi, kad viskas išėjo taip, kaip išėjo. Tas dalykas, kurį 
jis paskui išspjovė, - po to, kai Tomas papurtė galvą ir pasakė, kad tai nebuvo 
jo kaltė, - buvo velniškai netinkamas. „Andrenai, dabar, kai jie užsuko visą šitą 
vidinį tyrimą, juk baigsi savo knaisiojimąsi po tą Hegerstriomo šūdą?“ 

Iš pradžių Tomas nesuprato, ką jis turi galvoje. Paskui jam dingtelėjo, apie 
ką jis kalba. Jo vienintelis atsakymas nuskambėjo taip: „Aš tebesu mentas. Taigi 
tęsiu tai, ką daro mentai.“ 

Tomas važiavo Centriniu tiltu Šliuzo link. Kairėje driekėsi Ridarholmenas ir 
visi teismai. Ten jie teigė vykdą teisingumą Švedijoje. Jie sakė, kad ponia Justicija 
akla. Tikra tiesa, ji buvo akla. 

Jis susumavo faktus. Kažkas ištrynė dalį jo raporto. Kažkas ištrynė dalį teismo 
medicinos gydytojo skrodimo ataskaitos. Adamsonas norėjo sustabdyti juodu su 
Hegerstriomu, kad jie nenufotografuotų lavono. Tada išlindo dar vienas dalykas: 
būnant lavoninėje jį kvietėsi Jungrenas - bandė pasiimti į užduotį, tauškė kažką 
apie vagiliautoją Miorbio centre. Negana to, kad prašė jį liautis knaisiojusis po 
žmogžudystės tyrimą, galbūt net bandė ir apgauti. 

Surinktų faktų analizė: makaulėje išsirikiavusios keistenybės vedė prie vie- 
nintelio paaiškinimo. Kažkas norėjo jį sustabdyti nuo tolesnių paieškų. Tas 
„kažkas“ gal buvo Jungrenas. Bet kiek galios turėjo Jorgenas Jungrenas, kad 
sugebėtų tai atlikti? Ne, tai buvo ne Jungrenas. O Adamsonas? Galbūt. Tomas 
turi išsiaiškinti daugiau. 

Bet dabar jis išmetė iš galvos šį klausimą. Pats privalo kažką daryti. Prie Šliuzo 
apsisuko 180 laipsnių kampu. Važiavo priešinga kryptimi. 


Po dvidešimties minučių jis išlipo iš automobilio prie Danderydo lavoninės. 
Dangus buvo giedras. Nosį vis dar žiauriai sopėjo. Jis galvojo apie šaldymo patal- 
pos kvapą. Mąstė apie Hegerstriomą. Staiga persigalvojo. Vėl įsėdo į automobilį. 
Paskambino Hegerstriomui. 

Šis neatsiliepė. Tomas įkalbėjo žinutę: „Sveikas, čia Andrenas. Šiandien nu- 
tiko daugybė šūdo. Gal jau apie tai ir žinai, bet paskui papasakosiu. Kad ir kaip 
ten būtų, dabar mąstau užeiti pas teismo medicinos gydytoją. Čia tik tam, kad 
žinotum.“ 

Padėjęs ragelį prisiminė Hegerstriomą iš tiesų esant priešą. Jo praeitas gyve- 
nimas buvo nelojalumas policijos kolegų atžvilgiu. Tie vidaus niekšai. 

Jis įėjo. Laukiamajame ir registratūroje tuščia, lygiai kaip ir praėjusį kartą. 

Jis paspaudė skambučio mygtuką registratūroje. Atėjo Kristianas Nilsonas, 
skrodimo technikas. Jis atrodė nustebęs. 

- Labas, kuo galėčiau padėti? 

- Čia lankiausi prieš keletą dienų. Esu Andrenas iš pietinio policijos komi- 
sariato. 

- Taip taip, dabar atpažįstu. 

Ne tokia jau nelaukta reakcija iš žmogaus, kuris anksčiau jį yra matę tik 
uniformuotą. Lyg apsirengęs civilio rūbais jis būtų visai kitas žmogus. Bet tu- 
rint galvoje incidentą, susijusį su Adamsonu, šito mažiaus skrodimo techniko 
atmintis turėtų būti geresnė. 

- Tu esi Kristianas Nilsonas? 

- Taip. | 

Tomas pritildė balsą. Nėra reikalo per garsiai kalbėti. Nilsonas galėjo imti 
nerimauti pagalvojęs, kad kas nors gali įeiti į laukiamąjį ir nugirsti. 

- Tu dalyvavai atliekant to lavono, kurį mudu su kolega apžiūrinėjom čia 
lankydamiesi pastarąjį kartą, skrodime? 

- Aš tiksliai neprisimenu, pastaruoju metu buvo daug darbo. 

- Gerai. Tuomet aš galiu papasakoti, kad dalyvavai ir kad tai nurodoma skrodi- 
mo ataskaitoje. Numirėlio veidas buvo beveik neatpažįstamai sumuštas, vyrukas 
buvo be dantų, taigi mums reikia daugiau medžiagos atlikti identifikacijai. Gal 
galėtum man pasakyti vieną dalyką? Ar buvo kas nors ypatingo, susijusio su 
aukos dešiniąja ranka? 

- Kaip kad prisimenu, per aną tavo apsilankymą čia buvo šiek tiek chaoso. Ir 
išsyk galiu pasakyti, kad neprisimenu visų to skrodimo smulkmenų, deja. Bet 
jeigu nori, galiu atsinešti savo kortelę, galėsi pažiūrėti, kas joje parašyta. 

Tomas svarstė šią alternatyvą. Skrodimo technikas atrodė pasipūtęs, bet nega- 
lima garantuoti, kad jis kažką slepia. Juk kai įšvilpė Adamsonas, tikrai turėjo būti 
kėista. Tomas paprašė atnešti ataskaitą. Vis esama galimybės, kad šioje versijoje 
adatų dūrių žymės bus paminėtos. Jis grįžo po trijų minučių. Be ataskaitos. 

- Deja, ataskaitos negaliu rodyti. Kaip kad suprantu, tu nebepriklausai tyrėjų 
grupei. 

Tomas mąstė: „Jeigu čiuvas dar kartą pasakys „kaip kad“, vošiu, net kaktikaulis 
įlinks.“ Tada nukirto: 

- Atvesk savo viršininką, Bengtą Gantzą. Dabar, prašau. 

Skrodimo technikas pažvelgė jam į akis. Apsisuko ir dingo už durų. 

Po dešimties minučių į laukiamąjį įėjo aukštas, liesas vyras. Tokiu pat ligoni- 
nės chalatu kaip ir Nilsonas. Tomui knietėjo, kodėl jis taip ilgai užtruko. Arba 
gydytojas buvo užsiėmęs knaisiojimusi kieno nors viduriuose, arba baiminosi 
savo riebios klaidos skrodimo protokole. 

Trys lėti žingsniai. Lyg būtų bandęs vaizduoti orų. 

— Sveiki. Esu Bengtas Gantzas. 

Ramus balsas. 

- Nenoriu pasirodyti nemalonus, bet mus pasiekė informacija, kad tu ne- 
priklausai tyrimo grupei, atliekančiai šį ikiteisminį tyrimą. Taip susiklosčius 
situacijai mūsų slaptumo reglamentai neleidžia tau pateikti kortelių medžiagos, 
ataskaitų ar panašiai. 

Tomas mąstė: „Dėdulės gydytojo kalba bobiškesnė nei kokio pompastiško 
gynybos advokato.“ Jis bandė pats save raminti. 

- Suprantu. Bet turiu labai paprastą klausimą. Atrodo, kad skrodimo ataskai- 
toje užmiršote tam tikrą informaciją. Turiu omenyje pastebėjimus ant dešiniosios 
aukos rankos. Ar ką nors ypatingo apie tai prisimenate? 

Tiesą sakant, atrodė, kad gydytojas mąsto. Jis užsimerkė. Bet tai, kas pasigirdo, 
buvo visiškai kas kita. 

- Kaip jau sakiau, deja, apskritai negalime komentuoti šios bylos. Apgailes- 
tauju. 

Tomo nuomone, Gantzo bandymas išspausti užglaistančią šypseną buvo pats 
nenuoširdžiausias dalykas, kokį tik jam yra tekę matyti. 

- Gerai. Tuomet pabandysiu kitokią taktiką. Žinau, kad ant aukos dešiniojo 
dilbio buvo adatų dūrių žymių. Mažiausiai trys, ant beplaukės rankos dalies, per 
maždaug pusantro decimetro nuo riešo. Mano kolega Hegerstriomas gali taip pat 
paliudyti, kad žymės buvo. Dabar tau suteikiu labai paprastą galimybę pakeisti 
skrodimo ataskaitą, kad nereikėtų sėsti dėl tarnybos pareigų neatlikimo. Didelio 
tokio, be to. Ką pasakysi? Mano pasiūlymas visiškai veltui. 

Šiek tiek suveikė. Bet ne tiek, kiek tikėjosi. 

Gydytojas giliai kvėpavo. Metė savo oficialią kalbą. 

- Ne. Ar nesupranti, ką? Mano ataskaita visiškai teisinga. Nebuvo jokių adatų 
žymių. Jokių apsvaigimo nuo narkotikų ženklų. Nieko panašaus. Ir esu dėkingas 
už insinuaciją, kad esą būsiu neatlikęs tarnybinių pareigų. 

Tomas nieko nesakė. | 

- Paprašysiu tave išeiti. Tai pradeda darytis didžiai nemalonu. 

Visi pavojaus varpai gaudė. Visos nuojautos teigė tą patį. Daugiau nei de- 
šimt metų gatvėje išlavino įprotį pamatyti signalus, kai kas nors ne visai gerai. 
Pajusti atmosferą, kai kas nors bando suregzti istoriją. Tuos mažus ženklus, kai 

kas nors meluoja. Akių judesius, prakaito lašelius ant kaktos, perdėtus jausmų 
protrūkius. 

Gantzas neparodė jokių fizinių tikro susinervinimo požymių. 

Buvo aišku kaip dieną - dėdulė gydytojas apie kažką meluoja. 


Vos grįžęs namo Tomas nuėjo prie savo kadilako. Pasirideno į nuosavą pasaulį. 
Bandė išjungti mintis. Per daug mėšlo. 

Nors gal taip buvo visuomet - tai yra pilna mėšlo. Tik kad kartais išeidavo 
taip, jog visas mėšlas sukrisdavo vieną ir tą patį mėnesį. 

Mintys nuskriejo prie tyrimo. Hegerstriomas buvo paprašęs VKTL pabandyti 
išskaityti paskutinį telefono numerio skaitmenį. Laukdamas atsakymo jis patikri- 
no numerius iš tų sąrašų, kuriuos buvo gavęs iš „Telenor“ ir „Telia“ dėl tų dviejų 
papildymo kortelių abonementų. Tomas negalėjo susilaikyti - nors Hegerstriomas 
ir buvo priešas, jam paskambino. Hegerstriomas išgvildeno, kieno „Telenor“ 
kortelė, - Hanos Barani, devyniolikmetės iš Hudingės. Mergina sakė, kad birželio 
trečią dieną buvusi paskutinio skambučio šventėje, ir koordinatės buvo teisingos. 
Ji judėjo tarp bokšto Hudingėje ir Siodermalmėje. Hegerstriomas vis vien apklausė 
merginą, nors ir nebuvo jokio pagrindo manyti ją turint ką nors bendra. 

Bet „Telia“ abonementas tebebuvo neaiškus. Skambinta vos tris kartus - tru- 
putį keista, kad tiek mažai. Hegerstriomas patikrino tuos tris numerius. Jie buvo 
Fridos Ulson, Rikardo automobilių serviso ir Klaso Rantzelio. 

Jiems paskambino. Prisiskambino Fridai Ulson ir į servisą. Nė vienas jų ne- 
turėjo supratimo, kieno papildymo kortelės numeris tai galėtų būti. Su Klasu 
Rantzeliu Hegerstriomui susisiekti nepavyko. Jie trypė vietoje. 

Tomas bandė susikaupti ties automobiliu. Krapštinėjo spyruoklę. Ši turėjo 
suteikti superkomfortą, garantuoti minkštesnį važiavimą nei visais pasaulio 
citroenais. Bet kartu jis privalo įtempti - nevalia, kad kadilakas atrodytų lyg 
koks prakeiktas nelegaliose lenktynėse ropojantis automobilis. 

Suveikė. Mintys apie mėšlą išsisklaidė. Jo energiją perėmė automobilis. 


Po dviejų valandų namo grįžo Osa. Iškart įniko suktis virtuvėje. Ėmė gaminti 
valgį. Tomas žinojo - greitai turės jai papasakoti. Jiems valgant ji pasakojo apie 
sodą pavasarį ir kolegas, kurie vienas kitam nerodo pagarbos. Vėliau ji dar 
palietė ir jų didįjį projektą - įsivaikinimą. Buvo susisiekę su agentūra. Greitai 
jie apsilankys jų namuose. Galbūt, galbūt, galbūt jiems po keleto mėnesių nu- 
sišypsos laimė. Tomas negalėjo susikaupti. O turėtų - įvaikinimas svarbu. Osa, 
tiesą sakant, irgi svarbu, bet jis tai pamiršdavo. Vienintelis dalykas, apie kurį jis 
mąstė: kodėl neperskambina Hegerstriomas. 

vaitę pažiūrėdavo keletą filmų, taigi jai teko leistis į kompromisą, kad ant sofos 
priešais televizorių priviliotų ir jį. Kadrai apie policiją buvo nieko verti. Nors 
scenos su ginklais atrodė visai įtikinamai. Rodės, kad pagaliau jie bus suvokę, 
jog patyręs mentas niekuomet nešauna ištiesta ranka. Bloga atatranka - įsitaisai 
tenisininko alkūnę. 

Gulti nuėjo anksti. Buvo tik vienuolika. Ji pririedėjo arti. Osa kažkada jam 
sukeldavo tokį geismą. Dabar jie vos begalėjo kalbėtis, kartu nebesijuokė tokiu 
pat būdu, jų seksualinis gyvenimas nebuvo normalus - jis jos nebegeidė. 

- Šįvakar esu pavargęs. Atleisk. 

Gilus jos atodūsis. Ji žinojo jį žinant, kokia ji nusivylusi. Taigi tik dar blogiau. 

Jie užgesino lempą. 

Jis negalėjo užmigti. Vėl apie viską mąstė. Per vėlu eiti prie automobilio - 
niekad gerai neparemontuodavo pavargęs. 

Kambaryje nebuvo visiškai tamsu. Pro roletų apačią prasisunkė šviesa. Jis 
atsimerkė. Galėjo įžiūrėti kėdę, kurią nuolat nukraudavo drabužiais. Osos veidą. 
Žiūrėjo į lubas. Bandė nusiraminti. 

Suskambo telefonas. Mestelėjo žvilgsnį į radijo laikrodį - pusė trijų. Kas, po 
paraliais, tokiu metu skambina? Tomas grabaliojo ragelio. 

Ramus vyro balsas tarė: 

- Ar čia Tomas Andrenas? 

Tomas balso neatpažino. Osa šalimais susimuistė. 

- Taip, - tarė jis tyliai. : 

- Eik prie lango. 

Tomas atsistojo. Vien tik su trumpikėmis. Kilstelėjo roletą. Lauke pradėjo 
švisti. 

- Stoviu po gatvės žibintu tiesiai priešais jūsų namą. Tik noriu, kad žinotum, 
jog mes čia nuolat. Netgi kai namuose viena Osa. 

- Ko, velniai griebtų, nori? 

Tomas kitoje gatvės pusėje, maždaug už dvidešimties metrų, pamatė vyrą 
tamsiais drabužiais. Tai turi būti jis. 

- Baik knaisiotis po dalykus, su kuriais neturi nieko bendra. 

— Ką? Kas tu toks? 

— Baik knaisiotis tame, ką radai Akselsberge. 

— Kas tu toks? 

Telefono tyla jam rėžė ausį. 

Tomas dar kartą žvilgtelėjo į drabužių šūsnį ant kėdės. Ar ten zuli i ir tarny- 
binis ginklas? 

Tada vėl pažvelgė lauk. Vyro po žibintu nebebuvo. 
Žinojo, kad nėra prasmės eiti laukan ir ieškoti. 
Žinojo būtent dabar nenorįs Osos palikti vienos. 

Mahmudas jautėsi naivesnis už dvimetį. 

Jie susitiko „McDonald's“ Sergelio perėjoje. Šiaip jau Mahmudui centriniai 
kvartalai patiko. Prisiminė paskutinius metus pagrindinėje, kai su draugeliais ten 
tampydavosi dažniau nei namuose. Reidai per „Ahlėns“, „Intersport“ ir „Pub“. 
Prieš toliau patraukdami Karaliaus gatve, nusėsdavo „McDonalds“ pasipildyti 
energijos. Žemyn Sturės aikštės link. Gąsdindavo bembiukus: vogdavo jų pūkines 
striukes, susirinkdavo mobiliuosius, prisišvilpdavo greito pinigo. Nerūpestingos 
akimirkos. Tuomet jie buvo karaliai. Tuomet pliuškiai baiminosi. Anais laikais, 
kai cypė atrodė toliau nei, tipo, Sundsvalis. 

Nors dabar, einant susitikti su Giurhano „Born to be hated“ berniukais, jį 
pykino. Pilve lyg nuolatinis šlykštus boksas. Gal ženklas. 

Mobilieji, TV žaidimas, autobuso nuolatiniai ir DVD filmai parduoti už 
nerealiai numuštas kainas. Inshallah - jis dėkojo tam dievui, kurio netikėjo, už 
TV žaidimų rinką ir Babako tėvuko skylę. Bet su tais daiktais toli nevažiuosi. 
Susikrapštė devynis gabalus. Irgi bybys. Tikrai negalėjo prašyti abu. Jeigu jis 
tik būtų turėjęs ką nors prastumti, tikrai tai būtų padaręs: anabolų, hašo, bet 
ko - netgi heros. Bet jis nieko nebeturėjo: prakalė net savo sporto salės kortelę - 
buvo likę devyni mėnesiai - už tūkstantinę. Į Babako tėvo krautuvėlę nunešė 
savo televizorių ir DVD grotuvą. Užsikalė dar keturis gabalus. Galiausiai sulaužė 
savo paties garbės žodį: į lombardą atidavė grandinėlę - ši buvo jo mamos. 
:Susigremžė du gabalus. Jeigu nesugebės jos išsipirkti - jo gyvenimas nevertas 
nė šunšūdžio. 

Vis tiek trūko keturių gabalų. Nusispjauti. Dabar susiveikti daugiau faneros 
neišeina, o laikas lėkė kaip viesulas. Jie privalo sutikti. 

Įėjo. Mėsainių kvapas. Šeimos su vaikais. Už prekystalio - juodašikniai. Tikrai 
pusė jų yra inžinieriai, o likę - gydytojai. Švedėnų Švedija labiau norėjo, kad jie 
keptų mėsainius nei naudotųsi savo žiniomis. 

Giliausiai patalpoje sėdėjo Danielis. Maistą žiaumojo kaip kiaulė. Šalia jo - kiti 
du bičai, kuriuos Mahmudas kartu su juo matė „Hell's Kitchen“. 

Danielis pažvelgė į jį: 

- Sveikas, habibi, ko čia tokia veido išraiška, lyg būčiau atėmęs tavo sesers 
nekaltybę. 

Mahmudas prisėdo. 

- Juokinga. 

Danielis kando per didelius „McFeast“ kąsnius. 

Po stalu nevalingai pradėjo drebėti Mahmudo kairioji koja. Jis tikėjosi, jog 
jie nepastebėjo. Susikaupė - neprarask orumo. Niekada daugiau jų akyse nebūk 
pažemintas. 

Danielis spoksojo. 

- Juokinga? Tai ko nesijuokį, jei taip linksma? 

Mahmudas neturėjo ką atsakyti. 

Jie jį ignoravo. Danielis toliau pliurpė su tais dviem kitais bičais. Vidury 
šnekos jis Mahmudui ištiesė tuščią „McDonalds“ maišelį. Linktelėjo. Gestiku- 
liavo - pakišk jį po stalu. 

Mahmudas išsitraukė banknotus iš vidinės kišenės. Staigiai pakišo juos po 
stalu, sudėjo į maišelį. 

Danielis paėmė maišelį išsiviepęs labiau nei Jokeris „Betmeno“ filmuose. 
Toliau pliurpė su gorilomis. Pakišo ranką po stalu. Staigus žvilgsnis, kad pati- 
krintų banknotų nominalą. Po to - klasikinis triukas: daugiau nežiūrėk apačion, 
o skaičiuok po stalu bendraudamas. Clean. 

Valandėlę užtruko. Klausiamas Danielio žvilgsnis. 

Mahmudas pasilenkė į priekį. : 

- Čia tik devyniasdešimt šeši. Negalėjau daugiau sukrapštyti. 

Danielis sušnypštė: 

- Pyzda tu. Giurhanas sakė šimtą. Pasiimk savo šlykščias babkes. Kitą savaitę 
norim dviejų šimtų. Nejuokauju. 

Maišelis vėl užskrido ant stalo. 

Danielis ir tie kiti du atsistojo. Išėjo. 

Šalia sėdinčios šeimos tėtis spoksojo. 

Mahmudas liko vienas. Vėpsojo į jį. 

- Į ką, po paraliais, žiopsai, senpalaiki? 


Vakare susmukęs ant odinės sofos Babako namuose. Bandė reikalo nesureikš- 
minti. Babakas pasidomėjo: 

- Jie nesveiki, ar ką? Tu jiems duodi devyniasdešimt šešis per dvi savaites, o 
jie nepatenkinti. Ką jie tau gali prikišti, bičiuk? 

Mahmudas vaizdavo šaltą. Beveik vypsojo. 

- Ai, juk žinai. Nenorėjau turėti bėdų. Gal turi žolės, a? 

Mintijo puikiai žinąs, ką jie jam gali prikišti. Buvo pasirengę nuspausti jį kad 
ir rytoj. Ir jie matė, kaip jis apsimyžo. Dabar tik norėjo viską pamiršti. 
svajojo - norėjo būti pakvaišęs kaip Tonis Montana. „You wanna play rough? 
Oookey. Pokšt pokšt pokšt. 

Babakas pliurpė apie tai, kokie nerealūs jie buvo aną vakarą. 

- Tik paimi ir be ceremonijų išmuši tų pedikų dalykėlius. Jie sėdi ir viskas. Ar 
matei tą paną, kur buvo beveik transo būsenos. O Simonas, jis manęs daugiau 
niekad nebandys išdurti. 

Mahmudas norėjo namo. 


Pakeliui. Pavažiavo vieną stotelę metro į Fitją. Į mobilųjį paskambino tėtis. 
Mahmudas jo skambutį atmetė. Dabar neturi jėgų kalbėtis. Tėtis vėl paskam- 
bino. Mahmudas paspaudė begarsį. Paliko skambinti ir nekėlė. Jie juk vis vien 
pasimatys po penkiolikos minučių. 

Priešais jį - dažyta blondinė žiauriai ilgais nagais. Mahmudą tai vežė - kaž- 
kuria prasme pornografiška. Jis mąstė apie savo sesę. Ji jam paskolino penkis 
gabalus. Jų susimatymai išsisijojo iki penktadieninių vakarienių pas tėtį ir su 
mažėle seserimi Dživan kokį sykį kas trečią mėnesį. Bešarui grįžus iš mečetės. 

Džamilos čiuvas irgi buvo sėdėjęs. Esterokeryje už narkotikus. Mahmudas 
niekad jo nemėgo. Jis nebuvo geras Džamilai. Rodos, kad kai kurias merginas 
visuomet traukia kiaulės, o Džamila buvo viena iš tokių. Prieš keletą dienų įvyko 
keistas dalykas: per patį kivirčą, regis, bus įskridęs Džamilos kaimynas. Iškaršęs 
jos bičui kailį, lyg šis būtų koks mokinukas. O Džamilos bernas ne iš tų, kurie 
leidžiasi apdrabstomi šūdu. Mahmudas bandė suvokti, kas įvyko, klausinėjo Dža- 
milą smulkmenų. Ji tik papurtė galvą. Daugiau nenorėjo kalbėti apie šį reikalą. 
„Jis moka arabiškai“, - pasakė ji. Gal vis dėlto esama ir garbingų švedų? 


Mahmudas stovėjo prie namų durų. Tėtis atidarė jam net nespėjus paskam- 
binti. Jis stovėjo ir žiūrėjo pro akutę, ar ką? 

Mahmudas išsyk pastebėjo - kažkas ne taip. Tėčio akyse ašaros. Nervingas. 
Išsigandęs. Išvydęs Mahmudą jį apsikabino. Verkė. Kaukė. 

- Niekad neleisiu jiems tavęs. iš manęs atimti. 

Mahmudas jį nusivedė į svetainę. Pasodino ant sofos. Atnešė puodelį mėtų 
lapelių arbatos. Paglostė jam skruostą. Stipriai apkabino. Kaip ir jis Mahmudą 
tiek daug kartų anksčiau. Ramino. Glėbesčiavo. 

Tėtis papasakojo. Trūkinėdamas. Nerišliai. Nenuosekliai. 

Galiausiai Mahmudas suprato, kas bus nutikę. 

Jie buvo čia. 

Trys vaikinukai. Tėtis atidarė duris. Jie padavė plastikinį maišelį. Perduoda- 
mi pasakė kažką tokio: „Tavo sūnus įklimpo į mėšlą. Jei jis prisidirbs, mes jus 
palaušim.“ 

Maišelyje - kiaulės galva. 

Jo tėčiui. Pamaldžiam vyrui. 


Neįmanoma nulūžti. Mahmudas apsivertė šešis milijonus kartų. Galvoje 
vienintelė mintis - jis privalo surasti Visamą Džibrilą. 

Atsimerkė. Atsistojo prie lango. Pro užuolaidas pažvelgė į gatvę. Prisiminė 
savo pirmuosius bandymus suvesti sąskaitas žirnių spjaudykle septynerių. Jis, 
Babakas ir kiti draugeliai greit suprato, kad žirniai - liurbiams. Perėjo prie timpų, 
pūtyklių ir žvaigždučių. Kartą Babakas netyčia geležiuku pataikė mergaitei iš 
paralelinės klasės į veidą. Pana neteko regėjimo kairiąja akimi. Rasistai mokytojai 
įkišo Babaką į specialiąją klasę. 

Buvo dvi valandos. Greitai pradės švisti. 

Nieko nebus. Jis privalo ką nors daryti. 


Po valandos jis buvo Tegnero gatvėje. Niekas nepaskolino automobilio. Sėdėjo 
apšalęs kaip spydo narkomanėlis naktiniame autobuse į miestą. Planavo prižadin- 
ti tą Joną Balenijų - lupti velnią, kol šis papasakos, kur galima rasti Džibrilą. 

Laiptinės durys apačioje buvo užrakintos. Kurgi ne. Nors mieste ir nevyko 
nieko pavojinga, visiems žuvėdams staiga prireikė durų kodų. Ko jie dėl visko 
tokie peršikę? 

Valandėlę pavaikščiojo gatvėje. Du asmenys lingavo namolio. Jis leido jiems 
praeiti. Tada pakėlė išklibusią šaligatvio plytelę. Lyg treniruodamasis „Fitness 
Center“. Nutempė ją prie durų. Įmetė pro stiklą. Velnias, kad dužo. Tikėjosi 
prižadinęs tik pusę namo. Tada įkišo ranką, atidarė duris. 

Užlipo prie Balenijaus durų. Paskambino. Aišku, dėdulė miega. 

Vėl paskambino. Tyla. Jokio durų grandinėlės žvangesio. Niekas viduje ne- 
šliaužioja. 

Paskambino trečią kartą. Spaudė ilgai. 

Mirtina tyla. | 

Ot pyzda - atrodo, kad Balenijaus nebūsią namie. 

Mahmudas svarstė: pliusai prieš minusus. Jis galėtų pabandyti įsilaužti. Pa- 
sistengti susirasti ką nors, kas nuvestų jį pas Džibrilą. Kita vertus: jei senis Ba- 
lenijus bare ir ketina greitai grįžti namo, jis gali pastebėti savo išlaužtas duris. 
Paskambinti į mentūrą, o ši prisistatytų per dvi minutes. 

Nieko nebus. Per didelė rizika būti susemtam. 

Bet kita idėja buvo geresnė: rodos, antrojo vartininko niekuomet nebūna na- 
mie. Mahmudas prie namo tykojo pusantros dienos. Netgi pasamdė kelis mažius 
kartą per valandą paskambinti į dėdulės duris. Nada reakcijos. 

Jėga. Gal dabar ir išdegs. Įsilauš į Rantzelio butą. Prisirinks nerealiai daug 
užuominų. 

Pirmą sykį nuo tada, kai nusiaubė vakarėlį, jis jautėsi neblogai. Karalėnas vėl 
ant bangos. Atvyksta naujasis jugų numylėtinis. Jis išsikvietė taksą - verta išleisti 
dalį savo sunkiai sukrapštytos faneros. Liepė jį parvežti atgal į Fitją. Nusileido 
į rūsį. Išsitraukė savo laužtuvą. Tuo pačiu kebu atgal į Elsos Brendstriom gatvę. 
Viens du. 

Pusė penkių. Lauke šviesu. Tuščia. Jis stumtelėjo laukujes duris. Šios buvo 
neužrakintos. Sekasi. Ar jie čia, priemiestyje, neturėtų drebint kinkų bijodami 
įsilaužėlių vagių labiau nei Tegnerio gatvėje? 

Ant popieriaus lapelio ant durų parašyta „Rantzelis. Mahmudas žvilgtelėjo 
pro laiškų skylę. Pamatė koridorių. Ar spustelėti skambutį? Ne, gali girdėtis 
likusioje namo dalyje. Sužadins kaimynų įtarimą. Jis išsitraukė laužtuvą. Ranka 
čiupinėjo ieškodamas tinkamos vietos jį įgrūsti. Durys sujudėjo. Buvo atrakinta. 
Keista. 

Ar Klasas Rantzelis namie? Ar jis neužsirakina? Mahmudas įslinko į butą. 

Greitai sau už nugaros uždarė duris. Viduje jį pasitiko tvaikas. Supuvusios 
mėsos. Šūdo. Narkomano landynės garų. Jis veik apsivėmė. Ant nosies užsitraukė 
megztinį. Bandė kvėpuoti pro burną. Kas čia gyvena? 

Bute taip šviesu, kad nereikia nė šviesos jungti. Jis sušuko „alio“. Nė garso. 

Koridoriuje keli nukleišti juodi batai ir dvi striukės. Ant grindų - reklamos 
ir laiškai. Mahmudas stengėsi nieko neliesti pirštais. Dešinėje buvo virtuvė, 
priešais - svetainė, kairėje - miegamasis. 

Pirmiausia - virtuvė: neplautos lėkštės ir stalo įrankiai, nuo purvo parudavusi 
kriauklė. Prie tuščio pieno pakelio stovėjo pakas druskos. Virtuvės stalas nuklotas 
maišeliais, nustatytas makaronų skardinėmis, alaus buteliais ir stiklinėmis. Ant 
grindų - seni cigarečių pakeliai, popieriai, skiautinių takelis, kuris buvo tokio 
purvinumo, jog nebuvo galima įžiūrėti spalvos. Kas čia, tiesą sakant, per kiaulidė? 
Ironija veža: dėdulės įmonė yra krūčiausio bentlio savininkė. Mahmudas atidarė 
spinteles. Beveik tuščios, vos pora stiklinių ir du puodai. 

Po to svetainė. Odinė sofa ir odinis fotelis. Panašūs į Babako. Ant sienos — 
du paveikslai. Viename pavaizduotas trumpai kirptas berniukas su ašara akyje. 
Antrasis atrodė labiau kaip fotografija - lyg generolo. Kelios lentynos su senomis 
enciklopedijomis, koks dešimt kišeninio formato knygų ir aksomo lentelės su 

daugybe pritvirtintų medalių. Negražu. Televizorius, vaizdo grotuvas, per- 
džiūvęs kaktusas ant palangės. Svetainės stalas išdavė Klaso Rantzelio paslaptį: 
keturi penki alaus buteliai, du vyno, vienas puspilnis viskio, puslitris degtinės. 
Čiuvas - tikras perlaka. 

Mahmudas mėšlo nelietė. Dabar nėra laiko. Norėjo kuo greičiau dingti. Ant 
rankų užsitraukė koledžo treningo rankoves. Iš lentynos iššlavė knygas, vien tik 
kad užmestų akį. Nieko ten nerado. 

Galop miegamasis. Metro dvidešimties lova. Atrodė, kad narkomanėlio bus 
gyventa vieno - tik viena pagalvė. Purvina. Apklotas dėmėtas. Paklodė įgeltusi. 
Ant grindų - rytietiškų raštų kilimas, kuris turi būti netikras. Ant lubų - veid- 
rodis. Ant naktinio staliuko atversti pornografiniai žurnalai: pana, čiulpianti 
čiuvui, tampanti antram ir ant jos myžantis trečias. Mahmudas priėjo prie spintų. 
Kažkur juk turi slypėti kas nors įdomaus. Viduje: džinsai, marškiniai, stalčiai, 
kuriuose trumpikės ir kojinės. Medinė dėžė. Jis ją atidarė. 

Freakshow. Į kieno namus jis papuolė, sodomitų draugų ratelio pirmininko? 
Prigrūsta sekso žaisliukų. Vibratoriai - gysloti superbybiai - analiniai kaiščiai, 
prisegamas vibratorius, odinis antkaklis, botagas, kelios plonos grandinės, odinė 
kaukė su užtrauktuku burnai, burną užkemšantis pavadėlis. Latekso marškinė- 
liai, antrankiai, akių raištis, analiniai rutuliukai, lubrikantas, purškikliai, visų 
įmanomų rūšių aliejus. 

Mahmudas - pornografinių filmų spoksotojas, pareigingas musulmonas, 
pornografas. Tėčio vaikas. 

Mąstė: tai jau nesveika. 

Paskui išsiviepė. Seniai kaziai tokie liaušiai. 

Jis toliau eižė spintose. Išmetė senus batus, trikotažinius marškinėlius, krep- 
šius, gramofono plokšteles. Galiausiai - pagaliau - gal kas nors vertingo. Pri- 
tvirtinta prie sienos stirksojo mažutė užrakinta raktų spintelė. Įkišo laužtuvą. 
Truktelėjo. Spintelė atsidarė. Viduje - rakteliai, panašūs į dviračių. Be to - du 
didesni raktai. Lyg kokių kabamųjų spynų. 

Jis gąstelėjo. Nors Rantzelio ir nebuvo matęs dvi dienas, o dėdulė neatsiliepė 
į skambučius, jis bet kada galėjo grįžti namo. Susišlavė didžiuosius raktelius. 

Sekundę stabtelėjo koridoriuje. Ką jam dabar daryti? Gal rakteliai kur nors 
tinka. Bet kur? Jis vėl žvilgtelėjo į juos. „Assa Abloy“. „Tri Circle“. Pažįstama. 
Kaip nuo jo pakabinamosios spynelės ant sporto salės spintelės durų. Kaip nuo 
rūsio patalpos tėčio namuose. Nedidukė idėja, kurią gal ir būtų verta išbandyti. 
Jis išėjo iš buto. 

Laiptais į viršų. Palėpės nebuvo. Laiptais žemyn. Rūsys apgailėtinos būklės. Už 
medinių lentų ir grotų - begalė žuvėdiškų reikmenų. Žieminės striukės, slidės, 

krepšiai, knygos ir dėžės. Kodėl jie viso šlamšto neišmeta? Gal jie tikisi susižerti 
aukso puodą Šerholmeno sendaikčių turgelyje, ar ką? 

Kaišiojo raktelius į kiekvieną spyną. Mintys apie Visamą Džibrilą sumišo 
su mintimis apie tėtį. Giurhano monstriško vypsnio vaizdai maišėsi su kiaulės 
galvomis. Jis jautėsi lyg apsėstas. Rakteliai tiesiog privalo kur nors tikti. 

Jis bandė spyną po spynos. Tikrai po kokios dešimtos nesėkmės vienas tiko 
vieno rūsio spynai. Viduje - pusiau tuščia. Suvyniotas kilimas, kelios dėžės. 
Vienoje - lėkštės, kitoje - pornografiniai žurnalai. 

Toliau bandė antrąjį raktelį. Šis tiko į greta esančio rūsio spyną. Jis mąstė: 
„Rantzelis varė seną triuką - nušvilpk kieno nors kito tuščią rūsį. Mahmudas 
įėjo. Ant grindų - galybė maišų. Ot velnias. Žvilgtelėjo į vieną iš jų - popieriai. 

"Kažkokie skaičiai, įmonių pavadinimai, mokesčių tarnybos laiškai. Jis neturėjo 
jėgų daugiau knistis. Ar tai galėtų būti vertinga? Mąstyti nepajėgė. Pasigriebė 
maišelius. Pakilo į viršų. Lauk. 

Gatvėje gražiai švietė ryto saulė. 

Mahmudas mąstė: „Gal aš vėl trasoje.“ 


Sekmadienio rytas. Mobiliojo laikrodis rodė pirmą. Gražumėlis, jis pamie- 
gojo šešias valandas. Po to prisiminė, kaip jie pasielgė su jo tėvu. Ir kad tėtis jo 
nežadino visą priešpietį. Angelas, kaip visada. 

Jis mąstė apie šią naktį, ji atmintyje atrodė miglota. Ko jis pasiekė? Keletas 
maišelių su šūsnimi popierių. Sveikinimai, Šakaly. Šunio šūdas. 

Bešaras sėdėjo virtuvėje. Jo įprasta Vidurio Rytų kava su penkiais gabalėliais 
cukraus. Drumzlina lyg molio bala. Didelės tamsios akys. Arabiškai: 

- Kaip miegojai? 

Mahmudas jį apkabino. 

- Abu, kaip tu miegojai? Viskas bus gerai. Niekas mums nepakenks. Pažadu. 
Kur Dživan? 

Bešaras pastukseno į stalą: 

- Ji mokykloje. Inshallah. 

Mahmudas iš šaltytuvo išsiėmė sultis. Paruoštą vištienos filė. 

Tėtis nusišypsojo: 

- Žinau, kad treniruojiesi, bet ar tai tikrai tinkami pusryčiai? 

Mahmudas atsakė šypsena. Jo tėtis niekada nesupras, ką reiškia iš tiesų kaupti 
raumenis. Baltymų gausus maistas be trupinėlio riebalų - ne iš jo pasaulio. 

Jie sėdėjo tylėdami. 

Virtuvės stalą nušvietė saulės spindulys. 

Mahmudas mąstė apie tai, koks žmogus būtų jo tėtis, jei jie būtų likę gyventi 
Irake. Didis vyras. 

Tuomet - skambutis į duris. 

Mahmudas tėčio akyse išvydo paniką. 
„Visą kūną persmelkė baimė. Mahmudas nuėjo į miegamąjį. Išsitraukė seną 
beisbolo lazdą. Kišenėje - kastetas. 

Žvilgtelėjo pro akutę. Tamsus veidas, kurio jis neatpažino. 

Vėl skambtelėjo. 

Tėtis atsistojo už Mahmudo. Prieš atidarydamas jis Bešarui tarė: 

- Abu, būk toks geras ir eik į virtuvę. 

Pašėlusiai pasirengęs. Kad ir menkas dalykėlis iš už durų stovinčio vyruko 
pusės, ir jis jam suknežins kaktikaulį kaip kiaušinį. 

Tada atidarė duris. 

Už durų stovintis vaikinas ištiesė ranką. 

- Salam Aleykum. 

Mahmudas nesupratęs. 

- Ar neatpažįsti manęs? Lankėm tą pačią mokyklą. Visamas Džibrilas. Gir- 
dėjau, kad manęs ieškai. 

Tolėliau juokėsi Bešaras. 

- Visamai, šimtas metų. Sveikas atvykęs! 

Šiandien bėgdamas savo maršrutu Niklas jautėsi saugesnis. Buvo nusipirkęs dvi 
poras blauzdų apsaugų, iš tikrųjų skirtų futbolininkams. Apsivyniojo jas aplink 
blauzdas. Sumažino riziką būti įkąstas žiurkės. 

Jis mąstė apie savo košmarus. Mąstė apie Klasą, kuris buvo miręs. Apie 
mamą. " 

Jis mąstė apie savo vizitą į atvirą suaugusiųjų psichiatrijos kliniką Šerholmene. 
Mama jį privertė. 

- Nuolat skundiesi, kaip blogai miegi ir kad sapnuoji galybes košmarų, - tarė 
ji kaltinamu balsu. - Ar nereikėtų tau pasiieškoti pagalbos? 

Ji nesiliovė niurzgusi, nors Niklas net nebuvo pasakojęs, apie ką iš tikrųjų 
būna sapnai. Tokios pagalbos jam nereikėjo, tai - ne jam, bet va migdomųjų 
piliulių neatsisakytų. Naktys buvo sušiktos. Taigi gal vertėtų paklausyti mamos 
patarimo. 2 

Į budintį priimamąjį jis nuėjo vidurdienį. Pamanė, kad tuomet bus mažiausiai 
liaudies, trumpiausia eilė. Klaidinga prielaida - laukiamajame buvo ankšta. Dar 

vienas ženklas, kad šioje šalyje kažkas negerai. Niklas pajuto norą išsyk apsisukti 
tarpduryje. Nebuvo koks silpnas žmogus, kuriam reiktų kitų. Jis - karo mašina, 
tokie pas psichologą tai jau tikrai nevaikšto. Bet pasiliko. Daugiausia dėl to, kad 
jam kuo greičiau būtų išrašyta tų piliulių. Bet dar ir dėl to, kad išvengtų mamos 
niurzgėjimo. 

Fotelis, į kurį Niklui buvo pasiūlyta atsisėsti - gan patogus. Laukė sėdėdamas 
ant nykios medinės kėdės, bet dabar jausmas malonus. Psichologė, psichiatrė, 
gydytoja - ar koks ten dabar tas jos formalus titulas - arčiau prisitraukė savo 
fotelį ir nusiėmė akinius. 

- Na, tai sveikas atvykęs. Esu Helena Halstriom ir čia, budinčiajame prii- 
mamajame, dirbu psichiatre. Kaip suprantu, pats būsi Niklas Brugrenas. Ar esi 
anksčiau į mus kreipęsis? 

- Ne, niekada. 

Jis ją nužvelgė. Gal dešimt metų vyresnė už jį. Į uodegą surišti tamsūs plau- 
kai. Tiriamas žvilgsnis. Rankos ant kelių. Jam parūpo, kokia ji namuose. Šičia ji 
vadovavo, be abejo. O namie? 

- Tuomet trumpai pasipasakok. Aš juk nežinau, kodėl čia atėjai, bet mūsų 
tikslas yra bendrai įvertinti tavo poreikius ir dirbti, kad tau padėtume. Daryti 
viską, kad tau pavyktų pagerinti gyvenimo kokybę. Galime pasiūlyti platų ir 
įvairiaspalvį gydymo spektrą ir pažiūrėsime, kas geriausiai tinka. Galbūt far- 
makologinės arba socialinės psichiatrinės priemonės. Arba ir tai, ir tai kartu. O 
daugeliu atvejų neprireikia nieko. | 

Niklas neįstengė net bandyti klausytis, ką ji sakė. 

- Taigi, Niklai, kodėl čia atvykai? 

- Blogai miegu. Todėl, pamaniau, gal galėtumėte man paskirti migdomųjų. 

Helena vėl užsidėjo akinius. Nesiliovė tyrinėjusi jo žvilgsniu. 

— Kuria prasme blogai miegi? 

- Sunkiai užmiegu ir naktį keletą sykių pabundu. 

- Suprantu, ir kaip manai, kodėl taip? 

- Nežinau. Guliu ir mąstau apie galybę dalykų, o, be to, dar ir sapnuoju 
keistenybes. 

- Ir apie ką gi mąstai? 

Niklas čia atėjo ne tam, kad kalbėtų apie savo mintis ar košmarus. Dabar 
pagalvojo buvęs per daug naivus. Bet tuo pat metu tikrai norėjo, kad jam būtų 
išrašyta tų tablečių. 

— Mąstau apie viską. 

- Apie ką, pavyzdžiui? - Helena šypsojosi. Ji Niklui patiko. Atrodė, kad jai 
ne tas pat. Ne kareivis, kaip jis, bet vis vien, galbūt žmogus, kuris irgi suvokia 
visuomenės klaidas. 

- Daug mąstau apie karą. Ir apie tą karą, dėl kurio čia, namie, niekas nesuka 
galvos. 

- Dabar nebesuprantu. Gal galėtumei paaiškinti išsamiau? 

- Daug metų ištarnavau kariuomenėje. Kovos pulkuose, jeigu taip galima pa- 
sakyti. Ir iš ten parsivežiau daug prisiminimų. Kartais jie man neduoda ramybės. 
Žinau, kad tokį mėšlą reikia pamiršti ir žvelgti į priekį, tai ir darau, taigi dėl to 
nieko. Bet grįžęs namo supratau, kad ir Švedijoje vyksta karas. 

Ji kažką užsirašė. 

- Ar teko patirti prievartos veiksmų karinėje tarnyboje? 

- Tai jau gali tuo neabejoti. 

- Gal tokie dalykai neduoda ramybės? 

- Taip, bet labiausiai mane erzina karas, karas prieš jus. 

- Prieš mus? Ką turi galvoje? | 

- Prieš jus, moteris. Jūs kasdien atakuojamos. Į jus nukreipti atentatai, iš- 
puoliai. Esu tai matęs. Tai vyksta nuolat: gatvėse, darbovietėse, butuose. Ir jūs 
nieko nedarote, kad tam užkirstumėte kelią, bet jūs juk esate silpnoji lytis, tai 
gal nieko keista. Nors visuomenė irgi nė velnio nedaro. Aš dažnai matau, ką 
galėčiau daryti. 

— Ką gi tuomet matai? 

- Aš tiek mąstau, tiek svajoju. Esama daug metodų, keletą jų kažkurį vakarą 
panaudojau. Iš kaimynų buto išgirdau garsus. Nepamiršk, kad aš tokių dalykų 
ekspertas. 

Ji nesmarkiai linktelėjo. 

- Niklai, psichiatrijoje esama įvairių sąvokų. 

- Apie ką tu? 

- Na, įvairių rūšių mintys įvardijamos skirtingai. Kartais mes kalbame apie 
kliedesius. Kliedesiai gali būti laikomi teigiamu simptomu, pavyzdžiui, psicho- 
zių atveju. Esama įvairių rūšių tokių minčių, bet visos jos daugiau ar mažiau 
nesuvokiamos artimiesiems. Pakinta tikrovės supratimas. Tai gali sukelti miego 
sutrikimų ir netgi baimės potyrių. Kartais žmonės, patyrę traumuojančių išgy- 
venimų, arba jei esama kitų veiksnių, gali rodyti tokius simptomus. 

— Kaip tai? 

- Aš manau, kad būtų gerai, jei čia ateitum įprastu metu, o ne į budintįjį 
priimamąjį. Apie savo mintis pasikalbėtum daugiau. 

Ji pradeda peržengti ribą. Jis tenorėjo piliulių. Helena gali kalbėti apie kokias 
tik nori iliuzijas. Niklas matė žiurkes. Jis matė moteris. Jis girdėjo aną policininką 
pasakojant, kad visuomenei neįdomu. Tai ne melas - juk pats policininkas taip 
sakė. Tai nėra joks iškreiptas tikrovės suvokimas, ne koks šiaip simptomas, o tik 
Švedijos supuvimas. 

- Taip, galbūt, bet gal galėtum išrašyti migdomųjų? 

- Deja, esant dabartinei situacijai, negaliu. Bet aš labai rekomenduočiau 
užsirašyti vizito pas mus. Tuomet tikrai galėsime tau padėti. 

- Toks jausmas, kad manęs nesupratai. Bet nieko baisaus. Pats išsiversiu ir jau 
geriau eisiu, galiu pats vienas pasistengti imti geriau miegoti. 

Jis atsistojo. Ištiesė ranką. 

Helena irgi atsistojo. 

— Mano supratimu, skamba puikiai. 

Jie paspaudė vienas kitam ranką. Ji tarė: 

- Tik žinok, kad mes čia visuomet esame, jei tau vėl prireiktų aptarti savo 
mintis. Ar paskirti kito vizito datą? 

- Ne, viskas gerai. Ačiū už sugaištą laiką. 

Jis išėjo. Neketino sugrįžti dar kartą. 


Vėliau jis mąstė apie vaikiną, kuris jam padėkojo užvakar, Mahmudą. Dič- 
kis. Platus kaip „Hummer“. Galva tarsi sprando, kuris buvo tokio paties pločio, 
tęsinys - ant kaklo gyslos lyg kirmėlės. Veidas kvadratinis, plaukai tokie juodi, 
jog atrodė tamsiai mėlyni. Tikriausiai per daug anabolų ir baltymų kokteilių. 
Bet vaikinas buvo nuoširdžiai dėkingas. Pasirodo, kaimyniniame bute gyvena jo 
sesuo. Bičas paskambino į duris pusė dvyliktos nakties. Niklas dėl laiko nesuko 
kaimynės vaikinas atsivedė sėbrų ir nori jam atsilyginti. Kai rakino duris, buvo 
įsitempęs kiekvienas raumenėlis. Vienoje rankoje - peilis. 

Bet kai atidarė, jį pasitiko ištiesta šokoladinių saldainių dėžutė. Mahmudo 
žodžiai arabiškai: „Noriu tau padėkoti. Tu sugrąžinai mano sesei viltį. Daugiau 
turėtų būti tokių, kurie elgtųsi kaip tu.“ 

Niklas dovaną priėmė. 

„Paskambink, jei kada nors ko nors prireiks. Mano vardas Mahmudas. Sesuo 
turi mano numerį. Suveikiu praktiškai visko.“ 

Tai tiek. Niklas vos spėjo sureaguoti. Mahmudas jau leidosi laiptais. Apačioje 
užsitrenkė laiptinės durys. 


Niklas galvojo apie tai, ką darysiąs vėliau šiandien. Nusigaus į moterų pagalbos 
centrą - „Visų moterų namus“. Vakar laikraštyje „Metro“ jis perskaitė straipsnį. 
Prieš kiek laiko kairiųjų partijos įstatymo projektas atkreipė dėmesį į didelę Stok- 
holmo miesto moterų pagalbos centrų apgultį. Buvo pateikta informacijos, jog 
jie privalo siųsti moteris pagalbos kreiptis į kolegas kaimyniniuose rajonuose. Šio 
fenomeno nepavadinsi nei nauju, nei retu. Saugomos gyvenamosios vietos nuolat 

būna užkimštos, tad pagalbos centrai yra priversti pagalbos ieškančias moteris 
išsiųsti į kitas vietoves. 
Tai šokiravo. Daugybė nuviltų moterų. Jos gainiojamos aplinkui lyg gyvulių 
banda. To negalima toleruoti. 

Gal tai jam - ketino juos susirasti, kad pasiūlytų savo paslaugas. Jie, žinodami 
susiklosčiusią padėtį, turėtų susidomėti. Apsauga. Kelio užkirtimas. Saugumas. 
Lygiai kaip toje apsaugininkų įmonėje, kurioje ieškojosi darbo. 


Metro pakeliui į ten. Ką tik nusiprausęs po dušu. Jautėsi gaivus. 

Prieš keletą valandų skambino mama. Bet kalbėjo liguistai - ji buvo visai 
palaužta dėl Klaso. Zyzė papasakosianti mentams. Bet Niklas Ž žinojo geriau. Jei 
jie išpliurps mentams, gali būti galas. 

Ji paklausė jo tiesiai šviesiai: 

— Niklai, kodėl taip svarbu, kad nepapasakotume? 

Jis bandė paaiškinti. Tuo pat metu nenorėjo jos liūdinti. Ramiu balsu atsakė: 

- Mama, turi suprasti. Nenoriu, kad policijai kiltų įtarimų ir jie pradėtų 
knistis mano praeityje. Iš ten turiu nemažai pajamų, kuriomis tikrai susidomėtų 
mokesčių tarnyba. Tai taip bereikalinga. Argi ne? 

Tikėjosi, kad ji supras. 

Niklas užsimerkė. Bandė užmiršti košmarų vaizdus. Kraują ant savo rankų. 
Kaip atrodė Klasas, kai Niklas buvo mažas. Pasaulis nesveikas. Nėra prasmės 
žaisti pagal jo taisykles. Kažkas privalo nutraukti tylą. Kaip pasakė tas mentas, 
kurį jis sutiko „Ramovėje“: „Kalba eina apie visuomenės žlugimą.“ Nepaisant 
to, nelogiška buvo tai, kad jo mama sugniuždyta. Klaso dingimas buvo gražus 
dalykas. Herojiška žmogžudystė, kurią reikėtų šlovinti. O ji to nesuvokė. Ji, dėl 
kurios šis nusikalstamas veiksmas ir buvo įvykdytas. Ji, kuriai iš visų naudin- 
giausia. Ji turėtų dėkoti kaip anas Mahmudas. 

Traukinys galvoje mušė tam tikrą taktą. Jis bandė motiną užmiršti. Prisiversti 
galvoti apie ką nors kita. Savo paties bėdas. Bevaises darbo paieškas. Jo kapitalo 
amžinai neužteks. Velniava, kad jis manė padvigubinsiąs savo nedidelį turtą 
lošdamas: prieš pat grįždamas į Švediją jis užsuko į Makao. Naivus, beprotiškai 
drąsus, apsėstas rizikos. Bet, turint galvoje visas sėkmės istorijas, girdėtas iš 
Kolino ir kitų, gal ir ne taip keista. Rodės, jog visi gali pasidaryti pinigų lošda- 
mi. Išskyrus jį, kaip pasirodė. Pusė jo santaupų dingo prieš jam pavykstant save 
sustabdyti. 

Niklas atsimerkė. Greitai bus metas išlipti. Už langų nuriedėjo Marijos aikš- 
tės peronas. Jis tyrinėjo „Ahlėns“ muzikinių plokštelių reklamą vagone. Mąstė: 
„Čia, gyvenime, kai kurie dalykai amžini. Žvaigždėto dangaus giedra dykumoje, 

amerikiečių sunkumai išmokti užsienio kalbų ir „Ahlėns“ muzikinių plokštelių 
reklama Stokholmo metro.“ Išsiviepė. Malonūs niekada nesikeičiantys dalykai. 
Nors esama dar vieno daikto - kai kurių vyrų nusistatymo moterų atžvilgiu. Jis 
negalėjo išmesti šito mėšlo iš galvos. Tokie vyrai yra žiurkės. 


Išlipo prie Šliuzo. Dar kartą pažiūrėjo adresą ant popieriaus lapelio užpaka- 
linėje kišenėje - Svarteno gatvė 5. Jotos gatve į priekį. Ši buvo paversta pėsčiųjų 
alėja. Liaudis: jaunuolių siaurais džinsais, „Converse“ batais, koledžo megztiniais 
bei palestinietiškomis skaromis ir madingų šeimynėlių su vaikais triračiuose 
vežimėliuose, kurių tėčiai nešiojo akinius plačiomis auselėmis bei kelių dienų 
barzdeles, mišinys. Niklą ir anksčiau buvo pakirtęs šis fenomenas: Švedijoje jauni 
trendžiai palestinietiškas skaras nešiojo lyg tai būtų kažkas kieto, kaip bet kokį 
kitą drabužį. Niklui tai pasirodė lygiai keista, tarsi liaudis lakstytų apsirengusi 
jellabi ir užsiauginusi ilgas barzdas. 

Vasara riedėjo penktąja pavara. Niklas jautėsi esąs namuose. Užsidėjo akinius 
nuo saulės. Mąstė apie visas komą primenančias stebėjimo valandas. Kaitroje. 
Visuomet lengvas smėlio vėjelis, talžantis gūsius į skruostus ir kaktą. 

Jis pasuko į kairę. Įkalne. Svarteno gatvė. Gatvės grindinio akmenys. Seno- 
viška. Penktas numeris - iš išorės atrodė kaip sena bažnyčia. Virš durų nebuvo 
langų, bet aukštėliau - didžiuliai arkiniai langai, kurie viduje turėjo nušviesti 
didžiulį kambarį. Prie laukujų durų - nedidelė išgraviruota metalo plokštelė: 
„Visų moterų namai“. Širdis, moterų simbolis, namas. Gražu. Termoplastiko 
burbule virš telefonspynės nedidukas kameros lęšis. 

Jis paskambino. 

Moters balsas. 

- Laba diena, kuo galėčiau padėti? 

Niklas atsikrenkštė. 

- Esu Niklas Brugrenas ir norėčiau aptarti, kaip pats galėčiau padėti „Visų 
moterų namams“. 

Sekundės dalį moters balsas tylėjo. Niklas tikėjosi, kad spragtels atrakinama 
durų spyna. 

- Deja, mes čia vyrų neįleidžiam. Bet esame dėkingos už visą paramą, kurią 
gauname kitais būdais. Mums galima pervesti pinigų. Arba paskambinti numeriu 
nulis aštuoni šeši šimtai keturiasdešimt keturi nulis devyni dvidešimt penki. Mes 
dirbame darbo dienomis nuo devintos iki penktos. 

Įsivyravo tyla. Ar ji jį išjungė? Jis vis vien pabandė. Kaip tik galima nuo- 
lankiau. 

— Suprantu. Bet, man atrodo, jums reikėtų su manimi susitikti, kad suvoktu- 
mėte. Galėčiau nemažai kuo padėti. - Niklas giliai įkvėpė. Ar jis gali atsiverti? 
Taip, jis nori. Tada tarė: 

- Mane patį užaugino mama, prieš kurią buvo naudojamas smurtas. 

Moteris kitoje kameros pusėje tebesiklausė. Jis girdėjo jos kvėpavimą. Ga- 
liausiai ji tarė: 

"-O,aš suprantu. Tavo mama irgi gali mums paskambinti. Tuo pačiu numeriu. 
Be to, turime interneto svetainę. Deja, negaliu tau atrakinti durų. Mūsų taisyklės 
gan griežtos, tai dėl tų moterų, kurioms padedame. 

klausydamasis savo mamos sriūbčiojimo. Tai, ką jis pastaruoju metu padarė 
prievartą patiriančių moterų labui. O dabar jie atsisako jį įsileisti. Kas čia per 
mėšlas? 

- Nagi, palūkėk. Įsileisk mane. Susimildama. - Jis suėmė laukujų durų ran- 
keną. Traukė. Tai buvo didžiulės durys. 

- Man labai gaila. Netrukus šį garsiakalbį išjungsiu. Tos moterys, kurioms 
padedame, daugeliu atvejų patyrė tokių traumuojančių išgyvenimų, kad net 
nenori matyti vyrų savo aplinkoje. Mes turime tai gerbti, ir tu taip pat. Dabar 
aš išsijungiu. Viso labo. 

Garsiakalbis šiek tiek sukrebždėjo. Niklas vėl paspaudė telefonspynės myg- 
tuką, nors ir žinojo, kad beprasmiška. Ot šūdas. 

Ką jam dabar daryti? 

Žengė kelis žingsnius į Svarteno gatvę. Pakėlė galvą į didžiuosius langus. Gal 
toji moteris gali jį matyti. Suprasti, kad jis tenori gera. Jis mąstė apie pokalbį su 
policininku aną vakarą. Mentai nė velnio nedaro. Kaip dabar atrodo, tai ir „Visų 
moterų namai“ nė velnio nedaro. Niekas nesuka sau galvos. Niekas nejudina nė 
piršto. Visi tik kapituliuoja prieš smurto valdžią. 

Visą priešpietę Tomas vaikštinėjo namie, nieko neveikė. Po to bandė kiek treni- 
ruotis. Nyku. Name pilkumos jausmas. Nusiprausė po šaltu dušu. Net ir tai nesu- 
teikė stimulo, kaip paprastai. Jis pasičiupinėjo nosį. Neblogai sugijo. 

Paėjėjo į maisto prekių parduotuvę ICA. Nusipirko du žurnalus apie automo- 
bilius. Irgi nykius. Įsidrąsino. Paskambino Osai. Papasakojo apie prieš jį pradėtą 
ikiteisminį tyrimą ir kokių pasekmių šis galėtų turėti jo darbui. 

Ji ėmė nerimauti. Labai, labai nerimauti. 

- Bet, Tomai, jeigu tave išteisintų, tuomet juk nieko negalėtų nutikti? 

- Deja, vis vien gali būti, kad privalėsiu pakeisti skyrių. 


153 


- Jo, bet tai skamba ne taip jau blogai. 

- Bet galiu ir darbą prarasti. 

- Juk praėjusiais metais mokėjai draudimą nedarbingumo pašalpai gauti? 

Aišku, kad nemokėjo. Nedarbingumo pašalpa skirta parazitams. Bandė kaip 
tik galėdamas ją nuraminti. 

Visas šis reikalas buvo kokčiai nykus. 

Pirmą valandą atėjo meistras, turėjęs name įrengti signalizaciją. Osa ir dėl to 
klausinėjo, bet jis paaiškino, kad jų apylinkėje padaugėjo įsilaužimų. 

Po valandos - pagaliau - jis pasirideno į tamsą po kadilaku. Prožektoriaus ant 
kaktos šviesos atspindys žaidė važiuoklės paviršiuje. Ši buvo švaresnė už sniegą. 
Delsė paimti įrankius. Valandėlę ramiai gulėjo. Į eilę išrikiavo baimės mintis. 

Lauke stovintis vyras, neaiškus Jungreno elgesys, rizika būti atleistam iš dar- 
bo. Teismo medicinos gydytojas, patvirtinęs, jog ne pro ten išpista ataskaita yra 
teisinga. Viskas yra bullshit. 

Mąstė apie žmogžudystės tyrimą. Tie keli numeriai, kuriais buvo skambinta 
iš papildymo kortelės, niekur nenuvedė. Tomo pokalbis su teismo medicinos 
gydytoju nieko nedavė. Bet vis vien sukėlė reakciją - prie namo stovėjo vyras. 
Rodės, kad Hegerstriomas tebemano, jog jie vis dar turi už ko užsikabinti, bet 
Tomas nesuvokė, už ko. Gal valstybinės kriminalinės technikos laboratorijos 
tolesnė analizė ką nors duos - medžiagos skaidulų, plaukų, odos ląstelių. Nors 
šansai maži. O papildymo kortelės fAumeris turėtų kur nors nuvesti. Apsilakėliai 
ir narkomanai visada naudodavosi papildymo kortelėmis. Papildymo kortelės 
gatvėje buvo užraktų kodų atitikmuo. Jeigu nori saugiai Žaisti, niekada neįsigyk 
registruoto abonemento. 

Tuomet jis ėmė mąstyti apie vieną dalyką. Nenormalu, kad juodu su Hegers- 
triomu to nesugalvojo anksčiau. Gatvės taisyklė tokia: kaip galima dažniau keisk 
papildymo kortelę ir kaip galima dažniau keisk telefoną. Bet kam keisti telefoną, 
jei naudojiesi papildymo kortele? Jo makaulę kaip žaibas nušvietė atsakymas - nes 
visi žinojo, kad pagal papildymo kortelę gali būti susektas telefono serijos nume- 
ris. Taigi - kiekvieno telefono individualus, vadinamasis IMEI, numeris palieka 
pėdsaką abonemente. IMEI numeris visuomet nusiunčiamas tam operatoriui, 
per kurį skambinama kiekvieno sujungto pokalbio metu. Jis nežinojo, ką reiškia 
sutrumpinimas IME!I, bet vienas dalykas aiškus - medžioklė dar nesibaigė. 

Išsirideno iš po automobilio. Atsistojo garaže. Nusiėmė prožektorių nuo 
kaktos. Pasirąžė. Jausmas, lyg būtų atsikėlęs po kiauros popietės drybsojimo 
guolyje. Naujas šansas. Nauja diena. 

Mintis atrodė tokia skaidri. Gyvenimas išsikristalizuoja į keletą akimirkų, ir ši 
buvo viena iš jų. Kryžkelė. Jis gali rinktis. Arba atsisėda ant atsarginių suolelio, 

leidžiasi palaužiamas kelių prasikaltusių niekšelių. Kad padugnės laimėtų. Arba 
juodu su Hegerstriomu tai išnarplioja, net jeigu jis ir rizikuoja prarasti darbą, 
net jei Hegerstriomas ir yra kvislingas. Jie jam ant galvos neužlips. 

Jis vėl paskambino Osai, pasiteiravo, kada ši grįšianti namo. Nedrįso skambinti 
Hegerstriomui iš laidinio namų telefono arba savo mobiliojo. Ji grįš po valandos. 
Svarstė galimybę nuvažiuoti į Krunubergeną, kad asmeniškai su juo susitiktų. 
Bet tai buvo nevykusi mintis - nereikia, kad tas arba tie, kurie jį dabar stebi, 
išsiaiškintų, apie ką jis mąsto. 

Tomas jautėsi per daug užsivedęs, kad galėtų vėl ridentis po automobiliu. 
Atsisėdo į fotelį svetainėje ir laukė. Iš lauko buvo girdėti paukščių čiulbesys. 
Buvo pusė trijų. Vasara šėlo. Apylinkėje tvyrojo ramybė, tik vienas kitas au- 
tomobilis namo gabeno maisto produktų prikrautus maišus ar vežė vaikus iš 
futbolo stovyklų. | 

Jis įjungė strereogrotuvą. The Boss garsiai. 

Tomo galvoje žingsnis buvo žengtas. Gal jis neteks darbo. Gal nutiks dar 
blogesnių dalykų. Bet tai buvo viena iš akimirkų. Kai gyvenimas pasirenka 


kryptį. 

Mahmudas ir Visamas Džibrilas sėdėjo virtuvėje su Bešaru. Nerealu. Neįtikima. 
Visiškai nesuvokiama. Tėtis pasiūlė kavos, norėjo išgirsti, kuo Visamas dabar už- 
siima. Vyrutis atsakė neaiškiai: 

- Užsiimu rizikos kapitalo veikla, investuoju į įvairias įmones. Nusiperku 
visas akcijas arba dalį jų ir bandau šiek tiek perstatinėti. 

Mahmudas šypsojosi. Ryškiai jo tėtis Visamo tariamą verslą suprato taip 
pat puikiai kaip ir neva improvizacijos komikus švedus per televizorių - bet jis 
mylėjo kaimynų berniukus, kurie sėkmę užsitarnavo garbingu būdu. Gaila, kad 
tai buvo melas. 

Tėtis malė liežuviu. Varinėjo senus prisiminimus. Apie iškylas prie ežero į 
Albio stovyklavietę ir Malmės ežero prie Sioderteljės, draugijos „Karavanas“ 
muzikos festivalius, ramadano vakarus musulmonų kultūros būrelio patalpose. 
Anksčiau viskas buvo geriau. Prieš mirštant jo žmonai, Mahmudo mamai. Visa- 
mo tėvai grįžo atgal į gimtinę. „Gal mums visiems reikėtų taip padaryti , - tarė 
Bešaras. 

Visamas pritariamai linksėjo. Tikriausiai kad būtų malonus tėčiui. Mahmudas 
nė velnio neprisiminė. Bet nieko tokio - užtat jam nereikia sukti galvos, ką reiks 
sakyti Visamui. 

Po dvidešimties minučių Mahmudas tarė: 

- Abu, ar tu nieko prieš mus palikti valandėlę vienus? Turiu su Visamu aptarti 
šiek tiek reikalų. 

Tėtis paprašė jo nusiraminti. Pasėdėjo dar penkias minutes. Toliau malė. 


Kai tėtis atsisėdo priešais televizorių svetainėje, Mahmudas uždarė duris. 

- Tavo tėtis tikrai nuostabus. 

— Tai jau tikrai. Esam maža šeima, kaip žinai. 

— Kaip laikosi tavo seserys? 

- Džamila ir Dživan gyvena gerai. Džamilos bernas ką tik išėjo iš cypės. Jis 
tikras paršas. 

- Kodėl? 

- Muša ją. 

- Velnias, betgi žinai, kokių būna. Jie turi, tipo, taip elgtis. Juk žinai, kas 
tokiems cypėj nutinka. 

- Žinau, juk irgi sėdėjau. 

- Girdėjau. Kiek laiko? Ir ko ten nebuvai įvykdęs? 

Mahmudas žvengė. p 

— Pusę metų. Ir aš nepardavinėjau testosterono ampulių. Bet pakanka to, jog 
juodašiknis platus per pečius, kad jį nuteistų. 
laikrodį - „Breitling“. 

- Jau turėtų būti praėję dešimt metų, kai ėjom į tą pačią mokšę? Iš ko dabar 
gyveni? 

— Gyvenimas toks velnioniškai malonus, kad burnoje jaučiu jo skonį, supranti? 
Varau biznį, kaip jau sakiau tavo tėčiui. Rizikos kapitalistas, kažkas tokio. Mano 
pinigai rizikuoja, bet grąžon gali būti nerealaus kapitalo, - jis žvengė iš savo 
paties pokšto. 

Mahmudas žvengė kartu. Vaizdavo malonų. Norėjo, kad vyrukas V. jaustų 
pasitikėjimą. 

Visamas pats save vidury žvengo pertraukė. 

— Bet mano pinigai skirti geram tikslui. Aukoju kovai. 

—- Kovai? 

- Yes, dvidešimt penki procentai eina kovai. Mes, broliai, privalome pradėti 
suprasti, ką šita prakeikta vieta, visa Europa ir JAV mums daro. Jiems čia mūsų 

nereikia, jie nenori, kad mes gyventume kaip geidžiam. Jie nenori vadovautis 
moralinėmis nuostatomis. Tiesą sakant, jei apie tai pagalvotum, tai jie elgiasi 
kaip bedievės beždžionės. Kaip galėjai pražiopsoti kovą? Kokioj planetoj pasta- 
ruosius metus gyvenai? 

- Albio planetoj. 

- Sionistai, JAV, Didžioji Britanija - visi yra mūsų, brolių, prisiekę priešai. Ir, 
žinok, jie manęs dar ieško ir asmeniškai. Serbai. Ar žinai, ką jie su tokiais kaip 
mes padarė Bosnijoje? Jie blogiau nei žydai. 

Gal bičui perkaito smegeninė, ar ką? Juokauja jis? Visamo kalba kaip kokio 
Osamos bin Ladeno. Mahmudas neturėjo jėgų leistis į diskusiją. 

Visamas varė toliau: JAV - didysis šėtonas. Brolių musulmonų pažeminimas. 
Vakarų pasaulio paniekinamas požiūris į visus tikinčiuosius 

Mahmudas tiksliai nebežinojo, ką jam dabar daryti. Ar turėtų išsyk paskam- 
binti Stefanovičiui? Bet jis jokiais būdais nenorėjo sumaišties bute, namuose esant 
tėčiui. Gal geriau pabandyti iš Visamo išgauti kaip galima daugiau informacijos 
apie tai, kur jį būtų galima surasti vėliau. Plius dėl viso pikto sutarti susitikti 
geroje vietelėje. 

Jis gerinosi: 

- Kova svarbu. Kryžiuočiai ir sionistai žemina visą mūsų pasaulį. 

Visamas linksėjo. 

Mahmudas pakeitė pokalbio temą. 

— Dar štai kas: girdėjau apie tavo verslą. Tai todėl norėjau tave susitikti. Turiu 
idėją, kurią norėčiau su tavimi pagvildenti. Gal tau ji patiks. Gal netgi norėsi 
ją paremti. 

- Shit man. Tu tikrai nenustygsti, kai nori susiveikti finansavimą. Aš girdėjau 
iš kokių penkių asmenų, kad manęs ieškojai. Koks tavo case? 

- Kalba eina apie tai, jog reikia kaip nors tvarkyti kirpyklų ir soliariumų 
reikalą. 

Tiesą sakant, pats Mahmudas manė, kad idėja nereali. 

- Žinai gi, visur mieste pilna kirpyklų ir soliariumų. Mano sesuo dirba solia- 
riume. Nesuvokiama, kad liaudis gali taip dažnai kirptis ir degintis, bet kažkur 
tie galai sueina. Beveik vien juodos babkės, kiečiau nebūna. Esama vienos prob- 
lemos - nėra tinklų. Ar supranti? Į 

Visamas atrodė susidomėjęs. 

- Reikia sukurti tinklą, kaip „Seven Eleven“ arba „Wayne coffee“, tik kirpyklų 
ir soliariumų. 

- Klausyk, dėl tinklų reikalai keblūs. Žiauri konkurencija. Per ankšta prasi- 
mušti: tarkim, kaip bandyti sukišti sofų komplektą į Paris Hilton subinę, supranti? 

Nepaimsi ir nepadarysi taip paprastai. Reikia investicijų, kietos rinkodaros ir 
panašių dalykų. Bet tai - įdomi idėja. Šaunu, kad mažumą mąstai apie verslą. Ar 
turi konkretesnių minčių? Pavyzdžiui, kokias vieteles galima būtų supirkti? 

Mahmudas įkvėpė. Dabar priartėjo prie svarbiausio. 

- Apie tai nenoriu kalbėtis čia. Kai gretimame kambaryje sėdi tėtis. Idėja nėra 
juk balta kaip sniegas, švelniai tariant, o mano tėtis - nuolankiausias prieš įstaty- 
mą Žmogus iš visų man pažįstamų. Be to, dabar turiu eiti į sporto salę. Bet turiu 
pasiūlymą: ar negalėčiau rytoj tavęs pakviesti papietauti? Ką apie tai pasakysi? 

Niklui reikėjo išgerti. Užsuko į „Beefeaters Inn“ Jotos gatvėje. Prisėdo prie stale- 
lio. Susivertė dvi nitrazepamo tabletes. Užsisakė butelį „Staropramen“ alaus. Ant 
padėklo nešina buteliu ir aukštu bokalu atėjo padavėja. Lėtai, lyg tai būtų „Guin- 
ness“, supylė alų. 

Niklas apsidairė. Pilna liaudies. Didieji langai atverti į gatvę. Buvo keturios 
valandos. Jotos gatvė keitė charakterį - madinguosius palestinietiškų skarų mė- 
gėjus ir šeimas su vaikais pakeitė kitokios liaudies mišinys. Daugiau Benjamino 
mados: raumeningi vyrai su tatuiruotėmis, pabuvusios panos išsausėjusiais 
plaukais, jauni vaikinukai, vilkintys futbolo marškinėliais. 

Karštyje alus buvo skanus. Dar neišgėręs pusės jis užsisakė dar vieną. „Sta- 
ropramen“ - gyvybės šaltinis. 

Mintis vijo mintį. „Visų moterų namai“ jį išspyrė. Bet prievartą patyrusios 
moterys ką tik sulaukė elitinių pajėgų number one pastiprinimo. Samdomo ka- 
reivio, kuris supjaustė daugiau purvinų vyrų, nei koks apkvaitęs Švedijos mentas 
pajėgė suskaičiuoti. Metas pulti, užduotis - patekti į priešo teritoriją. Dėl to jis 
treniravosi daugiau nei aštuonerius metus. 

Čiupinėjo savo concealed backup knife. Pritvirtintas prie kojos kaip visuomet. 
Siurbčiojo alų. Nuo viršutinės lūpos nusišluostė putą. 

Apskaičiuota: Švedijoje žmonės darbą paprastai visuomet baigia apie penktą. 
Po valandos iš „Visų moterų namų“ turėtų kas nors išeiti. 

Jis užsisakė dar vieną alaus. | 


Lauke vis dar šilta. Žmonės lėtai judėjo Jotos gatve pirmyn ir atgal medžioda- 
mi vietas baruose ir restoranuose. Kol kas atmosfera rami, bet po kelių valandų 


naktį bombarduos garsūs vyrukų šūksniai. 

Jis atsirėmė į tvorą priešais įėjimą į „Visų moterų namus“. Laukė. Buvo be 
penkiolikos penkios. 

Mąstė, kaip prisistatysiąs. Ar išsyk reikės paaiškinti, ko norįs, ar iš pradžių 
bus galima šnektelėti apie ką nors kita. Apsisprendė neminėti savo pokalbio per 
telefonspynę. 

Galiausiai atsidarė laukujės durys. Išėjo smulki moteris, apsirengusi džinsais 
ir džinsiniu švarkeliu. Ant peties kabojo krepšys su rankena, o rankoje ji laikė 
dviratininko šalmą. Jam įdomu, ar su ja jis kalbėjęsis anksčiau. Privalo veikti 
dabar, antraip ji sės ant dviračio ir nurūks. 

Niklas priėjo. 

- Laba diena, mano vardas Niklas ir, manau, galiu jums padėti. 

Moteris atrodė persigandusi. Dairėsi į gatvę. Lyg būtų ieškojusi atsakymo. 

- Ne, tu tikriausiai suklydai. Nemanau, kad esam pažįstami. Geros dienos. 

— Palauk. Mes nepažįstami. Bet aš žinau, kas jūs esate. Jūs darot gerą darbą. 

Moteris bandė šypsotis. 

- Ar tik ne su tavimi kalbėjausi per telefonspynę prieš dvi valandas? Man 
labai gaila, bet nelabai galiu tau padėti. Bet va, imk vizitinę kortelę ir perduok 
savo mamai. 

Pykinimo jausmas. Suglumęs. Sutrikęs. Susinervinęs. Ji ir vėl jį atstūmė. Kuo, 
velniai griebtų, jie užsiima tuose „Visų moterų namuose“? Atsiranda nerealus 
šansas, o joms į jį nusispjauti. 

Jis pakėlė balsą: 

- Turi manimi patikėti, tenoriu jums padėti. Ar negalėtume kur nors nueiti 
išgerti alaus, viską papasakočiau? 

- Deja, dabar turiu važiuoti namo. Geriau mums paskambink, darbo valan- 
domis. 

- Ne, sustok. Noriu papasakoti čia ir dabar. Esu buvęs kareivis. 

Moteris pradėjo eiti dviračio link, šis buvo prirakintas prie tvoros. Niklas 
atsirėmė į ją. 

Sugriebė jos ranką. 

- Sustok. 

Ji apsisuko. Akys išplėstos. 

- Būk geras, paleisk mane. 

Tonas griežtas. Ji - išdavikė. Jeigu neketina labiau pasistengti viso šio reikalo 
labui, gali eit po perkūnais. Jei „Visų moterų namai“ ruošiasi atsisakyti jo pas- 
laugų, jos nenori kovoti. 

Jis jos nepaleido. 

- Sakau paskutinį kartą. Eime ir pasikalbame. 

Moteris ėmė šaukti. Už kelių metrų sustojo dvi kokių dvidešimt penkerių metų 
merginos. Niklas nesuvokė, kur jos buvo prieš tris sekundes. Bet dabar jos, dvi 
vėplos, stovi ir žiopso. Graibosi savo mobiliųjų telefonų. 

Niklas traukė už moters krepšio ant peties. Ji kažką rėkė apie užpuolimą. Jis 
tempė krepšį. Ką nors, velniai griebtų, jis turi iš jos pasiimti. 

Sugriebė. Trūktelėjo. Pasileido tekinas. 

Moteris šaukė. 

Jis bėgo nuokalne. Iš paskos girdėjo šūksnius. Ar čia panos su mobiliaisiais 
telefonais? Toliau, metro link. Beveik nusirito eskalatoriumi. Jausmas, lyg liaudis 
būtų kaukusi. Kažkas bandė jam pastoti kelią. Bėgo peronu. 

Įriedėjo traukinys. Jis įšoko. 

Durys užsidarė. 

Viduje - beveik tuščia. Ramu. Tvanku. Tylu. 

Rankoje - moters krepšys su ilga rankena. 

Atsegė. | 

Popieriai. Darbo kalendorius. Piniginė. Plaukų šepetys. Šūdniekiai. 

Dar kartą patikrino: popieriai. Informacija apie „Visų moterų namus“. Stra- 
tegijų pasiūlymai nukentėjusioms moterims. Tekstų interneto svetainei pasiūly- 
mai. Ir sąrašas - moterų pavardės bei telefono numeriai. Tai gali būti tik vienas 
dalykas - nukentėjusios moterys. Moteriškė, iš kurios jis ką tik išplėšė krepšį, 
būtų joms, matyt, skambinusi. 

Tai buvo didelis reikalas. Kanalas. Dešimt pavardžių moterų, kurioms Niklas 
gali padėti. Dešimt vyrų, besislepiančių už pavardžių, kurie dar pasimokys. 

Dviejų minčių kombinacija galvoje: jis juos suras. Jis juos pamokys. 

Niklas suprato savo pašaukimą. Savo misiją. Viskas turi prasmę. Puolimas 
prasidėjo. 

Didysis klausimas: kiek tai bus pavojinga Osai? Tomas planavo veikti savarankiš- 
kai. Ketino spjauti į vyrą už lango. Nekreipti dėmesio į Adamsono rekomendaci- 
jas - šiuo atveju senis ne jo pusėje, tai jau aišku. Pasiųs visus, norinčius jį sustab- 
dyti, po velnių. Toliau stumsis aiškindamasis IMEI numerį ir papildymo kortelės 
savininko tapatybę. Suras tą, kuris nužudė dar neidentifikuotą žmogų. 

Šiandien - pirmadienis. Pirmoji jo žengimo į krimių pasaulį diena. Kurtai 
Valanderi - gali traukt debesų spardyti. Ateina Tomas Andrenas. 

Osa kaip visuomet iš namų išėjo anksti. Šiąnakt ji vėl norėjo mylėtis. Tomas jau 
seniai nesijautė toks sustingęs. Osa masažavo jam nugarą, įtrynė masažo aliejumi. 
Lėti judesiai palei mentes. Stiprūs atpalaiduojantys gnybtelėjimai per pečius. Del- 
nais braukė strėnas. Kaip tik to jam ir reikėjo. Problema kilo jai pradėjus laižyti jo 
ausies spenelį. Tomas patraukė galvą - kuteno. Ji nedavė jam ramybės. Osa glostė 
vidinę jo šlaunies pusę. Jis susidėjo vieną koją ant kitos. Ji glostė jam krūtinę. Jis 
gulėjo nejudėdamas. Galiausiai ji pasidavė. Pasislinko į savo lovos pusę. 

Dešimtą valandą ryto Tomas paskambino Hegerstriomui. 

Šis atsiliepė pridusęs. 

- Labas, čia aš. 

- Andrenai, man rodos, kad prišauki nelaimę. 

— Apie ką čia kalbi? 

— Mane perkėlė. Atjungė nuo tyrimo. 

Tomas žvelgė pro langą. Gatvėje nieko nematyt. Nuo to, ką išgirdo, sustingo 
kaip akmuo. 

- Apie ką tu? Taip negali būti. Tikriausiai juokauji. 

- Aš tiek pat menkai juokauju, kaip dabar su tavimi juokauja vidaus chebra. 
Šiandien išsikvietė viršininkas. Buvo prieita prie nuomonės, kad aš negaliu tęsti 
ikiteisminio tyrimo dėl to, jog į jį buvai įpainiotas tu, ir dėl to, jog dabar esi 
suspenduotas dėl įtarimų smarkiai viršijus įgaliojimus ir sutrikdžius sveikatą. 
Mano šefas pasakė, kad būtų geriausia pakeisti visus susijusius asmenis. 

- Betgi tai nesąmonė. Čia konspiracija. 

- Jo, nesąmonė. Nežinau, ką ir galvoti. Ot velnias, ir reikėjo tau talžyti tą 
valkatą. 

- Klausyk, nenoriu šito net klausytis. Senis buvo pavojingas gyvybei, o jie 
mane išsiuntė su mažute šešiasdešimties kilogramų mergaite. Buvom priversti 
panaudoti gumines lazdas. Taigi gali nusiraminti. 

Atrodė, kad kitoje ragelio pusėje Hegerstriomas ima dusti. 

- Esu iš vidaus skyriaus, nepamiršk to. Mano ausys išūžtos tokiais kokčiais 
pasiaiškinimais. Visada atsiras pasiteisinimų. Niekai. Tu pasišiukšlinai, perlen- 
kei lazdą prieš žmogų panaudodamas jėgą, ir žinau, kad taip esi daręs daugybę 
kartų anksčiau. 

- Hegerstriomai, atsipeikėk. Nebūk dabar toks prakeiktas pyzda. 

- Tikriausiai manai galįs su manimi kalbėti kaip panorėjęs. Ir man buvo 
malonu su tavimi susipažinti. Iki. 

Hegerstriomas numetė ragelį. 

Tomas ir toliau spoksojo pro langą. Rankoje tebelaikė telefoną. Jis drebėjo. 
Netgi Hegerstriomas nenorėjo suprasti, kaip situacija Aspudene tapo tokia, 

kokia tapo. Vidaus darbuotojo žymės tikriausiai taip lengvai neišnyksta. Ot 
prakeiktas asilas. Neįmanoma suprasti, kaip šitas vyras galėjo pasirodyti bent 
jau minimaliai simpatiškas. 

Dabar jis vienas. Vienas prieš nežinomą grėsmę. Vienas prieš vidaus tyrimą. 
Vienas žmogžudžio medžioklėje. 

Jis išsitiesė ant lovos. Neturėjo jėgų krapštyti automobilio. Nenorėjo kelti kojos 
į nuovadą, kad taptų žvilgsnių, šnabždesių, gandų objektu. 

Bandė pamiegoti pogulio. Šakės - dar tik pusė vienuoliktos. Nebuvo pavargęs, 
bet vis vien be jėgų. 

Smegeninė atrodė tuščia. 

Tebegulėjo. Neturėjo jėgų keltis. 


Nepaisant visko, pasirodo, bus užmigęs. Prižadino spiegiantis mobiliojo tele- 
fono signalas. Ant kojų jautėsi netvirtai. Graibėsi telefono. Neatpažino numerio. 
Bandė nuslėpti, koks yra sutrikęs ir mieguistas. 

- Taip, alio, Andrenas klauso. 

- Sveikas, esu Stefanas Rudžmanas. Nežinau, ar mano pavardė jums girdėta? 

Silpnas akcentas. Tomas balso nepažino. Bet pavardė atrodė girdėta. 

— Dažnai esu vadinamas Stefanovičiumi. 

Tomas skeptiškas. Nusiteikęs priešiškai. Ar tai gali turėti ką nors bendra su 
grasinimais jam ir Osai aną naktį? 

- Nagi ir ko nori? 

- Mes supratome, kad jums darbe kilo nemalonumų. Ir turime pasiūlymą, 
kuris, mūsų nuomone, turėtų būti labai viliojantis. 

- Klausyk, aš nesileisiu būti paveikiamas jūsų grasinimų. 

Stefanovičius tylėjo valandėlę per ilgai - ar tai buvo nesuvaidinta nuostaba, 
ar grėsminga meninė pauzė“ 

- Jūs turbūt mane klaidingai supratote. Tai neturi nieko bendra su kokiu nors 
grasinimu. Manome, kad mūsų pasiūlymas jums gali suteikti neįtikimų galimy- 
bių. Kalba sukasi apie darbą. Ar norėtumėte su mumis susitikti? 

Tomas nenutuokė, apie ką anas kalba. Įkyrumo ir slaviško akcento mišinys. 
Kažkas čia keista. 

- Nežinau, kas toks būsi, ir nesuprantu, apie ką kalbi. Ar nenorėtum būti toks 
malonus ir papasakoti, kokį darbą siūlai? 

- Mielai galiu tai padaryti. Bet manau, kad būtų geriau, jei pasimatytume. 
Tuomet galėtume paaiškinti išsamiau. Sąlygos jums gali būti naudingos. Kodėl 
gi nepabandžius. Susitikite su mumis ir aptarsime šį dalyką. Kada turėtumėte 
laiko? 

Tomas nežinojo, ką pasakyti. Ar čia kalba eina apie kokią prakeiktą reklamą 
telefonu? Ar jam kas pokštą iškrėtė? Antra vertus - jis neturėjo jokio geresnio 
užsiėmimo. Vis vien viskas eina velniop. Nieko neatsitiks, jei ir pasimatys su tuo 
tipeliu, kad ir kas ten toks jis yra. 

- Galiu jau šiandien. 

— Geriau nė negalėjome tikėtis. Mes jus pasiimsime. Tariamės, kad ketvirtą 
valandą. Ar gerai? 


Jie važiavo tuneliu po Siodermalme. Piko eismas dar neprasidėjęs. Svėjos keliu 
tolyn. Ruslago muitinė. Ir leidosi Valhalos keliu. Po to - Lidingio keliu. Pasuko 
į Žvejų sodžiaus kelią. 

Tomui buvo įdomu, kur jie važiuoja. Vairuojantis vyras tik prisistatė Slobo- 
danu ir paprašė Tomą sėstis ant užpakalinės „Range Rover“ sėdynės. 

Jie sėdėjo tylėdami. Tomas būtų mielai turėjęs tarnybinį ginklą, bet prasidėjus 
vidiniam tyrimui šį teko atiduoti. 

Palei kelią jis matė augant mišrų Mažojo Jano mišką. 

Jie įsuko į siaurą žvyrkelį ir kilo į kalną. 

Galiausiai automobilis sustojo. Slobodanas jį paprašė išlipti. 

Tomas niekada anksčiau nėra buvęs šioje vietoje. 

Jie buvo ant kalno. Priešais jį stūksojo pastatas - dvidešimties metrų aukščio 
bokštas. Tai turi būti Mažojo Jano miško šuolių slidėmis bokštas. Tomas jį pri- 
siminė iš vaikystės. Yra čia buvęs su savo tėvais. Žiemos tuomet būdavo gerokai 
žiemiškesnės. Atrodo, kad bokštą kažkas neseniai bus suremontavęs. Betonas 
saulėkaitoje beveik žibėjo. 

Prie jo artinosi galingo sudėjimo vyras. Jis atrodė trisdešimties metų amžiaus. 
Mūvėjo tamsiai mėlynomis medvilninėmis kelnėmis su kantu ir vilkėjo gerai 
išlygintais marškiniais. 

Vyras ištiesė ranką. 

- Sveikas, Tomai, kaip gerai, kad galėjai taip greitai atvykti. Tai aš esu Stefa- 
novičius. 

Stefanovičius palydėjo Tomą į bokštą. 

Pirmas aukštas buvo tvarkingas. Tuščia registratūra, tik pastatytas kompiute- 
rio ekranas. Ant sienos kabojo afiša: Sveiki atvykę į „Žvejų sodžiaus konferencijų 
centrą. Mes galime priimti iki penkiasdešimties lankytojų. Ideali vieta sezono ati- 
darymo iškyloms, darboviečių šventėms ar konferencijoms rengti. Grindys atrodė 
nušlifuotos ir nulakuotos. 

Tomas jugui iš paskos užlipo laiptais. Dar nekoks tas konferencijų centras - 
juk visur tuščia. 

Bokšto viršuje buvo didžiulis kambarys. Į tris puses dideli langai. Tomas per- 
bėgo akimis Mažojo Jano mišką. Toliau - Estermalmė. Dar toliau išvydo rotušę, 
bažnyčių bokštus ir Šieno aikštės daugiaaukščius. Atokiausiai šmėžavo Gaublys. 
Driekėsi visas Stokholmas. 

Keletas sofų, valgomasis stalas su šešiomis kėdėmis, butelių ir taurių pri- 
rikiuotas minibaras prie belangės sienos. Ant sofų - vyras, jis atsistojo. Lėtai 
prižingsniavo prie Tomo. Smarkiai paspaudė jam ranką. 

- Laba diena, Tomai. Dėkui, kad taip greitai atvykai. Tai fantastiška. Esu Ra- 
dovanas Kranjičius. Nežinau, ar esi apie mane girdėjęs, - vyro slaviškas akcentas 

„buvo toks pat kaip ir Stefanovičiaus. 

Tomas išsyk suprato. Priešais jį stovėjo ne bet kas. Radovanas Kranjičius: 
slapyvardžiu jugų bosas, slapyvardžiu R., slapyvardžiu Stokholmo krikštatėvis. 
Vyras, kurio vardą smulkmė vos drįso garsiai minėti. Jo statusas buvo kietesnis 
už granitą..Stokholmo pogrindinio pasaulio legenda. Keistas jausmas. Bet taip 
pat ir gniaužiantis kvapą. 

- Taip, esu apie tave girdėjęs. Tu, kaip čia pasakius, turi užsitarnavęs tam tikrą 
vardą tame pasaulyje, kuriame aš dirbu. 

Radovanas šypsojosi. Čiuvo autoritetas buvo lyg Marlono Brando „Krikšta- 
tėvyje“. 

- Liaudis tiek daug pliurpia. Bet, kaip supratau aš, tu irgi esi užsitarnavęs 
tam tikrą vardą. - 

Paprastai tokiu atveju Tomas tą, kuris teigė tokius dalykus, išsyk būtų užsi- 
puolęs. Bet ne šitą vyrą - jis kažkuria prasme buvo drėbtas iš tokio pat molio, 
jis tai jautė instinktyviai. Todėl žvengė. 

Jie susėdo ant sofų. Radovanas paklausė: 

— Ar galėčiau, jums leidus, pasiūlyti taurelę? 

Tomas padėkojo. Stefanovičius įpylė viskio. Geras dalykėlis - „Isle of Jura“, 
šešiolikos metų. 

Radovanas atbulu delnu pasikasė skruostą. Tikrai priminė Doną Korleonę. 

Jugų bosas pradėjo aiškinti. Dėliojo žodžius apie savo verslą. Jis užsiėmė žir- 
gais, automobiliais, laivais, importu/eksportu. Daug visko iš buvusios Sovietų 
Sąjungos. Iš Vokietijos buvo varomi mersedesai. Nuo staklių dalių iš panaikintų 
Švedijos fabrikų iki Lenkijos anglies jėgainių. Tai buvo verslas, plėtra ir jo naujos 
galimybės. Tomas klausėsi. Jam buvo smalsu, ar Radovanas tikrai tiki tuo, ką 
sako. 

Galiausiai - atrodė, kad Radovanas artėjo prie reikalo. Siurbčiojo iš savo 
taurės. 

— Gerai. Dabar žinai, kuo užsiimu pirmiausia. Šalia dar turiu ir kitų neprastų 
dalykėlių. Suku verslą, kaip mes vadiname, erotikos srityje, jei supranti, ką turiu 
galvoje. Tai Švedijoje dabar jautrus reikalas. Mes savo klientams bandome pa- 
rūpinti kuo malonesnę aplinką ir darbuotojų. Erotika neprivalo reikšti purvinų 
kino teatrų, į kuriuos naktį paslapčiomis įsprunka vieniši vyrai. Erotika gali būti 
tvarkoma profesionaliai, vadovaujantis verslo principais, gražiai. Tiesą sakant, 
erotika pasaulyje yra populiariausia pramogų forma. Mūsų mergaitės atitinka 
aukštą tarptautinę klasę. Ar supranti, ką turiu galvoje? 

Tomas sėdėjo tylus. Įsitempęs. Bet ir apkvaitęs. Apie ką čia kalbama? Kodėl 
sėdi galingiausias Stokholmo mafijos bosas ir jam pasakoja apie kekšyno verslo 
galimybes? Ar tai testas? Ar jie sumaišė žmogų? Ar tai susiję su žmogžudystės 
tyrimu, kuriuo anksčiau užsiėmė juodu su Hegerstriomu? 

Po to jam dingtelėjo, kad Radovanas bus uždavęs klausimą. Jis pasitiko jugų 
boso žvilgsnį. 

- Man atrodo, kad suprantu, ką turi galvoje. 

Radovanas tęsė: 

- Kai esi jaunas, gali susiveikti pinigų. Su pinigais ateina ir laivai, mašinos, 
panos. Kas tik nori. Bet kai tampi vyresnis, kaip aš, norisi kažko daugiau - 
kontroliuoti padėtį. Kad galėtum jaustis ramus. Ir štai čia žaidime atsirandi tu, 
Tomai. Kaip pats užsiminei, aš esu užsitarnavęs tam tikrą vardą. Tu - taip pat. 
Mūsų organizacijai reikia tokių žmonių kaip tu. Vyrų, kurie nededa į kojas, kai 
reikia šiek tiek daugiau pasistengti. Vyrų, kurie iš seno įpratimo nesivadovauja 
ankštomis taisyklėmis, o kurie mąsto, kas yra teisinga ir racionalu. Vyrų, kurie 
paprasčiausiai yra vyrai. 

Radovanas padarė mėninę pauzę. Leido liaupsėms susigerti. 

- Esi policininkas, tai žinau. Būtent todėl mus taip domini. Turi ryšių, esi 
patikimas, įžvalgus. Bet mes žinome, kad tu, lygiai kaip ir aš, kilus reikalui rašai 
savo paties taisykles. Svarbu turėti savų taisyklių, noriu, kad tai žinotum. Be 
savų taisyklių čia gyvenime toli nevažiuosi. Mes turime informacijos, kad tu 
kartkartėmis užsiimi šiokiais tokiais papildomais dalykėliais. Esi policininkas, 
kuris nespjauna ir į kitką, kaip tai yra vadinama. Mums reikia tokių kaip tu. 

Tomas neatsakė. 

Radovanas tęsė: 

- Pasakysiu trumpai. Labai gali būti, jog dėl to, kad gyneisi pats ir gynei savo 
kolegę nuo prasigėrusio žvėries, prarasi darbą. Šią katastrofą galiu paversti nauja 
pradžia. Norėčiau tave nusamdyti dirbti savo organizacijoje. 

Mahmudas ilgai kalbėjosi su savo kontaktiniu asmeniu iš jugų pusės - buvo nu- 
spręsta, kad toji nepriekaištinga vieta bus Samano anglių kepsninė Tumboje. Ten 
esama vietų lauke, juda daug liaudies, tai - tinkamo tipo vietelė tokiam bičui kaip 
Mahmudas paskirti pasimatymą. Neįtartina. Visapusiška kontrolė. Lengva bus iš 
ten susemti vaikiuką Visamą. Vienintelis minusas, kurį jis galėjo išmąstyti, kad 
netoliese buvo sunku rasti kur pasistatyti automobilį. 

Jie turėjo pasimatyti penktą valandą antradienį vakare. Visamas pats pasiūlė 
laiką. Džibrilą vežė Mahmudo pasiūlyta vieta. „Mūsų skonio maistas“, - sakė. 

Tumba vasarą: liaudies beveik nebuvo, išskyrus keletą paauglių, kurie netu- 
rėjo ką veikti. Mahmudas čia atvyko be penkiolikos penkios, atsisėdo ant stalo 
netoli įėjimo. 

Prie lauko staliukų, kone ant šaligatvio - nerealus „Range Rover“ tamsintais 
langais. Mahmudas užmatė Ratką. Abi rankos ilsėjosi ant vairo, veido išraiška 
kieta kaip titnagas. Jei prisistatytų farai ar automobilių statymo sargai, jis būtų 
priverstas išsyk judintis. Kitoje gatvės pusėje - BMW dar labiau užtamsintais lan- 
gais. Mahmudas nematė, kas jame, bet jo kontaktinis asmuo, Stefanovičius, davė 
tokias instrukcijas: „Jei kas pasišika - skambini man. Aš sėdžiu netoliese.“ 

Mahmudas laukė. Stebėjo pienburnius kiek tolėliau gatvėje. Jis atpažino 
save. Galvojo apie marihuanos lysvę, kurią Robertas užveisė savo tetos bute, 
kurį saugojo. 

Tik įdomu, kodėl nepasirodo Visamas. Kai vakar kalbėjosi telefonu, jis buvo 
nusiteikęs teigiamai. Mahmudas didžiavosi šneka apie kirpyklas ir soliariumus, 
išgalvotomis verslo idėjomis, kurias jis išklojo tėčio virtuvėje, - tiesą sakant, tai 
buvo Džamilos idėja. Ir tas reikalas apie kovą. Mahmudas žinojo, apie ką šneka- 
ma, - yra sutikęs senų draugų, kurie apie nieką kita ir nekalbėjo. JAV neapykanta 
prieš tikintijį pasaulį baigėsi. Žydų konspiracija pradėti karą prieš musulmonus 
pradedant nine-eleven. Didžiosios Britanijos kolonijinis imperialistinis kapitaliz- 
mas. Bet Mahmudas žinojo geriau: karalius yra babkės. Slaptieji žydai ameriko- 
nai, siekiantys nuengti tokius bičus kaip jis, neturėjo pakankamai galios. Anglų 
lordų tipelių, kurie tyčia norėjo dominuoti prieš jo brolius, nebuvo tiek jau daug. 
Problema - pinigų stygius. O atsakymas paprastas. Jo liaudžiai reikia susiveikti 
faneros. Kai tik gauni pinigų, viskas išsisprendžia. Ypač jo atveju. 

Jau ir po penkių penkiolika. Visamas vis dar neprisistatė. Stefanovičius ins- 
truktavo: „Range Rover“ negalime laukti ilgiau nei dvidešimt minučių. Per didelė 
zyzlių baudas išrašančių lapučių arba mentų rizika. 

Praėjo kelios minutės. Mahmudas nesuprato, kas įvyko. 

Užmetė akį į mobiliojo laikrodį. Po penkių aštuoniolika. Ot birka. 

Tada žiū - prie perėjos - štai ateina jis, Visamas. Treningo kelnės. Koledžo 
megztinis. Sportiniai bateliai. Tikras milijonų programos stilius. Mahmudą 
nustebino jo paties mintis: „Ar dabar teisingai elgiuosi? Čiuvas toks kaip aš. 
Priemiesčio vaikis, turintis savo stilių. Mano brolis.“ 

Nieko nebus. Mintis praskriejo pro šalį. 

Visamas praėjo pro „Ranger Rover“. Pastebėjo Mahmudą. Linktelėjo. Tuo pat 
metu iš automobilio iššoko du tipai. Tamsiais džinsais. Odinėmis striukėmis. 
Jugų classigue. Žengė už Visamo. Vienas jam kažką pasakė. Kitas kažką laikė 
"rankoje. Priglaudė tą daiktą Visamui prie pilvo. Bičo akys ant kaktos. Pažvelgė į 
tą dalyką prie savo pilvo. Po to jis lyg suglebo. Tie jį nusivedė į „Range Rover“. 
Užvedė automobilį. 

Mahmudas atsistojo. Ant stalo padėjo šimtinę. Į grąžą spjovė. 

Matė „Range Rover“ pasukant į skersgatvį, dingstant iš akių. 


**X* 


Apačioje rūsyje visuomet būdavo tylu. Bet tyla Niklui netrukdė. Iš tiesų ji jam pa- 
tiko, suteikė laiko apmąstymams. Bet jis nekentė tamsos. Ar greičiau rizikos, kad 
įsėlins tamsa. Nes jei dažnai nepaspausdavai lempos mygtuko, šviesa automatiškai 
išsijungdavo. Jis turėjo savo sistemą, kuri buvo paprasta. Mygtuką paspausdavo kas 
antrą minutę, kad nerizikuotų. Gerai, kad jau pažino valandas. 

Nusileidęs žemyn išsitraukdavo ledo ritulio žaidimą. Šis buvo senas. Puolėjai 
negalėjo eiti už vartininko kaip naujesniuose žaidimuose. Bet vartininkas pats 
galėjo užeiti už vartų, o tai sukėlė didelį pavojų palikti vartus nesaugomus. Nors 
dabar tai neturėjo reikšmės, jis juk negali apgauti pats savęs. Geriau praktikuosis 
perdavimus. Dešinysis puolėjas - centrui, o šis smogia į vartus. Dešinysis saugas 
centrui, šis įmuša įvartį. Centras - atgal dešiniajam puolėjui, šis lazdos užpakaline 
puse smūgiuoja ritulį į vartus. 

Jis išties žaidė gerai. Gaila, kad jie ledo ritulio žaidimo neturėjo prailgintoje 
grupėje. 

Vis vien laikas slinko žiauriai lėtai. 

Jis reguliariai įspausdavo lempos mygtuką. Tarpe suspėdavo atlikti maždaug 
penkiolika perdavimo serijų. 

Iš tikrųjų mama jau seniai turėjo nusileisti ir paprašyti jį pakilti į viršų. Jau 
pusė dešimtos. 

Gal jam pačiam reikėtų eiti namo. Geriau palauks. Vieną sykį jis nesulaukė: 
kai pabodo ledo ritulio žaidimas, pats vienas pakilo liftu į viršų. Svetainėje ir 

virtuvėje nieko nebuvo, o mamos miegamojo durys - uždarytos. Jis ją pašaukė, bet 
atsakymo nesulaukė. Jis šūktelėjo dar sykį ir pagaliau išgirdo ją iš savo kambario 
rėkiant: „Pastovėk ten, kur esi, Niklai. Aš išeinu.“ | 

Ir mama išėjo. Apsirengusi rytiniu chalatu - tai buvo keista - ir buvo labai 
pikta. Ji stipriai sugriebė jo ranką, stipriau, kiek jis prisimina, anksčiau nėra bu- 
vęs sugriebtas, ir nudrėbė jį ant lovos. Po to valandėlę barėsi. Jis tiksliai nesuprato 
kodėl. 

Ne, į viršų pats vienas neis. Tiesą sakant, ji turės ateiti ir jį parsivesti. 

Jis toliau praktikavosi įvarčių serijas. 

Prabėgo pusvalandis. Jis gerai nutuokė apie laiką, nes kas antrą minutę pa- 
spausdavo lempos mygtuką. 

„Ledo ritulio žaidimas nuobodus“, - mąstė jis. Tas pats per tą patį: puolėjo 
perdavimas saugui, mušimo į vartus judesys visa ranka, ritulys skrieja į vartus, 
kairiojo saugo perdavimas puolėjui, pačiūžos kulnu tiesiai į centrą. Žaidimas į 
vienus vartus jį išvargino. Bet ką jam daryti? 

Tada išgirdo keistą garsą. 

Už ledo ritulio žaidimo. 

Kažkas šiugždėjo. 

Jis atidžiai žiūrėjo. Akimis sekė palei sieną. 

Gyvis. 

Žiurksojo į jį iš savo vietos ant kartoninės dėžės priešais. Žiurkė. 

Labai didelė juoda žiurkė. Akys - lyg blizgantys pikti porceliano rutuliukai. 
Uodega - lyg ilgas kirminas ant dėžės. 

Jį išsyk apėmė išgąstis. Iš pilvo siūbtelėjo baimė. Jis nedrįso pasijudinti. 

Žiurkė nejudėjo. Rodėsi, jį stebi. 

Niklas stovėjo dar ramiau. Vienintelis dalykas, apie kurį jis galėjo galvoti: „Kad 
tik ji ant manęs neužšoktų, kad tik ji prie manęs nesiliestų.“ 

Tuomet užgeso šviesa. 

Jis rėkė. Žviegė kaip niekad anksčiau. Viskas kartu: verksmas, baimė, panika. 
Jis išrėkė savo išgąstį, savo tamsos ir gyvūno, spoksančio į jį, baimę. 

Grabinėjo lempos mygtuko. Tuo pat metu jausmas, lyg smegenys užsidegs pa- 
galvojus, jog netyčia galįs prisiliesti prie to gyvio. 

Kurgi tas mygtukas? 

Jis greitais judesiais rankomis čiupinėjo sieną. Tikėjosi, kad tai galbūt išbaidys 
žiurkę. 

Galiausiai rado. 

Įjungė šviesą. Griūdamas prie durų. Atidarė. Tekinas iš rūsio į pirmą aukštą. 
Spjovė į liftą. Nesustodamas užbėgo visus septynis aukštus. 

Atplėšė buto duris. Pridusęs, o gerklėje užstrigęs verksmas. 

Vos tik įėjus jį apėmė kita panika. Žiurkės kaip nebūta. Garsas, kurį išgirdo, 
nužudė bet kokią kitą baimę. Klyksmai sklido iš svetainės. Ir jis puikiai žinojo, kas 
tai. Buvo girdėjęs juos tiek daug kartų anksčiau. 

Kavos staliukas buvo nustumtas prie televizoriaus. Visos trys sofos pagalvėlės 
gulėjo paskleistos ant grindų. Šalimais buvo išsipylęs alus. Prie sofos klūpojo jo 
mama. Virš mamos stovėjo Klasas. Ir ją mušė. 

Niklas ėmė rėkti. 

Mama verkė. Jai iš nosies bėgo kraujas, o jos palaidinė virš peties buvo suplė- 
šyta. 

Klasas atsisuko į jį. Jis vis dar buvo užsimojęs kumščiu. 

- Niklai, grįžk atgal į rūsį. 

Po to jis kumštį paleido. Šis pataikė jai į nugarą. 

Ji žvelgė į Niklą. Jų akys susitiko. Jis išvydo siaubą. Matė liūdesį ir skausmą. Jis 
matė meilę. Bet taip pat kažką kita - jis matė neapykantą. Ir jis pats savyje jautė, 
aiškiau nei kada nors anksčiau, - jis nekenčia Klaso. Labiau už viską žemėje. 

Ji jam šūktelėjo: 

- Mielas Niklai, viskas gerai. Eik į savo kambarį. Susimildamas. 

Vėl krito Klaso kumštis. Jis užbliovė. 

- Tu, prakeikta velnio išpera, tau labiau rūpi tas šūdžius nei aš. 

Jo mama rėkė. Susmuko. 

Klasas spardė jai į pilvą. 

Niklas nubėgo į savo kambarį. Prieš uždarydamas duris spėjo išvysti Klasą vėl 
ją spardant. Šį kartą į galvą. 

Jis užsimerkė ir užsikimšo ausis. 

Garsai persikošė. 

Jis bandė galvoti apie žiurkę rūsyje. 

II dalis 


(po dviejų mėnesių) 
26 


Laikas bėga greitai, kai turi pašaukimą. Gyvenimo užduotį. Šūkį: sic vis pacem, 
para bellum. Nori taikos - ruoškis karui. 

Niklas bėgiojo tris sykius per savaitę. Darė atsispaudimus, po to - pilvo ir 
nugaros pratimus. Kasdien praktikavosi peiliu. Lavino kvėpavimą, kontrolę, 
jausmą. Ruošėsi. Stengėsi. Vienas principas aiškus: ir nedidelis karas reikalauja 
tokio pat solidaus pasirengimo kaip ir didelis. Tik vyrų skaičius skiriasi. 

Šiandien jis pasileido savo įprastiniu maršrutu ristele. Per Aspudeno mo- 
kyklos asfaltuotą kiemą. Keturi gelsvų plytų aukštai, aukšti langai, įleidžiantys 
pakankamai šviesos. Ne taip kaip Afganistano vaikų moliniai bunkeriai, ku- 
riuose septyni vaikai dalijasi vieną vadovėlį. Mokyklos kieme knibždėjo mažių. 
Po vasaros tikriausiai vėl prasidėjo pamokos. Niklas juos nužvelgė. Laukiniai, 
rėkiantys, nedisciplinuoti. Nežinia, ką jis iš tiesų manė apie vaikus. Matė, kad jie 
pasiskirstę. Berniukai sau, mergaitės - kitame gale. Ir smulkesnėmis grupėmis: 
liaušiai, sportininkai, pavojingieji. Taip pat matė prievartą. Berniukas, daugiausia 
dešimties, su skylėtais ties keliais džinsais stumtelėjo bendraamžę mergaitę. Ši 
parpuolė. Verkė. Gulėjo. Viena pasaulyje. Berniukas nubėgo atgal į savo vaiki- 
nukų šutvę. Į bendriją, grupę. Niklas svarstė: gal prieiti, pamokyti berniuką šio 
bei to apie stumdymąsi. Priversti jį pasijusti trisdešimt kartų bejėgiškiau nei toji 
mergaitė. Bet dabar tam ne vieta. 

Rugpjūčio pabaiga. Saulė šildė menkai - vos spustelės silpnas šaltukas ir 
bėgioti bus šalta. 

Pastarosios savaitės buvo karštligiškos, vertingos, suteikusios aiškumo. Ėmė 
nusistovėti strategija. Konfliktų ašis - kristalizuotis. Artinosi puolimas. Sic vis 
pacem, para bellum. 

Jis jautė kūnu kylančią šilumą. Pirmiausia šilo kūno centras. Tada kojos ir 
galva. 

Prisiminė pastaruosius mėnesius. 

Praėjus dviem dienoms po to, kai gavo moterų pavardžių sąrašą iš „Visų mote- 
rų namų“ darbuotojos, užėjo į „Seven Eleven“ ir nusipirko laiko naršyti internetu. 
Priešais - popierius ir rašiklis. Į paiešką įvedė pavardes ir telefono numerius. 
Trijų iš jų nepavyko rasti nei viso vardo ir pavardės, nei adreso, gal tai slapta. 
Jis pasižymėjo: iš viso aštuonios pavardės ir joms priklausantys adresai. Mąstė 
apie tai, ką „Visų moterų namų“ moteris būtų dariusi su numeriais. Tikriausiai 
dirbusi namie ar šiaip skambinusi paguosti, cacalialinusi tas vargšeles. Betgi visi 
žinojo, ko reikia iš tikrųjų, - žmogaus, kuris nusodintų jų vyrus. 

Jis mąstė. Kaip ieškoti toliau? Sudarė galimų informacijos šaltinių sąrašą. Į 
galvą atėjo tik viena - mokesčių tarnyba. Paskambino, patikrino, ar jos ištekė- 
jusios ir, jei taip, už ko, arba ar esama kito asmens, registruoto tuo pačiu adresu. 
Dienos pabaigoje turėjo užsirašęs šešių vyrukų pavardes ir adresus. Šeši smur- 
tautojai - šeši nelegalūs kovotojai. 

Rytojaus diena. Niklas atliko savo pirmąją investiciją - DCU, kaip jis vadino 
Data Control Unit. Tai yra jis susiveikė nešiojamąjį kompiuterį iš elektronikos 
prekių parduotuvės „Elgiganten“ ir užsisakė plačiajuosčio interneto ryšį. 

Visą tą savaitę ties idėjomis dirbo kompiuteriu. Žymėjosi. Kūrė įvairių duo- 
menų, žinių apie kiekvieną sąrašo asmenį aplankus. Po keturių dienų jau turėjo 
ir interneto ryšį. Dabar rimtai galėjo pradėti tyrimą. Bandė struktūrinti. Mąstyti. 
Analizuoti. 

Pirmiausia jam reikėjo automobilio. Bet ir kitko - įrangos espionage privė 
vykdyti. Atvirkštiniai durų žiūronai, vandeniui atsparios stebėjimo kameros, 
atsarginiai kamerų lęšiai, sieniniai mikrofonai, ausinės, žiūronas stebėti tamsoje, 
įrašų įranga, suklastoti automobilių numeriai. Be galo, be krašto. 

Naudotų daiktų interneto svetainėse ieškojosi automobilio. Niklas gyvenime 
nebuvo užmezgęs per daug artimo ryšio su internetu, bet jam pavyko, kai rei- 
kėjo suuosti vyrus. Vis tiek nėjo kaip per sviestą: vien tik bandydamas įsikirsti, 
kaip viskas vyksta, užtruko pusdienį. Kokie paieškos puslapiai davė reikiamų 
rezultatų, kuriose automobilių svetainėse didžiausia pasiūla, kur gali derėtis 
su privačiais asmenimis ir apeiti firmas, kur įmanoma susirasti keturiais ratais 
varomų, normaliai kainuojančių, būsimų APC - Armored Personel Carriers. 

Dar beveik niekas nebuvo iki galo aišku. Jis nežinojo kada/kur/kaip jam prireiks 
automobilio. Ar kas nors bus gabenama, ar gali taip nutikti, kad šis bus apšaudytas 
policijos, kokia danga juo bus važinėjama. Tik dėl dviejų dalykų nuspręsta: jis jau 
dabar turi imti stebėti vyrus. Ir automobilio langai turi būti tamsinti. 

Pirmiausia į akis krito 2006-ųjų laidos „Jeep Grand Cherokee“. Skelbime 
dyzelinis motoras. Skambėjo nepriekaištingai. Automobilis galėjo privažiuoti bet 
kur. Užpakaliniai langai dideli, tamsūs, nepermatomi. Minusas - kaina: už jį buvo 
norima trijų šimtų gabalų. Niklas dėl viso pikto nulėkė į Stoksundą. Automobilis 
buvo gražus, puikiai tiktų. Santaupų jam pakaktų, bet karas pareikalaus daugiau 
išlaidų nei vien tik automobilis. Privalo susiturėti. 

Kita alternatyva - „Audi Avant“, varoma keturiais ratais, 2002-ųjų laidos. 
Atrodė nerealiai: iki galo užpildyta techninės priežiūros knygelė, GPS, šoninės 
oro pagalvės, žieminės spygliuotos padangos, ksenonai. Tamsinti langai. Vis- 
kas. Niklui nusispjauti į ratlankius, vairą, apmušalus ir panašius dalykus. Bet 
GPS - jam dingtelėjo, kad navigacinė sistema buvo būtent tai, ko jam reikia, 
mat Stokholme vis dar nesigaudė geriausiai pasaulyje. Be to, skelbime rašoma, 
kad automobilį anksčiau vairavo mergina. Kaina, du šimtai paklodžių, geriau 
mobiliuoju suspaudė numerį. 

Automobilį pardavinėjo Nina Glavmu Svensen, gyvenanti Edsvikene, So- 
lentunoje. 


Vikingų kelias - tipiška apžėlusi švediška idilė. Čiupinėjo diržą ant juosmens. 
Ten buvo įdėtas pašto vekselis. Šimtas aštuoniasdešimt tūkstančių. Be to - dvi- 
dešimt tūkstančių grynaisiais, jei nepavyktų nusiderėti. Padėkojo „Dyncorp“ už 
finansinę tvarką. Be jų išmonės atlygis jam būtų buvęs sumokėtas grynaisiais ten. 
Bet dabar problemą išsprendė jų ryšiai su viso pasaulio bankais. Padėjo pinigus 
tiesiai „Manhattan Chase“ kontoroje, kuri juos tiesiai per savo filialą Nasau, 
kur galiojo geresnės slaptumo taisyklės, persiuntė į saugųjį „Handels“ banką 
Stokholme. Likusios Niklo santaupos po fiasko Makao - pusė milijono kronų. 
O dabar jis prašvilps beveik pusę tų pinigų. 

Dvidešimt pirmas numeris. Dviejų aukštų geltonas medinis namas ir garažas. 
Sode - du nužydėję vaismedžiai. Ant vejos - vandens purškiklis ir pripučiamas 
vaikiškas baseinas. Per gerai, kad būtų tiesa. Už nepriekaištingo fasado privalo 
slėptis kokio nors purvo. 

Niklas paskambino į duris. 

Atidarė moteris. Pardavėja, Nina Glavmu Svensen. Maždaug tris sekundes 
Niklas nesugebėjo nieko išstenėti. Jis nesitikėjo, kad pardavėja bus jo paties am- 
žiaus. Ar tokiuose namuose gyvena žmonės, kuriems dar nėra net trisdešimties? 
Jis nežinojo, ką pasakyti. Nina Glavmu Svensen - graži kaip velnias. Mūvėjo 

šortais ir vilkėjo palaidine. Įkypa šypsena. Ant rankų kūdikis. Niklas negalėjo 
pasakyti, kokio šis amžiaus ir ar tai buvo mergaitė, ar berniukas. 

Jis ištiesė ranką. 

- Laba diena, Juhanesas. Aš automobilio apžiūrėti, - geras vardas prisideng- 
ti - Juhanesas. 

Nina atrodė nustebusi. Nervingai šypsojosi. 

Niklas žvengė. 
mas? Kas nusprendė parduoti automobilį? Ar tai buvo jos pačios sprendimas, 
ar valdė kas nors kitas? Jam pasirodė, kad jos akyse galįs įžiūrėti tamsą, liūdesio 
'prošmėžą. Tai nebuvo neįmanoma. 

- Kaip gerai, kad nevažiavai automobiliu - būtų buvę sunku rasti. 

Jie juokėsi. Atmosfera atlėgo. 

Garaže buvo vėsu. Stovėjo trys automobiliai. „Audi“, „Volvo V70“ ir juodas 
„Porsche 911“. Niklas bakstelėjo pirštu į poršą. 

— Už šitą du šimtai, ar ne? 

Ir vėl juokas. 

Jis apžiūrinėjo audinę. Atitiko jo sąlygas - dėmesio nepatrauks. Visi langai, 
išskyrus priekinį, tamsinti. Atlenkus galines sėdynes būtų daug vietos. Ksenonai 
suteikė geresnį šviesos pasiskirstymą važiuojant tamsoje. Gal ir ne anas džipas, 
žiavimą į daugelį vietų. Nina tiksliai nežinojo, kaip veikia GPS, bet tai Niklas 
galėjo išsigvildenti pats. Šiuo automobiliu ji nebuvo prisukusi daug kilometrų, 
ir techninės priežiūros knygelė atrodė iki galo užpildyta. Geriau būti nė negali. 
Jis bus jo - tik iš pradžių turi nusiderėti kainą. 

Ji parodė, kur sudėtos žieminės padangos. Niklas vieną išsirideno. Apžiū- 
rėjo. 

- Tokią saulėtą dieną kaip ši nesinori galvoti apie žiemą. Bet šios padangos 
nėr labai geros. Per daug nudilusios, - jis įspaudė pirštą taip giliai, kiek tik lin- 
do. - Iškilimai čia vos kelių milimetrų gylio. 

Jie diskutavo apie automobilį. Pasirodo, žieminės padangos buvo kito auto- 
mobilio. Vaikas ant rankų buvo ramus. Nina nusišypsojo Niklui, juokėsi iš jo 
bandymų šmaikštauti. Po dešimties minučių jis tarė: 

- Šis automobilis mane labai domina. Dabar išsyk paimu už šimtą aštuonias- 
dešimt. Juk man prireiks įsigyti naujas žiemines padangas. 


. 
wv0- oo 


Nina vėl žiūrėjo jam į akis. 
- Tiesą sakant, šimto aštuoniasdešimties pakaktų. Bet tokiu atveju tu negalėtum 
jo pasiimti dabar. Aš turėčiau tai aptarti su savo vyru, kai jis šįvakar grįš namo. 

Vėlgi. Niklui plykstelėjo mintis: kokioje aplinkoje gyvena ši moteris? Ką išvysti 
buvo priverstas jos kūdikis šioje saulėkaitoje paskendusioje liukso viloje? Mintis 
-zujo vis labiau ir labiau. Jis stengėsi. Bandė šypsotis. 

- O už šimtą devyniasdešimt? 

Nina ištiesė ranką. 

- Sutarta. 


Per tą laiką jis susirado darbą - vis vien tapo apsaugos darbuotoju. Sėdėjo 
sargybos būdelėje ir kontroliavo atvykstančias ir išvykstančias transporto prie- 
mones prie „Biovitrum“ vaistų gamybos įmonės fabriko Solnoje. Neturėjo teisės 
net ginklo nešiotis. Vartė laikraščius. Nykiau nei patruliuoti palei spygliuotos 
vielos užkardą smėlio audros metu. 

Bet visi daiktai, kuriuos jis buvo užsisakęs, atėjo. Gulėjo išrikiuoti bute ant 
grindų ir laukė. 

Pagrindinis klausymosi per sieną paketas - MW-22 rinkinys. Instrukcijoje 
parašyta, kad be vargo galima klausytis per trisdešimties centimetrų storio 
cemento sienas, langus, duris et cetera. Apsiginklavo ir REC jungtimi - tai ga- 
limybės įjungti skaitmenines funkcijas. 

GPS transporto priemonės lokalizacijos sistema, skirta automobiliams, kurių 
buvimo vietą jam reikėjo susekti realiu laiku, bet į kuriuos jis negalėjo patekti. 
Sistema buvo įmontuota į vandeniui atsparų apsauginį krepšį su galingais mag- 
netais, kurie prisitvirtina prie automobilio dugno. Varoma dvylika baterijų - 
automobilis galėjo būti sekamas informacijai atsinaujinant kas penkias sekundes 
daugiau nei savaitę - baterijos neišseks. Žavus high-tech daikčiukas. 

Dviejų tipų kameros. Iš dalies trys CCD kameros naudoti lauke: 480 TVL, 
dvidešimt penkių milimetrų lęšis, nespalvotas, 0,05/lx. Atsparios vandeniui 
ir atlaikančios net dvidešimt penkių laipsnių šaltį. Turėtų suveikti tuo atveju, 
kai vyrai gyvena namuose. Iš dalies keturios mažos stebėjimo kameros, skirtos 
naudoti slapta. Galėjo būti įmontuotos į montažines dėžutes, kabelių apdailą, 
po lempomis, elektros skydinėmis. Idealu gyvenantiems butuose. 

Šūsnis paprastų blakių: mažų mikrofonų su radijo bangomis siunčiamais 
signalais. 

Duomenų kaupimo sistema. Joje tilpo keleto dienų įrašai, ji galėjo priimti 
nuotolinį stebėjimą internetu ir kitais tinklais. Pavežė keturias stebėjimo kameras 
vienu metu. Jo veiklos širdis. 

Galiausiai - mažmožiai: atvirkštinis durų žiūronas, papildomi kamerų lęšiai, 
dveji skirtingi mašinos numeriai, žiūronai, kopėčios, tinkami drabužiai, knygos, 
įrankiai. 

Jis jau buvo prašvilpęs per septyniasdešimt penkis gabalus. Karas yra brangus 
malonumas - sena tiesa. Jei pasiseks, galutinė sąmata nesieks trijų šimtų tūks- 
tančių - all in all. Jis tikrai turi tęsti sargo darbą. „Dyncorp“ pinigų nepakaks 
amžinybę. Reikia tikėtis daugiau išlaidų. Atlikti daugiau misijų. Jis krimtosi dėl 
savo naivumo - kodėl jis bandė laimę Makao? 

Bet internetas - magiškas dalykas. Per keturias savaites jis susikūrė tikrų 
tikriausią FTB būstinę. Dabar beliko visą tą mėšlą įsukti. 

Nuo katorgos išsivadavo nedarbingumo lapeliu. Nuo aštuonių ryto iki aš- 
tuonių vakaro sėdėjo namie - bandė-įrangą. Vieną po kitos įjungė kameras. 
Instrukcijas skaitė taip nuodugniai, lyg jam būtų reikėję sumontuoti Forsmarko 
atominį reaktorių. Bandė, bandė, bandė. Ant lauko kamerų pylė vandenį, tikrino 
atsparumą kryčiams, laikė jas šaldiklyje. Išmoko naudotis minikameromis: jas 
paslėpti, nuvesti jų laidus palei apdailą į tas vietas, kur galėjo būti padėta siuntimo 
stotis. Knibinėjo MPEG standųjį diską, prijungė jį prie televizoriaus namuose. 
Procedūrą su kameromis pakartojo nežiūrėdamas į instrukcijas. Matavo laiką. 
Bandė jas esant prastesniam apšvietimui. Montavo tamsoje. Viena ranka. Atmin- 
tinai. Klausymąsi per sienas išbandė prie kaimynės sienos. Jos bernas buvo dėjęs 
į kojas arba laikėsi atokiai. Girdėjo ją šnekant telefonu arba žiūrint televizijos 
serialus. Prietaisas buvo nerealus: mobiliojo pyptelėjimai jai renkant telefono 
numerį atrodė tokie aiškūs, lyg ji būtų stovėjusi per penkiasdešimt centimetrų 
nuo tavęs. Jis sumontavo GPS sistemą. Ją pritvirtino po audine. Važinėjosi ap- 
linkui Ernsberge. Dėžė tebebuvo po automobiliu, atlaikė greičio kliūtis Heger- 
steno kelyje. Jis patikrino imtuvą. Veikė geriau nei nudrengtas gynybos imtuvas, 
jo naudotas tenai. Jis apvažiavo ir patikrino įvairių vyrų adresus. Išstudijavo 
žemėlapius, akligatvius, raudonus šviesoforo signalus, vienpusio eismo gatves. 
Namie ir toliau bandė daikčiukus, įvaldė juos geriau nei savo šaunamąjį ginklą 
tarnaudamas. Taip pat analizavo metodus, įsiminė vietas, planavo. Retkarčiais 
pabendraudavo su mama, negalvojo apie žmogžudystę jos rūsyje, nustojo sapna- 
vęs košmarus. Saikingai atsakinėjo į Benjamino SMS. Spjovė į gydytojo išrašą, 
kurio jam reikėjo nedarbingumo lapeliui gauti. Laikas bėgo. Karas greitai nusileis 
tiesiai jiems ant galvų. 


Ateinančiomis savaitėmis jis į darbą eidavo tiek, kiek spėdavo. Darbe visiems 
buvo įdomu, ką, velniai griebtų, jis išdarinėjąs, kniurpė tvarkaraštį, lyg tai būtų 
einu-išgerti-alaus-laikas su draugu, kuris iš tiesų nerūpi. Bet ką jam daryti: sic 
vis pacem, para bellum. Laiko reikėjo misijai. 

Šviesiais vakarais ir naktimis jis sėdėjo audinėje prie butų kompleksų arba nuo- 
savų namų, kur gyveno jie. Bandė susidaryti vaizdą. Nuo ko jam reiks pradėti? 

Visi šeši atrodė normalūs vyrai. Iš išorės. Nepasakytum, kad darbo dienų 
vakarais kur užsivakarodavo. Tris naktis rugpjūčio pradžioje Niklas montavo 
kabos. Taip malonu išvengti dienos meto garsų išmetamųjų dujų: mobiliųjų 
signalų, eismo gaudesio, vienas kitam kailį karšiančių kaimynų. Prie vieno 
gyvenamojo namo - CCD kamera medyje. Prie kito privataus namo - kamera 
krūmyne už elektros skydinės. Dėl butų sunkiau. Kaip pavyks juose apsižvalgyti? 
Vienas butų buvo apatiniame aukšte. Jis paslėpė kamerą laiptinėje kitoje gatvės 
pusėje. Atstumas kiek per didelis, bet tiks gauti tiems vaizdams, kurių jam reikėjo. 
Dėl kitų trijų butų nieko neišeis. Jis bus priverstas stebėti juos pats. 

Vienintelis dalykas, jo trokštamas sužinoti: kurie trys yra didžiausi niekšai? 
Ties kuriais jam susitelkti? Jis - profas, kurio gyslomis teka ledinis vanduo. Jis 
gali palaukti. 


Vėl dabartyje. Pakeliui atgalios per Žiemos užutekio kolektyvinių sodų rajoną. 
Šiandien jis neišvydo jokių karo scenų. Jokio kraujo. Jokios pasalos. Jis mąstė: 
gal tai todėl, kad netrukus jis pradės savo paties pasalą. Praėjusios savaitės 
buvo geros. Jis - plėšrūnas. Grobuonis. Žmogus, paliekantis pėdsaką istorijoje. 
Keičiantis situacijas. 

Per antakius bėgo prakaitas. Perštėjo akis. Jis perbraukė per kaktą trikotaži- 
niais marškinėliais. 

Vienintelis dalykas, kurio jam reikėjo, buvo šaunamasis ginklas. 

Tai turi baigtis. Žiurkės. 

Vyrai. 

Kovotojai. 

„Gloria Palace“, Plaja de Amadores, Kanarų salos. Jie būtų galėję važiuoti į kokią 
nors prašmatnesnę vietelę: Arubą, Mauricijų ar Seišelius. Bet ko ten nematę? To- 
mui vienintelė priežastis keliauti buvo išvykti. Ir nuraminti Osą. 

Juk viešbutis, „Gloria Palace“, pažymėtas keturiais kelionių agentūros „Ving“ 
simboliais ir pliusu. Geriau Gran Kanarijoje negausi. Dideli kambariai su langais 
į jūrą. Nedidelis sofų komplektas ir kavos staliukas su pintine, kurią kambarinės 
kasdien pridėdavo šviežių vaisių. Per televizorių - daugiau nei trisdešimt kanalų, 
vietinis filmų kanalas, švediški laikraščiai, fantastiški pusryčiai. Vienas iš baseinų, 

tas, kuriame vanduo dvidešimt penkių laipsnių, buvo vos per kelis metrus nuo 
Atlanto - bangų mūšą galėjai stebėti iš viešbučio garsiakalbių sklindant ramiai 
muzikai. O ką jau kalbėti apie sporto salę - toks jausmas, kad treniruokliai nu- 
pirkti vakar. Kaip reikiant paarus rankos dvelkė nauju plastiku, o ne policininkų 
prakaitu. Jis treniravosi kasdien. Viskas buvo taip, kaip jis tikėjosi, tik dar geriau. 
Osa buvo devintam danguj. Tomas bandė atsipalaiduoti. 

Gerai pravertė jo nešvarūs pinigai. Osai buvo įdomu, kaip jie gali sau leisti 
apsistoti viešbutyje, kuris jos gyvenime labiausiai prilygo liukso klasei. Bet taip 
velnioniškai brangu juk ir nebuvo, o Tomas paaiškino, kad jie leidžia prizinius 
pinigus, kuriuos jis laimėjo šaudymo klube. Nors jis nemanė šykštėti. Osa galė- 
jo eiti į kiek tik norėjo seansų viešbučio talasoterapijos centre. Jis išsinuomojo 
vandens motociklą ir pabandė nardyti, išmėgino mostus devynių duobučių golfo 
lauke, vieną savaitgalį leidosi į žvejybą laivu su keliais pusamžiais vokiečiais. 
Kas vakarą trijų patiekalų vakarienė kokiame nors 4 Ia carte restorane, arba 
panoraminiu liftu pakildavo į paplūdimio alėją kalnuotoje pusėje virš viešbučio 
ir pasivaikščiodami nueidavo iki „Dunas Amadores“, greta esančio viešbučio. 

Jis auginosi barzdą - pirmąją gyvenime, kasryt pažvelgęs į veidrodį nusi- 
stebėdavo. Niežtėjo, jis bandė ją pakirpti, bet, dieve brangus, kaip gera, kad 
nereikia skustis. Osa teigė, kad duria. Bet iš tikrųjų - greitai bus dvi savaitės, 
kaip jie kelionėje, ir dar nė sykio nesimylėjo. Gerai, gal kartais pasibučiuodavo, 
bet bučinius buvo galima suskaičiuoti vienos rankos pirštais. Jie abudu žinojo, 
kad ne barzda kalta. 

Kartais jis mąstydavo, jog jam reikėtų pradėti vaikščioti pas terapeutą. Juk 
jis mylėjo Osą - kodėl ji jo nejaudina? Kodėl geriau išeina priešais kompiuterio 
ekraną nei su tikra moterimi? Bet terapija ne jam. Įsivaizduok, jei kas apie tai 
sužinotų. 


Jie sėdėjo kiekvienas savo kėdėje su atlošu saulėtoje terasoje. Įsitrynę kremu 
„su reikiamais UV filtrais. Ramiai kliuksėjo baseino chloro mėlio vanduo. Lyg 
kalno siena už jų stiebėsi viešbutis. Dvidešimt šeši laipsniai šilumos. Granka iš 
šitos pusės buvo puiki - Atlanto klimatas jos nepavertė tokia pat krosnimi kaip, 
pavyzdžiui, Sicilijos, kurioje jie lankėsi pernai. 

Jis bandė skaityti kišeniniu formatu išleistą Deniso Liheino knygą „Tamsa, 
paimk mane už rankos“. Pasidėjo ant pilvo. Nenustygo, neturėjo jėgų ilgoms 
pastraipoms, nors jos ir buvo nesveikai įdomios. Dialogai - geriausias dalykas 
pasaulyje. 

Osa gulėjo užsimerkusi, blizgi nuo apsauginio kremo ir prakaito. „Kepino- 
si“, - kaip ji dabar sakė. Klausėsi įskaitytos knygos. Jis nužvelgė liaudį terasoje. 

Tai nebuvo vienas labiausiai šeimų su vaikais apgultų viešbučių. Nei jis, nei 
Osa nepajėgtų diena iš dienos stebėti ant baseino krašto su savo riebiais mažais 
Keturmečiais besiglaustančių laimingų tėvų. Daugiausia viešbutyje gyveno kiek 
jaunesnės poros nei jie patys - bevaikės - ir vyresnė liaudis, šešiasdešimtme- 
čiai. Be to, nemažai malonių kompanijų. Prie baseino baro keturi vyrukai, ne 
vyresni nei dvidešimt penkerių. Kilnojo kokteilius su skėtukais, lyg tai būtų 
buvęs silpnas alus. Tomui toks stilius patiko. Matė save prieš keletą metų. O dar 
geriau - pirmyn atgal iš baseino - šutvė tokio pat amžiaus kaip vaikinai panų. 
Jis mąstė: „Gal ir nėra tiek daug gerų dalykų pasaulyje, bet vyras, nemėgstantis 
siaurikių bikinio, yra kvankštelėjęs.“ 

Ranka ant jo šlaunies. Į jį žvelgė Osa. Ausinės ištrauktos iš ausų. 

— Pagalvok, liko tik dvi dienos. Baisu. 

Tomas pažvelgė į ją. Uždėjo ranką jai ant peties. Aiškiai juto - ji įsitempusi 
labiau nei paprastai. 

- Jo, greitai patrauksim namo, į rudenį. Nors gal dar bus keletas šiltų dienų. 
Rodos, kad ten dabar maloni vėlyvos vasaros kaitra. 

- Tomai, turim pasikalbėti. Kalba eina ne tik apie rudenį. Turi man papasa- 
koti, kas iš tiesų vyksta. 

Tomas žinojo, ką ji turi galvoje. Ji negalėjo suprasti, kaip čia išėjo, kad jis 
taip menkai išgyvena dėl vidaus tyrimo. Bet buvo ir dar kai kas - Osa jautėsi 
nuošalėje. Manė, kad jis su ja nesidalija savo mintimis apie tai, kas bus toliau. 
Jis negalėjo paaiškinti, nors gal ir turėtų. 

— Mes juk apie tai kalbėjomės. Po kelių dienų ateis nutartis. Tuomet sužino- 
sime. Arba jiems nušvis protas ir nieko neįvyks, arba jie iškels bylą, ir tuomet 
būsiu perkeltas. Bet tokiu atveju jiems su protu negerai. 

- Tomai, tu nemini paskutinės alternatyvos. 

- Baik. Jeigu mane pripažins kaltu dėl to reikalo - išsikraustysim iš Šve- 
dijos. Tai būtų skandalas. Tuomet nė vienas viešosios tvarkos policininkas 
neturėtų likti policijoje. Kiekvienas būtų pasielgęs kaip aš. Kiekvienas blaiviai 
mąstantis. 

- Bet jeigu tikrai pabandytum įvertinti, kokia tikimybė, kad būsi pripažintas 
kaltu ir jie tave atleis? Tomai, turiu žinoti. Mes privalome žinoti. Neįmanoma 
gyventi su tokiu netikrumu. Jau du mėnesius kiekvieną dieną sopa pilvą. Įsi- 
vaizduok, jei taip nutiks. Iš kur paimsim pinigų namui? Kaip mes sugebėsim 
pasirūpinti vaiku? 

Pastarasis dalykas Tomui nikstelėjo. Po to jis mąstė: „Tuomet tau teks pradėti 
dirbti visu etatu.“ Bet sulaikė liežuvį už dantų. Nenorėjo vėl gilintis į šį dalyką. Jau 
ir taip per kelionę tris keturis kartus knaisiotasi. Visuomet baigdavosi susierzinimu. 

Osa norėjo, kad jis pradėtų ieškotis kitų darbų. Iš kur ji galėjo Žinoti - juk tai, 
kas jam buvo pasiūlyta, nebuvo eilinis darbas. 

- Be reikalo keli bangas. Jie manęs neatleis. Prižadu. 

- Dabar pats baik. Galva neneša, kaip tu gali būti toks ramus. Bet tikriausiai 
nesupranti, kad tai palies ne tik tave. Kalba eina apie mudu abu, mes juk kartu. Tu 
sėdi ir vaizduoji atsipalaidavusį, bet juk tai atsilieps ir man, atsilieps mums, mūsų 
šeimai. Sakėme, kad jeigu įsivaikintume vaiką, jis augs tikrame privačiame name 
su sodu. Name gyventi saugu. Kaip mes tai įpirksime, jei tave išmes iš darbo? Ar 
supranti, kiek kainuoja geras vaikiškas vežimėlis, automobilinė kėdutė, žaislai, 
drabužiai, lovytė ir visa kita? O aš neketinu pirkti parduotuvėje IKEA. 

Jo akys ryškiai švytėjo nuo mėlyno dangaus. 

- Jei nori žinoti, tai gyventi name ne visuomet taip ir saugu. - Savo galvoje 
jis matė prie jų namų lango stovintį vyrą. - Bet prisiekiu savo policininko garbe. 
Tai susitvarkys. Tau nėra ko jaudintis. 

Ji atsistojo. Staigūs judesiai. Tipiškas įniršis 4 la Osa. Gal nuėjo prie baro ar 
pakilo į kambarį. Jam tas pats. Neturėjo jėgų kivirčytis. 

Užsimerkė. Saulė šildė. Galvoje rikiavosi vaizdai. 

Pastarieji mėnesiai - vieni blogiausių jo gyvenime. Prilygo savaitėms po to, 
kai jis sužinojo apie Osos persileidimą. Kartais sumišusios, dažnai bemiegės. Ir 
su kaupu perpildytos nerimo. Bet jis vis vien jautė, jog nėra pagrindo su Osa 
šnekėtis apie viską. Ji negirdėjo visos jo istorijos. Ji jam negalėjo padėti. Kam ją 
apkrėsti? Tai būtų tik nedora. 

Tyrimas apie vadinamąjį sveikatos sutrikdymą visą parą dirbančioj krautu- 
vėlėj stūmėsi lėtai. Po sprendimo jį pradėti jis buvo priverstas eiti į vidaus ap- 
klausą. Pateikti savo situacijos vaizdą. Kitoje stalo pusėje sėdėjo į Hegerstriomą 
panašus velniūkštis - kriminalinis asistentas Rovena. Tikriausiai toks, kuris 
savo septynerius metus po studijų praleido prie rašomojo stalo. O dar labiau 
tikėtina - po rašomuoju stalu, nes taip velniškai bijojo, kad tik kas nenukristų 
"nuo lubų. Gal dažų kruopelė. Ar dulkių? Visai kukū, kad šitokiam leidžiama 
vadintis policininku. Tikriausiai jis bus patekęs per kokią suknistą juodašiknių 
kvotą. Policijoje jam ne vieta. 

Tomas papasakojo, kaip viskas buvo. Roveną domino detalės. Kiek kartų 
vyras smogė Lindkvist? Kaip čia nutiko, kad Andrenui nepavyko vyrui uždėti 
antrankių? Kada jis apsisprendė panaudoti guminę lazdą? 

„Klausyk, apie tai yra labai geras filmas, galėtum pažiūrėti“, - pareiškė Tomas. 
Rovena iš pokšto nesijuokė. Nenorėjo žiūrėti stebėjimo kamerų juostos. Kaip 
teigė, mieliau pageidavo išgirsti paties Tomo versiją. Tauškalai. 

Likusi tyrimo dalis buvo vedama raštu. 

Paskui Tomas susisiekė su advokatu. Dėdulė parašė du laiškus. Pirmame 
pareikalavo, kad jam būtų leista susipažinti su kai kuriomis tyrimo medžiagos 
dalimis, kurios nebuvo parodytos Tomui. Antrame jis užsipuolė ikiteisminį 
tyrimą, kad jie leidę kriminaliniam asistentui apklausti policijos inspektorių, 
mat pavaldiniai negali tardyti už save viršesnių, taip pat kad nebuvo atkreiptas 
dėmesys į faktą, jog Sesilija Lindkvist šiaip jau bandė šauktis policijos pajėgų 
valdymo punkto, bet bandymą nutraukė, nes Torstensonas buvo toks agresyvus. 
Tomas neliko sužavėtas. Vienintelis dalykas, kurį davė laiškai - jam reikėjo eiti 
į dar vieną apklausą, vadovaujamą kriminalinio komisaro, užimančio ypatingas 
tarnybines pareigas. Beliko laukti nutarties. 

Daugiausia laiką jis leido namie. Šiek tiek ėmė suprasti paniką, kurią patiria 
niekšeliai, porą dienų pasėdėję suimti. Jis juk galėjo žiūrėti DVD ir internete 
naršyti po nesuvokiamą gausybę pornografijos. Norėjo dirbti prie savo kadila- 
ko, bet šis jam ramybės nesuteikė. Vyrukai į namus atsiuntė dėžutę šokoladinių 
saldainių - tai lyg stiprybės gurkšnis. Jie parašė trumpą laiškelį: „Mes laukiame 
šaudymo karaliaus sugrįžtančio.“ „Šaudymo karalius“ - burnoj saldu. Tomas 
tarnybinio šaudymo rungtyse dažniausiai pasirodydavo geriausiai, taigi pravardė 
tiko - buvo daug prastesnių vardų, kuriais galėjo tekti būti pavadintam policijos 
kuopoje. Kartais televizoriaus kambaryje jis kilnodavo svarmenis. Bet be cinko. 
Dienos slinko. Už lango lyg trukdantis atspindys televizoriuje prabėgo vasara. 

Po keturių savaičių jis susisiekė su Adamsonu. Visas šis reikalas atrodė nešva- 
rus. Adamsonas turėtų suvokti, kad nekils problemų, jei Tomas ir liks vykstant 
tyrimui. Bet, kaip Tomas konstatavo anksčiau, šitame reikale Adamsonu pasi- 
kliauti neišėjo. Jis turėtų daugiau pasiaiškinti. 

Paskambinęs Tomas bandė nutaisyti kuo malonesnį balsą. 

— Sveikas gyvas, Adamsonai. Čia aš, Andrenas. 

- Taip, girdžiu, kad tu. Kaip laikaisi? - seniokas bandė atrodyti sukalbamas. 
Bet juk ne Tomas pasiprašė nedarbingumo lapelio. 

- Klausyk, nežinau, ar ilgiau taip beištversiu. Vaikštau iš kampo į kampą namie 
lyg paklydus siela ir laukiu nutarties. 

- Suprantu. Bet vis vien manau, kad geriausia bus, jei laikysies atokiai. Juk 
žinai, atmosfera čia subjurs, jei visi žinos, jog lauki nesulauki. Arba jie nutrauks, 
arba bus teismas - taip jau yra. 

- Stigai, ar galėčiau tave paklausti vieno dalyko? 

Kreiptis vardu, Stigas, tiesą sakant, buvo per daug asmeniška, bet dabar Tomui 
dėl to nusišikt. 

- Aš tave labai gerbiu ir man visuomet atrodė, kad puikiai bendradarbiau- 
jame. Jeigu kas pasiteirautų, kas toks buvo mano mentorius ir autoritetas, aš 

neabejodamas paminėčiau tavo vardą. Tavo tiesus būdas ir mokėjimas nesileisti į 
kompromisus dėl to, ką mes visi norime puoselėti. Be to, man visuomet susidarė 
įspūdis, jog, tavo nuomone, esu vienas iš geresnių vyrukų. Taigi dabar man knieti, 
ar šioje situacijoje galėtum ką nors padaryti? Pasikalbėti su kuo nors iš vidaus 
skyriaus, VT, arba su policijos komisaru? 

Stigas Adamsonas sunkiai kvėpavo į ragelį. 

— Tikrai nežinau. Tai nelengva. 

Tomas aiškiai jautė - jame sunkėsi susierzinimas. Kas čia per tauškalai? Jis 
būtų bet ką dėl Adamsono padaręs, o dabar senas pirdalas jo labui net pabandyti 
negali. Adamsonas kažką žinojo, tikrai. 

— Nagi, Adamsonai. Maniau, kad žaidžiame toje pačioje komandoje. Ar nieko 
negali padaryti? 

— Ar privalau paraidžiui tau pasakyti? Aš ne-ži-nau. Ar dabar pakankamai 
aišku? | 

Adamsonas pakišo koją. Tai - išdavystė. Vėl. Lygiai kaip tada jam įsiveržus Į 
lavoninę. Tomas atsakė kažką sumurmėdamas. Adamsonas tarė „sudie“. 

Jie padėjo ragelį. 

Tą naktį, kad užmigtų, išgėrė migdomųjų. 


Kitas dalykas, kuris irgi knibždėjo, - neištirtoji žmogžudystė. Tiek daug klau- 
simų. Greičiausiai nužudytasis turėjo kokio nors plauko ryšį su kuo nors iš to 
namo. Arba jis buvo paprastas įsilaužėlis vagišius, kurį vienas iš kaimynų nutvėrė 
už rankos. Bet kažkas Tomo viduje sakė, kad kalba čia ne apie atsitiktinumą. 
Ryšys buvo - bet kaip būtų galima išsiaiškinti, su kuo, kai net nebuvo žinoma, 
kas numirėlis? Žudikas turėjo žinoti apie aukos praeitį. Antra vertus - žudikas 
nepasirūpino popieriaus lapeliu su telefono numeriu. Išsirikiavo dar klausimų. 
Kodėl nebuvo jokių žymių, kad auka būtų priešinusis? Jokių kraujo likučių arba 
nugremžtos žudiko ar žudikų odos. Auka nebuvo toks jau smulkus žmogus, 
turėjo kilti šiokios tokios grumtynės. O adatų žymės, kodėl toks šurmulys dėl 
jų? Galiausiai - kieno telefono numeris ant popierėlio? 

Hegerstriomas buvo patikrinęs registruotus abonementus - rodės, jog nė vie- 
nas iš savininkų neturi nieko bendra su žmogžudyste. Bet ar galima pasikliauti 
Hegerstriomu? Dabar jis nepajėgė apie tai galvoti. Nepaisant to, vis dar iki galo 
nebuvo patikrinti papildymo kortelių abonementai. Pirmuoju naudojosi jauna 
mergina, neturinti sąsajų su žmogžudyste. Bet paskutinysis? Vis dar neaišku, kam 
šis priklausė. Skambinta tik trimis numeriais. Du asmenys teigė neįsivaizduoją, 
ir trečiasis, kurio niekaip nesurado Hegerstriomas. 

Skambinta tik trimis numeriais - kažkas čia ne taip. Papildymo kortelėmis 
taip naudojasi tik neklaužados. 

Pirmąsias savaites, kai priverstinai nėjo į darbą, rytais jam buvo sunku išlipti iš 
lovos. Bet praėjus kelioms dienoms po pokalbio su Adamsonu apsisprendė - vel- 
niai griebtų, išnarplios tai savo jėgomis. Būdamas aktyvus policijos inspektorius 
ar turėdamas nedarbingumo lapelį. Idėja apie IMEI numerį kirbenta visą laiką, 
bet ji pradingo į eilę rikiuojantis kitoms problemoms. 

Jis užsirašė telefono IMEI numerį, nors ir buvo draudžiama išsinešti įslaptintą 
ikiteisminio tyrimo medžiagą. Penkiolika skaičių. Kodas. Signalas, siunčiamas 
kaskart skambinant mobiliuoju. Kad ir koks būtų abonementas. Kitais žodžiais 
tariant - jei telefonas priklauso kitam arba tam pačiam asmeniui, kuris dėl 
kokios nors priežasties dažnai keičia papildymo korteles, galima nustatyti kitus 
numerius, kuriais iš jo buvo skambinta. 

Klausimas - kaip. Tomas nebuvo koks kriminalinis inspektorius, bet jis žinojo, 
kad tai - ne mokslas apie kosmosą. Krimiai nuolat tai daro. Bet jis neketino skam- 
binti Hegerstriomui. Nenorėjo skambinti ir kam kitam iš Šerio pasiklausinėti. Ot 
velnias, kad jis apie šitai nenusimano. Tomas - vienas prieš konspiraciją. 

Teoriškai jam turėtų pavykti susiveikti informaciją iš didžiųjų telefono ryšio 
operatorių. Pareikalauti visų jiems priklausančių abonementų skambučių iš tele- 
fono, kurio IMEI 351349109200565, paieškos. Bet kas būtų, jei jie paprašytų leisti 
jiems dėl viso pikto perskambinti? Jeigu jie pareikalautų savo prašymą atsiųsti 
faksograma iš aparato, turinčio oficialų policijos numerį? Nors velniai nematę - 
jis juk tik turi nedarbingumo lapelį. Ir vis dar tebėra mentas. Turi išdegti. 

Praėjus trims dienoms jis paskambino į „TeliaSonera“, „Tele2Comvią“, „Tele- 
nor“ ir keliems smulkiems operatoriams. Tomas nutaisė savo valdingąjį balsą. 
„TeliaSonera“ ir „Tele2Comvią“ pažadėjo pradėti tikrinti - užtruks kelias dienas. 
Jie jo istorija patikėjo. Pažadėjo atsakymus atsiųsti faksu, kitu numeriu, o ne 
įprastu policijos - Tomo privačiu. Jokios kontrolės, kas jis toks, jokio dvigubo 
patikrinimo, iš kur jis skambino. Nieko. 

Bet va „Telenor“. 

Jis prisistatė, bet pakeitė kai kuriuos faktus. Vietoj pietinio policijos komisa- 
riato paminėjo vakarinį. Jeigu jie perskambintų į Šerį arba kurią kitą nuovadą 
jo regione, išsyk visi sužinotų, kad jo nėra darbe. Vakarinis poskyris saugiau. Jis 
paprašė, kad sujungtų su už techniką atsakingu asmeniu. Paaiškino situaciją. 
Kalba ėjo apie svarbios žmogžudystės, kuriai teikiamas didelis prioritetas, tyri- 
mą. Policijai reikėjo sužinoti visus skambučius iš telefono, turinčio minėtąjį IMEI 
numerį. Mergina kitoje ragelio pusėje klausėsi, sakė „taip“ ir „mmm“ - atrodė, 
gaudosi. Iki tol, kol jis paprašė pasiskubinti. 

- Klausyk, turiu tavęs paklausti vieno dalyko, kol čia neužvertei mūsų begale 
papildomo darbo. 

— Gerai, - Tomas tikėjosi, kad dabar neteks išgirsti nieko nemalonaus. 

- Ar galėčiau tau perskambinti. Juk žinai, mes turim savo tvarką ir šiaip. 

Tomas jautė, kaip atšalo ir tuo pat metu suprakaitavo delnai. Ką jam dabar 
pasakyti? 

Jis vėl pasitelkė valdingumą: 

- Klausyk, padarysim šitaip. Rytoj tau faksograma atsiunčiu oficialų prašymą. 
Tuomet į savo faksą gauni mūsų oficialų fakso numerį. Mes darom taip. 

Tyla, įtampa. Tomui beveik pasirodė, kad girdi, kaip mobiliojo telefono skait- 
meniniame laikrodyje tiksi sekundės. 

- Gerai, - tarė mergaičiukė technikė. - Jokių problemų. Padarysime, ką ga- 
lime. Tik atsiųsk tą faksogramą, tuomet mes ir pajudėsime. 

Tomas atsiduso. Dabar liko vienintelė kliūtis - faksas turi būti išsiųstas iš poli- 
cijos nuovados. Jis turi tai sutvarkyti dar prieš kam nors pradedant smalsauti. 


Kitą dieną vaikščiojo kaip ant adatų. Pats nubudo septintą. Su Osa papus- 
ryčiavo. Kartu pavartė kelionių katalogus. Geras jausmas, nežmoniškai geras. 
Bet jis mąstė ir apie tinkamiausią metą nuvykti į nuovadą. Kada joje mažiausiai 
žmonių? Ką jis išspaustų, jei staiga, jam stovint prie fakso ir ruošiantis išsiųsti 
mėšlą, išdygtų Jungrenas arba Hegerstriomas? Arba dar blogiau - Adamsonas. 

Osai išėjus jis prisėdo svetainėje. Prisiminė, kaip čia sėdėdavo ir klausydavosi 
Springstyno. Apsisprendė žvelgti į priekį. Pažadas bus tesimas. 

Geras jausmas. Jo gyvenimui reikia injekcijos, kapitalinio remonto. Kaip 
kadilakui. 


Po penkių penkiolika - laiko į valias suspėti iki šeštos valandos. Idealus 
momentas, jei nori nepastebėtas apsilankyti Šerholmeno policijos nuovadoje. 
Ką tik perėmus antrajai pamainai. Pirmoji pamaina išėjusi. Naujieji vyrukai 
persirengimo kambariuose. 

Šalia, ant keleivio sėdynės, gulėjo popierius. Išsispausdino jį namie, kad visą 
tą reikalą galėtų atlikti sparčiai: įkiši, siunti, ištrauki. Tik nevalia pamiršti vieno 
dalyko - pasiimti fakso kvito. 

Apėmė keistas jausmas, kai nuo greitkelio pamatė Šerholmeno milžinišką 
modernaus stiliaus meno kūrinį - trisdešimties metrų aukščio rūdžių spalvos 
metalinį strypą su mazgu viršuje. Tomas per pastaruosius dešimt metų nėra 
taip ilgai nesilankęs Šeryje. Jis apsisprendė nesistatyti automobilio garaže - ten 
stovėjo visų kolegų privatūs automobiliai. Per didelė rizika su kuo nors susitikti. 
Sustojo aikštėje už centro. 

Šešios valandos. Jis giliai įkvėpė. Išlipo. 

Patraukė savo įprastu keliu. Nieko nesusitiko. 

Pasirinko centrinį įėjimą - dauguma namo eidavo pro darbuotojų išėjimą. 
Perbraukė įėjimo kortele. Suspaudė kodą. 

Liftas - išlipo du kriminaliniai inspektoriai iš jaunuolių skyriaus. Pasisvei- 
kino su juo. Jie artimai nebendraudavo. Arba jie nežinojo, kad dėl jo vyksta 
tyrimas ir jis, kaip sakoma, turi nedarbingumo lapelį, arba jiems į visą reikalą 
nusišikt. 

Liftu į viršų. Koridorius atrodė tuščias. Jis praėjo savo paties kabinetą, kurį 
dalijosi su Jungrenu ir Lindbergu. Dirstelėjo. Osos nuotrauka tebestovėjo savo 
vietoje. Visos senos pavargusios žinutės iš VPV skelbimų lentoje. Ant sienos, 
kaip įprasta, kabojo Jungreno „Bajen“ šalikas. Savo vietose ir Hanuso motokroso 
medaliai. 

Viename kabinete sėdėjo Peras Šelė ir rašė kompiuteriu. Tomui einant pro 
šalį pakėlė galvą. 

- Taigi sveikutis, Andrenai. Malonu tave matyt. Kaip laikaisi? 

Šelė - dvejų metų vaikas skyriuje. Per daug nepatyręs. Tikriausiai nesuprato, 
apie ką visas šitas reikalas, arba apsimetė kvailu. Tomas tik linksėjo, atsakė, kad 
viskas gerai. 

Faksas stovėjo kartu su kitais pilkais plastikiniais monstrais: kopijavimo 
aparatais, spausdintuvu, skeneriu. 

Iš anksto užprogramuoti telefono numeriai: Krunubergas, Vakarinis komi- 
sariatas, Šiaurinis komisariatas, Normalmė, areštinė, Pietinė prokuratūra ir taip 
toliau. Tomas įdėjo savo laišką „Telenor“ į faksą. Dar kartą patikrino, ar lapas 
apverstas reikiama puse. Būtų beviltiška klaida išsiųsti taip, kad „Telenor“ gautų 
tuščią lapą. | 

Suspaudė numerį. Pamygo „siųsti“ mygtuką. Laiškas įtraukiamas. Jam už 
nugaros pro šalį koridoriumi praėjo viena policijos sekretorė. Elisabet Gunarson. 
Ne iš tų, su kuriomis Tomas daug kalbėdavosi. Ji tik pasisveikino, bet neužmezgė 
mandagumo frazėmis grįsto pokalbio. 

Jo skaičiavimai buvo teisingi - tai tikrai buvo tas paros metas, kai čia tuščiau- 
sia, išskyrus tikriausiai antrą nakties, kai prasideda naktinė pamaina. 

Laiškas išlindo kitoje pusėje. 

Tomas už nugaros išgirdo balsą. Suomiškas akcentas. 

- Andrenai, šimtas metų. = Tai buvo Hanusas Lindbergas. - Mes jau beveik 
pradedam manyti, kad tau išsekimas nuo darbo, kaip dabar jie sako. Į tave ne- 
panašu būtų. 

Po Adamsono, Jungreno ir Hegerstriomo Lindbergas buvo blogiausias, su 
kuriuo galima susidurti. Iš išorės - juokaujantis, draugiškas, laimingas šūdžius, 

nespjaunantis į stikliuką ar kumščius darbe. Bet Tomas niekuomet juo nepa- 
sikliovė, nors visuomet buvo pramoga jo klausytis. Lindbergu nepasitikėjo 
taip kaip Jungrenu arba tais kitais trim vyrukais, su kuriais dalijosi patrulinį 
automobilį. Kažkuo tas Lindbergas buvo neaiškus. Gal jo šypsena indikavo - aš 
tave juokinsiu tol, kol žinosiu, jog tu man padėsi. Bet jeigu bus kitaip, tuomet 
juoksiuosi iš tavęs. 

- Sveikutis, Lindbergai, - tarė Tomas. 

Lindbergas atrodė nustebęs. 

— Ką tu čia veiki, tu senasis boksininke. - Jis žvengė. 

- Buvau priverstas užsukti ir sutvarkyti vieną dalyką. Bet juk žinai, kad 
Adamsono, o ne savo noru turėjau pasiimti biuletenį. 

Lindbergas nuleido akis į faksą. Laiškas stalčiuke gulėjo blogąja puse į viršų. 
Fakso kvitas dar neatėjęs. 

- Aš gi suprantu. Visas tas reikalas juk nenormalus, kad tave šimtas. Mes, čia 
esantys, tave palaikome, atmink tai. Praeitą savaitę keliese pakėlėm po bokalą į 
tavo sveikatą penktadieninio alaus susibėgime. Jungrenas, Fludenas, aš. Reikėjo 
ir tau prisidėti. Kitą penktadienį ateik. Po paraliais, Adamsonas tam gi negali 
paprieštarauti. 

Iš fakso lėtai išslinko kvitas. Tomas papurtė galvą. 

- Neįsivaizduoju, ką Adamsonas apie tai mano. Visas šis reikalas mane pykina. 
Klausyk, Osa laukia automobilyje apačioje. Aš tik šiuo faksu turėjau pasirūpinti. 
Perduok linkėjimų kitiems. Hasta la vista, Hanusai. 

Lindbergas vypsojo. Tomas pasiėmė laišką ir fakso kvitą. Hanusas Lindbergas 


v0- so 


v0- so 


Laiptais nusileido žemyn. Širdis dunksėjo į taktą su žingsniais. 
Fu, atlikta. 
Ot gražiai, po paraliais. 


Atgalios į dabartį ir šilumą. Vienas sėdėjo savo krėsle „Gloria Palaces“ saulėtoje 
terasoje. Dvidešimt penkių laipsnių baseino vanduo ir šutvė beprotiškai dailių 
dvidešimtmečių danių priešais. Vis vien jis jautėsi prakeiktai sutrikęs. 

Nors juk visiems neliurbiams policininkams kartais tenka išgyventi sunkius 
laikus. Tomas aukštąją policijos mokyklą baigė prieš gerus dvylika metų, visą laiką 
nusiteikęs būti gatvėje, kad galėtų būti nors šiek tiek naudingas. Nedelsdamas 
pradėjo dirbti viešosios tvarkos policininku pietiniame komisariate. Po ketverių 
metų buvo pakeltas į policijos inspektoriaus pareigas. Sėkmė. Ženklas, kad pasi- 
rinko tinkamą profesiją. Jo tėtis didžiavosi. Prabėgo treji ramūs metai. Jis sutiko 

Osą, pasistengė atsidurti toje pat lygoje kaip Jorgenas Jungrenas ir kiti. Po kiek 
laiko šiek tiek perlenkė lazdą - du sykius per smarkiai panaudojo smurtą. Per 
kažkokią demonstraciją Saleme, į kurią buvo iškviestas, ir dėl kažkokio prakeikto 
žmonos mušeikos, kuris mažumą padūko. Jis išsisuko įspėjimais. Po to Osai įvyko 
persileidimas. Pasaulis kiek labiau paniro į tą šūdą, į kurį jau seniai žinojo įsibri- 
dęs. Bandė nusiraminti krapštydamasis prie automobilio. Nieko neišėjo. Trankė 
liaudį dešimt kartų stipriau, keletą kartų per mėnesį. Daužė narkomanus. Šlavė 
padugnes imigrantus. Tvatijo vagiliaujančius prasigėrusius švedėnus. Bet policijos 
dvasia buvo graži. Egzistavo garbė, kodeksas. Liaudis nieko nesakė, kad Tomas 
varė kietuoju metodu. Tu nejožini kolegos, kuris atlieka savo darbą. 

Gerai, jis gal ir buvo puolęs mentas. Pusiau rasistas, per daug agresyvus, 
išsigimęs policininkas. Supuvęs žmogus. Bet kartais jis pasiilgdavo seno gero 
policijos darbo. Kai kalbama apie teisybės paieškas ir apie nieką daugiau. Tarp 
viso šito šūdo, kurio prisidirbo dėl savo potraukio į lengvus pinigus, jame vis 
dar buvo likę truputis policininko. Tokio, kuriam visuomenės buvo pavesta 
užkirsti nusikaltimams kelią. Tuo pat metu zujo kitos mintys. Ką jam daryti dėl 
Radovano Kranjičiaus pasiūlymo? Jis dar neapsisprendė - gal nuspręs vidaus 
tyrimo nutartis. 

Namuose Švedijoje jo lauks visų telefono operatorių raportai. Jie tai paža- 
dėjo. 

Namuose Švedijoje per kelias dienas jis sužinos, liekantis ar ne. 

Namuose Švedijoje turi apsispręsti, ar jam priimti jugų pasiūlymą? 

Namuose Švedijoje tikrovė gali daryti ką panorėjusi. Jis pasirengęs. 

Arba ne. 

Pyzdų pataisos tarnyba prie Rago muitinės - nykiau būti negali. Mahmudo nuo- 
taika pyzdiškesnė nei ever. Jis atėjo valanda per anksti. Registratūroje sužinojo, 
kad Erika Pyzdvaldson atsisako ateiti ir su juo susitikti. 

- Deja, ji sėdi kitame susirinkime. 

Yeah right - taip jau ir kitame susirinkime. Svarbiausia - pažeminimo me- 
todika. Nuolat priversk Mahinudą laukti. Jis, velniai rautų, parsivers tą kalę 
„kitame susirinkime“. 

Mahmudas nužvelgė laikraščius ir žurnalus. Mąstė: „Gražūs namai“, „Dienos 
naujienos“ - kaip gėjiška. Pasakyk bent vieną normalų bičą, skaitantį tokius 

laikraščius. O žurnalai apie automobilius nieko. Mahmudas vartė. Reportažas 
apie naująjį „Ferrari“. Valandėlę dūsavo. Po to pagalvojo: ar jam plautis? Mobi- 
liojo laikrodis rodė, kad liko penkiasdešimt minučių. Jis turėtų plautis. Bet Erika 
vis vien nieko. Plius - jei kils kivirčų su lygtine pataisa, bus pykčių su mentais, 
o jau kai prasidės pykčiai su mentais, bus šakės su socialiniu ir taip toliau. Iš 
tiesų principas aiškus kaip dieną - niekad neatsidurk sistemoje. Nes jei jau ten 
nusėsi, jie tavęs nebepaleis. Niekada. 

Mahmudas iš Babako buvo pasiskolinęs mobilųjį, kurį anas paėmė iš tėvo 
krautuvės. Tilpo šimtai mp3 gabalų. Babakas buvo pilną prirašęs kiečiausio miši- 
nio. Rimtas muzonas: P. Diddy, „The Latin Kings“, Eikonas. Nerealus bounce. Bet 
ir Haifa Webe, Ragheb Alama - autentiškas Vidurio Rytų muzonas. Mahmudas 
atrėmė galvą. Čilino. Niekam niekada nepasakos tiek ilgai laukęs savo lygtinės 
pataisos inspektorės. 

Jis ir vėl sapnavo košmarą. Vėl miške. Pušys ir eglės užstojo dangų. Į debesis 
pakeltos rankos. Ginklas žibėjo šaltoje šviesoje, kuri, atrodė, sklido nuo gatvės 
žibintų. Žibintai vidury miško? Netgi sapne tai atrodė keista. Ant žolės ratu 
apsuptas juodai apsirengusių vyrų - Mahmudas kreivai žvilgčiojo iš viršaus, lyg 
būtų sklandęs virš šios scenos, tada išvydo Visamą. Rankos juodos nuo Visamo 
veido kraujo. Lėtai tekančio. Šilto. Karšto lyg lavos srovė. Jis palenkė galvą žemyn. 
Stefanovičius taikė ginklą jam į sprandą: „Mes tave nužudome ne todėl, kad to nu- 
sipelnei, o tam, kad tai būtų matyti mūsų rezultatų apskaitoje.“ Visamas pažvelgė 
į viršų. Užverktos akys. Jo skruoste - pulsuojanti žaizda. Nors gal ir ne. Kraujas 
nukleizojo skruostus. Smakrą. Bėgo lyg sulėtintai. „Padėk man“, - tarė jis. 

Ne pirmą sykį. Nuo tada, kai tą popietę pamatė, kaip jugai susirenka libanietį. 
Sapnai iš jo vaipėsi. Skaidrūs kaip krištolas. Nesustabdomi. Ryškūs lyg kokaino 
kaifas. Miškelis. Myžalai ant žolės. Achramenkos smūgiai į beveidžio prieši- 
ninko šonkaulius. Stefanovičiaus šypsena. Giurhano vypsnis. Born to be hated. 
Jis bandė apsipūsti prieš eidamas gulti, kad geriau užmigtų. Per vėlai vakarais 
vengdavo treniruotis arba gerti kokakolos. Žiūrėdavo tik nuobodžias televizijos 
laidas. Vis vien neveikė. 

Prisiminimai jį talžė. 

Stefanovičius paprašė jį šokti į automobilį. Vilkėjo kostiumu, mobilusis tele- 
fonas rankoje, puikiai nusiteikęs. Jis kreipėsi į Mahmudą: 

- Labai ačiū už pagalbą. 

Ir toliau serbiškai kalbėjo telefonu. 

Jie važiavo Siodermalmės link. Iš automobilio garsiakalbių sistemos sklido 
slaviška muzika. Raudonas šviesoforo signalas Vazos gatvėje: 

- Ar sunku buvo surasti tą kiaulę? 

Mahmudas išsiviepė. 
— Ne, ai, šūdas, esu žmonių ieškojimo karalius. 
"Dabar, praėjus dviem mėnesiams, tas vypsojimas kėlė tokį pat pasibjaurėjimą 
kaip žvengimas ant mamos kapo. 


Erika pastukseno į stalą priešais. Jis pramerkė vieną akį. Ji šypsojosi. Iš ko, 
velniai rautų, ji šypsosi? Mahmudas neišsiėmė ausinių. Negirdėjo, ką ji sako. 

Ji vėl pastukseno jam į kelį. Bandė kažką pasakyti, ko nebuvo galima girdėti 
per vežantį muzoną - „50 Cent“. 

Jis išsitraukė ausines. 

Kojas vilkdamas žeme nusliūkino į jos kabinetą. Kaip visada sujaukta. Kaip 
visada daug popierių, kavos puodelių, mineralinio vandens butelių, perdžiūvusių 
vazoninių gėlių, žiurkėniškų plakatų, kuriuose nerealiai stori žmonės. Tekstas 
apačioje: Botero. Ot bybys, pati ir gali būt Botero - išgvera. 

— Nagi, Mahmudai, neprivalai elgtis kaip dvejų metų vaikas vien tik todėl, 
kad šiandien atėjai per anksti. 

Mahmudas suvyniojo ausines. 

- Kas per viena galvoji esanti? - Ir tylesniu balsu: - Pyzda. 

Erika spoksojo į jį. Mahmudas žinojo: reikia ją geriau pažintį, kad suvoktum, 
ar ji susinervinusi. Erika - pana, kurios įsiūtį galėjai matuoti žiūrėdamas, kaip 
ramiai ji sėdi. Dabar ji judėjo mažiau nei nuogoji statula Šieno aikštėje. 

Praėjo trisdešimt tylos sekundžių. Tada Mahmudas tarė: 

- Gerai, atėjau per anksti. Mano kaltė. Atsiprašau. Mane tik užknisa jūsų regist- 
ratūra. Kodėl jie negalėjo tavęs paprašyti su manimi susitikti kiek anksčiau? 

Erika pajudino ranką - geras ženklas. 

- Nejie kalti. Aš sėdėjau kitame susitikime. Visas pasaulis nesisuka apie tave, 
Mahmudai. Privalai tai suprasti. Kad ir kaip ten būtų. Veža, kad esi čia. 

Mahmudas išsišiepė išgirdęs žodį „veža“. Ar ji taip kalba? Viduje negalėjo 
susilaikyti nepamanęs, kad Erika šiaip jau nieko. 

- Kaip sekėsi darbo paieškos? Jau beveik direktorium kur būsi betampąs. 

Jei taip kas kitas - Mahmudas būtų išsibybinęs. Tyčia. Palaikęs tai pažemi- 
nimu. Patyčiomis. O dėl Erikos - giliai viduje jis žinojo, kad ne tokia buvo jos 
užmačia. Ir šiaip jis tai dažnai žinodavo, bet čia tarsi negalėjo būti ant jos surūgęs 
ilgiau nei penkias minutes. 

- Jei rimtai, tai sekasi blogai. Aš pastaruoju metu beveik net į pokalbį nebuvau 
iškviestas. 

Jie šnekėjosi toliau. Erika varė kaip paprastai. Sakė, kad jis turi eiti į kursus, 
susisiekti su Darbo centru, savo socialine sekretore. Kad jis turi palaikyti ryšį su 

savo tėčiu, savo seserimi. Stipri šeima - svarbu. Socialiniai kontaktai - svarbu. 
Seni draugai - svarbu. 

Pastaroji frazė - jis jautė, kaip atsėlina galvos skausmas. Nerimą kelianti frazė. 
Visamas - senas draugas. 

Jis nutaisė „atrodyk, kad klausaisi“ veido išraišką. Bet negalėjo atsipalaiduoti. 
Bandė kaip nors numalšinti pradėjusią plyšti galvą. KĄ, VELNIAI RAUTŲ, 
PADAREI? 

Jausmas, lyg jam reikėtų prisilaikyti. Lyg tuoj sukniubsiąs. Tipo, griūsiąs ir 
imsiąs suktis kaip vabzdys ant linoleumo grindų. Jausmas, lyg jis visą mėšlą 
norėtų papasakoti Erikai. Ne. Chara. Nieko nebus. Niekada. 

Jis iškentėjo. Susiėmė. Atsakinėjo „taip“ į visus klausimus, į kuriuos Erika 
norėjo išgirsti teigiamą atsakymą. 

Po penkiolikos minučių jie baigė. 

Ačiū, ačiū, pasimatysime po keturiolikos dienų. 

Greitai. Lauk. 


Po dviejų valandų. Keletą dienų jis gyveno pas Babaką - neiškentė tėčio 
niurnėjimo. 

Dabar Babakui sekėsi gerai. Jis įsigijo naują 46 colių „Sony“ plokščiaekranį 
televizorių. „Ne koks nors vargšas nukainotas modelis, - sakė jis. - O tikras 
dalykėlis, daugiau pikselių nei juodašiknių Albyje. Ar supranti?“ Babakas 
stumdė mėšlą kaip niekad anksčiau: koksą, žolę, netgi dusūną. Apie tai galėjo 
kalbėti kiauras dienas: kokainas perkamas ne taip, kaip anksčiau. Ne tik liuk- 
siniai tipeliai ir Sturės aikštės liurbiai jau tuo užsiima. Priešingai. Švedliurbių 
klanas ir Alis Muhamedas iš gretimos laiptinės traukia po šniurkšlę dažniau 
nei geria alutį. Visi tai daro. Kainos krito kaip per kalėdinius išpardavimus. 
Greitai k aplenks žolę. Babakas kiekvieną monetą paversdavo banknotu. Užmo- 
kestis - plokščiaekranis televizorius, panos, pakalikai. Mat Babakas susiveikė 
du vaikinus, kurie reikaliukus suko jo sąskaita. Ir tik tuomet pradėjo byrėti 
tikrosios įplaukos. 

Apdovanojimų apdovanojimas. Prieš dvi savaites Babakas įsigijo ledinę ližę 
numeris vienas - BMW. Automobilis nulis septintųjų, nusipirko iš vargšelio 
suomio iš Nursborgo mainais už negrąžintą skolą. 

Mahmudas neapsiriko - apėmė toks pavydas. Broliui. Nekentė šio jausmo. 
Bet sau pasižadėjo - vieną dieną jis turės dar rimtesnių dalykėlių. 

Mahmudas atsistojo. Slankiojo aplink sofas. Mūvėjo treningo kelnėmis. 

Babakas tarė: 

- Ką dirbi? Varai man stresą. Habibi, sėskis. Pažiūrėkim kokią juostą. 

Kartais jo žodžiai skambėdavo komiškai: viską pasakė arabiškai, bet žodį 
„juostą“ - švediškai. 

Mahmudas ramiai atsakė: 

- Klausyk, turiu su tavimi šnektelti apie vieną dalyką. 

- Jokių problemų. Filmas palauks. Fire away. 

- Padariau vieną durną dalyką. Kurviškai durną. 

Babakas loštelėjo galvą, apsimetė nustebintas. 

- Nagi, kada pastarąjį kartą tu nepadarei ko nors kurviškai durno? 

- Rimtai, Babakai. Tai tik tarp mūsų. Tik. Išdaviau žmogų, kurio nenorėjau 
išduoti. 

Rodės, kad Babakas reikalo rimtumą supranta. Mahmudas ratais ratais. Papa- 
sakojo nuo pradžių, netgi tai, ką Babakas jau žinojo. Kaip jį per Danielį spaudė 
Giurhanas. Kaip didėjo desperacija. Kaip lyg Alacho dovana nukrito galimybė. 
Galimybė padaryti jugams nedidelę paslaugą, kuri grandioziškai atsimokėtų. 
Surasti Visamą Džibrilą, seną vaikystės pažįstamą iš savų apylinkių, kuris išdūrė 
Radovaną dėl babkių. Babakas jau ir anksčiau kažką buvo supratęs. Ėjo kartu į 
„Bentley“ parduotuvę, girdėjo Mahmudą kiekvieno žmogėno teiraujantis apie 
Visamą. Bet visos istorijos jis nežinojo. 

Mahmudas stabtelėjo. 

- Nu tą dieną, kai jis atėjo į tėčio namus ir aš pradėjau su juo šnekėtis, dėstyt 
savo verslo idėją, pasiūliau susitikti, tuomet žinojau kažką daugiau. 

Babakas paklausė: 

— Ką tu žinojai? 

- Žinojau, kad šito gailėsiuos visą savo gyvenimą. Ar supranti? 

Babakas tik linksėjo. | 

Mahmudas tęsė. Jis nupasakojo, kaip Visamą atviliojęs į restoraną Tumboje, 
kaip jugai susisėmė libanietį, kaip Mahmudas įšokęs į BMW ir sekęs paskui. Bet 
jie nepersekiojo to automobilio, kuriame sėdėjo Visamas. Jie tik važiavo centro 
link. Sustojo prie Šliuzo. Stefanovičius Mahmudui nurodė išlipti drauge su juo. 
Jie įėjo į vieną iš didžiųjų namų, esančių už Katarinos lifto. Ankštu liftu pakilo 
į viršų. Išlipo. Viršuje buvo restoranas. Baltos staltiesės, krištolo taurės, profai 
padavėjai - tikra liukso dvasia. Mahmudas net nenutuokė, kad Siodermalmėje 
esama tokių restoranų. 

Staliukas buvo užsakytas iš anksto. Pasirodė, jog padavėjas Stefanovičių 
pažįsta. Tipo, geras. 

Stefanovičius užsakė vieną kokteilį. Mahmudas neplanavo gerti alkoholio, 
užsisakė „Cola Light“, kaip visada. „Tikiuosi, tau čia patinka. Aš pamaniau, 
galėtume atšvęsti, kad mums taip padėjai. 

Pirmajam patiekalui Mahmudas užsisakė anties kepenėlių su kažkokiu kriau- 
šių padažu, kuris iš tikrųjų turėjo būti patiekiamas su serano kumpiu. Jis paprašė 
be šio. 

Stefanovičius malė liežuviu. Apie savo pelną iš K1 mačų, Jorgeno Stolio 
fantastiškus smūgius, kažkokią naują užeigą Sturės aikštėje. Mahmudui tokios 
šnekos patiko. Stefanovičius gėrė vyną. Mahmudas ir toliau varė „Cola Light“ 
trasa. Buvo atneštas karštasis patiekalas. Mahmudui buvo sunku apsispręsti: 
valgiaraštyje daug žuvies ir šiaip - ne jam. Padavėjas padėjo lėkštę. Ant grotelių 
keptą antrekotą. Tikras dalykėlis. 

Visą laiką pokalbio metu galvoje sukosi: jugą turi paklausti, ką jie galėtų 
padaryti dėl Giurhano ir „Born to be hated“. Mahmudas apsižvalgė. Parketo 
grindys, kostiumuota kompanija, nereali miesto panorama. Keli seniai prie kito 
staliuko švedžiokiškai spoksojo į jį ir Stefanovičių. 

Stefanovičius medžiagine servetėle nusišluostė burną. 

— Gerai, dabar šiek tiek pakalbėkime apie biznį. - Jis nuleido balsą. - Visų 
pirma vėl norėčiau tau padėkoti. Be tavęs jį surasti būtų buvę sunku. Dabar vyrai 
juo pasirūpins. Supranti, ką turiu galvoje? 

Mahmudas suprato, nors gal ne visai. Dėl kažin kokios priežasties papurtė 
galvą. 

- Nesupranti? Yra šitaip. Mes jį paėmėme ne todėl, kad jis to užsitarnavo, o 
todėl, kad tai turi atsispindėti mūsų rezultato apskaitoje. Žinai, tiesą sakant, per 
savo nediduką išpuolį Arlandoje jis nesusišlavė itin daug. Mums pavyko didumą 
atgauti. Taigi kalbame ne apie pinigus. O apie principą. Žaidimo taisykles. Visa 
mūsų verslo idėja yra grįsta vienu dalyku. - Jis palinko į priekį, ir Mahmudui į 
ausį sušnibždėjo: - Siaubu. 

Stefanovičius sriūbtelėjo vyno. 

- Kad ir kaip ten būtų. Parodei esąs geras vaikis. Savo darbą atlikai sklandžiai, 
greitai ir tinkamu būdu. Tai vertinama. Ar žinai, kas šioje sferoje svarbiausia? 

Mahmudas papurtė galvą. 

— Kad galima vienam kitu pasitikėti. Pasitikėjimas yra vienintelis svarbus 
dalykas. Mes dirbame vadovaudamiesi ne raštiškomis sutartimis ar kitais tokiais 
dalykais. O tik pasitikėjimu. Supranti? 

Stefanovičius atsikando didelį kąsnį. 

Tai, ką jugas kalbėjo, Mahmudui pasirodė visai nieko. 

- Jūs galite manimi pasikliauti. Šimtu procentų. 

- Tai labai gerai, - Stetanovičius kramtė. - Jau šiandien gausi savo užmokestį. 

Mahmudas beveik nesusigaudė. Tai per greitai. Jis turėjo atsakyti savo pasiū- 
lymu. Vis vien žaisti pagal ceremonijos tvarką. Įsidrąsino. Susiėmė dėl kalbos. 

- Luktelk, Stefanovičiau. Dėkoju už tai, ką pasakei. Nerealiai geras jausmas 
jums padėti. Rimtai, jums būtų buvę sunku surasti tą vaikiną. Jis sukosi mano 
pasaulyje, ne jūsiškiame. Reikia išmanyti betoną, kad galėtum sutvarkyti tokį 
reikalą. O aš mielai ir toliau jums dirbsiu. Mieste apie jus sklinda geros kalbos. 
Taigi aš esu jūsų. Bet dar esama vieno dalyko, apie kurį turiu šnektelti. Už darbą 
nenoriu imti pinigų. Bet ar negalėtumėt man padėti kitaip. 

Stefanovičius pakėlė taurę vyno lyg kokį tostą. 

- Pasakok. 

- Žinai Giurhaną Ilnazą, „Born to be hated“ iš Sioderteljės? 

Stefanovičius linktelėjo. Visi tame pasaulyje, kuriam jis priklausė, žinojo, kas 
toks yra Giurhanas - lygiai kaip visi buvo girdėję apie poną R. 

- Jis mane vaikosi. Dėl skolos, kurią aš grąžinau. Bet jie man primeta vis 
daugiau ir daugiau, ar supranti? Jie elgiasi kaip tikri kiaulės, grasina mano šei- 
mai ir panašiai. 

Jis padarė pauzę. 

- Taigi aš pamaniau štai ką. Aš jums padariau didžiulę paslaugą. Vietoj už- 
mokesčio grynaisiais jūs juk galėtumėt šnektelti su Giurhanu. Supranti, ką turiu 
galvoje. Jūs tik pakalbat su juo savais būdais. 

Mahmudas tikėjosi dar vieno ramaus linktelėjimo. Tačiau Stefanovičius jau 
sodriai žvengė. Tikrai kokią minutę. Gurkštelėjo vyno. Atsilošė kėdėje. Toliau 
šypsojosi. 

— Nė nesvajok. Mes dėkingi už tai, ką padarei, kaip jau sakiau. Bet ne tiek 
dėkingi, kad krėstume kokias nors kvailystes. Tu gausi tuos pinigus, kuriuos sa- 
kėm. Tarėmės dėl trisdešimties gabalų, ne? Gal tą turką galėsi jais pradžiuginti, 
ką aš žinau. ' 

Mahmudas bandė dar: 

- Bet aš juk jums padėjau big time. Didelio čia daikto jums su juo pasišne- 
kėti. 

- Ar negirdėjai, ką pasakiau. Jokių šansų. Forget about it. Bet va mielai gali 
pradėti pardavinėti mūsų sąskaita. Tuomet gal galėsi kiek susitaupyti. 

Šioje vietoje Mahmudo istorija baigėsi. Jis kietai įsijautė į pasakojimą, ci- 
tavo kiekvieną komentarą. Beveik užmiršo, kad ant sofos sėdėjo Babakas ir 
klausėsi. 

Dabar Mahmudas nuleido akis į jį. 

— Ar rauki, kad man šakės? 

Babakas čiupinėjo DVD filmo dėklą. 

- Tau, po paraliais, visai galvoj negerai. 

Rytas sumyžtame sargo poste. Akys raudonos. Ašarojančios. Paakiai susiraukšlė- 
ję. Dar blogiau - nesiliovė galvos iš po kaktikaulio skausmas. Priminė apie miego 
stygių. Šiąnakt vėl - keturios valandos. Neaišku, kiek dar laiko jis paveš. Bet kol 
kas laikėsi. Trečią naktį iš eilės sėdėjo nuo septintos vakaro iki pirmos nakties lau- 
ke prie vyrų butų. Nykuma, sumišusi su egzaltuota įtampa. Sufantazuotos veiks- 
mo scenos galvoje pynėsi su teisybės patosu. 

Projektas jau turi pavadinimą. Operacija „Magnum“. Tiko: filme Travisas 
kiaules kepė savo 0.44 „Magnum“ revolveriu. Tai buvo galingas ginklas. Tai bus 
galingas puolimas. 

Niklas sėdėjo lauke prie vieno buto Sundbyberge. Jis bandė kiek galima dau- 
giau įžiūrėti pro žiūronus. Moteris, Helen Striomberg, namo grįžo penktą va- 
landą. Ji dirbo dantų higieniste valstybiniame odontologijos priimamajame prie 
Odeno aikštės. Sūnus namo grįžo pusė šešių. Vienas priešais televizorių pavalgė 
vakarienę. Vienintelis kambarys, kurį Niklas gerai matė, buvo svetainė. Vaikinas 
kad tokiems vaikinukams kaip jis yra kompiuteriniai žaidimai.“ Vyras, Matsas 
Striombergas, namo grįžo pusė aštuonių. Jis ir Helen pavakarieniavo kartu. Po 
to Matsas su sūnumi žiūrėjo televizorių. Rodės, kad Helen skalbė. Harmoningi 
namai. Greičiausiai apsimeta. Viskas tyku. Kaip ramybė kareivinėse prieš ataką. 
Bet nieko neįvyko. 

Vėliau - nuo pusės pirmos iki pusės trijų - tuštino savo kameras prie dviejų 
gyvenamųjų namų ir priešais vieną butą. Parvažiavo namo. Sumetė į standųjį 
diską. Greitai vieną po kitos persuko vaizdajuostes. Didžiąją dienos dalį na- 
muose buvo tamsu. Pavakariu/vakare įsižiebdavo šviesa. Žmonės grįždavo 
namo. Mamos, tėčiai, vaikai. Išvesdavo pasivaikščioti šunis. Nuveždavo vaikus 
į treniruotes. Gamindavo vakarienę. Ordinary lifes. Kol kas. O gal? Gal sąraše 
visai ne smurtą patyrusių moterų pavardės. Gal tai buvo potencialios „Visų 
moterų namų“ telefono operatorės, budinčiosios linijos darbuotojos, paramą 
teikiančios moterys. Gal visas šis mėšlas šuniui ant uodegos. Niklo pinigai į 
balą. Gal FISHDO - Fuck It, Shit Happens, Drive On. Gal jam reiktų pradėti 
mąstyti apie ką kita? 

Be to, jis turi peržvelgti savo finansus. Darbas nedavė daug kronų, daugiausia 
dešimt tūkstančių per mėnesį. Jis buvo išleidęs šimtus tūkstančių įrangai, auto- 
mobiliui ir kitkam. Jam reikėjo pragyvenimui ir būsimoms operacijos išlaidoms 
padengti. Be to, nelegalusis agentas galėjo bet kada pareikalauti palikti butą. Ką, 
po paraliais, jam tuomet reiktų daryti? 

Sapnai grįžo. Priešais save jis matė Klasą. Kruvini delnai. Smūgis į pilvą. 
Spyriai į veidą. Vaizdai iš Irako. Kolinas su kovos įranga. Atentatas prieš mečetę. 
Krūvos suplėšytų Korano knygų. 


Rugpjūtis ėjo prie pabaigos. Jis laukė. Kantriai. Greitai tai turi įvykti - kuris 
Nors iš vyrų išsiduos. 

Buvo ketvirtadienio popietė. Metas baigti darbą. Iki savaitgalio likusi viena 
diena. Dar daugiau laiko skirs operacijai. 

Pakeliui namo jis paskambino mamai. 

- Labas, čia aš. 

Fone Niklas girdėjo bėgant vandenį. Ji jau turėtų būti namie - plovė indus 
ar panašiai. Gerai. 

- Sveikas, vaikeli. Tikrai labai seniai kalbėjomės. Ar nebeatsiliepi, kai skam- 
binu? 

Jis neturėjo jėgų kęsti to kaltinamo tono. 

- Ne, bet aš visą laiką dirbu. Neišeina kada nori atsiliepti. 

- O kaip darbe? 

- Darbas šūdinas, mama. Tikras šūdas. 

- Nesakyk taip. Gal ir nuobodžiau nei visa, ko ten būdamas prisigalvodavai, 
bet saugiau. Visiems saugiau. 

Niklas kulniavo į savo automobilį milžiniškame „Biovitrum“ automobilių 
garaže. Žingsniai aidėjo. 

- Baik, mama. Kartais pavojingus dalykus turi daryti dėl duonos kąsnio, o 
kartais privalai juos daryti, nes privalai. 

- Ką turi galvoje? Tu juk neprivalai? Kokiais pavojais dabar užsiimi? 

- Ne, ne tai turiu omeny. - Niklas už dešimties metrų išvydo „Audi“. Atrakino 
ją nuotolinio valdymo pulteliu. - Bet kartais gal turėtum būti dėkingesnė. 

Ji fone nustojo tarškinusi indais. 

- Ką turi galvoje? Už ką aš turiu būti dėkinga? 

Niklas atidarė automobilio dureles. Atsisėdo ant vairuotojo sėdynės. 

- Visus tuos metus man į galvą kalei, kad baigčiau kariavęs, kaip kad tu tai 
vadini. Kaskart, kai čia lankydavausi, ant manęs burbėdavai. Dabar, grįžęs namo 
dėl tavęs, ko sulaukiu? Dar daugiau burnojimo. Tu, mama, nesuvoki, kiek daug 
gerų dalykų esu tavo labui padaręs. Šiame mieste esama tiek daug mėšlo. Ar 
supranti tai? Purvo, kuris prievartauja mano kraują. Kuris prievartauja tave. 

Jis užtrenkė automobilio dureles. 

- Ar žinai, Niklai, kas mane gąsdina? 

- Išskyrus vabzdžius, balandžius ir aukštį? Ne. 

- Tu mane gąsdini. Nesi toks kaip būdavai. Anksčiau visuomet būdavai ne- 
nustygstantis ir kupinas energijos. Žinau, kad tuomet irgi galėdavai supykti, bet 
visuomet atrodei geras. Kas nutiko? Kalbi tik apie dėkingumą, apie mėšlą, kuris 
tave supa. Kad sanitarinė parkų priežiūros tarnyba neatlieka savo darbo, nes 
Ernsberge tiek daug žiurkių. Tavo kalbos tokios keistos. Ar nuėjai į polikliniką, 
kaip kalbėjomės? Kaip iš tiesų tu laikaisi, Niklai? O gal imk ir ateik pas mane 
šįvakar vakarienės? Nupirksiu picos. 

Pirmiausia - nuostaba dėl jos reakcijos. Greitai užplūdo kažkas kito - pasi- 
piktinimas. Koktumas. Poliklinika buvo šūdas. Ką ji sau mano? Pajuto, kaip ima 
drebėti ranka. Vos galėjo prie ausies nulaikyti mobilųjį telefoną. 

- Nagi baik! Pamatysi. Visi jūs pamatysit. Nesu toks kaip tu. Esu kažkas daug 
didesnio, aš žmonėms padarysiu įspūdį. Mama, kalba eina apie impact, pasaulyje 
kažką pakeisti. O tokiu atveju privalai veikti. Žmonių gyvenimai, istorijos tąsa. 
Visi tik slampinėja ir pripažįsta, kad aplink mėšlas, bet ar kas ką nors dėl to 
daro? O tu, tu tik buvai bailė. 

Niklas nutraukė pokalbį. Šiam kartui pakaks. Jei net mama jo nesuprato, buvo 
beprasmiška bandyti kam paaiškinti. 

Operacija „Magnum“ turi tęstis. Niklas važiavo tiesiai į Sundbybergą. 

Striombergų šeimos butas buvo antrame aukšte. Niklas peršoko ant galinės 
viršuje. Kol kas tamsu. Buvo penkiolika po penktos. Visa laimė, kad registracijos 
numerius jis keitė reguliariai. 

Pro automobilį ėjo žmonės. Pliusas, kad atvyko taip anksti - lengvai rado 
vietos automobiliui pasistatyti. Keletą sykių jis buvo priverstas dėl vietų sty- 
giaus sukti atgal. Turėjo važiuoti į kurį nors iš kitų butų. Tai jį erzino - mėgo 
rutiną. 

Laukdamas, kol grįš šeima, jis gilinosi į savo naujai aptiktą žanrą: antivaldžios 
nebalansas. Antipornografija. Anti-vyrai, kurie-manė-turį-teisę-daryti-velniai- 
griebtų-ką-panorėję. Dabar vartinėjo „Lytis dega!“, parašytą Juditos Batler. 
Baisiai akademiška, bet vis vien lavino. Privertė jį išvysti Švedijos ligotumą. 
Pasaulio. Vyrai, besinaudojantys jėga. Fizine persvara. Jam tai priminė žiurkes, 
kurios iščiulpia žmogaus širdies kraują vien tik dėl to, kad gali tai padaryti. Lyg 
nešvara kaupdavosi tik todėl, kad buvo tam vietos. Mėšlas išterliojo kiekvieną 
žmogaus kūno centimetrą. Užkrėtė kraują, raumenų skaidulas, kvėpavimo orga- 
nus. Purvas. Bet jie nežinojo, kas toks prieš juos stoja, - vargšai šikniai. 

Šeštą valandą namo grįžo sūnus. Judėjo savo įprastu ritmu. Televizorių įsi- 
jungė dar net nespėjęs nusirengti striukės. Dingo virtuvėje. Grįžo su dubeniu. 
Galbūt pieno su dribsniais. Atsisėdo priešais televizorių. 

Bet Helen namo negrįžo. Jau ir septynios. Keletą sykių vaikinukas kalbėjosi 
telefonu. 

Pusė aštuonių namo parėjo prakeiktas Matsas. Dingo virtuvėje. Laikas bėgo. 
Šitas punktas iš šeimos dienotvarkės iškritęs. Matsas įėjo į svetainę. Su alumi 
rankoje atsisėdo šalia sūnaus ant sofos priešais televizorių. Sūnus atsistojo, dingo 
iš akiračio. Gal jis nuėjo gultis, nors buvo anksti. 

Vyras tebesėdėjo. Pylė alų. Žiūrėjo televizorių. 

Tik pusė pirmos Niklas išvydo gatve einančią Helen. Jis jau žinojo laiptinės 
durų kodą - šį buvo lengva atsekti, mat tereikėjo stebėti žmonių pirštų judesius 
ant mygtukų skydelio. Dėl viso pikto buvo jį keletą sykių išbandęs. 

Ji į butą paprastai pakyla per keturiasdešimt penkias sekundes. 

Teisingai: praėjus keturiasdešimt trims sekundėms nuo to laiko, kai ji įėjo 
pro laiptinės duris, Matsas pakilo nuo sofos. Šiek tiek svirduliavo. Dingo ko- 
ridoriuje. 

Velnias, Niklas negalėjo įmatyti, kas vyksta. Svarstė mintį išlipti iš automobi- 
lio, atsistoti kiek toliau gatvėje. Nutaikyti geresnį kampą, pamatyti koridoriaus 
fragmentą. Bet čia svarbiausia veikti vadovaujantis įprasta tvarka, nesiskubinti, be 
reikalo aplink nelakstyti mosikuojant žiūronu. Pasiliko automobilyje. Laukė. 

Po dešimties minučių jie įėjo į svetainę. 

Helen gestikuliavo rankomis. Matso veidas įraudęs. Aišku - jie barėsi. 

Niklas įsitempęs. Ką jie ten viduje kalba? Ar vyras nusiteikęs labai agresyviai? 
Reikėjo susiveikti belaidę klausymosi įrangą, imt ir nusėt visą vietelę blakėmis. 

Tada aiškiai išvydo. Šunsnukis Matsas kumštelėjo Helen į krūtinę. Jos veidas 
persikreipė, gal ji verkė. Jis stumtelėjo dar sykį. Ji žengė keletą žingsnių atbula. 
Dar vienas stuktelėjimas. Baksnodamiesi jie dingo iš vaizdo. Vėl į koridorių. 
Dabar tai jau vyksta, dabar prasidės didelis puolimas - tikrai, greitai. 

Niklas pasileido iš automobilio. Pasigriebė durų žiūroną ir savo „Cold Steel“ 
peilį. Lauke tamsu. Ant trosų tarp namų spingsėjo gatvės žibintai. Jis suspaudė 
kodą. Silpnas taukštelėjimas durų spynai atšokant. Atplėšė duris. 

Žingsniai per keturis laiptelius. Skubėjo - varė adrenalinas, atakos akivaizdoje 
tapo manevringas. Stealth position - pasiruošęs kirsti. 

Striomberg. Keraminė plokštelė ant durų ir spalvotas tekstas reljefu: „Sveiki 
duris, dabar tik spėjo pagalvoti: „Idilė labiau nei paprastai apgaulinga.“ 

Laiptinėje tylu. Girdėjo savo paties šnopavimą. Prie akutės priglaudė durų 
žiūroną. Viduje - Matsas ir Helen karo sūkuryje. Ji sėdėjo ant kėdutės. Jis - per 
metrą nuo jos. Rėkė. Niklas, galvą prikišęs vos per kelis centimetrus nuo durų, 
dabar jau girdėjo: 

- Tu - prakeikta egoistė. Ką galvoji šitaip elgdamasi? Jeigu ulioji ištisas 
naktis. 

Matsas žengė žingsnį į priekį. Helen sėdėjo veidą užsidengusi rankomis. 
Sriūbavo. Kūkčiojo. Verkė. 

Matsas ir toliau plyšavo. Staugė apie jų bendro gyvenimo sąlygas. Sūnaus 
auklėjimą. Virtuvės kuopimą. Daugybę mėšlo. Helen nekreipė dėmesio, nė karto 
nepakėlė į jį akių. 

Matsas žengė dar vieną žingsnį. 

- Ar apskritai manęs klausaisi? Prakeikta šliundra. - Sugriebė jai už plaukų. 
Atlošė galvą. Raudonos užverktos akys. Niklas tai jautė. Jos baimę. Paniką. Gal 
ji žinojo, kas dabar laukia. 

Matsas tvirtai suėmęs laikė ją už plaukų. Ji buvo priversta atsistoti. Bandė 
išsivaduoti iš jo gniaužtų savo rankomis. Jis paleido. Stumtelėjo ją spintų link. Ji 
nubildėjo, parpuolė, griuvo. Bandė atsistoti. Jis stovėjo taip, kad jo veidas buvo 
per penkis centimetrus nuo josios. Toliau bliovė. Lojo, rėkė, spjaudėsi. 

Ji susigūžė. Sugriebė savo batus. 

Niklas vos spėjo sureaguoti. Durys atsidarė. Helen paspaudė lempos mygtuką. 
Niklas stovėjo kaip kvailys, žiūronas tvirtai suspaustas kumštyje. 

Helen į jį nekreipė dėmesio. Pasileido laiptais žemyn, vis dar tik su kojinėmis. 
Batai rankoje. 

Niklas pakilo į kitą aukštą. Klausėsi. 

Girdėjo Matsą rėkiant: 

— Grįžk dabar, apsiramink. 

Karinis planavimas buvo niekam tikęs - Niklas nieko nebegalėjo padaryti. 

Jis palaukė, kol Matsas uždarys duris. Grįžo į „Audi“. Matė Helen tolėliau 
gatvėje. 

Ji ėjo greitai, bet atrodė lyg būtų svirduliavusi. 

Niklas sekė paskui. 

Įdegęs, puikios formos, stiprus - iš išorės. 

Neramus, nenustygstantis, nervingas - viduje. 

Šiandien ateis pranešimas. Osa ir Tomas iš Gran Kanarijos namo grįžo dieną 
prieš tai. Osa sakė, kad, jos manymu, buvę nuostabu. Bet Tomas žinojo: joje irgi 
kirba nerimas, gal net labiau nei jame. 

Sprendimas bus pasiųstas po pirmos valandos. Osa darbe. 

Dešimtą jis išėjo apsipirkti. Dangus - kietas ir pilkas lyg betonas, išbalęs lyg jo 
paties vidus. Valkatos prie alkoholio parduotuvės, jam einant pro šalį su maisto 
pilnais maišeliais, apsiramino - jie žinojo, kad jis mentas. Jis mąstė: „Valkatos 
turėtų būti nerealūs liežuvavimo specai - vienintelis dalykas, kuriuo jie diena 
iš dienos užsiima, tai sėdi kartu ir pliurpia. Socialumo pratybos viršūnėje. Gal 
reikėtų čia atsiųsti Jungreną.“ Tomas pats sau nusišypsojo - jo kolega, matyt, 
bus beviltiškas atvejis. 

Pagalvojęs apie Jungreną ėmė ilgėtis darbo. Bet taip pat mąstė apie viską, 
kas buvo keista. Faksas namie net lūžo, kai vakar, vos tik juodu su Osa pasidėjo 
lagaminus, jį ištuštino. Mažiausiai trisdešimt puslapių iš „Tele2Comvią“, dešimt 
puslapių iš vieno mažesnio operatoriaus ir daugiau nei keturiasdešimt „Telenor“ 
puslapių. Lieka pradėti tikrinti. Rinkti informaciją. Dirbti struktūriškai. Osa 
teiravosi, ar jo neišvargino tokia ilga kelionė namo: „Juk vis vien užtrukome 
daugiau kaip devynias valandas, įskaitant persėdimą ir viską. Bent jau aš esu 
visai išsekusi.“ Aišku, kad jis išsekęs, prakeiktai pavargęs. Bet sąrašai suteikė 
parako. Ne, daugiau - sąrašai suteikė grynos energijos. Norėjo, kad Osa iškart 
eitų gulti, kad jis galėtų pradėti dirbti. 

Ji nulūžo apie devintą. Tomas keturias penkias valandas sėdėjo prie sąrašų. 
Namuose buvo tamsu, degė tik stalinė lempa darbo kambaryje. Pasižymėjo iš 
telefono skambintus numerius, tikrino, ar esama besikartojančių abonementų, 
ieškojo internete. Jis gavo pavardžių - daugybę pavardžių. 


Ant grindų pastatė maisto maišelius. Lėtai atvėrė duris. Į šaldytuvą įdėjo 
sviestą, kiaulienos filė, sūrį, pieną. Šis - ekologiškas. Osa dėl to užsispyrė. To- 
mas neturėjo jėgų bartis, nors nuovoki liaudis žinojo, kad tokie dalykai - akių 
dūmimasišsidirbinėjimasmaivymasis. 

Jis atsisėdo prie telefono. Išsitraukė telefonų sąrašus. Išsiskyrė keturi numeriai. 
Kiekvienu iš jų gegužės ir birželio mėnesį skambinta mažiausiai dvidešimt kartų. 
Pirmiausia jis ketino paskambinti tuo, kuriuo skambinta daugiausia, - vien tik 
šių metų gegužės mėnesį trisdešimt tris sykius. Numeris turėtų būti papildymo 
kortelės - paieškos neatskleidė kokio nors registruoto abonemento. 

Kažkas kitame gale atsiliepė: 

- Taip. 

Atsiliepti žodeliu „taip jau savaime buvo įtarumo požymis. 

- Laba diena, esu Tomas Andrenas. Skambinu iš Stokholmo policijos... 

Kitoje ragelio pusėje spragtelėjo. 

Tomas vėl paskambino. Signalas, kad užimta, lyg ištiestas didysis pirštas 
tiesiai į snukį. 

Kitas numeris - iš viso gegužės ir birželio mėnesiais juo skambinta keturias- 
dešimt du kartus - buvo Kristinos Svegfors-Balenijus. Trečiasis - dar vienas 
nežinomas telefono numeris. Ketvirtasis numeris pagal dažnumą - Klaso 
Rantzelio. 

Jis pradėjo nuo Kristinos Svegfors-Balenijus. 

Sąlygiškai jaunas balsas: 

- Alio, Kiki klauso. 

- Laba diena, esu Tomas Andrenas ir skambinu iš Stokholmo policijos. 

- Hm, ir ko gi jums reikia? - ryškus skepsis kitoje ragelio pusėje. 

— Skambinu dėl mūsų atliekamo tyrimo ir kalba eina apie labai rimtą nusi- 
kaltimą. Man reikia atsakymo į labai paprastą klausimą. Turiu mobilųjį telefoną, 
iš kurio šių metų gegužės ir birželio mėnesiais tau skambinta nemažai kartų. 
Numeriai keitėsi, bet, pavyzdžiui, gegužės mėnesį aštuoniolika kartų tau buvo 
skambinta-iš šito numerio. - Tomas perskaitė vieną „Telenor“ papildymo kor- 
telių numerį. 

— Ar galėtum dar sykį pakartoti? 

Tomas pakartojo numerį. 

- Ne, tiesą sakant, net neįsivaizduoju, - tarė moteris. 

Kas čia per mėšlas? Kristinai Svegfors-Balenijus iš to telefono buvo skambinta 
daugiau nei keturiasdešimt kartų - ji turi Žinoti, kieno tai numeris. Tomas iš jos 
balso bandė perprasti nuotaiką. Kiek ji melavo? 

- Klausyk, kalba eina apie žmogžudystės tyrimą, juk minėjau, ne? Ne kokį 
prakeiktą įprastą nusikaltimą. Kažkas tau skambino iš viso keturiasdešimt du 
kartus. Kažkas iš vieno ir to paties telefono, kurio numeris, pasirodo, buvo kei- 
čiamas maždaug taip pat dažnai, kaip paprasta liaudis keičia tualetinio popieriaus 
ritinėlį. Dabar pabandyk prisiminti. 

Moteris kitame gale atsikrenkštė. 

- Bet juk tai buvo prieš kelias savaites. Iš kur galima prisiminti, kaip manai? 

Kažkas čia ne taip - moteris net nenorėjo prisiminti. Per didelis priešiškumas, 
kad būtų vien tik įprastas skepticizmas mento atžvilgiu. 

- Dabar paklausyk, Kristina Svegfors-Balenijus. Jeigu nepabandysi velniškai 
greitai prisiminti, aš pas tave atvažiuosiu, į Hudingę, ir asmeniškai išknisiu tavo 
telefoną. | 

Tomas tikėjosi, kad tai suveiks: iš dalies todėl, kad ji suprato jį žinant, kur 
ji gyvena, iš dalies - dėl grasinimo knistis jos asmeniniame gyvenime, bet to- 
kiam dalykui iš tiesų nebuvo pagrindo. O ypač kai turi nedarbingumo lapelį ir 
tikriausiai greitai būsi perkeltas į kitą darbo vietą arba gal netgi iš viso atleistas 
iš policijos inspektorių. 

Garsas, lyg moteris būtų įtraukusi bėgantį snarglį. Po to - tyla. Jis beveik 
girdėjo, kaip ji mąsto. Nekilo abejonių - ji kažką žino. Galiausiai: 

— Klausyk, aš šiek tiek patikrinsiu savo mobiliajame ir panašiai. Ar galėčiau 
tau paskambinti po keleto minučių? 

Bingo. 

Jis nujautė, kad ji perskambins. 


Kiki Svegfors-Balenijus paskambino po dešimties minučių. 

- Tai va, aš iššmirinėjau, kieno tie numeriai. Jie yra mano tėvo, Jono Balenijaus. 
Neklausk kodėl, bet jis dažnai keičia telefono numerį. Aš išsyk jų neatpažinau, 
nes paprastai atmetu, kai jis skambina. 

Tomas pasilenkė prie sąrašų priešais save. Tai, ką ji sakė, teisybė - su ja neuž- 
fiksuota ilgesnių nei kokia sekundė pokalbių. Kiki nuotaika buvo geresnė arba 
ji tik pataikavo. Tomui nusispjaut. 

Vardas ir pavardė buvo Jonas Balenijus. Keista pavardė, turi būti pasikeista. 
Bet velniai nematę. Tikimybė, kad pirmasis lūžis ne už kalnų, didesnė nei kada 
nors anksčiau. Numeris, buvęs numirėlio užpakalinėje kišenėje, tiesiog privalo 
būti to Balenijaus. 

Pirmoji diena namuose Švedijoje prasidėjo gerai. Tomas tikėjosi, kad tai bus 
jo laimingoji diena daugiau nei viena prasme - netrukus bus praneštas spren- 
dimas dėl jo ateities. 


Mikrobangėje pasišildė mažą picą ir ėmė keptis du kiaušinius. Keistai greitai 
sukimšo picą - mažiau nei per minutę. Slaptas talentas - niekas taip greitai 
nemokėjo valgyti kaip jis. 

Net jeigu tie bjaurybės jį perkels, jis pasiduoti neketina. Paraleliai vykdys 
savarankišką žmogžudystės tyrimą. Be Hegerstriomliurbio. Be nieko. Sugrįš 
triumfuodamas. Tuo pat metu galvoje šmėstelėjo tamsesnė mintis: „O jeigu jie 
nenutraukė ikiteisminio tyrimo, nepasitenkino perkėlimu. O ką, jeigu jis bus 
nuteistas kaip nusikaltėlis, visiškai praras darbą.“ 

Į „Google“ įmetė „Jonas Balenijus“. Jokių atitikmenų. Jonas Balenijus tikriau- 
siai nebuvo koks internetartistas. Bet, kita vertus - kas, velniai rautų, jis toks 
yra? Pagal gyventojų registrą. Balenijaus adresas - pašto dėžutė. Internetas — 
niekam tikęs, jokio atsakymo. Jam reikia prieiti prie policijos duomenų bazių. 
Bet tai - keblu. Visų pirma, oficialiai jis serga. Visų antra, kiekviena paieška re- 
gistruojama - netgi policininkams nevalia knaisiotis po nusikaltėlių gyvenimus. 
Turėdavai perbraukti savo raktine kortele vien tik norėdamas įjungti duomenų 
bazes, ir kiekvienas žodis, kurį įrašydavai, būdavo registruojamas. 

Bet nusprendė pabandyti. Paskambino Jungrenui ir paprašė jo atlikti iš- 
plėstinę užklausą - paiešką visuose registruose tuo pat metu. Jungrenas atrodė 
skeptiškas. 

- Velnias, Andrenai, kas gi čia dabar? Juk turi tik ilsėtis namie. Mes laukiam, 
kada galėsim tave čia vėl susigrąžinti. 

Bet Jungrenas žinojo, kad vis dėlto esama ir jo kaltės, jog Tomas dabar sėdi 
mėšle. Tai reikia išnaudoti. Tomas tarė: 

- Nagi. Jeigu būtum tada prisistatęs kaip visuomet, aš čia apskritai nesėdėčiau. 
Padaryk man tik nedidelę paslaugą. 

— Tik nesakyk, kad tai turi ką nors bendra su tuo numirėliu, kurį radome 
„Gestos Ekmano kely? 

— Nagi. Tik vieną išplėstinę užklausą. 

Kad ir kaip būtų neįtikėtina, Jungrenas sutiko. Įvedė paiešką Tomui nepadėjus 
ragelio. 

Išplėstinė paieška: ieškoma atitikmenų Visuotiniame slaptojo sekimo registre, 
Mokesčių ir Kelių tarnybų duomenų bazėse, Teistų asmenų, Pasų ir Įtariamųjų 
registruose. Jeigu kas ne taip, kur nors jis tikrai išlįs. 

Balenijaus pavardės būta - vieną sykį devintajame dešimtmetyje buvo teistas 
už sveikatos sutrikdymą ir narkotikus. Išplėstinis slaptasis dėdulės sekimas de- 
šimtojo dešimtmečio viduryje. Buvo manoma, kad senis yra daugybės bendrovių 
vartininkas. Bet jis buvo pripažintas kaltu tik dėl keleto smulkių nusižengimų: 
vairavo neblaivus, taip pat dėl smulkaus masto veiklos, susijusios su narkotikais. 
Vėliau, dešimtajame dešimtmetyje - asmeninis bankrotas, nutartis dėl skolos 
nurašymo priemonių 2001-aisiais. Draudimas užsiimti ūkine veikla panaikintas 
tais pačiais metais. Jį tikriausiai palaužė vadinamosios vartotojo skolos. Vyrukas 
vėl bankrutavo 2003-iaisiais. Po paraliais, ką tas Balenijus išdarinėjo? Dėdulė 
kaip reikiant į trasą grįžo 2006-aisiais - tapo registruotu septynių bendrovių 
valdybos nariu. Šilta. Ne, pasakyta per daug kukliai - staiga pakvaišusiai ėmė 
deginti. Vyrukas neaiškus. Žiauriai neaiškus. 

Be to - būta ir Balenijaus gyvenamojo būsto adreso: Tegnerio gatvė 46. Bet 
nebuvo telefono numerių. 

Jau ir pirma. Vis dar neskambino iš darbo dėl vidaus tyrimo rezultatų. Ar 
jam pačiam reikėtų paskambinti? Apsisprendė - jei jie nepasuks iki antros, jis 
pats paskambins. 

Po pirmos penkios paskambino Osa - norėjo sužinoti, ar jau gauta kokia nors 
žinia. Tomas susinervino. Tai ne jos problema. 

- Aš tau paskambinsiu po to, kai jie su manimi susisieks. Gerai? 

Ji atrodė nuliūdusi. 

Atėjo pusė dviejų. Vis dar nieko. Na ir kiaulės - verčia jį laukti kaip pažemintą 
nulį. 

Be penkiolikos antrą suskambo namų telefonas. Tomas ekranėlyje atpažino 
skaičius. 

Tai buvo tiesioginis Adamsono numeris nuovadoje. 

- Laba diena, Andrenai. Čia Adamsonas. 

- Taip, matau. Kaip reikalai? 

Adamsonas - nei griežtas, nei nervingas, bet balso ramumas jį išdavė. Jokių 
gerų naujienų nelauk. 

- Laikausi gerai. Kaip pats? Kaip praleidai laiką? 

— Mudu su Osa dvi savaites buvome Gran Kanarijoje. Velniškai maloniai 
pailsėjome. Šiaip tai buvo tikrai nyku, - Tomas stengėsi, kad balse nesigirdėtų 
kartėlio gaidelės. Adamsonas vėl taptų jo viršininku, jeigu jis grįžtų atgal, bet 
jis buvo priešas. 

- Suprantu. Gal tai ir buvo teisingas sprendimas. Esi stiprus, - meninė pauzė. 
Adamsono klausantis buvo galima pamanyti, esą Tomas savo valia išėjo nedar- 
bingumo atostogų. Jis tęsė: - Dabar atėjo vidaus sprendimas. - Tomas telefono 
ragelį laikė taip stipriai, kad krumpliai tapo balkšvi. - Tiesą sakant, gerai, atrodo. 
Jie nutraukia. Sveikinu. 

Tomas jautė, kaip susmunka fotelyje. Atsiduso. Pasirodo, policijoje yra likę 
keli blaivaus proto Žmonės. 

Adamsonas tęsė: 

- Bet policijos komisaro nuomone, šitas reikalas nėra labai jau geras. Jis įsako 
tave perkelti. Be to, pateikė pasiūlymą. Eismo pažeidimų skyrius. 

Tomas nesumojo, ką: pasakyti. Pokštas. Pasityčiojimas. Prakeiktas spjūvis į 
marmūzę. Dar blogiau - kalbama apie profesinę garbę. 

Adamsonas bandė pasirodyti simpatiškas. 

- Visiškai suprantu, kad tai gali būti sunku, Andrenai. Bet pažvelk į tai iš tei- 
giamos pusės - išvengei apkaltos. Aš visuomet tave mėgau. Bet pats žinai, kaip 
yra, - policijos viršininkas neturi kito pasirinkimo. Gaila, kad taip išėjo, esi geras 
vyras. Kaip aš sakau - iš gero molio ir dar patikimas. Bet dabar yra, kaip yra. 

Tomas galvojo: „Ačiū, prakeiktasis.“ 

Adamsonas tęsė: 

- Tiesą sakant, galėčiau tau patarti tik viena. Turi išmokti tvardytis. Man 
atrodo, kad tu elgtumeisi geriau, jei policijos darbo situacijas suprastum giliau. 
Kartais reikia reaguoti stipriai, bet kartais tam būtinybės nėra. Patikėk manim, 
aš jau tiek daug metų dirbu, kad esu matęs ir šilto, ir šalto. Tikėsimės, kad vieną 
dieną išmoksi. 

Po dviejų valandų namo grįžo Osa. Tomas gulėjo po automobiliu, lempą ant 
kaktos buvo užgesinęs. Iš pradžių bandė susikoncentruoti ties važiuokle. Po 
keturiasdešimties minučių liovėsi. Viskas šūdas. Jis pamiršo įrankius, tad teko 
keturis sykius išsiridenti, pametė daiktus, užsigavo alkūnę. Nelemta jam būtent 
dabar meistrauti. 

Atsidarė garažo durvs. Jis pamatė Osos kojas ir šlepetes. 

- Labas, čia aš. 

— Sveika gyva, aš čia, apačioje. 

— Taigi matau. Ar gavai žinią? 

Tomas iščiuožė. Tebegulėjo ant lentos su ratukais. Pakėlė akis į Osą. Jis ap- 
sisprendė. Jausmas neįveikiamas. Didžiulis. Jie geriau ir nenusipelnė, išdavikai 
kolegos. 

- Jie nutraukė vidaus tyrimą, bet mane perkėlė. Į eismo pažeidimų skyrių. 

Jos veidas mainėsi. Vis vien aiškiau matoma buvo šypsena, atsipalaidavimas. 
Ji atsipūtė. 

- Dieve, kaip gerai. Taigi nuostabu. Maniau, kad jie padarys ką blogiau. 

- Osa, viskas velnio subinėn. Kaip tu gali sakyti, kad gerai? Ar nesupranti, 
kaip aš tame skyriuje jausiuosi? Aš supūsiu. Nieko nebus, aš turiu tai sutvarkyti. 
Nežinau kaip, bet, susimildama, nesakyk, kad tai gerai. 

- Atleisk, bet vis vien malonu. Pagalvok, jei būtum buvęs nuteistas. Aš nieko 
negaliu padaryti. 

Tomas atsistojo. 

- Dar vieną dalyką turiu papasakoti. 

- Ką tokio? - Ji atrodė sunerimusi. 

- Aš, tiesą sakant, priėmiau kito darbo pasiūlymą. Saugos viršininko. Privatus. 
Visai už policijos ribų. 

Osa ir toliau atrodė nerami. 

- Sutikau. 

- Tomai, ar tu juokauji? 

- Visai ne. Visiškai rimtai. Tai darbas ne visu etatu ir, mano nuomone, atrodo 
velniškai įdomus. Taigi rytoj ketinu paskambinti Adamsonui ir pasakyti, kad į 
eismo pažeidimų skyrių einu tik puse etato ir kad jis savo prakeiktą simpatiją 
gali susikišti į subinę. Likusį laiką užims šitas naujasis dalykas. 

- Nieko nebus, Tomai. Tai labai jau nesaugu, mano nuomone. 

Tomas jautėsi pavargęs. Neturėjo jėgų daugiau bartis. 

Tuo pat metu atrodė, kad gal tai kažko naujo pradžia. 

Smarkiausia liūtis per, tipo, visus metus, nors vis dar vasara. Mieste myžo. Barbe- 
no į langą lyg kulkų fontanas. Tiesą sakant, nebenormalu. Mahmudas prisiminė 
kulkų krušas vaikystėje. Giminaičių vestuvės Bagdado priemiestyje. Tais laikais 
buvo šaudoma iš laimės, sakydavo tėtis. 

Reik tikėtis, kad šiandien tai buvo jo paskutinė kelionė į „Shurgard“ sandė- 
lius. Šiondalis. Priminė riterių pilies ir tvarto mišinį. Ant bokšto riebi iškaba: 
„Shurgard Self-Storage. Our space, your place“. Lyg ir priminė šviesiai rožinį 
medinį pastatą, bet iš tiesų buvo skardos pašiūrė. Visur tik asfaltas: stovėjimo 
aikštelė, įvažiavimai į sandėlius, iškrovimo patalpos. Praeitą savaitę - sandėlis 
Karaliaus posūkyje, užpraeitą - Bromoje. Jis yra buvęs pusėje miesto, bet visur 
jie atrodė vienodai. 

Mahmudui vietikė patiko. Nerealiai nice idėja. Jokio reikalo veltui susitiki- 
nėti jugų pakalikus. Tai buvo tvarkoma strictly need to know basis, kaip pasakė 
Ratkas. Jie dalykėlių Mahmudui užveždavo, kai tik jis pranešdavo norįs paimti. 
Iš anksto perduodavo pinigus jugų valdomoje krautuvėlėje Bredenge. Jugai 
protingi - taisykles buvo nustatę kietai. Jų pasaulyje Mahmudas tebuvo visiškas 
nulis. Jeigu jis įkliūtų, jie pasakytų, kad niekada jo nėra matę arba apskritai apie 
tokį girdėję. Vėlgi - planas iš jų perspektyvos riebiai gražus. 

Bet ką daryti jam? Jį spaudė skola Giurhanui. Na rimtai, pažadas Erikai Evald- 
son tikrai nebuvo šimtaprocentiniai paistalai. Tiesą sakant, jis nenorėjo stumdyti 
tokio mėšlo. Raumenų preparatai - viena: tokius dalykus jis pats kirto, tai kodėl 
gi savo kūno nefinansavus pakaišant šiek tiek piliulių į šalį. Bet tai - jeigu jis vėl 
įkliūtų, tektų sėsti ilgam. 

Pasiskolino Roberto automobilį. Keistas jausmas. Mielas golfiukas. Sportinė 
įranga: išgaubtos pilkos odos sėdynės, didelė NAVI plius, krūti ratlankiai. Visai 
nieko automobilis, bet anksčiau jis važinėjo Babako liukso vežėčiomis. Dabar tam 
galas. Babakas nutraukė ryšius. Mahmudui papasakojus apie savo bendradarbia- 
vimą su jugais. Babakas paprašė Mahmudo susidėti savo daiktus ir išsikraustyti. 
Šūdas - Babakas tikras pyzdniurzga. Kekšė. 

Lauko sandėliai kainavo šiek tiek daugiau, bet automobiliu prie jų nuvykti 
buvo patogiau. Nereikėjo gautis į patalpas, nereikėjo praeiti pro per daug ste- 
bėjimo kamerų, nereikėjo susidurti su daugybe peršikusių marmūzių. Ratkas 
žvengė pasakodamas, kad sandėlis netgi apdraustas. 

- Rauki? Jeigu kas įsilauš, mes bent jau atgausime iš „Trygg Hansos“ už mūsų 
tariamas sandėlyje laikomas kūginės balzos medienos prekes. | 

Mahmudas suspaudė kodą. Čiupinėjo raktus. Delnai slidūs. Šiose vietose 
saugumas geras: kodas, raktai, stebėjimo kameros. Vis vien jis jautėsi silpnas. 
Žaibai akyse. „Range Rover“ su Visamu ant galinės sėdynės. Kodėl jis apie tai 
galvoja? Toks bičas kaip jis turi žvelgti į priekį. Pamiršti tai, kad nutiko. 

Pardavęs mėšlą šiandien bus laisvas. Greitai paskutinė išmoka Giurhanui, ir su 
„Born to be hated“ bičais baigta. Netrukus baigsis trijų mėnesių teroras. Reikėjo 
tik prastumti šituos gramus. Velnias, kaip jėga. 

Tie trisdešimt gabalų, kuriuos gavo iš Stefanovičiaus plius dailūs skatikai, 
kuriuos susižėrė pastaraisiais mėnesiais pardavinėdamas žolę ir koksą, jau pa- 
dengė devyniasdešimt penkis procentus skolos. O šiandien sporto salėj beveik 
„sukirto rankomis su Dijma, stambiu klientu. Taip nerealiai veža. Tuomet jalla 
atia Giurhanui. Nors dar labiau jėga - sudie ir jugų kiaulėms, tiems, kuriems 
būdamas ganėtinai kvankštelėjęs padėjo likviduoti vieną vaikystės laikų saviškį. 
Kaip jis jiems vergavo du mėnesius, o jie jį taip stipriai iškrušo per subinę, kai 
paprašė pagalbos. Ketino trauktis. Padaryti taip, kaip rekomendavo Erika Evald- 
son - užraukti nelegalius darbelius. Tapti laisvu žmogumi. 


Maišelį su mėšlu Mahmudas užrakino persirengimo kambario spintelėje. 
Vyniojamasis popierius ir plastikas išsipūtęs. Jokios rizikos dėl vagysčių „Fitness 
Center“ - jei kas būtų užtiktas bandantis čia ką nušvilpt, pirmiausia jo kapšelis 
keletą kartų, tipo, būtų suspaustas pilvo preso treniruoklio krumpliaračiu, o tada 
tris keturis sykius šlaunų preso svarsčiais vožtelėta į galvą. Tuomet iš vargšelio 
būtų padarytas baltymų kokteilis ir juo pavaišinti raumenų kalnai. 

Mahmudas įžengė į sporto salę. Be perstojo trenkė eurotechnas. Jis pasisvei- 
kino su keliais sunkiasvoriais vaikinais prie svarmenų. Sporto salės žavumas - 
tokiam bičui kaip Mahmudas beveik niekada nereikėjo jaustis vienišam. 

Šiandien tvarkaraštyje pritūpimai. Kitose sporto salėse - galybė prijungtų kar- 
dioaparatų ir sudėtingų spaudimo ir traukimo treniruoklių, sukonstruotų taip, 
kad būtų galima izoliuoti tuos raumenis, kurių net nežinojai egzistuojant. Tipo, 
mokslinės fantastikos žemė. Nieko bloga, kai kam, bet, Mahmudo nuomone, 
prieaugio raktas buvo baziniai pratimai. Visuomet su laisvaisiais svarmenimis. 
O visų laisvųjų pratimų akivaizdus karalius - pritūpimai. 

Daugelis šnekėjo, kad pritūpimai suvaro nugarą ir sukelia problemų. Mahmu- 
das žinojo geriau - nugaros skausmo priežastis buvo ne pats pratimas savaime, 
bet bloga technika. Sprendimas visiems, turintiems smegenų, paprastas. Mahmu- 
das buvo pasiskaitęs, šnektelėjęs su kitais „Fitness Center“. Užuot judesį pradėjęs 
nuo klubų, daryk kaip visuomet sakė jėgos guru Čarlsas Polikinas - pritūpimus 
pradėk nuo kelių. 

Jis dievino šį pratimą. O netrukus įžengs į savo ciklą - tuomet bus dar geriau. 
Užsidėjo po keturiasdešimt penkis kilogramus abiejose štangos pusėse. Pradėjo 
"manevrą - lėtai lenkė kelius. Klubus judino tik norėdamas išlaikyti pusiausvy- 
rą nusileisdamas. Ketino varyti tris kartus po dešimt. Urzgė, spjaudėsi, čirškė 
tarpudančiuose. Jautė, kaip maksimaliai spaudžiasi kraujagyslės. Akys beveik 
iššoko. Abbou - taip gera. Galvojo tik apie kėlimą, judesį, kelių lenkimą. Jokių 
blogų prisiminimų, jokios sąžinės graužaties, jokios blogos karmos. 

Nuo vaistukų taps dar pajėgesnis. Ot, velnias, kaip paaugs. Rimta disciplina — 
ir galėtų priaugti dešimt kilų. Susileis sustanolo ir dvigubą dekanolo. Ampulės 
atrodė nerealios, bet Mahmudas labai džiaugėsi nebijąs švirkštų - adatos, dydžio 
sulig „McDonalds“ šiaudeliu. Po to metas vinstroliui skysčiams išvaryti - jis juk 
nenori atrodyti kaip balionas. 

Būta ir nedidelių minusų. Sporto salėj kalbama, kad gali atsirūgti inkstams. 
Bet jis varys tik aštuonias savaites. 


Praėjus valandai prisistatė Dijma su gniaužykle rankoje. Dijma - pirkėjas 
iš didžiosios P, kuris niekuomet nekreditino - visuomet pastatydavo. Dij- 
ma - albanas, kuris nedaug treniravosi, bet užtai daug pardavinėjo. Visuomet 
nusitvėręs intensyviai spaudo gniaužyklę. Nykščių raumenys buvo sulig te- 
niso kamuoliukais. Čiuvo mažųjų pirštelių nagai buvo ilgi kaip pornofilmo 
žvaigždės. 

Mahmudui jis patiko, tikrai šaunus tipelis. Apsirengęs klasikiniu sporto salių 
apdaru - treningo kelnėmis ir ilgarankoviais marškinėliais, užtraukiamu džem- 
periu su gobtuvu. Apsidairė. Netoliese nieko nebuvo. Penktadienio vakaras - šiuo 
paros metu sporto salė pustuštė. 

Mahmudas padėjo svarmenis. 

— Šape, nustok treniravęs masturbacijos raumenis ir verčiau pavaryk šiek 
tiek svarsčių. 

Dijma išsiviepė. Hierarchijos taisyklė - Mahmudas didesnis, Mahmudas 
užsėdęs prekes. Mahmudas tiekė. Taigi Dijma žvengė, kad ir ką Mahmudas 
būtų pasakęs. 

Suknista švedų kalba: 

- Turi daiktus? - Dijma šiandien ryškiai susinervinęs. 

- Žinoma. Penkiasdešimt, vienoj pakuotėj. 

- Bet, ot bybys, jūs juk turėjot padalyt. 

- Raminkis. Padalyti teks pačiam. Kokios čia problemos. 

— Gerai, gerai, o kaina? 

— Devyni šimtai pesetų. 

- Pesetų? 

— Taigi kronų, ot, velnias, ar pavargęs šiandien būsi? 

- Devyni šimtai kronų? No way. Aštuoni šimtai. 

- Pastaruosius mėnesius kiekvieną kartą varėm devynis šimtus. Taigi čia 
prisistatęs dabar nekaitaliok. 

- Kainos keičiasi. Ir jūs nepadalijot. 

Dijma pasakė taip, lyg tai būtų akivaizdi makroekonomikos tiesa. Mahmudui 
burnojimas nepatiko. 

- Kas gi čia dabar per pliurpalai. Devyni šimtai, toks susitarimas. 

- Aštuoni šimtai penkiasdešimt, nė kronos daugiau. - Dijma buvo labiau 
pasipūtęs nei vertėjo. 

Mahmudas neturėtų taikstytis su tokiu stiliumi. Bet jam desperatiškai reikėjo 
pinigų. 

Jo apskaičiavimu: jeigu parduoda penkiasdešimtkart aštuoni šimtai pen- 
kiasdešimt kronų už gramą, išeina keturiasdešimt du tūkstančiai penki šimtai. 
Mahmudo avansas - dvylika paklodžių. Nepakako paskutinei Giurhano įmokai 
sumokėti. Jam reikėjo devynių šimtų už gramą. Antraip ragai. 

Mahmudas žengė žingsnį į priekį. 

- Dijma, kaina yra devyni šimtai kronų už gramą. Galėsime derėtis kitą sykį, 
tuomet parduosiu tau už aštuonis šimtus. Bet šiandien devyni šimtai kronų. 
Supranti? 

Dijma pavarė kelis kartus gniaužykle. Mahmudas nepaleido žvilgsnio. 

Albanas linktelėjo. 

— Gerai, šiandien. Kitą dieną aštuoni šimtai. 

Jėga. Dijma kažko nervingas, albanas per lengvai pasidavė. Paprastai toks 
dalykas gali netgi baigtis BA, bloga atmosfera. Bet ne šiandien ir tai ne Mahmudo 
problema - bus pažymėta. 

Juodu nusileido į persirengimo kambarį. Susėdo vienas šalia kito ant suoliuko. 
Mahmudas ištiesė maišelį su mėšlu. Dijma įėjo į tualetą išbandyti. Mahmudas 
garsesniu balsu: 

— Ar manimi nepasitiki, ką? 

Albanas neatsakė. Išėjo po trisdešimties sekundžių, nykštis į viršų, pastūmė 
plastikinę dėžutę su užrašu „Creatamax 300“ - paprastai joje būdavo raumenų 
kaupikų pieno kokteilis. Šiandien - pinigai. Mahmudas įkišo ranką. Pačiupinėjo 
banknotus. 

Visiškai nerealiai neįtikėtina. Per kelias valandas Mahmudas pakels savo 
reitingą Stokholme. Atsikratys kiaulės Giurhano. Paliks subines jugus. Taps pats 
savo. Pavarys tiesiai šviesiai. 

Pusė dvyliktos, penktadienio vakaras Stokholme - liaudis elgėsi lyg spydo 
prisikramčiusi. Visą savaitę laukė galimybės pasilinksminti plius šiandien kiaurą 
dieną nerealiai lijo. Bet dabar lietus liovėsi - ir vėl čia vasara. Gal paskutinė ga- 
limybė maloniai prisiliuobti lauko kavinėse, pasikrušti vasarą, užtraukti žolės. 
Svėjos keliu jie leidosi klasikiniais amerikietiškais automobiliais, kad galėtų sukti 
ratais, ratais, atsiremti alkūnėmis pro atidarytus langus ir būti taip suedi, kaip 
švedliurbis tik gali būti. Mailius pakeliui iš vietelių Vasastane, kurios netrukus 
bus uždarytos. Misija - nusinešdinti į Sturės aikštę ir pabandyti patirti šiek tiek 
aukštuomenės. Mahmudas - pakeliui į laisvę. 

Ant peties nešinas sportiniu krepšiu. Jame - keturiasdešimt penki tūkstančiai 
grynaisiais dėžutėje nuo braškių skonio kreatino miltelių. Trisdešimt gabalų 
reikės grąžinti Robertui, už jugų planą. Likusieji penkiolika skirti Giurhanui. Tai 
nebuvo dideli pinigai, tai aišku. Bet tai buvo Mahmudo kelias į laisvę. 

Jis artinosi prie centro. Krapštinėjo kišenėje. Užspaudžiamas maišelis, penki 
gramai. Atsistojo prie durų. Išsitraukė cigaretę. Pasukiojo tarp nykščio ir smi- 
liaus. Tabakas atsilaisvino ir išbyrėjo jam į delną. 

Ant popieriaus subėrė žolę, sumaišė su cigaretės tabaku. Lyžtelėjo. Susuko. 
Kelis sykius padegino žiebtuvėliu iš išorės, kad mėšlas išdžiūtų. Užsikūrė džointą. 
Trys gilūs dūmų ratilai prieangy. Atsipalaidavimo jausmas. 

Tai bus nerealus vakaras. 


Prie kebabų užeigos, visai Šieno aikštės pašonėj, golfe sėdėjo ir laukė Robertas. 
Per kelis metrus girdėjosi rimtas bumčik bumčik. 

Robkė išsišiepęs. Mahmudas dar plačiau. Įšoko ant keleivio sėdynės. 

Mahmudas paklausė: 

— Juk žinai, kad Fat Džou yra kinas, a? 

Robertas užvedė automobilį, net rūko. 

- Jis, po paraliais, ne kinas. Jis - indėnas. 

- Indėnas? Ar nesi matęs, kaip jis atrodo? Negro ir kino mišinys. Walla, aš 
gi prisiekiu. 

Robkė atlošė galvą. Žvengė. 

Apsisuko Svėjos kelio vidury. Paspaudė greitį iki dugno. Žemyn, Šiaurinės 
muitinės link. Beveik jokio eismo. Įsuko į Esingės ruožą. Į pietus, Sioderteljės 
link. | 

Robertas pakeitė garso takelį grotuve. Žiauriai maloni Vidurio Rytų melodi- 
ja. Mahmudas mėgo repą ir R8B, bet gera kokio nors libaniečio gaida nušlavė 
beveik viską. 

Robertas prisuko garsą. 

- Klausyk, kodėl Babakas ant tavęs įsiutęs? 

Mahmudas nesumojo, ką jam atsakyti. 

— Ai, nežinau. Tai tarp mūsų. 

Robertas tarė: 

— Bet juk galite šnektelti? 

Mahmudas neturėjo jėgų į šitą reikalą painioti Roberto, esama rizikos, kad šis 
irgi nepagaus kampo - sureaguos kaip Babakas. Bet reikalas vis tiek sumautas. 
Babakas ilgai buvo savas. 

— Ramiai. Dabar man pakanka nervų ir dėl Babako. 

Robertas daugiau neklausinėjo. 


Jie važiavo po traukinių tiltu. Sioderteljės stotis. Pasuko į dešinę. Į centrą. Per 
kanalą. Mahmudas rodė kelią. Yra daug sykių buvęs anksčiau. Vietelė patiko - 
artimiausia, ką galima pavadinti juodašiknių valdomu miestu, bet kad neatrodytų 
kaip pamiršta skylė. 

Vietelė - Centro ir Sioderteljės automobilių plovykla. Atnaujinimo paslaugos. 
Reklama lauke: „Nenurungiamos kainos ir galimybė pasiskolinti automobilį!“ Ro- 
bertas sustojo. Atsilošė atgalios, ieškojo kažko ant grindų prie galinės sėdynės. 
Paėmė vairaspynę. Ją uždėjo ir užrakino. 

- Žinai, čia yra Sioderteljė, kas antras gimstantis vaikas tampa futbolo profu, 
o kas antras - automobilių vagim. 

Prie garažo vartų metalinės durys. Jie paskambino. Lauke ką tik sutemo. 

Mahmudas užpakalinėje kišenėje pasičiupinėjo balisongą. 

Bzzz garsas. Trakštelėjimas durų spynoje. Mahmudas atidarė. Betono grindys. 
Ant sienų „Ditec“ iškabos. Priežiūros produktų reklama, automobilių rūpybos 
paketai, įranga, poliravimo medžiagos ir vaškas. 

Mahmudas apsidairė. Žmonių nėra. 

Balsas iš kontoros; 

- Arabiūkšti. Kaip šiandien laikaisi? 

Iš šešėlių išlindo Danielis. Šalia jo stovėjo didžiulis žmogėnas. Danielis, pa- 
lyginti su juo - lyg nykštukas. Per savo gyvenimą Mahmudas yra matęs daug 
didelių vaikių. „Fitness Center“, KI, ant betono, cypėj. Čiuvai, kurie kasdien 
iki apsišikimo spaudė treniruoklius, kad tik jų sprandai taptų nors pusės tokio 
platumo kaip spintos, dabar stovinčio šalia Danielio. Vaikinukas buvo tokio 
paties dydžio kaip rusas per K1 varžybas. 

Jie suėjo į kontoros patalpą. Rašomasis stalas, rašomojo stalo kėdė, du foteliai. 
Ant sienų - nuogos panos. 

Ant kontoros kėdės sėdėjo Giurhanas. Pasitiko Mahmudo žvilgsnį. 

- Sveikas atvykęs, - balsas skambėjo nekaltai. Jo akys buvo mirusios. 

Jokios kėdės Robertui ir milžinui, jie turėjo stovėti fone. 

Ant stalo Danielis padėjo dėžutę su dviem laidais ir antenomis. Mahmudas 
apie tokias buvo girdėjęs cypėje. Kažkokio plauko klausymosi aparatūrą blo- 
kuojantis dalykėlis. Trukdantis mentams, jei jie slapta klausosi. Kam visos šitos 
ceremonijos? Kam dičkis fone? Kodėl Giurhanas apskritai dalyvauja? 

Danielis tarė: 

- Ar turi babkes, a? 

Mahmudas ant stalo padėjo skardinę. Atidarė dangtelį. Saldainių kvapas. 
Ištraukė penkiolika tūkstantinių. Kreipėsi į Giurhaną. 

- Žinau, kad aš tai išbybinau. Pamečiau tavo vinstrolį. Bet dabar grąžinau 
kiekvieną erę plius jūsų palūkanas. Šimtaprocentines. Aš viską sumokėjau. 

Jis slėpė rankas po rašomuoju stalu. Prakaitavo kaip tikriausioje pirtyje. 

Danielis ir toliau atsakinėjo vietoj Giurhano. 

- Ne, mes nesutinkame. Tu visą laiką prisidirbdavai. Per vėlai ateidavai. Zyz- 
davai kaip prakeikta šliundra. 

Mahmudas spoksojo į jį. Nė per milimetrą nenusuko žvilgsnio. Širdis kalė 
labiau nei Fat Džou boso ritmai. Tada, nekreipdamas dėmesio į Danielį, vėl tarė 
Giurhanui: 

- Paistalai. Aš užmokėjau. Be to, užmokėjau dvigubus procentus. Štai pen- 
kiolika tūkstančių ir mes atsiskaitę. 

Danielis ir vėl pradėjo rautis. 

— Užsikimšk. Nedrįsk šitaip su Giurhanu kalbėti. Kas manai esantis? Dink iš 
čia. Mes nenorim tavo purvinų arabpinigių. 

Robertas pažvelgė į Mahmudą. Rankos kišenėse. Neramus. Gal ir jis savo 
peilį spaudė taip stipriai, kaip Mahmudas norėjo suspausti savąjį. Spinta žengė 
žingsnį į priekį. 

Danielis atsistojo. 

- Dink, sakau tau! Pasiimk savo šlykščią saldainių dėžutę. 

Robertas vėl spoksojo į Mahmudą. Aiškiai apimtas streso. Mahmudas tebe- 
sėdėjo. Žvilgsnis toliau įsmeigtas į Giurhaną. 

- Dar kartą jis manęs gėjum tai jau nepavadins. Dabar mes vienas su kitu 
atsiskaitę. Aš užmokėjau viską, ko jūs norėjot. 

Tyla. | 

Giurhanas atlaikė Mahmudo žvilgsnį. 

Mahmudas pakartojo: 

— Mes atsiskaitę. 

Danielis pratrydo. 

— Dar žodis ir įspiriu tau į kaktą. 

Tuomet Giurhanas pakėlė ranką. 

- Sėskis. 

Danielis apsisuko. Nustebęs. Neaišku, kam Giurhanas tai pasakė. 

- Sėskis, sakau, - jis atsisuko į Danielį. 

Danielis bandė protestuoti. 

Giurhanas pakartojo: 

- Sėskis. 

Danielis atsisėdo. Didysis žmogėnas pasitraukė prie sienos. 

- Jis užmokėjo tai, ką turėjo. 

Mahmudas vos galėjo patikėti, kad tai tiesa. Atsistojo. Robertas fone garsiai 
atsiduso. 

Giurhanas tarė: 

- Palauk. 

Mahmudas apsisuko. Giurhano veido išraiška vis dar visiškai neutrali. Jis 
tarė: 

— Mahmudai, sėkmės tau. 

Styginių muzika. Holivudinė pabaiga. Pagaliau šiek tiek nuskilo. 

Pirmadienis. Niklas pabudo apie aštuntą, nors gulti nuėjo tik ketvirtą. Vakar jis 
praėjusios nakties filmuotą medžiagą. Viena kamera nustojo filmavusi vienuo- 
liktą valandą. Niklas ją rado ant žemės po medžiu, kuriame buvo prisukta. Visai 
galėjo būti, kad kas nors ją pamatė, nuplėšė. Svarbiausia, kad nebūtų tas vyrukas, 
kuris ir buvo stebimas. Niklui reikėjo laiko - būtų nekas, jei būtų aptiktas, sukeltų 
įtarimų. Operacija jau ir taip gležna. 

Vis dėlto jis pamatė pakankamai. Matsas Striombergas bus nubaustas. Ope- 
racijos „Magnum“ pirmojo puolimo įžanginė fazė. Niklas planavo, sudėliojo 
apgulties strategiją. Galvojo apie Koliną ir tuos kitus iš smėliadėžės. Jis dar ne sykį 
bandė peržvelgti šeimos įpročius. Suprato apie kiaulę žinąs mažokai. Privalėjo 
jį dar keletą dienų neatsitraukdamas stebėti. 

Diena skriejo. Jis traškino nitrazepamą, valgė jogurtą. Skaitė knygą apie 
Valeri Solanas, parašytą švedės, Saros Stridsberg. Ji mąstė kaip jis, nors pati 
knyga buvo parašyta sunkiai. Bet idėja buvo teisinga. SCUM - Society for 

cutting up men - veiksmo manifestas problemas sprendė geriau nei begalė 
patetiško mintijimo. 
 Šeštą valandą turėjo susitikti Benjaminą. Svarstė, gal susitikimą atšaukti. Bet 
Benjaminas buvo pažadėjęs suveikti kontaktą ginklui gauti. To reikėjo. 
Likusias kelias valandas jis skaitė, struktūrino informaciją apie įvairius vyrus, 
jų įpročius, elgsenos modelius, elgesį su savo žmonomis, sugyventinėmis, mer- 
ginomis. Tai tebuvo valdžios demonstravimas. Tradicinė šeima buvo uždaras 
pasaulis. 
“Jis naršė internete. Naujas reikalas - Niklas rado tinklalapių, kuriuose pasi- 
sakantys žmonės laikėsi tos pačios nuomonės kaip ir jis. Feministinės pokalbių 
svetainės, kurių pasisakymai atspindėjo jo jausmus. Neapykanta. Stimulas. 
Medžioklė. Kaltųjų. Vyrų. 


Lauke pylė kaip iš kibiro. Švaros jausmas. Visose šalyse, kuriose jam teko 
kariauti, lietus buvo palaima. Dažnai paramilitarinės pajėgos, pagalbiniai būriai, 
partizanai, kovoję toje pat pusėje kaip ir Niklas, netgi puldami kokiam pusva- 
landžiui sustodavo, kad pasimelstų kiekvienas savam dievui. Padėkotų už lietų, 
kad žemė ir vėl galės pražysti, subrandinti pasėlius. Melstis už sėkmę mūšyje. 
Inshallah. 

Todėl įžengęs į „Ramovę“ pajuto didesnį švinkulį nei paprastai. 

Benjaminas jau sėdėjo prie vieno stalo. Šlapia barzda. Po stalu - Arnoldas, jo 
šuo. Niklui prisiartinus jis atsistojo. Vangiai pavizgino savo trumpa uodega. Bet 
akys - Niklas sutiko žvilgsnį. Smilkstančios žarijos. 

Jis užsisakė „Cola Zero“. 

Benjaminas pakomentavo: 

- Ar, kol buvau nusisukęs, tapai kokiu pakvaišusiu sveikuoliu? 

Niklas nenorėjo gerti alkoholio. Po dviejų valandų grįš atgal į Sundbybergą 
stebėti Striombergų šeimos - ypač vadinamosios šeimos galvos. 

- Ne, bet ateidamas mačiau vieną, rodos, čia esama tokios Harė Krišnos 
vietikės. 

— O, velnias, ar ant jų užsiundyti Arnoldą? 

Žvengo pertraukėlė. 

— Ar sakiau, kad pradėsiu jį treniruoti pirmajai kovai? 

- Arjam patrumpinta? 

—- Nematai? 

- Jo, bet tai juk uždrausta. 

- Baik tu. Arnis importuotas iš Belgijos. Ten nėra tokių nesveikų taisyklių. 

- Gerai, o kaip sekasi treniruotės? 

— Yra čiuvas, kuris tokius veisia čia, Stokholme. Jis mane išmokė nemažai 
triukų, - Benjamino akys žibėjo. - Šunį reikia laikyti badu ir leisti jam stebėti 
dūkstančias kales, bet prie jų neprileisti. Tuomet suriši kojas, ant koto uždedi 
mėgintuvėlį, kad šuva negalėtų išsilieti, visą narvą išpurški kalių mėnesinių 
krauju, sujaudini jį iki sprogimo ribos. Arnoldas bus labiau pakvaišęs nei Ti- 
ranozauras. 

Niklas žvelgė į Benjaminą lyg į visai nepažįstamą. Galvojo: „Tu nesveikas.“ 

Tada paklausė, ar Benjaminas suveikęs kontaktą. Benjaminas išsiviepė, linkte- 
lėjo. Atrodė patenkintas. Per stalą pastūmė sulankstytą lapuką. Niklas jį išvyniojo: 
„Black 6 White Inn“, Siodermalmė. Lukičius. Pirmadienio vakaras.“ Benjaminas 
lapelio apačioje buvo nukeverzojęs pistoletą. Draugelis buvo toks vaikiškas. 

Niklas ištiesė ranką. Paspaudė Benjamino. 

- Šito aš nepamiršiu. 

Jie toliau šnekučiavosi. Benjaminas postringavo apie potencialią Arnoldo 
sėkmę, panas ir verslo idėjas. Jis sriobė alų. Niklas nervinosi. Turi eiti po de- 
šimties minučių. 

Benjaminas užkėlė Arnoldą ant kėdės šalia. Šuns liežuvis - lyg lašinių dryžė, 
kyšanti iš burnos. 

Niklas svarstė. Ar jam reiktų pasilikti vien tik dėl to, kad palaikytų gerą 
Benjamino nuotaiką? Jis vis dėlto suveikė kontaktą ginklui gauti. Be to, padarė 
paslaugą, kai policija kamantinėjo, ką jis veikęs aną vakarą praeitą vasarą. Bet 
jis turi eiti. Operacija dabar svarbiau. 


Pakeliui į Sundbybergą. Niklas tuo pat metu turėjo per daug idėjų. Jo tikslas 
aiškus. Tapti žmogumi, paliekančiu pėdsaką. Bet jam reikėjo pinigų. Puolimas 
reikalavo grynųjų. Mintis vis labiau leido šaknis. Gal jis galėtų kam nors panau- 
doti Benjaminą? 

Tiek daug gimsta tokių, kurie niekuomet nepalieka pėdsako. Žmonės, kurie 
geriau jau visai nebūtų gimę. Kam po šimto metų rūpės, kad jie nustojo egzis- 
tavę dar net neatėję į žemę? Kam galėtų rūpėti, jei kas nors pasistengtų, kad jie 
dingtų nuo Žemės? 

Nuveikti ką nors su Benjaminu. Galbūt tai galimybė. Bet yra rimtų trūkumų - 
Benjaminas nebuvo krėstas iš tinkamo molio. Kad ir kiek kovinių šunų ar kietų 
tatuiruočių jis turėtų - pussy. | 

Niklui reikėjo ko nors kito. Kurio kinkos nedrebėtų, kai iš tikrųjų reikės įvyk- 
dyti tai, apie ką jis mąstė. Bet ką jis pažįsta? Jis mintijo apie interneto svetaines, 
kuriose lankėsi pastarosiomis savaitėmis. Feministinė liaudis. Gal jis galėtų ką 
nors rasti ten? 

Oficialiai tarnybinį ginklą jis atgavo. Bet šiame skyriuje ginklo niekas nesinešiojo. 
Tomas savąjį vis vien nešiojosi. Neįprasta jausti pistoleto svorį kišenėje. Švarkas 
tarsi kabojo kreivai - buvo priverstas jį nuolat taisytis. Ginkluotas, bet be unifor- 
mos - taip nuolat turi jaustis civiliai sekliai. Bet esama ir milžiniško skirtumo - jo 
tarnyba ne tokia. 

Darbas eismo pažeidimų skyriuje buvo beveik nykesnis nei du mėnesiai 
laukiant sprendimo. Žmonės skyriuje buvo panašūs į liurbius iš mokyklos laikų 
vaikystėje. Arba greičiau šie vyrukai ir buvo tie patys liaušiai po dvidešimt pen- 
kerių metų. Tokie dalykai nesikeičia, liurbiai yra liurbiai. Žvengė iš nuobodaus 
žodžių žaismo, pasakojo, kokią vakarienę jie savo žŽmonoms ruošė praėjusį 
vakarą, įsikarščiuodavo nuo to, kokios blogos kokybės buvo anie plastikiniai 
segtuvai su žiedais. Skyrius buvo Farstoje. Per pietus Tomas paprastai išeidavo 
vienas - suvalgydavo mėsainį ar kebabą. 

Bet šią naktį kažkas turėjo įvykti. Nauja gyvenimo patirtis. Nuo devintos iki 
vėlumos - jo pirmoji misija jugų boso, misterio Kranjičiaus, liepimu. Apsaugi- 
ninkų kontrolė. Atsakingas už išmetimą. Ramintojėlio darbas. Jei kas pradėtų 
rautis/smurtauti/nepadoriai elgtis - jo reikalas situaciją suvaldyti. Kietas fizinis 
darbas - jo specializacija. 

Jis mąstė: vienintelis neigiamas dalykas, kad vietelė, kurią jis saugos, pasirodo, 
yra striptizo klubas. Šiaip jis neturėtų nieko prieš striptizo klubus. Kartais tenka 
atsidurti tokiose vietose. Hano Lindbergo bernvakaris, darbuotojų pasilinksmi- 
nimo prieš ketverius metus pratęsimas, vizitas su keliais vyrukais iš šaudymo 
klubo per varžybas Estijoje. Jam šis reikalas patiko. Sėdėti su kokteiliu rankoje ir 
stebėti, kaip panos kraipo klubus, papučia lūpas, sukasi aplink stovą. Nusimeta 
liemenėles, lėtai atsega kojaraiščius, ant grindų nukrinta kelnaitės. Šoka ant kelių 
tiems, kurie duoda arbatpinigių. Tai žavėjo, atpalaidavo, velniškai linksmino. 
Niekada nebūdavo taip gražu kaip internete, bet tikrovė juk visuomet kupina 
defektų. Apsilankymas striptizo klube kartkartėmis galėjo būti būties prieskonis. 
Laiminga žvaigždė kelnėse. 

Taigi kai atėjo į klubą, apėmė sumišę jausmai: šleikštulys ir susijaudinimas. 
Be to, jautėsi lyg būtų neištikimas. Nors guoly su Osa nieko ir neišėjo, sau buvo 
pažadėjęs - aš to nedarau. Tai paprasčiausiai buvo ne jis - pakaks ir pornografijos 
naršymo internete. Jis sau įsikalbėjo: striptizo klubas nėra neištikimybė. 

Kitas dalykas - jautėsi sutrikęs atsidūręs kitoje pusėje. Jis mentas jau dvylika 
metų. 


215 


Bet merginos taip arti. Ne tik nuotraukose ekrane arba šokančios deivės ant 
scenos, kurioms daugių daugiausia gali įžnybti į užpakalį. Bet iš tikrųjų. Tokios 
laibos, vos prisidengusios, kikenančios. Taip lengvai prieinamos. Taip lengvai 
pasiekiamos. Pajuto tai vos joms prisistačius pusę dešimtos. Jos lakstė pirmyn 
atgal iš persirengimo kambario nusitvėrusios savo mobiliuosius telefonus, nes 
ten nebuvo ryšio, kai kurios apsirengusios tik šou drabužiais. Aptemptos šlaunys, 
pakelti buferiai, viliojančios juoko duobutės skruostuose. jis spoksojo išsižiojęs 
kaip tikras šlykšteiva senis. 

Buvo keista, bet ir malonu. Pamanyk, jei Jungrenas arba Lindbergas išvystų. 
Pavydėtų kaip triušiai per morčių. Pamanyk, jei jo viršininkai suuostų apie šį 
papildomą pajamų šaltinį. O jei Osa išsiaiškintų, ką jis daro. Stop - šitos minties 
jis nerutulios. 

Tomas turės stovėti prie kasų. Buvo dar du - vyrukas jugas, Ratkas, vidaus 
patalpose, prie scenos. Kitas vaikinas, Andžejus, lenkas ar kažkas tokio, prie 
įėjimo sykiu su Tomu. 

Andžejus lenkė kietą, įžūlų stilių. Bandė, provokavo. Kai Ratkas pristatė 
Tomą, pasiteiravo: 

— Ką tu čia veiki? Argi nesi mentas? 

Ratkas paprašė jį nusiraminti. Tomas nieko nesakė. Tik žvelgė tiesiai priešais. 

Kasoje sėdėjo azijietiškos išvaizdos mergina, Belinda. Ji bandė bendrauti. 
Tomas netuščiažodžiavo. Nesikėlė. Jam nei ji, nei lenkas nerūpėjo. Šįvakar jis 
čia tik atliks savo darbą. Ramiai ir atsargiai. 

Pirmosiomis valandomis vietelė buvo apmirusi. Prie kasos per valandą pri- 
slinkdavo trys keturi vyrai. Kai kurie kalbėjo tyliai. Bandė į save neatkreipti 
dėmesio. Tomas mąstė: „Jūs juk jau čia, niekas tikrai nepagalvos, kad ėmėt ir 
pasiklydot.“ Kiti labiau rodėsi. Juokavo su kasininke, ar ji vėliau negalėsianti 
surengti šou, teiravosi, ar jiems, kaip nuolatiniams klientams, nesuteiktų nuo- 
laidos, klausinėjo, kiek ji imtų už valandą vien tik čiulpimo. 

Belinda kreipėsi į Tomą. 

- Ar Ratkas tave supažindino su čia galiojančia tvarka? 

Tomas papurtė galvą. 

- Na, dauguma vien tik varo savo šou su priedais. Žinai, šiek tiek pasiskėtoja 
ir vienam pasirango ant kelių. Gal leidžia pliaukštelėti per užpakalį ir lyžtelėti 
krūtinę, bet ne daugiau. O kai kurios daro ir kitka. Truputį trali vali, jei supranti, 
ką turiu galvoje. 

Tomas suprato. Mentu jis yra dirbęs ilgiau, nei šita mergaičiukė turi papus. 

Vienuoliktą valandą patalpoje buvo pagarsinta muzika. Ratkas pakeistas. 
Prisistatė vyras vardu Bogdanas. 

Tomas nematė, kas vyksta viduje. Įėjimą nuo šou kambarių skyrė raudonos 
sukamosios durys. Ar jis norėjo žvilgtelėti vidun? Taip. Ne. Taip. 

Andžejus ir Belinda pliurpė tarpusavyje. Juokavo, žvengė. Diskutavo apie 
pastarąsias kažkokio televizijos serialo serijas, butų kainas mieste, kurių merginų 
klube papai buvo tikri. Andžejus sakėsi visuomet galįs identifikuoti. 

Prigužėjo daugiau žmonių. Dvidešimt trisdešimt. 

Tomas atsirėmė į sieną. Mąstė apie savo paties tyrimą. Nuo to laiko, kai pa- 
skambino Jono Balenijaus dukrai, praėjo gera savaitė. Privertė Jungreną atlikti 
išplėstinę dėdulės paiešką. Užsisakė paso nuotraukas. Deja, nebuvo jokio tele- 
fono numerio, kuris būtų veikęs. Bet jis turėjo adresą. Tegnerio gatvėje. Tomas 
ten buvo nuvykęs tiek sekmadienio, tiek pirmadienio vakarą. Taip pat pabandė 
antradienio ir trečiadienio rytą ir vakarą. Paprašė Jono Nilsono, buvusio kolegos, 
kuris dabar dirbo Centro grupėje, ketvirtadienio vidurdienį prasukti pro šalį 
ir paskambinti į Balenijaus duris. Namie nieko nebuvo. Senis buvo užsienyje, 
darbomanas arba negyvas. 

Tomas bandė skambinti įvairių abonementų numeriais, kuriuos Balenijus 
turėjo pastaraisiais mėnesiais. Visi abonementai buvo užbaigti, nuorodų ne- 
buvo. Jis vėl pabandė numerius, kuriais buvo skambinta daugiausia. Asmuo, 
kuriam pavyko prisiskambinti, jį išjungė lygiai kaip ir praeitą kartą. Tai buvo 
papildymo kortelės abonementas, taigi Tomas nežinojo, kieno numeris. Antras 
pagal dažnumą numeris buvo dukters, su kuria jis anksčiau buvo šnekėjęsis. 
Trečias pagal dažnumą asmuo, pasirodo, buvo viena Siodermalmės picerija. Jie 
neturėjo supratimo, kas toks Jonas Balenijus. Ketvirtuoju numeriu atsiliepė tikro 
alkoholiko balsas: jis pasakė, esą su Balenijumi yra turėjęs verslo reikalų. Tomui 
ėmus uždavinėti klausimų, šis padėjo ragelį. 

Taigi Tomas apsisprendė vėl paskambinti jai, dukteriai, Kiki. Jos atsakymas 
buvo aiškus: 

- Neturiu supratimo, kur yra mano tėvas. Mes normalaus ryšio nepalaikome 
jau daugiau nei septynerius metus, nors pastaraisiais mėnesiais jis dažnai man 
bandė skambinti. Aš padėdavau ragelį vos tik supratusi, kad tai jis. Bet apie tai 
jau kalbėjomės. 

Atrodė, kalba nuoširdžiai. Tomas pasiteiravo, kur, jos nuomone, jis būtų, 
jei veiksmas vyktų prieš septynerius metus. Kiki nuomone, dėdulė turėtų būti 
namuose Tegnerio gatvėje. Šiaip ji nieko daugiau nežinojo. 

Bet prakeikto senio namie juk nebuvo. Tomas - ne kriminalistas, bet ar labai 
sunku gali būti surasti įtartiną penkiasdešimtmetį Stokholme? Tuomet jam 
dingtelėjo - Balenijus gal buvo žinomesnis, nei jis suvokė. 

Tomas vėl susisiekė su Jonu Nilsonu. Pateikė jam šiek tiek info apie Balenijų, 
gautos per išplėstinę užklausą registruose. Paprašė Nilsono patikrinti, ar jis arba 

kas kitas Centriniame regione yra ką nors daugiau girdėję. Jis perskambino po 
dviejų valandų. Kelios senos policijos lapės tik žvengė, kai jis per pietus pasi- 
klausinėjo aplinkui. Jonas Balenijus buvo sukčių sluoksnio klasika. Kaip Tomas 
ir įtarė. 

Nilsonas papasakojo daugiau. Balenijus buvo prastos reputacijos žaidėjas. 
Pokeris, sporto lažybos, žirgai - viskas. Dėdulė anais laikais netgi tupėdavo žaidi- 
mų klube „Jautis“ Kalnoskyros gatvėje. Tomas buvo girdėjęs apie šią vietelę - tai 
devintajame dešimtmetyje garsėjęs nelegalus klubas. Buvo begalė rašliavos apie 
„Jautį“ — tai buvusi Kristerio Petersono, to, kurį Švedijos gyventojų dauguma 
manė nužudžius premjerą Ulofą Palmę, slėptuvė. 

Policijos lapių geriausias pasufleravimas buvo ieškoti Balenijaus „Solvallos“ 
arenoje arba kazino. 


Tomas pradėjo nuo „Solvallos“. Žirgų lažybos V75. Iškabos visur skelbė: 
„Šios dienos ypatingas prieskonis - Jubiliejaus taurė.“ Tai buvo vienas didžiųjų 
vadeliotojų pasaulio metų įvykių. Informacijos brošiūrose buvo skelbiama, kad 
visi, jaučiantys nors menkiausią silpnybę žirgų lenktynėms, turėtų ten būti. Taigi 
buvo savaime suprantama, kad Tomas turėtų ten apsilankyti. Reikia tikėtis, kad 
ir Balenijus buvo tos pačios nuomonės. 

Oras pasitaikė nuostabus. Žmonių lauke - sausakimša: nerimas, kad lietus 
sugrįš, buvo pamirštas taip pat, kaip šiltnamio efektas automobilių parodoje. 
Smarki atmosfera ir ore tvyranti įtampa. Vieta buvo ištapetuota „Agrios“ gyvūnų 
draudimo reklama. Visų rankose karštos dešrelės, alus ir bilietai. Garsiakalbiai 
plyšavo apie ateinančias dienos varžybas. Greitai prasidės. 

Tomas nemanė, kad Balenijus glaudžiasi lauko tribūnose. Ketino pradėti žiū- 
rinėti pastate. Šio būta didžiulio: stiklo fasadai, tikrai kokio šimto metrų ilgio. 
Keturi aukštai, bet kiekvienas aukštas buvo tarsi atskira lakta. 

Skirtingi aukštai buvo skirtingų klasių. Pačioje milžiniško pastato apačioje 
buvo sporto baras „Prospektas“. Puikavosi teise prekiauti alkoholiu. Didžiuliai 
ekranai trasą rodė geriau, nei ją buvo galima matyti nuo stovimų staliukų. Šaltas 
pilsneris, dešrelės, šimtaprocentinės jautienos mėsainiai. Klientūra - daugiausia 
jaunesnė liaudis. Džinsuoti ir trikotažiniais marškinėliais vilkį švedai vaikinai 
ant stalo pamestomis piniginėmis. Kai kurių jų panos plaukus buvo susisukusios 
į nedidelį kuoduką viršugalvyje. Nemažai šeimų su vaikais. Prieigose - apsau- 
gininkai. 

Tomas pasikliovė savo nuojauta. Jei Balenijus arenoj, jis tikrai nesitrina šiame 
aukšte. 

Garsiakalbiai plyšavo apie šios dienos specialiuosius renginius. 

— Kaip visi žinote, praeitais metais Bjorno ir Ulės Gupų Konis Nobelis tapo 
elitinių lenktynių nugalėtoju. Bet Gupų šeimai taip ir neteko žingsniuoti pergalės 
rato čionai priešais mūsų publiką. Todėl „Solvallos“ arenoje norėtume atkreipti 
dėmesį į elitinių lenktynių pergalę. Prašom į trasą, Bjornai ir Ule Gupai! 

Kitas aukštas vadinosi „Bistro“ - čia maistą reikėjo atsinešti padėklais, o stalai 
stovėjo skirtinguose lygmenyse. Vaizdas į trasą. Vien tik įėjimas kainavo penkias- 
dešimtinę. Įėjimo prižiūrėtojui Tomas parodė policininko kortelę, šis pasiteiravo, 
ar kas nutikę. Tomas papurtė galvą. Parodė Balenijaus paso nuotraukų kopiją. 

— Ne ne. Bet mes ieškome vieno vyro. Jono Balenijaus, ar pažįsti jį? 

Dabar prižiūrėtojo eilė papurtyti galvą. Vaikinas buvo jaunas, tikrai nebus ilgai 
dirbęs arenoje. Tomui rekomendavo paklausti šiandien už restoraną atsakingo 
lošimo viršininko, tokio Jenso Rasteno. Tomas priėjo prie baro, padavėjos pa- 
siteiravo, kur būtų galima rasti Rasteną. Ji dingo virtuvėje. Atėjo šviesiaplaukis 
vyras alaus pilvu. 

Nežymus daniškas akcentas: 

- Laba diena, kaip suprantu, esi iš policijos. Esu Jensas Rastenas, atsakingasis 
už „Bistro“. Kuo galėtume padėti? 

- Apgailestauju, kad trukdau tokią karštligišką dieną. Ieškau asmens pavarde 
Jonas Balenijus. Ar esi apie jį girdėjęs? 

Pirmiausia Rasteno akys pažvelgė žemyn į fotokopiją, po to - kreivai į viršų. 
Atrodė, jog smarkiai mąsto. Fone - „valio“ šūksniai. Gupai baigė savo iškilmingas 
eitynes trasa. 

— Jie fantastiški, Gupų šeima, - tarė Rastenas. 

Tomas susinervinęs. Apie ką čia tas danas? 

- Taip, bet aš klausiau apie Joną Balenijų. 

-— Atleisk. Jo neatpažįstu. Bet pasiklausk ano štai ten, Samio Kiviniemio. Jis čia 
trinasi kiekvieną varžybų savaitgalį, kiek tik galiu atminti. Jis visus pažįsta. 

Tomas jautėsi pavargęs. Kas gi čia per kvailas žaidimas? Kiek Čia jam šiandien 
reiks klausinėti? Arba jie puikiai žino, kas tas dėdulė Balenijus, arba jo čia nėra. 
Ir taškas. Vis vien jis artinosi prie Kiviniemio. 

Tomo akimis, vyrukas atrodė kaip suompirdžio karikatūra. Šviesi ožio barz- 
da, akiniai nuo saulės veidrodiniais stiklais, kreiva šypsena be vieno priekinio 
danties, ant galvos - kepuraitė su snapeliu, papuošta „Mercedes Benz“ logotipu, 
vienoje rankoje - „Solvallos“ maišelis. Jis vilkėjo sintetinį džemperį, nors buvo 
rugpjūtis. 

Samis ir kitas vyrukas dėjo kalbos apie vadeliojimą. 

Tomas neturėjo jėgų vaidinti mandagų. Pastukseno suomiui į petį. Vienoje 
rankoje laikė policininko ženkliuką, Jono Balenijaus nuotrauką - kitoje. 

- Ar žinai, kas per vienas šitas tipas“ 

Samio žvilgsnis lakstė. Gal tai buvo nuostaba, gal nerimas. 

Jis paėmė paso kopiją į ranką. 

- Žinoma, čia Jonelis. 

Tomas krūptelėjo. 

- Bet jo čia, „Bistro“, niekad nerasi. Jei jis šiandien čia, o taip turėtų būti, tai 
prabangiojoje vietikėje, ten viršuje, „Kongrese“. Ot tas Balenijus, tikras sukčius. 
Tikrai slidus. Ką jis padarė? 

Tomas jau pusiaukelėj eskalatoriaus link. Kad pakiltų į viršutinį aukštą. Širdis 
kala kaip po treniruotės. 

Jis pakilo į viršų. Nužvelgė „Kongreso“ barą ir restoraną apačioje - d la carte 
restoranas, stalai stovėjo ant tribūnos, finišo viduryje. Baltos staltiesės, kilimi- 
nė danga, tyli muzika, plokščiaekraniai televizoriai, o prie stalų - lošimų V65, 
V75 ir „Dvynių raketa“ blankai. Daugiausia penkiasdešimties šešiasdešimties 
metų vyrai. Nekantrumo atmosfera. Pirmosios šios dienos lenktynės prasidės 
po dviejų minučių. 

Įėjimo šeimininkas nukreipė jį į vyriausiąjį padavėją. Šis peržvelgė savo rezer- 
vacijų sąrašą. Be abejo, Jonas Balenijus šiandien buvo rezervavęs savo laimingąjį 
stalą. Pažymėtą šimtas aštuonioliktuoju humeriu. 

Tomas ėjo tarp stalų. Akies krašteliu nužvelgė šią vietelę - liaudis su nuosavais 
nešiojamaisiais kompiuteriais, ir jiems, atrodė, nusispjauti į panoramą, ketu- 
riasdešimtmetės moterys kimiu juoku, rašikliai ir lažybų blankai, dar daugiau 
„Agria“ gyvūnų draudimo reklamos. Ant keleto stalų - šampano kibirėliai. Kai 
kurie, rodos, jau žinojo švęsiantys. 

Priekyje už penkių metrų - šimtas aštuonioliktasis staliukas. Jis jį matė, 
atpažino iš paso nuotraukų, tai turi būti jis - Balenijus. Jis sėdėjo su trimis ki- 
tais - dviem moterimis ir pliku vyru. Balenijus atrodė aukštas, gan lieknas. Pagal 
įmonių registro išrašą jam turėtų būti penkiasdešimt šešeri. Išvargęs veidas, gilios 
raukšlės kaktoje, skruostus lyg įplyšimai skrodė juoko raukšlės. Nors šiame veide 
nebuvo matyti jokios šypsenos. Tomas veik nėra matęs tokios pilkos, išmuštos 
iš vėžių, graudžios išvaizdos žmogaus. 

Ant stalo stovėjo lėkštės su karštuoju patiekalu, taurės, puspilnis butelis vyno, 
du buteliai alaus ir blankai, brošiūros bei aplankai, miniskaičiuotuvas, rašikliai, 
mobilieji telefonai. Moterys atrodė išsipusčiusios, stilingesnės, nei jis iš Baleni- 
jaus tikėjosi. Bet kai kas įspūdį sugadino - viena jų šalia savęs vietoj rankinės 
turėjo pigių maisto produktų parduotuvių tinklo „Willys“ maišelį. 

Tomas priėjo. Tvykstelėjo policininko ženkleliu. 

Aiškiai pastebėjo panikos apimtą Jono Balenijaus žvilgsnį. 

— Laba diena, Jonai. Ar galėčiau tau užduoti keletą klausimų? 

Balenijaus žvilgsnis bėgiojo. Žiūrėjo kažkur kitur. Po to jis linktelėjo. 

Moterys žvelgė klausiamai. Viena jų pasiteiravo, ar Tomas negalėtų palaukti 
iki lenktynių pabaigos. Plikiui, rodės, vienodai. Balenijus atsistojo. Ėjo priešais 
Tomą. 

Tarp stalų jie pakilo į viršų. Išėjo į lošimų kabinas. Dabar čia, viršuje, visiškai 
tuščia. Lenktynės prasidės po trisdešimties sekundžių. 

— Ko iš manęs nori? - pasiteiravo Balenijus, vis dar nežiūrėdamas Tomui į 
akis. 

- Kaip gerai, kad tave suradau. Kalba eina apie gan rimtus dalykus. Žmog- 
žudystę. 

Balenijus apsimetė nustebęs. 

— O, po paraliais. Bet ko tu nori iš manęs? 

Tomas greitai paaiškino. Kad nužudyto asmens užpakalinėje kišenėje jie radę 
numerį. Kad numeris veikiausiai buvo Balenijaus anksčiau turėto abonemento, 
tai sutikrinta per jo dukterį. Dėdulė atsirėmė į sieną. Iš apačios, „Kongreso“, 
Tomo. 

Senis - žiauriai trenktas. Tai nebuvo idealu nė vienu požiūriu. Jei tyrimas 
būtų tikras, Balenijus būtų iškviestas į apklausą informacijai išgauti. Bet dabar 
"Tomas varė savo paties reisą. 

- Taigi dabar noriu sužinoti, ar žinai, kas toks yra numirėlis. 

Jono žvilgsnis užkliuvo už jo akių. 

- Kur, sakei, jūs jį radote? 

— Gestos Ekmano kely 10. Tai yra Akselsberge. 

- Aaa, - liūdnas Balenijaus veidas persikreipė. Jis atrodė dar labiau palaužtas 
nei anksčiau. 

- Ar žinai, kas tai galėtų būti? 

— Neįsivaizduoju. 

— Ar tau ką nors sako tas adresas? 

- Ne, manau, kad ne. 

Tomas ėmė nervintis - tai buvo taip nepanašu į gerą apklausą. Jis turi iškart 
ką nors išgauti. Sublefavo. 

- Tavo dukra jau papasakojo, jog tu žinai. Su Kiki kalbėjausi vakar. 

Jonas Balenijus atrodė ištiktas šoko. Pažvelgė į Tomą ir teištarė: 

— Kiki? 

- Taip, Kristina. Mes nemažai esam šnekėjęsi. Aš netgi buvau nuvažiavęs pas 
ją į Hudingę. 

Garsas, lyg Jonas būtų ėmęs zyzti. 

- Tikrai? 

- Taip, taip, tikrai, kaip ir tai, kad tu žinai, kas toks numirėlis. Ar ne? 

- Tai gali būti mano senas bičiulis. 

— Ar esi tikras? Tai kokia jo pavardė? 

- Ašjo jau nebepažįstu. Tai buvo seniai. Aš nieko nežinau. 

Fone smarkus šūksnis „valio“. Lenktynes buvo belaimįs žirgas, iš kurio nebuvo 
to tikėtasi. 

- Nagi, antraip tave reiks išsikviesti į apklausą. 

- Tuomet taip ir padarykite. 

- Baik, po velnių. Tik man pasakyk, kokia jo pavardė. 

— Juk sakau, kad nieko nežinau. Tai buvo prieš daug metų. Jam visuomet 
varžteliai buvo mažumą atsisukę. Visuomet buvo tikrai neaiškus. Gaila jo. Vel- 
niškai gaila. 

- Bet koks jo vardas, pavardė? 

Jonas stovėjo sustingęs, po to tarė: 

- Klaselis. 

— Koks Klaselis? - Tomas jau buvo devyniasdešimt devyniais tikras dėl atsa- 
kymo. Vis tiek norėjo tuo įsitikinti. Nagi, Jonai Balenijau. Susimildamas. 

Iš restorano priėjo žmonių. Spietėsi į lošimo kabinas. Lenktynės apačioje 
buvo pasibaigusios. Metas statyti pinigų už kitą žirgą. Erdvės prie kasų buvo 
greitai užpildytos. 

Tomas bandė priversti Balenijų išspausti pavardę - tai turi būti Rantzelis, 
kuriam irgi skambinta iš Balenijaus telefono. Klasas Rantzelis. 

Staiga Balenijus krūptelėjo. Metėsi į šoną. Tomas bandė jį sulaikyti. Sugriebė 
už marškinių rankovės, mikrosekundę laikė. Paskui medžiaga išslydo jam pro 
pirštus. 

Jonas pasileido eilių prie žaidimo kabinų link. Turėjo trijų metrų persvarą, 
plius netikėtumo momentas. Tiesiai į žmonių minią. Seniokas skuodė kaip pa- 
"kvaišęs. Tomas bėgo iš paskos. Medžiojo aukštąjį vyrą kiek tik galėjo. Prie kasų 
grūdosi dar daugiau žmonių. Kai kurie mojavo bilietais. Šūkalojo, rėkė „valio“, 
Jis bandė prasibrauti. 

Tomas matė, kaip atstumas iki Jono Balenijaus didėja. 

Jis mosikavo policininko ženkleliu. Jokios naudos. Per daug žmonių. 

Jis šaukė. Spaudėsi. Bandė prasibrauti į priekį. 

Turi ką nors daryti. 

Mahmudas pakeliui į susitikimą su tėčiu. Irakiečių klubas „Dal Al-Salam“ Šerhol- 
mene. Robkė pamėtėjo. Jie sėdėjo tylėdami. Klausėsi sunkių Džai Z. ritmų. Robkė 
vairavo kaip pakvaišęs. 

Nuo tada, kai Mahmudas suveikė paskutinę įmoką „Born to be hated“ bičams, 
praėjo savaitė. Turėtų būti laimingas. Turėtų jaustis laisvas, savarankiškas, ne- 
priklausomas. Turėtų. 

Viskas išbybinta. Jis jautėsi pavargęs. Nusikalęs. Visų pirma - įtūžęs. Jie varė 
jį per subinę taip stipriai, kad jis verkė. Išnaudojo jį kaip trenktą kalę, kuri tik 
ėmė. Įspraudė jį į ringo kampą, psichologiškai daužė kaip bejėgę tuščią vietą. 
Didelė išdavystė. 

Ne Giurhanas ir jo vaikiai. O tie, kurie, manė, bus jo išsigelbėjimas - jugai - 
Radovanas 6 Co. Prakeikti krikščionys kryžiuočiai serbai, blogiau nei sionistai. 
Fuck them. Lengva pasakyti, bet ne taip lengva padaryti. 

Robkė pasisuko į jį. 

- Habibi, apie ką galvoji? Atrodai visai suvarytas. 

— Apie nieką. Viskas gerai. 

- Gerai hustleršs hustler. Jei taip sakai. 

Jie toliau klausėsi muzikos. 


Praeitą savaitgalį Mahmudas susisiekė su Stefanovičiumi. Paprašė susitikti. 
Jie sutarė dėl šeštadienio vakaro „Black 8 White Inn“ užeigoje, Siodermalmėje. 
Stefanovičius pranešė: „Juk žinai, kad negalime imti ir nuolat susitikinėti. Bet 
aš ką nors atsiųsiu.“ 

Mahmudas planavo su jugoslavais užraukti. Parduoti savo paskutinę kokso 
partiją, kurią buvo pasiėmęs, o tuomet - švari pabaiga. Susirasti normalų darbą. 
Pradžiuginti Eriką E. Visų pirma - pradžiuginti tėtį. 

Tąsyk jį pavežė Tomas, kuriam patiko seni automobiliai: vairavo 1981-ųjų 
„Chevą“, juodą, ant gaubto išpaišytomis liepsnomis. Mahmudas nesuvokė kodėl. 
Tomas užtikrino: „Motoras ir dėžė devyniasdešimt penktųjų, taigi rieda kaip 
riedlentė.“ 

Tomas veža. Buvo nuėjęs kitu keliu nei Mahmudas, bet niekuomet į bičus 
nežiūrėjo iš aukšto. Gimnazijoje varė teorinę kryptį. Mahmudas pagalvojęs išsi- 
viepė: jam prireikė penkerių metų pabaigti, bet užtat dabar - pažiūrėk. Dvidešimt 
dvejų Tomas išieškojimo sritį išmano kaip koks bernelis iš universiteto. Kaip jis 
pats sakydavo: „Greitai įsteigsiu savo firmą, o tuomet tiek „Intrum Justitia“, tiek 
„Hells Angels“ tegu pasisaugo.“ 

Tomas paprašė Mahmudo trumpai prilaikyti vairą. Išsitraukė savos gamybos 
voką. Išbėrė ant CD dėklo. Sėdint automobilyje beveik neįmanoma pasidaryti 
normalių takelių. Jiems teko suktis staigiai. Vaikščioti ašmenimis. Tomas susuko 
banknotą, įtraukė. Perėmė vairą. Tada banknoto triūbelę paėmė Mahmudas. 
Bandė įvertinti kvaišalų kiekį. Susisiurbė. Velnias, tikrai bus koks pusgramis. 
Kvaitulys stipresnis būna tomis dienomis, kai prieš tai pasportuoja. Dvi sekundės: 
dantenas kuteno, jos užtirpo. Po to tik šmaukšt. 

Kelio žibintai sulipo tarsi fotografijoje. Naktis nerealiai graži. Jausmai viršū- 
nėje. Kelias - lyg ilga sportinių automobilių trasa su didžiausiais fejerverkais 
pakraščiuose. 


„Black 8 White Inn“ - jugams priklausanti vietelė. Visiems reikėjo savų 
skalbyklų. Mahmudas ir jo draugeliai niekada nepasiekė tokių sumų, kad jiems 
būtų reikėję plauti, bet jis žinojo: jei įsisuka didelis žaidimas, anksčiau ar vėliau 
tai tampa savaime suprantamu dalyku. Giurhano lyga savo pinigus varė per 
chemines valyklas, vaizdajuosčių nuomos punktus ir kitokį sirų verslą. Jugai 
suko restoranus ir aludes. Gal dar rimtesnius dalykus: užsienietiškos sąskaitos, 
Karibų salos, akcijos ir panašus mėšlas. 

Mahmudas buvo priverstas keletą minučių palaukti automobilyje. Kvaitulys 
mušė per stipriai. Po penkiolikos minučių grįžo normalesnis jausmas. Juodu 
įėjo. 

Įprasta aludės aplinka. Senuose mediniuose rėmuose - alaus reklama, medžio 
apdaila išmuštos sienos. Mediniai stalai ir medinės kėdės ant medinių grindų. 
Kažkieno tikrai būta skurdžios fantazijos. 

Užeiga pustuštė. Juos pasitiko vyras. Įkritusiomis akimis. Platus, perbalęs. 
Palydėjo į kažin kokį VIP kambarį. Už nugarų uždarė duris. Viduje atsilošęs 
kėdėje sėdėjo Ratkas, Stefanovičiaus gorila. Jugas vilkėjo laisvalaikio drabužiais. 
Šiandien kietesnis stilius nei tas, kurį Mahmudas yra matęs jį ar Stefanovičių 
lenkiant anksčiau: trikotažiniai marškinėliai, juodi džinsai ir „Sparco“ medžiagos 
lenktynininko batai. Burna praverta, smakras ore. Kietuolio išvaizda par excel- 
lence. Čiuvas vis vien būdavo savas Mahmudo atžvilgiu sporto salėje. 

Jugas linktelėjo. 

- Sveikas, Šape, kaip gyvenimas? 

Kreipinys iš serijos „raunuosi - jis pats gali būti „šapas“. Mahmudas dvigubai 
labiau įmitęs nei Ratkas. Bet Mahmudas vis dar buvo apspangęs kaip bokšto 
varpas. Pasitikėjimas savimi viršūnėje. Norėjo tai sutvarkyti greitai. Atsakė 
neburčydamas: 

- Nerealiai. 

Penkias minutes tęsėsi pokalbiai apie nieką. Po to Ratkas kalbą nutraukė: 

- Kaip suprantu, tau pardavinėti sekėsi gerai. 

Mahmudas žvengė. Kuklumas nebuvo jo įgimta savybė: 

- Gali mane vadinti k karalium. 

Ir Ratkas išsiviepė. 

— Kurgi ne? 

Bet tada veido išraiška pasikeitė. Šypsena dingo. 

— Norėjai apie kažką šnektelėti? 

Mahmudas lingavo, kaitaliojo svorį nuo dešinės ant kairės kojos. 

- Aš pradėsiu naują gyvenimą. Taigi nutariau baigti pardavinėti. Mano pasku- 
tinis reikalas bus mėšlas, kurį išsiėmiau užvakar, bet už jį jau sumokėta. 

Ratkas nieko nesakė. 

Mahmudas vėl tarė: 

— Aš nustoju pardavinėti. 

Ratkas apsimetė negirdįs. 

- Ar klausa nekokia? Baigiu pardavinėti. 

Ratkas išskėtė rankas. 

- Gerai, baigi pardavinėti. Ką man apie tai pasakyti? 

- Nieko. 

— Ne, nieko nesakau. Bet kaip tuomet klosis tavo sesei? Ir ką, tavo nuomone, 
mano tavo tėtis? 

Mahmudas nesuprato, apie ką anas pliurpia. 

- Turiu galvoje, kad jei baigsi pardavinėti, mes turėsime parduoti soliariumą, 
kuriame dirba tavo sesuo. Ar nežinojai? Ta vietelė priklauso mums. O po to būsim 
priversti tavo tėvui papasakoti, kad tu mūsų sąskaita prastūmei daugybę mėšlo. 
Mes turim nuotrauką, kaip tu priduodi pinigus Bredengės parduotuvėje. Turim 
nuotraukų, kuriose iš sandėlių pasiimi dalykėlių. Turim fotografijų, kuriose už- 
fiksuota, kaip darbuojiesi mieste. Bet daugiausia mes turime nuotraukų, kuriose 
tu kartu su Visamu Džibrilu. Jis lengvai gali sužinoti, kas nutiko tam libaniečiui. 
Dėl tavo kaltės. Ką jis apie tai pamanys? 

Mahmudo burnoje nė lašo seilių, burna sausa kaip smėlis. 

- Mahmudai, man rodos, dabar pradedi suprasti. 

Tomas žengė žingsnį į priekį. 

- Leiskit jam užraukti, jei jis nori, ot velnias. 

Ratkas vis dar įsmeigęs žvilgsnį į Mahmudą. 

- Juk Mahmudas ir pats gali kalbėti. 

Mahmudas tenorėjo plautis. Stengėsi. Telkėsi. Turi ką nors išspausti. Jis tarė: 

- Baikit. Jei noriu, nustoju pardavinėti. 

Ratko atsakymas lyg botago kirtis. 

— Tiesa, - trumpa pauzė, po to jis pridūrė: - Bet tuomet tavo sesuo gali pa- 
miršti savo darbą, o mes papasakojame tavo tėvui. Esam nuoširdūs žmonės. Jis 
turi žinoti. 


Šerholmenas. Vėl dabartis. Robkė išleido Mahmudą prie „Dal Al-Salam“. 
Mahmudas atidarė duris. Žvangtelėjo nedidelis varpelis. 

Viduje dūmai tirštesni nei hamame. Klubui buvo nusispjauti į draudimą 
rūkyti, jei tokio būta - visi viduje vis vien buvo vyresni nei penkiasdešimties: 
kam jiems sveikas gyvenimo būdas? Kambarys: keturkampiai staliukai žaliomis 
staltiesėmis ir peleninėmis. Plastikines primenančios kėdės, spiralinio mina- 
reto ant Abu Dulufo mečetės Samaroje plakatai, paminklų Irako ir Irano karo 
aukoms atminti Bagdade nuotraukos, Nadžafo dykumos vaizdai - avių bandos, 
kupranugariai. Viename kampe kabo senoviškas televizorius - kaip visuomet 
„Al Džaziros“ žinios. 

Pašnekesiai didžiausiu garsu. Senukai užsiiminėjo savo įprasta veikla. Kirto 
pitą, gėrė ekstremaliai prisaldytą kavą, rūkė stiprias cigariles ir vandens pypkę, 
žaidė šeš-beš, dėliojo pasiansą, vartė irakietiškus laikraščius. Mahmudą išsyk 
apėmė nostalgija: duona, pamirkyta į baklažanų tyrę, vandens pypkių kvapas, 
karštligiškų senukų diskusijų triukšmas, gimtinės nuotraukos ant sienų. 

Iš dūmų rūko išlindo Mahmudo tėtis. 

- Salam Aleykum! - pabučiavo Mahmudą du sykius į kiekvieną skruostą. 
Atrodė linksmesnis nei paprastai: gal ir ne taip jau keista - Mahmudas klube 
nebuvo lankęsis nuo keturiolikos. 

- Ar nenori pasisveikinti? - Bešaras kalbėjo tyliai. Jo irakietiškas dialektas 
stipresnis nei paprastai - tarė ch vietoj k. Nors Mahmudas cypėj tebuvo sėdėjęs 
trumpai, bet žinojo, ką tėčio draugai mano apie tokius kaip jis. Irakiečiai, suga- 
dinę gyvenimą visiems kitiems, sutepę garbę nusikalstamumu. 

Mahmudas tarė: 

— Ne, dabar jalla. Noriu eiti. 

Bešaras papurtė galvą. Mahmudas mąstė: „Kad ir ką sakytų, vis tiek džiaugiasi, 
kad nereikės manęs čia aplinkui tampyti.“ 


Jie žingsniavo per Šerholmeno aikštę. Turgavietės prekyba ėjo kaip iš Pypkės. 
Prekeiviai šūkalojo teigiamas žemiausios kainos garantijas. 

Jie turėjo pasiimti Džamilą iš jos darbo, soliariumo Akselsberge. Mahmudas 
prisiminė jugų grasinimus. 

Tėtis tarė: 

- Ar žinai, kaip baigėsi su Džamilos draugu? Ar jis nustojo ją kamuoti? 

Mahmudo nuomone, jis kartais vartojo tokius senoviškus arabiškus žodžius. 
Na ką gi reiškia „kamuoti“? 

- Jis ne jos draugas. Tai buvo jos bernas. Man atrodo, kad jie išsiskyrė ir jis 
daugiau jos netrukdo. Tikiuosi. | 

Bešaras tiek daug nežinojo apie tą įvykį prieš keletą mėnesių, kai į butą įgriuvo 
Džamilos kaimynas ir iškaršė kailį jos vaikinui. Nei Džamila, nei Mahmudas 
nenorėjo pasakoti. Bičui teko aštuonias dienas gulėti ligoninėje po žandikaulio 
operacijos - per šiaudelį valgyti pusryčius/pietus/vakarienę. Vis vien vyrukas 
atsisakė kalbėtis su prisistačiusiais ir jį apklausti norėjusiais mentais. Nepaisant 
visko, ką buvo padaręs Džamilai, liko garbingas vyras. 

- Ar Žinai, kas nutiko jos kaimynui? - paklausė Bešaras. 

Mahmudas nenutuokė. Čiuvas atrodė pavojingas gyvybei. 

Vyras tamsiais garbanotais plaukais, purvinu megztiniu ir ūsais dalijo ma- 
žus lapelius. Berniuko vaisiaus padėtimi nuotrauka. Tekstas: „Mano brolis liko 
Rumunijoje. Jis negali keliauti. Jis kenčia nuo labai sunkios sąnarių ligos, todėl 
neregėtai kankinasi ir jam reikalinga gydytojų priežiūra. Mano šeima neturi 
pinigų, kad galėtų jam padėti. Prašome Jūsų aukos. Tesaugo Jus Dievas!“ 

Bešaras į vargšo, kai šis ėjo pro šalį ir rinko lapelius, delną įdėjo dešimties 
kronų monetą. Mahmudas pažvelgė į jį. ; 

- Ką čia dirbi? Negali tokiam dalykui davinėti. 

— Reikia visuomet būti dosniam. 

Bešaras pasisuko į Mahmudą. 

- Garbingas vyras yra dosnus. Tai vienintelis dalykas, kurio, Mahmudai, noriu 
tave išmokyti. Turi gyvenime išsaugoti savo orumą. Elgtis kaip vyras. 

- Taip ir darau, tėti. 

- Ne, ne tuomet, kai pardavinėji kažkokias tabletes ir ginčijiesi su policininkais 
bei prokurorais. Ar kada nors galėsi pasikeisti? 

- Aš jau keičiuosi į gera. Į labai gera. Tokiais dalykais dabar neužsiimu. Tai 
buvo prieš kalėjimą. - Mahmudas vos galėjo nuslėpti nusivylimą balse. Kada 
jis galės valdyti savo paties gyvenimą? Atsikratyti visų kekšių, kurie jį bybino. 
Sirai, jugai, lygtinė pataisa prie Rago liujlinės. 

- Turi pagarbiai elgtis su tais žmonėmis, kurie to nusipelno, gerbti senyvo 
amžiaus žmones ir visuomet būti dosnus, kaip tam vargšui vyrui, kuris ką tik 
praėjo. Be to, turi pasirūpinti savo seserimi. Aš tam per senas. Tik pagalvok, kas 
jai nutiko. Ar padėkojai jos kaimynui? 

- Aišku. Aš išsyk po to reikalo jam padėkojau. Man atrodo, kad jis nudžiugo. 
Bet jis atrodo kiek trenktas. 

— Nesvarbu. Ar žinai, ką Alacho žinios skleidėjas - palaima ir ramybė jam - 
apie tai yra pasakęs? 

— Apie ką? 

— Apie moterį. 

Mahmudas prisiminė kai kuriuos posakius, kurių prieš šimtą metų tėtis buvo 
jį išmokęs. 

— Ji yra rožė. 

— Aha. Kad turi su ja elgtis gerai. Be to, pranašas pasakė, kad geriausieji 
tarp jūsų yra tie, kurie gražiai elgiasi su savo žmonomis. Jis pasakė, kad niekas 
nesuteikia moteriai daugiau orumo nei garbingas vyras. Ar supranti? Pagalvok 
apie savo motiną. 

Mahmudas mąstė apie mamą. Kasmet prisiminimai darėsi blankesni. Jos akys, 
jos bučiniai prieš jam užmiegant. Šalis, kurio ji nebenešiojo paskutiniaisiais 
metais, bet kuris visuomet kabodavo matomas lyg priminimas. Jos pasakos apie 
plėšikus ir kalifus. Jam buvo įdomu, kas ji buvo. Kas būtų nutikę, jei ji būtų vykusi 
drauge į Švediją. Tuomet gal viskas nebūtų nuėję šunšūdžiu. 

Jie netrukus prieis Džamilos soliariumą. Pro šalį slinko Melarhiojdeno vidaus 
peronas. Bešaras tarp nykščio ir smiliaus vartė savo rožinį. 

Mahmudas negalėjo liautis galvojęs apie viso šito reikalo ironiškumą. Jis sutiko 
dirbti jugams, kad išvengtų „Born to be hated“ ir gyvenime ko nors pasiektų. 
Rezultatas - užuot gaudomas Giurhano, dabar įkalintas Stefanovičiaus. Užuot 
buvęs laisvas, bet prasiskolinęs, dabar jis buvo skolų neturintis vergas. Ir abudu 
sykius įpainiotas abu. Jie pašalino Visamą. Jeigu Mahmudo indėlis į šitą šūdą 
nutekėtų ir pasiektų tėtį - velnias, neišeina apie tai nė galvoti. Tuomet jis gali 
iškart negyvai užsigraužti. 


Akselsbergo centras ir įprastos parduotuvės. ICA ir vaizdajuosčių nuomos 
punktas, bankomatas ir kirpykla, kurios vitrina, rodos, nebus keista trisdešimt 
metų. Neseniai senose patalpose atidarytas meksikietiškas restoranas ir alaus 
užeigėlė. Galiausiai - Džamilos soliariumas. Arba Džamilos ir Džamilos - vietelė 
juk priklausė jugams. Bet ji ten dirba jau penkerius metus. 

Jie įėjo. Į kabinas vedančios pilkos durys. Džamila šluostė grindis. Soliariumai: 
šlykštūs, priprakaituoti, atgrasūs per default. Jeigu nesilaikysi ypatingos švaros, 
čia neateis net didžiausi įdegio fanatikai. 

Džamila šypsojosi. Bešaras šypsojosi. Mahmudas juodu stebėjo. Džamila 
priminė mamą - karštakošiško charakterio, bet visuomet nerealiai gera tėčiui. 

Niekad neprieštaravo, buvo švelni su juo. Nors gal tai ir gerai. Staiga sugrįžo 
praeities akimirka - kiaulės galva plastikiniame maišelyje. 

Po penkiolikos minučių atėjo Dživan. Ji nenustygo, sakė turinti daugybę namų 
darbų. Mahmudas prisiminė savo laikus mokykloje. Babakas, Robkė, kiti - nė 
vienas iš jų nežinojo, kas yra tie namų darbai. 

Sykiu jie nuėjo į maisto prekių parduotuvę. Apsipirko. Po to pėstute patraukė 
Ernsbergo link, ten, kur gyveno Džamila. Mahmudas nešė maisto maišelius. Pra- 
ėjo pro žaidimų aikštelę, futbolo stadioną, miškelį. Pro visus žuvėdų priemiesčio 
pliusus ir išskirtines teises. Ne dėl to, kad aikštelė, stadionas ir miškas - tokių 
dalykų būta ir Albyje - bet kad tai funkcionavo taip ramiai ir nepriekaištingai. 
Žaidimų aikštelėje liurbiai tėčiai ir darželio auklytės su vaikais, jokio chaoso. 
Futbolo stadione mokyklos komanda - jokių muštynių. Gal jis ir perlenkė 
piešdamas savo apylinkių vaizdą. 

Bešaras tardė Džamilą. Ji kalbėjo apie tai, kad pirksianti soliariumą. Pa- 
galiau. Perimti patalpas ir veiklą negali kainuoti daugiau nei penkiasdešimt 
paklodžių. 

Dživan pažadėjo: 

- Aš būsiu advokatė. Tuomet galėsi iš manęs pasiskolinti. 

Jie juokėsi. 

Prie Džamilos namo. Vyrukas kažką krovėsi į „Audi“. Iš pradžių Mahmudas 
vaikinuko nepažino. Rodės, kad Džamila nori jo išvengti, nusuko galvą. Trys 
sekundės, ir Mahmudui dingtelėjo, kas čia toks - kaimynas, iškaršęs kailį jos 
vaikinui. 

Mahmudas sustojo. Pašaukė jį. 

- Salam. 

Niklas priėjo prie Bešaro. 

- Laba diena, esu Niklas ir gyvenu tame pat aukšte kaip Džamila. Ar tai tavo 
duktė? 

Bešaras atrodė nustebęs. Švedas, kalbantis ta pačia kalba kaip jis pats? 

- Tesaugo tave Dievas, - tarė Bešaras tyliu balsu. 

Mahmudas galvojo: „Ar tėtis tikrai negali išspausti nieko geresnio?“ 

Bet kažkas tokio sklido nuo šio kaimyno, Niklo. Kažkokia charizma. Kietumas. 
Jėga. Kietumas. Tai, ko Mahmudui dabar reikėjo. 

Kairiųjų pažiūrų liaudis/anarchofeministai/HBT socialistai/lyčių komunistai. 
Niklui nusispjaut į tai, kaip jie vadinami. Nė motais, ar jie skaitė tokias pat knygas 
kaip ir jis. Nerūpėjo, ką jie rašė pasisakymuose, tinklaraščiuose, straipsniuose. 
Nusispjaut, kas jie tokie, kodėl jie mano taip, kaip mano. Aiškus vienintelis daly- 
kas - puolimui jam reikėjo daugiau žmonių, o kai kurie iš tų interneto svetainių, 
rodės, yra tokios pat nuomonės kaip ir jis. Operacija „Magnum“ reikalavo laiko. 
Daugiau, nei jis pats galėjo suveikti. Pastaruoju metu mintis, kad jis turėtų ver- 
buoti, įsišaknijo. O iš Benjamino nieko gera. 

Pastarąsias dešimt dienų bendras miego kiekis - mažiau nei keturiasdešimt 
valandų. Jis Matsą Striombergą šnipinėjo nuo pusės devintos ryto iki pusės 
aštuntos vakaro, kai vyrukas grįždavo namo. Didžiąją laiko dalį Niklas sėdėjo 
audinėje prie šmikio darbo, apskaitos biuro Siodermalmėje. Keletą dienų jis 
nuomojosi kitą automobilį, kad neatkreiptų dėmesio. Pasinaudojo internetu 
įsigytu suklastotu vairuotojo pažymėjimu. 

Jis ir toliau skaitė tinkamą literatūrą: knygą „Mergaitė ir kaltė“, parašytą Ka- 
tarinos Venstam, Ninos Bjork „Po rožiniu apklotu“. Dar pusiau miegojo, gėrė 
kavą. Likusius vakarus saugojo kitus butus. Vėliau naktimis keisdavo filmavimo 
kamerų juostas, jas peržiūrėdavo, struktūruodavo savo informaciją, praktikavosi 
peiliu, internetu bendraudavo su kairiųjų pažiūrų liaudimi. Jis liovėsi bėgiojęs, 
nebeskambindavo savo mamai, Benjaminui ar kam kitam. Bet ar būta ko nors 
kito? Faktas, kad jo socialinis gyvenimas grįžus namo buvo nykus. 

Matso Striombergo priežiūra išsiplėtė. Senis laikėsi griežtos įprastinės tvar- 
kos. Kiekvieną dieną tuo pačiu keliu nueidavo į priemiestinių traukinių stotį. 
Kas rytą tame pat spaudos kioske nusipirkdavo bandelę su cinamonu ir kavos. 
Kavos puodelį išmesdavo į tiksliai tą pačią šiukšlių dėžę gatvėje. Pusė dvyliktos 
išeidavo su kolegomis arba pusvalandžiu vėliau pats vienas nueidavo ko nors 
nusipirkti. Rinkosi iš trijų pietų restoranų. Niklas aiškiai matė kiaulės kontoros 
vidų, mat šios būta apatiniame aukšte. Joje dirbo šeši asmenys. Jam įdomu, kiek 
jie žinojo apie Matso Striombergo gyvenimą namuose. 

Be to, viename privačiame name irgi pradėjo dėtis kai kokių dalykų. Rogeris 
medžiagą. Pamatė, kad vyras namo grįždavo vėliau ir vėliau. Rogeris ir Patricija 
bardavosi. Akivaizdu - greitai pokštels, jis tai matė vyro žvilgsnyje. Kaip anas 
pirštu grasindavo Patricijai. Kūno kalba, trykštanti prievarta. 

Buvo ir kitų problemų: pasirodė prakeiktasis nelegalusis agentas. Niklas ne- 
begali ilgiau gyventi šiame bute. Nelegalusis agentas priminė, kad tai buvo tik 

tarpinis variantas, o dabar jis nuskėlęs tikrą sutartį. Suveikta ir atlikta. Šimtas 
penkiasdešimt gabalų ir vietikė Niklui priklausys kaip pirmų rankų nuominin- 
kui. Savaitė apsispręsti. Jokių galimybių gauti pratęsimą gūžtoje, kurioje gyveno 
dabar. Velniava. Iš tiesų pirmų rankų sutartis yra gerai, bet dabar nieko nebus. 
Darbe grasino atleisti - Niklas negavo tvarkingo gydytojo pažymėjimo, kuris 
būtų pateisinęs visų dienų, kai jis neatvyko į darbą, priežastis. Ką, po perkūnais, 
jam daryti? Reikėjo daugiau liaudies. Daugiau pinigų. Daugiau laiko. Daugiau 
ginklų. Daugiau visko. 

Sprendimai tokie. Per keletą dienų būtina smogti Matsui Striombergui. Kai 
ta dalis bus atlikta, atsiras tam tikro laisvo laiko. Tada jis pradės kažką planuoti 
dėl finansų, gal banko plėšimą. Galiausiai ketino nuvažiuoti į Aukštesniąją Bis- 
kop Arno salos mokyklą - vienas žmogus, su kuriuo jis kalbėjosi internetu, ten 
mokėsi, Felicija. Ji studijavo kažką migloto - ekologija ir globalinis solidarumas. 
Potenciali verbuoti, kuopos pastiprinimas, dar pora boots on the ground. 


Praeito pirmadienio pavakarę jis nuvažiavo į „Black 4 White Inn“, kad su- 
siveiktų ginklą. Jaudinosi, nes norėjo praleisti kiek galima mažiau iš Matso 
Striombergo gyvenimo. 

Vietelė buvo tuščia. Jis užsisakė mineralinio vandens. Atsisėdo prie stalo. 
Vieniša moteris prie baro ruošėsi vakarui. Pjaustė citrinas. Jis perskaitė kreida 
ant juodų lentų užrašytą vakaro valgiaraštį. Jūrinė plekšnė su skrudintomis bul- 
vytėmis, kiaulienos filė su žaliųjų pipirų padažu. Moteris už baro į jį nekreipė 
dėmesio. 

Po dešimties minučių jis jos pasiteiravo, ar čia esama Lukičiaus. 

Moteris papurtė galvą. Po to nuėjo prie aludės laukujų durų ir apsuko durų 
langelyje kabančią iškabą „atidaryta“. Kreipėsi į Niklą. 

— Ar tau reikia dalykėlių? 

Jis linktelėjo. Niklas iš judesio, kurį ji atliko ranka, suprato - eikš čia. 

Už baro. Per virtuvę. Vienas vyrukas kažką ten virė. Kitoje pusėje - koridorius. 
Apsilaupiusios geltonos sienos. Blyksinčios fluorescencinės lempos. Pro tualetą, 
valytojos sandėliuką, šaltąją, persirengimo kambarį. Kaip kokiame prakeiktame 
filme apie mafiją. Toliausiai buvo kontora. Jiems įėjus moteris uždarė duris. Nik- 
las ją nužvelgė. Pilkai dažyti plaukai iki pečių. Pajuodavę paakiai, kurių negalėjo 
paslėpti makiažas. Bet žvilgsnyje - jėga. Jo kovotojo instinktas neapgaus - tai 
buvo tikra warrior. 

Ji atrakino medinę spintą. Ištraukė metalinį lagaminą. Padėjo jį ant rašomo- 
jo stalo. Pasuko kodu atrakinamą spyną. Atidarė. Keturi medžiagos ryšulėliai. 
Išvyniojo parodyti, kas viduje. Trys pistoletai ir vienas revolveris. 

Jis išsyk atpažino „Berettą“. Daug vaikinų tenai jį naudojo - klasikinė 92/96 
serija, paprastas devynių milimetrų pistoletas, esama daugybės įvairių jo for- 
mų. Chromuotas plienas, kamufliažo spalvos, aliuminio korpusas, netgi tikro 
dramblio kaulo rankena. 

— Čia „Beretta“. 

- Žinau, devyniasdešimt du devyniasdešimt šeši. Trauk kitus. 

- Kaip nori. Kiti trys yra rusiški ginklai. Pirmiausia devynių milimetrų revol- 
veris „Nosorog“. Paskui šis, tokio pat kalibro, „Gyurza“, ypač tinka, kai reikia šaut 
į apsaugines liemenes. Tiek dešiniarankiams, tiek kairiarankiams šauliams. Labai 
geras. Galiausiai „Bagira MR-444', lengvas irgi devynių milimetrų pistoletas. 

— O kainos? 

- Šitas ir anas yra purvini, - ji pirštu dūrė į „Berettą“ ir „Gyurzą“. - Ameri- 
konišką gausi už penkis tūkstančius, o rusišką - už keturis tūkstančius. Bet jie 
geri. 

- Ką turi galvoje sakydama, kad jie purvini? 

- Negaliu pasakyti, kad jie nebuvo susiję su plėšimu arba kitokiu mėšlu. 

- Tuomet manęs jie nedomina. Noriu naujos dėžutės. Kiek prašai už šitą? — 
Niklas nenorėjo revolverio. Į ranką jis paėmė pistoletą „Bagira“. Šis buvo tikrai 
lengvas, be abejo, pliusas. Bet koks garantas, kad jis neužsikirtinės? Jis apie šią 
markę nenusimanė. 

— Dvylika tūkstančių. Šis švarus, - ji pasiėmė jį atgal. Nušluostė rankšluosčiu. 

- Kiek turi amunicijos? 

- Pakelį. Dvidešimt šovinių. 

Problema. Jam reikėjo mažiausiai penkiasdešimties šūvių. Norėjo kaip reikiant 
įgusti valdyti ginklą. Tai nebuvo koks atmestinis darbas. 

— O kiek beretos šovinių turi? 

- Daug. Tikrai kokį šimtą. Tokios amunicijos galiu suveikti daugelyje vietų. 

Niklas mąstė: „Velnias, tikrai šitam diriguoja ji.“ Bet jis negalėjo varyti purvinu 
ginklu. Viskas iki šiol buvo tvarkoma iš esmės. Šnipinėjimo įrangą jis užsisakė 
netikra pavarde į išsinuomotą pašto dėžutę, kaitaliojo audinės registracijos 
numerius, kai kuriomis dienomis naudojosi nuomotu automobiliu, visuomet 
pasislėpdavo už tamsių stiklų, nesikalbėjo arba nesusitiko su niekuo, kas galėjo 
jį susieti su jo sekimais, išskyrus, galimas daiktas, „Visų moterų namų“ moterį - 
bet ji privalo stoti jo pusėn. Nėišeina rizikuoti ginklu, kuris gali būti įtrauktas į 
žinybų registrus. Jis papurtė galvą. Velnias, kaip blogai. 

- Purvinų ginklų aš neperku. Neperku revolverio, kuris atrodo lyg padirbtas 
iš plastmasės. Neperku nieko, kam negaliu gauti mažiausiai penkiasdešimties 
kulkų. Rauki? 

- Raminkis. Dabar nieko kito neturiu. Tai domina ar ne? 

Ar ji apsimetė kietuole, ar tokia ir buvo? Nesvarbu - jam reikėjo ginklo. 
Greitai. 

- Negaliu pirkti nė vieno iš šių ginklų. Bet ar galėčiau palikti užsakymą? 

Ji linktelėjo. 

Geras jausmas. Užpuolimas greitai išdegs, jo TACSOP - Tactical Standard 
Operations Procedure. Likusios operacijos dalies precedentas. 


Automobilis pakeliui į Biskop Arno salą. Vakarų link. 

Jis mąstė apie karą. Pateisinti taikinius. 

Aną dieną prie namo susidūrė su Džamila, jos broliu ir tėčiu. Tėtis pasirodė 
esąs sąžiningas vyras, jis jam padėkojo. Taip, kaip visa Švedija turėtų padaryti, 
kai jis atliks operaciją. Jį garbinti. Graži mintis. 

Buvo dešimta valanda ryto. Tokiu dienos metu eismo mažai. Greitkelis Bolstos 
ir Biskop Arno salos link - nykus. Jis mąstė apie Matso Striombergo dienotvarkę. 
Po pusantros valandos beveik neabejotinai jis kartu su dviem arba trimis kole- 
gomis išeis pro laukujes savo darbo duris. 

Neprivažiavęs Solentunos Niklas sustojo „Shell“ degalinėje. Garuojančio 
benzino kvapas. Jis prisipylė pilną baką. Benzinas žiauriai brangus. Pagalvojo, 
kiek jis kainavęs prieš dešimt metų, jam gavus vairuotojo pažymėjimą. Dabar 
tikrai penkiasdešimt procentų brangesnis. O kaina Irake - kita istorija. Vėl ne- 
rimo banga. Kas bus, jei jam reikės ir toliau dirbti vienam? Jei jis bus priverstas 
išsikraustyti, sumokėti už kontraktą? Jei šuniui ant uodegos nueis reikalas dėl 
ginklo, kurį užsisakė? 

Jis įėjo susimokėti. Varė grynaisiais. Už nugaros eilėje balsas. 

- Ogi labas, - šypsena. Jis išsyk ją pažino - moteris, iš kurios jis nusipirko 
„Audi“, Nina. Po perkūnais, ką ji čia veikia? Gal vis dėlto ne taip ir keista, ji juk 
gyvena vos už kokio kilometro. 

- Taip ir pamaniau, kad čia būsi tu. Pamačiau automobilį lauke. Jį atpažinau 
per dvidešimties metrų atstumą. 

Niklas sutrikęs. Negerai, kad kažkas žino, kur jis yra ir kad vairuoja „Audi“. 
Tada ją nužvelgė. Kaip angelas. Oda skaisti lyg pienas. Akys raibuliavo saulės 
šviesoje, kuri skverbėsi pro didžiulius degalinės langus. Pasitiko jo žvilgsnį. 
Žibėjo. Jos vaikas dabar jau buvo panašus į vaiką. Nebe kūdikį. Taip jos gaila. 
Ir vaiko. Jis prisiminė. 

Tarė: | 

- Jo, labas. Sekasi gerai, - jautėsi patetiškai. Turi dingti iš čia. Kol Nina ne- 
pradėjo daugiau klausinėti. 

- Matau, kad jį perregistravai. Ar nepatiko mano registracijos numeris. UFO 
544. Man atrodė gan šaunus, - vėl šypsena, akys. 

- Jo, buvo šaunus. Bet labai nerimavau, kad kas nors praneš apie mane Krašto 
apsaugos radijo būstinei ar šiaip, - gerai, čia sąmojis palengvinti atmosferai, po 
to - plautis. 

Nina juokėsi. 

- Esi linksmas tipas. Tai kurgi susiruošei tokiu metu? 

- Aš tik šiek tiek važinėjuosi. Dirbu. 

- Ar ne, aš vis dar turiu motinystės atostogas. Beveik ima darytis nyku. O 
ką tu dirbi? 

Niklas nežinojo, ką atsakyti. „Apsaugininkas“ skambėjo taip patetiškai. Jis 
norėjo, kad nuskambėtų miglotai. 

- Saugumo srity. 

— Skamba įdomiai. Ar audinę ir darbe vairuoji? 

— Kartais. 

- Man jos trūksta. Ji guvi, ar ne? 

- Jo, gera mašina, - norėjo baigti pokalbį nepasirodydamas nemandagus. - 
Klausyk, turiu važiuoti toliau. Buvo malonu susitikti. | 

Jis sėdo į automobilį. Delnai prakaituoti. Kas jam darosi? Įprastas pokalbis 
su nepažįstamu asmeniu, o jis jautėsi nervingesnis nei devyniolikmetis rookie 
pirmojoje misijoje smėliadėžėje. 


Tolyn. Provincija. Palei greitkelį: geltoni pasėlių laukai, kurie greitai bus ku- 
liami, ūkininkų sodybos, grūdų saugyklos, traktoriai. 

Posūkio rodyklė į Biskop Arno salą atrodė purvina. Priminė kelio ženklus 
tenai. Visuomet nususę, purvini, aplankstyti. Kartais apšaudyti. 

Siauru tiltu pervažiavo į salą. Pasistatė automobilį. Apsidairė. Tiesiai priešais 
stovėjimo aikštelę - didoki raudonai dažyti mediniai pastatai, seni tvartai. Tolė- 
liau - balti akmeniniai namai. Jis kilo į viršų. Žole apžėlęs kiemas. Šeši vėliavų 
stovai su penkiomis skandinaviškomis vėliavomis, plevenančiomis viršuje, o 
šeštoji gal su aukštesniosios mokyklos simboliu. Ant vejos priešais namų virtinę 
sėdėjo keletas žmonių. Niklas priėjo. Vienas vaikinas su gitara rankose. Auska- 
rai nosyje, lūpoje ir antakyje, storos vėlinio sruogos, tokio pat storio kaip ir jo 
dilbiai, ir kažin koks megztinis su gobtuvu, atrodantis lyg būtų pirktas Kabulo 
turguj. Kitos dvi buvo merginos. Viena raudonai dažytais plaukais, iki viršaus 
užsagstytais marškiniais ir tikrai jau per plačiais džinsais. Trečioji mūvėjo me- 
džiaginėmis kelnėmis ir vilkėjo juodais trikotažiniais marškinėliais. Baltomis 
raidėmis ant krūtinės buvo parašyta „Ramones“. Ausų speneliai ištempti bala 

žino kokių auskarų, kurie, užuot kabėję nedidelėje skylutėje, ausyje išplėtė plačią 
skylę. Niklas į šios merginos ausies spenelį galėtų sukišti savo nykštį. Jis galvojo: 
„Kas čia, tiesą sakant, per vieta?“ 

Felicija jam buvo pasakiusi ieškoti jos klausinėjantis. Maušiai parodė kelią į 
jos namelį. 

Šio būta iš rudos medienos juodu skardos stogu, neatrodė didesnis nei tris- 
dešimties kvadratinių metrų. Jis pasibeldė. Atidarė mergina, vilkinti tik apa- 
tinėmis kelnaitėmis ir marškinėliais. Niklas pasijuto nepatogiai. Bet juk buvo 
neįtikėtinai įžūlu atidaryti duris nepažįstamam asmeniui tiek mažai apsirengus. 
Mergina pastukseno į duris. Išėjo kita mergina. Skusta galva, ant sprando palikta 
kasytė lyg Harė Krišnos. Ji vilkėjo kažką panašaus į kimono ir avėjo „Converse“ 
sportbačius. Keista. 

- Sveikas, ar tu Juhanesas? 

Niklas visose diskusijose internetu nuolat naudojosi savo slapyvardžiu. 

- Taip, labas. Kaip malonu, kad pagaliau aš čia, tikrai to laukiau. Kaip su- 
prantu, būsi Felicija? 

Ji linktelėjo. Pasveikino jį atvykus. Paklausė, ar lengvai rado. Atrodė maloni. 
Bet žvilgsnyje buvo kažkas tiriančio. 

Jis tebestovėjo tarpduryje. Viskas atrodė keistai. 

- Užeik, - tarė ji. Jis įėjo. Jie susėdo mažoje virtuvėlėje. Namelyje buvo du 
kambarėliai ir bendra virtuvė. - Šitaip gyvena visi pirmakursiai. 

Ji pasiteiravo, ar jis anksčiau yra lankęsis šioje aukštesniojoje mokykloje. Ži- 
noma, kad ne. Ji ėmė aiškinti apie vietelę: fotografijos, filmų, rašymo, kultūros, 
istorijos, paramos, ekologijos ir solidarumo su trečiuoju pasauliu kursai. Niklas 
klausėsi pusiau nuoširdžiai. Norėjo patikrinti ją, liaudį lauke, jų požiūrį, jėgą. Jo 
misija šiandien buvo verbuoti. 

Internetu buvo kalbėjęsi kasdien dvi savaites. Jos požiūrį jis buvo perpratęs 
kaip savo penkis pirštus. Jo pasaulyje ji galėjo tapti kovotoja. Patriarchatas, 
kaip jinai tai vadino, moteris darė pavaldžias. Tai vadinosi lyčių jėgų kova. 
Nuolatinė visuomenės nuostatų apgultis. Kaip moterys turi elgtis, kokios jos 
turi būti - viskas sugrūdama į kruopščiai saugomą stalčių. Jeigu žengei žingsnį 
už demarkacijos linijos, būsi atskirta. Ilgiau nebūsi laikoma moterimi, tinkama, 
gera, paklusnia visuomenės nare. Nors dabar jau visi turėtų tai žinoti, atsirado 
tiek daug tokių, kurios taikstosi su šiuo mėšlu. Valgo mėšlą. Leidžiasi būti vyrų 
valdomos, plakamos, niekad nestoja į kovą. Tai lyg nelygus mūšis, kur viena pusė 
suteikė sau teisę laužyti žaidimo taisykles. | 

O Felicija žavėjosi stipriomis jo idėjomis. Jis tai pastebėjo - kaskart jam 
užsivedus apie karo propagandą ji atsakydavo apibūdindama akcijas, kuriose 

pati yra dalyvavusi arba kurias norėtų surengti. Demonstracijos, demos, kaip 
ji jas vadino, pornografijos klubų apsuptis, išdaužyti langai, apipurkšti fasadai, 
sumaitotas interjeras, pornografinių puslapių atakos internetu, skanduojamos 
replikos prieš ministrus, dideles firmas ir vyrus. 

Gal ji jam ir tiktų. 

Felicija pavaišino žolelių arbata. Jos trobelės draugė, Joana, malė liežuviu apie 
savo kursus - kažką apie natūraliąją mediciną. Kitą semestrą ji važiuosianti į 
Braziliją ir tapsianti šamane, sakė ji. 

- Amazonės miškuose galima išmokti daug daugiau nei kurioje nors Vakarų 
šalyje. - Jos akys žibėjo virš arbatos puodelio. - O kuo pats užsiimi“ 

Jis nežinojo, ką atsakyti. Instinktyviai jautė - paminėti savo netrukus tapsiantį 

"buvusiu apsaugininko darbą būtų visiškai klaidinga. Valandėlę leido jos klausi- 
mui kaboti ore. Sriūbtelėjo arbatos. 

- Deja, esu bedarbis, - galiausiai tarė. 

Reakcija buvo ne tokia, kaip jis tikėjosi. Felicija atrodė beveik laiminga. Joana 
nurimo. Felicija tarė: 

- Visuomenė tapo žiauresnė nuo tada, kai nevykėliai sėdo prie valdžios vai- 
ro. Nesijausk paliktas likimo valiai. Mūsų, tave remiančių, daug. Tų, kurie tiki 
kitokia visuomene. 

Valandėlę jie šnekėjosi. Felicija užsiliepsnojo dėl to, kad naujoji vyriausybė 
sumindo silpnus ir senus, moteris bei mažai uždirbančius. Niklas stengėsi kaip 
išgalėdamas sekti jos mintį, nors Švedijos politika nebuvo jo sfera. Jam neįdomu. 
Svarbiausia, kad ji ganėtinai pikta. 

Po valandėlės Felicija atsistojo. Vyks kažkokia paskaita, kurios klausytis galėjo 
ateiti visi, lankantys kursus. Ji pasidomėjo, ar Niklas nenorėtų prisidėti - jokių 
problemų, galima atsivesti ir lankytojų. Be abejo, gerai, bus įdomu. Viduje jis 
jaudinosi. Anksčiau niekuomet nėra buvęs paskaitoje. Išskyrus apžvalgas „Dyn- 
corp prieš misiją tenai. 

Prie vieno iš didesnių pastatų, primenančio daržinę, susirinko daugybė žmo- 

nių. Felicija ir jos kambario draugė su daugeliu pasisveikino. Beveik pusė buvo 

panašūs į tuos, kuriuos Niklas anksčiau matė ant vejos. Jie šiaip jau neatrodė 
kaip kariūnai. Bet skusta Felicijos galva suteikė vilties. Tikras GI-cut, išskyrus 
kasytę nugaroje. 

Daržinėje buvo įrengta nauja auditorija. Baltai dažytų lentų sienos, galinga 
ventiliacija, apšvietimas, videoprojektorius ant lubų, kėdės su nedideliais atlen- 
kiamais staliukais sąsiuviniui pasidėti. 

Dėstytojas mūvėjo džinsais ir vilkėjo raudonais languotais marškiniais. Buvo 
gal keturiasdešimties. Niklas tikėjosi ko kita - profesoriaus su akiniais ant nosies 
galiuko ir vilnoniu švarku. Suprato buvęs naivus. 

Felicija jam sušnibždėjo: 

- Tai tau patiks. 

Dėstytojas pradėjo. Prisistatė, mestelėjo įžanginę istoriją apie dabar vyks- 
tančią reklamos kampaniją. Pasak dėstytojo, kampanija privatizavo moteriškąjį 
identitetą ir tokiu būdu užcementavo politiniu būdu sukurtą lyčių tapatybę. Po 
to tapo dar sunkiau. Šnekos apie lyčių vaidmenis, lyčių valdžios santvarką, lyčių 
hierarchiją ir lyčių kaitą. Niklas apsidairė aplinkui. Klausytojai įvairaus amžiaus. 
Felicija lyg transo būsenos. Šamanė Joana sėdėjo ir savo sąsiuvinyje piešė gėlytes. 
Ši buvo nerimta. 

Jis susitelkė ties jaunaisiais. Ar jie kareivių kraujo? Ar jie buvo pasirengę naktų 
naktis sėdėti susisukę ant galinės automobilio sėdynės, dienomis sunkiai dirbti 
planuodami, spardydami duris, rūpindamiesi verkiančiais vaikais, atakuodami 
nelegalius kovotojus? 

Galiausiai jam užkliuvo vaikinas kiek toliau toje pat kėdžių eilėje. Tamsūs 
trumpi plaukai. Keli žiedai vienoje ausyje, sukabinti eile, lyg sąsiuvinio spiralė 
būtų prikniedyta palei jo spenelį kylant į viršų. Vaikinas atrodė jaunas, iš trumpa- 
rankovių trikotažinių marškinėlių kyšojo plonos raumeningos rankos. Kareivio 
rankos. Niklas yra tokių matęs ten: dėl kūno diržingumo jie pajėgė daug daugiau 
nei raumenų kalnai. Svarbiausia - vaikinas buvo susitelkęs. Žvilgsnis - plieno 
pilkio, akmeninis, įsmeigtas tiesiai į dėstytoją. Ryžtas. Gal net valia. Gal ir jis 
buvo tinkamas asmuo. 

- Kalbame ne tik apie tai, kad hierarchinę pasaulio tvarką reikia apversti 
aukštyn kojomis... - dėstytojas nužvelgė klausytojus. Jausmas, lyg žvilgsnį būtų 
įbedęs į Niklą. - Bet apie tai, kad reikia visiškai atsiriboti nuo tokio pasaulio 
suvokimo. 

Niklas pritariamai linksėjo. Jis, po perkūnais, aukštyn kojomis apvers Striom- 
bergų ir Junsonų šeimų hierarchiją. Iš pradžių. 

Susikaupimas išgaravo. Jis stengėsi neužsimerkti. Vis vien matė senuosius 
vaizdus galvoje. Pasala prie mečetės. Pasalos bėgiojant Aspudene. Pasalos iš 
sapnų pasaulio: Klaso Rantzelio šipuliai. Džamilos bernas, suvarytas ant grindų. 
Matso Striombergo verkšlenimas. Jie prašė malonės. Malonės, kurios tegul nė 
nesitiki. 


Felicija, šamanė ir du vaikinukai iš to paties kurso kaip ir Felicija susėdo prie 
stalo trobelėje. Jie buvo pavalgę bendroje mokyklos valgykloje. Mėsos nebu- 
vo - vien vegetariškas maistas. Felicija nustėrusi spoksojo į Niklą, kai šis reiškė 
abejones dėl maisto. 

Fone - riksmi muzika. 

— Manu Čao fantastiškas, - manė Joana. Niklas galvojo: „Gal per šamanų 
pratybas miške, bet ne kare.“ 

Niklas iš Felicijos gavo nusipirkti keletą butelių alaus ir sidro. 

Joana gėrė iš butelio lūpomis neliesdama stiklo. 

— Negerai tavo energijai. 

Felicija žvengė. Šamanei panai tikrai galvoj negerai. 

Jie diskutavo apie studijas, paskaitą, bendrą situaciją pasaulyje. Niklas dau- 
giausia tylėjo. Išgėrė vieną, du, tris, keturis, penkis butelius alaus. Vaikiai kietai 
kritikavo JAV invaziją į Iraką. Vapėjo apie antpuolius, uždraustus ginklus ir dėl 
laisvės kovojančius bombų vyrus. Po keleto dienų jie dalyvaus didžiulėje demoj 
prieš karą. Vargšai liurbiai - jie nežinojo, apie ką kalba. 

Devintą valandą visi nuėjo į didesnę trobelę priešais valgyklos pastatą. Ji 
atrodė lyg bendra patalpa. Ant sofų ir fotelių sėdėjo apie dvidešimt žmonių, 
keletas bandė laisvai šokti. Ta pati riksni muzika. Toks pat ekologiškas jausmas. 
Tos pačios liurbiškos diskusijos. 

Alus kalė į galvą. Felicija įsijautusi į pseudogilią diskusiją su vienu iš vaikinų, 
su kuriais gėrė prieš jiems ateinant čia. Joana šiek tiek šoko. Jis mąstė: „Kas čia 
iš tiesų per mėšlas?“ Feliciją jis turėjo paimti į kariuomenę, bet rodės, kad jai 
nerūpi. 

Visi aplinkui jį šnekėjosi. Tvyrojo saldžiai atgrasus marihuanos kvapas. Jis 
išplempė dar alaus. Bandė atrodyti ramus. Išdygo vaikinukas iš paskaitos. Pri- 
temdytoje kambario šviesoje blizgėjo žiedai ausyse. Niklas priėjo. Vyrukas stovėjo 
ir šnekėjosi su pana, kuri šiaip jau atrodė visai normaliai. Jis atsistojo šalia jų. 
Palenkė galvą į priekį, kad pasiklausytų pokalbio. Kažkas apie akcijas, demons- 
tracijas, protesto ambicijas. Pirmasis dalykas skambėjo nieko. 

Vaikinas pertraukė savo mintį. Kreipėsi į Niklą. Pirmiausia visiškai nesupran- 
tančiu, suirzusiu žvilgsniu. Po to ištiesė ranką. 

- Sveikas, esu Erikas. Ar būsi svečias? 

Niklas paspaudė jam ranką. Prisistatė Juhaneso vardu. Vaikinas ranką spaudė 
tvirtai. Geras ženklas. 

- Taip, svečiuojuosi pas Feliciją, ar žinai, kas ji tokia? 

Mergina, su kuria kalbėjosi Erikas, nesiliovė spoksojusi į Niklą. 

- Žinoma, mokinuosi tą patį dalyką kaip ir ji, tik pradėjau metais pirmiau. 
Iš kur judu pažįstami? | 

Niklas nežinojo, ką jam pasakyti. Paminėti internetą būtų be ryšio. Atsaky- 
damas kažką sumurmėjo. 

Erikas perklausė: 

- Ką pasakei? 

Niklas prakalbo garsiau. 

— Esu čia tam, kad pasikalbėčiau apie moterų kovą ir panašius dalykus. Ką 
„tu apie tai manai? 

Erikas nusižvengė. 

- Apibūdink moterų kovą. 

Mergina tebespoksojo. Kai Niklas buvo beatsakąs, ji irgi ištiesė ranką. 

- Labas, gal ir mes pasisveikinam. Esu Beti. 

— Kaip mieloji panelė Bup? - Niklas galvojo apie išpaišytus atvaizdus ant 
sraigtasparnių tenai. Tikros gundančios erotikos nuotraukos jau nebebuvo 
toleruojamos, bet Beti B. visuomet tiko. 

Mergina susiraukė. Neabejotinai pasijuto nusodinta. 

Niklas to nesuprato. Ar čia negalima pajuokauti? Bet jis nenorėjo sugadinti 
situacijos su Eriku. 

- Ar tavo humoras irgi moterų kovos dalis? - pasiteiravo Erikas. 

— Ai, tai buvo nevykęs pokštas. Tik tiek. Bet ar tikrai nori, kad apibūdinčiau, 
kaip suprantu moterų kovą? Aš dėl jos degu. 

— Puikiai skamba. Nes aš irgi. 

Niklui atmosfera pasirodė gera. Erikas galėjo būti tinkamas asmuo. 

- Man rodos, kad mes, vyrai, turime joms padėti. Moterys yra pažeidžiamos ir 
bejėgės. Man akys atsivėrė, kiek aplinkui mus Švedijoje mėšlo. Gatvėse, namuose 
ir butuose. Nuolatinis užguitumas. Daugybė paniekos ir smurto. Moterų kova 
turi žengti dar vieną žingsnį. 

- Jo, taip ir yra. 

— Mes turime kovoti. 

Erikas atrodė susimąstęs. 

- Sutinku. Bet ką tiksliai tu turi galvoje? 

- Na, kaip sakiau, turime pulti. Kai kuriose situacijose puolimo strategija yra 
vienintelė galima norint apsiginti. Ir niekad nebus karo, jei mes tik užimsime 
ginamąją poziciją. Ar supranti? Turime naudoti priešo metodus. Prievarta vi- 
suomet geriausias priešnuodis prieš prievartą. 

Niklas jautėsi užsidegęs. Pagaliau nors vienas pritariantis. Žmogus, su ku- 
riuo jis galėjo kalbėtis atvirai. Asmuo, kuris supras. Po visų šių vakarų ir naktų. 
Vienas co-soldier. 

Jis laidė karinius terminus, dalijosi atakų strategijomis, idėjomis dėl ginklų. 
Apžvelgė galimas misijas, taikinius, kankinimo metodus, būdus, kaip juos pri- 
baigti. | 

Erikas tik linksėjo. 

— Mes turime suimti tai į rankas. Aš, tiesą sakant, einu gera linkme. Nemažai 
pasistūmėjau planuodamas, taip pat ir operatyviojoje dalyje. Per kelias savaites 
pokštels. Bet reikalingas pastiprinimas. Ką manai? Ar nori prisidėti? 

Tyla. Tik girdėti Manu Čao mėšlas. 

Niklas klausimą pakartojo. 

— Ar nori prisidėti? 

— Juhanesai, juk toks tavo vardas, ar ne? Man rodos, kad Felicija tau davė šiek 
tiek per daug alaus. 

Niklas papurtė galvą. Jis buvo girtas, bet blaivus. Paistalai. 

- Visai ne. 

- Gal ir ne, bet tavo idėjos per daug agresyvios. Nieko iš to neišeis, dėl to, 
apie ką šneki. Bet buvo malonu susipažinti, - mergina šalia Eriko piktdžiugiškai 
šypsojosi. 

Niklas šalo. Šūdas. Vaikinas paistė niekus. Mergina tegul eina po velnių. Erikas 
gali apsipisti. Jie nieko neišmano. Apie kovą žino zilch. Apie operaciją. Apie tai, 
kas turi būti daroma. 

- Tu nežinai, apie ką kalbi, - tarė Niklas. 

Erikas pasisuko į merginą. Papurtė galvą. Buvo aišku, ką jis mano apie Niklą. 

Mergina irgi papurtė galvą. 

To jau per daug. Netgi čia - tarp tų, kurie sakėsi esą toje pat pusėje kaip ir jis, 
vieni nesusipratėliai. Niekšai. 

Niklas pakėlė balsą. 

- Jūs, prakeikti kolaborantai. Jūs išduodat kovą. 

Erikas pasisuko išeiti. Smiliumi pastukseno į savo smilkinį. Mergina nusekė 
iš paskos. Tai buvo too much. Dabar jie iš jo dar ir šaiposi. 

Niklas pasileido paskui merginą. Sugriebė ją už megztinio. Parvertė ant 
grindų. 

Ji muistėsi. Erikas bandė ją apsaugoti. 

Niklas stovėjo virš jos. Nežinojo, jam juoktis ar verkti. Duoti jiems į kailį ar 
nešdintis. 


36 
Savaitę varė kaip jugų vyras. Ne kasvakar - kur jau, po perkūnais, bet ketvirtadie- 


nį/penktadienį/šeštadienį/sekmadienį. Osa neklausinėjo. Sakė besidžiaugianti, 
kad jis gavęs papildomą darbą. Dienomis snūduriavo prie rašomojo stalo eismo 

pažeidimų skyriuje. Ignoravo kitus nūdmenčius. Jų nuomone, jis esąs arogantiš- 
kas, bet į tai jam didžiai nusišikti. 

Ta pati dainelė kasvakar. Trintis prie įėjimo kasos kartu su Andžejumi ir Be- 
linda arba kita striptizo šokėja/kasininke vardu Žasmin. Paprasti pinigai - Tomas 
per vakarą uždirbdavo du tūkstančius kronų. Jokios bėdos, jokių burbėjimų - 
vien tik paprasti morčiuoti vyrai, norintys pasilinksminti. 


Šiandien laisva diena. Pirmiausia jis su Osa važiuos į Barkarbio išpardavimą. 
Ji norėjo nusipirkti rudeninę striukę. Gerai būtų kokia „patvari“, kaip ji pasakė. 
Tomas žinojo, ką Osa turi galvoje. Jis ir pats toks buvo. Paprastai jie nekreipė dė- 
mesio į liurbiškus prekės ženklus ir liauliškus dizainerių daikčiukus. Jiems labiau 
rūpėjo vidus, o ne išorė. Bet kai kalba pasisukdavo apie tam tikrus produktus, 
tiek Osa, tiek Tomas pageidavo geriausios kokybės, o tai reiškė brangiausius 
prekės ženklus. Drabužiai turėjo būti atsparūs lietui, šalčiui ir prakaitui iš vidaus. 
Be to, lengvi ir patogūs. Tai, aišku, reiškė elastingą „Gore-Tex“ medžiagą, kuri 
kvėpavo, bet ir nepraleido drėgmės. Tai reiškė daug pinigų. 

Jis stebėjo žmones, atvykusius į išpardavimą. Šeimos su apsisnarglėjusiais 
trimečiais. Jaunos poros, gyvenančios centre, bet norinčios gerai apsiginkluoti 
kelionei į Alpes. Paprasta „nuo devynių iki penkių“ liaudis. Ar jie gyveno lai- 
mingiau nei jis? Tikrai saugiau. Bet jis, be abejo, uždirbo daugiau, tikėjosi. 

Jis mąstė apie įvaikinimo centro vizitą į namus aną savaitę. Jų namuose ap- 
silankė dvi pusamžės moterys, kurios, tiesą sakant, atrodė visiškai normalios. 
Tomas tikėjosi ko nors kita, daugiau pezančių tipų. Jie valandą sėdėjo virtuvėje 
ir diskutavo apie vaikų auklėjimą, tėvystės atostogas ir sunkumus įvaikintam 
vaikui atrandant savo tapatybę. Paradui vadovavo Osa, bet Tomas pasistengė 
reikiamose vietose linktelėti. Jei rimtai - geras jausmas. 

Osa alpo iš laimės. 

— Gal greitai tapsime tėvais, ar supranti. 

Galiausiai jie nusipirko po striukę. „North Face“ prekės ženklo. Kiekviena 
kainavo daugiau nei keturis tūkstančius kronų. Tomas užmokėjo lengvai - jo 
naujasis darbas žėrė gražaus pinigėlio. 


Po pietų Tomas šaudymo klube turėjo susitikti Jungreną. Pirmą sykį po kelių 
savaičių pertraukos. Tomas nežinojo, ar jau tapo paranojiškas, bet buvo apėmęs 
jausmas, lyg jis būtų šalinęsis. Anksčiau jie buvo artimi. Nekalbūs, bet to paties 
humoro lygmens. Kur viskas pasidėjo? Gal Jungrenas manė, kad Tomas pastarąjį 
sykį pasišiukšlino, juk buvo perkeltas. Tai neįmanoma. Tokie kolegos kaip Jorgenas 

Jungrenas niekad nemurmėdavo ant to, kuris netyčia perlenkdavo lazdą. Pats 
Jungrenas buvo tikras lazdos perlenkimo mėgėjas, kitaip nepavadinsi. Vis vien 
kažkas buvo ne taip. Riba. Tarp jų. Tomas tai aiškiai juto. 

Automobilyje jis mąstė apie „Solvallos“ įvykį. Jonas Balenijus pratrydo, dingo 
žmonių minioje. Pagal telefono sąrašus senio tą naktį, kai buvo nužudytas Rant- 
zelis, netoli Akselsbergo nebūta, nors nekilo abejonių, kad kažkokių kabliukų 
esama. Bet svarbiausia - dabar Tomas buvo tikras, kad numirėlis yra Rantzelis. 
Tai buvo didelė pažanga. 

Pirmadienį iškart po incidento „Solvallos“ arenoje Tomas paskambino kri- 
minalinei žiurkei, tyrimą perėmusiai iš Hegerstriomo. Stigui H. Ronanderiui, 
senjorui, pavarde, kuri būtų labai tikusi būtent „Solvallos“ arenoje. Trumpą 
valandėlę Tomas svarstė, ar nevertėtų į tai spjauti. Bet po to jis įniko į kitas 
mintis. Tai juk galėjo būti jo kelias atgal. Jeigu jis išnarpliotų mįslę, kas iš tiesų 
buvo mirusysis, galimybių išpainioti visą reikalą ryškiai padaugėtų. Tai buvo 
rizikinga, tame tyrime kažkas buvo papuvę. O jis nemanė, kad galėtų įvykti kas 
nors neigiamo, jei padėtų jam įsivažiuoti. 

Tyrimo vyras, Ronanderis, Tomo informaciją priėmė skeptiškai. Abejojo 
dėl to, kad jis aplinkui klausinėjosi ieškodamas Jono Balenijaus, kodėl seniui 
pavyko pradingti „Solvallos“. Tomas kūrė - pasakė, kad apie Balenijų jau buvo 
užsiminta tyrime, kai jis padėjo Hegerstriomui. Bandė remtis telefonų sąrašais 
neminėdamas, kad pats užsisakė savų. Stigas H. Ronanderis neatrodė dėkingas. 
Ir tegul eina po paraliais. 

Darbas, automobilis, šaudymo klubas. Paprastai tai būdavo trys Tomo gy- 
venimo atramos. Dabar jis nebežinojo. Eismo pažeidimų skyrius nykesnis, nei 
kada nors būtų galėjęs įsivaizduoti. Kadilakas ramybės nesuteikė. Bet jam patiko 
striptizo klube. Žasmin ir Belinda buvo malonios, nesimaivė. 

Iš galvos neišėjo perkėlimas ir prie jų lango tą naktį stovėjęs vyras. Gal dėl 
to, kad jis prarado galimybę apsiginti pariedėdamas į tamsą po amerikonu. Jei 
būtum vienas, gal tai ir neturėtų didelės reikšmės. Bet jei namie būtų Osa - ne. 
Nors jų santuoka ir nebuvo geriausia pasaulyje, bet jeigu kas nors ją sužeistų, to 
niekuomet sau neatleistų. 

Taigi šaudymo klubas turėtų suteikti ramybės. Bet jam nepatiko po visų 
nesąmonių darbe į jį nukreipti kitų žvilgsniai. Knietėjo sužinoti, ką jie apie jį 
mano. 


Klubas buvo viduje, atskirame pastate. Dauguma šaudyklų Švedijoje buvo 


įrengtos trobelėse, kurių viena ilgoji siena buvo atvira, su šaudymo kabinomis 
ir taikiniais. Stovima ir šaudoma buvo po stogu, bet beveik lauke - šalai kaip 

šuva. Bet Jerfelos klubas buvo prabangesnis: net keturiolika lygiagrečiai įrengtų 
dvidešimt penkių metrų ilgio ruožų buvo skirta šaudyti taikantis prislopintoje 
šviesoje. Viskas šiltai viduje. 

Jungrenas jau buvo ten. Viena ranka džinsų kišenėje, šiek tiek atsilošęs, kita 
ranka ištiesta. Varžybų pistoletas ergonomiška rankena. Kepuraitė su snapeliu, 
ausinės, išsižergęs. Pasirengęs šauti. Kaip tik prieš Tomui pastuksenant jam per 
petį jis paleido šūvį. Dvejetukas. Visai neblogai. 

Jie paspaudė vienas kitam ranką. Jungrenas atrodė tikrai laimingas. Patapšnojo 
Tomui per nugarą. Jam nebūdinga: paprastai vyrukas fizinio kontakto vengė 
labiau nei beprasmio vapėjimo. 

— Ar matei mano dvitaškį, kurį ką tik įpyliau? 

Tomas irgi buvo laimingas. 

- Gražu. Nepasakytum, kad tau būtų būdingi tokie aukšti balai? - šiurkštaus, 
draugiško Žvengo pertraukėlė. 

Valandėlę jie šnekučiavosi. Viskas kaip įprasta. 

Tomas atsistojo į savo aptvarą. Užsidėjo ausines. Į devynių milimetrų kalibro 
pistoletą įkišo dėtuvę. Kelioms sekundėms užsimerkė. Įkvėpė. Dabar susitelki- 
mas. Nors jo darbo reikalai ir nepasuko ta vaga, kaip jis norėjo, bet visuomet 
reikiamu momentu privalo galėti susikoncentruoti. Prireikus tinkamai paleisti 
šūvį. Pataikyti į reikiamą taikinio kūno dalį. 

Jis lėtai pakėlė dešiniąją ranką. Pistoletą laikė kaip galima stabiliau. Akis 
surado taikiklį. Pagavo kryptuką. Vis dar neapleido drebulys. Atsipalaidavo. 
Nusitaikė. Dabar atsargiai. Susikaupk. Lėtai ir tolygiai spaudė gaiduką. Vengė 
rankos, delno, pistoleto truktelėjimo. Beveik užsimerkė. Pirštas judėjo pats sa- 
vaime. Darant judesį, kuris netrukus įvyks, reikėjo tapti nesąmoningam. Lėtai 
apglėbti. Vienintelis judesys. Išvien su kryptuku, šūvio kelias oru, jis pajuto 
atatranką, šovinio išgręžta skylė taikinyje. 

Šūvis buvo netikėtas. Jis pasitiko rankos trūktelėjimą, beveik nustebęs. Žiūrėjo 
prisimerkęs, matė skylę taikinyje - vienetas. Jungrenas tarė: 

- Nors dienų dienas gnaibai tik eismo taisyklių nusidėjėlius, rodos, kad kai 
kurie dalykai nepradingsta. Žinok, pasiilgau tavęs. 

Tomas nesuprato, ar jam juoktis, ar verkti. Toks velnioniškai geras jausmas. 


Po šaudymo treniruotės Tomas pasiūlė nueiti išgerti alaus į „Ramovę“. Jung- 
renas turėjo kitokį pasiūlymą: 

- Ar negalėtume vien tik pasivažinėti. Kaip anksčiau. 

Keistas jausmas, bet vis tiek malonus. Jungrenas - savo vertę žinančio žmogaus 
pavyzdys. Atstumą vertinantis vyras, nefizinio kontakto specialistas, kietuolio 

įsikūnijimas numeris vienas. Jo pasiūlymas - sopantis atsivėrimas. Prašymas 
draugauti. 

Policininkai į šaudymo treniruotes dažniausiai važiuodavo tarnybiniu auto- 
mobiliu. Jungrenas įjungė policijos radiją, bet garsą buvo prisukęs. Tomas nelabai 
suprato: gal jis negalvojo, ką darąs, arba taip norėjo sukurti reikiamą atmosferą. 
Važiavo lėtai lyg darbo valandomis. Jie buvo gyvenamųjų namų kvartale. Medžių 
lapai sausi. Nepaisant lietaus, būta šiltos vasaros. Tikras rugsėjo jausmas - gal 
todėl, kad ir buvo rugsėjis. 

Jie suko ratais - tikrai kaip anksčiau. Daugiau nei prieš tris mėnesius. Atro- 
dė, lyg amžinybę. Amžinybę baimės. Baimės, kad viskas taip greitai nuėjo po 
velnių. 

— Papasakok bent kiek. Kaip eismo pažeidimų skyriaus liurbiai? 

Tomas papasakojo. Apie jų pokalbių temas, požiūrį, maitinimosi įpročius. 
Jungrenas vypsojo. Pagaliau nors vienas, kuris suprato. 

- Apie tave, Andrenai, girdėjau gandų. Kad uždarbiauji papildomai. Ar 
tiesa? 

Tomas nežinojo, ką jam pasakyti. Kiek Jungrenas žino? Dabar ne metas viską 
papasakoti. 

- Jo, tikrai taip. Padedu apsaugos įmonei. Daugiausia vakarais ir naktimis. 
Taigi panašu į senąjį darbą. Osa juk pratusi. 

Jungrenas linktelėjo. Žvilgsnis nukreiptas į kelią. 

- Aš dvigubinu tavo statymą, kad gauni geresnį atlyginimą. 

Tomas nusijuokė. 

- Aš keturgubinu tavo statymą, kad tavo pensijos ir ligos draudimas geresnis 
nei tai, ką kada nors ten galima gauti. Mano naujasis darbas, kaip sakoma, už 
viso šito. 

— Tai taip ir įtariau. Ar verta? 

Tomas valandėlę mąstė. Klausimas jam pačiam keletą savaičių nedavė ramy- 
bės. O tuomet Jungrenas net neatrodė žinąs, kuo jis iš tiesų užsiima. 

- Būsiu, Jungrenai, tau visiškai atviras. Aš jau nebežinau, kas ko verta ir kas 
ne. Vienintelis dalykas, kurį žinau, kad jeigu kas tave apmyža, nebeprivalai ilgiau 
būti lojalus. Visas tas reikalas prieš mane - tikras šūdas. Ar žinai, kaip viskas 
buvo? Jie man pasakė, kad tu negali kartu vykti patruliuoti kaip paprastai, kad 
tu turi pavaduoti kažką kitą. Po to jie pasodino tą mergaičiukę, kuri vos pajėgia į 
automobilį atsinešti sunkiąją liemenę. Mus iškviečia pas pakvaišusį bokso meis- 
trą, kuris siautėja visparyje ir kuris jos veik neužmuša. Bet mums nevalia gintis. 
Mums nevalia pasistengti, kad vėl įsivyrautų ramybė. Ne, tuomet kyla daugybė 
burbėjimo. Tuomet tai pavadinama policijos brutalumu. Kūno sužalojimu. Per 

dideliu prievartos panaudojimu. O Adamsonas, senasis bybys, jis nuo manęs 
nusisuka. Priverčia mane susiveikt nedarbingumo lapelį, daugiau ar mažiau 
manęs paprašo traukt po velnių. Ačiū už paramą, susiraukšlėjęs prakeiktas seni! 
Bet mudu abu juk Adamsoną pažįstam. Jis iš tikrųjų neturi nieko prieš tai, kas 
įvyko krautuvėlėje. Jis privalėjo mane paremti šimtu procentų. Bet ne, tąkart jis 
mane atidavė vilkams. Nesuvokiu kodėl. 

Jungrenas nieko nesakė. Kaip visuomet. 

"Tomas tęsė. 

- Kartais mąstau - o jeigu, o jeigu viskas, tipo, susiję. Žinai gi, tas tyrimas, 
kurį atliko tas Hegerstriomas. Aš jam nemažai padėjau. Na gerai, man tokie kaip 
jis nepatinka, bet ta žmogžudystė kažkuo buvo nešvari. Taigi kai kuriuos dalykus 
patikrinau savarankiškai. Ir kas įvyko? Praėjus vos kelioms dienoms prieš mane 
užverdama visa ta košė. Lyg tai būtų starto signalas. Lyg kas nenorėtų, kad aš 
padėčiau Hegerstriomui atlikti tą tyrimą. Lyg sąmokslas. 

Jungrenas vėl pasisuko į Tomą. 

- Jo, dėl to šiek tiek keista. 

- Šiek tiek keista? Taigi visai nenormalu. 

Jungrenas nekreipė dėmesio į Tomo pastabą. 

- Aš nežinau, kaip viskas tą vakarą vyko. Bet, tiesą sakant, man paskambino 
Adamsonas ir paprašė, kad pavaduočiau Fransoną. O aš tik paklusau įsakymui. 
Bet kad tai būtų koks sąmokslas, ne, nemanau. Tai skamba kaip, kaip ten ta?.. 

— Konspiracija? 

- Būtent - konspiracija. - Jungrenas padarė pauzę. Po to tylesniu balsu, lyg 
apgalvojęs, ką tas žodis reiškia, tarė: 

- Taigi konspiracija. * 

Jie pasivažinėjo dar valandą. Pritemo. Šviečiantis prietaisų skydelis patruli- 
niame automobilyje atrodė namiškai mielas. Tomas negalėjo paleisti to, ką Jun- 
grenas ką tik papasakojo. Vadinasi, Adamsonas liepė jį nuimti nuo patruliavimo. 
Viena mintis visoje suirutėje, apėmusioje Tomo smegeninę, buvo aiški: faktas, 
Adamsonas kažkuo su tuo susijęs. 

Jungrenui jis nesakė nieko. 

Šis pasuko atgal šaudymo klubo link, kad išleistų Tomą prie jo automobilio. 

Išjungė motorą, bet paliko prietaisų skydelį apšviestą. Rankas ant vairo laikė 
taip, lyg vis dar būtų vairavęs. Žvilgsnis toli, gal įsmeigtas į klubo pastatą. 

— Klausyk, dar vieną dalyką norėjau tau papasakoti. 

Tomas išsyk iš balso suprato, kad kažkas ne taip. 

— Ką tokio? 

Jungrenas keletą kartų nurijo seiles. Atsikrenkštė. Praėjo minutė. 

— Na, prieš tris dienas gavome iškvietimą. Keli nuomininkai manė, kad gal 
kaimyniniame bute guli numirėlis. Per pašto dėžutę jie matė, kad prie durų esama 
galybės laiškų, o bute nieko nebuvo pastebėta keletą mėnesių. Aš ten nuvažia- 
vau kartu su Lindbergu. Butas Elsos Brendstrioms gatvėje. Mes paskambinome 
į duris, pasibeldėme. Įprasta tvarka. Galiausiai paklebenome duris, šios buvo 
neužrakintos, taigi įėjome. Apsidairėme, visur storas dulkių sluoksnis. Atrodė, 
kad jau kelis mėnesius ten niekieno negyventa. Bet numirėlio neradome. 

Tomui rūpėjo, ką šis ilgas jo pasakojimas turi bendra su juo. 

- Ten buvo daugybė keistų grubios pornografijos dalykėlių, vibratorių ir 
panašaus mėšlo. Radome galybę alkoholio, dvokiantį šaldytuvą. Daugiau nieko 
įdomaus neaptikome. Atrodė, kad ten ilgiausiai nieko nėra buvę. Pamaniau, 
kad tai buvo įprasta užduotis. Bet po to vonioje pamačiau stiklinę su dantų 
protezu. Tuomet man dingtelėjo, kad tas, kuris gyveno bute, gali būti tas su- 
maitotas lavonas, kurį radome Gestos Ekmano kelyje. Tas, dėl kurio tu minėjai 
padėjęs Hegerstriomui. Man pasakojai, jog ant jo rankų matei adatų dūrius, 
kad jis buvo be dantų ir taip toliau. Tai, pamaniau, tau tai papasakosiu. Kaip 
atsilygindamas. 

Tyla automobilyje buvo kompaktiška. Tomui pasirodė, kad jis beveik girdėjo, 
kaip plaka Jungreno širdis. Tai buvo reglamento, ikiteisminio tyrimo įslaptinimo, 
pažeidimas. Dėl tokių dalykų Jungrenas paprastai nesukdavo sau galvos. Bet 
tai - kažkas didesnio. 

Tomas stengėsi nepasirodyti per daug susidomėjęs. 

- Gerai. Ačiū už informaciją. Aš juk tuo daugiau nebeužsiimu. Bet, aišku, po 
perkūnais, manau, kad tai įdomu. Kokia to, kuris gyveno bute, pavardė? 

Tomas jautė, kaip ant rankų šiaušiasi oda. Iš tiesų jis jau žinojo atsakymą į 
savo klausimą. 

- Nuomininko pavardė Rantzelis. Klasas Rantzelis. Bet tai nauja pavardė, 
iškart galima suprasti. 

— Ką? 

- Jo, Rantzelis skamba kaip pasikeista pavardė, ar tau taip neatrodo? Iš tik- 
rųjų senio pavardė - Sederholmas. Prieš keletą metų jis pavardę pasikeitė. Ar 
skambina kokie varpai? Klasas Sederholmas? 

Tomas papurtė galvą, nors pavardė atrodė girdėta. 

- Klasas Sederholmas buvo pagrindinis liudytojas Palmės žmogžudystės 
teisme. Ar rauki? Tai ne šiaip sau dalykai. Ulofo Palmės, Švedijos premjero, 
žmogžudystės. 

Velniava. 

Tomas buvo giliai įsibridęs. 

Labai, labai giliai. 

VALSTYBINĖ POLICIJOS VALDYBA 
Valstybinės kriminalinės policijos Palmės grupė 


Data: rugsėjo 7 d. APAL - 2431/07 
Ataskaita 
(Įslaptinimas pagal Įslaptinimo įstatymo 9 sk. 12 S) 


Dėl Klaso Rantzelio (ankstesnis vardas ir pavardė: Klasas 
Sederholmas) 
(Reg. nr. 24.555) 


Esama svarių priežasčių manyti, kad šių metų birželio 3 
d. buvo nužudytas Klasas Rantzelis (ankstesnis vardas ir 
pavardė: Klasas Sederholmas, reg. nr. 24.555 įtariamųjų ir 
informacijos pateikėjų registre). 


Aplinkybės 

Klasas Rantzelis šių metų birželio 3 dieną buvo rastas 
Gestos Ekmano kelio 10 namo, Stokholme, rūsio patalpoje. 
(Žiūrėti pridedamą įvykių ataskaitą, Priedas nr. 1). Aptik- 
tas buvo jau miręs: Rantzelio veidas buvo sunkiai sužalo- 
tas dėl patirto išorinio smurto, ir apskritai daugybė kitų 
ženklų rodė, kad jis buvęs sunkiai sužalotas. Dar labiau 
atkreiptinas dėmesys į tai, jog Rantzelio dantų protezas 
buvo pašalintas iš įvykio vietos, į tai, kad jo pirštų ga- 
liukai buvo nupjaustyti (toliau žiūrėti skrodimo raportą, 
Priedas nr. 2). 


Dėl šių aplinkybių nei Pietinis miesto komisariatas, nei 
Valstybinė kriminalinės technikos laboratorija negalėjo 
Rantzelio identifikuoti iki šių metų rugsėjo 7 d. (toliau 
žiūrėti identifikacijos protokolą, Priedas nr. 3). 


Visos aplinkybės rodo, kad Rantzelis buvo nužudytas. 

Santrauka apie Klasą Rantzelį 


Rantzelis yra Palmės tiriamosios grupės daugiausia apklaus- 
tas asmuo. 1986-1991 m. jis buvo apklaustas daugiau nei 
dvidešimt kartų (žiūrėti APAL - 5870/91) . Rantzelio pavardė, 
kaip jau minėta anksčiau, tuo metu, kai įvyko Palmės žmog- 
žudystė, buvo Klasas Sederholmas. 


Rantzelis devintojo dešimtmečio pradžioje buvo žinomas nar- 
kotikų prekeivis Stokholme bei lošimų klubo „Jautis“ Kal- 
noskyros gatvėje nuosavybės bendrininkas. Jis buvo teistas 
už daugelį su narkotikais susijusių nusikalstamų veikų. 


Per apklausą 1987 m. balandžio 26 d. (žiūrėti APAL 151/87) 
jis, be kita ko, nurodė esąs artimas Kristerio Peterso- 
no draugas. Taip pat tai, kad šis buvęs prie kino teatro 
„Grand“, to kino teatro, kuriame Palmių šeima lankėsi 
prieš pat žmogžudystę tą naktį. Per 1988 m. vasario 3 d. 
apklausą (žiūrėti APAL - 2500/88) Rantzelis nurodė, kad jo 
prisiminimai kaitaliojasi. Tuomet jis jau suteikė alibi 
Kristeriui Petersonui žmogžudystės naktį. Per 1990 m. kovo 
17 d. apklausą (žiūrėti APAL - 3556/90) Rantzelis papasa- 
kojo, kad 1985-ųjų rudenį Kristeriui Petersonui paskolino 
„Smith «4 Wesson“ markės 0.357 kalibro „Magnum“ revolverį. 
Pasak Petersono, ginklas būtų buvęs naudojamas salvėms per 
draugo gimtadienį šaudyti. Rantzelis revolverio niekada 


neatgavo. 


Labiausiai tikėtina, kad žmogžudystės ginklas ir yra būtent 
„Magnum“ revolveris, 0.357 kalibro „Smith «4 Wesson“ markės. 
Parodymai apie paskolintą revolverį vaidino svarbiausią 
vaidmenį įrcdinėjimo procese prieš Kristerį Petersoną at- 
naujinto teismo nagrinėjimo metu. Prokuroro nuomone, jis 
susiejo Kristerį Petersoną su potencialiu žmogžudystės 
ginklu. 


Rantzelis gyveno klajoklišką gyvenimą. Manoma, kad devinta- 
jame dešimtmetyje pagrindinis jo pragyvenimo šaltinis buvo 


narkotikų prekyba ir lošimas. Dešimtajame dešimtmetyje ir 

po amžių sandūros jis figūravo kaip daugybės įmonių, visų 
pirma susijusių su statybomis, vadinamasis vartininkas 


(žiūrėti priedą nr. 4). 


Nuo devintojo dešimtmečio vidurio iki dešimtojo dešimtmečio 


pradžios jis buvo Katarinos Brugren sugyventinis. 


Mūsų vertinimas toks: Rantzelio nužudymas neturi kokio nors 
tiesioginio ryšio su Palmės žmogžudyste. Bet negali būti 
atmesta, kad tokio ryšio ir esama. 


Siūlomos priemonės 
Atsižvelgdami į viršuje išvardytas aplinkybes siūlome šias 


priemones: 


1. Į Rantzelio žmogžudystės tyrimą bus įtraukta Palmės grupė. 
Apie visas ikiteisminio tyrimo priemones turi būti infor- 
muojama Palmės grupė. Už tyrimą atsakingas asmuo privalo 
būti informuojamas ir asmeniškai kartą per savaitę turi 
atsiskaityti Palmės grupės paskirtam tyrėjui. 

2. Palmės grupė įsakys tyrėjui peržvelgti visus dokumentus, 
susijusius su Rantzeliu, ir surašyti raportą vėliausiai 
iki spalio 30 d. 

3. Palmės grupė administruos savo pačių tyrimo grupę, kurią 
sudarys mažiausiai trys tyrėjai, kurie stebės, kontroliuos 


bei imsis savarankiškų tyrimo priemonių. 


Mes įsakome, kad sprendimas šiais klausimais būtų priimtas 


per rugsėjo 12 d. posėdį. 
Stokholmas, 


Kriminalinis komisaras Larsas Stenosas 

III dalis 


(po dviejų mėnesių) 
37 


Procedūra vežė - skutimosi peiliuku kapojo kristalus. Kad suskaldytų akmenis. 
Be burnos apsaugos, kitaip nei anksčiau šią savaitę, kai koksą maišė su tetrami- 
soliu, gyvūnų vaistais. Be latekso pirštinių. Nebuvo ir už nugaros stovinčio ir jį 
saugančio jugo. Kuris jį spartino. Juo nepasitikėjo. Jį apšiko. Pats vienas Mahmu- 
das savo gūžtoj. Ši buvo per kelis kvartalus nuo Roberto. Atkreipkit dėmesį - sava 
gūžta. Nerealu. Netgi tėtis didžiavosi. 

Per televizorių - Brazilija su Gana žaidė kažkokio plauko draugiškas rung- 
tynes. Jam nerūpėjo. 

Jis kapojo smulkiau nei reikėjo. Lyg ritmas. Išsiliejantys nervai. Bepratrūkstąs 
įtūžis. Su jugais išsibybino. 

Šniurkštimas vežė. Bet pastarąjį mėnesį Mahmudas pradėjo varyti sunkesnį 
kvaitulį. Tai, ko reikėjo sukapotiems kokaino dribsniams, tebuvo trys vandens 
lašai - po to jie ištirpdavo. Jis paėmė vienkartinį švirkštą. Kokainas nepanašus į 
dopingo dalykėlius - venos susitraukdavo. Gal dešimtą kartą gyvenime leidosi 
kokainą. Vis dar prisimena nekaltybės praradimo dozę prieš keturias savaites. 
Tikrų tikriausias baltasis dinamitas - kvaitulys lyg kelionė į rojų. Robertas ir jis, 
kartu - apimti didžiausio high-definition kompiuterinio žaidimo jausmo. „Gran 
Theft Auto“ numeris - keturiolika milijonų. Big timeee. 

Jis priglaudė adatą prie rankos. Pasistengė, kad vena nenusivyniotų. Pa- 
spaudė. Kraujo lašas įšoko į adatą. Jis dar šiek tiek spustelėjo. Tuomet leido 
kraujui patekti į adatą. Į veną. Palauk dešimt sekundžių. Devynias, aštuonias, 
septynias, šešias, penkias, keturias, tris, dvi, vieną. Kokia trauka! Kaip žaibas 
tiesiai į smegenis. Žolė, palyginti su tuo, nublanko, traukti šniurkšles pabodo, 
gerti degtinę - nerimta. 

Žalia futbolo aikštės veja per televizorių atrodė žalesnė nei Amazonės džiung- 
lės. Tai buvo gyvenimas deluxe. 


Kur, velniai griebtų, Robertas ir kiti? Turėjo paskambinti. Gal užsuks ir apžiū- 
rės gūžtą. Po to jie turėjo traukti į miestą. Mahmudas įsiurbė užtaisą pro nosį. 
Įprastas jausmas. Gerai, bet kai pabandai leidžiamų, traukiami - nebe tas. 

Jis mąstė apie savo gyvenimą. Išskyrus šituos vakarus - šuns subinė. Dirbo 
kaip tikrų tikriausias kazys, tai yra keturiasdešimt valandų per savaitę. Galėjo 
jau pasiimt ir paprastą darbą, kaip pasiūlė Erika. Nuolat važinėjosi po prie- 
miesčius. Pasiimdavo mėšlo iš „Shurgard“ sandėlių. Parduodavo platintojams 
šiaurinėj Butširkoj, Nursborge, Šerholmene, Tumboj - visur. Picerijose po valy- 
mo valandų, aludėse, klubuose, sporto salėse, kovos sporto patalpose, rūsiuose, 
palėpėse, vakarėlių butuose, suaugusiųjų mokyklos koridoriuose, metro stotyse, 
prekybos centrų įstiklintose susitikimų vietose, parkuose, žaidimų aikštelėse. Bet 
daugiausia jis pardavinėjo iš automobilio. Nes atsitiko taip, kad jis nuskėlė tikrą 
nerealiuką - CLS 500 mersą. Šiaip jau išsimokėtinai, bet, tipo, dzin. O tokio jis 
niekuomet neįpirktų turėdamas paprastą sunkų nuobodų darbą. 

Šeši septyni bičiukai ir, tiesą sakant, viena pana - pavaldūs nuolatiniai 
platintojai. Dijma buvo vienas iš geresnių. Pirko mažiausiai du šimtus gramų 
per mėnesį. Mahmudas - be penkių minučių pietų Stokholmo k karalius. Jo 
apyvarta buvo mažiausiai kilogramas per savaitę. Mažiausiai pusė milijono 
šlamančiųjų gatvėj. Jugams jis mokėjo keturis šimtus trisdešimt gabalų už kilą. 
Apie septyniasdešimt likdavo jam. Jis vartėsi blizgesy, bet už tuos pinigus turėjo 
arti kaip arklys. O sunkioji išvirkštinė pusė tokia: Radovanas nepaleido. Mah- 
mudas - gerai mokamas baudžiauninkas. Kad ir kaip jis norėtų nudžiuginti tėtį, 
seseris, Eriką ir visus kitus. Negalėjo to sutvarkyti. Taigi apsisprendė - tuomet 
jau gali būti ir karaliumi. Metas arabui pabūti viršūnėje. Didesniam nei jugų 
krikštatėvis. 

Sporto salei likdavo mažiau laiko. Treniruotės nukentėjo. Jis nesijautė gerai. 
Procedūros turėjo ir šalutinį poveikį. Vinstrolis, kad tave kur, buvo pavojingas 
gyvybei. Spuogai išplito ant veido ir nugaros kaip kokia ebola. Skaudėjo inks- 
tus. Ant nugaros pradėjo augti keisti stori plaukai. Šiąnakt jis neišmiegojo nė 
dviejų valandų. Bet buvo priverstas vartoti vinstrolį. Antraip vaistukai nebūtų 
suveikę. 

Dabar reikėtų arklius priturėti. Negali varyti tiek vaistukų, tiek kokso tuo pat 
metu. Todėl internetu užsisakė geresnių baltymų. Ėmė jų vartoti daugiau. Bet 
tai niekuomet negalėjo atsverti to, kad jis mažiau varė „Fitness Center“ arba to, 
kad jis nevartojo jokių hormonų. 

Mintys, ką jis darys su visomis babkėmis, svaigino. Bet jugai su juo galėjo 
susidoroti kada panorėję. Visa ta jų šutvė buvo tikri močkrušiai. 


Atėjo vienuolikta valanda. Jis pasiėmė mobilųjį. Paskambino Robertui. Drau- 
gelis neturėjo normalaus telefono atsakiklio, pranešimų gaviklyje tik garsi, riksmi 
arabiška muzika. Jokios prasmės ką nors įkalbėti. Robertas vis tiek pamatys, 
kad jo skambinta. 

Laikas bėgo. Mahmudas sutraukė dar vieną takelį. Kaip televizijos žaidimų 
dievas žaidė „Playstation“. 

Suskambo mobilusis. Tai buvo Robertas, užsidegęs kaip vaikas: 

— Nulipk žemyn, po velnių, mes stovim apačioje, gatvėje. Eisim į miestą. 

Mahmudas apsirengė viršutinius drabužius. Odinę striukę su merso ženklais 
ant rankovių. Į kišenę įsikišo nediduką folijos kamuoliuką su dviem gramais. 
Šįvakar jis Stokholmui parodys - prisirinks bitches kaip niekad anksčiau. 

Mahmudas ir Chavieras sutraukė po šniurkšlę - tai pirmas dalykas, kurį jie 
padarė. Sunkūs ritmai iš Robkės automobilio grotuvo. Nereali atmosfera. Vie- 
nintelis dalykas, kurio Mahmudui trūko, - Babako ant galinės sėdynės šalia. 

Matyti, kad Robkė išsičiustijęs pussy medžioklei. Susilaižęs plaukus, trumpa, 
bet gerai nukirpta barzdikė, aukso grandinė ant kaklo, aptempti šilkiniai marš- 
kinėliai su trikampe iškirpte. Jo bicepsai spaudė medžiagą iš vidaus. 

— Ė, krūtas šįvakar, ne? 

Robertas žvengė. 

- Velnias, vyruti, aš toks krūtas, kad jau dabar į kelnes vos pareinu. 

- Hustler's hustler. O gal paimkim geriau mano CLS? 

- Jei nori. Nugi nerealu. Big pimpin' tiesiai šviesiai. 

Chavieras tik vypsojo klausydamasis jų šnekos. Jie persėdo į Mahmudo 
automobilį. 

Jėga. 

Pakeliui. Robertas atsisuko į Mahmudą - platus piranijos vypsnis. 

- Jei šįvakar nepadarau hetriko, gaunat dešimt kartų bablo. Raukiat? 

- Ką, gal tris panas iškruši, ar ką? 

- Ne, habibi. Hetrikas, ar žinai kas tai yr? 

Mahmudas galėjo spėti daugybę dalykų, bet jis norėjo išgirsti naujausią 
Robkės idėją. | 

— Taigi hetrikas. Kai gali purkšti į visas tris skyles per tą patį vakarą. 

Mahmudas žvengė nesiturėdamas. Chavieras garsiai kvatojo. Robkė atrodė 
patenkintas - pats iš savęs juokėsi. Trys žavūs čiuveliai, išsiruošę į panų turnė: 
jei jiems neteks įmušti šįvakar, tai, velniai griebtų, niekad nebeteks. 

Mahmudas tarp juoko priepuolių: 

- Nu rimtai prisiekiu, aš irgi šįvakar pavarysiu hetriką. Walla. 

Žvengas aprimo. Jie artėjo prie miesto. 

Mahmudas surimtėjo. Norėjo rimtai šnektelėti. 

— Aš pradedu rimtai nerimaut. 

— Dėl ko gi, ar kas dėl Babako, a? Nesuk dabar galvos. 

— Ne, ne tai. Ir, prisiekiu, nenoriu pyktis su Babaku. Perduok jam nuo manęs 
linkėjimų, salam. 

— Tai kas gi tada? - Mahmudas matė Roberto veidą galiniame veidrodėlyje. 
Jis iš tiesų atrodė susidomėjęs. 

- Aigi, jugai mane nuoširdžiai per šikną daro. Aš, tiesą sakant, noriu už- 
raukti. 

- Baik tu. Liepk jiems patiems save darytis. 

— Ne, aš ne iš tų, kurie pratrūksta. Aš degu lėtai kaip džointas. Bet tai gali 
pervirsti per kraštus. Ar raukiat? 

Chavieras atsilošė. 

- Aš neraukiu. Uždirbi gražaus pinigo. Irstaisi aplinkui nerealiu automobiliu. 
Kur problema? 

- Aš esu kaip jų kalė. Tau, Robke, kas kita, tu varai savo reisą. Kaip ir 
nuosavos firmos savininkas. Bet mane jie laiko už pavadėlio kaip tikrą kekšę. 
Jie kaip mentai nusprendžia, ką man daryti, kada ką daryti. Grasina tėvukui 
papasakoti, jei nesutiksiu, sugadint mano sesei gyvenimą. Tokie asilai. Turiu 
ką nors daryti. 

Robertas pirmą sykį per visą vakarą rimtu tonu: 

- Mahmudai, paklausyk manęs. Aš gal ir netikiu jugais po dešimties metų, 
bet dabar - saugokis. Tik tiek sakau. Saugokis. Jie - žvėrys, su jais nežaisk. Kol 
uždirbi gražaus, toliau varyk ir džiaukis. Prisiekiu. 

Automobilyje įsivyravo tyla. 


Žaižaruojanti miesto atmosfera. Mahmudas prisiminė - švedėnai šventė 
kažkokią visų šventųjų dieną. Lapkričio tamsa buvo nušviesta platinos blondi- 
niškumo pupų aukštakulniais bateliais šąlančiomis kojomis. Dendžiai „Barbour“ 
striukėmis, kurios labiau priminė pamušalą nei lauke vilkimas striukes. 

Bet vakaras jų. Chavieras buvo rezervavęs kokteilių staliuką „White Room“. 
Jei būtų bandęs rezervuoti Mahmudas - špyga taukuota tiesiai į marmūzę. Jo 
Rinkebio akcento švedų kalboje nepaslėpsi ir norėdamas. O jei nerezervuoji - 
prie durų šakės. Tai ne kartą yra įrodę juodašikniukai, kurie, tipo, turėjo univer- 
sitetinį išsilavinimą: vaikiai į vaizdajuostes įrašė apartheido režimo Stokholmo 

tarpduriuose scenų ir sugalvojo paduoti užeigas į teismą. Švedijoje jie turėtų būti 
herojai - bet Mahmudo atveju nepasikeitė niekas. 
„O Chavieras buvo beveik kaip kazys. Nerealiai krūta. 

„White Room“ viduje - į stalus įmontuoti ledo kibirėliai, krištolas ant lubų, 
rožine spalva nušviestas baras, prikrautas prabangios degtinės ir šampano. Ant 
sienų kabojo dekoracijos - lyg ir kažkokia paroda. Šokių aikštelė - apskritimas 
patalpos viduryje. Pasaulinio masto grūstis. Vienintelis šūdas, kad jų neįleido į 
VIP kambarį. Dzin - čia jie džiazinsis kiek išgalėdami. Tik nesupraskite klaidin- 
gai: „džiazintis“ nereiškia, kad Mahmudas šoks. Niekada gyvenime milijoninio 
projekto bičas taip nesižemins. Tai rezervuota kaziams, žydriems. 

Tačiau jausmas patekus į vidų vis tiek nustelbė beveik viską. Jis galvojo apie tą 
kartą, kai „Sturės kompanijoje“ pastebėjo Danielį ir čiuvus. Pilve pajuto baimę. 
Į galvą mušė panikos bangos. Stengėsi sau atsakyti, kas blogiau: būti skolingam 
„Born to be hated“ ar kekšiauti jugams? 

Po trijų šniurkšlių Mahmudas, Robertas ir Chavieras sėdėjo prie kokteilių 
staliuko. Mahmudas kaip visuomet alkoholio negėrė. Alkoholį geriau tegu laka 
katytės. Planas paprastas: pripilk, kad pakaktų iškrušti, bet nepadaugink - juk 
nenori, kad netyčia būtų apvemtas tarpkojis. Mahmudui pasirodė, kad šved- 
trendžiai grėsmingai spokso. Jiems žaidimas nepatiko. Juodašiknių karaliai 
nušvilpė pupytes. 

Kišenėje pajuto tirtėjimą. Telefonas jam sutrukdė. O pažiūrėti turi. Gali būti 
verslo reikalai. SMS buvo neabejotinas įsakymas: „D. šįvakar nori 50 bilietų.“ 
Kitaip tariant, jis privalo trenktis į kurį nors „Shurgard“ sandėlį, suveikti 50 
gramų k, o po to mėšlą pristatyti Dijmai. Jis sėdi čia su draugeliais, trimis, ketu- 
riomis nesilaužančiomis katėmis, gyvenimas ošia, hetrikas ranka pasiekiamas. Ir 
būtent tuomet ponas R. turi jį iškrapštyti. Kažkoks tikras antiaukso puodas. Jis 
turėtų atsisakyti, atkišti jiems ilgąjį pirštą. Išsyk sukilo visa neapykanta. Tryško 
jo viduje. Lyg jo smilkstantis pyktis būtų pradėjęs degti. Peraugęs į nesveiką lavos 
srovę. Jis turėtų spjauti į jugus. Paprašyti jų čiuožti. Bet taip stipriai, smarkiau nei 
neapykanta, kvaitulys, karštis - jis žinojo, ką privalo daryti. Teliko atlikti. 

Buvo patenkintas spjovęs į alkoholį. Automobilį vairuoti geriau pulsuojant 
pereinamam k kvaituliui nei begalei promilių kraujyje. Nerealiu garsu įsijungė 
grotuvą. Snupas aukštos klasės. Ne taip kaip Mahmudo nuotaika dabar. 

Per miestą, per nupiepusią Siodermalmę, tiesiu taikymu greitkeliu į pietus. 
Pro Liljeholmeną, Orstą ir taip toliau. Karaliaus posūkis. Posūkis - švediškai 
„kurva , kaip kekšė. | 

Prie sandėlių žmonių nebuvo. Žinoma - juk pusė pirmos šeštadienio vakarą. 
Šalti kaip ledas dulksnos lašai. Jis įslinko, knisosi vienoje iš dėžių sandėlyje, 

išsitraukė visus ten buvusius gramus - šešis maišelius po penkis gramus kiekvie- 
name. Atgal į automobilį. Čiaukšt šmaukšt per naktį. Į kitą sandėlį, Orstaberge. 
Tas vieteles jis išmanė kaip savo penkis. Vidun/lauk kaip idiotas. 


Po pusantros valandos kišenėje - penkiasdešimties gramų maišelis. Pavojinga 
gyvybei - jeigu dabar jį susemtų mentai, jis sėstų dvejiem metams. Mažiausiai. 
Teismas vadovavosi kiekio laipteliais, nelanksčiais sprendimais, platintojams 
skyrė žiauriai griežtus nuosprendžius. 

Grįžo į miestą. Sudėtinga pasistatyti mašiną. Mahmudas neturėjo jėgų sukti 
ratų. Dzin, jei ir gaus baudą - jis pasistatė automobilį priešais namą, ant kurio 
buvo parašyta „Karališkoji biblioteka“. Tuo numeriu, kuriuo, jo nuomone, albanas 
naudojosi šią savaitę, permetė Dijmai SMS. Palaukė dešimt minučių. Lapkričio 
naktis buvo tamsi. Žibintų ten, kur buvo sustojęs, retoka. Mąstė apie tėtį. Jeigu 
jis sužinotų apie šitą mėšlą, užsiverktų negyvai. 

Šalia jo pririedėjo sidabrinės spalvos sabas. Mahmudas beveik krūptelėjo. Ar 
bus užsnūdęs čia, viduje, automobilio tamsoje? 

Ant priekinės sėdynės spėjo įmatyti Dijmą. Iš sabo iššoko čiuvas. Atidarė 
galines merso dureles. Įsmuko ant galinės sėdynės. Mahmudas įsitempęs. Vai- 
kino neatpažino. Gramai, gulintys kišenėje, gatvėje verti daugiau nei trijų šimtų 
tūkstančių. Ar Dijma bandė skelti triuką? 

Čiuvas atrodė išbalęs. Pajuodę paakiai, pelenų spalva dažyti plaukai su visiškai 
tiesiais kirpčiais, kurie atrodė rytietiškai. 

- Move, - tarė jis anglų kalba su akcentu. 

Mahmudas užvedė automobilį. Tolėliau matė „Saab“. 

Jie išriedėjo į Sturės gatvę. Mahmudą apėmė bloga nuojauta. Paprastai san- 
dėriai šitaip nevyksta. 

Čiuvas ant galinės sėdynės galiniame veidrodėlyje pasitiko jo klausiamą 
žvilgsnį. 

- Park the car at the Stadion, - Mahmudui įsismelkia dar negeresnė nuojauta: 
vyrukas žodį „stadion“ ištarė šiek tiek per gerai, kad būtų ką tik atskraidintas 
narkotikų albanas. | 

Jis važiavo Sturės gatve į viršų. Prie Karlo kelio sabas pasuko į dešinę. 

- Dont follow him, - įsakė kurjeris. 

Mahmudas prilėtino. Tarė: 

- I don't know you. 

Albanas atsakė: 

- Are you delivering or not? 

Mahmudas neatsakė. Neturėjo jėgų kivirčytis. Norėjo atgal pas panas. 

Jie kirto Valhalos kelią. Mašinų beveik nebuvo. Mahmudas pasistatė automo- 
bilį prie rausvo stadiono pastato. Lietus ir toliau lašnojo. 

Mahmudas išjungė variklį. Pasičiupinėjo kišenėje gramų. Šalia automobilio 
privažiavo tamsus „Volvo“. Sustojo, užkirto kelią mersui. 

Čiuvas ant galinės sėdynės palinko į priekį. Švediškai tarė: 

— Esi geras vaikis, Mahmudai. 

Kas gi čia, velniai griebtų? Staiga albanas prabilo švediškai. Mahmudas turi 
išsiaiškinti, kas vyksta. Ar Dijma bando jį išdurti. Jugai iš jo išsidirbinėja. Ar 
mentai? Šįvakar, kitaip nei visus supistus vakarus, jo balisongas gulėjo namie 
bute. 

- Ė, kas, po galų, toks būsi? Dink iš čia, - Mahmudas žiūrėjo į „Volvo“, priekyje 
sėdėjo du švediškos išvaizdos vyrukai. 

- Aš greitai išsinešdinsiu. Nesirūpink. Gali mane vadinti Aleksu. 

Mahmudas visu kūnu jautė - tai buvo mentas. 

- Aš su tavimi nešneku. 

- Kodėl ne? Noriu, kad manęs paklausytum, tik kelias minutes. Aš manau, 
kad šiame automobilyje turi tai, ko negalima turėti. Ar ne taip? 

- Aš su tavim nekalbu - sakiau jau. 

- Dijmai tik pasakyk, kad buvo kivirčas ir kad aš pasiploviau. Jam visą vakarą 
nervus knisau, taigi jis nenustebs. 

- Aš nieko nelegalaus nepadariau, apie ką tu kalbi. 

- Viskas gerai, Mahmudai. Aš nieko nepaimsiu. Šįvakar tavęs už nieką ne- 
bausiu. Ne šįkart. Paklausyk valandėlę. 

Mahmudas nesuprato, apie ką prakeiktas mentas pliurpia. Juk viskas - šakės. 
„Volvo“ lauke. Galimybės pasiplauti minimalios. 

- Mes žinom, kuo užsiimat. Bet mums reikia daugiau informacijos. Mums 
bus, bet mūsų neįsileidžia iš tikrųjų. Esi geras vaikinas. Esi svarbus savo tėčiui. 
Turi seserų, kurioms gali padėti. Nenori vėl sėsti. Nagi, Mahmudai, juk, velniai 
griebtų, cypėj tau nepatiko? Pagalvok, ką tavo tėvukas pasakytų. 

Mahmudas žiopsojo tiesiai priešais save, nenorėjo sutikti mentbybio žvilgsnio. 

- Pisk savo motiną. 

Rodės, kad čiuvui tas pats. Tęsė: 

— Mes nesam nesukalbami. Galime pamiršti tai, ką apie tave esam surinkę. 
Galėčiau dabar tave areštuoti ir gautum dvejus metus vien tik už tuos gramus, 
kuriuos turi kišenėj. Dar turime gerų įrodymų dėl dviejų perdavimo nusikaltimų. 
Gautum mažiausiai aštuonerius metus, pats Žinai. Bet jei bendradarbiauji, tai 
nubraukiam. Vienintelis dalykas, kurio mes norim... 

- Artu fucking kurčias, ar ką? - Dabar jau gana, Mahmudui kilo noras paimti 
čiuvo galvą ir suvaryti į pavarų dėžę, o paskui iš ten pabėgti. Verta pabandyti. 

- Nusiramink, Mahmudai, tik kelias sekundes paklausyk. Mums tavęs reikia. 
Mes paleidžiam tuos nusikaltimus, kuriuos tau galim pripiešti. Ir vienintelis 
dalykas, kurio norim, kad su mumis kartkartėmis susitiktum ir mažumą infor- 
muotum apie tai, kas vyksta. 

Čia tai jau visiškai nesveika. Jie rimtai manė, kad jis taps ožiu. Nu velnias, 
jiems galvoj negerai, tiems mentpalaikiams. 

— Gal juokauji? Manai, kad aš ožpedikis? Nesvaik. 

Aleksas atrodė nusivylęs. | 

— Turėtum pasverti. Kalbam ne apie išožinimą ar kažką tokio. Visai ne. Mes 
visa tai gražiai sutvarkysim. Niekada niekas nieko nesužinos. Bet aš ilgiau tavęs 
nebegaišinsiu. Tu apie šį reikalą pagalvok. Nieko kvailo dabar nedaryk. Aš įlipsiu 
į greta stovintį automobilį. 

Mentas vieną ranką uždėjo ant durų rankenos, ištiesė kitą ranką. 

- Še, imk mano kortelę. 

Mahmudas nekreipė dėmesio. 

Mentas Aleksas padėjo ją ant keleivio sėdynės. 

- Paskambink man, jei persigalvosi. 

- Nė nesvajok. 

- Kelias dienas pamąstyk apie šį reikalą. Antraip kitą kartą susitiksim, kai 
surengsiu apklausą tardymo izoliatoriuje. Rauki? - Aleksas atsakymo nelaukė. 
Išlipo iš automobilio. Prieš užtrenkdamas dureles apsisuko: - Ir dar vienas 
dalykas. Jei apie mūsų pokalbio valandėlę kas nors nutekėtų, ateisim ir tiesiog 
tave susemsim. Išsyk. 

Mentas įlipo į „Volvo“. Nuskrido, net rūko. 

Mahmudas keletą minučių sėdėjo tamsoje. Pakėlė kortelę. Ant jos tebuvo 
parašyta:,Aleksandras Vrenas, inžinierius“ ir mobiliojo telefono numeris. Graži 
priedanga. Jis atsuko langą. Kortelę išmetė. 

„White Room“ bus atidaryta dar valandėlę, nors jis nebeturėjo jėgų ten traukti. 
O jei Dijma irgi buvo civilis seklys. Neįmanoma, jis atrodė pats autentiškiausias 
albanas, koks tik galėjo būti. 

Jis - nevykėlis. Netgi mentai ryškiai nemanė, kad jis tikras G. Bet kas gi tokie 
buvo tie, kuriems jis padėjo? Tie, kurie jį įmurkdė į mėšlą naudodamiesi tuo, 
kad jis myli savo abu ir seserį. 

Mahmudas parašė SMS Dijmai. Paprašė jo paties atvykti ir pasiimti mėšlą. 
Albanas jį pasitiko prie Karališkosios bibliotekos. Dijma, tiesą sakant, nenustebo, 
kai Mahmudas paaiškino, kad mainus turėjęs suveikti bybgalvis pradėjo burbėti 

dėl kainos. Mahmudas pasakė jį paspyręs. Tada paėmė du šimtus penkiasdešimt 
gabalų nesulankstytomis tūkstantinėmis. Išsyk pasijuto geriau. Velnias, jis gal 


vo 


dar ten. 


Tarp šampano butelių tvyrojo laukinių vakarų nuotaika. Trendžiai dvigubais 
marškinių rankogaliais ir su daugiau vaško plaukuose, nei Mahmudas sunau- 
dodavo per tris mėnesius, viens ant kito purškė šampaną. Vos tik Mahmudas 
prisėdo, Robkė atkišo dėžutę kramtomojo tabako. Mahmudas pravėrė dangtelį - 
graži k krūvelė. Jis įėjo į tualetą. Sutraukė šniurkšlę. Du šimtai penkiasdešimt 
gabalų - jis jautėsi vis geriau ir geriau. Na, aišku, tai nebuvo vien jo pinigai, bet, 
velniai nematę, jis privalo atsipalaiduoti po to reikalo su mentu. 

Atgal į žmonių maišalienę. Šokių aikštelė sausakimša. Prožektoriai per visą 
patalpą pumpavo spalvas. Eurotechnas dunksėjo į taktą su panų rankomis ore. 
Velnias, didis reikalas. Chavieras išvarė su kažkokia pana. Robkė sėdėjo ir mei- 
linosi savo saldainiukui. Ji žvelgė jam į akis. Mahmudui parūpo, kokių žavių 
melų jis jai pripynė. 

Dvi panos susipylė paskutinius „Gray Goose Vodka“ lašus. Mahmudas vienai 
iš jų mirktelėjo. Perrėkė muziką: 

- Mažule. Ar nepaimtume šiek tiek burbuliukų vietoj to? - neaišku, ar jos 
girdėjo, ką jis sako. Bet po trijų minučių jis grįžo prie staliuko su nuostabiausiu 
rožinio šampano buteliu. Dabar jos neabejotinai suprato. Jis įpylė. Jos susidaužė 
taurėmis. Jis negėrė. Bet jos šypsojosi. Pana, kuriai jis mirktelėjo, - Žaviausia, 
kokią tik jam yra tekę matyti po Linsei Lohan. Geltoni plaukai atrodė angeliškai 
ploni. Didžiulės žibančios akys. Pilka palaidinė ant pečių pūstomis rankovėmis. 
Ji užsivertė savo taurę. Mahmudas įpylė daugiau. Sušnibždėjo jai į ausį: 

— Ar nori dar linksmiau, tikro dinamito? 

Ji juokėsi. Jų rankos susitiko, Mahmudas perdavė užspaudžiamą maišelį. Kai 
ji su drauguže spraudėsi pro jį prie staliuko nišoje, jis įžnybo jai į užpakalį. 

Angeliška pupytė po penkių minučių sugrįžo. Vyzdžiai kaip pieštuko šerdelė. 
Čiaudėjo į delną. Jam šypsojosi. Mahmudas - karalius. Šįvakar bus hetrikas. 
Cha, cha, hetrikas! 


Jie glamžėsi jau taksi pakeliui į gūžtą. Jos ranka jo kelnėse. Pirmyn atgal. Jis 
pakvaišo, norėjo įkišti. Bet nėra reikalo burnotis su vairuotoju. 

Lietus lauke suteikė gaivumo jausmo. Merginos vardas buvo Gabrielė. Jos 
džinsai kaip latakai ant juodų aukštakulnių. Ji svirduliavo, buvo žiauriai nusi- 
lakusi. 


259 


Įbildėjo į butą. Jis nenorėjo degti šviesos - gėda, kad visur taip suversta ir 
šlykštu. Ji jo daiktą paėmė jau prieangyje. Ėmė čiulpti. Jokių bereikalingų įžangų 
ir liulinimųsi. Kaip tik taip jis ir norėjo. 

Jis buvo bepareinąs. Kvėpavimas spartėjo. Gabrielė tai pastebėjo. Ji bandė 
leisti jam baigti išorėje. 

Mahmudas tarė: 

— Gali gi palikti. 

Ji linktelėjo, jo bybys sekė galvos judesius. 

Jie atsigulė ant lovos. Keletą minučių jis pailsėjo. Įjungė muziką. 

Numovė jai džinsus. Palaidinę paliko. Tada įkišo daiktą. 

Gabrielė dejavo kaip pornografiniame filme. Valandėlę jis varė. Mahmudas 
pliaukštelėjo jai per subinę. 

- Galėtum gal užsimauti prezervatyvą. 

- Ai, dzin, pareisiu tau ant nugaros. 

Rodės, kad ji nieko prieš. Mahmudo prielaida, jog ji geria tabletes. Jis varė toliau, 
pykšt pokšt. Po kelių minučių parėjo, spjovė ir neištraukė. Neaišku, ar ji apskritai 
tai pastebėjo. Nerealu - antra trečioji įvykdyta. Apie tai rytoj išgirs bičai. 

Gabrielė nuėjo į tualetą. Kai grįžo, jis ant kompaktinės plokštelės įdėklo jau 
buvo paserviravęs takelį. Ji tarė: 

- Dėl manęs ramu, man nieko nereikia. Ar gali iškviesti taksi? 

Kas gi čia per šūdas? Juk dar ne viskas. Hetrikas turi būti įgyvendintas iki 
galo. Purškimas į analinę bus didis finalas. 

Jis pasilenkė prie jos. Pradėjo bučiuoti jai kaklą, kilo prie veido. Lūpomis lietėsi 
jai prie akių, skruostų, kaktos. Varė romantišką bučinių žaidimą. Tikėjosi, kad 
ji apsigalvos. Jis laižė jai ausį, glostė plaukus, krūtis, užpakalį. 

— Nagi, mažule, būk tokia gera. Argi ne malonu? 

Jie vėl sugulė. Velniai griebtų, jis įeis į ją, taip jau bus. 

Mahmudas nurengė jai palaidinę. Jos kūnas buvo velniškai žavus. Atsargiai 
ant jos atsigulė, mat buvo dešimt kartų didesnis. Toliau bučiavo jai kaktą. Ji 
užsimerkė. Įstūmė jo kotą į save. 

Misionierius keletą minučių. Po to jis ją apvertė. Bybiu į jos analinę. 

- Ne, ne ten, - sušnibždėjo ji. 

- Jo, tai nuostabu. Pamatysi. 

Jis sugriebė jos sėdmenis. Bandė įsprausti bybį. 

- Aš ten nenoriu, - dabar jos subinė buvo aukščiau. 

- Nagi, tik greitai. 

Gabrielė judino užpakalį. Jis stipriau ją laikė. 

- Baik. Aš nenoriu, - dar garsesniu balsu. 

Nesąmonė - jis, raumenų bybys, kalių karalius, pupyčių pisuoklis, užgeso. 
Nerealus šansas: pana ant pilvo, beliko įsprausti, padaryti savo. Rimtai, kas čia 
per velniava? Paleido ją. Matė, kaip ji atsipalaidavo. 

 - Brangioji, gulėk čia. Tu tokia nuostabi. 

Jis atsistojo. Pažiūrėjo į Gabrielę. Ilgas tiesias kojas ant lovos. Jis turi tai 
sutvarkyti. Ėmė knistis savo drabužiuose, striukėje, piniginėje, džinsuose. Ga- 
liausiai rado tai, ko ieškojo, - užspaudžiamą maišelį, kuriame tebeturėjo keletą 
miligramų. Jis paėmė kokaino pirštu. Įtrynė juo varpą. Turi suveikti. Jis turi jį 
vėl pastatyti. 

Dabar. 

Niklas laikė ginklą. Jį kilnojo. Žavėjosi metalo spindesiu. Jausmas kaip down the- 
re - skirtumas tas, kad šis ginklas buvo beveik nenaudotas. 

Paskendo pastarųjų savaičių prisiminimuose. Moteris „Black X White Inn“ 
užsakymą įvykdė. Švarus, normalus pistoletas - naujas „Beretta“. Pirmą sykį jis 
juo pašaudė miškingoje vietovėje Setroje. Dvidešimt šovinių į keletą ant akme- 
nų pastatytų alaus skardinių. Jausmas, lyg vėl būtų Bagdade, vidury Stokholmo 
rudens. Jis turi susipažinti su ginklu. Saugiklio skląstis, spynos rėmas, taikiklis, 
gaiduko atpalaidavimas, šovinio lizdas, skeltuvas, dėtuvės užraktas ir taip toliau. 
Juodu su „Beretta“ taps vienu. Kaip ir turi būti. 

Vėlyva treniruotė namie. Rėmo judesiai - būtent šis piece automatiškai sėdės 
alkūnėje. Jis užgesino šviesą, praktikavosi tamsoje, treniravosi vilkėdamas pa- 
laidais drabužiais, be drabužių, eidamas, gulėdamas, bėgdamas. Kairė, dešinė, 
dešinė, kairė. 

Visi smurtaujantys subinės - prasideda operacijos „Magnum“ ataka. Artinasi 
košmaras. Dinkit ir slėpkitės, jei galit. 

Šiandien metas. Jis nudės pirmąjį. Matsą kiaulę Striombergą. 


Mėnesiai pralėkė greitai, davė puikių rezultatų sekimo fronte. Vienintelis 
mėšlas - Niklas buvo išspirtas iš gūžtos Aspudene. Prakeiktas nelegalusis agen- 
tas suveikė kitą butą, o Niklas turėjo pamokėti. Atsirūgo labiau nei tikėjosi, nes 
teko atsikratyti „Audi“, vietoj jos nuskėlė fordą. Saugumas nebuvo tas dalykas, 
dėl kurio jis leidosi į kompromisus. Bet po kelių dienų pinigai baigsis. Ką jam 
reikės daryti? Esminis principas išliko - karas gali kainuoti. 


261 


Santykiai su mama tik prastėjo. Jam nekilo ranka su ja susisiekti. Ji skambi- 
no, rašė SMS, netgi atsiuntė laišką. Po jų kivirčo prieš keletą mėnesių nesijautė 
gerai. Mama pusę savo gyvenimo buvo žeminama. Vis vien, atrodė, nenori 
suprasti to, ką jis šiandien ketino daryti, svarbos. Kaip ji galėjo taip kreivai 
mąstyti? Bet atsakymo, matyt, kaip tik ten ir būta. Kad tiek daug moterų sutiko 
būti mušamos vyro, gujamos, traumuojamos psichologiškai, terorizuojamos. 
Kad jos nesigynė, nieko nedarė, nedavė atgal. Niklas žinojo kietojo feminizmo 
argumentus, nors po incidento Biskop Arno saloje ir buvo nustojęs nardyti 
po jų patetiškas interneto svetaines. Kalba sukosi apie visuomenės struktūras, 
lyčių valdžios tvarką, įskiepytą sistemą, kurią, pasirodo, kiekvienas individas 
turi beždžioniauti. 

Niklas vieną spalio naktį po Matso Striombergo automobiliu pakabino GPS lo- 
kalizacijos sistemą. Nuo to laiko jis vyruko keliones automobiliu sekė kaip tikras 
žemėlapių pakvaišėlis. Prisiminė vieną britų seržantą „Dyncorp“. Didžiausia šio 
vyro pramoga buvo žemėlapiai - rimtai. Kai kiti sėdėdavo ir klausydavosi savo 
mp3 grotuvų, skaitydavo pornografinius žurnalus arba lošdavo pokerį, seržantas 
Džeikobsas neįtikimai intensyviai studijuodavo žemėlapius. Ot, velniai griebtų, 
karo lauke vyrukas buvo kietas. Jei išstudijuodavo vietovę, tai išmanydavo ją 
geriau nei savo ginklą. 

Pakeliui namo Matsas Striombergas dažnai užsukdavo į kioskelį Sundby- 
berge. Pasistatydavo automobilį. Išlipdavo. Kioskelyje prasitrindavo penkiolika 
minučių. Niklas iš pradžių nesuvokė, ką vyrukas ten daro. Vieną dieną jis kartu 
įėjo į vidų. Matsas Striombergas vis vien juk jo nepažins. Pasirodo, reikalas 
buvo susijęs su lošimu. Vyras šeimos pragyvenimo pinigus paklodavo futbolo, 
žirgų ir kitose lažybose. Niklas pradėjo įžvelgti dėsningumą. Tais vakarais, 
kai paaiškėdavo lošimo rezultatai, Matsas Striombergas jautė turįs išsilieti ant 
Žmonos. 

Spaliui pradedant vėsti Striombergas užsirišo languotą šaliką, apsivyniojo jį 
kaip tikras dėdulė, užrišo viengubu mazgu, o didžioji jo dalis liko kaboti tiesiog 
ant krūtinės. Džinsinis švarkelis buvo pakeistas į žiauriai baisią žalią nailoninę 
striukę. Odiniai batai - į porą aulinukų, kurie buvo panašūs į karinius. Ir tik 
tuomet, spalį, Niklas įžvelgė kitą dėsningumą: pirmąjį kiekvieno mėnesio pirma- 
dienį Striombergas vienoje aludėje prie Marijos aikštės susitikdavo keletą draugų. 
Dabar jis tai žinojo: ta pati aludė, maždaug tas pats laikas, tie patys vyrukai. Niklo 
padarytos nuotraukos buvo aiškios. Tris mėnesius iš eilės. 

O šįvakar buvo lapkričio ketvirtoji. Pirmasis lapkričio pirmadienis. Jokių 
abejonių - time for attack. Jis žinojo, kad Matsas Striombergas namo grįš vėlai 
ir be automobilio. Operacija „Magnum“ įžengė į kitą fazę. 

Niklas išsinuomojo neutralią transporto priemonę - pilką „Volvo V50“. Ne- 
norėjo kokiu nors būdu rizikuoti, kad prakeiktasis Matsas atpažintų tą fordą, 
kuris pastarosiomis dienomis tiek daug valandų stovėjo prie jo namo. Senis 
galėjo pradėti teirautis. „Volvo“ idealu - niekas neatkreips dėmesio į tokį nykų 
automobilį. 

Laukė. Prie aludės, kurioje Matsas Striombergas sėdėjo ir linksminosi. Kad 
ir kaip keista, tai neprailgo - leisti laikui bėgti neužsiimant nieku kitu, kaip tik 
spoksant pro automobilio langą. Striombergas neturėtų džiūgauti. Prieš keturias 
dienas jis iškaršė kailį savo žmonai savo sūnaus akivaizdoje. Ji tik verkė. Jis tik 
mušė. Sūnus slėpėsi už sofos. 

Niklas nesirengė jo nulenkti čia, mieste - per daug liaudies. Geriau paseks 
vyruką iki Sundbybergo. O ten, gatvėje, vienoje vietoje, kurią jis buvo išanali- 
zavęs - įvyks tragedijos pabaiga. 

Mobiliojo garsas išjungtas. Šis gulėjo krepšyje ant keleivio sėdynės. Vis tiek 
pajuto, kaip šis sudrebėjo, lyg jį būtų turėjęs džinsų kišenėje. Ekranas rodė 
„Benjaminas“. Dabar tikrai ne laikas atsiliepti. Antra vertus, Niklui gal vėl pri- 
reiktų Benjamino pagalbos. Perkamųjų problema - realybė, į kurią per sunku 
nekreipti dėmesio. 

- Sveikas, čia Benjaminas. 

- Taigi matau. 

- Kur pasidėjai pastaraisiais mėnesiais? Čia pirmas kartas, kai kalbamės net 
nežinau po kiek laiko. Į Iraką grįžai, ar ką? 

Niklas neturėjo sveikatos liaušiui aiškinti. Ko jam, tiesą sakant, reikia? 

- Klausyk, dabar nelabai turiu laiko. Ko nori? 

Benjaminas tylėjo keletu atodūsių per ilgai. Nekilo abejonių, kad buvo nu- 
stebintas Niklo stačiokiškumo. 

- Jei varysi tokiu tonu, tai geriau varyk atgal ten. Aš dėjau. Tu mane pastaro- 
siomis savaitėmis, velniai rautų, tikrai kokį dešimt kartų būsi atmetęs. 

Tas tiesa. Niklas nekėlė ragelio, blokavo skambučius, netgi spjovė ir nesiklau- 
sė žinučių. Svarbiausia susitelkimas, o ne galybės beryšiškų pokalbių. Tačiau 
pinigai seko. 

- Žinau, atleisk. Buvau žiauriai užsiėmęs. Ko tu nori? 

— Manau, norėsi tai išgirsti. Jei dar neperklausei savo žinučių. 

Niklas mąstė: „Neturiu jėgų. 

Benjaminas tęsė: 

— Man prieš kelias savaites vėl paskambino policija. Buvau iškviestas apklausos 
ir viską. Ten buvau, rodos, spalio vidury. Spėk kokiu reikalu? 

- Neįsivaizduoju, - Niklas juto nedidelį nerimą. 

— Ogi dėl to reikalo praeitą vasarą. Ar atsimeni? 

— Ką tokio? 

— Baik. Ar žinai, apie ką jie klausinėjo? 

Niklo nerimas stiprėjo. Jis jau žinojo atsakymą. Tai galėjo būti tik vienas 
dalykas - ot šūdas. 

— Jie klausinėjo apie tave. 

— Kodėl? 

- Atsimeni, kai manęs prašei pasakyti, kad visą vakarą buvom mano na- 
muose* 

- Taip, bet ką jie dabar sakė? 

- Man niekad nepasakojai, apie ką visas mėšlas. Po galais, kur mane įpainio- 
jai? Jie mane kvotė tikrai kokias dvi valandas. Velniškai spaudė. Ar mes tikrai 
dėl datos? Rauki? 

— Tu nieko nepasakei? 

- Ne, nepasakiau. Bet ką aš žinau. Nesakei, kad viskas šitaip. Žmogžudystė, 
velniai rautų. Niklai, kas čia dabar dedasi? Nesveikas reikalas. Žmogžudystė. 

- Aš nežinau nieko daugiau už tave. Neįsivaizduoju. Tikra tiesa. Ar aš dėl ko 
nors įtariamas, ką? 

- Iš kur, velniai rautų, man žinoti? Nagi žmogžudystė. Taigi Niklai. Apie ką 
kalba? 

Niklas jautė šaltį ir šilumą tuo pat metu. Kaip tai atsitiko? Jis negalėjo Ben- 
jaminui atsakyti. 

Stovėjo ties kryžkele: su šituo mėšlu taikstytis neišeina. Bet Benjamino alibi - 
neįkainojamas. Jis turi meilintis kaip subinė. 

- Jo, kalba sukasi apie kažką, kas buvo rastas negyvas motinos name. Jie mane 
irgi apklausė. Ir mamą. Kažkoks vargšelis buvo visiškai sumaitotas rūsyje. Taigi 
užvirta velniška košė. 

- Gerai, bet ką tai turi bendra su tavimi? Kodėl jie mane išsikviečia į apklausą 
dar kartą ir spaudžia? Ir kam tau tas ginklas? 

— Niekam, tik šiaip linksmas reikalas. O kai dėl numirėlio motinos name, tai 
aš nieko nežinau, atvirai sakau. Na, neįsivaizduoju. Nors jei būčiau įtariamasis, 
jie būtų mane jau seniai susėmę. Bet žinai, turint galvoje mano praeitį, ir šiaip 
gali būti begalė bėdos su policija. 

Tyla. 

Dar tirštesnė tyla. 

Prakaito lašas ant smilkinio. 

Benjaminas lėtu balsu: 

- Klausyk, esam draugeliai ir šiaip, bet... tai gali tapti dideliu reikalu, jaučiu. 
Ką aš iš šito gausiu? 

- Ką turi galvoje? 

- Turiu galvoje, kad tau velnioniškai padedu. Ir kas man iš to? Ar nemanai, 
kad turėčiau ką nors gauti už tai, jog kuriu istorijas apie tą DVD vakarą? 

— Po velnių, ką turi omeny? Nori babkių, ar ką? 

— Nežinau. Bet jo, šiaip jau. Ar manai, kad tai nebūtų teisinga? Aš tau darau 
paslaugą. Turėtum būti šiek tiek dosnesnis. 

To jau buvo per daug. Pirmiausia subinė nelegalusis agentas, tada automobilio 
keitimas ir jo nuoma, o dabar štai - ir nuviliantis draugužis. Varė šantažą. Ką 
jam sakyti? Jis turi subinei ką nors pasiūlyti. 

- Aš, Benjaminai, apie tave buvau geresnės nuomonės. Bet, tarkim, tu man 
išties padarei gerą darbą ir jis yra kažko vertas. Galiu tau užmokėti penkis tūks- 
tančius. Daugiau neturiu. 

Benjaminas pačepsėjo burna. 

- Gerai, kad vienas kitą suprantame. Padvigubink tą sumą, tuomet būsime 
visiškai tokios pačios nuomonės. 


Dvyliktą valandą iš aludės išsvirduliavo Matsas Striombergas ir vienas iš jo 
draugų. Įraudę. Seniokiškas šalikas atsainiai apvyniotas. 

Jis įšoko į draugo automobilį, kuris, pasirodo, stovėjo per tris automobilius 
priekyje nuo Niklo. 

Negerai, jei draugelis rengėsi Striombergą pavėžėti iki pat namų, bet Niklas 
yra tai matęs ir anksčiau - subinė Matsas dažniausiai būdavo paleidžiamas 
prie centrinės stoties ir. pats turėjo sėsti į priemiestinį traukinį, važiuojantį į 
Sunbybergą. 

Mašinų buvo mažai, todėl Niklas be vargo sekė automobilį. 

Kaip jis ir manė, privažiavus prie centrinės stoties Matsas Striombergas buvo 
išleistas. Nusileido į priemiestinį traukinį. Niklas visą reikalą buvo apmąstęs. 
Išstudijavęs priemiestinio traukinio viso vakaro ir nakties tvarkaraštį. Matsas tu- 
rėjo spėti į traukinį nulis dvidešimt trys, važiuojantį į Bolstą. Galimas vėlavimas. 
Niklas mobiliuoju telefonu internete susirado eismo informaciją. Šįvakar nulis 
valandų dvidešimt trys minutės traukinys išvyks numatytu laiku. Naktinėmis 
gatvėmis iki Sundbybergo jam prireiks devynių minučių. Priemiestinis traukinys 
užtruks tik septynias, bet išvažiuos tik po aštuonių minučių. Jis buvo safe. 

Greitkelis, galvoje - viena mintis. Šūvis turi būti tikslus. Iškart jį patiesti. 
Darbas turi būti atliktas gražiai ir greitai. Operacijoje „Magnum“ sužeistųjų 
nepaliekama. 

Jis pasistatė automobilį trisdešimt metrų nuo išėjimo iš priemiestinių trau- 
kinių stotelės. Atsuko vieną langą. Laukė. Veržėsi šaltas oras. Paskutinį kartą 
mobiliajame patikrino grafiką. Traukinys atvyks po trijų minučių. Ant kelių 
pasidėjo „Berettą“. Pro šalį gatve praėjo moteris su labradoru. Šiaip žmonių 
nebuvo. Jis dar kartą patikrino dėtuvę, saugiklį, gaiduką. 

Likusi minutė, kol traukinys įriedės į stotį apačioje. Niklas pasilenkė žemyn, 
dar kartą patikrino, ar batai kaip reikiant užrišti. Jausmas pilve lyg likus keletui 
valandų iki puolimo. Maži maži judesiai. Lyg jie gyventų savo pačių gyvenimą. 
Bet - laukimas, įtampa ore. Excitement, kaip ten būtų pasakę kiti vaikinai. Ex- 
citement, kad galima padaryti kažką tikrai gero. 

Niklas buvo ėjęs laiptais, vedančiais iš perono ir per stotį lauk. Turėtų užtrukti 
nuo trisdešimties iki penkiasdešimties sekundžių, nelygu kur vyras išlipo iš 
traukinio. 

Durys atsidarė automatiškai. Išėjo du asmenys. Ne Matsas. Paskui pasirodė 
šeima - motina tempė dvigubą vežimėlį, pritūpusį vaikų, o tėvas nešė miegantį 
mažylį. Paskui juos - keletas paauglių. 

Galiausiai - Matsas Striombergas. 

Veido raudonis dingęs. Atrodė kaip eilinis pilietis. Praėjo pro „Volvo“, kuriame 
sėdėjo Niklas. Šis išlipo iš automobilio. Dešimt metrų už taikinio. „Beretta“ - 
vidinėje kišenėje. Striombergas ėjo normaliu tempu. Iki gyvenamojo būsto 
buvo keturi šimtai metrų. Po maždaug penkiasdešimties metrų jis kirs nedidelį 
skverelį. Ten nei gatvės žibintų, nei namų. 

Netrukus bus be penkiolikos pirma. Niklas lauke nematė nė žmogaus, išskyrus 
taikinį. Jis planavo taip gerai, taip ilgai ne tik dėl to, kad tai padarytų nepriekaiš- 
tingai, bet taip pat kad žinotų paėmęs teisingai. 

Iki parko likę trisdešimt metrų. Niklas paspartino žingsnį. Septyni metrai už 
Striombergo.:Rodės, kad jis nepastebėjo esąs persekiojamas. "r 

Niklas įkišo ranką į vidinę kišenę. Pajuto šiltą pistoleto metalą. 

Parko medžiai aiškiai matyti, tamsiai žali. 

Niklas nusimanė: šauti į galvą nebuvo garantuota, jei nori, kad taikinys mirtų. 
Galva judėjo, be to, buvo pilna organų, kuriuos sužeidus nemirštama: ausys, 
žandikaulis, kaukolė, netgi kai kurios smegenų dalys. Bet va nugara. Jei pataikai 
į stuburą, šūvis išsyk mirtinas. Be to - pakanka, jei šauni iš labai arti. Didelis, 
užtikrintas taikymo laukas. Jei nepataikai į stuburo smegenis, esama didelės 
tikimybės, kad būsi pervaręs aortą, didžiąją tuščiąją veną arba didžiąją plaučių 
arteriją. Tai irgi į dešimtuką. 

Bjaurybė Matsas per tris metrus prieky. 

Į kairę buvo karstyklės, kurios tamsoje vos dūlavo. Bet Niklas žinojo, kad jų 
ten esama. Matsas viešuoju transportu važiuodavo nedažnai, bet Niklas apsi- 
sprendė - tai buvo geriausia vieta. 

Likę du metrai. 

Matsas apsisuko. Niklas atrėmė jo žvilgsnį. Jam sukirbėjo, ar subinė suprato, 
kas nutiks. 

Vienas metras. Niklas ištiesė ranką. Juodas „Beretta“ beveik dingo tamsoje. 

Šūvis. 

Iškart po to - dar vienas. 

Idealiai pataikyta. Įeinanti kulka skylę turėjo palikti maždaug dvidešimt centi- 
metrų po sprandu. Jis tiksliai nematė. Pasilenkė. Matsas gulėjo veidu į žemę. Dvi 
skylutės. Reikiamoje nugaros vietoje. Skylės, paliktos išeinančių kulkų, turėtų 
būti daug didesnės, bet dabar jis to patikrinti negalėjo. 

Niklas apsisuko. Pasibėgėdamas per parką. Į gatvę. Ramiu žingsniu. Atgal į 
automobilį. 


Po trijų valandų. „Volvo“ sudegintas, ir baigta. Galimi DNR pėdsakai supleš- 
kinti. Ginklas nuplautas ir užkastas. Galbūt tą patį pistoletą jis naudos ir kitą 
sykį - to dar nenusprendė. 

Jis buvo nerealus karys. Išvaduotojas. Herojus. 

Pasukęs tolyn nuo suanglėjusių automobilio liekanų, jis fordą sustabdė prie 
telefono automato Aspudeno centre. 

Nuskambėjo daug šaukiamųjų signalų, kol kažkas atsiliepė. Tai bus geras 
pokalbis. 

Apsvaigusi ar apsiverkusi, jis nežinojo, kaip traktuoti jos balsą. 

- Alio, Helen klauso. 

Jis sau pažadėjo neišsiplėsti. 

— Sveika, atsiprašau, kad skambinu vidurnaktį. 

— Kas čia? 

- Noriu tik pranešti, kad ką tik tave išlaisvinau. 

- Kas tu toks, ką turi galvoje? 

- Aš jį pašalinau. Tau nereikia daugiau nerimauti. Jis negrįš. 

Jis mielai būtų ilgiau kalbėjęsis su Helen Striomberg, ji atrodė miela. Bet 
neišėjo. Bent jau ne dabar. 

Tomas stovėjo virtuvėje, ruošėsi pusryčius. Vienuolikta valanda. Vakar buvo ilga 
naktis. Namo parsirado tik apie šeštą. Bet kokiu atveju Osa miegojo, taigi velniai 
nematę. Ar grįš namo pusė dvyliktos, ar pusė septynių - ji vis vien nežino, kuo jis 
užsiima. Velniava, kartais baimės būna per daug. Nubusdavo išpiltas šalto prakai- 
to. Vėl užmigti neįmanoma. 

Eismo pažeidimų skyriuje susitvarkė - dirbo ne visu etatu. Klube galėjo iki 
vėlumos varyti mažąjį šeštadienį - trečiadienį, o po to išsimiegoti dienomis. Pusę 
savaitės para buvo apvirtusi aukštyn kojomis. Pirmadienio rytas sunkesnis, nei 
jis galėjo įsivaizduoti. 

Ant virtuvės stalo gulėjo atplėštas vokas. Šalia - keletas popierių. Užrašas: „Įvai- 
kinimo centras“. Palinkęs į priekį jautė, kaip dažnėja širdies dūžiai. Negali būti. 
Susimildami, pasakykit, kad mums kažkas užkibo. Kas nors, kas man tiktų. 

Jausmas, lyg popieriai būtų sulipę. Nervinosi, drebėjo, bandė skaityti ramiai. 
Daugybė vietą užimančių frazių. Duomenys buvo patikrinti. Konsultuojančio gy- 
dytojo patarimo paklausta. Mūsų ambicija, kad ši šeima ne tik greitai gautų žinią 
apie vaiką, bet kad duomenys, be to, būtų kaip galima teisingesni ir išsamesni. Kiek 
duomenų apie vaiką galime išgauti, būna labai įvairiai - priklauso nuo šalies ir 
vietovės. Jis vis vien tai skaitė, nors nuolat norėjo versti toliau. Gal rengdamasis 
neigiamam atsakymui. Kažin kodėl Osa jam nepaskambino. 

Toliau daugybė neišverstų estiškų žinybų dokumentų, spaudų, keistų parašų. 
Kiti puslapiai: vaikų namų aprašymas, berniuko amžius, būklė, šeima. Taisyklės 
pasiimant, reikalavimai gauti dar daugiau leidimų ir t. t. O paskutiniuose pus- 
lapiuose - nuotraukos. Sanderio nuotraukos. 

Berniukas buvo nuostabiausias vaikas, kokį tik jam yra tekę matyti. Šešiolikos 
mėnesių, šviesių garbanų, storuliukas, rudaakis nedidukas padūkėlis. Jis išsyk 
pamilo berniuką - Sanderį. Širdies dunksėjimas peraugo į ritmingus džiaugsmo 
varpus. Pirmą sykį per tiek daug metų viduje jis juto visišką šilumą. Laimingas, 
pamanė. Tai buvo fantastiška. Paskambino Osai. 

Ji atsiliepė po pirmojo signalo. Nenustygo iš laimės. Kalbėjo, verkė - pakai- 
tomis. Nors vieną sykį gyvenime tai Tomo neerzino. Jis jautė tą patį - jie gaus 
sūnų. Išsyk pradėjo planuoti. Kada galėtų berniuką parsivežti, kaip įrengs vaikų 
kambarį. Tapetai, lempa, lovelė, automobilio kėdutė, vežimėlis, nešioklė. Visa 
tai, apie ką Osa daugybę metų girdėjo kalbant savo drauges. 

Osa patikino nenorėjusi dėl naujienų skambinti ir jo žadinti. Jis pats pama- 
tysiąs staigmeną virtuvėje. Tomas žvengė. Gal jis per griežtas jos atžvilgiu, kai 
vis kartoja, kad jam reikia išsimiegoti. 

Po perkūnais - jis bus tėvukas. Negalėjo apsispręsti - juoktis/verkti. Verkti/ 
juoktis. Verkti iš juoko. 


Jis treniravosi televizoriaus kambaryje. Viduje tebekirbeno nusėdęs džiaugs- 
mas. Bet ramybės nedavė kitos mintys. Praėjo daugiau nei dešimt savaičių nuo 
to laiko, kai jis buvo perkeltas pas liaušius į eismo pažeidimų skyrių. Daugiau 
nei aštuonios savaitės nuo tada, kai atliko pirmą darbą savo naujajam darbda- 
viui. Papildomas darbas jugų vyru geresnis, nei jis tikėjosi. Striptizo klube ėmė 
jaustis kaip namie. Gyvenimas greitai kito. Požiūris į darbą. Nusistatymas viso 
šio reikalo atžvilgiu. Tai atėjo su amžiumi, po kruopelę. Pagundos iš tikrųjų 
nebuvo įmontuotos į darbą - jos tūno žmoguje. Ir vieną gražią dieną atsiduri 
dykumoj, kur nei šilta, nei šalta, kaip tu pasielgsi su atmatomis ir pats su savimi. 
Tuomet jausmas normalus. Jis dažnai mąstė apie savo tėtį. Gunaras statė Švediją. 
Manė, kad visi dalyvaus kelionėje. Tada jokios padugnės negalėjo to statinio 
sugriauti. Bet dabar jis dėl to nebėra tikras. Kaip su juo pasielgė saviškiai? 
Jungrenas ir Lindbergas? Žinoma, jie išgėrė į jo sveikatą per penktadieninio 
alaus susiėjimą, bet ką jie padarė iš tiesų? Juk Jungrenas sutiko būti perkeltas 
tą vakarą ir nepatruliavo su juo. Jo graužatis vėliau buvo tarsi pavėluota. Ne- 
bebuvo kolegų bendrumo jausmo, kai jo reikėjo. Palyginti su Ratku, Radovanu 
ir kitais jo sutiktais tikrais vyrais. Garbingi savo pačių būdu. Jie laikėsi savo 
žodžio, tesėjo ką pažadėję. Jis gaudavo tokią algą, kokią jie sutarė be jokių 
raštiškų sutarčių, bet svarbiau už viską - niekas neišpliurpė Osai ar kokiam 
mentui. Tomas jugais pasikliovė. Labiau nei kuo kitu iš policijos sistemos. Tai 
buvo keista, bet tiesa. 

Taigi, kad ir kaip keistai skambėtų, darbas klube suteikė lyg ir kokio ramumo. 
Permaina, kurioje jis atrado save. Tai buvo jis - laisvesnės rankos. Įžūliems strip- 
tizdiedžiams, jeigu jie tapdavo per daug grasūs, tekdavo paragauti Andreno. 

Kartais jis darydavo ir kitokių dalykų: kompleksiškesnių, sudėtingesnių. 
Dalyvavo užtikrinant kiek aukštesnės klasės renginių saugumą. Švedai ir užsie- 
niečiai verslininkai, norėję mažumą pasilinksminti. Striptizo šokėjos būdavo 
išdabinamos kaip aukštos klasės panelės, darbavosi profesionalūs vizažistai, 
pobūvius suveikdavo jauni dendžiai iš Estermalmės. Tomas pačių renginių ne- 
daug matė, bet jis sukosi aplinkui. Išmokė jaunuosius Ratko pristatytus sporto 
salių vaikinukus reikiamu būdu valdyti gumines lazdas ir elektrinius pistoletus. 
Paaiškino, kaip ramiai ir susitelkus, bet vis vien griežtai, elgtis su nusigėrusiu 
radijėlių įrangos, diržų, antrankių ir pirštinių. Tai jis išmanė kaip savo penkis. 
Ratkas jį dievino. Gal tai buvo lūžis. Gal jis galėjo tuo užsiimti visu etatu. 

Tada - didysis reikalas. Jis visą laiką nedavė ramybės. Kaip lipukas, priklijuotas 
kaktikaulio viduje. Reikalas buvo susijęs su Palme. Jo vaikystės laikų socialde- 
mokratų vadovu, šalies ministru pirmininku. Žmogžudystė, per kurią Švedija 
prarado nekaltybę. Tai buvo beprotiška. Viskas vedė link to, kad Rantzelis - nu- 
žudytasis, kurį jis rado prieš penkis mėnesius. O Rantzelis buvo Sederholmas. 
Sederholmas - ši pavardė turėjo imti skambinti varpais - buvo pagrindinis 
liudytojas per visą Palmės tyrimą. Vyras, teigęs, kad davė „Smith X Wesson“ 
modelio revolverį Kristeriui Petersonui. Revolverį, apie kurį kalba sukosi pusę 
teismo laiko. Ar Kristeris Petersonas turėjo tokį ginklą, ar ne? Ar Sederholmu 
buvo galima tikėti, ar ne? Koks jų tarpusavio ryšys? Klausimai plėšė makaulę. Bet 
labiau už viską kamavo mintis: kur jis įbrido? Mąstė apie tai, kaip buvo nužudytas 
Rantzelis. Atlikta profesionaliai. Sužaloti pirštų galiukai, išimtas dantų protezas, 
jokių šansų identifikuoti auką. Bet - taip pigiai ir paprastai. Rūsyje, daug kraujo, 
viskas velniškai išterliota. Turėjo būti geresnių būdų. 

Ir dar vienas dalykas - jausmas, lyg tai būtų asmeniška. Jis vėl mąstė apie savo 
tėvuką. Senukui būti socialdemokratu buvo taip pat savaime suprantama kaip 
būti vyru. Kitų alternatyvų nebuvo. Ne todėl, kad jį būtų dominusi politika teo- 
riniu lygmeniu, o todėl, kad jis balsuodavo kliaudamasis nuojauta. Tai, kas gerai 
man, gerai ir Švedijai - visi turi dalyvauti kelionėje. Gunaras visą savo gyvenimą 
išdirbo dažytoju. Neišsidirbinėjo kaip dabar visi: nelegaliai aštuoniasdešimt 
procentų ir truputį legaliai dėl Mokesčių tarnybos akių. Gunaras dirbo kažkam, 
ne sau pačiam. Jis buvo darbuotojas, atlyginimo vergas - visą savo gyvenimą. 
Nuo aštuoniolikos metų priklausė profsąjungai. „Socialdemokratai, - sakydavo 
jis, - man suteikė galimybę. O Ulofas Palmė, - tęsė jis, - suteikia šansą Švedijai.“ 
Liaudis šnekėjo, kad Palmė buvo nekenčiamas, nes nuvylė savo klasę. Bet Guna- 
ras teigė ką kita: „Palmė buvo nekenčiamas, nes mokėjo šnekėti, kad sudrebintų 
netgi sunkiai iš išorės apšiurintą dažytojo širdį.“ 

Tomas prisiminė tėtį priešais televizorių. Su juo buvo, kai Palmė sakė kalbą 
Šiaurinėje Bėgių aikštėje. Trypčiojimas už tribūnos. Gunaro žvengas Palmei 
šypsantis po šaižios formuluotės. 

Dabar kažkas nudėjo tą Sederholmą, išožinusį žmogų, kuris per plauką buvo 
nuteistas dėl Ulofo Palmės nužudymo. Tomas nežinojo, ką jam daryti toliau. 
Jis juk papasakojo, kad buvo sutikęs Balenijų „Solvallos“ arenoje, ir visą kitą 
informaciją dabartiniam tyrėjui Ronanderiui. Bet neišstenėjo apie savo pokalbį 
su Jungrenu tą vakarą automobilyje. 


Žinojo, nujautė stipriau nei kokį įspėjimą, kurį anksčiau būtų jautęs, - knistis 
neturėtų. Ir vis vien tai darė. Tomui tai buvo taip akivaizdu. Jeigu būtų tik tiek, 

kad Adamsonas sustabdė jųdviejų su Hegerstriomu vizitą lavoninėj, gal jis ir 
nebūtų apie šį reikalą mąstęs daugiau. Bet kai Jungrenas papasakojo, kad Adam- 
sonas netgi užkirtęs jam kelią kartu vykti patruliuoti, Tomas žinojo - Adamsonas 
buvo šio purvo dalis. 

Veiksmų alternatyvos gan paprastos: arba jis spjauna į Adamsoną, arba atlieka 
savarankišką tyrimą. Išvada dar paprastesnė: niekam nevalia ant jo šikti - jis tuos 
prakeiktuosius nugnybs. Įmins Rantzelio mįslę. 


Tą vakarą prieš du mėnesius, kai Jungrenas papasakojo, kas iš tiesų buvo 
Rantzelis, jis apsisprendė. 

Vos jiems išsiskyrus, jis sėdo į savo automobilį. Turėjo susiimti, kad laikytųsi 
leistino greičio. Gėdos, jei prasižengtų ir atsidurtų savo paties eismo pažeidimų 
skyriuje, būtų per daug. Įėjo į piceriją, esančią Svėjos kelyje. Užsisakė pakeptą 
picą ir taurelę kažkokios pigios rūšies viskio. Susivertė per dvi minutes. Viskas 
sukosi. Ką tik apie tai sužinojo. Sederholmas buvo Rantzelis. Rantzelis buvo 
Sederholmas. Įsipainiojęs Adamsonas. Kiek? Kokiu būdu? Naujoji Jungreno 
informacija atvėrė prarają. 

Tomas susikimšo picą. 

Susidėliojo įvykių kontekstas. Jeigu čia kalbama apie tokius didžiulius įvy- 
kius kaip Palmės nužudymas, viskas gali būti susiję. Nesąmonė. Vyras prie 
jų lango prieš tris mėnesius galėjo būti policininkas, Pietų Afrikos samdytas 
karys, Mosado agentas, kurdų PKK teroristas. Kas tik nori. Tomas buvo vienas 
iš tų, kurie tikėjo, kad Kristeris Petersonas iš tikrųjų nudėjo Palmę. Bet, aišku, 
abejonių nestigo. Žinoma, jis buvo girdėjęs kitų teorijų. Kažkas nenorėjo, kad 
būtų atkreiptas dėmesys į dūrių žymes Klaso Rantzelio rankoje. Kažkas pašalino 
Tomą. Kažkas, turintis neregėtų galių. 

Tomas iki šiol veikė nepriekaištingai, bent jau jo paties nuomone. Šiek tiek 
patikrinti savarankiškai - policininkui negali būti uždrausta, bet vos tik jis ką 
nors sužinos, išsyk paskambins naujajam ikiteisminio tyrimo vadui. O dabar 
metas veikti visiškai nepaisant taisyklių. Jis turėjo nuplauti savo vardą. 

Suvalgęs picą kirto gatvę ir įėjo į kažin kokią kubietišką vietelę. Atsisėdo prie 
stalo. Užsisakė taurę „Gran Reservos“. Jautėsi vienišas. Juodai dažytos sienos. 
Didelės Kubos vėliavos. Gal jam papasakoti Osai, kuo užsiima? 

Padavėjos paprašė paskolinti popieriaus ir rašiklį. Pradėjo stulpeliais papunk- 
čiui rašyti, ką žinąs apie žmogžudystę. 

Dideliais gurkšniais gėrė vyną. Vieną švarko pusę buvo nusvėręs pistoletas. 
Padavėja padėjo lėkštutę su gabalėliais ant žarijų keptų krevečių. Jis užsisakė 
dar vieną taurę. 


Pažvelgė į savo sąrašą. Pavardės, vietos, laikas. Per mažai punktų. Didelis 
klaustukas ties Rantzeliu. Kas jis toks buvo? 

Suskambo mobilusis. Tai buvo Osa, domėjosi, kur jis dingęs. Jis pasakė taip, 
kaip yra: „Sėdžiu „La Habanoje“ ir geriu raudonąjį vyną.“ Jai buvo įdomu kodėl. 
Jis pasakė beveik kaip yra: „Susitikus Jungreną subjuro nuotaika.“ 


Po valandos eidamas nusišlapinti išvydo save veidrodyje. Raudonai violetinis 
nerimo kupinas vypsnis. Pagalvojo: „Nagi, juk viskas susitvarkys.“ 

Jis išėjo. Įsėdo į automobilį. Tiesą sakant, spjovė į promilių kiekį. Eismo 
pažeidimų skyrius tegul lenda sau į šikną. Važiavo Friuengeno link. Bet kokiu 
atveju nesijautė toks labai ir girtas. 

Rudens tamsa, kuri paprastai jį varydavo į depresiją, atrodė gyvastinga. Tai — 
jo tyrimas. 


Jau prie įėjimo jis suprato, kad name kažkas vyksta. Ant lifto durų kabojo du 
dideli rašteliai. Trečiame aukšte ir kai kuriuose kituose aukštuose vyksta policijos 
tyrimas. Dėl šios priežasties Apskrities kriminalinė tarnyba tam tikrą laiką bus 
Jūsų name. Atsiprašome dėl galimų nepatogumų. Jei turite klausimų, prašome 
skambinti 08-401 26 00. 

Jis ėjo dideliais žingsniais. Reikiamas aukštas. Reikiama pavardė ant pašto 
dėžutės. Policijos lipnioji juosta. Tomas priėjo. Ant durų kabojo geležis. Sunki 
kabanti spyna. Jis vėl nusileido į automobilį. Pasiėmė visraktį. Apsimovė piršti- 
nes. Kabančią spyną sutvarkė per mažiau nei minutę. 

Įėjo. Prieangis buvo tamsus. Uždegė šviesą. Dešinėje ant pakabos striukės. 
Ant grindų tuščia. Jo kolegos bus pravalę batus ir kitą mėšlą. Išsiuntę daiktus į 
Valstybinę kriminalinės technikos laboratoriją. Tomui parūpo, kodėl jie nepaėmė 
ir striukių. 

Virtuvė maža. Neplautos lėkštės ir stalo įrankiai, kaip visuomet narkomanų 
butuose šlykščiai prišvinkę. Jis tai išmanė. Savo gyvenime yra matęs daugiau 
landynių negu normalių butų. Bandė analizuoti, kokį darbą čia viduje bus at- 
likusi policija. Jausmas, lyg girtumas jam būtų suteikęs įžvalgos. Mintyse sekė 
įvykių eigą. Kaip jie paėmė mėginius vatos krapštukais, ieškojo pirštų atspaudų. 
Švitravo paviršius, purvinus daiktus dėjo į įrodymų maišelius. Jis žvilgsniu re- 
gistravo detales. Rantzelis savo gyvenimo nesitvarkė. Pėdsakai ryškūs, purvas 
aiškiai bylojo savo. 

Svetainė: odinė sofa, odiniai foteliai, Šieno aikštės kičinis menas, iš lentynų 
paimtos knygos. Tomas priėjo. Knygų lentynoje dulkės. Valandėlę ten stovėjo. 
Žiūrėjo, registravo. Analizavo. Bandė įsijausti į krimių mąstymą. Ką čia būtų 

pastebėjęs Hegerstriomas? Kažkas yra, jis tai nujautė. Jis dar kartą nužvelgė 
kambarį. Kavos staliukas nušvarintas, dulkių pėdsakai, dėmės, degimo žymės. 
Televizorius, vaizdo grotuvas - nieko keista. Hegerstriomas, ko jis ieškotų? 
Dalykų, kurie neaiškūs. Anomalijų. Nuokrypių nuo normos. Tomas išmanė 
apie landynes. Jis priešais save matė dar neištuštintą knygų lentyną. Gal kelios 
kišeninio formato knygos, galimos kelios paveldėtos įrištos knygos arba raštų 
tomai. Netgi narkomanai puoselėjo kultūrą. Tikriausiai keletas nuotraukų, galimi 
geresnių laikų prisiminimai, iki dabar. 

Tuomet jis išvydo - pėdsakus knygų lentynos dulkėse. Jie nebuvo tiesūs, 
tvarkingi. Kokie būtų, jei technikai knygas būtų traukę vieną po kitos ir dėję jas 
į įrodymų maišelius. Čia kvepėjo kažkuo kitu - knygos buvo išplėštos. Jo mintys 
sustojo. Tada jis vėl ėmė mąstyti. Knygos ištrauktos. Tai reiškė, kad Rantzelis pats 
jas ištraukė arba kažkas kitas apieškojo butą prieš čia atvykstant policijai. 

Jis įėjo į miegamąjį. Paklodė nuvilkta. Ant čiužinio įdiržęs purvas ir dėmės. 
Ant grindų - kilimas. Ant lubų - veidrodis. Tomas suklusęs. Ieškojo kitų pėdsakų 
to arba tų, kurie apieškojo butą. Vėl bandė galvoti kaip kas nors kitas. Jis nieko 
nematė. Atidarė spintas. Drabužių nebebuvo. Išvydo dėžę. Atidarė. Tuščia. 

Toliau stengėsi ką nors išvysti. Ant sienos, giliau spintoje, kabojo nedidelė 
skardinė dėžutė - du decimetrai iš dviejų. Durelės pravertos, tuščia. Atrodė kaip 
išvydo ryškių įsilaužimo pėdsakų. Faktas - Rantzelis juk nesilaužtų į savo paties 
skrynelę? O ką daugiau tai reiškia? Skrynelėje gal nieko niekuomet nebuvo? Arba 
technikai paėmė tai, kas joje buvo, tikriausiai raktus. Bet kažkas į butą įsigavo 
anksčiau už juos. Ir galbūt paėmė raktus, kurie galėjo kaboti skrynelėje. Kokius 
raktus galima laikyti tokioje dėžutėje? Galėjo būti bet kokie: dviračio, palėpės, 
rūsio, vasarnamio, automobilio. Jis mąstė: ne, ne automobilio, per daug neprak- 
tiška tokius raktus laikyti skrynelėje spintos gilumoj, už drabužių ir daugybės 
kitokio mėšlo. 

Dar sykį žvilgsniu nuskenavo kambarį. Bandė suvokti, kas svarbu. Nieko ne- 
išėjo. Jautėsi pavargęs, girtumas ėmė slūgti. Keista čia būti. Jeigu būtų užtiktas, 
galėtų išsyk tarti sudie nykiam eismo pažeidimų skyriui. 

Išėjo iš buto. 

Nusileido laiptais žemyn. Buvo pusė dvyliktos. Apačioje, prie įėjimo. Dar kartą 
įsispoksojo į informacijos lapelį. Trečiame aukšte ir kai kuriuose kituose aukštuose 
vyksta policijos tyrimas. Kituose aukštuose? Kur tai galėtų būti? Jis mąstė apie 
raktų dėžutę. Paprasčiausiai privalo patikrinti dar vieną vietą. | 

Nusileido į rūsį. Aplink vieną iš rūsių pamatė policijos užkardas. Perlipo 
per plastikinę juostą. Rūsys buvo atviras. Senas kilimas, dvi kartoninės dėžės. 

Vienoje - apdulkėję porceliano indai. Antrojoje - seni pornografiniai Žurnalai. 
Šiaip rūsyje tuščia. Tomas ėmė eiti atgal. Kiti rūsiai buvo daugiau ar mažiau 
pilni senienų. Slidės ir slidžių batai, foteliai, krepšiai, baldai, atsarginės lovos, 
šiukšlės ir mėšlas. Grotos atrodė išklerusios. Ant medinių durų kabančios spy- 
nos - menkos. Jis praėjo pro vieną rūsį, kuris buvo veik tuščias, kėpsojo vien 
tik kompiuteris, gal kokių dvidešimties metų senumo. Kad žmonės tokius dar ir 
laiko. Tomui ėmė įsiskaudėti galvą. Jis tik norėjo namo. Atvykti čia buvo klaida. 
Jis žvilgtelėjo į kitą rūsį. Sustingo. Tai negali būti sutapimas. Plastikiniai maišeliai. 
Visi su tuo pačiu užrašu - „Willys“. Jis priešais save matė ryškų vaizdą: moteris, 
sėdėjusi šalia Balenijaus „Solvallos“ arenoje, turėjo tokį maišelį. 

Galva prašviesėjo. Esama ryšio. Tai buvo jo šansas. Jis visrakčiu atrakino 
kad jo kolegų čia suktasi. Rodos, jie nebus čia buvę. Bet prie maišelių dulkių 
sluoksnis buvo kiek plonesnis negu ant likusio grindų paviršiaus. Akivaizdu - 
kažkas kažką iš rūsio bus paėmęs. 

Tomas pakilo prie automobilio. Atsinešė du didelius juodus plastikinius 
maišus, kuriuos turėjo bagažinėje. Nusinešė juos į rūsį. Maišelių turinį supylė į 
tuos du didžiuosius maišus. Įgrūdo ir maišelius. Niekas rytoj nesureaguos, kad 
jo čia būta. 


Kai Osa nubudo, jis jau buvo gyvas. Zujo per daug minčių. Jam reikėjo patik- 
rinti savo idėjas. Surūšiuoti savo tyrimą. Pirmiausia, ką reiškia radinys Rantzelio 
rūsyje. Tai buvo daugybė popierių. Užtruks, kol juos peržvelgs, o popierių jis 
nemėgo. Buvo priverstas mąstyti. Duoti tam laiko. 

Dienos tema buvo Adamsono pėdsakas. Klausimai kaupėsi. Kur jam pradėti 
uostinėti? Kada pradėti? Dabarty ar praeity? Jis bandė analizuoti. 

Bet kaip eismo pažeidimų skyriaus policininkas gali vykdyti tyrimą prieš 
pareigūną, kuris, be to, buvo visų jo kolegų pietiniame Stokholme viršininkas. 
Arjam reikėtų eiti pas Palmės grupę, smulkmę, kuri bėra likusi iš Palmės tyrimo, 
ir pasakyti, kad Adamsonas jiems užkirtęs kelią lavoninėje? Gal esama proto- 
kolo, kuris patvirtintų, jog buvo sutrukdyta, antraip galas čia pat. Bet net jeigu 
išeitų įrodyti, kad už lavoninės reikalo slypi Adamsonas, tai juk nieko nereikštų. 
Adamsonas ten juk buvo teisus - lavoninėje jie buvo be leidimo. 

Bet Tomui aišku kaip dieną, kad nesama jokių įrodymų Adamsoną perdiriga- 
vus Jungreno patruliavimą. Ne daugiau nei Jungreno žodis, o šis prieš Adamsono 
daug nesvėrė. 

O Hegerstriomas? Gal paskambinti Hegerstriomui? Ne, to jau nebus, jis ne- 
skambins tam iš vidaus kuopos. Šiek tiek išdidumo juk turi turėti. 

Visi įtarimai buvo susiję su dabartimi, bet čia jis neturėjo daug už ko už- 
sikabinti. Gal geriau pabandyti pasikapstyti istorijoje. Išsiaiškinti, kas iš tiesų 
yra Adamsonas ir kas jis toks buvo. Tomas jautėsi vienišas. Jo įprasti kolegos ir 
draugai buvo nepatikimi. Šaudymo klubo liaudis - ne parama. O Osa - šitame 
reikale ji daugiausia buvo našta. 

Vienintelė jam atėjusi mintis buvo Jonas Nilsonas. Jis buvo paprastas - daug 
nemąstė, reikiamu laiku, Tomo supratimu, buvo nepaprastai geras. Nilsonas, ne- 
paisant visko, padėjo jam patikrinti Balenijų - ir nieko apie šį reikalą nenutekėjo, 
bent jau kiek Tomui buvo žinoma. Vienintelis kabliukas dėl Nilsono - jis buvo 
buvęs kolega. Iš tiesų Tomas jo nebepažinojo. Bet pabandyti verta. 

Vyrukui, kad būtų saugiau, paskambino iš Osos mobiliojo. Jie nusprendė su- 
sitikti kurį nors vakarą šią savaitę. Tai buvo apgaulinga - jis nežinojo, ar turėtų 
Nilsonui papasakoti, apie ką visas šis reikalas sukasi, apie ministro pirmininko 
nužudymą. Apsisprendė dėl varianto per vidurį. 


Viskas įvyko paprastai, jie susitiko „Ramovėj“. Nilsonas, atrodė, džiaugėsi su- 
sitikęs. Jie užsisakė alaus, išsyk pradėjo varyti. Lygino regionus, skundėsi įranga, 
viršininkais, kolegomis. Burnojo ant Švedijos, valstybinės policijos, oro. 

Tomas paaiškino savo reikalą: 

- Aš velniškai užsiutęs dėl to, kas man nutiko. 

Nilsonas buvo supratingas. Būti perkeltam į eismo pažeidimų skyrių tikram 
policininkui prilygsta košmarui. 

Tomas tęsė. Paaiškino manąs, kad tai Adamsono kaltė, kad jaučiąs norą surasti 
būdą tą šėtoną nugnybti. Ir tuomet prie reikalo. Tarė: 

- Nilsonai, ar pažįsti kokį seną kolegą, kuris ką nors žinotų apie Adamsoną 
iš anksčiau? Juk žinai, apie tą senioką sklido kalbų. Ką jis išdarinėjo devintąjį 
dešimtmetį ir šiaip. Būtų aukso vertės reikalas, jeigu pažinotum ką nors, kuris 
žino daugiau nei mudu. Kad tik. būtų koks kabliukas dėl to Adamsono. 

Nilsonas pažadėjo pagalvoti. Šnektelti su senaisiais vilkais, gal su kuriuo nors 
iš tų, kurie padėjo dėl Balenijaus. 


Po kelių dienų Jonas Nilsonas pasakė pavardę - Joranas Riunebis. Normalmės 
policija, kriminalinis komisaras. Neblogai. Pasak Nilsono, Riunebis buvo toks 
vyras, kuris apie centro policininkus orientavosi panašiai kaip giminės moksli- 
ninkas nusimano apie savo pusbrolius. 

Riunebis besąlygiškai sutiko susitikti, kaip pareiškė Jonui. Tomas nežinojo, 
ko laukti, ir tai nebuvo svarbu, - net jeigu Riunebis žinojo tai, ką visi kiti nu- 
tuokė: kad Adamsonas netyčia kartkartėmis įgnybdavo policijos sekretorei į 

užpakalį, kad jautė silpnybę perlenktam smurtui, kad nemėgo imigrantų, - vis 
vien gerai. 

Jie susitiko Riunebio namuose Tebyje. Seniokas gyveno visiškai padoriame 
privačiame name - dviejų aukštų, daugiau nei dviejų šimtų penkiasdešimties 
kvadratų. Tomui parūpo, ar komisaro algos toli pakako, ar bus taip, kad Riunebis 
žaidė taip pat kaip ir jis. 

Riunebio žmona buvo namuose. Pasitiko prie įėjimo. 

- Laba diena, malonu matyti naują veidą. Iš kur jūs vienas kitą pažįstate? 

Tomas nežinojo, ką atsakyti. Jis tik šypsojosi ir pasakė kažką apie policijos 
reikalus. 

- Jo, jo, taip paprastai ir būna, - Riunebio žmona šypsojosi. Tomas mąstė: „Ji 
turėtų būti pratusi prie vyrų Žargono. Ji jam priminė jo paties mamą. 

Iš viršaus nusileido Riunebis. Nusivedė Tomą į svetainę. Jis buvo žilas ir su 
ūsais. Ant rankos aukso laikrodis plona apyranke - daugiau nei trisdešimt metų 
valstybės tarnyboj. Dėdulė tikrai buvo senas krienas. 

- Kaip gerai, kad pajėgei net čia atsitrenkti. Ar galėčiau ko pasiūlyti? Konjako, 
viskio? 

Tomas paėmė konjako. Riunebis uždarė kambario duris. 

Jis ėjo tiesiai prie reikalo. 

- Taigi iš Nilsono girdėjau, kad tave ypač domina senasis Adamsonas? 

Tomui toks stilius patiko. Jokių šaltų pašnekesių. Tikras policininko men- 
talitetas. 

— Tas tiesa. 

- Užtikrinu — manimi gali pasikliauti. Aš niekuomet nemėgau to pusfašis- 
čio, - tarė Riunebis. 

Tomas pats sau pamąstė. Kad policininkas vartotų žodį „fašistas“ tokiu būdu, 
tiesą sakant, nebuvo įprasta. 

Jis pažvelgė į Riunebį. 

- Tikriausiai Žinai, kas man nutiko. 

Riunebis nieko nesakė. 

- Po tos istorijos su boksininku buvau perkeltas. Ir tai mane kaip reikiant 
užrūstino. Jaučiuosi nuviltas ir su manimi neteisingai pasielgta. Kolegų lojalumo 
Pietiniame komisariate kaip nebūta. Aš tau, Riunebi, būsiu visiškai atviras — 
kaltinu Adamsoną. 

Riunebis linktelėjo, bet nieko nesakė. Laukė, kol Tomas papasakos daugiau. 

- Bet norėčiau aptarti kitą reikalą. Tai istorija. Praeitis. Apie Adamsoną esu 
nemažai girdėjęs. Bet Nilsonas sakė, kad tu žinai dar daugiau. Kad turi daug 
geros informacijos apie Centrinio komisariato policininkus. Taigi pamaniau 

nuolankiausiai paklausti, ar norėtum ir galėtum man papasakoti apie Adamsoną, 
senąjį pusfašistį, kaip pats sakai. Kas jis toks ir kas jis toks buvęs? 

— Gal galėčiau paklausti, kodėl tave tai domina. 

- Tikiuosi, suprasi, negaliu daug ko atskleisti. Bet jis mane nuvylė. Neturiu 
teisės ko nors iš tavęs reikalauti. Bet Nilsonas sakė, kad galėtum pateikti infor- 
macijos. 

Riunebis atrodė patenkintas. Net jei seniokas lig šiol to ir neįrodė, Tomui 
jis negalėjo nepatikti. Kažkoks ramus, orus ir pagarbą keliantis buvo šis senas 
komisaras. Bet tikra mento nuojauta šnibždėjo, kad jis turi ir kažko ypatingo, 
kažko daugiau. Tomas negalėjo tiksliai pasakyti ko. Bet jis tai aiškiai juto. Kažin 
kokios šilumos. | 

— Gerai. Rodos, suprantu, - tyliai tarė Riunebis. - Nežinau tiksliai, nuo ko 
pradėti. Apie Adamsoną šiandien, galiu iškart pasakyti, nesu girdėjęs nieko 
kita, kaip tik gera. Regis, kad jis mėgstamas jūsų, Pietinio komisariato viešosios 
tvarkos policininkų. Ar ne tiesa? 

- Jei būtum manęs paklausęs prieš keletą savaičių, būčiau atsakęs taip. 

- Bet dabar nesi toks tikras? Suprantu, bet tai tikriausiai susiję su tavo per- 
kėlimu? 

— Ne tik. 

- Na gerai. Negaliu nieko pasakyti apie dabartinį Adamsoną. Bet aš su juo 
nemažai reikalų turėjau aštuntajame ir devintajame dešimtmečiuose. Mums, 
policininkams, tai buvo keisti laikai. Kada pats baigei? 

- Aš baigiau devyniasdešimt penktaisiais. 

- Ai, tai tu toks jaunas. Bet gal esi girdėjęs istorijų? Na jo, tuomet buvo visiškai 
kitoks politinis klimatas. Mes gyvenome šaltojo karo šešėlyje, tai tu tikrai prisi- 
meni. Bet gal buvai per jaunas, kad galėtum pajusti niuansus, ką tai reiškė. 

— Nežinau. 

Riunebis ramiai tęsė. 

- Gal tai nesvarbu. Pirmą sykį Adamsoną sutikau kariuomenėje, galima sakyti. 
Tuomet nedirbau Normalmėje, bet policijoje turėjome specialiai parengtų pajė- 
gų, kurias būtų galima siųsti į karą. Normalmės policijai buvo pavesta, jei įvyktų 
puolimas, iš pradžių, tai yra kol sureaguos karinės pajėgos, ginti pilį, parlamentą 
ir vyriausybę. Aš ir trys kiti iš ten, kas dabar vadinama Vakariniu komisariatu, 
priklausėme toms pajėgoms, nes buvome rezervininkai. Taigi Adamsoną pirmą 
sykį sutikau per simuliacines pratybas. Jis buvo kompetentingas ir mandagus, 
prisimenu. Policijoje buvo pagarsėjęs kaip labai geras šaulys, turintis rimtų žinių, 
kaip elgtis su ginklais. Kokį kartą per metus mes treniruodavomės kartu su sava- 
noriais. Tai buvo linksma, tiesą sakant. Kaip privaloma karinė tarnyba, tik mieste. 

Bet dalinyje būta ir skeptiškai nusiteikusių vyrukų. Buvo daug manančiųjų, kad 
krašto apsaugai skiriama nepakankamai lėšų. Baiminamasi, kad, pavyzdžiui, 
sovietų elitinių pajėgų, „Spetsnaz“, vadovaujama ataka Stokholmą palaužtų vos 
per kelias valandas. Kiek prisimenu, Adamsonas šiose diskusijose dalyvavo. Ir 
jis buvo vienas iš tų, kurie agitavo daugiausia. Mūsų šutvė, be kita ko, stovėjo už 
Bajorų rūmų, saugojome. Prisimenu, kaip Adamsonas išbarė jaunesnį vyrą. Jis 
tikrai šnypštė. Staugė: tu nuvili tėvynę. Tai, tiesą sakant, detaliai pamenu. 

Tomas, atidžiai klausydamasis, apsidairė Riunebio svetainėje. Tamsios medi- 
nės knygų lentynos, ant kurių šeimos nuotraukos ir Nacionalinė enciklopedija, 
Gju rinktiniai raštai ir nuotraukų albumai. Ant kitos sienos kabojo keturios 
didelės įrėmintos nespalvotos nuotraukos, vaizduojančios gabalą pakrantės. 
Tomas spėjo, kad Riunebis ar jo žmona bus patys jas padarę. 

- Gal aš tau vis vien trumpai nupasakosiu aplinkybes. Daugelis policijoje 
manė, kad vyksta karas. Ne tik tas karas, kurį visą laiką kariaujame, tai yra mes 
prieš neklaužadas, bet gerokai didesnis. Tai yra laisvasis pasaulis prieš komuniz- 
mą. Rusai galėjo ateiti bet kurią dieną. Ir dauguma policininkų į save žvelgė kaip 
į paskutinę krašto apsaugos dalį, kuri galėtų atsilaikyti puolimo metu. 

Tomas mąstė apie savo tėtį. Kad ir koks socialdemokratas jis buvo, visuomet 
burčydavo ant ruso. Jeigu nesusiimsime, bus kaip Baltijos valstybėms, sakydavo 
jis. 

Riunebis kalbėjo lėtai. 

- 1982 m. aš pradėjau dirbti Normalmės policijoje. Tais laikais ten buvo 
šešerios specialiosios pajėgos. Vienerios iš jų priklausė vadinamajam būriui, 
pirmajam saugos regionui - SR 1, ir buvo vadovaujamas to, kuris dabar jau miręs. 
Jis buvo pavarde Janas Malmstriomas, ar esi apie jį girdėjęs? 


Tomas lyg kažkur ir buvo girdėjęs šią pavardę, bet norėjo sužinoti daugiau. 
Todėl papurtė galvą. 

- Daugeliu atžvilgių tai buvo legenda. Bet SR 1 buvo uždari, retai kalbėdavosi 
su mumis kitais, vien tik klausė Malmstriomo įsakymų, priimdavo sprendimus 
už uždarų durų. Visiems buvo žinoma, kad jie elgėsi kaip tikri kiaulės, atsiprašau 
už pasakymą, ir simpatizavo dešiniųjų pažiūrų radikalams. Pamenu, vienas iš 
jų, Leifas Karlsonas, atvirai save vadino nacistu. Kiti irgi buvo kietuoliai. Kad ir 
kaip ten būtų buvę, kai kurie SR 1 nariai dar buvo ir politiškai aktyvūs. Egzistavo 
būrelis, kuris kokį kartą per mėnesį susitikdavo senamiestyje. Jie buvo susiję su 
dešiniųjų ekstremistų laikraščiu, kuris vadinosi „Contras“. Tame kontekste aš 
Adamsoną sutikau kiek vėliau. Aš pats, kaip čia pasakius, buvau giliai kritiškas 

dėl to, kad kai kurie elementai Švedijos vyriausybėje rodė tokį minkštumą ko- 
munizmo atžvilgiu. 

Tai pradėjo deginti. Tomas neišturėjo nepaklausęs: 

- Ar Leifas Karlsonas gyvas? 

- Kiek man žinoma, Leifas Karlsonas gyvas, bet jam dabar turėtų būti apie sep- 
tyniasdešimt. Apie ką aš? Taigi. Specialiosios pajėgos ir senamiestis. Man rodos, 
kad Palmės tyrimas aiškinosi dėl tų, kurie buvo atsakingi už šiuos susiėjimus. 
Lyg ir kažkur būsiu apie tai skaitęs. Bet tie, kurie ateidavo į susiėjimus, niekad 
nebuvo patikrinti. Malmstriomas, Karlsonas, Adamsonas - niekam nė motais 
apie juos klausinėti. Kadangi aš pats buvau rezervininkų karininkas, priklau- 
siau savanoriams ir nebuvau iš tų, kurie susituri prieš padaužas, Malmstriomo 
buvau laikomas patikimu. Vieną kartą irgi buvau pakviestas į tokį susirinkimą 
senamiestyje. 

Riunebis padarė pauzę. Kambaryje spengė tyla. 

Jis giliai įkvėpė, tada tęsė. 

— Tai buvo rūsys Rytinėje Ilgojoje gatvėje. Manau, kad iš tiesų juo naudo- 
josi EDP, Europos darbo partija, nedidelė grupelė, kurią, tiesą sakant, sudarė 
kvanktelėję keistuoliai, turintys šaknų JAV. Prisimenu, kad pirmas dalykas, kurį 
išvysdavai prie įėjimo, buvo plakatas su nupiešta Ulofo Palmės, sėdinčio salelėj, 
karikatūra. Jis buvo užsidengęs akis, o aplinkui jį, vandenyje, kyšojo daugybė 
periskopų. „Palmė užsimerkia prieš mūsų šalies saugumą“, - buvo užrašyta. 
Buvau nustebęs, beveik šokiruotas, išvydęs, kiek daug ten jų buvo. Vienas mano 
kolega, dalyvavęs anksčiau, papasakojo, jog būta policijos viršininkų, jūros 
pajėgų karininkų, saugumo intendentų ir kitų aukštesnio rango darbuotojų. Aš 
atpažinau kelis policininkus, bet kas tokie buvo kiti, neturiu supratimo. Prie jė- 
jimo stovėjo organizatorius, Lenartas Edlingas, ir visiems spaudė ranką. Visiems 
atvykus gavome po kokteilį. Policininkas, kuris, tiesą sakant, buvo mano pirmasis 
viršininkas Normalmės policijoje, pasakė sveikinimo kalbą. Gal ir keistai skamba, 
bet aš tiksliai pamenu apie ką. Manėme, kad tema svarbi. Patriotizmas, grėsmė 
Švedijai, komunizmo ekspansiškos idėjos. „Akis į akį susidūrėme su didžiule 
grėsme, - sakė pranešėjas, - jei nesiimsime priemonių prieš grėsmę, rusas ga- 
lės ateiti kada tik panorėjęs.“ Tada susėdome vakarienės, o aš atsidūriau šalia 
Adamsono. Buvome bendraamžiai, bet vienas kitą pažinojom tik paviršutiniškai 
iš simuliacinių pratybų su savanoriais. Tai vyko kažkada 1985-aisiais, taigi mums 
buvo apie keturiasdešimt - ne visai žali jau buvom. Jis padarė veik pakvaišėlio 
įspūdį, atsimenu. Burbuliavo, kad kažkas kažką turi daryti krumplianosiui, tai yra 
Palmei, esą jis savo įtaka tiesia kelią Tarybų Sąjungos atėjimui į Švediją. Vėliau, 
per vakarienę, Adamsonas prisigėrė ir atrodė veik familiarus. Pradėjo svaigti, kad 

jam patinku, kad policijai reikia tokių kaip aš. Po to prasidėjo keistesni dalykai. 
Jis kalbėjo ketinąs suburti ir administruoti grupę, kuri žiūrėtų išdavikų. Kurie 
galbūt būtų priversti ką nors daryti Maskvos marionetėms. Aš pasiteiravau, ką 
tokius jis įtrauksiąs į grupę. Jis atsakė, kad pusė būrio vyrų jau pasirašę. Tuomet 
nenorėjau daugiau diskutuoti apie tą dalyką, nes man jis pasirodė gėdingas. Po 
vakarienės buvo skaitoma paskaita. Išsyk po susitikimo nesukau sau galvos dėl 
to, ką Adamsonas pasakė. Ten buvo daug ekstremalų. Bet vėliau, po nužudymo, 
dažnai mąstydavau. Tai aš, tiesą sakant, paskambinau Palmės grupei, kad papa- 
sakočiau apie tuos susiėjimus. 

Riunebis nutilo. Tomas jautė turįs klausimų, bet tą akimirką negalėjo nė vie- 
no sugalvoti. Vienintelis dalykas, kurį jis žinojo: jam reikia daugiau pavardžių, 
daugiau asmenų, iš kurių būtų galima gauti užuominų. Galiausiai jis sumąstė 
vieną klausimą. 

— Kas toks skaitė pranešimą po vakarienės? 

Riunebis pasilenkė į priekį ant sofos ir atsiduso. 

- Aš. 

Šįvakar - aukštos klasės išėjimo į laisvę vakarėlis. Ant „Fitness Center“ - spyna. 
Savininkai, čiuvai, kurie grynai praktiškai buvo atsakingi už vietelę, pusė ten 
besitreniruojančių raumenų kalnų - visi švęs. Iš cypės paleistas nuolatinis kli- 
entas - Patrikas. Mahmudui jis patiko - buvęs skustagalvis visai nieko. Vienin- 
telis dalykas, dėl kurio jis dabar suko galvą, - raumenų auginimas ir lojalumas 
ponui R. 

Ne tik „Fitness liaudis švęs: VIP kambarys „Claras“ užeigoje knibždėjo 
tų, kurie buvo kažkas Stokholmo pogrindiniame pasaulyje. Tipo, kaip aname 
gangstų golfo turnyre, kurį užsuko senas OG narys: laukiami visi, turintys žalią 
kortą ir sėdėję ilgiau nei dvejus metus. Daugybė senų skustagalvių, susitaikiusių 
su tuo, kad baltųjų valdžios muzika bei hail-Hitler-mostai turtų nesukraus, ir 
vietoj to persimetusių į riebesnius dalykėlius. MC gaujos, kovos, profesionalus 
reketas. Be to - galybė jugų. Mahmudas pamatė Ratką. Šis buvo šlykštaus solia- 
riumo rudumo ir šviesiai nusidažęs plaukus. Ratkas vos linktelėjo Mahmudui. 
Bet rankos nepadavė. Šūdžius. 

Dar daugiau kviestinių: keli albanai, keturi penki sirai, gauja čiuvų iš „X-team“, 
„Bandidos“ remiančio klubo. Tarp jugų ir albanų - pakštelėjimai į skruostus ir 

draugiški žodžiai. Ore tvyrojo jausmas, kad tai ne tik nedidelio nereikšmingo 
išėjimo į laisvę iš Kumlos šventė. Tuo buvo norima parodyti dosnumą, džen- 
telmeniškumą, pakviesti į ateities aljansus. Miestą buvo beperimantys albanai. 
Jugai turi pasisaugoti, kaip sakė Robertas. 

Ir, žinoma, dar viena svečių grupė, kurios nevalia pamiršti, - kekšės. Mah- 
mudas niekad nėra matęs jų tiek daug vienoje vietoje. Po teisybei, jos niekuo 
nesiskyrė nuo pupyčių klubuose, gal tik ne taip gerai atrodė. Jis mąstė apie tai, 
kaip arti hetriko buvo savaitgalį. Vis dėlto buvo aiškiai juntama - kekšių patal- 
poje yra, bet atseit niekas į tai nekreipia dėmesio. Jeigu tai būtų paprastos panos, 
vyrai bent jau spoksotų, flirtuotų, žnybtelėtų kur mažumą. O dabar visi vaikšto 
ir lyg kažko laukia - nė minties jomis vaišintis. Lyg jos būtų filmo fonas, tai, kas 
turi būti norint pradėti filmavimą. Visi laukė. Misterio misterio. Radovanas juk 
turėtų kada nors pasirodyti. | | 

Mahmudas prasigrūdo prie to, kuris ką tik išėjo iš kaliūzės, Patriko. Jam 
pasirodė, kad švarkas spaudžia pečius - pirmą sykį po dešimtųjų mamos mir- 
ties metinių taip rimtai išsidabino. Neįprastas jausmas, bet ir nerealus. Abudu 
plačiai išsiviepę. 

- Sveikas, Patrikai, malonu tave vėl matyti laisvėje. Kiek kilų numetei? 

Patrikas: randuota, skusta makaulė, šviesiai rudas kostiumas ir plonas kakla- 
raištis, dabar šiek tiek atlaisvintas. Iš po marškinių kyšojo sprando tatuiruotės. 
Jis žŽvengė. 

- Oi, Mahmudai, teroristėli tu. Prie varžybų svorio grįšiu per tris savaites. 
Pažadu, - po to rimtesniu balsu: - Bet ir ten neblogai variau. Girdėjau, kad ir 
pats būsi lankęsis cypėj. 

- Tik pusmetį. Nieko baisaus. 

- Tai tada žinai, kaip viskas yra. Kai kurie bičiukai visą laiką nelaisvėj bando 
pramiegoti. Esama pakankamai raminamųjų dalykėlių, kurių jie išrašo visiems 
prakeiktiems prietrankoms. Bet jei paspausi, gali neblogai pasitreniruoti. 

- Žinoma. 

- Girdėjau, kad dabar mums dirbi, - pokalbio metu Patrikas tempė savo ran- 
ką atgal. Mahmudas mąstė apie visą šį reikalą. Jie iškėlė Patrikui iškilmes kaip 
kokiam prakeiktam karaliui. Bet, tiesą sakant, ką čiuvas jugams yra padaręs? 
Pavarė šiek tiek drabužinių reketo, įsivėlė į muštynes su keliais apsaugininkais 
vienoje Siodermalmės užeigoje, nesusivaldė, kaip reikiant iškaršė kailį vienam 
apsaugininkui, sėdo keleriems metams. Ir koks jis čia herojus? Ko čia jo labui 
švęsti? Patrikas juk praskydo, nesugebėjo profesionaliai dirbti. Ne taip, kaip 
Mahmudas - bičas, kuris arė, siurbė riebaus pinigo. Niekad neišsibybindavo. 
Dėl nieko. 

Jam kilo noras iš ten dingti. Paprašyti Patriko užsikimšti, Ratkas ir Stefanovi- 
čius tegul išsipisa. Radovanas, jei pasirodys, gali padaryti savo močią. 

— Bet tu sėdėjai krūtoj vietelėje, ne? - tarė Patrikas. Mahmudas beveik buvo 
išsklendęs, pamiršo stovintis ir postringaujantis. 

- Jo, Asptunoje. Tipo, mano gimtosios apylinkės, žinai, Butširka. Atvira šiaip 
jau vietelė. 

— Džiaukis, kad sėdėjai būtent tokioj. Dabar mums kaliūzėje sunkus metas. 

— Apie ką tu? 

- Ar negirdėjai? Savaitgalį jie Kumloje bandė nudėti vieną vaikiną. Vieną iš 
mūsiškių. Į dušą suėjo septyniese, o išėjo šešiese. Jie jam devynis sykius dūrė 
nušlifuotu dantų šepetėliu. Guli reanimacijoj, bet išgyvens, kietas velnias. Yra 
kariavęs Balkanuose, ir šiaip. Tokio jie taip lengvai nepaims, prakeiktieji. 

Mahmudas buvo kažkur kitur. Jo dėmesys sutelktas į kitą patalpos pusę. Visų 
balsai aprimo. Visų žvilgsniai nukreipti į įėjimą - įžengė Radovanas su palyda. 
Paskui jį ėjo dvi merginos. Žmonių minia prasiskyrė, padarė tunelį, lyg jis būtų 
koks nerealus artistas per MTV apdovanojimus. Mahmudas yra vieną sykį Ra- 
dovaną matęs anksčiau, maždaug prieš pusmetį, per K1 turnyrą. Bet tuomet iš 
toli. Dabar pirmą sykį bosą matė iš arti. Arba, tiksliau sakant, jį jautė. Nes taip 
ir buvo - Radovanas kambaryje buvo juntamas. Čiuvas dvelkė autoritetingumu. 
Netgi albanai apšalo. Prižingsniavo, spaudė jugų bosui ranką, bučiavo, šypsojosi, 
dirbtinai juokėsi. 

Radovanas tikrai nebuvo didžiausias vyras nei žiauriausias žvilgsnis, ir ne tvir- 
čiausia eisena - net jeigu ir buvo matyti prieš dvidešimt metų bosą buvus vienu 
iš šiurkščiausių. Buvo kažkas kito: aplink save jis skleidė aurą, judėjo su tokiu 
laisvumu, kuris teigė vienintelį dalyką - valdžią. O dėl išorės - Mahmudas nelabai 
nusimanė apie kostiumus, bet tai, ką vilkėjo R., atrodė nerealiai išskirtinai. 

Merginos už jo buvo labai skirtingos. Viena turi būti kekšė ar kokio nors 
plauko meilužė. Ilgaauliai, didžiausia iškirptė, per daug prisidažiusi. O kita jau- 
na, labai jauna, ir keistai tvarkingai apsirengusi. Ji priminė Dživan. Jam parūpo, 
kas ji tokia. 

Į priekį žengė Stetanovičius, pabučiavo Radovanui ranką. Mahmudo žvilgsnis 
užstrigo už piršto, kurį bučiavo byblaižiai, - Radovanas mūvėjo didelį monogra- 
minį žiedą. Akivaizdu: tai buvo vyras, mitas, valdžios veiksnys numeris vienas - 
milžiniška legenda, jau dešimt metų Stokholmo krikštatėvis. 

Prie boso priėjo Patrikas. Darė kaip visi kiti - pabučiavo Radovanui pirštą. 
Buvo matyti, kad jis nepratęs, tokių dalykų žuvėdai paprastai nedarydavo. Ra- 
dovanas tarė keletą sveikinimo žodžių. Pristatė savo moteris. Vienos tepasakė 
vardą. Bet kita, Mahmudo nuostabai, buvo jo duktė. Po to padarė nedidelį gestą į 

Patriko pusę - pataisė švedėno kaklaraiščio mazgą. Atviras signalas: džiugu, kad 
esi laisvėje, bet esi niekas. Įkalė žinią - šis vakarėlis ne dėl Patriko. Gal reikalas 
susijęs vien su albanais. 
Mahmudas per mažiau nei metrą nuo R. Pilve juto jo egzistavimą. Po to - 

netikėtumas: bosas pasisuko į Mahmudą. Pakėlė antakį. 

— O kas tu toks? 

Mahmudas nežinojo, ką pasakyti. Išlemeno: 

— Mahmudas al-Askoris. Tau dirbu. 

Radovanas atrodė dar labiau nustebęs. 

- Ne, taip nemanau. Aš žinau, kas tokie nusamdyti mano įmonių. 

Stefanovičius, prisišliejęs Radovanui už nugaros, pasilenkė į priekį. Kažką 
sušnibždėjo šiam į ausį. 

Mahmudas suvokė pakankamai. Suprato apsijuokęs. Taip pat suvokė, kad 
nieko gera iš to nebus. 

Radovanas ėjo toliau. Mahmudas šįvakar negalės pasilinksminti. Geriausia 
bus, jei čiuoš namo. Bet to nedarė. Tai netiko jo įvaizdžiui. Jis įėjo į tualetą. 
Geriau sutrauks šniurkšlę. Pabandys įsivažiuoti. 


Kitą dieną paskambino Ratkas. Mahmudas dar jautėsi girtas. Praėjusią naktį 
ūžė kaip patrakęs. Taip jau išėjo. Keli kokso užtaisai ir tiurli liurli su viena pana jį 
užvedė. Negerai treniruojantis. Išgėrė stiklinę vandens. Dvi tabletes „Diazepam 
Desitin“ - baimei įveikti. 

Ratkas vakar naktį nuo jo neatšoko. Pliurpė, kad Mahmudas gerai dirba. 
Liaupsino. Pataikavo. Sakė: „Noriu, kad padėtum ir tvarkant kitus dalykus.“ 

Mahmudas dvejojo. Jis juk norėjo kuo toliau nuo jų dingti. Suimti savo gyve- 
nimą į rankas. Aišku, uždirbo riebaus pinigo, bet nepavilko pažeminimo. Jugai 
iš jo išsipisinėjo. Vis vien nieko nesakė. 

Ratkas paaiškino. Jiems reikėjo pagalbos dienomis. Prižiūrėti kelias mergaites, 
kaip jis suformulavo. Mahmudas sumojo, jog jis galvoje turi kekšes. Merginos 
gyveno vagonėliuose kempinge. Ratkas norėjo, jog Mahmudas pasistengtų, kad 
mergaitėms dienomis nieko netrūktų. „Ir kad jos pačios kur neišsitrenktų. Gali 
pasiklysti.“ Vypsnis. Mirkt mirkt, tu-rauki-ką-turiu-galvoje. 

— Nežinau, ar turiu laiko. 

Ratkas tarė: 

- Suspėtum, - patapšnojo jam per petį. 

Tai buvo įsakymas. 

Irakas. Kartu su būriu. Maikas kaip visada suprakaitavęs. Kolinas nusipiešęs juo- 
dus dryžius paakiuose. Juokavo gal kur nors krūmyne susitiksiąs Harį, Anglijos 
princą. Britiškas akcentas. Manieros. Gestai. Kulkosvaidžio petneša sunkiai guli 
ant nugaros. Tolėliau priekyje matyti juodi dūmai. Burnoje kramtomosios gu- 
mos skonis. Kolinas nuolat nešiodavosi keletą pakelių „Stimorol“. Mėgavimasis 
kaitroje. Jų link važiavo džipas. Bet vairuotojo nematyti. Gamtovaizdis pakito. 
Akmenys ir uolos dingo, jas pakeitė naftos statinės, iš kurių veržėsi ugnis. Visur 
laužai. Pasaulis nušviestas kaitros. Džipas artinosi. Kolinas, Maikas ir kiti dingo. 
Niklas ėjo prie automobilio. Ant galinės sėdynės gulėjo vyras. Iš vienos ausies 
jam bėgo kraujas. Veidas nusuktas į apačią. Niklas jį apvertė. Dabar jis pama- 
tė - tai buvo Matsas Striombergas. „Kodėl?“ - tarė jis. Liepsnos aplinkui laižė 
dangų. 

Niklas nubudo. Bandė nusiraminti. Širdis šimtu dešimt. Galvojo apie ką tik 
regėtą sapną. 

Nebegalėjo užmigti. Moralė šiandieniame pasaulyje pateikta ant švediško 
stalo. Etikos taisykles pasirenki atsižvelgdamas į pasaulėžiūrą. Barzdoti kariūnai 
tenai etiką rinkosi vadovaudamiesi neapykanta JAV. Išgalvodavo randantys to 
patvirtinimą Korane ir Sunoje. Amerikiečiai rinkosi taisykles atsižvelgdami į 
savo baimę, kad ilgiau nebebus pasaulio valdovai. Bet Niklas žinojo tikrąsias 
žaidimo taisykles. Nebuvo jų teisingų ar klaidingų, iš tikrųjų nebuvo jokių 
taisyklių. Moralė tarpo pačių žmonių galvose. Bet vienos taisyklės vis dėlto 
būta - jei nesiimi veiksmų, negali nieko pakeisti. Savo tikslą pasieki veikdamas. 
Moralė buvo Žmonių išgalvota konstrukcija, ji - bevertė. Jo misija buvo suteikti 
ramybę moterims. Jokie košmarai negali jo sustabdyti. Niekas tikrovėje jam 
neužkirs kelio. 

Žvelgė tiesiai į sieną. Pilkšva spalva. Aiškiai matyti tinko struktūra. 

Mąstė apie tas dvi įeinančių kulkų paliktas skyles Striombergo nugaroje. 
Galvojo apie tai, kurį kitą paimsiąs. Rogerį Junsoną ar Patriką Engoną? Niklas 
pastarąją savaitę, pribaigęs Striombergą, vyrukus sekė dar intensyviau. Engonas 
su savo moterimi elgėsi blogiau. Bet ir Rogeris Junsonas slidus. Kažkas jam yra. 
Pastarosiomis savaitėmis Niklas jį buvo matęs kelis sykius. Išeidavo iš savo darbo 
vietos. Automobiliu nuvažiuodavo į Friuengeną. Prie centro pasiimdavo mote- 
rį. Jie važiuodavo namo. Maždaug po valandos išeidavo. Rogeris ją nuveždavo 
atgal. Akivaizdu - jis žaidė dviem frontais. Neištikimybė klasikine maniera. Bet 
kas tokia ta moteris? Prostitutė, savaime aišku. Senis vaikščiojo pas šliundras. 
Dvigubai kaltas. 

Bet Niklo apsisprendimą nulėmė kitas dalykas. Apie tuodu subines buvo 
užsakęs tiek daug viešosios medžiagos, kiek tik buvo įmanoma surasti. Nedaug 
tęgausi. Patrikas Engonas įsivėlęs į kažkokį seną reikalą Migracijos tarnyboje, bet 
ten senis buvo saugus. Gavo nuolatinį leidimą gyventi ir dirbti, čia jau gyveno 
daugiau nei aštuonerius metus. Vienu metu mito iš socialinės pašalpos, bet dabar 
dirbo. Aišku, nelegaliai, bet vis vien. 

Apie Rogerį Junsoną tokių dalykų neatkasė. Bet buvo šis tas daug blogesnio. 
Nuosprendis. Sunkus moterų terorizavimas 1998-2002 metais. Ir sunkus išža- 
ginimas. Junsonas buvo gavęs trejus metus. Nuosprendis viešas. Niklas užsisakė 
visą medžiagą. 

Skaitalai jį beveik pribaigė. Ne, niekada ir niekas nepalauš elitinio kario, kuris 
tikro mėšlo matė ten, smėliadėžėje. Priešingai - jis tapo stipresnis. Dar tikresnis 
dėl operacijos „Magnum“. Sic vis pacem, para bellum. 


Pietų Stokholmo prokuratūra 
Kaltinamasis aktas Reg. Nr.: C-98-25587 


Kaltinamasis, Vardas: 


visi vardai ir pavardės: 


Rogeris Karlas Junsonas Rogeris 
Asmens kodas: Telefonas: 
671001-8563 08-881968 
Adresas: 


Senasis Sioderteljės kelias 

Valstybės paskirtas gynėjas: 

Advokatas Tobijas Okermarkas 

Laisvės suvaržymas: 

sulaikytas 2002 m. kovo 3 d., suimtas 2002 m. kovo 5 d. 


Reikalaujama paskirti baudžiamąją atsakomybę už 
ŠIURKŠTŲ MOTERŲ TERORIZAVIMĄ 


Nukentėjusioji 
Karin Engseter kaltinimą pateikia per savo įgaliotinę Liną 


Erikson. 

Nusikaltimas 

Rogeris Junsonas tarp 1998 m. kovo ir 2002 m. sausio ne kar- 
tą grasino ir smurtavo prieš Karin Engseter. Nusikaltimais, 
kurių kiekvienas buvo besikartojančio nukentėjusiosios in- 
tegriteto pažeidimo grandis, buvo siekta rimtai pažeisti 
jos pasitikėjimą savimi. Taigi Rogeris Junsonas: 


1. 1998 m. balandžio mėnesį gyvenamajame būste kirto ke- 
letą antausių ir pataikė jai į veidą. Kiek vėliau tą pa- 
čią dieną jis Tumboje kumščiais keletą kartų jai sudavė 
per žastus. Galiausiai tą pačią dieną gyvenamajame būste 
sugriebė jai už kaklo ir ėmė smaugti. Patirtas smurtas 
nukentėjusiajai sukėlė skausmą, ištino viena akis ir ant 
kaklo atsirado mėlynių; 


2. vieną sykį 1998 m. spalio 14-15 dienomis smurtavo jos 
gyvenamajame būste Stokholme: ranka sugriebė ją už sprando 
ir parvertė ant nugaros, taip sukėlė skausmą. Jai bandant 
išsilaisvinti jis keletą sykių trenkė kumščiais ir pataikė 
į ŽžŽastus; 


3. vieną sykį 1998 m. gruodžio pabaigoje gyvenamajame būs- 
te keletą sykių kumščiu trenkė jai į šlaunis ir nugarą ir 
taip sukėlė skausmą; 


4. vieną sykį 1999 m. birželio mėnesį gyvenamajame būste 
spyrė jai į dešinįjį kelį taip, kad ji parpuolė ant grindų. 
Po to spyrė dar kartą ir šįsyk pataikė į dešiniąją šlaunį. 
Smurtas sukėlė skausmą, atsirado mėlynių; 


5. vieną kartą 2000 m. rugsėjo viduryje gyvenamajame būste 
„keletą kartų kirto kumščiu ir pataikė jai į nugarą. Tą patį 
kartą jis kumščiu sudavė į žastą ir vieną sykį ištiestu del- 
nu - į galvą. Smurtas sukėlė skausmą, atsirado mėlynių; 


6. 2000 m. spalio mėnesį gyvenamajame būste kelis kartus 
ištiestu delnu trenkė į galvą ir veidą,taip sukėlė skausmą 
ir kraujavimą iš nosies; 


7. 2001 m. rugpjūčio 14 d. gyvenamajame būste viena ranka 
sugriebė jos veidą, suspaudė ir nutrenkė ją ant žemės. Po 


286 


to tempė ją už plaukų. Smurtas, kuris sukėlė skausmą ir 
dėl kurio atsirado mėlynių, vyko matant jų bendram ketur- 


mečiam vaikui; 


8. Vieną sykį 2001 m. rugsėjo mėnesį paskambino į nukentė- 
jusiosios gyvenamąjį būstą ir, siekdamas jai įvaryti baimės 
dėl jos pačios saugumo, pareiškė, esą ji bus nužudyta; 


9.2002 m. sausio 25 d. paskambino į gyvenamąjį būstą ir, 
siekdamas nukentėjusiajai sukelti rimtą baimę dėl jos pačios 
saugumo, pareiškė, jog ji bus sužeista arba nužudyta. 


Galiausiai Rogeris Junsonas keletą sykių skambino nuken- 
tėjusiajai į jos darbovietę ir, siekdamas įvaryti rimtos 
baimės dėl jos pačios saugumo, grasino sakydamas, esą gyva 
ji jo nepaliks, o jis šoksiąs ant jos kapo, taip pat, jei 
tik pamatysiąs su kitu vyru, nukirsiąs jai galvą. 


SUNKUS IŠŽAGINIMAS 
Nukentėjusioji 
Karin Engseter kaltinimą pateikia per savo įgaliotinę Liną 


Erikson. 


Nusikaltimas 

Rogeris Junsonas daugiau nei penkiasdešimt kartų 1999-2001 
m. privertė Karin Engseter santykiauti tiek oraliniu, vagi- 
naliniu, tiek analiniu būdu prievarta parversdamas ją ant 
lovos arba ant grindų, laikydamas jos riešus ir spausdamas 
jos veidą prie pagalvės arba į grindis. Be to, mažiausiai 
dvidešimt kartų 2001 m. kišo daiktus, be kita ko, vibratorių 
ir žnyples, jai į lytinius organus ir taip sukėlė skausmą 
ir padarė sužalojimų. 


Įstatymai 
Baudžiamojo kodekso 4 str. 4a S 2 pastr., 3 str. 5 S, 4 str. 


5 Sir 6 str. 1 $. 

Vieną giedrą dieną rugsėjo vidury jis išvažiavo į prieglaudą. Apylinkės buvo gra- 
žios. Už pagrindinio plytinio pastato Tomas matė ežerą. Medžiai tebežaliavo, bet 
tvyrojo besiartinančio rudens nuojauta, išlipus iš automobilio į kūną smelkėsi 
kažkokia drėgmė. 

Talbio ūkis - privati senelių prieglauda ant Melareno ežero kranto. Interne- 
to svetainėje buvo rašoma, kad čia garantuojama aukšta gyvenimo kokybė ir 
gera priežiūra. Namai idiliškiems paskutiniesiems metams nugyventi. Namai, 
kuriuose labiausiai buvo vertinama kokybiška globa. Namai, kuriuose gyveno 
Leifas Karlsonas - buvęs policijos inspektorius, specialiųjų pajėgų policininkas, 
neonacis. 

Stigas Adamsonas teigė rengiąsis įsteigti radikalių dešiniųjų pažiūrų grupę, 

Tomas bandė pasiskaitinėti. Pora pasiskolintų knygų ir internetas - ir to jau 
buvo beveik per daug. Ulofo Palmės nužudymas Švedijoje buvo tapatinamas su 
šūvių papliūpa į Kenedį prieš dvidešimt penkerius metus. Konspiracijos židinys, 
kuris, rodės, niekad neužges. Prieš apleidžiant susidomėjimui jis išsiaiškino porą 
teorijų - jos buvo įsikerojusios kaip piktžolės. Pasak vienos, Augusto Pinočeto 
baimę keliantys mirties patruliai tą pačią savaitę, kai įvyko žmogžudystė, buvo 
Stokholme, bet kadangi slaptojo sekimo viršininkas Holmeras manė, kad du 
čiliečiai profesionalūs žmogžudžiai Maiklas Keinas ir Robertas Tartinas buvo 
vienas ir tas pats asmuo, pagal šį pėdsaką niekuomet nebuvo uodžiama. Kita 
teorija teigė, jog Kristeris Petersonas suklydo ir iš tiesų norėjo nušauti Rantzelį, 
tuomet Sederholmą, bet dėl gremėzdiško darbo policija buvo priversta nuslėpti 
kai kurias tyrimo dalis. Kulkų nebuvo, telefoninio klausymosi protokolai su- 
klastoti, policijos žinyba atsisakė paaiškinti, kuo iš tiesų užsiėmė tie du policijos 
automobiliai, žmogžudystės vakarą stovėję prie kino teatro „Alexandra“. Ir taip 
be galo, be krašto. 

Tomui reikėjo tikros informacijos. Iš žmonių. Ne daugybės antraeilių įro- 
dymų, stabčiojimo ties smulkmenomis ir konspiracijos beprotybių. Pirmiausia 
jam reikėjo įžvelgti sąsajas su šiandiena - su Rantzelio sudraskytu kūnu namo, 
esančio Gestos Ekmano kelyje, rūsyje. 

Riunebis buvo minėjęs specialiąsias pajėgas SR 1, kurioms priklausė Adam- 
sonas. Tomas turi pradėti nuo to. Nuo tų, kurie pažinojo Adamsoną, kurie 
buvo tų pačių pažiūrų tuo metu, kai įvyko žmogžudystė iš didžiosios Ž. Kalba 
iš viso sukosi apie aštuonis policininkus, kurių vienas buvo pats Adamsonas. Jų 
viršininkas, Malmstriomas, buvo miręs. Likę šeši asmenys. Apie juos nebuvo 

itin sunku gauti informacijos. Jonas Nilsonas puikiai pažinojo visus, dauguma 
tebedirbo policijoje, nors jau ir nebeturėjo tokių svarbių postų. Viešosios tvarkos 
policininko klasikinis likimas - savo paskutiniuosius penkiolika metų sėdėti 
rūsyje registruojant dviračių vagystes. 

Apsisprendė lengvai - jo pirmasis vizitas bus pas Leifą Karlsoną. Senukas 
vyriausias. Be to, apsiskelbęs esąs nacistas. O svarbiausia, kad diedukui Alzhei- 
meris - jis buvo ideali apklausos auka. 

Talbio ūkis atrodė romus. Keliuose balkonuose, iš kurių vėrėsi vaizdas į ža- 
lumą, jis matė senyvus žmones. Tolyn tarp medžių vinguriavo pasivaikščiojimo 
takeliai. Jis įėjo į vestibiulį. Benjamino fikusai, sofos, aptrauktos Jusefo Franko 
gobelenu, ir skelbimų lenta, prismaigstyta skelbimų ir informacinių brošiūrų: 
dainų valandėlė su Lave Linderiu ketvirtadienį. Septynioliktą dieną, aštuntą 
valandą, atvyks Trusos bibliotekininkė, kad papasakotų apie naujas bibliotekos 
knygas. Vyrų mankšta antradienio rytą atšaukta. 

Tomas valandėlę palaukė. Registratūros nebuvo. Jis mąstė apie Riunebį. Apie 
paskutinį komisaro papasakotą dalyką, kad paskaitą senamiestyje skaitęs jis. 
Tiesą sakant, tai nebuvo taip keista, kaip skambėjo - dėdulė dvejus metus aštun- 
tojo dešimtmečio pabaigoje tarnavo kažkokio plauko privačioje armijoje Pietų 
Afrikoje. „Kovos labui, - kaip jis sakė, - ne todėl, kad būčiau buvęs rasistas.“ 
Tomui iš tiesų nerūpėjo kodėl - bet jis turi pasisaugoti, mat nežinia, kiek į tą 
susivienijimą senamiestyje Riunebis buvo įsipainiojęs. 

Po keleto minučių pro stiklo duris išėjo seselė. 

- Ar čia yra toks Leifas Karlsonas? - paklausė Tomas. 

Seselė jį palydėjo į antrą aukštą. Ant palangių gėlės, įrėmintos afišos, kuriose - 
švedų klasika: Zornas, Karlas Larsonas, Jirlovas. Poilsio kambarys, valgomasis, 
pakankamai personalo. Seselė pabeldė į vienas duris. Taip ir nepasiteiravo, kas 
Tomas toks. 

Leifas Karlsonas neatrodė toks nukaršęs, kaip Tomas tikėjosi. Dailiai sušu- 
kuotas skyrimas ant šono. Geltoni plaukai smilkiniuose buvo pražilę. Kreiva 
šypsena, įtarumo kibirkštėlė mėlynose akyse. Ar jis tikrai serga Alzheimeriu? 
Leifas Karlsonas buvo aukštas. Tomas pabandė įsivaizduoti jį prieš trisdešimt 
metų: tikriausiai buvo daug stambesnis - siaubą varantis vaizdas padugnėms. 

Kambaryje buvo įjungtas televizorius. Rodės, kad Karlsonas bus sėdėjęs fote- 
lyje priešais. Tomui įėjus jis atsistojo. Seselė juodu paliko. Uždarė duris. 

— Laba diena. Esu Tomas Andersonas, komisaras, Palmės grupė. 

Karlsonas paleido jo ranką. 

- Tai dabar ateinat? 

Tomui buvo sunku nuspręsti, ar tai kaltinimas, ar lemtingas konstatavimas. 

Senelis atsisėdo. Atrodė, lyg jis nuolat liežuviu burnoje būtų kažką skanavęs. 
Tikriausiai mėtinę pastilę. 

Tomas atsisėdo ant kėdės prie nedidelio rašomojo stalo. Prieglaudos butukas 
buvo dviejų kambarių - miegamasis, kurio durys buvo pravertos, ir svetainė, 
joje jie dabar ir sėdėjo. Karlsonas ją buvo apsistatęs kaip tikrus namus. Ant 
grindų - rankomis rištas kilimas, keli paveikslai ant sienų, rokoko stiliaus fotelis 
ir rašomasis stalas. 

- Aš tik noriu užduoti keletą klausimų. Tikiuosi, nieko prieš. 

Pasirodo, Karlsonas rimtai serga jau penkerius metus. Jo priešinimasis ap- 
klausai turėtų būti menkesnis nei vaiko. 

Karlsonas linktelėjo. 

— Neturiu ko slėpti. 

Tomas įjungė kišenėje turėtą diktofoną. 

— Papasakok apie būrį. 

- Turi galvoje pagrindinę grupę? 

— Taip, juk tai vienintelė grupė, kurią esi vadinęs būriu, tik tiek? 

- Žinoma, mes taip ją vadinome, rodos. 

— Kas tokie jūs buvote? 

- Kas tu toks, gal galėčiau paklausti? 

Tomas ramiai atsakė: 

- Tomas Andersonas, Palmės tyrimo grupė. Aišku, kad dėdulei - Alzhei- 
metris. 

Karlsonas burnoje vėl ėmė judinti liežuvį. Pakartojo: 

— Tai dabar ateinat. 

Tomas tęsė: 

- Papasakok apie būrį, pagrindinę grupę. Kas tokie buvot? 

- Būryje? Buvo Malmstriomas, aišku. Paskui dar Jegerstriomas, Adamsonas, 
Nilsonas, Valenas. Dar keli. Neatsimenu. 

- O Malmstriomas, ar jis vis viršininkavo? 

- O, taip. Malmstriomas. Jis buvo tikras viršila. Toks, kokių policijoj reikia. 
Bet jis išėjo iš darbo. Dabar gyvena prie Nykvarno. 

- Malmstriomas miręs. 

- Tikrai? Kaip gaila. Nebuvau jo sutikęs nuo tada, kai jis išėjo į pensiją. 

Tomas ėmė svarstyti, ar apklausos tik nenutraukti. Nekilo abejonių, kad Karl- 
sonas per daug sutrikęs. Bet klausimas, ar jo atmintis apie devintąjį dešimtmetį 
nebuvo geresnė nei jo dabarties suvokimas. 

- Kas tokie paprastai eidavo į tuos susiėjimus senamiestyje EDP patalpose? 

Leifas Karlsonas atrodė sumišęs. 

— Niekad ten nesilankiau. 

Tomas nustebo. Nejaugi senukas meluoja? 

— Ar tikrai? 

- Taip, tikrai. Manęs tie, rengėjai, nekviesdavo. Olanderis ir Šiokvistas. Ne 
dėl to, kad būčiau buvęs prieš juos nusiteikęs ar jie - prieš mane. Ne. Aš degiau 
tokia pat tėvynės meile ir nerimu dėl raudonųjų infiltracijos, kaip ir jie. Bet 
manęs niekada nekvietė. Tiesą sakant, gal nieko keista. Mano tėtis dirbo vienoje 
įmonėje, kuri priklausė Bulinderiui. Taigi jis bijojo mane įpainioti. 

— Kaip sakai? 

- Jie bijojo mane įpainioti. 

- Bet kodėl, kaip sakei? 

- Tėtis dirbo Bulinderio įmonėj. 

- Ir kas toks buvo tas Bulinderis? 

- Finansininkas. 

— Kieno finansininkas? 

Staiga Karlsono akyse vėl plykstelėjo tas žybsnis, jis liežuviu paskanavo savo 
paties gomurio. Po to tarė: 

- Bulinderis. Jis finansuodavo tuos susitikimus, organizaciją, projektą. Viską. 
Bet tikriausiai tik aš apie tai žinojau. 

- Kodėl apie tai žinojai tik tu? 

Leifas Karlsonas pradėjo kikenti. 

- Vien tik todėl, kad čia sėdžiu ir pliurpiu daugybę šūdo, nereiškia, kad ne- 
padariau savo Švedijos labui. 

- Suprantu. Bet papasakok daugiau apie Bulinderį. 

- Bulinderio nepamenu. Bet Bumanas, jis buvo per silpnas. 

- Koks Bumanas? 

- Gesta Bumanas, turiu galvoje. Dešiniųjų partijos pirmininkas. Matyt, esi 
per jaunas, kad jį prisimintum? 

Karlsonas atrodė patenkintas. 

Gesta Bumanas aštuntajame dešimtmetyje buvo Moderatų partijos pirminin- 
kas. Leifas Karlsonas sutrikęs. Alzheimeris kaltas, kad jam sunku atsirinkti, kas 
svarbu. Tomas pabandė dar keletą klausimų, bet sulaukė tik atsakymų į pievas. 

Jam reikėjo ko nors kito. 

Pakeliui namo. Galvoje sukosi mintys. Bulinderis - kur jis buvo girdėjęs šią 
pavardę? Iškrito iš konteksto. Ne policininkas. Ne koks nors saugumo policijos 
asmuo, minėtas Riunebio. Kas toks buvo Bulinderis? 

Ir staiga dingtelėjo: jis buvo girdėjęs Ratką kalbant apie „šiek tiek gražes- 
nių vakarėlių“ planavimą pas Bulinderį. Tomas netgi buvo instruktavęs keletą 
gorilų, kaip veikia radijėlių komplektas, vien tik tam, kad jų gali prireikti tokiame 
pobūvyje - ar tai tas pats asmuo? 

Jis tebegulėjo lovoje. Mintys malė ratu, ratu. Ta pačia vaga. Mąstė apie civilį men- 
tą, kuris prisiartino prie jo prieš savaitę. Gal jie ir su kitais bandė. Kuo galima 
pasikliauti? Robertas atrodė safe. Tomas ir Chavieras - taip pat. O Babakas? Ot, 
velnias, pasiilgo Babako. 

Apie antrą valandą atsikėlė. Pasidarė kavos. Prisitvonijo cukraus. Pasijuto žva- 
lesnis. Susivertė diazepamo. Vėliau jam reikės užvedančio amfo, kad turėtų jėgų 
treniruotis. Persuko pornografinę juostą. Bandė smaukytis. Galvojo apie praeito 
savaitgalio paną. Gabrielę. Pornografinis filmas atrodė palyginti blankus. 

Trečią valandą paskambino Ratkas. Mahmudui buvo beveik pavykę pamiršti 
jo įsakymą. Jis apsirengė. Džinsai, treningas su gobtuvu. Beisbolininko striukė. 
Ruduo - blogiausias metų laikas. Oras turėtų apsispręsti. O ne mėtytis kaip 
tikra boba. 

Ratkas painstruktavo, kur jis turėsiąs važiuoti. „Sėskis „Bigės“ karštų dešrelių 
kepsninėj ir lauk.“ Ot šūdas, kaip jie su juo elgėsi. Jis buvo jų bitch. 


Po pusvalandžio. Mahmudas šituos priemiesčius pažinojo kaip penkis savo 
rankos pirštus. Rimtai, gal jam nuvaryti į universitetą. Skaitytų paskaitas apie 
„Shurgard“ sandėlius ir priemiesčių centrologiją. Jis žinojo, kodėl jie stato tokius 
rajonus. Jie sukūrė pasaulį, iš kurio niekam nekiltų mintis norėti pakilti. Kad vien 
tik laikytųsi ten, apačioje, per daug neįsikarščiuodami. Visuomenė jį padarė. 

Iškabos čia net nebandė būti seksualios: valstybinis odontologo priimamasis, 
biblioteka, „CoopKonsum“ maisto prekės, „Swedbank“, apskaitos firma „Hokan- 
sonas X Hultas“, kirpykla, „Makaronų namai - ypač daug ypač pigiai, „Svedino 
batai“, picerija, vaistinė. Ir galiausiai - „Bigės“ karštų dešrelių kepsninė. Jis atsi- 
sėdo viduje. Užsisakė „Sprite Light“. Bandė pasiskambinėti liaudžiai. Pirmiausia 
Robkei, po to Tomui, tada Chavierui, vėliau - seseriai. Niekas neatsiliepė. Laikas 
sliūkino lėčiau nei sena bobelė su rateliais. Jis laukė. 

Po dvidešimties minučių įėjo Dejanas. Čiuvas suktas mother-fucker. Už kroną 
kitą laižė Ratkui subinę. Vos galimybei pasitaikius postringavo šūdą apie arabus. 
Jie paspaudė vienas kitam ranką. 

Mahmudas sėdo į savo mersą. Važiavo paskui Dejano automobilį. Pirmiausia 
daugiaaukščiai. Keli nedideli privatūs gyvenamieji. Tuomet - pramonės pastatai. 
Gamtos platybės. Kelias vinguriavo. Tolyn nuo betono. Po dešimties minučių - 
iškaba. Kempingas „Panorama“ - namukai ir vagonėliai. 

Lapkričio lietuje stovėjo dvi dešimtys išrikiuotų namelių su ratais. Penki 
paplėkę automobiliai. Molynė. Aplinkui - reti medžiai. Nuo stulpų į vagonėlius 
nuvesti elektros laidai. 

Dejanas pastatė automobilį. Mahmudas atsistojo už jo. Tikras priekabų 
parkas. 

Dejanas įlipo į vieną namelį su ratais. Balta spalva buvo tapusi pilkšva. Ant 
vieno lango išblukęs lipdukas: Tegyvuoja Jestriklandas. 

Jie suėjo. Rūkalų tvaikas Mahmudui trenkė lyg boksininko smūgis iš viršaus. 
Girdėti tyli radijo muzika. Iš pradžių merginų jis nematė. Lyg jos būtų buvusios 
kambario interjero dalis. Pilka, balkšva, ruda. Prie kriauklės mėtėsi maisto pa- 
kuotės, picų dėžutės, kokakolos skardinės. Jos sėdėjo prie minimalaus staliuko. 
Tamsiai rudi plaukai. Liesos lyg kinų valgymo pagaliukai. Viena labai išbalusi. 
Plonos lūpos. Graudžios akys. Kita - rausvesniais skruostais, bet dar tamsesnių 
akių. Netikrų „Marlboro“ pakelis priešais. Nuovargio jausmas. Dejanas kažką 
pasakė rusiškai ar kokia panašia kalba. Merginos atrodė abejingos. Net nepakėlė 
žvilgsnio. 

Dejanas savo apgailėtina švedų kalba paaiškino: 

— Čia Nataša ir Juliana. Gal jos ir ne žaviausios iš mūsų turimų, bet neblogos. - 
Jis vypsojo. - Bet čia yra nemažai tikrai kietų. Užtikrinu. 

Mahmudas nesumojo, ką jam atsakyti. 

- Dabar žinai, kas jos tokios. To pakaks, - tarė Dejanas. 

Jie išėjo. Dejanas jam aprodė dar septynis namukus su ratais. Po dvi kekšes 
kiekviename. Ta pati nuobodulio persmelkta elgsena. Tokie pat prirūkyti kam- 
bariai. Tokie pat tušti žvilgsniai. 

Einant atgalios į automobilį Mahmudas paklausė: 

- Tai ką aš čia turėčiau daryti? 

Dejanas sustojo. Išskėtė rankas. 

— Čia mūsų sandėlis, galima sakyti. Tu sandėlyje palaikysi šiokią tokią tvarką. 
Pasirūpinsi, kad niekas nedingtų, kartais perveši prekes. Jei pirkėjas čia - ne- 
valia, kad sandėliui padarytų bloga. Tik dienomis. Kai neužsiiminėji kitu savo 
versliuku. 

Mahmudas suvokė: jis jų akimis buvo kaip koks bybinas kurvų prižiūrėtojas. 
Jei tėtis žinotų. 


Vakare jis tvarkė įprastus sandėrius. Vienam kontaktui, kuris atstovavo res- 
toranų turinčiai irakiečių šeimai, prastūmė per šešiasdešimt gramų. 

Apie dešimtą valandą paskambino Džamila. Prašė pagalbos prijungti naują 
DVD grotuvą. Velnias, ji liuksinosi už tūkstantines, kurių Mahmudas jai įspraus- 
davo po sėkmingo versliuko. Vien tik per pastarąsias savaites ji už aštuonis tūks- 
tančius nusipirko „Gucci“ rankinę bambukine rankena, aukštakulnius batus už 
tris gabalus, sidabrinį kaklo papuošalą su riebiomis raidėmis - „Dior“. Nesveika, 
bet Mahmudas nieko negalėjo padaryti - jis dievino žiburėlius jos akyse, kai ji 

grįždavo namo su visokiais daikčiukais. Jis ir toliau ketino šefuoti ją ir mažąją 
sesutę. Tikrais dalykėliais. 

Jis krapštinėjo DV D grotuvą. Po to rengėsi patraukti į miestą. Sutarė susitikti 
su Robke. Piranizuoti Stokholmą. Gal ta Gabrielė šįvakar linksminasi. Jei ne, jis 
susiras kokią kitą. 

Džamila papasakojo apie naująją „Louis Vuitton“ rankinę, naujausias paska- 
las apie Britni, savo ateities planus - atidaryti nuosavą soliariumą. Mahmudas 
galvojo: kad tik jugai jai nepašiktų. Ji papasakojo apie šlykščias SMS, kurias gavo 
iš savo buvusio vaikino. 

Mahmudas tarė: 

- Jis neišdrįs nieko padaryti. Tas boba. 

Džamila atsiduso. 

- Nežinau, Mahmudai. Jis pakvaišęs. O tas Niklas dabar jau išsikraustė. Jis 
buvo toks mielas. 

- Jo, jis-atrodė nerealus. Kur jis išsikraustė? 

— Netoli, - jis buvo jai pasakęs adresą. 

— Gerai, tu jam patinki, ar ką? Žinai, ką tėtis apie jį pasakytų. 

- Jis nepanašus į tokį. Man rodos, kad jis tik norėjo man padėti. Na, rimtai. 

- Gal. 

Mahmudui šovė mintis. Niklas atrodė geras švedėnas. Be to - tikras specialiųjų 
misijų karys. Gal jam reikėtų geriau su juo susipažinti. Ir dar vienas dalykas - 
kariūnas vyrukas galėtų kartkartėmis užmesti akį į Džamilą. 

Džamilai ši idėja patiko. Ji paprastai rėkdavo ir spyriodavosi, vos tik tėtis 
paminėdavo, kad reikėtų ją daugiau kontroliuoti. Mahmudas išsiviepė. 

- Nagi, sesute, tau nuo to žuvėdo šiek tiek šilta daros. Prisipažink. 

Jie apsisprendė ten nueiti. Niklas gyveno netoliese. 

Paskambino į duris. 

Niklas atidarė. Jo veide nušvito tiek nuostaba, tiek džiaugsmas. Jis savo pusiau 
sumauta arabų kalba ėmė kalbėtis su Džamila. Mahmudas pirmą sykį jį kaip 
reikiant nužvelgė. Šis vilkėjo trikotažiniais marškinėliais su tekstu „Dyncorp“ - 
įsitempę per krūtinę ir rankų raumenis. Vaikinas atrodė gerai treniruotas. Ne 
kaip Mahmudas - seifo sudėjimo, o liesesnis, kremzlingesnis, tvaresnių raumenų. 
Jam įdomu, kas tas „Dyncorp“ per daiktas. Jis atrodė suprakaitavęs. Gal namie 
treniravosi. Mahmudas bandė užmesti akį į butą. Matė kompiuterį, lovą, daugybę 
popierių, įrankių, šlamšto. Matė ir kažką daugiau, ant stalo - ilgą žvilgantį peilį. 
Velnias, pasirodo, Niklas bus mažumą paplaukęs. 

Po valandėlės jie išėjo. Vis tiek malonu. Džamila susileidusi. Mahmudas vėl 
žvengė. 

— Baik čia. Juk žinai, ką pasakytų tėtis. 

Džamila pasisuko į jį. Rimtu žvilgsniu. 

- Nekalbėk apie tai, ką man pasakytų abu. Jeigu jis žinotų bent dešimtadalį 
to, kuo užsiimi tu, jis mirtų. 
“Mahmudas stabtelėjo. 

- Apie ką čia pliurpi? 

- Žinai, apie ką. Jis mirtų iš gėdos. 

Paėmė. Pasuko. Vėl dūrė. 

Iš gėdos. 

Mirtų. 

Jis žinojo, kokia ji teisi. 

Kūnas jam šaukte šaukė. Šalin nuo jų. Pasitrauk, kol dar nevėlu. 

Užrauk su jugais. 

Niklas išlipo iš lovos. Labiau pavargęs nei įprasta. Keturios valandos miego. Jo 
kameros naktimis dirbo net išsijuosusios. Juostose, kurias jis greitai persuko, — 
nieko įdomaus. Bet tam ateis laikas. Jis norėjo turėti įrodymų. Viską pateisinti 
buvo būdinga jo būdui. Striombergas, Junsonas, Engonas - apie juos jau žinojo 
"ganėtinai. Niklas - garbingas vyras: jei kuris nors iš jų pasirodytų toks nesąs, jis 

nesmogtų. Tai nebuvo moralė, tai buvo veiksmai. 

Po pusryčių jis prisiveržė pulso matuoklio juostą. Apsirengė šiltus apatinius, 
sportinius drabužius. 

Oras jau šaltesnis. Asfaltas šlapias. Jis bėgiojo ramiu tempu. Oras vėsus kvė- 
puoti. Taip malonu. 


Vėl namie - peiliu treniravosi katas. Jau seniai jautėsi tokios geros formos. 
Mostai ore. Peilio lanko formos judesiai kambaryje sukūrė manevrų lauką. Ga- 
lingi smūgiai. Staigūs kirčiai. Peilis turi sekti rankos raumenų valią, kaip patys 
pirštai. 

Po dušu prausėsi ilgiau nei paprastai. Vakar jis vėl susidūrė su Džamilos broliu, 
Mahmudu. Su tokiu žmogumi prieš dešimt metų jis nebūtų susipažinęs. Dar nepa- 
našesnis į tokį, su kuriuo jis būtų susipažinęs ten. Šią akimirką aktualus klausimas: 
ar tai žmogus, su kuriuo jam reikėtų susipažinti dabar? Gal Mahmudas galėtų jam 
padėti kovoje? Niklas suvokė, kad vyruko idealai ne tokie pat kaip jo, bet vaikis 
stimulo turėjo. Kažko akyse. Tai ne parazitų kibirkščiuojamas blogis. Kažkas kito. 

Visų pirma arabas, atrodė, taip pat ištroškęs pinigų kaip ir Niklas. Ką Mahmudas 
nori su savo pinigais daryti, Niklui buvo nusišikti. Pinigai buvo priemonė tikslams 
pasiekti. Bet galbūt, galbūt arabas galėjo jam būti kuo nors kitu? Benjaminas buvo 
išdavikas. Anarchistaifeministaiaktyvistai neparodė noro dalyvauti operacijoje. 
Mama Katarina iš žaidimo iškritusi. Arabas galėtų būti toji reikiama karo dalelė. 

Po dušo jis vėl valgė. Finansinė padėtis ėmė darytis tikrai kritiška. Nepajėgė 
apie tai net galvoti. Ir nežinojo, ko jam griebtis. 

Sėdo į fordą. Pajuto besiilgįs audinės. Jis turėjo mąstyti. 

Važiavo lėtai. Bandė suvokti, kur norįs važiuoti. 

Vėl mąstė apie pinigus. 

Jis važiavo per Šiaurinę muitinę. Toliau galvojo apie Mahmudą. Kam jis galėtų 
arabą panaudoti? Liaudis iš Biskop Arno salos vien pliurpė ir pliurpė. Jie virė tik 
savo sultyse - likusiai visuomenės daliai į juos buvo nusispjaut. Tada vėl galvojo 
apie mamą. Kodėl jiems nepavyko susikalbėti? Kodėl ji negalėjo susitaikyti? Visa 
tai, ką jis darė, darė jos labui. 

Niklas apsidairė. Keista. Jis buvo Edsvikene, Solentunoje. Kur gyveno Nina 
Glavmu-Svensen. Moteris, jam pardavusi „Audi“. Jis riedėjo jos gatvės link. 
Priešais matė jos žalias akis. Vaiką ant rankų. Jos perkreiptą šypseną. 

Įvažiavo į apylinkę. Hedvigsdalio kelias lyg arterija driekėsi per nuosavų namų 

ij idiliš iškus vidinius pasaulius. 

Ten, už trisdešimties metrų, buvo nuosavas namas, kuriame gyveno ji. Dvi- 
dešimt pirmas numeris. Geltonoji mediena dulksnoje taip nežibėjo kaip praeitą 
vasarą, kai ten lankėsi. Medžiai be lapų. Jis galvojo apie tai, kaip ji laikosi. Ir 
vyras, kuris jai atėmė teisę į gyvenimą Jai reikėjo Niklo. Tai buvo aišku. Aišku 
kaip dieną. 

Automobilis riedėjo lėtai. Jis atlošė galvą. Bandė įžiūrėti pro langą. Ar ten 
degė šviesa. Penkiolika metrų iki namo. Matė, kad garažo durys uždarytos. Ru- 
dens dangus tos pačios spalvos kaip chromuotas plienas. Ten, kažkur šilumoje, 
gyveno Nina. 

Jis tai pajuto - ji namie. Pravažiavo pro namą. Lėtai. Žvalgėsi. Išsitiesė, kad 
galėtų pažiūrėt į vidų. Kiek giliau kambaryje pamatė judesį. Ji ten. 

"Niklas pasuko į dešinę. Į kalnelį. Suprakaitavę delnai. Vairas lipo. Vėl į dešinę. 
Į pakalnę. Vėl gatvėje. Širdis daužėsi. Vienuoliktasis numeris. Trinkt. Penkiolik- 
tasis numeris. Trinkt. Netrukus vėl dvidešimt pirmas numeris. 

Jis taip norėjo paskambinti į duris. Išvysti ją. Paliesti ją. Ir ji juk norėtų jį 
matyti. 

Sustabdė automobilį prie namo. Gaila, kad jau nebe audinė. Tuomet Nina 
apsidžiaugtų. 

Tikrai apsidžiaugtų. 

Žasmin klube pasirodė vėlai. Tomas išsyk pastebėjo. Jis pamanė, kad šįvakar ji 
kažin kokia ne tokia. Žemai ant kaktos užsimaukšlinusi beisbolo kepuraitę, vilkė- 
jo apdribusiu treningo džemperiu su gobtuvu, sijonu iki kelių ant siaurų džinsų. 
Įdegusi soliariume kaip mulatė, dvi savaites praleidusi plajoje. Kas čia ne taip? Jis 
dar kartą pažvelgė. Ji norėjo kažką nuslėpti. Apranga aiškiai bylojo: megztinis su 
gobtuvu, sijonas. Įdegis, kepuraitė. 

Tada jis pamatė - lūpos. Jos išsipūtusios lyg maivantis. Po to išvydo daugiau - 
krūtys. Irgi juokingai smarkiai atsikišusios - arba po megztiniu bus įsibrukusi 
du rankinio kamuolius, arba - labiau tikėtina - kiekvieną papą pasipildžiusi 
mažiausiai kilogramu implantų. 

Tomas vypsojo. 

- Atrodai, kaip čia pasakius, pasitaisiusi. 

Žasmin iš pradžių buvo rimta kaip kapas. Dėjosi nesuprantanti. Po trijų 
sekundžių atsakė vypsniu. 

— Ką manai“ 

Tomas iškėlė nykščius į viršų. 

- Kur jau. Bet lūpos? Jos pabliūkš, ar ne? 

Žasmin juokėsi. 

— Man atrodo. Keisiu sritį, taigi man to reikia. 

- Būsi lūpų blizgio modelis, ar ne? 

— Cha cha, labai juokinga. Darysiu karjerą. 

- Štai kaip. Ar pasakysi, kokioj srity, ar man reikės spėti? 

- Erotikos. 

Tomas šiek tiek per ilgai atrodė apstulbęs. Žasmin tai pastebėjo. 

— O ką? Ar dėl to turi problemų, a? 

Jis ginčytis nenorėjo. Nusirenginėti prieš liaudį ir kartkartėmis sėdėti kasoje 
gerai saugomoje striptizo būdelėje gal ir nebuvo geriausias darbas pasaulyje, bet 
kažin kodėl atrodė purviniau. Nors negalėjo paaiškinti kodėl. Jis mėgo porno- 
grafiją. Bet ir Žasmin jam patiko - jie daug žvengė. Ne tik iš to paties pokšto, 
bet kartu iš to paties pokšto. Lyg būtų vienas kitą supratę. Jis nenorėjo, kad ji 
sėstų į kokį nors mėšlą. 

- Prodiuseris sumokėjo už implantus ir viską. Gavau visiškai veltui. Ar gali 
įsivaizduoti? Ar žinai, kiek tokie dalykai kainuoja? 

— Neįsivaizduoju. Bet ar tai tau? 

- Aišku, - Žasmin ir toliau pasakojo, kaip gerai jai bus erotikos srityje. Pasa- 
kojo apie savo planus, karjeros vingius, galimybes išgarsėti. 

- Erotika daug geriau nei šokti striptizą, tipo. Švedijoj striptizas - ne pinigai. 
Ir, žinok, striptizo šokėjos - tokios kalės šlykščia povyza. Bet visi sako, kad filmų 
srityje viskas atvirkščiai. Kad ten kaip happy family, tipo. 

Tomas atsijungė. Klausantis perštėjo. Jis pats buvo matęs per daug porno- 
grafijos, kad įstengtų Žasmin įsivaizduoti tose scenose, kurias žiūrėdamas jis 
paprastai smaukydavosi. 


Vėliau vakare pasirodė Ratkas. Irgi žvengė iš Žasmin. 

- Man rodos, tau, brangioji, bus gerai, - pasakė lyg būtų jos tėvas. Kokie 
niekai. 

Ratkas prisėdo šalia Tomo. Uždėjo ranką jam ant peties. Žasmin buvo viduje 
ir varė šou. Vieną iš savo paskutiniųjų. 

- Ką manai apie Žasmin planus? 
kacija? Jam nesvarbu - jis visuomet atsakydavo taip, kaip manydavo. 

— Mano nuomone, nieko čia gero. Tai šūdina sritis. 

- Ar manai, kad šitai daug geriau? 

- Čia mes palaikome tvarką. 

Ratkas iš pradžių neatsakė. Tomas pasisuko į jį. 

- Kažko norėjai? 

Ratkas kreivai nusišiepė. 

- Atlieki gerą darbą, Tomai. Mūsų manymu, gerai tvarkaisi. Tik kad žinotum. 

Ratkas atsistojo. Įėjo į šou patalpą. 

Tomas nesuko galvos bandydamas suprasti, ką jugas ką tik pasakė. 

Pasitaikius tinkamai akimirkai jis paklaus apie Sveną Bulinderį, vadinamąjį 
finansininką, apie kurį vapėjo Leifas Karlsonas. 


Jis pabudo apie vienuoliktą. Osa kaip visuomet į darbą išėjo jo nepažadinusi. 

Skutimosi putas užsitepęs palaikė ypač ilgai. Kruopščiai nusiskuto - trumpi 
judesiai nauju peiliuku. Jis pažvelgė į savo atvaizdą veidrodyje. Bandė ne tik 
įžiūrėti savo atspindį, bet ir pamatyti pats save. Kas jis toks? Ko jis nori? 

Žinojo, ko nori - surasti Rantzelio žudiką ir parsivežti įsivaikintą vaiką. Tai 
atrodė tarsi pusiausvyra. Vieną projektą įvykdyti už namų sienų. Kitą - namie. 
Bet kas jis toks? Dienomis garbingas pilietis. Naktimis pogrindinio pasaulio 
dalis. Kaip priešas. Gal jis buvo priešas? 

Mąstė apie padrikus Leifo Karlsono atsakymus. Po to galvojo apie Kristerį 
Petersoną, kuris buvo beveik nuteistas už Palmės žmogžudystę. Kalba ne apie tai, 
ar esama kokio nors ryšio. Kalba apie tai, kokio stiprumo šio būta. Gaila, kad jis 

pats negalėjo paklausti Petersono. Dėdulė prieš keletą metų pakratė kojas nuo 
iš pirmo žvilgsnio natūralaus kraujo išsiliejimo į smegenis. 

Tai, ką visi Švedijoje daugiau nei trisdešimt metų žino apie žmogžudystę, 
Tomas atmiešė savo ypatingomis policijos žiniomis. Be to, pastaruoju metu jis 
pasiskaitinėjo. 

Vaizdas ryškėjo. Švedijoje labiausiai medžiojamas žmogus buvo Kristeris P. 
Didžiausias visų laikų žmogžudystės tyrimas, nacionalinė trauma - neišnarpliota 
ministro pirmininko žmogžudystė. Neužgijusi švediškos sąmonės žaizda. Ne- 
maloni, perštinti mįslė visiems, kurių kilmė tokia pat kaip Tomo, - paprastiems 
švedams viduriniosios klasės atstovams, žinantiems savo šaknis. Kam turi būti 
dėkingi, kad šiandien yra ten, kur yra. 

Ulofas Palmė nušautas vidury gatvės vieną naktį prieš daugiau nei dvidešimt 
metų. Tomas nesidomėjo politika taip kaip jo tėtis, bet, jo nuomone, Palmė 
buvo tarptautiniu atžvilgiu didžiausias visų laikų Švedijos politikas. Garbingas 
vyras, normalių švedų draugas. Nulinčiuotas tiesiu šūviu į nugarą. Gražus šūvis, 
turėjo pripažinti. 

Praėjus trejiems metams apylinkės teismas nuteisė Kristerį Petersoną už 
žmogžudystę ir paskyrė laisvės atėmimą iki gyvos galvos. Vyruką per tyrėjų 
surengtą akistatą atpažino Lisbet Palmė. Be to, buvo teigiama, kad liudininkai jį 
matę žmogžudystės vietoje ir kad jis šlubavęs taip pat kaip žudikas. Jis - agresyvus 
degradavęs alkoholikas. Gal akivaizdus atpirkimo ožys. Bet tai ministro pirmi- 
ninko žmogžudystė. Negalima buvo nuteisti atmestinai remiantis antraeiliais 
įrodymais ir nešvariais atpažinimais - apygardos teismas Petersoną išteisino. 
Nebuvo už tikėtinos dvejonės ribų - taip buvo įvardyta. 

Klasas Rantzelis, anksčiau Klasas Sederholmas, praėjus keleriems metams 
išdygo kaip vienas iš pagrindinių liudytojų generalinio prokuroro prašyme 
Aukščiausiajam Teismui atnaujinti bylos nagrinėjimą. Valdžia tikrai norėjo 
nuteisti Petersoną. 

Klasas Rantzelis - narkotikų prekeiva, vartininkas, galiausiai pats paniręs į 
alkoholį ir ėmęs piktnaudžiauti tabletėmis. 1985-ųjų rudenį, likus keletui mėnesių 
iki žmogžudystės, jis esą Petersonui paskolinęs 0.357 kalibro „Smith 8 Wesson“ 
revolverį „Magnum. Rantzelis teigė revolverio iš jo neatgavęs. Be to, Petersonas 
tą patį vakarą, kai įvyko žmogžudystė, buvo Rantzelio namuose, o jis gyveno 
netoli žmogžudystės vietos. Rantzelis per visą ikiteisminį tyrimą buvo daugiau- 
sia apklaustas liudytojas, nors jo prisiminimai kaitaliojosi: paskolina „Magnum“ 
revolverį, pristato amunicijos, tampa ožiu. Neabejodamas atpažįsta Petersoną. 

Bet Aukščiausiasis Teismas svarstyti šios bylos nesiėmė. Bylos atnaujinimo 
prašymas atmestas. Nebuvo naujo Petersono teismo. Jokio nuteisiančio teismo 


299 


nuosprendžio Solentunos legendai nebuvo paskelbta ir šįkart. Bet daugumos 
akimis jis vis vien buvo kaltasis. Netinkama Lisbet Palmės elgsena per atpa- 
žinimą ir Klaso Rantzelio teiginys apie „Magnum“ revolverį jį pakasė giliai po 
žeme. Švedų liaudies logika buvo paprasta: juk Lisbet Petersoną atpažino, jis 
buvo netoli tos vietos ir turėjo tokios pat rūšies kaip ir žmogžudystės ginklas 
revolverį. Maža to - jis buvo agresyvus degradavęs alkoholikas, todėl patikėti 
visu tuo darėsi lengviau. 

O dabar Ratzelis nužudytas. Gal tai ir nėra keista - tokie vyrai kaip Klasas 
Ratzelis mirdavo nuo kepenų cirozės, kitokių ligų, kurios paprastai puola žmo- 
nes, propaguojančius koktų gyvenimo būdą, arba prievartos. 

Bet šiuo atveju kažkas pėdsakus bandė užglaistyti pernelyg jau rafinuotu 
būdu. 

Tai buvo kažkas tokio, šimtą kartų didesnio, nei jis manė prieš sužinodamas, 
kas toks buvo Rantzelis. 

Kažkas, toks didesnis, kad net galva sukosi. 


Abu pėdsakai rutuliojosi lėtai. Adamsono - iš praeities. Rantzelio - iš da- 
barties. 

Po pusiau pavykusios Alzheimeriu sergančio Leifo Karlsono apklausos jam 
reikėjo pasikalbinti ką nors kitą. Jis vėl svarstė mintį paskambinti Hegerstriomui. 
Bet ne, ne dabar. 

Iš kurio kito specialiųjų pajėgų, kurioms priklausė Adamsonas, būrio nario 
būtų galima ką nors išgauti? Malmstriomas miręs. Adamsonas - priešas. Karl- 
soną jis jau apklausė. Likusieji: Turbjornas Jegerstriomas, Rogeris Valenas, Janas 
Nilsonas - visi trys vis dar veiklūs policininkai, ir Karlas Juhansonas bei Alfas 
Vingė - vienas buvo pensininkas, o kitas vadovavo privačiai saugos bendrovei. 
Paskui dar jis turėtų daugiau pasiaiškinti apie aną Sveną Bulinderį. 

Tomas apsisprendė pradėti nuo Alfo Vingės - dėdulė, rodės, gyvena ramų 
gyvenimą, per daug nepersistengia. Sprendimą nulėmė ir tai, kad Vingė nebebu- 
vo mentas, ir Riunebis jį paminėjo kaip vieną iš tų, kurie dalyvavo senamiesčio 
susitikimuose. Kaip nusimanantį. 


Pusė šeštos Alfas Vingė išėjo pro Sturės gatvės 32-0jo namo duris. Kamanės 
parko medžiai buvo pradėję gelsti. Privati Alfo Vingės apsaugos įmonė pava- 
dinimu VIP - AB „Vinge International Protection“ - buvo įsikūrusi trečiame 
aukšte. Tomas buvo pasižvalgęs po interneto svetainę. VIP atvirai dėstė apie savo 
paslaugas: darbas esant ypatingoms saugos ir apsaugos misijoms, pagalba kitiems 
apsaugos rinkos veikėjams. Sritis kilo kaip ant mielių po nine eleven. 

Alfas Vingė buvo maždaug penkiasdešimties metų amžiaus. Vis dar ener- 

gingos eisenos, kuri pulsavo galia. Policininko stilius - orumas, tiesi laikysena, 
„žvilgsnis, įbestas į ką nors tolėliau gatvėje. Jo galva buvo skusta, rūsčių raukšlių 
išvagoti skruostai, žydros akys, kurios atrodė pilkos. Vilkėjo tamsiai mėlyną 
paltą, avėjo grubius juodus batus, belaidė laisvų rankų telefono įranga vis dar 
ausyje, nors tuo metu ir nenaudojama. 

Tomas matė jį įsėdant į savo automobilį, „Aston Martin“ - tikras sportinio au- 
tomobilio jausmas. Matyti, kad VIP gerai sekėsi. Tomas užvedė savo automobilio 
motorą. Vingės riaumojantys ratai riedėjo Sturės gatve žemyn. Tomas neatsiliko. 
Jis žinojo, kur Vingė gyvena. Žinojo, kuriuo keliu paprastai važiuoja namo. Jis 
žinojo, kur tame kelyje senąjį specialiųjų pajėgų mentą sustabdysiąs. 


Po penkiolikos minučių: Broma, liukso klasės priemiestis, kur ne kiekvienas 
mentas galėjo sau leisti gyventi - gal tik tie, kurie atsisakė profesijos ir ėmėsi 
privataus verslo. Sicilio skersgatvis - čia apsuptas reto miško buvo vaikų dar- 
želis. Dabar tuščias, jau po šeštos, uždarytas. Vieninteliai judėjo pro šalį namo 
važiuojantys automobiliai. 

Tomas negalėjo įžiūrėti, ar Vingė reagavo į tai, jog buvo persekiojamas. Ar 
matė, bęt nesuko sau dėl to galvos. Gal jis buvo tikras kietuolis. 

Tomas spaudė greitį. Važiavo greta Vingės superautomobilio. Iš eismo pažei- 
dimų skyriaus buvo pasiskolinęs mėlyną švyturėlį. Padėjo jį prie priekinio lango. 
Įjungė. Matė, kaip Alfas Vingė pasuka galvą. Suprato, jog jį bando sustabdyti 
civilis policijos automobilis. 

Vingė pristabdė. Sustojo prie kelkraščio. Tomas lėtai įsuko. Sustojo kreivai 
priešais „Aston Martin: Beveik nustebęs, kad Vingė taip lengvai pakluso. 

Tomas Vingei prieš veidą palaikė policininko ženkliuką. Nė raumenėlis vyruko 
veide nesujudėjo. 

- Ko nori? 

- Ar gali parodyti savo vairuotojo pažymėjimą? 

Vingė ištiesė ranką, pakišo vairuotojo pažymėjimą. Nuotraukoje jis atrodė 
jaunas. Alfas Rutgeris Vingė. 

— Čia tik įprasta kontrolė. Ar galėtum trumpam išlipti? 

Vingė tebesėdėjo. 

- Ką, tavo nuomone, aš padariau? 

- Nieko. Tik įprastas patikrinimas. Mes sekame tam tikrus dalykus šiame 
rajone. - Jis pridūrė dar kai ką, kas Vingei turėjo patikti: - Žinai, padugnėms 
turi būti nubrėžtos ribos. Mes nenorim, kad jie užimtų Bromą. 

Atrodė, minutėlę Vingė mąstė. Tada atidarė automobilio dureles. 

- Gerai, - ištarė. Keliu pravažiavo automobilis. Tomas laukė, vienoje rankoje 
laikė guminę lazdą. Tuomet ėmėsi veiksmų. Iš visų jėgų trenkė Vingei per kelių 
linkį. Dėdulė lėtai susmuko ant kelių. Net necyptelėjo. Tomas greitai ant jo. Ant 
vieno riešo užkabino antrankius. Vingė apsisuko, bandė trenkti atgal. Tomas 
greitesnis - papurškė jam dujų balionėliu. Dabar tas bent jau rėkė. Tomas veikė 
kaip apimtas transo: antras riešas į antrankį už nugaros, paleido balionėlį, išsi- 
traukė savo pistoletą, įspaudė Vingei į šoną, aiškiu balsu: - Stokis. 

Vingė atsistojo. Turėjo pamanyti, kad Tomas buvo koks nors policijos ženkliu- 
ką gavęs kelių piratas. Tomas jį vedėsi savo automobilio link. Raudonos Vingės 
akys ašarojo: vargšas mirksėjo, mirksėjo, mirksėjo. 

Jis užvedė automobilį, dar vienais antrankiais surakintas Vingės rankas pri- 
tvirtino prie automobilio durelių. Įvažiavo į tuščią darželio kiemą. Tolyn nuo 
kelio. Tolyn nuo akių. Gali pradėti apklausą. 

Vingė atsigavo. 

- Kas, po velnių, galvoji esąs? 

Tomas nusiteikęs griežtai. 

- Užsičiaupk. 

- Ar žinai, kas toks esu? 

— Man nusišikt į tai, kas toks esi. 

- Pinigų čia neturiu, o automobilį jie atseks per penkias minutes, šis turi 
įmontuotą GPS. Ko nori? 

— Užsikimšk, sakiau. Čia aš uždavinėju klausimus. 

Vingė sukluso. Ar jis atpažino iki gyvo kaulo įgrisusią policijos apklausos 
frazę? - Čia aš uždavinėju klausimus. 

Jis tarė: 

- Ar tu policininkas? 

— Ar negirdėjai, ką sakiau. Aš užduodu klausimus. 

Iš dėdulės akių vis dar bėgo ašaros. 

- Alfai Rutgeri Vinge, kalba neina nei apie tavo pinigus, nei apie automobilį. 
Kalbėsim apie būrį, senamiesčio susirinkimus ir Bulinderį. Mes jau daugumą 
dalykų žinome, taigi tenoriu, kad atsakytum į keletą klausimų. 

- Nežinau, apie ką kalbi. Būrys buvo seniai. 

- Taigi žinai, apie ką kalbu. .Tik atsakinėk į klausimus. Ar dalyvavai Adam- 
sono grupėje“ 

- Kaip jau sakiau, neįsivaizduoju, apie ką kalbi. 

- Kartoju, ar dalyvavai Adamsono grupėje? 

Vingė nepaleido jo žvilgsnio. Bet nieko nesakė. 

- Aš tik kartoju dar sykį, ar dalyvavai Adamsono grupėje? 

Tyla. 

Tomas žinojo, kad tai, ką jis ketina dabar daryti, buvo rizikingiausias žaidimas 
iš visų jo Žaistų. Vienas dalykas yra karšti kailį girtuokliams, narkomanams ar 
padugnėms imigrantams. Kitas dalykas varyti šį reisą prieš buvusį mentą, kuris 
savo teises išmanė geriau nei koks prakeiktas gynybos advokatas. Ai, bet - viskas 
arba nieko. 

Jis apsimovė pirštines. Trenkė Vingei tiesiai į nosį. Ši sutrupėjo. Kraujo dė- 
mės nupurškė priekinio lango vidinę pusę. Velnias - Tomas bus priverstas kaip 
reikiant apsivalyti. Jis trenkė Vingei į ausį. Po to į kaktą, žiauną, vėl į ausį. Alfo 
Vingės veidas sumaitotas. 

- Ar dalyvavai Adamsono grupėj? 

- Atsiknisk, - lemenimas buvo sumišęs su kraujo burbulais. 

Tomas dar kartą žiebė į nosį. 

— Ar dalyvavai Adamsono grupėj? 

Tyla. 

Vingės galva karojo. Seilės, kraujas, snargliai, gleivės lašėjo jam ant kelių. 

Tomas jautėsi lyg gatvėje. Įsikarščiavęs. Adrenalinas, kraujo kvapas, prakaitas. 
Geresnė kombinacija nei alkoholis su rohipnoliu. Alfas Vingė šito nepašiks. Jis 
privalo atsakyti. 

- Paskutinį kartą, ar dalyvavai Adamsono grupėje? 

Jokio atsakymo. “ 

Tomas jam trečią kartą liuobė į nosį. Ši niekad jau kaip reikiant nesugis. 

Vingė verkšleno. Lėtai pakėlė galvą. Pažvelgė tiesiai Tomui į akis. Tomas bandė 
išskaityti jo žvilgsnį. Šis visiškai nieko nesakė, buvo tuščias. Gal ten niekad ir 
nėra nieko buvę. 

Jis tarė: 

- Tu nežinai, kur lendi. 


Po įvykio su Alfu Vinge Tomas keletą dienų laikėsi atokiai. Laukė, kas atsi- 
tiks. 

Vingę jis paleido. Toliau eiti negalėjo. Jeigu būtų jį dar mušęs, buvo rizikos, 
kad atsiras rimtų kūno sužalojimų, o tokios rizikos jis negalėjo prisiimti. Ot 
velniava. | 

Bet radosi kitų galų. Tomas buvo pradėjęs žiūrinėti maišelius, kuriuos 
susirinko Rantzelio bute. Tai buvo prieš maždaug aštuonias savaites. Ne jam 
skaityti dokumentus ir raštus, bet stengėsi. Atrodė neįmanoma: sutartys, 
protokolai, registracijos dokumentai, įmonių registracijos pažymėjimai, dek- 
laracijos, kvitai, kasos čekiai, banko perlaidos, sąskaitų išrašai, popieriai. Tiek 

daug jam nesuprantamos informacijos. Ir taip sunku susigaudyti, kas gali būti 
naudinga. 

Vakarai jugams, o dienos sumyžtame eismo pažeidimų skyriuje atėmė laiko. 
Jis nuolat juto sumišusį paros ritmą. Vieną naktį darbas iki penktos. Kitą dieną 
popietės kavutės gėrimas ir paistalai apie ekologiškus automobilius su eismo 
pažeidimų skyriaus policininkais. Jis nespėjo peržvelgti dokumentų. Bet po 
keleto savaičių ėmė gaudytis. Buvo akivaizdu, kad Rantzelis pastaruoju metu 
dirbo atsidėjęs. Aštuoniolikos bendrovių vartininkas per septynerius praėjusius 
metus. Tomas mąstė apie senių mentų pokštus apie Joną Balenijų: „Tik vienas 
vartininkas gali su juo lygtis - Tomas Ravelis.“ Maždaug pusėje bendrovių, kurių 

„valdybos narys buvo Rantzelis, Balenijus buvo pavaduotojas, ir atvirkščiai. Kai 
kuriose bendrovėse šmėkščiojo nemažai ir kitų dėdulių. Tomas pasižymėjo, kad 
juos patikrintų. 

Jis neįžvelgė kokio nors ypatingo dėsningumo bendrovėse, kuriose savo veiklą 
vykdė vyrukai, išskyrus tai, kad daugelis priklausė statybų sričiai, bet taip jau 
būna visuomet. AB „Tebio kaminai ir skarda“, AB „Frenelio ŠVS“, AB „Geltonojo 
vingio statybos“, AB „Roaming GI“, AB „Miško kalva“, AB „Stokholmo tiekimo 
greitoji, AB „Dolphin Leasing“ ir taip toliau. Vienuolika įmonių, rodės, bus su- 
bankrutavusios. Trys bylinėjosi su Mokesčių tarnyba. Septynios įmonės spjaudė 
faktūras kaip tikri greitašaudžiai ginklai - neabejotinos faktūrų klastotės. Dvi 
įmonės turėjo normalias valdybas su liaudimi, kuri, rodos, sėdėjo ir kitose, 
rimtose, įmonėse. Penkios įmonės buvo įdarbinusios tą patį revizorių. Viena 
įmonė prekiavo pornografiniais filmais. 

Apie tokius dalykus jis žinojo nepakankamai. Kur jam pradėti ieškoti? 

Galiausiai visą mėšlą susidėliojo chronologine tvarka. Mąstė: „Pradedu nuo 
vėliausio. Gal kas nors iš ten bus sutikęs Rantzelį gyvenime, ir kuo arčiau nusi- 
kaltimo prisiartinsiu, tuo labiau turėčiau priartėti prie žudiko.“ 

Naujausias dokumentas buvo pirkimo sutartis tarp AB „Dolphin Leasing“ ir 
vieno automobilių prekeivio. Bentlio. Buvo pasirašytas Rantzelio, kaip atrodė, 
diena prieš jam užverčiant kojas. 


„Bentley“ parduotuvė buvo Pakrantės kelyje. Saulėtoji Stokholmo pusė, kla- 
sikinis aukštuomenės adresas. Tomas mąstė apie perdėtą tėčio neapykantą. 

Lapkričio pradžioje ten nuėjo. Mieste buvo šilčiau nei įprasta. Paprastai Tomas 
spjaudavo į gamtosaugininkų pliurpalus, bet šiandien, tiesą sakant, jis galvojo 
apie orą. Šiltos, baisiai lietingos vasaros ir Jonšiopingo apylinkėse nuneštos už- 
tvankos, keistos, sniege skendinčios, su atlydy nukarusiais ir ant vargšų, kurie 
paklusdami tvarkai vaikšto šaligatviais, krintančiais varvekliais žiemos. Kartais 

atrodė, tarsi visas mėšlas subyrės į šipulius. Policijos juokdarių bandymai suval- 
dyti miestą, klimatą, jo gyvenimą. 

Jis įėjo pro duris. 

Prožektorių šviesa akino šešis išrikiuotus automobilius. Čia ne koks paprastas 
žuvėdų automobilių salonas. O mažas, ekskliuzyvinis, ekstremaliai brangus. 

Už prekystalio stovėjo jaunas vaikis ir bandė atrodyti užsiėmęs. Lengva atgal 
sušukuota pusilgė ševeliūra, švarkas, viršutinės marškinių sagos, kaip kokio 
prakeikto gėjaus, prasegtos. Tomui įdomu: ar tokių galingų automobilių neturėtų 
pardavinėti tikri vyrai? 

Patalpoje buvo du lankytojai. Jis palaukė, kol šie išeis. Parduotuvės vaikinukui 
mostelėjo policininko ženkliuku. 

- Labas, esu iš policijos. Ar galėčiau tau užduoti keletą klausimų? 

Tomas tyčia nepasakė savo pavardės. 

Snarglius atrodė nustebęs. Savo parduotuvėje nebuvo pratęs dažnai išvysti 
mentų - garbingo policininko algos, net padaugintos iš dešimties, nepakako 
tokiam automobiliui, kokius jie čia stumdė. 

Juodu įėjo į nedidelį kabinetą už prekystalio. Ąžuolinis rašomasis stalas, 
kompiuteris ir rašalinis parkeris marmuriniame dėkle. Kaip elegantiška. 

Tomas padėjo „Bentley“ pirkimo sutartį. 

— Ar tu šitą pasirašei? Ar tu Niklas Kreutzas? 

Vaikinas linktelėjo. 

- Bet šitos sutarties nepamenu. 

Tomas jį nužvelgė. Kelis automobilius per mėnesį, galima pagalvoti, jie šioje 
parduotuvėje parduoda? Penkis, šešis? Gal mažiau. Kiekvienas parduotas au- 
tomobilis turėtų būti didelis daiktas. Kiekvienas parduotas automobilis turėtų 
suberti neblogus procentus šitam snargliui. Jis turėtų prisiminti. 

- Ar esi tikras? Kelis tokio modelio šiais metais pardavei? 

Vaikinas užsimerkė. Bandė pasirodyti galvojantis. Bet kam jam galvoti? Jis 
turėtų pasižiūrėti į kokį nors sąrašą ar ką. 

- Keturis, man rodos, - tarė po kiek laiko. 

Tomas vėl paklausė. 

- Ar esi visiškai tikras, kad neprisimeni? Tai gan svarbu. 

- Ar galima pasiteirauti, apie ką čia kalbame. 

- Žinoma, kad galima. Bet atsakymo nesulauksi. 

- Ane. 

- Paskutinį sykį teiraujuosi, tik kad suprastum, jog tau buvo suteikta laiko 
pamąstyti. Ar prisimeni asmenį, kuris nusipirko šitą automobilį? 

Vaikinas papurtė galvą. 

Tomas galvojo: „Pliuškis nemoka meluoti.“ 

Sveiki, berniukai, 

Mano vardas Juliana. Esu seksuali, linksma ir sociali jauna moteris. 

Man 21 metai, esu 1,60 ūgio ir 52 kg. Atrodau netgi jaunesnė. 

Keletą savaičių viešiu Stokholme ir čia ieškau dosnių vyrų malonumams patirti. 
Mano stangrus kūnas padarys tave laimingą. 


Pusvalandis su manimi kainuoja 1000 kronų plius taksi. 
Viena valanda su manimi kainuoja 1500 kronų plius taksi. 


Atlieku normalų seksą bet kokia tau patinkama poza. Suteikiu malonumo savo 
kūnu, burna ir siaura pute. Gali baigti kiek tik nori kartų ;) 

Viskas su prezervatyvu dėl tavo ir mano saugumo. Nedarau analinio. 

Jei nori baigti ant mano krūtų, tai kainuos +500 kronų. 


Su manimi lengvai susisieksi telefonu. Neatsiliepiu į skambučius iš paslėpto nume- 
rio, neatsakau į SMS. Turiu vyrą draugą, kuris mane saugo. 

Mahmudas - kekšių tvarkdarys, šliundrų sargas, pasileidėlių vairuotojas. Per dvi 
savaites daugiau nei pusę savo laiko jis praleido kempinge. Didžiąją dienos dalį 
sėdėdavo viename vagonėlyje. Langas į kempingą. Iš viso dvidešimt du purvinai 
balti nameliai ant ratų. Aštuoni priklausė Dejanui ir jo liaudžiai. Kituose ketu- 
riuose gyveno pusiau atšokę white-trash tipai, lyg iš kokios Eminemo dainos. Likę 
vagonėliai tušti laukė vasaros. 

Šūdas, ot nykuma. Jis klausėsi savo iPodo: Eikono, Snupo ir gimtinės muzi- 
kos. Madžida El Rumi, Elisa, Nanci Adžram. Vartė pornografinius skaitalus ir 
žurnalus apie automobilius. Siuntė SMS Robkei, Tomui, Chavierui ir seseriai. 
Bambėjo. Zirzė. Šakojosi. Bandė prastumti laiką. Beveik tikėjosi, kad kuri nors 
pana tekinom lėks per lauką. Užsimanys pabėgti. Kad kiltų šiek kiek gaudynių. 
Šiek tiek veiksmo. 

Bet ne. Jos buvo ramios. Kartkartėmis į vietovę įriedėdavo koks automobilis. 
Daugiausia iš anksto paskambindavo Dejanas ir įspėdavo. Kartais vyrukas eidavo 
tiesiai į vagonėlį. Kartais išeidavo mergina. Sėsdavo į automobilį. Mahmudas net 


306 


per atstumą galėjo įžiūrėti jos veido išraišką - mina bylojo vien tik apie vergovę. 
Po kelių valandų jie sugrįždavo. Arba skambtelėdavo - ženklas, kad viskas gerai. 
Same, same but different kažkokiu būdu. 

Mahmudui teko jas vežioti. Natašą, Julianą ir kitas. Liesas panas. Išbalusias, 
iškankintas, pavargusias. Kiek sugebėjo, gražiau pasidažiusias. Kai kurios gal ir 
yra buvusios patrauklios. Adresai išsibarstę po visą miestą - daugiausia prie- 
miesčiai, bet kartais ir gražesni kvartalai centre. Keletą kartų teko vežti išsyk 
keturias panas. Paliko jas tuo pačiu adresu. Išėjo jos geriau padažytos, sutvar- 
kytos. Mahmudas darė savo paties išvadas: kažkas bandė joms suteikti šiek tiek 
klasės ir stiliaus. 

Mahmudas su šliundromis niekuomet nešnekėdavo. Jis pats nežinojo kodėl. 
Tik stipriai jautė: neįstengsiu klausytis, ką jos papasakos. Nors, tiesą sakant, gal 
tai nebuvo svarbu. Jų švedų kalba buvo netgi prastesnė nei jo tėčio. 

Kartais atvažiuodavo Dejanas. Sutvarkydavo praktinius dalykus: rezervuoda- 
vo viešbučio kambarius ir merginų transportą. Administruodavo internetinius 
skelbimus. Visos merginos buvo reklamuojamos internete. Skambino klientams - 
informavo apie kainas ir paslaugas. Čiuvas dvokė kaip šūdas. Mahmudas kaliūzėj 
buvo prisiuodęs beveik visko. Ten sėdėdamas kartais per daug priartėdavai prie 
tų, su kuriais vaikščiodavai: daugelis vyrukų kaip pridera nesiprausdavo. Blo- 
giausia būdavo tie, kurie spjaudavo į dušą, bet vis vien kasdien ant prakaituoto 
kūno tepdavosi dezodoranto. Dejanas - vienas iš tokių. Saldžiai koktus prakaito 
ir purvo sudergtas kvepalų kvapas. 

Apie šeštą septintą kasvakar Mahmudas būdavo pakeičiamas. Jis važiuodavo 
į miestą. Tvarkė savo tikrąjį verslą. Kodėl jugai šitaip su juo elgiasi? Iš tiesų 
atsakymą jis žinojo. Jie norėjo parodyti, kad jų organizacijoje nieko negausi 
veltui. Pradedi dugne ir, jei esi geras, gali kilti į viršų. Jis juk net nenorėjo su jais 
leistis į kelionę. 

Po perkūnais visą tą mėšlą. 


Šiandien pakeisti atėjo vyrukas, atrodantis kaip maža pelytė. Maži geltoni dan- 
tukai apatiniame žandikaulyje ir šuoliuojanti eisena. Mahmudas nepasivargino 
paklausti, kuo jis vardu. Taip atrodė geriausia. Ką tik sutraukė nerealią devynias- 
dešimties procentų šniurkšlę. Tenorėjo iš ten dingti. Čiuvas nužvelgė atverstą 
Mahmudo pornografinį žurnalą. Nerealaus gysloto koto tiesiai į subinę nuotrauka 
iš arti. Mahmudas užvertė. Gėdijosi. Žmogėnas laužyta švedų kalba tarė: 

- Kodėl tokius dalykus skaitai? 

Mahmudas neturėjo nuotaikos diskutuoti. Tik norėjo sėdėti automobilyje ir 
mėgautis k kvaituliu. Jis išryškino sprando raumenis. 

— O kas tau darbo? 

- Vagonėliuose esama tikrų dalykėlių. 

Mahmudas apsirengė striukę. Atidarė duris. 

— Klausyk, man patinka, kai panos nori. Ar teko kada tokią sutikt? 

Tipas spoksojo į jį. Mahmudas užtrenkė duris. 

Lauke snigo. Ar dar ne per anksti? Kažkurią dieną buvo dar visai šilta. Lap- 
kričio dvidešimt pirmoji. Balta ant juodo fono - skruzdėlių karas. Kibirkščiavo, 
vibravo. Kaip jo galvoje. 

Nuotaika įsėdus į mersą šiek tiek praskaidrėjo. Tolyn nuo mėšlo. Mąstė apie 
prieš keletą savaičių su juo susisiekusį mentą. Jis privalo būti atsargesnis. Kiaulės, 
pavyzdžiui, ir dabar galėjo sekti. Sustojo pakelėje. Užpakalyje nieko. Priešinga 
kelio juosta pravažiavo automobilis. Greičiausiai šiaip kažkoks. 

Vis vien jis išsitraukė mobilųjį. Išėmė bateriją. Iškrapštė SIM kortelę. Atsuko 
langą. Paleido ją lauk. Kaip vieną iš snaigių. 


Važiuodamas į miestą mąstė apie Babaką. Gerai, Mahmudas pasišiukšlino. 
Niekad nebūtų pamanęs, kad jugai tą Visamą nuims. Bet Babakas per smarkiai 
sureagavo. Nepaisant to, Mahmudas žiauriai norėjo jam paskambinti. Šnektelėti. 
Išsiryškinti visą reikalą. Kad vėl būtų kaip anksčiau. Sėbrai. Kraujo broliai. 

Greitkeliu pravažiavo Akselsbergą. Galvojo apie savo seserį. Mąstė apie pa- 
kvaišusį jos buvusį kaimyną. Bičą Niklą. Kas jis per tipas? Praėjus savaitei po 
to, kai juodu su sese buvo nuėję į svečius, suskambo Mahmudo telefonas. Ne- 
žinomas numeris. Galėjo būti bet koks pirkėjas, platintojas, jugpirdis, bet tai 
buvo Niklas. Keista. Mahmudas žiauriai peršiko. Pamanė, kad kas nors atsitiko 
Džamilai. Bet ne, vaikis Niklas tenorėjo šnektelėti. Gal susitikti. Per pokalbį, 
veik visą laiką, čiuvas vis grįždavo prie sumuštų moterų, sekso pirkėjų, kuriuos 
reiktų iššaudyti, ir, kaip jis sakė, „Švedijos supuvimo'“. Mahmudui toks žargonas 
nepatiko. Jis dėkingas, kad Niklas išvanojo buvusį sesers vaikiną. Bet ką reiškia 
visas šitas reikalas apie sekso pirkėjus, visuomenės nuopuolį ir žiurkių invaziją 
priemiesčiuose? 


Kitą dieną - vėl vagonėlyje. Oras geresnis. Ausinėse negarsiai Rageb Alama. 
Prieš pietus paskambino Dejanas. Kalbėjo apie didžiulį tiekimą. Ir Ratkas skam- 
bino. Užsidegęs. Nežmoniškai užsvaigęs. 

- Mahmudai. Dabar ypač gražiai pasaugok. Rauki? Milžiniškas tiekimas ant 
bangos. 

Mahmudui pasirodė, jog jie tik mala liežuviu. Visi kartoja tą patį žodį - mil- 
žiniškas tiekimas. MILŽINIŠKAS TIEKIMAS. 

Pavakary įriedėjo mikroautobusiukas. Moteris su Dejanu. Audinės kailiniai. 
Atrodė taip rusiškai, kad buvo beveik juokinga. Ji visai nekalbėjo švediškai. 
Dejanas bandė vertėjauti, pristatė ją kaip vizažistę. 

- Šįvakar bus nerealus tiekimas. Visos važiuos tuo pačiu adresu. 

Mahmudui dzin. Jie gali kelti kokius tik panorėję didelius kekšių pobūvius, 
kas jam. Kad tik galėtų laiku iš ten išvažiuoti. 

Po keleto valandų prisistatė „Hummer“. Išlipo du vyrukai. Mahmudas per 
apdergtus vagonėlio langus bemat išvydo - čia ne bet kokie jugai ar klientai. 
Tai buvo ultradendžiai. Vieną jis netgi atpažino - Jet-set Karlas. Tipelis, kuriam 
priklausė galybė užeigų, varė apšaliausius tūsus, susižerdavo riebiausio pinigo. 
Vaikinas, kuris yra tratinęs daugiau Sturės aikštės kalių, nei Mahmudas yra per 
visą savo gyvenimą matęs. Legenda. Trendžių karalius. Valdžios veiksnys netgi 
tarp žuvėdų. Mahmudui įdomu, ką vaikinas čia veikia. - 

Mahmudas išjungė muziką. Atsisėdo arčiau prie lango. Matė, kaip šliundros 
gavo sueiti į vagonėlį, kuriame buvo Dejanas ir rusė. Jis laukė. Merginos lindo 
lauk viena paskui kitą. Galiausiai - visos dvidešimt sutvarkytos. Padažytos, 
sušukuotos, paruoštos krušti. Jos nuėjo į savo vagonėlius. Jet-set bičas stovėjo 
su draugeliu ir rūkė. Smėlio spalvos trumpas paltas, tamsiai mėlyni džinsai, 
spalvotas šalikas. Ploni zomšos pusbačiai. Šukuosena labiau sulaižyta nei katės 
kailis. Jie stebėjo procedūrą. 

Po keturiasdešimties minučių visos panos buvo pasirengusios. Laikas stovėjo 
vietoje. Mahmudas spoksojo. Stebėjo. Sekė. 

Dejanas vaikščiojo aplinkui ir beldė į visų vagonėlių duris. Panos išėjo. Labai 
trumpi sijonai, aptemptos palaidinės, kelnaitės su kojaraiščiais, ilgaauliai, aukš- 
takulniai, ant kaklų netvarkingai užsimesti šaliai. Išpuoštos labiau nei paprastai. 
Apšalesnės, nei Mahmudas jas buvo matęs anksčiau. 

Jos išsirikiavo šaltyje. Aštuoniolika eilėje. Kaip koks prakeiktas arklių turgus. 
Jet-set čiuvas ir jo draugelis ėjo palei virtinę. Vieną po kitos apžiūrinėjo panas. 
Matavo žvilgsniu. Siurbė akimis. Kalbėjosi, diskutavo, vertino. 

Po dešimties minučių. Ji, ji ir ji, ir taip toliau. Jet-set Karlas parodė dvylika 
merginų. Išrinktųjų. 

Dejanas ir rusė suvarė jas į mikroautobusiuką ir kitą automobilį. Jet-set Karlas 
paėmė dar vieną cigaretę. Išryškėjo dūmai. 

Mahmudas mąstė - milžiniškas tiekimas. Net nežinojo, kur jie išvažiavo. 

Jis negalėjo išmesti šio dalyko iš galvos. Liko dvi valandos, iki kol jis bus pa- 
keistas. Spjovė ir muzikos vėl nebesijungė. Dėjo ir nesiuntė SMS Tomui dėl vakaro 
planų. Mahmudas neturi nieko prieš šliundras. Velniai griebtų, tai juk seniausia pa- 
saulyje profesija ir visa kita. Jo gimtinėje tėvai dažnai aštuonioliktojo gimtadienio 

dieną sūnus nuvesdavo nedidelio įžanginio sugulimo į sumaučiausius Bagdado 
kvartalus. Tai buvo gera praktika, mokymasis. Jaunikliai turi išsidūkti. Bet vis 
tiek - jis nepajėgė. Su mergaitėmis vagonėliuose buvo elgiamasi kaip su daiktais. 
Internete išeksponuotos kaip bet kokios kitos prekės. Rimtai, kaip liaudžiai gali 
patikti panos, kurios pačios nenori sugulti? Kažkaip čia viskas nesveika. 

Jis nužvelgė automobilių stovėjimo aikštelę. Viskas ramu. Jam įdomu, ar 
merginos, kurios nebuvo atrinktos, jautėsi ramios, ar nusivylusios. 

Suskambo mobilusis. Nežinomas numeris. Pirmiausia pamanė spjauti ir ne- 
atsiliepti. Bet pagalvojo: „Turiu išsivaduoti iš šitų depresiškų minčių. Nepakenks 
pažiūrėti, kas čia.“ 

Keliant ragelį jį apėmė bloga nuojauta. Jausmas, kad kažkas bus didelio. Nuo- 
jauta signalizavo žinią - šis pokalbis pakeis jo gyvenimą. 

- Alio, čia Mahmudas. 

- Sveikas, Mahmudai, esu tavo bičiulio Chaviero draugelis. 

Mahmudas balso neatpažino. Bet gerai išmanė akcentus. Latinas. Tiesą sa- 
kant, kalbėjo panašiai kaip Chavieras. Po metų ant milijoninio projekto betono 
Mahmudas kaip tikras kalbų ekspertas atpažino akcentus. Žinių viršūnė - jis 
net girdėjo įvairių kurdų kalbų skirtumus. Sorani ir kurmandži, you name it. 
Bičas ragelyje „s“ tarė minkščiau nei kiti latinai. Gryniausio laipsnio čilietiškas 
akcentas. 

Mahmudas atsakė: 

- Gerai. Chavieras - mano draugelis. O ko nori tu? - iš tikrųjų jis nenorėjo 
dabar kalbėtis su kokiu nors kokso ištroškusiu minipirkėju. Jis, atvirai tariant, 
šįvakar norėjo atsipūsti su Robertu ir chebryte. 

- Noriu susitikti. Mano vardas Chorchė. Nežinau, ar esi apie mane girdėjęs. 
Sėdėjau Esterokeryje su tavo sesers bernu. Ar jie vis dar draugauja? 

- Ne. 

— Puiku. Ar galiu būti tau atviras? 

- Taip. 

- Tavo sesers čiuvas buvo tikras cabrėn. 

Mahmudas negalėjo susilaikyti nenusižvengęs. Kas čia per tipelis? 

- Bet kokiu atveju. Chavieras man papasakojo apie tavo nedidelį hang-up. Ir 
jis mane domina. 

- Kokį dar hang-up? Apie ką čia tauziji? - vardas Chorchė Mahmudui kažką 
priminė. Jis žinojo prieš keletą metų girdėjęs liaudį pliurpiant apie šitą vaikį. 
Daug. 

- Tu paleidai kalbas. Man atrodo, pusė miesto yra girdėję apie tavo jausmus 
Pono R. atžvilgiu. 


310 


— Ko nori? 

— Noriu su tavimi live susitikti. Peršnekėti apie šį reikalą. Man rodos, kad 
turim vieną bendrą priešą. Juk žinai, kaip mano apylinkėse sakoma: mano priešo 
priešas yra mano draugas. 

Mahmudui staiga dingtelėjo, kas toks yra Chorchė. Prieš keletą metų buvo 
žiauriai daug kalbos apie išsišokėlį, kuris iš esmės revoliucionavo kokso sritį 
Stokholme. Padėjo jugams kokaino vartojimą perkelti į priemiesčius. Skleidė 
mėšlą tarp švedėnų, viduriniosios klasės vaikų, imigrantų mailiaus. K šniurkšlę 
pavertė tokiu pat įprastu reiškiniu kaip išgerti bokalą alaus knaipėj. Bet paskui 
kažkas neišdegė. Sklandė kalbų, kad jugai masiškai nulinčiavo čiuvus, kurie jiems 
padėjo pastatyti imperiją, kad tie patys vyrukai bandė Radovaną išdurti dėl di- 
delių babkių, kad vyko vidinės jugų mafijos kovos. Chorchė - vardas pažįstamas. 
Aišku, Mahmudas buvo girdėjęs Chavierą kalbant apie šį tipą - tai jis buvo jugų 
nuosavas platintojų konsultantas. Tik įdomu, ko latinas nori iš jo. 

Chorchė ir toliau pliurpė. 

- Nieko nesakai, bet, man rodos, tau šiek tiek rūpi pasimatyti. Ar žinai, kas 
toks esu? Ar tau ką nors sako Vestbergos šaldymo sandėliai? Abdulkarimas? 
Mradas Slovovičius? Ar žinai, kas tokie buvo šie vyrukai? 

Mahmudas prisiminė. Jis žinojo. Ir jis sau prisipažino - iš tiesų norįs susitikti 
su šiuo latinu. 

Chorchė pasiūlė vietą. Dieną. Laiką. Pokalbį baigė. 

Galvoje aiški mintis - tai gali būti šviesa tunelio gale. 

Niklas nubudo per mikrosekundę. Jį pažadino traškesys. Ar kambaryje kažkas 
yra? Pačiupo ant grindų prie lovos gulėjusį peilį. Vėl klausėsi. 

Ramybė. 

Tyla. 

Tamsa. 

Kovine padėtimi priešais save laikė peilį. Iššliaužė iš lovos. Susigūžė. Matė 
neryškius kambario kontūrus. Iš virtuvės sklido šiokia tokia šviesa. Ten roleto 
nebuvo. 

Vėl girgždesys. Bet, kiek jis galėjo pastebėti, - kambaryje jokio didesnio 
judesio. Ėjo palei vieną sieną. Raumenys visiškai įtempti. Kiekvienas žingsnis — 
stealthfiht pratimas. 

Bute - tik vienas kambarys ir virtuvė. Taigi kambarys buvo greitai patikrintas. 
Atrodė tuščias. Bent jau žmonių čia nebuvo. Nors visuomet esama rizikos, kad 
čia įsigavo jos. Kaip visuomet, joms galiausiai pavykdavo. 

Jis įėjo į virtuvę. Ten daug šviesiau. Pro langą skverbėsi kiek tolėliau gatvėje 
esančių žibintų šviesa. Virtuvė nebuvo didesnė nei penki kvadratiniai metrai. 
Išsyk pamatė, jog žmogaus ten nėra. Bet tų kitų? Jis turėjo paieškoti nuodugniau: 
savo tuščioje maisto spintoje, po kriaukle, spintelėse, kuriose laikė dribsnius ir 
sausą duoną. Po picos dėžutėmis, jogurto pakeliais, plastikiniais maišeliais. Jis 
jų nerado. Butas secured. 

Jį bus pažadinęs sapnas. Labai aiškus. Pirmiausia mečetė ten. Langų šukės ir 
suplėšyti maldų kilimėliai. Tipiškas rūgstančių šiukšlių ir nuotekų dvokas Irake. 
Po to kita scena. Jau Švedijoje, tik prieš dvidešimt metų. Mama, kurią Klasas 
teškia į sieną. Krintantis paveikslas. Ji parvirto. Galva pirmyn. Tebegulėjo. Niklas 
pasilenkė, suėmė jos ranką. Tempė, traukė. Jis rėkė. Kaukė. Bet nepasigirdo nė 
žodžio. 

Niklas apsirengė. Žvelgė tarp žaliuzių. Tamsa lauke buvo kompaktiška. Pusė 
aštuntos. Šiandien bus karštligiška diena. 

Jis valgė jogurtą. Išsivirė du kiaušinius. Virė lygiai keturias minutes. Minkštai 
virti, bet ne per skysti. 

Atsisėdo kambaryje. Inspektavo beretą. Šįvakar panaudos duslintuvą. Pasiėmė 
juodą metalo cilindrą, kurį irgi buvo nusipirkęs „Black R White Inn“. Prisuko, 
nusuko. Bandydamas taikė į langą. Kilnojo ginklą rankoje. Apsirengė striukę. 
Pistoletą įsikišo į vidinę kišenę. Jį ištraukė ir atliko vientisus spynos rėmo jude- 
sius. Pakartojo. Greitai. Greičiau. Greičiausiai. Turės šauti iš arti, naudotis hollow 
point amunicija, kad atsvertų ribotą duslintuvo efektą. 


Mąstė apie Niną. Akivaizdu, kad tarp jų esama kažko ypatingo. Jai reikėjo jo 
pagalbos. Kai jis sėdėjo prie jos durų, staiga ji išėjo. Visiškai viena. Pirma Niklo 
mintis: kur vaikas? Jis išlipo iš automobilio. Pažvelgė į ją. Už penkiolikos metrų. 
Rodės, kad ji jo nemato. 

Nina vilkėjo baltu paltu su juodu diržu. Pastatyta apykakle kaip tikra agentė. 
Mėlynos aptemptos kelnės ir juodi žemakulniai odiniai ilgaauliai. Ant galvos - 
raudona megzta kepurė, kuri nebuvo kaip reikiant užmaukšlinta. Jis negalėjo 
atplėšti žvilgsnio. Jos charizma nušlavė jį lyg tenykštė smėlio audra. 

Ji ėjo jo link, bet, rodės, jo neatpažįstanti. Po to jam dingtelėjo: ji nenori 
pripažinti, kad jį atpažįsta. Žinoma. Ji suprato, kad jis ją kiaurai permato. Jos 
graudžiame žvilgsnyje matė, kaip ji jaučiasi. Kaip su ja elgiamasi. Kaip ji žemi- 
nama. 

Niklas stovėjo nejudėdamas. Ninos žvilgsnis įbestas tiesiai į priekį. Ryžtingi 
žingsniai. Neryški šypsena. 

"Likę trys metrai. Jos rankinė lingavo į taktą su žingsniais. 

Du metrai. Jis stovėjo nejudėdamas. Iš burnos nedideliais debesėliais virto 
garai. 

Vienas metras. Jis turi ką nors pasakyti, sugriebti ją. Ji praėjo pro šalį. Kvepalų 
dvelksmas. Beveik palietė. Beveik. 

Jis šūktelėjo. 

— Nina! - Tuo pat metu galvojo: „Ką aš dabar pasakysiu?“ 

Nina apsisuko. Už metro. Nustebusi, klausianti. Akivaizdu, jog ji jo neatpa- 
žino. Vis tiek maloniai šypsojosi. 

— Ar manęs neatpažįsti? Tai aš nupirkau jūsų automobilį, „Audi“. 

Ninos veide išsiskleidė šypsena. 

- Taip, tikrai gi. Mes juk matėmės ir ten, degalinėj, - ji žvilgčiojo į automo- 
bilį. - Ar jo jau nebeturi? 

Niklas nežinojo, ką pasakyti. Nenorėjo jos nuvilti. 

- Aišku, bet turiu kelis automobilius. - Jis bandė juoktis, bet jausmas, lyg 
žvengas būtų užstrigęs gerklėje. 

Rodės, kad Nina nieko nepastebėjo. 

— Hm. Ar gyveni čia netoliese? 

Dar vienas klausimas, į kurį jis negalėjo atsakyti. 

- Ne, aš tik tranzitu, - na, ir atsakymas. Skambėjo pakvaišusiai kvailai. „Tran- 
zitu“ - ką tai reiškia? 

- Hm. Malonu buvo vėl susitikti. Rodos, kad reguliariai viens į kitą įbildam, 
taigi, matyt, ir vėl pasimatysim, - ji apsisuko norėdama eiti toliau. Bet Niklas spėjo 
vėl sugauti. Jos žvilgsnį. Ją gaubiantį liūdnumą. Bejėgiškumo jausmą. Priespaudą. 
Į kankinimą panašų pažeminimą. Jis turi jai padėti. Ji buvo tokia graži. 

- Nina, palauk sekundę. į 

Ji vėl apsisuko. Šįkart - jos šypsena ne tokia tikra. 

- Taip. 

— Kur eini? 

— O ką? 

- Šiaip, tik pasiteiravau. 

- Su drauge einu į jodinėjimo klubą. Reikia pasinaudoti galimybe, kai turiu 
kas pasaugo vaiką. Bet dabar privalau skubėti. Ji manęs laukia. 

- Ar negalėtume pasimatyti kokį kitą kartą? Ir apie viską pašnekėti. 

Ninos šypsena dar netikresnė. Bet jos akys - jis matė, kad ji prašo pagalbos. 
Nori, kad jis būtų šalia jos. 


313 


— Ką nori tuo pasakyti? 

- Pasikalbėti, kaip tu laikaisi, ir šiaip. 

- Nesuprantu, ką turi omeny. Mes vienas kito taip gerai nepažįstame, juk tik 
automobilį iš manęs nupirkai. Nieko daugiau. Bet buvo malonu susitikti. Iki, - 
jos žingsniai paspartėjo. Tolyn nuo jo. 

Niklas tebestovėjo ir žvelgė į ją. Jos sėdmenys ritmiškai krypavo. Ir jis matė ją 
aiškiai sakant „iki“ - ji vėl norėjo susitikti. Jam pasipasakoti. Priversti jį suprasti. 
Jai jo reikia. Iš kur jai žinoti, kad jis suprato, labiau nei puikiai. 


Bėgioti savo maršrutu šiandien ypač gera. Mintys blaivios. Idealus Ninos 
veidas. Šio vakaro veiksmas buvo suplanuotas taip detaliai, kad netgi Kolinas 
būtų pavydėjęs. Pasirengta operacijos „Magnum“ antrajam puolimui. Vienintelis 
ramybės neduodantis dalykas - prakeiktas Benjaminas. Bet Niklas žinojo, ką 
dėl to darysiąs. 

Po atsispaudimų ir atsilenkimų jis praktikavosi peiliu. Daugiausia atsipalai- 
davimo dėlei. Jam reikėjo sielos ramybės. Nusiprausė po dušu. Papietavo. Per- 
geriau už juos pačius. 

Antrą valandą paskambino - pokalbis, kurį jis planavo jau keletą dienų. 
Mahmudui, Džamilos broliui. Jis tikėjosi, kad tai duos rezultatų. 

Niklas nusileido į automobilį. Važiavo į Albį. Dabar Mahmudas bus namie. 


Vėl savo bute. Praėjo valanda nuo susitikimo su Mahmudu. Niklas buvo 
patenkintas. Pokalbis praėjo gerai. Mahmudas nebuvo jo kalibro karys, bet 
arabas - nieko. Ir geriausia tai, kad jis Niklui buvo skolingas paslaugą. Tai, ką 
Mahmudas pažadėjo jam padaryti, išsprendė kai kurias problemas. Žinoma, tai 
dar labiau kirto per finansus, bet šis reikalas buvo neišvengiamas. Reikėjo, kad 
virš galvos kabotų kuo mažiau rizikos. 

Į krepšį susikrovė įprastus dalykus. Žiūronus, klausymosi per duris įrangą, 
juostas ir stebėjimo kamerų atminties kortą, kompiuterį, peilį, pirštines. Taip 
pat - „Berettą“ ir duslintuvą. 

Išgėrė dvi nitrazepamo tabletes. Atsisėdo ant sofos. Įjungė televizorių ir 
DVD. Taksi vairuotojai diskusijos įkarštyje naktį dirbančioje kavinėje. Travįsas 
iki pusės nuogas. Bandė savo „Magnum“. Vėliau - vaikiška kekšė, Džudi Foster. 
Susitiko Travisą. 

Niklas prisiminė, ką sutikęs prieš keletą dienų. Vieną vakarą persekiojo Rogerį 
Junsoną. Šis važiavo į Friuengeno centrą. Statėsi automobilį prie autobusų stoties. 
Niklas matė čiuvą praeinant pro metro stotį. Jis pats išlipo iš automobilio. Laikėsi 

per dvidešimt metrų už nugaros. Rogeris žingsniavo į priekį palinkusia eisena, 
lyg visą laiką būtų kažką benučiumpąs. 

Niklas apsvarstė alternatyvas. Dar ne metas pulti, bet jei kiltų sumaištis, jam 
nebūtų vargo atlikti tai, kas vis vien Rogerio Junsono laukia. Buvo vėlus vaka- 
ras, vos keletas žmonių lauke, išskyrus šutvę pusgirčių jaunuolių, kurie trynėsi 
prie stiklinių durų stoties viduje. Tikriausiai norėdami sušilti, kol laukė ką nors 
įvyksiant. 

Rogeršiknius paėjo dar kiek toliau. Užsuko į Friuengeno piceriją. Niklas su- 
stojo. Jokiais būdais nenorėjo sukelti įtarimų. Picerijos viduje - pusiau tamsu. 
Kažkas čia ne taip. 

Jam šovė mintis. Nubėgo atgal į automobilį. Perkniso sportinį krepšį. Išsitrau- 
kė įrangą. Parbėgo atgalios. Atsargiai artinosi prie picerijos. Sėlino palei vieną 
sieną. Vos atsidūręs prie lango pasilenkė. Apsimetė besirišąs batus. Iš tiesų prie 
lango lipniąja juosta priklijavo blakę, kaip tik į betono siūlę. 

Jis nežinojo, ar kas išdegs. Blakė, kurią priklijavo, iš tiesų buvo skirta naudoti 
toje pačioje patalpoje kaip ir stebimas objektas. Klausimas - kiek dabar galės 
išgirsti. Bet gal išdegs, jei nusišypsos laimė. 


Po dešimties minučių į piceriją įėjo dar du vyrai. Niklas deramu atstumu. 
Sėdėjo ant suoliuko. Rankoje butelis. Apsimetė sėdintis ir geriantis. 

Ausyje ausinė. Likusi įranga tilpo jo striukės kišenėje. Buvo šalta. Jis jau 
stiro. 

Lig šiol iš vidaus nieko negirdėjo, bet dabar jie pradėjo kalbėtis. Pirmiausia 
du vyrai kažkokia kitokia kalba. Skambėjo lyg serbų. Tada jie persimetė į švedų. 
Daugiau vyrų. Krebždėjo, dusliai, panašiai lyg būtų klausęsis per pagalvę. Kai 
kurie žodžiai iškrito, kartais - ištisi sakiniai. Bet jis kontekstą suprato - jie laukė. 
Dūsavo. Ilgėjosi. Greitai bus demonstracija. Moterų.: 

Prabėgo keletas minučių. Rodės, kad pokalbių temos išseko. Vyrai picerijoje 
sėdėjo tylėdami. Kartais serbakalbiai persimesdavo vienu kitu komentaru. 

Valandėlę Niklas svarstė mintį vietelę šturmuoti. Ten esantiems nelabiesiems 
patrumpinti kančią. Bet vienam prieš penkis gali būti sunku. 

Bala nematė. 

Po to išgirdo naują kimų balsą. Pirmiausia serbų kalba. Po to - švedų su ryškiu 
akcentu. Jis užkabino gana daug žodžių, kad suprastų. 

Kimusis balsas tarė: 

- Šeši gražūs dalykėliai. Labai dailūs. 

- Ar kuri nors sutvarkyta, kaip noriu aš 

- Žinoma. Visuomet laikausi žodžio. 

Po to trumpas persimetimas keliais žodžiais, kurių jis kaip reikiant nenugirdo. 
Bet suprato pabaigą: „Tai jūsų nuosavi baltieji vergai.“ 

Vyras su akcentu tęsė. 

- Turime jas čia užkulisiuose. Kaip visada. Mano ponai. Rinkitės į sveikatą. 

Balsai nuslopo. 

Niklas dar keletą minučių pasėdėjo. Smegenys spengė nuo minčių. Gal gali- 
mybė išskersti kiaules dabar didesnė, nes jų pastabumas bus smarkiai sumenkęs? 
Gal pakaktų, jei jis nudėtų du, tris, o tada iš ten dingtų? Bet ne, dabar ne metas. 
Jis privalo planuoti. 

Jie turėjo suvežti moteris pro užpakalines duris, arba jos ten jau laukė dar prieš 
pasirodant Rogeriui. Jis apsidairė. Žmonių nebuvo. Gatvės žibintų šviesa apšvietė 
nedideles asfalto saleles. Vėl nuėjo prie picerijos. Viduje tuščia. Nukrapštė blakę. 
Apėjo pastatą. Šis sujungtas su prekybos centru. Antrame aukšte, rodės, esama 
biurų. Apatiniame aukšte buvo restoranai, kirpyklos, batų parduotuvė, banko 
kontora. Reikia eiti į kitą pusę. Po šešių metrų pastatas pasibaigė. Kitapus matė 
metalines duris, prekių priėmimą, garažo varus. Dabar belieka išmąstyti, kurios 
durys yra picerijos. 

Jis laukė. Pro duris, kurias ir spėjo būsiant, išėjo vyras ir moteris. Bet ne 
Rogeris. Daug tamsesnės išvaizdos, gal indas ar pakistanietis. Vilkėjo rudą 
odinę striukę ir apsmukusius džinsus. Atrodė beveik kaip valkata. Nušiuręs, 
neprižiūrėti plaukai, apžėlęs. Mergina atrodė jauna. Apsirengusi tikrai per plo- 
nai — susigūžė jiems vos išėjus. 

Jis viena ranka buvo apkabinęs ją per nugarą. Niklas mąstė: lyg būtų tikra 
pora. Melas. 

Jie nuėjo prie keleto stovinčių automobilių. Niklas apsisprendė: Rogerio laukti 
neverta. Jis daugiau išsiaiškins būtent apie šitą vyruką. Dabar. 

Vėl nubėgo prie automobilio. Šnopavo, kad net paskaudo plaučius. Jis negali 
jų pražiopsoti. Kelnės per kelius siauros, batai atrodė per ankšti, palyginti su 
jo sportavimo atributika. Į viską spjovė. Didino tempą. Įšoko į fordą. Užvedė, 
šoko, kad net rūko, nuvažiavo į tą vietą, kur juos matė. Kaip tik suspėjo išvysti 
beišvažiuojantį geltoną „Volvo“. Jis užmatė sekso pirkėjo garbanotus plaukus 
vairuotojo pusėj. 

Važiavo paskui automobilį. Į pietus. Į greitkelį. 

Šis sustojo Masmu. Vyras ir vėl vedėsi merginą. Pro laiptinės duris. Tokiu pat 
ramiu, perdėtai užtikrintu būdu. Lyg ji jam priklausytų. Lyg jis manytų, kad jo 
elgesys liks nenubaustas. 


316 


Po dviejų valandų mergina išėjo, viena. Paskambino savo mobiliuoju. Atsi- 
rėmė į namo sieną. Užsidegė cigaretę. Niklui pasirodė, jog jaučia dūmų kvapą, 
nors ir sėdėjo automobilyje. 

Ji atsisėdo ant žemos tvoros. Viršutine kūno dalimi pasilenkė į priekį. Apsi- 
vyniojo rankomis apie kojas. Veidu žemyn. Turėtų šalti kaip šuva. Tiek kūnu, 
tiek siela. 

Niklas išlipo iš automobilio. Ketino pasisiūlyti ją pavėžėti. Pasiūlyti jai prie- 
globstį. Išvaduoti ją nuo karo. Mėšlo. Purvo. 

PURVO. 

Priėjo prie jos. Rodės, kad mergina jo negirdi. Jis tyčia braižė kojomis asfaltą. 
Jokios reakcijos. Atsistojo priešais. Pastukseno jai per petį. 

Ji pažvelgė į viršų. Jos veidas buvo siauras, atgal sušukuoti plaukai surišti į 
kasą ir šviesiai rudos gatvės žibintų šviesoje žibančios akys. Žvilgsnis - pilnas 
gėdos. Ji, atrodė, nesuprato. 

Niklas ištiesė ranką. 

— Mano vardas Niklas. 

Ji papurtė galvą. Prasta švedų kalba tarė: 

- Aš nelabai suprantu švediškai. 

Niklas pakartojo angliškai. Mergina ir toliau atrodė nustebusi. 

- What do you want? 

Anglų kalba senokai buvo kalbėjęs. Bet ši vis dar gera. 

- Atėjau, kad tave iš čia išvežčiau. 

Mergina atsistojo. Pirmą sykį jis iš arti išvydo visą jos kūną. Trumpas sijonas 
ir storos kūno spalvos pėdkelnės. Ilgos kojos. Odinė striukė, kuri, regis, neužse- 
gama. Poja jis užmatė pūpsančias krūtis. Ji stovėjo tyli. Rodės, jį šifruoja tiek pat, 
taip, kaip buvo rašoma visose tose feminisčių knygose, kurias buvo skaitęs. 

Galiausiai ji paklausė: 

- Ką turi galvoje? 

-- Aš tave iš čia išvešiu. Tau nebereikės daryti to, ką darai. O juos nubausiu. 

- Gali mane iš čia išsivežti. Bet tai kainuoja. Tūkstantį penkis šimtus kronų 
už valandą. 

- Ne, ne. Tu mane klaidingai supratai. Aš nenoriu tavęs pirkti. Priešingai, 
noriu, kad tu tai baigtum. Tu būsi laisva. O tie, kurie mano, kad tave galima 
parduoti, bus nubausti. Pažadu. 

Gatvėje sustojo tamsiai mėlynas opelis. Mergina žvilgtelėjo į jį. Tada vėl į 
Niklą. 

— Dabar turiu eiti. 

— Neik, eik su manimi. 

— Ne, aš važiuoti. 

Niklas žvilgčiojo į opelį. Ant vairuotojo sėdynės sėdėjo vyras. Žvelgė į juos. 
Niklas tarė: 

- Ir jį nubausiu. 

Mergina pasuko automobilio link. Bet prieš įlipdama ji atsigręžė. 

- Niekada visų negalėsi nubausti. 


Metas. Šliaužė lyg mūšyje. Į viršų prie užpakalinės Rogerio Junsono namo 
pusės. Nes žinojo: šiandien kiaulės sugyventinė, Patricija Jakobs, konferencijoje. 
Žinojo dar daugiau: niekšas aukščiausiosios lygos ledo ritulio varžybas sekė, kaip 
dresuotas šuo seka savo šeimininką. Šįvakar septintą valandą - „Ferjestadas“ 
versus „Linšiopingas“. Galingas susitikimas - žiūrovų magnetas. 

Jis mąstė apie paskutinį prostitutės pasakytą dalyką. Šįvakar ji pamatys. Ro- 
geris Junsonas - kekšių pirklys, sekso pirkėjas subinė, moterų kank:ntojas. Bus 
nubaustas taip smarkiai, kad norės niekad nebūti gimęs. 

Niklas buvo apsirengęs lengvais tamsiais drabužiais, kurie iš tiesų buvo skirti 
bėgikams žiemą: aptemptos storos tamprės ir neperpučiama plona goretekso 
striukė. Ant galvos - savadarbė „balaklava“, kaukė, kurioje jis išsikirpo akių ir 
burnos skyles. Atėjus metui, užsivynios ją. Prie nugaros prisispaudusi kuprinėlė. 
„Beretta“ dėkle. 

Priešais jį - nedidukė veja, altana su laiptais, balkono durys į altaną. Penki 
žingsniai ir jis ten. Televizorius stovėjo kambaryje su langu į gatvę, taigi nebuvo 
rizikos, jog Rogeris ką nors aptiks. Be to - dabar antrojo kėlinio vidurys. Gali- 
mybė, kad vyrukas net nusimyžti eis, buvo mažesnė už nulį. 

Atklebeno altanos duris. Jau anksčiau tai buvo pasibandęs du sykius, kai pora 
buvo darbe. 

Girdėjo silpnus varžybų garsus. Publikos plojimą, karštligiškas komentatorių 
klišes, greitus pačiūžų pjūvius iš arti. 

Niklas name gaudėsi. Tiek daug dienų sėdėta lauke spoksant vidun. Susidarė 
vaizdą, kaip sujungti kambariai. Ar esama signalizacijos, kur paprastai padėtas 
bevielis telefonas, ar jie rakindavo laukujes duris, į kurią pusę sukdavosi vyriai. 
Ir, kaip minėta: jau du sykius buvo įsibrovęs pasisvečiuoti. Tik tam, kad greitai 
pasižvalgytų. Pasijustų kaip namie. 

Jis sustojo. Širdis daužėsi smarkiau nei palaikantys sirgaliai per televizorių 
trinksėjo kojomis į tribūnų grindis. Sekundės dalį jis nuleido ranką į pradinę Tanto 
Dori poziciją. Giliai įkvėpė. Išpūtė orą pro burną. Jautė, kaip jį užpildo ramybė. 

Dar keletas žingsnių. Ledo ritulio kovos garsai jau aiškesni. Išsitraukė pistoletą. 
Jis su savo ginklu buvo vienas. 

Niklas būtų galėjęs įsigyti ginklą su taikikliu. Atsigulti ant kokio namo stogo 
priešais. Vienintelis šūvis į makaulę - lengviau nebūna. Ir žmonos mušeikos 
smegenų substancija ištykšta ant namo sienų. Jis būtų galėjęs įtaisyti bombą 
televizoriuje, vienu driokstelėjimu išsprogdinti keturiasdešimt kvadratų vilos 
idilės. Arba kodėl gi paprasčiausiai Rogerio Junsono nenunuodijus. Buvo dau- 
gybė lengvesnių būdų nei tas, kurį jis pasirinko. Bet ne apie tai kalba. Operacija 
„Magnum“ buvo mokykla. Pedagoginis signalas visiems smurtautojams. Jūs būsit 
nubausti. Jums teks kentėti. 

Metas. Niklas įžengė į kambarį, kur stovėjo televizoriaus. Dryžuoti tapetai. 
Sofa ir du foteliai. Šlykšti kiliminė danga ir stereostalelis. Ant sofos - Rogeris 
Junsonas. Riebokas, išbalęs, šlykštus. 

Niklas nutaikė „Berettą“ vyrukui į galvą. Paėmė nuotolinio valdymo pultą, 
perjungė televizijos kanalą. 

- Ledo ritulys man nepatinka. 

Rogeris Junsonas, atrodė, tuoj apsišiks. Gal prieš tai jis ir buvo išbalęs, bet 
dabar greičiau buvo pažaliavęs. Bandė kažką pasakyti. 

Niklas jį užčiaupė. 

- Nieko nesakyk, antraip turėsiu tave nušauti. 

Esama rizikos, kad kas nors juos mato iš lauko. Iš priešais esančio gyvena- 
mojo namo tiesiai matyti šio kambario negalima. Bet jeigu, pavyzdžiui, kas nors 
važiuotų gatve džipu, aukštu automobiliu, galėtų užmatyti vidun. Niklas paėmė 
kuprinę. Užklijavo Rogeriui burną. Apvyniojo jam rankas, kojas. Nutrenkė jį 
ant grindų. 

— Ėsk kiliminę dangą, išgama. 

Niklas savo komentaru patenkintas. Seniai buvo jį sugalvojęs. 

Tada atsisėdo ant sofos. „Berettą“ pasidėjo ant kelių. Dabar iš lauko jų niekas 
negalėjo matyti. Time for some action. 

Jis paaiškino. Perskaitė gerai suplanuotą paskaitą. Tikrai varė kokias dešimt 
minučių. Lyčių valdžios tvarkai galas. Visi, kurie mušė, žemino, eksploatavo savo 
jėgą, netrukus sužinos. Visi, kurie pirko moteris, prievartavo žmonas, žaidė su 
gyvybėmis. . 

Reguliariai Rogeriui įspirdavo. 

Prakaito perlai ant senio kaktos turėtų pasūdyti jam akis. 

Niklas išvyniojo popierių. Tai buvo Rogeriui Junsonui paskelbtas teismo 
nuosprendis. Sunkus moterų terorizavimas ir sunkus išžaginimas. 

Niklas knisosi savo kuprinėje. Išsitraukė nedidelį lituoklį. Rogerio akys iššoko. 

Dabar prasidės. 
Niklas perskaitė nuosprendžio pastraipą. 
Ilga naktis laukia žmonos mušeikos ir šliundrų pirklio. 


Po keturių valandų. Niklas išėjo tuo pačiu keliu kaip ir įėjo. Per sodą. Lauk 
kitoje namo pusėje. Nuomotas automobilis stovėjo už dviejų šimtų metrų. Gal kas 
ir matė jį einant per kvartalą. Bet jie nepamatys jo plaukų spalvos arba bruožų. 
Lauke tvyrojo dervos tamsa, nes praeitą naktį jis suvarė gatvės apšvietimą. 

Išsitraukė savo mobilųjį. Buvo pasirengęs papildymo kortelę. 

Galvoje saugojo Patricijos Jakobs numerį. 

Fone garsi muzika. Darbovietės pobūvio diskoteka? Tikiuosi, kad Patricijai 
teko pašokti. 

- Alio. 

— Labas, ar girdi mane. 

- Palūkėk, paeisiu į šalį. 

Septynios sekundės. Šurmulys sumažėjo. 

- Dabar turėčiau tave geriau girdėti. Kas čia? 

— Gali mane vadinti Travisu. 

- Ką sakai? 

- Gali mane vadinti Travisu. 

— Man atrodo, kad tavęs nepažįstu. 

- Ir neturi pažinti. Aš tik noriu pasakyti, kad jį pašalinau. Tau nebėra daugiau 
ko nerimauti. Jis negrįš. 

— Ką turi galvoje? Kas tu toks? 

- Paklausk policijos, koks jausmas, kai tau lytinius organus apdoroja su- 
virinimo aparato liepsnos. Aš žinau, ką jis tau padarė. Žinau, ką jis darė savo 
buvusiai moteriai. 

Jis mąstė apie savo privatų pastarųjų savaičių tyrimą. Alfas Vingė nė velnio nepra- 
sitarė. Bet „Bentley“ pardavėjas kažką slėpė. Tomas nebuvo koks pasikaustęs kri- 
minalistas. Bet jo nuojauta buvo aiški. Ar neturėtų vis vien paskambinti kokiam 
senam kolegai? Atsakymas į šį klausimą vis toks pat. Visi Pietų komisariate buvo 
per arti Adamsono. Gal jis turėtų susisiekti su Hegerstriomu? To šūdžiaus jam 
nereikia. Bet kastis tikrai yra kur. Riunebio informacija apie Adamsono projektą 


320 


devintajame dešimtmetyje. Sunkiai peprantama medžiaga, kurią jis pasiėmė iš 
Rantzelio rūsio. Vaikino iš „Bentley“ netikrumas. 

Tomas kaip galima daugiau išsiaiškino apie vaikinuką iš parduotuvės. Niklą 
Kreutzą. Jokių nusikaltimų registre, jokių mokesčių skolų arba nesumokėtų 
sąskaitų. Kilęs iš senos finansininkų šeimos. Už butą ir automobilį, kurį vairavo 
vaikinukas, tikriausiai vis dar mokėjo tėtis. Vis vien jausmas, kad kažkas čia ne 
taip. Priešais save matė Niklo Kreutzo veidą. Dar kartą, dar kartą. Vaikino beveik 
panikos ištiktą veido išraišką. 

Šįkart pats Tomas paskelbė išplėstinę užklausą registre. Tiesą sakant, jam 
nusišikti, jei kas pasidomėtų, kodėl jis ieško informacijos apie Kreutzą. Jokio 
atitikmens tarp įtariamųjų arba tokių, apie kuriuos pranešta policijai, bet va tarp 
pareiškėjų - taip. Bingo - Niklas Kreutzas praėjusią vasarą turėjo nemalonumų. 
Tomas iš centrinio komisariato užsisakė pareiškimą policijai: sunkus sveikatos 
sutrikdymas parduotuvėje Pakrantės kelyje. Nusikaltėliai nežinomi. Vienintelis 
dalykas, kurį pliuškis nurodė apklausos metu, - kad jis prisimenąs, jog nusikal- 
tėliai buvo tamsūs užsienietiškos išvaizdos, vienas gan žemas, bet galingas, labai 
galingas. Jie įsigavo į mažąjį biurą. Kaip reikiant iškaršė Kreutzui kailį. Gydytojo 
išvados: trūkęs šonkaulis, tinimai ir mėlynės veide bei du prarasti dantys viršuti- 
niame žandikaulyje. Per apklausą, kuri buvo surengta įvykio vietoje, į klausimą 
„kodėl“ jis atsakė: Jie norėjo žinoti, ar aš pardaviau kokį nors „Continental GT“ 
kažkokiam Visamui. Tada jie norėjo pažiūrėti visus automobilio dokumentus. 
Paskui pasakė, kad aš rasistas. Visamas Džibrilas, man rodos. Nesuprantu kodėl. 
Tada jie mane tik sumušė. Maniau, kad mirsiu. 

Tai negali būti atsitiktinumas. Paskutinis Rantzelio pasirašytas dokumentas - 
„Bentley Continental GT“ pirkimo sutartis, 1,4 milijono kronų. Ir šitas reikalas. 
Kažkas tą vargšą sumušė iš peties. Būtent dėl to automobilio. Kodėl? 

Jis turi surasti Visamą Džibrilą. Atliko tą pačią paiešką pagal jo vardą kaip ir 
bentlio prekeivos. Išsyk atitikmuo. Vaikino įvykdytų nusikaltimų sąrašas solidus: 
neteisėti grasinimai, kūno sužalojimai, plėšimai, su narkotikais susiję nusikalti- 
mai ir taip toliau. Blogiukas, plėšikas, jau pasidarbavęs vaikinas. Tomas užsisakė 
nuosprendžius, ikiteisminių tyrimų protokolus, stebėjimo planus, visuotinio 
slaptojo sekimo registro išrašus. Dirbo kaip apsėstas. Vyrukas įtariamas įsipainio- 
jęs į mažiausiai tris didelius plėšimus, žodis „didelius pabrėžiamas. Inkasacinio 
transporto plėšimas Tumboje 2002-ųjų pavasarį ir Norteljės apylinkėse tų pačių 
metų rudenį. Bendra vertė - pusantro milijono kronų. Bet dar didesnis buvo 
Arlandos plėšimas. Tomas miglotai prisiminė laikraščių straipsnius. Lėktuvas 
gabeno banknotų krovinį. Daug, daugybę milijonų kronų. Visamas Džibrilas 
neabejotinai buvo ne bet kas. 


321 


Siaubingos sumos. Legendinis laimikis. Magiškai gražus būdas. Bet niekas 
nematė, negirdėjo, nė pirst nežinojo. Bet, pasak Tomo skaitytos ataskaitos, nors 
mieste sklandė visokių šnekų, - Visamas Džibrilas, kaip teigiama, žuvo per 
cunamio katastrofą. Iš tikrųjų jis jau prieš kokius metus buvo grįžęs į Švediją. 
Džibrilas - plėšimo karalius, Džibrilas konsumavo kapitalo prekes į kairę ir į deši- 
nę. Butas, plokščiaekraniai televizoriai, „Bentley“ automobilis, „Porsche“, BMW. 
Pasak kitos įtarimų ataskaitos - automobiliai, kuriuos įtariamasis įsigijo, iš tiesų 
buvo lizinguoti iš vienos ir tos pačios įmonės, tai yra AB „Dolphin Leasing/. 

Džibrilas - tipas, norėjęs nuslėpti, kad sėdi ant šlamančiųjų. Toks vaikinas 
turėjo visas pasaulio priežastis atsikratyti suplėkusio vargšelio vartininko, kuris 
galėjo tapti našta, jei būtų sugalvojęs nelaikyti liežuvio už dantų. 

Summa summarum: Tomas gal bus aptikęs nusikaltimo vykdytoją. Esama ryšio 
su Rantzeliu, o svarbiausia, kad esama motyvo. Vienintelis prie dėlionės netin- 
kantis dalykas - kurioje vietoje įsipina Rantzelio ryšys su Palme, jeigu jį nukalė 
Džibrilas? Jis negalėjo išmesti šio dalyko iš galvos. Kažkas čia vis dar ne taip. 

Nepaisant visko - Tomas turi susirasti Visamą Džibrilą. 

Tomas vėl susisiekė su Jonu Nilsonu. Nilsonas buvo garbingas vyras. Pastarąjį 
kartą Tomui pristatęs senąjį Riunebį. 

Dienos slinko. Tomas darbavosi kaip pakvaišęs. Dienomis - eismo pažeidimų 
skyriuje. Naktimis - klube. Jis ir Žasmin, Belinda, Ratkas, naujas vyrukas vardu 
Kevinas. Papildomas darbas teikė gerą jausmą. Netgi daugiau - po teisybei, 
vietelė jam patiko. Bendrumo jausmas, laisvė. 


Iš eilės pereis visus būrio dėdules. Galvoje kartojo sąrašą. Malmstriomas, 
Adamsonas, Karlsonas, Vingė - čia nebėra ko daugiau imtis. Liko - Turbjornas 
Jegerstriomas, Rogeris Valenas, Janas Nilsonas ir Karlas Juhansonas. Keturi 
buvę specialiųjų pajėgų mentai. Kas nors turėtų daugiau žinoti apie Adamsono 
neapykantą Palmei. Bet Tomas persigalvojo - šitie dėdulės, rodos, bus kietesni, 
nei jis manė. Vingė tai įrodė. Jam reikėjo pasitelkti kitas priemones. 

Šiek tiek jį stebino tai, kad tas vyras negrįžo, tas, kuris prie jų namų grasino 
jam ir Osai. Jis suprato, kad gal niekas nenutekėjo, jog jis apklausė Leifą Karl- 
soną: senukas buvo tiek nukvakęs, kad tikriausiai neprisiminė net ką valgęs 
pusryčių. Bet va Vingė - ar neturėtų greitai ko įvykti? Antra vertus, Vingė galbūt 
nenorėjo išpūsti reikalo, kol išsiaiškins, kas Tomas toks, o dabar jis negalėjo 
to sužinoti. Tomas save liaupsino dėl to, kad persekiodamas Vingę nevairavo 
savojo automobilio. 

Susiveikė Kento Magnusono numerį, senojo narkomanėlio, kurį juodu su 
Jungrenu susėmę praeitą vasarą mokyklos kieme Šerholmene. Tomas pažinojo 

daug tokių kaip šis, bet Kentas buvo tas, kuriam jis padarė paslaugą pastarąjį 
kartą. 

Tomas paskambino. Narkomanas iš pradžių nesuprato, su kuo kalbasi. To- 
mas klausinėjo apie savo reikalą. Kento balsas bylojo apie nerimą, bet galiausiai 
Tomas išgavo pažadą - narkomanėlis pasiklausinės savo kontaktų. Pasiteiraus, 
ar jie gali suveikti skopolamino, injekcijų skysčio. 


Ankstyvas rytas: Tomas ir vėl paniręs į privatų sekimą. Šįsyk prie Turbjorno 
Jegerstriomo gyvenamojo namo Hudingėje. Jis galvojo apie nesėkmę su Vinge. 
Kaip jis rizikavo. O ką, jei Vingė suprato, kas jis toks. Jis turėtų pasirūpinti ginklu 
Osai. Arba, dar geriau, kad ji kur nors keletui mėnesių išsikraustytų, kol tai bus 
baigta. Ot velnias, netrukus jie juk parsiveš Sanderį. 

Turbjornas Jegerstriomas gyveno tokio pat dydžio name kaip pats Tomas. Ne 
aukštuomenės rajonas kaip Broma, kur bazavosi Vingė. Ne didelė pompastiška 
vila kaip Riunebio. Tik normali. Jegerstriomas buvo jauniausiais iš būrio, ke- 
turiasdešimt septynerių. Jis negalėjo būti vyresnis nei dvidešimt penkerių, kai 
prisidėjo prie kitų vyrukų. Dabar buvo atsakingas už rinktines pajėgas Normal- 
mėje. Viršininkas. Kažko pasiekęs. 

Tomas jau buvo šitaip sėdėjęs prie jo namo tris keturis rytus. Stebėjęs Jegerstrio- 
mo ir jo žmonos rytinę dienotvarkę. Dabar jau gaudėsi - žmona į darbą išeidavo 
pusvalandžiu anksčiau nei Jegerstriomas. Taip pat viskas turėtų būti ir šįryt. 
mėnuo per visus metus, gal dar lapkritis. Prieš akis visa žiema, jokio malonumo 
nelauk. 

Jegerstriomo žmona pro namo duris išėjo lygiai tuo pat metu kaip ir aną kar- 
tą, kai jis sekė. Nervingi žingsniai. Rankinė ant rankos. Tvarkingas, kontorinis 
stilius. Jam parūpo, kuo ji dirba. 

Jis palaukė dar valandėlę. 

Dėl viso pikto dar kartą patikrino nedidukę odinę rankinę šalia. Stora guminė, 
žarna. Adata. Ampulė skopolamino. Jis atidarė automobilio dureles. Priėjo prie 
namo. Paskambino į duris. 

Praėjo nemažai laiko, kol Turbjornas Jegerstriomas atidarė. Galingai sudėtas. 
Neužsagstyti marškiniai. Kelnės. Ant kaklo stora aukso grandinė su Toro kūju. 
Veido išraiška labiau sustingusi nei lavono. 

- Labas rytas, - tarė Tomas. 

- Labas rytas? Ir ko gi tu nori, jei galėčiau paklausti. 

- Esu iš „Lansforsakringar“ ir čia kvartale atliekame nedidelį tyrimą norėdami 
išsiaiškinti, kokios rūšies draudimu gyventojai apdraudę savo namus. 

Jegerstriomas spoksojo. 

— Aš tave atpažįstu. 

Ot velnias. Tomas, tiesą sakant, durims prasivėrus pagalvojo tą patį. Jis Tur- 
bjorną Jegerstriomą tikriausiai bus sutikęs kokiais nors darbo reikalais. Bet dabar 
nėra laiko gaišti. Jegerstriomui į krūtinę įspaudė elektrinį pistoletą. Jautė drebulį 
net iki savo rankos, raumenys nesavanoriškai įsitempė. Jegerstriomas sukniubo. 
Tomas sau už nugaros uždarė duris. Pasilenkė. Knisosi krepšyje. Išsitraukė gu- 
minę žarną, užrišo ją ant Jegerstriomo žasto. Perbraukė per dilbį. Ieškojo venų. 
Išsitraukė adatą. Įdūrė. Suvarė dvi pilnas skopolamino dozes. 

Laukė. Galvojo apie preparatą. Skopolaminas atpalaiduoja raumenis, turi 
raminamąjį poveikį. Medžiaga paprastai naudojama, kai reikia nuskausminti 
prieš operaciją. Bet taip pat tai ir aktyvi teisybės eliksyro sudedamoji dalis. 


Po pusvalandžio Jegerstriomas atsigaiveliojo. Tomas jį pasodino ant fotelio 
svetainėje. Dėl viso pikto lipniąja juosta apklijavo rankas. Jis - karalius. 

Kambarys priminė Riunebio svetainę. Tokios pat tamsios knygų lentynos 
su įrėmintomis šeimos nuotraukomis, žinynais, Gju Hamiltono knygų serija ir 
keli Džono Grišemo ir Tomo Klensio romanai. Vienintelis dalykas, kuris skyrė 
nuo Riunebio svetainės, buvo tai, jog ant sienų nebuvo fotografijų. Čia kabojo 
didžiulė litografija, vaizduojanti du vieną šalia kito apsnigtu lauku žygiuojančius 
berniukus būgnininkus. Tomas motyvą atpažino - Poriečių maršas. Tiedu seno- 
viška kareivių uniforma apsirengę būgnininkai berniukai turėjo atstovauti dviem 
Suomijos tautoms - švedams ir suomiams, kurios kartu kovojo dėl savo tautos 
nepriklausomybės. Bet šis motyvas reiškė ir ką kita - Poriečių maršas buvo ir 
muzikos kūrinys. Suomijos gynybos pagarbos atidavimo ir paradų maršas. Bet 
tai taip pat buvo maršas, kurį paprastai dainuodavo būrys, atlikęs vadinamąsias 
specialiąsias misijas gatvėje. Visiems policijoje žinoma: Poriečių maršas begalę 
kartų niūniuotas, kai devintajame dešimtmetyje į skutus būdavo sumušti alko- 
holikai, juodašikniai ir benamiai. Karo maršas. Skatinimas kariauti. 

Tomas mąstė: apsišikit aukštielninki. 

Jegerstriomas vis dar apspangęs. Seiliojosi kaip mažius. Kažką burbėjo. 

Metas pradėti. 

Tomas atsisėdo į fotelį priešais. 

- Pamaniau, užduosiu tau keletą klausimų. Ar supranti, ką sakau? 

Jegerstriomas linktelėjo, mirktelėjo. Jam ant smakro driekėsi seilės. Tomas 
jas nušluostė jo paties marškiniais. 

- Tu papasakosi viską ir taip, kaip yra. Pradėsiu nuo to, koks tavo vardas ir 
pavardė. 

- Turbjornas Elijas Jegerstriomas. 

- Gerai. Koks tavo žmonos vardas ir pavardė? 

- Eva Elisabet Jegerstriom, mergautine pavarde Silverberg. 

- Gerai. Kaip jūsų seksualinis gyvenimas? - bandomasis klausimas. 

- Pagerėjo po to, kai išsikraustė mūsų sūnus. 

- Gerai. O kaip buvo prieš tai. 

- Esu tikras, kad bent jau geresnis negu tavo, - rodos, vyruko sumautas hu- 
moro jausmas nebus prapuolęs. Negalima leisti, kad sąmojis Tomą išmuštų iš 
vėžių. Jis turi susitelkti ties savo apklausa. 

- Dabar rengiuosi užduoti šiek kiek kitokių klausimų, kalbėsime apie senąjį 
būrį. Ar jam priklausei? 

- Žinoma. Tai buvo mano geriausi metai policijoje. 

— Ar dalyvaudavai susirinkimuose, kuriuos devintajame dešimtmetyje šauk- 
davo Lenartas Edlingas? | 

Vienas Jegerstriomo burnos kamputis truktelėjo. Tomas uždėjo ranką jam 
ant peties. 

- Nusiramink. Nieko baisaus, gali ramiai papasakoti. 

Jegerstriomas atsilošė fotelyje. Tiesą sakant, atrodė dar labiau atsipalaidavęs, 
jeigu tai apskritai įmanoma. 

- Lenartas Edlingas, senasis pakvaišėlis. Jis buvo kiek ekstremalokas, bet 
garbingas vyras. 

- Ką turi galvoje sakydamas garbingas vyras? 

- Juk žinai, ką turiu galvoje. Po perkūnais, šioj šaly nebedaug tokių likę, bet 
Edlingas buvo vienas iš tų. Jeigu jis bėr gyvas, noriu pasakyt. 

- Jo jo, bet ką tu turi omeny sakydamas „garbingas vyras? 

- Aš juk sakiau, kad pats žinai, ką turiu galvoje. Tokie žmonės, kuriems rūpi 
Švedijos ateitis. Kurie nesigėdija savo veiksmų, kurie neleidžia šios šalies perimti 
arabams, prakeiktiems komunistams ir žydkiaulėms. Ar supranti, ką turiu ome- 
ny? Dabar, kai pagaliau sulaukėm konservatyvios vyriausybės, ima jie ir įkiša 
negrapalaikę į ministrės postą. Čia gi pokštas. Aš už tas partijas nebalsuoju jau 
nuo devyniasdešimt ketvirtųjų. 

- Ar tu esi garbingas vyras? 

- Iš visų jėgų stengiuosi. Pareiga pirmiausia. 

- Papasakok apie tuos susirinkimus senamiestyje. 

Jegerstriomas lėtai paaiškino. Jis neidavęs kaskart, kai jie sušaukdavo susi- 
rinkimą - buvo jaunas, ką tik sutikęs savo dabartinę žmoną, viskam neužteko 
laiko. Bet Malmstriomas buvo geras viršininkas ir buvo galima daug ko išmokti. 
Jegerstriomui susirinkimai daugiausia buvo malonūs susiėjimai, būdas užmegzti 
ryšių. Bet taip pat ir būdas apsaugoti profesinę grupę ir Švediją. Skopolaminas 
veikė geriau nei tikėtasi - Jegerstriomas šnekėjo neužsičiaupdamas. 

Tomas paklausė apie Adamsoną. 

— Adamsonas? Geresnio žmogaus tau reikės kaip reikiant paieškoti. Jis daug 
pasiekė, mano supratimu. Pietiniam komisariatui vadovauja kaip savo nuosavam 
nedideliam pulkui. Tikras patriotas. Pagarbos vertas pilietis. 

— Ar priklausei Adamsono Palmės grupei? 

Jegerstriomas sukluso. Vėl sugrįžo timpčiojimas lūpų kamputyje. Jis pakėlė 
surištas rankas sau prieš veidą. Kažką vėl suvapėjo. 

Tomas paklausė: 

— Ką pasakei? 

— Negaliu apie tai kalbėti. 

Tomas bandė pešti atsargiai, kalbėjo raminamai, mėgino padėti jam atsipa- 
laiduoti. 

Vienintelis atsakymas: 

— Negaliu. Suprask. Negaliu. 

Nieko neišėjo. Beliko padaryti tik vieną dalyką - Tomas vėl paėmė adatą. Į 
Jegėrstriomo organizmą sustūmė dar vieną ampulę teisybės eliksyro. Palaukė 
penkiolika minučių. Jegerstriomas atrodė taip, lyg būtų miegojęs. 

Tomas vėl pabandė. 

- Ar priklausei Adamsono Palmės grupei? 

Turbjorno Jegerstriomo pasipriešinimo jėga garuote išgaravusi. Buvo beveik 
komiška. Jegerstriomas - plieninis policininkas, vyrų vyras, supermentas - mur- 
mėjo lyg trimetis. Bet jo atsakymas - kaip kirviu nukirsta. 

- Priklausiau. Tai buvo būtina. Tai buvo policijos ir saugumo policijos par- 
lamento paskirtos misijos apsaugoti Švediją dalis, ir ta užduotis turėjo būti 
vykdoma nepaisant to, kas sėdi vyriausybės kėdėse. Kadangi Palmė buvo pa- 
vojus Švedijai, mes buvome priversti jį stebėti lygiai taip pat, kaip ir visus kitus 
potencialius karalystės pavojus. Palmė buvo per arti ruso. 

— Ką jūs darėt grynai praktiškai? 

— Man tebuvo dvidešimt penkeri. Ne viršininkas, ne vadovaujamas postas. 
Taigi tiek daug nežinau, bet buvom padalyti į ląsteles. Tie, kurie priklausė mano 
grupei, nieko nežinojo apie kitas grupes. Bent jau aš nieko nepažinojau. Buvau 
atsakingas už ginklų sritį. Rūpindavausi, kad grupė turėtų pakankamą arsenalą 
ir kovos įrangos. Ore kabojo valstybės perversmas. 

Čia tai bent. Tomas vos galėjo patikėti tuo, ką girdi. Jis jautė turįs padaryti 
pertrauką. Paskambinti vakariniam laikraščiui „Ekspresas“ arba Hegerstriomui. 
Ką nors daryti. Bet jis turi klausinėti toliau, išsiaiškinti ką nors konkretaus. 

— Papasakok daugiau. 

Jegerstriomas paaiškino, kaip dažnai jie matydavosi. Kas tokie priklausė jo 
grupei. Apie ką jie diskutuodavo, kaip organizavo, planuodavo. Kaip jie baiminosi 
ruso, komunistinių konspiracijų, bandė verbuoti patikimus policijos viršilas, jūrų 

karininkus, saugumo policijos liaudį. Bet Tomas iš jo neišgavo nieko, kas rodytų, 
jog Adamsonas arba kas kitas būtų tiesiogiai susiję su Ulofo Palmės žmogžudyste. 
Jis turi tai išnarplioti. Turi būti ryšys. Tai, kuo tuomet užsiėmė Adamsono vy- 
rukai, buvo bandymas įvykdyti šalies išdavystę, o tai, kuo jis užsiėmė šiandien, 
užkirto kelią svarbiausio liudytojo žmogžudystės tyrimui. 

Jis paklausė: 

— Tai ar šiandien palaikai kontaktą su Adamsonu? 

— Ne, su juo ne. 

— Kodėl? 

— Mes atitolome. Vien tik todėl. 

- O su kuo nors kitu iš tos grupės? 

- Taip, keletas kartais susitinkame, gal porą kartų per metus. Aš, Rogeris 
Valenas, dar keli. Netgi Svenas Bulinderis yra keletą sykių dalyvavęs. Tais kartais 
būdavo gražesnės vaišės kokios nors įmonės sąskaita. 

Tomas bandė priversti Jegerstriomą papasakoti daugiau. Laikas tiksėjo. Je- 
gerstriomo mobilusis be paliovos skambėjo. Žmonės, matyt, pradėjo domautis, 
kur jis pasidėjo. Kodėl neatėjo į darbą, nepaskambino, neatsiliepia. Tomas jo 
telefoną išjungė. Tai vis vien pavojinga. Jis negali čia pasilikti be galo, be krašto. 
Jegerstriomas pliurpė neatsipūsdamas. Apie susirinkimus, apie garbės perte- 
kusius vyrus, apie patriotus. Skopolaminas jam atrišo liežuvį. Daugiausia buvo 
nesąmonės. Sunkiai suprantami niekai. Nerišlūs skiedalai. 

Tomas turi sukti prie pabaigos. Klausimas, ar jis apskritai išgavo kokios nors 
dominančios informacijos. Tiesą sakant, ne, bet jis turi nešdintis. Kas nors gali 
užsukti į namus. 

Toliau mąstyti galės ir namie. 


Po kelių savaičių vieną vakarą paskambino Jonas Nilsonas. 

- Sveikas, čia aš. 

Tomą apėmė jausmas, kad jis skambina dėl kažkokios priežasties. 

- Sveikas, Nilsonai. Kaip laikaisi? 

- Aigi, gerai, neblogai, supranti. Nusipirkau naują automobilį. 

- Puiku, kokį gi? - iš tiesų Tomas tik norėjo prieiti prie reikalo. Ar Nilsonas 
ką nors žino apie Džibrilą? 

- „Saab 95“, „Aero, - tinkamas automobilis policininkui, pamanė Tomas. 
Policininkai nevažinėjo per daug blizgiais modeliais, bet ir ne puvėkliais, nuo- 
bodžiom japoniškom mašinom ar škodom. 

- Velnias, kaip gražu. O ar girdėjai ką apie tai, apie ką kalbėjomės? 

- Jo, tai todėl ir skambinu. Šiandien sutikau vieną iš mūsų informatorių. Tik- 
ras kietuolis, bet jis metė. Vyrukas vedė ir susilaukė vaikų, bet kartais jis mums 
palieka kokį pėdsaką, kad parodytų savo gerą valią. 

- Aha. Ir? 

— Džibrilas negyvas. Gatvėj sklinda kalbos, kad jį nuskynė jugai. 

Ot šūdas. 

Tomas bandė išsiaiškinti daugiau. Bet Nilsonas nieko nežinojo. Jie baigė 
pokalbį. Tomas tebestovėjo. Staiga jį apėmė nerimas. Koks kerėpla jis turi būti, 
kad apie tai kalbėjo telefonu? Tūkstantąjį kartą jis pagalvojo apie vyrą už lango. 
Vingė. Jegerstriomas. Bulinderis. Jie buvo pasirengę toli eiti, kad jį sustabdytų. 
Gal jie dar nežino, kas jis toks. Bet vyras už lango juk būtų žinojęs. 

Jie sugebėjo jį išspirti iš darbo. Grasino jam ir Osai. Prisuko dėl jo raporto. 
Nužudė jo tėvo herojų. Švedijos moralė ant kortos. Jeigu net pusamžiai Švedijos 
policininkai buvo tokie supuvę - tuomet jokios vilties. Po perkūnais, nė velnio 
jiems nepavyks. Tai buvo jo kelias atgalios. 

Tomas vėl paėmė telefoną. 

Spaudydamas skaičius jautėsi beveik vaikiškai nekantrus. Nervingumas plius 
įtampa. 

Jam Hegerstriomas nepatiko. Bet žinojo turėjęs seniai paskambinti. 

Nuskambėjus signalui kitoje pusėje išgirdo trumpą trakštelėjimą. 

— Sveiki. Paskambinot Martinui Hegerstriomui. Prašau po signalo palikti 
žinutę. Hi, you have reached Martin Hagerstrom, please leave a message after 
the beep. 

Prakeiktas telefono atsakiklis. Milžiniškas nusivylimas. 

Tomas palikdamas žinutę neišsiplėtė: „Paskambink man, čia Andrenas.“ 

Mahmudas pakeliui iš sporto salės. Vienoje rankoje vairas. Kitoje - plastikinis 
„Lionharts“ mišinio buteliukas: kreatinas ir kiti maisto papildai. Šiaudelis ir braš- 
kių skonis - kuo ne pieno kokteilis. Praeito ciklo šalutinis poveikis vis dar kalė. Jis 
turi palaukti prieš pradėdamas naują seriją. Ne pyragai. Bet tiesa. 

Važiavo susitikti su jam skambinusiu latinu. Chorche. 

Automobilio grotuvas dunksėjo. Rageb Alama dainavo kaip dievas. 

Jis mąstė apie Niklą, samdomą karį, kuris užvakar atėjo į jo namus. Paprašė 
paslaugos. Labai labai didelės paslaugos. Čiuvas norėjo, kad Mahmudas užpultų 
jo draugelį. Mahmudui nusispjaut į smulkmenas. 

Niklas tikrai atrodė truputį crazy. Jo žvilgsnis šokinėjo. Visų pirma vyrukas 
buvo pavojingas gyvybei - bent jau jei tikėtum tuo, ką jis padarė buvusiam 
Džamilos vaikinui. Kodėl jis pats negali pagąsdinti to Benjamino? 

- Habibi, - tarė Niklas arabiškai. - Tikrai turi padėti. Man - ragai ir galbūt 
teks sėsti. Taigi tas Benjaminas turi suprasti, kad jeigu jis mane išožins, esama 
kitų, kurie jį nubaus. Supranti? 

Mahmudas mąstė. „Iš tikrųjų turėčiau spjaut į visa tai. Bet garbė yra garbė.“ 
Niklas padėjo jo seseriai. Ir nieko pasaulyje nėra svarbiau už seserį. Jis Niklui 
buvo skolingas. 

Mahmudas linktelėjo. 

- Padarysiu tai, bičiuli. Kur gyvena tas boba? 

Niklas, atrodė, iš laimės mirs. 

Likusi dalis paprasta. Vakar, prieš sargavimą pas kekšes, nuvažiavo į vyruko 
riame bute čiuvas gyveno. Įėjęs į laiptinę sutraukė greitą šniurkšlę. Pakilo liftu į 
viršų. Pats sau niūniavo: „Kola suteikia tau sparnus.“ 

Paskambino į duris. Jautėsi įsiutęs. Gyvenimas jam atsirūgo, taigi dabar jis 
išsilies ant to liaušio Benjamino. 

Duris atidarė pusaukštis barzdotas tipelis. Žvilgsnyje - nuostaba. Mahmudas 
kirto tiesia dešiniąja. Kastetas vietoje. Čiuvas įbildėjo į butą. Iš nosies kliokė 
kraujas. Bandė atsistoti į gynybinę padėtį, svirduliavo Mahmudo link. Bet tai 
nebuvo lygi kova - šis juk turėjo kastetą. Jis dar kartą vožė. Vaikinas apvirto. 
Gulėjo. Bandė saugoti galvą rėkdamas: „Kas, po velnių, tu toks? Baik. Nugi 
mano nosis.“ 

Mahmudas pakėlė lipniąją juostą, skirtą izoliuoti elektros laidams. Apvyniojo 
bičui rankas ir kojas. Pažvelgė į panikos ištiktas akis. Jautėsi galingas. Dabar, tipo, 
jis - Giurhanas. Ė, ką gi pasakysi? Ne toks pasikėlęs, ne? Ožperda. 

Benjaminas gulėjo visiškai nejudėdamas. Niurzgė. Mahmudas atsisėdo ant 
kėdutės. | 

- Klausyk, barzda. 

Benjaminas nieko nesakė. 

- Jei išožinsi savo draugelį Niklą, aš ateisiu ir rimtai tave paimsiu. Rauki? 

Benjaminas užsimerkė. 

Mahmudas atsakymo nelaukė. Atidarė duris, išėjo. Pagalvojo: „Ot velnias, 
torpedų darbas gal vis dėlto man tiktų.“ Jis turėjo dirbti savaitę, kad susižertų tris- 
dešimt tūkstančių iš kokso. Tai užtruko penkiolika minučių, įskaitant kelionę. 


Rūdos kelias. Prie jo artinosi juodas vaikinas. Sklandūs žingsniai. Eisena 
priminė Roberto. Tik labiau perdėta. Kas antrame žingsnyje tūptelėdavo ant 
vienos kojos. Gal jis ėjo kokios nors dainos, kurios klausėsi per nematomas 
iPodo ausines, ritmu? Apsirengęs treningą su gobtuvu, užmaukšlintu ant galvos 
ir už ausų. Šios kyšojo kaip tikro peliuko Mikio. Ant treningo - pūkinė liemenė. 

Apdribusios kamufliažo kelnės. Ant kaklo - rastafarių spalvų Afrikos siluetas: 
žalia, geltona, raudona. Žolė, saulė, kraujas. 

Visiškai aišku - ėjo Mahmudo link. 

Jis susinėrė rankas ant krūtinės. Tai tikrai ne Chorchė. 

Vaikis rastafaris pakreipė galvą. Supuvę, sugedę dantys - rodės, ims tuoj ir 
iškris iš burnos. Sunkus dialektas, kaip Šono Polio, veik negali suprasti: 

- Hey, you arab man. My friend wants to meet you. 

Mahmudas išskėtė rankas. Atsipalaidavo. Juodukas ryškiai bus Chorchės 
pasiuntinys. Prisistatė Elioto vardu. Mahmudas sekė paskui. Tūpsnūs žingsniai. 
Sklandi eisena. 

Rūdos kelias buvo ilgas, šakojosi. Kaip aukštų namų ausys kabojo palydovinės 
antenos. Tai buvo šiaurinio Stokholmo milijono projekto rajonas. 

Eliotas neatsisuko. 

Jie įėjo į vieną namą. Pakilo laiptais. 

Eliotas paskambino į duris. Pro duris girdėti muzika - regio ritmai. 

Atidarė platus vyrukas. Iš pradžių Mahmudas negalėjo įžiūrėti, ar šis juodis, 
ar latinas. Storos vėlinio sruogos. Riebus ganjos vypsnis, kai išvydo Eliotą. Durys 
užsitrenkė Mahmudui prieš nosį. Stovėjo už durų vienas. 

Maąstė: „Kokį velnią čia darau?“ 

Mahmudas nežinojo, kaip jam elgtis. Paskambinti į duris? Daužyti? Varyt iš 
čia? Matyt, tai būtų geriausia. Jis ėmė leistis laiptais žemyn. 

Tuomet iki pusės prasivėrė durys. Eliotas vėl iškišo nosį. Šūktelėjo: 

- Hey arab brother, you welcome. 

Mahmudas apsisuko. Įėjo. 

Prieangyje iš kitų kambarių buvo garsiau girdėti muzika. Backbeat. Saldus ma- 
rihuanos kvapas. Koridorius. Mėlynas iš skiaučių surištas takelis. Baltai dažytos 
sienos. Ant vienos jų ištempta didelė oda. Judo liūtas su karūna ir viena letena 
sveikinimosi gestu. Bičas su vėliniu sėdėjo ant kėdės ir sukosi džointą. 

Eliotas linktelėjo. 

Nuvedė Mahmudą koridoriumi. 

Svetainė - marihuanos rojus. Sofos, pagalvėlės ir minkštosios dalys paskleis- 
tos. Kitus grindų paviršius dengė apklotai. Sėdomis ir gulomis rūkė apie dešimt 
žmonių. Tarp dviejų sofų stovėjo kaljanas. Ant staliuko - dvi dekoruotos me- 
dienos hašo pypkės. Krūvos cigaretinio popieriaus. Maišeliai su žole. Ant sienų 
kabojo Bobo Marlio, Hailės Selasijės ir Afrikos kontūrų nuotraukos. Šalia kitų 
sofų stovėjo grotuvas. Sukosi plokštelė žalia, raudona, geltona etikete. 

Žmonės čia buvo kaip reikiant apspangę. 

Eliotas jam parodė vietą. Mahmudas atsidūrė ant pagalvėlės šalia patrauklios 
merginos, kuri, rodos, miegojo. Gumele surištos šviesios vėlinio sruogos. Viskas 
buvo žiauriai keista. 

Vienas iš vaikinų, sėdėjusių ant sofos, atsistojo. Priėjo prie Mahmudo. Bičo 
balsas per muziką vos girdėt. Jis ištiesė ranką. Kažkas prisuko garsą. 

- Sveikas atvykęs į Sunny Sunday. Tai aš esu Chorchė, Chorcheliukas. O pats 
būsi Chaviero draugas, ar ne? 

Mahmudas linktelėjo. 

- Ar galiu pasiūlyti užtraukti? 

Mahmudas paėmė plastikinį maišelį su žole. Pakėlė vieną pypkę. Bet nieko 
nedarė. Žvilgsnis įsmeigtas į Chorchę. 

Chorchė šypsojosi. 

- Jie čia susirenka kiekvieną sekmadienį. Garbina Jah. Atsipalaiduoja trūk- 
telėję truputį žolės. Daro tai, ką juodas žmogus ir turi daryti. Čilina, mėgaujasi 
muzika, jaučia jėgą. 

Mahmudas nežinojo, ar žvengti, ar nešti skurlius. Nutaisė susidomėjusiojo 
miną. 

Chorchė tęsė. 

- Tu juk nesi afrikietis. Aš - irgi. Bet mes vis vien negrai. Ar supranti, ką 
turiu galvoje? 

Mahmudas nesuprato, apie ką latinas suokia. Jis padėjo hašišo pypkę ant 
stalo. Atsistojo. 

Chorchė uždėjo ranką jam ant peties. 

- Ramiai, vyre. Aš tik norėjau, kad mažumą atsipūstum. Eime į virtuvę. 

Juodu susėdo virtuvėje. Chorchė uždarė duris. Pripylė dvi stiklines vandens. 

Mahmudas jį nužvelgė. Čiuvas buvo liesas, bet vis vien gerai sudėtas. Trumpi 
plaukai ir maži bjaurūs ūseliai. Tamsios akys, turinčios kažką daugiau nei žolės 
sukeltas blausumas. 

- Gerai, man labai gaila, jei tau nepatinka ši vietelė. Aš tai dievinu. 

Mahmudas išsišiepė. 

- Neturiu nieko prieš. Bet tampu šiek tiek nervingas, kai per daug negrų. 

- Dėl manęs jokių problemų, vyruti, bet nieko nesakyk aniems ten. Ir, kaip 
sakiau, visi mes negrai, supranti, ką turiu galvoje? 

- Nea. 

- Leisk tuomet man taip pasakyti. Segregacija kaip apartheidas. Milijono 
programa mums kirto tokį pat efektą kaip ir vergija. Ar dabar rauki? 

Mahmudas silpnai numanė. Chorchė bandė būti rimtas. Lyginti vyrukus iš 
užsienio, tokius kaip Mahmudas, su tuo, kiek juodiesiems teko patirti Pietų 
Afrikoje. Jis neturėjo jėgų leistis į diskusijas. Tik linksėjo. 


Chorchė pradėjo pasakoti. Latinas Švedijoje tėra mėnesį. Iš tiesų jis gyvena 
Tailande. Taip paprasčiau, nes po incidento dėl narkotikų Vestbergos šaldymo 
sandėliuose Švedijoje jo ieškoma. | 

Visas reikalas prasidėjo nuo to, kad jugai jį prieš keletą metų pakišo teisme. 
Paskerdė kaip šunį. Bet Chorchė iš cypės pabėgo - perlipo per tvorą kaip tikras 
žmogus voras. Mahmudui ši istorija buvo girdėta, bet jei rimtai - jis manė, jog 
tai tėra paistalai. Chorchė paaiškino: jis visą laiką žinojęs, jog prasidėjus su jugais 
gerai baigtis negali. Jie turėtų jam padėti, atsakyti už jį, nes jis jiems dirbo, bet, 
deja, jie jį nuvylė. Chorchė pradėjo su jais imtis. Šūdas įsibėgėjo - jie rimtai jį 
atkalė, ir nuo tos dienos jis Radovano nekenčia labiau nei bet ko kito. Chorchė 
nebuvo iš tų, kuriuos atidaužęs lieki nenubaustas. 

Mahmudas šioje istorijoje matė save. Chorchė turėjo tokios energijos, kurios 
jis pats dabar nejuto, bet vis tiek. Tai buvo toks pat stimulas. 

Chorchė pasakojo toliau. Kaip jis bandė sugalvoti dalykėlių, kad palaužtų jugų 
imperiją. Sekė Radovaną, išsiaiškino daugybę dalykų apie jų organizaciją, kontra- 
bandos kelius, platinimo techniką, narkotikų metodiką. Jis pažvelgė į Mahmudą. 

- Ar vis dar naudojatės tais „Shurgard sandėliais, kurie atsiveria į automobilių 
stovėjimo aikštutes? 

Mahmudas išsiviepė. Latinas žino, ką kalba. 

Bet viskas pasišūdino. Chorchė buvo išdurtas. Buvo priverstas bėgti iš šalies. 
Dabar jis sėdėjo ant nemažos krūvos pinigų ir neapykantos jugams, kuri buvo 
kaitresnė nei lava. Bet, kaip Chorchė sakė: „Jeigu būtų tik tiek, su padėtimi 
susitaikyčiau. Būčiau su šypsena nuriję spermą.“ Bet būta dar ir kito dalyko. 
Grubesnio. Blogesnio. Tamsesnio. Jis nenorėjo leistis į smulkmenas. „Kalbu apie 
purviną prekybos žmonėmis verslą“, - tepasakė. Jis susitelkė į Mahmudą. 

— Man rodos, tu suvoki, ką aš sakau. 

Mahmudui įdomu, ar latinas žino, ką jis dar, be kokso prekybos, darąs. Bičas, 
atrodo, žino beveik viską. 

Chorchė gal suprato, ką jis mąsto. Tarė: 

- Žinau, kuo užsiimi, vyre. Tai negražu, bet aš tavęs nekaltinu. Dabar esi jų 
gniaužtuose. Žinau, kad tu nieko. Chavieras pasakojo. O aš juo pasitikiu. Jis yra 
hermano. 

Chorchė gurkštelėjo vandens. 

- Jauti tą patį, kaip ir aš. Tu jų nekenti. Tu nori ištrūkti. Aš tau papasakosiu. 

Chorchė pradėjo aiškinti apie kitas Radovano veiklos sritis. Reketą, ekonominį 
sukčiavimą, viešnamius. Plačiau papasakojo apie prabangius kekšių pobūvius. 
Mahmudo nuomone, viskas susidėliojo į savo vietas. Tai atitiko tai, ką jis aną 
dieną matė: šliundrų surinkimas, dažymas, tvarkymas, apšalę versliuką tvar- 
kantys bembiai. 

Po dešimties minučių Chorchė baigė. Jis spoksojo į orą. Atrodė, kad jo mintys 
tebebuvo panirusios į pasakojimą. 

Mahmudas tarė: 

— Mėšlas, bet ką aš čia galiu padaryti? 

Chorchės atsakymas atėjo lėtai. 

— Ne tik mudu taip jaučiamės. Turiu ir kitų kontaktų, kurie dar labiau nori, 
kad jugams atsirūgtų. Jei nori, turiu tau užsakyto darbo. 

Mahmudas tiksliai nesuprato, apie ką Chorchė kalba. 

— Gausi pinigų, jei atliksi puolimą prieš Radovano kekšių verslą. Sandėris. 
Gerai mokamas. Ir viską, ką susižersi, galėsi pasilikti. 

Mahmudas vis dar tiksliai nesuprato, paprašė jį papasakoti plačiau. 

Chorchė paaiškino. Kažkas paklotų tris šimtus tūkstančių, jei Mahmudas 
smogtų jugams ir prabangių kekšių pirkėjams. 

Trys šimtai tūkstančių. Šūdas. Nors verslas dabar ir sekėsi, tai buvo dideli 
pinigai. 

Vis tiek jis paprašė leisti apie tai pagalvoti. Turėjo visą šį reikalą suvirškinti. 
Chorchė suprato, kad jis negali išsyk atsakyti. 

- Susisiek su manimi per savaitę. Antraip turėsime eiti pas ką nors kitą. 

Jiems sugrįžus į svetainę Mahmudas paklausė: 

- Vis tiek nesuprantu. Kodėl norit būtent manęs? 

Chorchės atsakymas ne ką padėjo: 

- Nes tu be priekaištų, - paskui jis žvengė. - Mesk tai iš galvos. Gali gi apie 
tai pamąstyti. 

Jie susėdo ant sofos. 

Chorchė tarė: 

- Lik valandėlę. Pasiklausyk truputį Marlio. Užpešk ir pajusk jėgą. Haile 
Sellassie Jah, kaip jie čia sako. 

Mahmudas valandėlę paleido kontrolę. Atsilošė. Keturis sykius užpešė Chor- 
chės susukto džointo. Vyras su megzta rastafarių spalvų kepure pusiau gulėjo 
ant pagalvėlės šalia. Paėmė iš jo džointą. Traukė gilų dūmą. 

Dūmai, muzika. Atmosfera įsisiurbė. 

Mahmudas pirmąsyk per ilgą laiką ramybės ramumoj. 

No woman, no cry. 

Sklandžiai. Plukdomas ritmo. 

Viena atsipalaidavimo valandėlė gyvenime. 

Susinervinimas dėl visko nustumtas. Horizonte šmėžavo trys šimtai tūks- 
tančių. 

Jis nusklendė. 

Praise the rastafari, Jah. 

Sunny Sunday shines. 

Vakaro laikraštis 
Lapkričio 25 d. 


Įtariama, kad Stokholme siaučia serijinis žudikas 


Šįryt viename šiaurinio Stokholmo gyvenamajame name buvo rastas negyvas vy- 
ras. Policija įtaria, kad jis buvo nužudytas ir kad esama ryšio su anksčiau Stokhol- 
mo apylinkėse įvykdyta žmogžudyste. 

Pasak policijos atstovo spaudai Jano Stanemano, vyrui apie keturiasdešimt. 
Niekas nebuvo areštuotas ir lig šiol dar nėra įtariamojo. 

Policija mano, kad ši žmogžudystė susijusi su kitu nužudymu, kuris buvo 
įvykdytas Solentunoje. Ten tokio pat amžiaus vyras buvo nušautas lauke. 

- Įžvelgti abiejų žmogžudysčių sąsajas mus verčia tai, kad abiejų vyrų žmo- 
noms paskambino asmuo, kuris gali būti nusikaltimo vykdytojas, - teigia šal- 
tinis. 

Esama nuomonės, kad žmogžudystės įvykdytos profesionaliai, ir pateikti 
kokių nors pastebėjimų policijai gali labai mažai liudininkų. Netgi paaiškėjo, jog 
vienas iš vyrų yra teistas dėl savo žmonos sumušimo, o kito vyro žmona teigė, 
esą prieš ją keletą metų buvo naudojamas smurtas. 

- Mes neatmetame versijos, kad tai gali būti kokio nors pakvaišėlio vendeta, 
bet tokioms spekuliacijoms dar per anksti, - teigia „Vakaro laikraščio“ šaltinis. 

Esama duomenų, kad šįryt rastas vyras buvo kankinamas. 


Karlas Surlinderis 
karlas.surlinderisaūvakarolaikrastis.se 

Lauke vis dar buvo tamsu, kai Niklą pažadino Mahmudo SMS: „Skaičiau, kad ras- 
tas lavonas šūdinom kojom, nukarusia mašna ir plaukuota subine - paskambink, 
kad žinočiau, jog esi gyvas.“ Niklas pamanė, kad arabas bando šmaikštauti. 

Vis vien prieš skambindamas palaukė. Jam reikėjo apdoroti nakties infor- 
maciją. Operacija perėjo į trečiąją fazę: Patrikas Engonas. Dabar jau Niklas 
įgudęs - žinojo, kaip puolimas turi būti pradėtas ir kaip atliktas. Paties atentato 
planavimas buvo pačiame įkarštyje. 


334 


Kalba čia sukasi ne vien tik apie Engoną - po jo eilėje stovėjo kiti trys nela- 
bieji. 

Galima laikyti sėkmės dalimi tai, kad žiniasklaida ėmė suvokti, kuo jis užsiima. 
Netrukus jie gaus daugiau medžiagos. 

Jis galvojo apie Niną Glavmu-Svensen..Mąstė apie tai, kaip jam elgtis su 
Benjaminu. Tikėjosi, jog Mahmudo procedūra padarė savo. Tiek daug žmonių, 
atliekančių įvairius vaidmenis. O jis buvo vienintelis valdantis - stengėsi, kad 
Švedija taptų šiek tiek teisingesnė, logiškesnė. 

Niklas atsisėdo prie kompiuterio. Atidarė aplanką, kurį buvo pavadinęs „Sekso 
pirkliai“. Būta daugiau tokių, ne tik Rogeris Junsonas, kurie pirko moterų. 


Pavakary po treniruotės paskambino Mahmudui. 

— Sveikas, čia aš. Lavonas. 

Mahmudas juokėsi. 

- Taigi gyvas, habibi. Ar turi laiko šiandien susitikti? 

Niklui smalsu, ko jis nori. Mahmudas nenorėjo pasakoti telefonu - sutarė 
susitikti vėliau vakare. 


- Ar nori dalyvauti atliekant vieną reikalą? - paklausė Mahmudas, tai buvo 
pirmas dalykas, kurį jis padarė jiems susitikus jo namuose. 

Niklui jo butas pasirodė pašvinkęs. Savo paties purvą jis pakentė. Bet Mah- 
mudo šūdas jam kėlė šleikštulį: neplautos lėkštės, baltymų kokteilių buteliai, 
dubenėliai su pridžiūvusiais miltelių mišiniais. Ir arabo aprangos stilius: treningo 
kelnės ir trikotažiniai marškinėliai, ant kurių parašyta „Beach Wrestling“. Ar 
šitaip apsirengus priimami svečiai? Bet Niklas owed him one. Jis nieko nesakė. 

Tai, ką papasakojo Mahmudas, buvo geriausias dalykas, kokį tik jam teko 
išgirsti nuo tada, kai sugrįžo namo į Švediją. Jį apėmė beveik religinė ekstazė. 
Ar dar kas nors galėtų taip puikiai tikti prie operacijos „Magnum“ negu tai? 
Mahmudo klausimas paprastas: jis gavo paklausimą dėl užsakomojo darbo - 
sandėrio. Tai nebuvo bet kas - kalba sukosi apie smūgiavimą keliems dideliems 
Stokholmo sąvadautojams. Plius taip žiauriai, kaip tik galima sužeisti žmones 
ir organizaciją, kuri užsiėmė prekyba žmonėmis. 

Mahmudas nenorėjo pasakoti smulkmenų. Galbūt jis labai daug ir nežinojo. 
Tepasakė, kad kažkas, kas turėjo nesuvestų sąskaitų su Radovanu ir šliundrų 
verslu, norėjo, kad šie dalykai būtų atlikti. Arabas net nesuvokė, kad niekas kitas 
šiam darbui netiko geriau nei Niklas. 

Jie trumpai aptarė keletą idėjų. Mahmudas norėjo išdėstyti keletą principų: 
jokių pokalbių mobiliuoju arba paprastu telefonu, jokių kalbų su pašaliniais; kai 

jiems iškils reikalas pasikalbėti, pirmiausia jie pasiunčia SMS: jis pateikė keletą 
kodų, kuriuos turės naudoti. 

Kalbėjosi apie tai, ar reikėtų nusisamdyti ką nors dar. Niklas pats sau mąstė: 
Benjaminas atmestas. Gal kas nors iš Biskop Arno salos suveiktų? Felicija? 
Erikas? Ne, jie per daug nupiepę. Nelaikė kinkos kovoti, kai kildavo audra. Tai 
juk įrodyta. 

Mahmudas pasižymėjo kantrybe ir kario instinktu, apie kurį jis nė nenumanė. 
Niklas smarkiai įsijautė. Pradėjo diskutuoti apie ginklų rūšis, atakų metodiką, 
strateginį planavimą. Mahmudas šypsojosi. 

- Bičiuli, viskam savas laikas. Mes prie to prieisime. 

- Bet nuo ko nors turi man leisti pradėti jau dabar. 

Mahmudas pamąstė. 

- Gerai. Žinau adresą, kur mes smogsime. Turime gaudytis toje vietelėje. Taigi 
būtų puiku, jeigu patikrintum. 

Mahmudas - kaip tikras generolas. Niklas šį reikaliuką dievino. Svarbiausia - 
jam patiko turėti partnerį. Vėl prisidėti prie TF - Task Force. 


Kitą dieną Niklas vairavo fordą Smodalario link. Adresas, kurį jis gavo iš 
Mahmudo, buvo ne gatvė, o vietos, gal namo pavadinimas: Nesudenas ir pašto 
indeksas. Mahmudas pliurpė, jog darbdavys įspėjęs: būk atsargus - šitie čiuvai 
turi apsaugą. Jie anksčiau yra suklydę ir nenori tų klaidų pakartoti. Nebuvo 
aišku, ar Mahmudas žino, su kuo jie turės reikalų. Niklas net neįsivaizdavo, bet 
jis juk ekspertas. 

Gera diena - giedra. Rudenį greit pakeis žiema. Jis laukė sniego. Kai ten 
būdavo blogiausia, galvodavo apie švarų, baltą, girgždantį sniegą. Lašnojančius 
varveklius pavasarėjant. Girgždesį minant sniego pluta. Tai buvo jo vaikystė. 
Nelaiminga vaikystė, bet bent jau švari. O ne prisisunkusi dulkių, ginklų alyvos, 
prakaito ir smėlio. 

Vis vien jis ilgėjosi tikro karo. Viskas atrodė taip savaime suprantama būnant 
tarp kitų vyrų. Žinojo, kaip atrodys kiekviena diena. Ko iš jo laukiama. Kaip 
jis pasiklos lovą, rūpinsis savo įranga, juokaus su Kolinu ir kitais, peržvelgs tos 
dienos budėjimo, asmens sargybinių vilkstinės ar ko kito planuotę. O kartais ir 
papildomas misijas, dalykus, kurie buvo per daug pavojingi arba per daug purvini 
visuotinei armijai. Reidai į priemiesčius, kaimus, miestukus, kuriuose susivieny- 
davo priešai, melsdavosi savo dievui ir tikėjosi sėkmės kare. Niklas žinojo, kodėl 
jis tapo kariu. Tai buvo garbingas gyvenimas. Gyvenimas, turintis prasmę. 

Jis pervažiavo tiltą, vedantį į Dalario. Prie kelio ženklo „Smodalario“ pasuko 
į kairę. Vingiuotas kelias palei vandenį. Į sausumą išvilkti laivai po medinėmis 
pastogėmis ir brezentais. Buvo pirma valanda. Po mažiau nei dviejų valandų 

pradės temti. Jis mąstė: Švedija - keistas kraštas. Šaltuoju metų laiku tamsoje 
gyvenama daugiau nei pusę paros. 

Jis važiavo į priekį. Golfo aikštynai, spygliuočių miškas, nuo kelio atsišakojan- 
tys privatūs keliukai, kurie tikriausiai vedė į pompastiškus vasarnamius. Niklas 
buvo įsiminęs žemėlapius ir nuotraukas iš oro, kurias parsisiuntė iš „Eniro“ ir 
„Google Earth“. 

Liko du šimtai metrų. 

Pasukus nedidelį keliuką kirto juodo metalo vartai. Jis sustabdė automobilį. 
Vienoje vartų įtvaroje įtaisyta kamera ir didelė iškaba: „Privati valda. Saugoma 
G4S.“ Jie gali saugoti kiek tik geidžia. 

Automobilį pastatė prie miško keliuko. Grįžo atgal per mišką. Kerzai maknojo 
šlapiu traku. 

Po kelių minučių - metalinė užtvara. Dviejų metrų aukščio - kaip pramonės 
užkardas, tik be spygliuotos vielos viršuje, bet nėra neįmanoma perlipti per viršų. 
Tik gali būti stebėjimo kamerų. Jis ėjo palei užtvarą, po keleto metrų nusileido 
prie vartų. Gerai, dabar jis žinojo. Vietelė buvo aptverta aplinkui. Jis apsisuko. 
Ėjo atgal palei užkardą, kilo mišku į viršų. Laimė, lapai nukritę. Po maždaug 
šimto metrų už medžių jis pamatė namų kontūrus. 

Išsitraukė žiūroną. Buvo aiškiai matomas pagrindinis pastatas. Trys aukštai. 
Aplink įėjimą - kolonos. Tikras pilies stilius. Priešais - žvyro kiemas, jame vienas 
automobilis. Šalia didžiojo namo - į garažą panašus pastatas ir nedidukas ūkinis 
statinys, gal arklidės, gal tvartas. Jis nukreipė žiūroną į didįjį namą. Matė įėjimą. 
Skaičiavo langus, įvertino, kiek kambarių galėtų būti, aukštų aukštį. 

Leidosi toliau palei aptvarą, visą laiką žvilgsnis įbestas į medžius už jo. Kamerų 
elektros nėra. Judesio daviklių irgi. Bus paprasta persigauti. 

Dar po kelių metrų užtvara užsilenkė. Dabar jis aiškiai, už keturiasdešim- 
ties metrų kitoje pusėje, matė namą. Vos keli medžiai. Vėl išsitraukė žiūroną. 
Užpakalinė namo pusė. Ten esama dar vieno įėjimo. Apžiūrėjo spyną, iš kokios 
medžiagos pagamintos durys, bandė išmąstyti, kur jos veda. Galėjo tiesiai įžiūrėti 
keletą kambarių. Virtuvė, valgomasis, kažin koks salonas. Kampuose, ant lubų, 
kambariuose aiškiai matė judesių daviklius. 

Toliau ėjo ratu, užpakaline puse. Įvertino atstumą, galimybes į vidų patekti pro 
langus. Jam reikėjo atsakymų į du svarbius klausimus. Pirmas - kur tą vakarą, 
kai jie smogs, bus taikinys? Antras - ar apsaugos darbuotojai bus kaip reikiant 
ginkluoti? 

Pirmąjį klausimą jie turėtų iškapstyti. Ištyrinėti vilos vidų. Tokios pilies 
statyboms turėjo prireikti daugiau leidimų nei visam Pietų ruožui. Prašymų 

dokumentai gauti visus tuos leidimus turėtų būti savivaldybėje. O tokie doku- 
mentai buvo vieši. 

Ot velnias, jis tikras genijus. 

Antrasis klausimas gali būti sunkesnis. Bet gal Mahmudas galės išgauti kokios 
nors informacijos. 


Važiuodamas namo galvoje matė vaizdus. Vietoj Irako scenų - namo ataka. 
Gerai pažįstamas trenksmas iš greitašaudžio ginklo, sumišęs su stiklo šukių, 
byrančių ant žemės, garsu. Panika tų dėdulių akyse. Jis pats iki dantų apsigink- 
lavęs, battle rattle. 

Tai bus killing zone. 

Su malonumu. 

Informacijos išties daug. Nuo ko jam pradėti? Kaip reikės viską suprasti? Jis 
bandė atsisijoti, kas yra grūdai, o kur tik pelai. Kaip vykdomas toks ikiteismi- 
nis tyrimas. Palmės grupėj, kad tave šimtas, tikrai visu etatu tuo užsiėmė kokie 
penkiolika žmonių daugiau nei dvidešimt metų ir nieko nepešė. Kaip Tomas 
Andrenas - pats, vienas, gaudomas, visų pirma viešosios tvarkos policininkas — 
visa tai apžios? 

Tačiau Tomas juk gavo kai kokių faktų. Adamsono stebėjimo grupės susiti- 
kimai devintajame dešimtmetyje buvo rengiami AB „Miško kalva“ patalpose. 
Bendrovė priklausė Svenui Bulinderiui. Reikalas toks: Rantzelio maišeliuose | 
Tomas rado dokumentų, kurie buvo būtent apie AB „Miško kalva“: viena metinė 
ataskaita, kelios mokėjimo perlaidos ir specifikacijos. Išvada aiški kaip dieną: 
ryšio būta tuomet, jo esama ir dabar. 

Svenas Bulinderis - gerai žinomas multimilijonierius, finansininkas, šešėlinės 
ekonomikos žaidėjas. Atsarginių automobilių detalių gamintojas, perpardavėjų 
serviso savininkas. Bet, rodos, ir kekšių vyras, sekso pirkėjų organizatorius, 
vadinamųjų šiek tiek gražesnių pasivakarojimų rengėjas. Buvo įtariama, kad 
Bulinderis yra ir koncerno, kuris apėmė maždaug dvidešimt penkias įmones 
septyniose šalyse, pagrindinis savininkas. O Tomo kalbinti ekonominių nusi- 
kaltimų skyriaus mentai tikrai nežinojo nė pusės. 

Tomas dirbo kaip pakvaišęs. Dėl akių ir dėl priėjimo prie kompiuterinių 
bazių tęsė darbą eismo pažeidimų skyriuje. Vakarais toliau varė klube - dabar 

su nauja ugnele, mat ir čia būta ryšio su tyrimu. Tomas žvejojo, teiravosi, ap- 
klausė Ratką šiam ir pačiam to nesuvokiant. Bulinderis, pasirodo, du kartus 
per metus savo draugus sukviesdavo į pobūvį. Kai žmona išvykdavo į užsienį. 
Būtent jugai su keletu aukštesnio lygio pobūvių organizatorių pasilinksminimą 
ir rengdavo. 

Tomas ir toliau bandė krapštinėti Rantzelio rūsy rastą medžiagą. Daugybę 
kartų. Vis labiau susikaupęs, organizuotai. Daugiau susitelkdamas ties AB „Miško 
kalva“. Kiek laiko egzistuoja įmonė, kuo konkrečiai ji užsiima, kas tokie sėdėjo 
valdyboje, kaip atrodė savininkų paveikslas, kur buvo jų fabrikai ir patalpos, kas 
ten dirbo, kur buvo banko sąskaitos? Maišeliuose daug nerado, bet darbuoda- 
masis jis kai ką suprato. Registrų centras, Mokesčių tarnyba, metinės ataskaitos, 
administracinės ataskaitos. Jis stengėsi dirbti kuo metodiškiau. Nors iš tiesų jam 
reikėjo pagalbos. Netrukus gal kas nors atsiras. 

Jis perskaitė vieną knygą apie Palmės nužudymą, parašytą žurnalisto Larso 
Borjneso. Joje būta ryšio, teorinio. Tyrėjų požiūris į žudiką ir į ministro pirmi- 
ninko žmogžudystę buvo labai siauras. Taip pat ir į kitą svarbų dalyką - nusi- 
kaltimo ginklą. 

Borjnesas rašė detaliai. Vaizdavo, kaip buvo užsiciklinta, jog Palmę nudėjo 
Kristeris Petersonas arba galbūt koks kitas vienišas pakvaišėlis; taip pat buvo 
užsiciklinta ties vienintele hipoteze, kokio tipo revolveris buvo panaudotas ir 
kurio buvo ieškoma. Užsiciklinimas įvyko kone iškart po nužudymo. Visuomenė 
matė policijos viršininką Hansą Holmerį, per spaudos konferenciją kilnojantį 
keletą revolverių. Visi jie buvo 0.357 kalibro „Magnum“. „Žinome, - pasakė 
Holmeris, - kad ginklas, kuriuo įvykdyta žmogžudystė, tikrai buvo 0.357 ka- 
libro „Smith 8 Wesson“ revolveris.“ Dar policijos viršininkas paaiškino, kad, 
išskyrus „Smith 8 Wesson“, buvo galimi keli kiti, ne tokie įprasti, fabrikatai. Bet 
tikriausiai tai buvo „Smith 8 Wesson“. Nekilo abejonių, kad buvo panaudotas 
0,357 kalibro „Magnum“ revolveris. Po to visi darbai, susiję su ginklu, buvo 
atliekami remiantis atspirties tašku, esą tai turi būti 0.357 kalibro „Magnum“. 
Palmės ginklas tapo „Magnum“ revolverio sinonimu. Tomas bandė prisiminti: 
jis ir visi, ką tik jis pažinojo, visuomet laikėsi nuomonės, kad šauta buvo būtent 
iš „Magnum. 

Bet, pasak Borjneso, tiesa buvo kitokia, ir taip manė ne jis vienas - su juo 
sutiko dauguma ginklų ekspertų. Žmogžudystės ginklas galėjo būti tokio kalibro, 
bet galėjo būti ir visai kitokio. Bet jokio kito ginklo niekas neieškojo, nors būta 
daug populiaresnių šautuvų nei revolveriai „Magnum“. 

Žmogžudystės ginklas ir buvo toji sąsaja. Rantzelis buvo tas, kuris Kristerį 
Petersoną susiejo su ginklu, o šis, labiausiai tikėtina, net neturėjo nieko bendra 

su Palmės nužudymu. Rantzelis viską gražiai suplanavo. Ginklą, laiką, galimybę. 
Pakišo Petersoną kaip žudiką. O dabar kažkas nužudė Rantzelį. Gal tas, kuris 
nenorėjo, kad netikras ryšys taptų žinomas. 

Osa domėjosi, kas vyksta. Jie matėsi vis mažiau ir mažiau. Tomas nuolat pa- 
vargęs - pajuodę paakiai atrodė kaip tamsios mėlynės. Įvaikinimo centras vėl 
žada apsilankyti jų namuose. Paskutinį kartą prieš atvykstant Sanderiui. 

— Mes turim dar labiau įsigyventi, kad jie matytų, jog mums rūpi. 

Tomas atsiduso. 

— Ką reiškia „įsigyventi ? 

- Žinai gi, paruošti namą taip, kaip laukiama vaiko. 

- Betgi negalim įrengti vaikų kambario prieš parsiveždami Sanderį? 

- Galim, dabar turim jį įrengti. Kad pamatytų, jog sugebam ir norim, kad čia 
gyventų vaikas. Reikėtų nusipirkti vežimėlį ir pradėti lankyti tuos tėvų kursus. 

Tomas papurtė galvą. Osa nusuko veidą. Pasitaisė plaukus taip, kaip visuomet 
darydavo nuliūdusi. Jie dar kartą bandė viską apsvarstyti. Tomas nieko labiau 
nenorėjo, kaip parsivežti berniuką, tai buvo jo svajonė. Bet dabar trykšti entu- 
ziazmu jis neturėjo laiko. 

Sunkumas tebetvyrojo, tai negerai, tikrai negerai. 

Jis nuėjo į garažą. Žvilgčiojo į kadilaką. Buvo praėjusios kelios savaitės nuo 
to laiko, kai prie jo lietėsi. Taip pat ir dėl šaudymo klubo - ten nesilankė nuo to 
karto, kai susitiko su Jungrenu. Keista - lyg visas gyvenimas apsivertė aukštyn 
kojomis. Į tyrimą buvo pasinėręs kaip niekad anksčiau. Pagaugai ėjo pagalvojus. 
Jis sėdo į savo automobilį. Garažo durys atsidarė automatiškai. 

Važiavo į nuovadą. Klausėsi Springstyno. Bandė sukaupti mintis. 

Atvažiavo. Policijos garažas. Vienintelis eismo pažeidimų skyriaus pliusas - 
nuosavas garažas. 

Tomas išlipo iš automobilio. Įsiurbė išmetamųjų dujų kvapo, kuris niekada iki 
galo neišsivadėdavo. Fluorescencinės lempos skleidė blykšvą šviesą. Betonas at- 
rodė dryžuotas, beveik kaip mediena. Jis girdėjo savo paties trepsėjimą. Nužvelgė 
stovinčius automobilius: bandė išnarplioti, kurie iš kolegų jau atvyko į darbą. 

Už savęs išgirdo žingsnius. Laiptinės durys buvo už dvidešimties metrų prie- 
kyje. Tomas kišenėje ėmė čiupinėtis įėjimo kortelės. 

Žingsniai už jo spartėjo. Tomas prilėtino, nematė priežasties prie durų nepa- 
laukti kolegos, kuris, rodos, nervinasi. 

Bet kažkas čia ne taip. Žingsniai per daug spartūs. Tomas apsisuko. Per vėlai 
išvydo vyrą su plėšiko kauke. Šis vilkėjo tamsiais drabužiais. Tomas nespėjo 
sureaguoti. Vyras prisiartino tekinas, kažką laikydamas dešiniojoje rankoje. 
Pistoletą. Tomas žaibo greičiu analizavo: gal „Colt“, gal „Beretta“. 

Vyras aiškiu balsu tarė: 

- Sustok ten, kur esi. 

Tomas bandė analizuoti situaciją. Jis nieko negalėjo padaryti. Pistoleto vamz- 
dis, tvirtas gniaužtas. Tai buvo profas. 

Vyras jam parodė į tamsesnį kampą garaže. Kur neveikė fluorescencinės 
lempos. 

- Ko, po perkūnais, nori? 

— Žinai, ko aš noriu. Baik knaisiotis. - Vyro balsas tylus - jis veik šnibždėjo. 

- Nesvaik. Aš jūsų nebijau. Įrašiau savo keleto asmenų apklausas, tavo žiniai. 

- Nelaidyk čia liežuvio. Jei dabar nebijai, tai greit imsi bijoti. Baik knaisiotis. 
Paskutinį kartą pranešu. 

— Užsikimšk. 

Tomas jautė, kaip į galvą pataiko kažkas kieto. Griūdamas ant betono grindų 
jis spėjo pagalvoti: „Tokiu gražiu ginklu nevalia ko nors mušti. Tokiais reikia 
šaudyti.“ 

Po to atsitrenkė į kietą grindinį. 


Tomas atmerkė vieną akį. Kitą akį. Įkvėpė išmetamųjų dujų dvoko. Vyro 
nebebuvo. Palietė savo kaktą. Kraujas lipo. 

Jo striukės kišenėje sutirtėjo. Tada pasigirdo mobiliojo signalas. Neturėjo 
jėgų atsiliepti. Nors vis dėlto - jis bet kokiu atveju turi išsitraukti telefoną, kad 
paskambintų ir paprašytų pagalbos. 

Ragelyje pažįstamas balsas. Tai buvo Hegerstriomas. 

— Sveikutis, Andrenai, sorry, kad neatskambinau. 

Tomas visiškai apšalo. Sekundės dalį pamiršo, kokioje padėtyje atsidūręs. 

- Hegerstriomai. Gerai, kad skambini. Apgailestauju, jog pastarąjį kartą 
buvau toks irzlus. | 

- Nieko baisaus. Kaip sekasi? - Hegerstriomas atrodė gerai nusiteikęs. 

Tomas svarstė, ar papasakoti, kad guli numuštas kaip klumpis garaže po 
policijos nuovada? Ne. Taip. Ne. Atsakymas: taip, dabar metas. Ilgiau nebegali 
dirbti vienas. 

Jis atsakė: 

- Tiesą sakant, nieko gera. Ką tik man buvo grasinta ir buvau sumuštas 
kaukėto vyro. 

- Juokauji? Kaip jautiesi? | 

- Nejuokauju. Ir jaučiuosi sumautai. Bet nieko tokio, dėl ko reikėtų skambinti 
varpais. 

- Tikrai? 

- Tikrai. 

- Bet kodėl? 

- Paskui paaiškinsiu. Turim susitikti. Kaip galima greičiau. Kada galėtum? 

— Gal galime tartis poryt. Bet ar tikrai gerai jautiesi? 

Tomas, tiesą sakant, bandė pajusti. Kakta pulsavo, bet, rodos, daugiau ne- 
kraujavo. Jis atsakė: 

- Pagysiu. Nieko baisaus. Tad pasimatysim poryt? 

- Žinoma. Tik dar vieną dalyką norėjau tau pasakyti. 

- Ką? 

— Adamsonas mirė. 


52 


Niklą lengvai pavyko sudominti darbu. Bičas buvo kažkoks neaiškus, bet geresnio 
partnerio šitam reikalui atlikti Mahmudas negalėjo sugalvoti. 

Praėjus kelioms dienoms nuo tada, kai Mahmudas nurodė adresą, Niklas jau 
buvo buvęs prie Smodalario vilos ir paanalizavęs. Tikras profas: pasiėmė žiūroną, 
lazerinį matuoklį, fotoaparatą riebiu objektyvu. Visais rakursais nufotografavo 
namą, pritraukė pro langus, padarė tvoros, spynų, signalizacijos, vartų, langų 
atstumo nuo žemės nuotraukas iš arti. 

Pasak Mahmudo, vila - ideali vieta plėšti. Viskas bus taip pat kaip ir štur- 
muojant butą, kai jis, Babakas ir Robkė įsibrovė į to ekstazio mėgėjo namus. Kai 
jie pateks vidun, niekas nesutrukdys. Niekas jų neužtiks iš išorės. Nors bus dar 
geriau nei tiesiog šturmas - jie įžengs didžiausio kekšių pobūvio įkarštyje, taigi 
jokios rizikos, kad kas ims ir paskambins mentams. Tai buvo genialu. 

Jugai kaip reikiant gaus į kiaušus. Sekso pirkėjams nerealiai atsirūgs. Mahmu- 
das gaus greičiausių babkių mieste. Rastafari Jah! Tas sunshine sekmadieniukas 
pakeitė jo gyvenimą. Chorchė juk karalius. 

Tada bus užraukta su „Shurgard“ sandėliais, šliundrų sergėjimu, platinimo 
užsakymais. Dejanas, Ratkas, Stefanovičius ir kiti pyzdos jį buvo taip užknisę, 
kad pykindavo vien tik išgirdus jų vardus. Smodalario ataka bus paskutinis jo 
darbas. Rimtai, jis ketino paklausyti Erikos Evaldson, savo tėčio ir vyresnėlės 
sesers. Panaudos Chorchės pinigus pradėti kam nors švaraus. Kam nors garbingo. 
Kam nors, kas pritiko prie suedi visuomenės. 

ir brėžinius. Tikras Tomo Lehtimekio tipo čiuvas. Beje, dar ir tikras elitinis karys. 
Mahmudas jautėsi kaip SWAT komanda number one. 

Jie studijavo namą iš viršaus. Aiškinosi, kaip eina sienos, atstumo nuo žemės 
skirtumus, kaip apylinkėje auga miškas. Dabar žiema - jų nepaslėps jokie tankūs 
medžiai. Jie analizavo, kur galėtų padėti vadinamuosius ežius, jeigu prireiktų 
atlikti kokį nors nukreipiamąjį manevrą - gal pakurti garažą ar kokį priestatą. 

Architekto daryti namo brėžiniai dar kietesni. Niklas juos gavo iš savivaldybės. 
Švedija - keista vieta: iš viešos įstaigos galėjai pasiimti, tipo, ką panorėjęs. Namo 
būta didžiulio, per penkis šimtus kvadratų. Milžiniška virtuvė, valgomasis, SPA 
rūsyje, treniruočių kambarys, salonai, miegamieji, svečių kambariai, drabužinės. 
Klausimai: kaip geriausia patekti į namą? Kur, galima manyti, bus stebėtojų arba 
apsaugininkų? Kurios durys bus užrakintos, o kurios atviros? Visų didžiausias 
klausimas: kuriuose kambariuose vyks kekšynbalis? Jie lygino brėžinius su Niklo 
padarytomis nuotraukomis. Identifikavo kambarius, per Niklo fotoaparato lęšį 
matė, kaip įrengta. Kai kuriuos kambarius galėjo atmesti. Sekso pirkėjų, ko gero, 
nebus virtuvėje, valgomajame. Tačiau neabejotinai ūš didysis salonas, SPA, gal 
svečių kambariai. Priklauso nuo to, kokio pobūdžio renginys, tiesą sakant, vyks. 
Mahmudas savo ruožtu turi pabandyti pašniukštinėti. 

Jie diskutavo, keliese jiems reikėtų būti. Niklas buvo neperkalbamas: juodu 
su Mahmudu vieni niekaip nesusitvarkys. Tai apvertė aukštyn kojom Mahmudo 
planus, bet jis neprieštaravo. Jie įvertino ginklų alternatyvas. Niklas nerealiai 
nusimanė. Beveik baugino - ką čiuvas darė savo ankstesniame gyvenime? Grei- 
tašaudžiai ginklai, lazeriniai taikikliai, prožektoriai. Gal jiems reikėtų granatos, 
karinių liemenių, rimtų tamsių drabužių, kuriuos sudegintų viskam pasibaigus. 
Darbelis bus gražus. 

Jie planavo, šnekėjo, fantazavo. Sudėliojo strategiją, surašė sąrašus, įsiminė 
nuotraukas, mišką, žemėlapius. Bandė įsivaizduoti skirtingus atakos žingsnius, 
įžvelgti pavojus. Vis vien - jie žinojo per mažai. Mahmudas irgi turi nuvažiuoti 
prie namo ir apsižvalgyti. Niklas pats norėjo ten grįžti vėl, naktį. 

Bet jis ir keistas. Vartojo karinius terminus kaip koks tikras misijų karys. 
Pažėrė daugybę santrumpų, strategijos terminų, su ginklais susijusių žodžių, 
kurių Mahmudas neįkirto. Bet jis buvo be priekaištų. 

Pastarąjį kartą susitikimą baigė namų darbais. Mahmudas turės suveikti 
ginklų, vielos žirkles ir pasiklausinės kelių tokių, kuriais jis pasitiki, ar šie ne- 
norėtų prisidėti. Niklas buvo atsakingas už drabužius, apsaugines liemenes, jei 
prireiks - infraraudonųjų spindulių akinius, granatas ir ežius. 

Kaip Niklas apibūdino - tai bus killing zone. 

Kaip kokiame kompiuteriniame žaidime. 

Niklas lyg apimtas transo. Mintys kalė. Miegas susitraukė į trumpas poilsio aki- 
mirkas tarp planavimo sesijų kompiuteriu, laiko, praleisto miške prie Smodalario 
vilos, priešais stebėjimo kamerų, kurias jis pats buvo įkėlęs į namą supančius me- 
džius, filmuotą medžiagą. Jo šūkis skambėjo taip: daugiau analizės. 

Patrikas Engonas buvo on hold - kekšių vakarėliai daug svarbiau. Aukšto lygio 
užpuolikai. Absoliutus visuomenės nuosmukis ryškiu kontrastu. Prieš kūnus 
puolantį purvą bus imtasi priemonių: jis bus išvalytas, iškuoptas. 

Benjaminas liovėsi skambinęs. Tai - malonu. Kai Niklas baigs šitai, tas iš- 
davikas bus pamokytas. Prašys didelės Mahmudo paslaugos šnektelėti su tuo 
vaikinu. Benjaminas turi suvokti, kad Niklas nėra vienas. 

Jis neturėjo jėgų atsakinėti į mamos telefono skambučius ir SMS. Ji vis vien 
nesuprastų. Vis sukosi ir sukosi ta pati mintis: visa tai jis darė jos labui. 

Jis nebebėgiojo. Netgi nebesitreniravo peiliu. 

Tai buvo tiesė, finišas, paskutinis spurtas. 


Stebėjimo kameros suteikė įdomios informacijos. Namą keletą sykių kiekvie- 
ną savaitę aplankydavo saugos įmonė. Nei Svenas Bulinderis, senis, gyvenantis 
name, nei jo žmona neatrodė namie būnantys itin dažnai. Bet Niklas nujautė, 
kad dieną iš didžiosios D saugumas bus daug stipresnis. Klausimas, kaip geriau 
jiems tokiu atveju elgtis. 

Mahmudas irgi gavo tam tikros informacijos. Jugai saugumą paprastai užti- 
krindavo savo vyrukų pajėgomis. Bet ką tai reiškia - neaišku. Nežinia, ar jie bus 
ginkluoti karštais ginklais. Ar jie vilkės neperšaunamas liemenes. Ar jie buvo 
apmokyti kariauti. 

Dar: Mahmudas pradėjo nutuokti, kaip vyksta šie vadinamieji prabangūs 
pobūviai. Bus didelė puota, keli švenčių rengėjai suveiks maisto, barmenų, 
šokių aikštelę. Išpustys moteris. Niklas studijavo namo brėžinius. Darė išvadas. 
Spėjimas: šventės vieta turėtų būti didysis salonas palei vieną trumpųjų sienų 
apatiniame aukšte. 

Viskas ėjosi pagal planą. Bet arabas užtruks suveikdamas ginklų. Kad tik jam 
pavyktų gauti tų dalykėlių. Gal pačiam Niklui reikėtų to imtis? Bet Mahmudas 
užtikrino, kad jo ryšiai nerealūs. O Niklui nepatiko turėti reikalų su mergina iš 
„Black X White Inn“. 

Savo paties namų darbus atliko išsyk. Internetu užsisakė įrangos. Dabar 
beliko laukti - kaip Advento kalendoriuje braukti po dieną. Po keturių savaičių 

bus metas. Bulinderio reikalas vyks Naujųjų išvakarėse. Operacija „Magnum“ 
pasieks crescendo. 


Naktį iškrito kelios snaigės, bet greitai ištirpo. Niklas galvojo apie ašaras 
ant kieto lyg akmuo skruosto. Veidas, kuris buvo priverstas iškęsti. Lyg juodas 
asfaltas, žibantis žiemos tamsoje. 

Niklas važiavo namo nuo vilos. Ten lankėsi aštuntą sykį. Dabar aplinką jau 
buvo ištyręs kaip reikiant. Miškelis atrodė lyg žolės ploteliai Akselsberge, ten, 
kur jis užaugo. Jis identifikavo geriausią kelią patekti į vidų. Atakai reikėjo nuo 
keturių iki šešių asmenų, priklausomai nuo apsaugos darbuotojų skaičiaus. 
Klausimas, ar Mahmudui pavyks tiek daug surasti. 

Mintimis sugrįžo į Švedijoje praleistą laiką po tarnybos. Visas pasaulis - ka- 
ras. Reikėjo tik sužiūrėti, kurioje vietoje frontas. Žmonės užsienyje manė, kad 
Švedija tokia taikinga, laiminga, nepriekaištinga. Iš tiesų buvo daug blogiau — 
netgi Švedijoje žmonės buvo įsitikinę, kad juos supa harmonija. Tai - paistalai. 
Jei pakrapštysi paviršių, pamatysi, kad viskas vien tik žiurkiašūdis. 

Prie Handeno pasuko į greitkelį. Automobilių nedaug. Gal jam vis vien rei- 
kėtų paskambinti mamai? Galvoje šmėkščiojo vaizdai. Klasas Rantzelis. Matsas 
Striombergas. Rogeris Junsonas. Kartais pasipriešinimas nugalėdavo. 

Nyneso kelias. Žemyn į Pietinį ruožą. Orstos link. Kažin koks meno kūrinys 
įvažiavimo į tunelį kraštuose. Apėmė beveik magiškas jausmas. Lyg mėlyna 
šviesa, apšviečianti visą viršutinę tunelio dalį. Tarp dviejų tunelio galų - daug 
mažų švieselių, lyg žvaigždžių su dideliu rutuliu viduryje. Gal dangaus kūnu. Jis 
mąstė: dar viena būties ertmė. Nuklydo įprastais minčių takais. Civilizacijos ker- 
tiniai akmenys buvo jos ertmės. Tai keista. Visuomenė stovėjo ant savo tunelių, 
vamzdžių, šiukšlių išmetimo latakų, kabelių - ertmių. Bet tai tik rodė, kokia yra 
realybė. Kad ir kaip gerai visa atrodė iš išorės, tiesa tūnojo skylėse. 

Niklas pervažiavo Orstą. Pasuko į Hegersteno kelią. Netrukus bus namie. 
Jautėsi pavargęs. Bet kartu ir ne. Gerą formą palaikė mintys. Lyg nuolatiniai 
adrenalino stuktelėjimai. 

Netoli namo nerado laisvų stovėjimo vietų, atsistojo už keturių kvartalų. 
Krepšį su įranga paliko automobilyje - ši gali čia gulėti iki kito karto, kai važiuos 
į Smodalario. Tai bus greitai. 

Jis užtrenkė automobilio dureles. Ėjo namo link. 

Nuo gatvės žibintų šviesos vėl žibėjo asfaltas. Jo iškvepiamas oras atrodė kaip 
dūmai. 

Suspaudė laiptinės durų kodą. Atsidarė. 

Įėjo. Spūstelėjo lempos mygtuką. 

Prieš akis - keturi MP5 vamzdžiai. 

Kažkas sušuko: 

- Rankas už galvos, Brugrenai! Tu areštuojamas! 

Keturi specialiųjų pajėgų policininkai. Juodi drabužiai, liemenės, šalmai, 
skydeliai - viskas. Į jį nukreipti mažesnio, policijos modelio, automatai. Už jo 
sugužėjo daugiau policininkų. Uždėjo jam antrankius. Prispaudė prie žemės. 
Buvo per vėlu. Per vėlu galvoti. Jis areštuotas. 

Tik kažin, už ką. 


K0202-2008-30493 


Niklo Brugreno apklausa nr. 2 


Gruodžio 7 d., 10.05-11.00 val. 

Dalyvauja: įtariamasis Niklas Brugrenas (NB), tardytojas 
Stigas H. Ronanderis (T), valstybės paskirtas gynėjas Jor- 
nas Burtingas (JB). 


Surašyta dialogo forma 


T: Sveikas, Niklai. Pirmiausia norėjau pasakyti, kad tai 
mes kaip visuomet įrašome, žinok tai. 

NB: Gerai. 

T: Puiku. Tuomet pradedame. Iš pradžių supažindinsiu tave 
su įtarimais. Taigi esi įtariamas nužudymu arba - alter- 
natyva - pagalba įvykdant žmogžudystę šių metų birželio 3“ 
dieną. 

NB: Apie tai nieko nežinau. Esu nekaltas. 

T: Mat kaip. Gal galėtum trumpai papasakoti, ką gi veikei 
tądien? 

JB: Pala pala. Įtarimai dėl nusikaltimo turi būti konk- 
retizuoti, kad mano klientas galėtų priimti poziciją jam 
pareikštų kaltinimų atžvilgiu. 

T: Ką gi, tavo manymu, turėčiau sukonkretinti? 

JB: Juk nepakanka vien tik to, kad įvardijat nusikaltimą. 
Ką iš tiesų, jūsų nuomone, padarė Niklas? Ir kur? 

T: Ar tai neaišku iš to, ką prieš minutę pasakiau? 

JB: Ne. Iš kur jam suprasti, ką jūs teigiate jį padarius. 
T: Mano nuomone, viskas gan aiškų, na. Bet pabandysiu iš 
naujo. Niklai Brugrenai, esi įtariamas nužudęs arba bendri- 
ninkavęs nužudant Klasą Rantzelį šių metų birželio 3-iosios 
vakare Gestos Ekmano kelio 10 namo rūsyje Stokholme. Ar 
advokatas Burtingas dabar patenkintas? 

JB: Hm... (nesigirdi) 

T: Taigi, Niklai, kokia tavo pozicija? 

NB: Aš žinau, kas toks yra Klasas Ratzelis. Bet aš jo ne- 
nužudžiau. Aš net nebuvau Gestos Ekmano kelyje tą vakarą. 
T: Taigi neigi? 

NB: Aš neigiu. 

T: Ar galėtumei papasakoti, ką veikei birželio 3 dieną? 
NB: Taip, hm... (nesigirdi) 

T: Nors tai ir buvo seniai, gal vis vien ką nors prisimeni. 
Sakei, kad tuo adresu tą vakarą nebuvai. Tai prisimeni. 
NB: Aš jums jau pasakojau. Man atrodo, kad tą dieną ėjau į 
pokalbį dėl darbo. Buvau ką tik grįžęs į Švediją po keleto 
metų, praleistų užsienyje. Vakare susitikau su savo senu 
draugu. Jis vardu Benjaminas Bergas. Turiu jo telefono nu- 
merį mobiliajame. Ir tai aš papasakojau jau praeitą kartą, 
kai buvau apklausiamas. Juk jūs kalbėjotės su juo? 

T: Taigi. 

NB: Aha. Norėtum ką nors daugiau sužinoti, ar ne? 

T: Gal galėtum tęsti pasakojimą apie tai, ką veikei vakare? 
Šiek tiek detaliau. 

NB: Tai buvo senokai, taigi gal visų smulkmenų tiksliai 
nepamenu. Bet mes žiūrėjome filmą. Man atrodo, „Krikštatė- 
vį“. Šis filmas gan ilgas, taigi ir pavalgėme. Aš atėjau 
apie septynias, o po to nuėjome išsinuomoti DVD. Pradėjome 
žiūrėti, galima sakyti, iš karto parėję, man atrodo, pa- 
žiūrėjome gal pirmas dvi valandas. Po to užsisakėme picų, 
jų nuėjau parsinešti. Tada jas valgėme ir baigėme žiūrėti 
filmą. Taip ir buvo. 

T: O ką darei po filmo? 

NB: Keletą valandų pabuvau pas Benjaminą, išgėrėme šiek 
tiek alaus ir šnekėjomės apie senus laikus. Mes draugai nuo 
mokyklos. Bet visa tai galit patikrinti paklausę jo. Juk 

jau tikriausiai tai ir padarėt? Jis gali viską patvirtinti. 
Kodėl, tiesą sakant, čia sėdžiu? 

JB: Taip, tai pagrįstas klausimas. Niklas, pasirodo, turi 
alibi dėl to laiko, apie kurį kalbama. 

T: Mes anksčiau esame apklausę Benjaminą. Bet aš dabar ne- 
ketinu pateikti tos apklausos ataskaitos. Egzistuoja iki- 
teisminio tyrimo įslaptinimo nuostatos, kurias advokatas 
Burtingas neabejotinai galės tau išaiškinti. 

JB: Taip, bet mano klientui turi būti suteikta teisė at- 
sikirsti į jam pateiktus kaltinimus. Kalba eina apie neį- 
tikėtinai rimtus teiginius. Jeigu jis negali susipažinti 
su ta informacija, kurią suteikė Benjaminas Bergas, jis 
bejėgis. Jis turi alibi. 

T: Mano supratimu, šiandien jam buvo suteikta galimybė 
papasakoti apie tą vakarą. Taigi kalba ne apie tai. Bet 
aš ketinu papasakoti, kad mes apklausėme tavo mamą. Ar, 
Niklai, norėtumei tai pakomentuoti? 

NB: Ne, ji irgi žino, kas toks Klasas Rantzelis. Tai jos 
senasis draugas. 

T: Taigi tai ji papasakojo. Kaip manai, ar ji galėjo papa- 
sakoti ką nors daugiau apie tą praėjusios vasaros vakarą, 
kaip sakoma? 

NB: Ne, ir kas gi tai galėtų būti? 

T: Aš pasakysiu trumpai. Jos parodymai neatitinka to, ką 
tu papasakojai man šiandien. 

NB: Kodėl gi ne? Kaip čia taip? 

T: Aš dabar į tai nesigilinsiu. Bet pranešu, kad prokuroras 
pareikalaus suėmimo. Mums atrodo, kad prieš tave turime 
pakankamai. 

NB: Tuomet neturiu ko daugiau pasakyti. 

T: Nieko? 

NB: Visiškai nieko. Neketinu nieko daugiau sakyti. 

IV dalis 


(po trijų savaičių) 

Nuo užpuolimo garaže praėjo trys savaitės - mintys vis vien sugrįždavo mažiau- 
siai vieną kartą per valandą. Ne todėl, kad jis būtų taip išsigandęs paties to da- 
lyko, - anksčiau yra susidūręs su blogesniais smurtautojais, - bet dėl to, kokio 
didumo košę, pasirodo, bus užviręs. Čia kalba ne vien apie grasinimą jam, netgi 
ne vien apie garsiausią Švedijos žmogžudystę, čia kalba sukosi apie velnionišką 
konspiraciją jo paties namuose - policijoje. Bet jis neturėjo supratimo, kaip ją 
sustabdyti. 

Anksčiau, kai kažkas tą naktį stovėjo prie jo namo, jam pavyko baimę nukišti 
į kažkurį savo vidaus kampą. Buvo toks kaip visuomet - apsišarvavo cinizmu 
ir neigimu. Tikslai buvo svarbiau. Jį stimuliavo jo paties pyktis. Į priekį stūmė 
mintis, kad svarstymai yra kapituliacija. O kai ėmė suprasti ryšį su Palmės 
žmogžudyste, jį taip pat stimuliavo keistas jausmas - kažkokia pareiga tėvukui 
ir Švedijai. Nors dabar, po to, kai buvo sumuštas, ir po Hegerstriomo pokalbio 
telefonu apie Adamsoną, jau nebežinojo, ar apskritai leistis vedamam į priekį. 

Adamsonas žuvo per automobilio avariją greitkelyje E18 Steketo kelio ruože. 
Pasak Hegerstriomo, tyrimas parodė, jog dėdulė įvažiavo į užtvarą kelio viduryje 
ir nuo jo atšoko į važiuojamąją dalį. Čia keturių tonų krovininis sunkvežimis iš 
Adamsono „Land Rover“ padarė košę. Gal tai - atsitiktinumas, o gal - ko nors 
didesnio dalis. 

Jam tai atsilieps, nekilo abejonių. Jis pats gali gyventi kamuojamas šių minčių. 
Bet antras dalykas buvo sudėtingesnis: tai gali atsiliepti Osai. Trečioji mintis jį 
beveik palaužė: tai galėtų atsirūgti tam vaikui, kurio jie dar negavo, Sanderiui. 

Bet kas bus, tas. Tomas negalėjo sugalvoti alternatyvos. Jis turi knisti toliau. 

Pasišnekėjo su savo broliu, Janu. Teisybės dėlei reikia pasakyti, kad ryšys tarp 
jų buvo prastas. Sutrūkinėjęs per daugybę tylos metų. Vienintelis dalykas, padėjęs 

jiems jaustis broliais, buvo nervinimasis: kitoks, nei galėtum jausti svetimam 
žmogui. Vis dėlto jie vienas kitą mėgo: siųsdavo atostogų atvirukus, kalėdinius 
linkėjimus ir gimtadienio sveikinimus. Tomas pasistengė, kad juodu su Osa būtų 
pakviesti pas Janą Kūčių. 


Kitą dieną, per Kalėdas, vakare jis pakilo pas Osą. Televizorius įjungtas - kaž- 
koks dokumentinis filmas apie dešiniuosius Rusijos ekstremistus. Jie visi atrodė 
stori ir apkiautę. Įdomu, kodėl būtent šiandien rodomas toks tragiškas mėšlas. 

Ji kojas susirangius po savimi sėdėjo ant sofos. Ant staliuko gulėjo segtuvas, 
kuris taip dažnai gulėdavo priešais ją, su Sanderio nuotraukomis. 

Paskutinis įvaikinimo centro vizitas į namus prieš savaitę praėjo gerai. Apėmė 
jausmas, jog atėjusios moterys manė, kad Osa ir Tomas buvo puikiai pasirengę 
priimti mažą vaiką. Šiais metais Osa ypač kalėdiškai išpuošė namą. Gal kad 
pasirodytų prieš tas moteris, gal rengdamasi šeimyniniam gyvenimui, kuris jų 
laukia. 

Ji pakėlė galvą. Fone per televizorių rusai kalbėjo apie tai, kaip tėvynės nuo- 
savybė buvo išparduodama svetimoms tautoms. Osa tarė: 

— Vakar pas Janą buvo tikrai malonu. 

Tomas giliai įkvėpė: 

- Osa, mūsų laukia sudėtingas sprendimas. 

Ji kvėpavo pro burną, atrodė gan juokingai. 

Tomas tęsė: 

— Netrukus atvyks Sanderis. Tai bus geriausia mūsų gyvenimų akimirka. 

Ji šypsojosi. Linksėjo. Toliau vartė segtuvą - vėl nesidomėjo Tomu. Lyg būtų 
bandžiusi pasakyti: sutinku, dabar gali eiti. 

Tomas tarė: 

- Nenoriu sugadinti tos akimirkos. Ir nenoriu ja rizikuoti. Taigi turime imtis 
tam tikrų pokyčių. Kartu. 

Osos šypsenos kaip nebūta. 

- Dabar esu atsidūręs nepavydėtinoje padėtyje. Pavojingoje situacijoje. 
Tai tyrimas, kurį vykdau. Ar prisimeni tą vidaus tyrėją, dėl kurio anksčiau 
zyzdavau? 

Osa, regis, nesuprato. 

Tomas jautė, kaip nevalingai sukiojasi. 

- Mudu esame įsitraukę į vieną reikalą, kurio negaliu kontroliuoti nei aš, nei 
policija. Esama Žmonių, kurie mane, bet kaip asmenį, o ne pareigūną, gaudo. 
Kurie grasino mane sužaloti ir kurie mane jau buvo užpuolę. 

— Kodėl nieko nepasakei? 

— Nenorėjau, kad imtum nerimauti. Ne dabar, kai atvyks Sanderis, ir visa 
kita. Bet nueita jau per toli. O aš negaliu baigti. Turiu tęsti, kapstyti šį reikalą 
iki dugno. Nėra nieko, kas galėtų tai perimti. 

- Ar negalėtume gauti, kaip ten tos, asmens apsaugos? 

— Mes negalim gauti apsaugos. Tai kaina, kurią turi mokėti policininkas. Man 
taip velniškai gaila. Jeigu tai būtų susiję vien tik su manimi, būtų nieko, bet dabar 
tai atsiliepia ir tau. Gali ir Sanderiui atsiliepti, kai jis atvyks. 

- Bet turi būti galimybė gauti apsaugą. Juk turi būti užtikrinama pagalba 
policininkams, susijusiems su pavojingais tyrimais. Ar ne? 

- Aišku, kad tokių dalykų esama, bet šiuo metu tai nepadės. 

— Betgi dabar Kalėdos. 

— Niekad tai nebuvo nesvarbu. 

— Ką turi galvoje? 

- Kaip ir sakiau, policija mums dabar negali padėti. Kalėdos nieko nesustab- 
dys. To, į ką esu įsipainiojęs, niekas negali sustabdyti. 

Ji sėdėjo tylėdama. Tomas laukė ją prabylant. Bet ji tik vartė segtuvą. 

Tada jis tarė: 

- Kelias savaites, kol tai baigsis, gali pagyventi pas Janą. O jei tai nesibaigs per 
du mėnesius, negalėsime parsivežti Sanderio. Būtų per daug pavojinga. 

Ji nieko nesakė. 

- Osa, man dėl to taip pat gaila kaip ir tau. Bet nėra kitos išeities. 


Pramonės rajonas prie Liljeholmeno. Hegerstriomo automobilis stovėjo nu- 
kreiptas į vandens pusę. Tomo automobilis šalia, tik priešinga kryptimi. Jau 
tamsu. Hegerstriomas pirmasis nuleido langą. 

— Kaip Kūčios? 

- Tiesą sakant, buvom pas mano brolį. Jie turi didžiulę šeimyną. Vaikų be galo, 
be krašto, šunų, kačių, netgi žiurkėną. Pirmą sykį po daugiau nei penkiolikos 
metų su juo švenčiau Kalėdas. O kaip tau? 

- Buvau pas tėvus, po to nuėjau į „Half Way Inn“. Ar esi ten buvęs? 

- Gal kokį sykį, netoli Siodermalmės komisariato, ar ne? Tas, kuris siena 
sienon su gėjų klubu. 

- Tas tas. Mano etatinė užeiga. Na, ne gėjų klubas. 

- Gal ir man reikėtų užsukti? 

- Kitais metais esi laukiamas. 

- Kitąmet turėsiu savo šeimą. Bet, tikiuosi, žiurkėno ne. 

Hegerstriomas atrodė užguitas. 

Tarė: 


— Kiek laiko turėsim šitaip susitikinėti? Geriau dirbtume, jei turėtume kur 
normaliai susėsti. 

Tomas linktelėjo. 

— Jau išsiunčiau Osą. Taigi jaučiuosi geriau, jaučiuosi saugesnis. 

— Nu, velnias, kaip sekės? 

— Sumautas jausmas. Bet, man rodos, ji gal suprato. Vėliau galim susitikti 
mano namuose. 

- Gerai. 

Tomas dar labiau atsuko šilumą automobilyje. Ant antvožo gulėjo centimetro 
storio sniego sluoksnis. 

— Taigi ką šiandien turime aptarti? 

Hegerstriomas persisvėrė per atsuktą langą. 

- Turiu velniškai daug ko papasakoti. Šiandien buvau nuėjęs į darbą ir ko- 
ridoriuje nugirdau šiek tiek šnekų. Jie uždarė įtariamąjį dėl Rantzelio žmogžu- 
dystės. 

Tomas pajuto keletą sekundžių nė nekvėpavęs. 

- Vardu Niklas Brugrenas, tas, kurį prieš keletą mėnesių apklausiau informa- 
cijos sumetimais. Tuomet vaikinas turėjo gerą alibi. Bet jis pradėjo braškėti. Sakė 
visą žmogžudystės vakarą, iki išnaktų, buvęs pas draugą. Draugas apklaustas ir 
patvirtina, kad Brugrenas ten buvo, bet tyrėjas jo parodymų atžvilgiu skeptiškas. 
Susidaro įspūdis, kad vaikinas kalba nerišliai, lyg priverstas taip kalbėti. Bet, 
svarbiausia, dabar prabilo mama. Ji teigia, kad Niklas Brugrenas tą vakarą namo 
grįžo gan anksti, kad buvo girtas ir blogos nuotaikos. Juk žinai, kaip būna dėl 
alibi - arba turi, arba tau velnioniškai prastai, nes bandei meluoti. 

- Hm. 

— Girdžiu skepsį. 

- Šitas Niklas neturi nieko bendra su tuo, kur mes knaisiojam. 

- Ne, bet jo mamą su Rantzeliu devintojo dešimtmečio pabaigoje ir dešimtojo 
pradžioje siejo ilgalaikiai santykiai. Taigi esama ir ryšio, ir galimų motyvų. 

- Na, ir koks motyvas? 

- Pasirodo, Rantzelis jo mamą mušdavo. 

- Iš kur jie tai žino? 

- Tyrėjas bus tikriausiai pareikalavęs senų medicinos kortelių ir kitų panašių 
dalykų, bent jau aš taip būčiau daręs. Jie teigia, kad jai yra tekę keletą sykių 
važiuoti į ligoninę, net dėl patirtų lūžių. 

- Kad tave kur. 

- Taigi. 

Tomas atsiduso. 

— Gal aš per daug įsivažiavęs į mūsų vėžę, bet nežinau. Tai paprasčiausiai 
atrodo per daug paprasta: senos muštos moters sūnus atkeršijo savo patėviui. 
Lyg koks patetiškas detektyvas. Neva grįžta praeities šmėklos. Bet tikrovėje taip 
niekad nebūna. 

— Man nuojauta kužda tą patį kaip ir tau. Nors, po paraliais. Daug kas rodo, 
kad tai ir buvo tas Niklas Brugrenas. Tik Valstybinė kriminalinės technikos 
laboratorija nerado atitikmenų. 

Tomas giliai įkvėpė. 

— Mano galva, neturėtume nutraukti savo projekto. 

- Tikrai ne. Bet ką tai duos? Adamsonas mirė, bet nėra jokių įtartinų ženklų. 
Visamas Džibrilas miręs, ir čia mes daugiau nepasislenkame. Balenijaus nera- 
dome. Ką iš tiesų turim? Tu namie turi šūsnis popierių; iš kurių neišspaudėme 
jokios substancijos. Iš senų policininkų per prievartą arba apgaule išgavai keletą 
atsakymų, kurie rodo, jog jie - dešinieji ekstremistai. Na? Iš to jokios naudos. 

- Baik, Martinai. Mes marias turim. Bet kol kas nieko, kas nuvestų prie pačios 
žmogžudystės. Netrukus būsim peržvelgę visus popierius iš Rantzelio rūsio - 
to niekad nebūčiau pajėgęs be tavęs - ir ten esama daug keistenybių. Daugybė 
pavardžių asmenų, kuriuos reikėtų apklausti, įmonės, kurias reikėtų patikrinti, 
išmokų srautai, kuriuos reikėtų pasekti. 

Tai buvo tiesa. Tomas ir Hegerstriomas popierių krūvas pasidalijo. Tomas jau 
nemažai buvo peržiūrėjęs, bet vis dar per daug dalykų jis nesuprato. Jiems reikėjo 
susėsti kartu. Hegerstriomas išmanė skaičius ir ekonomiką - paaiškino, kaip tik 
gebėjo, bet to nepakako. Informacijos kiekis atrodė beveik neįveikiamas. Skaičiai, 
adresai, pavardės. Jie dirbo metodiškai. Tomas rūšiavo, struktūrino medžiagą, 
Hegerstriomas analizavo. Dirbo taikydami savą balų sistemą. Taškais įvertino 
tiriamos informacijos įtartinumo laipsnį. Rašėsi asmenų, telefonų numerių, 
įmonių pavadinimų sąrašus, įvedė prioriteto tvarką: viskas, kas rodė ryšį tarp 
Rantzelio ir Bulinderio įmonių, viskas, kas rodė ryšį tarp AB „Miško kalva“ ir 
ko nors nelegalaus. 

Lig šiol jokie pėdsakai nevedė prie Adamsono. Bet dar tiek daug neištirta. 

Hegerstriomas tarė: 

- Užtruksim keletą mėnesių. Gal metų. Negali taip ilgai būti be Osos, o jeigu 
jie aptiks, kad aš įsimaišęs, išsyk galiu eit ieškotis kito darbo. Nieko nebus. Turim 
daryti greitą pažangą, antraip tikriausiai turėsime nutraukti ir leisti prokurorui 
įkišti tą Brugreną į kalėjimą. Jei įdomi mano nuomonė, tai bet kokiu atveju 
neatrodo visai neįtikėtina, kad tai padarė tas vaikinas. 

Tomas kvėpavo pro šnerves. Jam į plaučius spraudėsi žiemos šaltis. Pripildė 
jį, nors automobilyje vis dar buvo šilta. Jis neketino vargintis ir komentuoti, ar 
Brugrenas yra žudikas, ar ne. 

— Kad ir kaip ten būtų, aš tęsiu. Tikiu mūsų pėdsaku, nors dabar jis ir atrodo 
blausiai. Be to, turim sekti ypatingą giją. Privalome surasti Balenijų. Jis kažką 
žino, nujaučiu tai. Toks senas vilkas kaip jis šitaip nebūtų sureagavęs „Solvallos“ 
arenoje, jei nieko ypatingo nebūtų. Jis kažką žino. 


Stokholmiečiai lakstė mainydami ir grąžindami kalėdines dovanas, zujo po 
tarpušvenčio nuolaidas ir tuo pat metu bandė išsiilsėti pasiėmę laisvadienių. 
Tomas ir Osa šnekėdavosi milijoną kartų per dieną. Ji sėdėjo Jano namuose 
apsupta visų tų gyvūnėlių ir nuobodžiavo. Gal Naujųjų išvakarėse važiuosianti 
pas keletą draugų ir norėjo, jog jis važiuotų drauge. Jis negalėjo visko atsisakyti. 
Ačiū Dievui, Osa labiausiai nerimavo dėl to, kaip galėsianti nuo savo draugų 
Naujųjų puotoje nuslėpti gyvenanti pas svainį. Tai atrodė kaip didžiausias maž- 
možis pasaulyje. 

Tomas apkarpė darbo valandų skaičių klube, bet tuo pat metu kaip galėdamas 
daugiau bandė suuosti apie Bulinderį. Jis šnektelėjo su pažįstamais mentais. 
Ieškojo internete. Vėl paprašė Jono Nilsono pagalbos - šis pasiklausinės savo 
senųjų kolegų. Nuėjo į biblioteką ir paprašė leisti peržvelgti straipsnių registrą. 
Pasiklausinėjo klube. „Bulinderis, - tarė Ratkas, - kodėl jis tave taip domina?“ 
Po to Tomas keletą dienų būtent klube nelindo į akis. 


Buvo sekmadienis. Aukštas, žydras dangus - nors kartą. Traškus oras. Tomas 
ir Hegerstriomas stovėjo prie įėjimo į „Solvallą“. Šios dienos lenktynės vadinosi 
„Sidabro žirgas“. Vyko V75 aukštos klasės finalas su karališku sidabrinio žirgo 
apdovanojimu pasigardžiavimui. Bus sausakimša žmonių. Ten turėtų būti ir 
Balenijus. Šįsyk jie jo nepražiopsos. 

Reklamoje vis dar dominavo „Agrios“ gyvūnų draudimas. Įtampos ore buvo 
beveik taip pat gausiai kaip ir bulvių košės dėdulių lėkštėse su dešrelėmis. Tik 
lauke buvo mažiau žmonių nei aną sykį, kai Tomas čia lankėsi, - vienintelis 
mažutėlis šalčio laipsnis darė savo. 

Jie žvalgėsi po žmonių minią. Nors Tomas tikrai nemanė, kad Balenijus stovi 
lauke, jis norėjo įsitikinti. 

Balenijaus ten nebuvo. 

Jie įėjo į sporto barą „Prospektas“. Panaši ta pati striukiuota liaudis kaip ir 
praeitą sykį, neabejotinai tie patys šoninės traškučiai bare. Daugiausia būriavosi 
jaunesni vaikinai, kemšantys mėsainius ir maukiantys alų. Balenijaus jie čia 
neras - gan užtikrintas jausmas. 

Dvigubi jausmai: Tomas dėkingas, kad buvęs vidaus tyrėjas buvo čia, su juo. Bet 
jis ir gėdijosi - tikėjosi, kad koks senas kolega neišvys jų kartu. 

Jie toliau kilo į viršų, į „Bistro“. Prie įėjimo sausakimša suomių čigonų. To- 
mas prasigrūdo. Priėjo prie baro. Atpažino daną restorano viršininką su alaus 
pilvuku, kurio klausinėjosi praeitą sykį. Rodės, kad alaus pilvukas bus dar kiek 
patinęs. Jis atkreipė dano dėmesį. Uždavė vieną kitą klausimą. Danas papurtė 
galvą - deja, nieko nežino. Tomas paklausinėjo apie Samį Kiviniemę, vyrą, kuris 
aną kartą Tomą nukreipė į reikiamą aukštą. Bet suomio ten nebuvo. „Solvallos“ 
pėdsakas kol kas bevertis. 

Tomas ir Hegerstriomas eskalatoriumi pakilo į „Kongresą“. Ant sienos buvo 
surašyti tų žirgų vardai, kurie metai po metų buvo laimėję Elitines lenktynes. 
Gum Ball, Remington Crown, Gidde Palema. 

Prieš jiems įžengiant į „Kongresą“ Hegerstriomas pažvelgė į Tomą. 

- Andrenai, ar tu ginkluotas? 

Jis patapšnojo per vieną striukės atlapą. Per medžiagą pajuto „Sig Sauer“. 

- Nors dabar tesu eismo pažeidimų skyriaus policininkas, vis dar geriausias 
Pietų komisariato šaulys. 

Hegerstriomas vos šyptelėjo. Tada tarė: 

- Matyt, geriausia bus, jei pasiliksiu stovėti prie įėjimo? Tu įeini, nes jį pa- 
žįsti. Jei dėdulė bandys tą patį dalyką kaip anąsyk, aš jį šičia viršuje pasitiksiu 
išskėstomis rankomis. 

Tomas linktelėjo. 

Hegerstriomas tęsė: 

- Ir man vos įėjęs paskambini mobiliuoju. Tai bus mūsų radijėlė, kuri niekam 
nekels įtarimo. 

Hegerstriomas darė kompetentingo žmogaus įspūdį. Tomas bandė atsipa- 
laiduoti, įėjo į „Kongreso“ barą ir restoraną. Telefoną laikė kairiojoje rankoje. 
Atsistojo pačiame viršuje. Bandė įžiūrėti tribūnos eiles apačioje. Apsidairė. Visi 
stalai atrodė rezervuoti. Hegerstriomui raportavo: 

- Aš jo nematau. Bet čia didelė patalpa. Tikrai kokie keturi šimtai žmonių 
prie staliukų. 

Jis ėmė eiti palei viršutinę eilę. Galva visą laiką pasukta į žemiau esančius 
stalus. Liaudis dievino šį reisą, jų koncentracija buvo stipriai sutelkta į trasą. 
Komentatoriaus balsas patalpoje užsidegęs: mat buvo belaimįs mažai kieno 
pranašautas dalyvis. Už dvidešimt penkių metrų jis išvydo šimtas aštuonioliktą 
staliuką. Mėgstamiausią Balenijaus vietą. Vietą, kurioje Tomas dėdulę rado 
praeitą sykį. 

Prie stalo sėdėjo keturi asmenys. Du iš jų jis matė tik iš priekio: vieną moterį 
milžiniškomis lūpomis, matyt, dirbtinėmis, ir apie trisdešimties metų vyrą, kuris 
buvo toks įsijautęs į veiksmą trasoje, kad beveik stovėjo. Kitų dviejų prie stalo 
Tomas tematė nugaras. Vienas jų galėjo būti Balenijus. Aukštas, lieknas. 

Jis priėjo arčiau. Būtų gerai, jei senis neatsigręžtų. 

Dar arčiau. Liko dešimt metrų. Pilki nutriušę plaukai - tikrai tai galėtų 
būti jis. 

Arčiau. 

Hegerstriomui tarė: 

- Esu per septynis metrus nuo vyro, kuris gali būti jis. 

Tomas priėjo prie stalo. Žiūrėjo į dėdulę tiesiai iš priekio. 

Šis priminė misterį Byną, tik žilais plaukais. 

Nekilo abejonių, jog tai - ne Balenijus. 

Mahmudas dėl trijų priežasčių į užduotį žvelgė rimtai: Chorchė buvo šaunus bi- 
čiukas, Mahmudas tai jautė visu kūnu - latinas tokių pat nuostatų kaip ir jis pats, 
jo programa tokia pat. Be to - Mahmudas tikrai norėjo išpisti pyzdas jugus, pa- 
rodyti, kad jie kaip panorėję negali daryti oraus arabo. Netgi vienaprocentiniams 
egzistavo taisyklės. Galiausiai - buvo nerealiai įdomu - tikras sabotažo reikalas 
galėjo pažerti nerealaus pinigo. 

Šiandien paskutinį sykį jis lankėsi pas Eriką Evaldson. Kaip visuomet ji paly- 
dėjo jį į savo kabinetą. Netvarka, žaliuzės, kavos puodeliai - viskas po senovei. 
Išskyrus vieną dalyką - ji kalbėjo lėčiau nei paprastai. Ir atrodė beveik užpykusi. 
Jai tai nebūdinga: įsiutusi Erika sėdėdavo ramiai ir tylėdavo kaip žemė. Ne taip 
kaip šiandien - malė liežuviu, bet vis dar atrodė nelaiminga. 

Vėliau jis ėmė manyti kitaip. Gal ji nebuvo užpykusi. Gal ji buvo nuliūdusi. Ot 
mašna, skambėjo keistai, bet gal ji jo pasiilgs. Kuo ilgiau ten sėdėjo ir klausėsi jos 
šnekos, tuo aiškiau tai darėsi. Jai nepatiko, kad tai buvo jų paskutinis susitikimas. 
Bet dar keisčiau: Mahmudas irgi jautėsi praradęs formą, tipo, liūdnas, ar ką. Ot 
šūdas, Erika vis dėlto buvo gera. Jis nuvijo šią mintį. Priešais bandė įsivaizduoti 
Eriką nuogą, atsivilioti vidinį žvengą. Ji visuomet vilkėjo apdribusiais drabužiais. 
Nebuvo laiba, bet negi jau tokia riebi? Jos papai vis vien galėtų būti gan gražūs. 
Užpakalis platus, bet gal dėl to apvalumai tik dar nerealiau išryškėja. Tik jokiu 
būdu nežvengė - priešingai. Netiko tokiam gangsteriui kaip jis. Bet galiausiai 

pats sau išsiviepė. Tarp kojų - ji tiesiog privalo varyti tikrų tikriausią vynų damą, 
tai yra gausiai plaukuotą. Taaaip suedi. 

Vizitas baigėsi. 

- Taigi, Mahmudai, daugiau nebepasimatysime. Ar tau tai neatrodo keista? 

Taigi jai dėl to buvo nyku. Jam - nusispjaut. 

— Be panikos. Tiksliai mane pamatysi per teliką, kai tapsiu milijonieriumi. 

Erika šypsojosi. 

- Aš maniau, kad tu jau esi milijonierius, taip sakydavai. 

- Tai aišku, kad esu milijonierius, milijoninės programos vaikas. Ar manėt, 
kad tai suveiks? Tik sukišit mus į begalę betoninių daugiaaukščių? 

Vėl akys Eriką išdavė - ji nedžiūgavo. 

- Nežinau, Mahmudai, bet tikrai tikiuosi, kad tau gerai seksis. O kaip tapsi 
milijonieriumi, juk, tiesą sakant, dar nesusiveikei jokio darbo. 

Gal kažkiek ji vis vien išsiviepė. 

Mahmudas tarė: 

- Gerai jau, gerai, gal pasimatysim darbo biržoj, ar kaip ten tai vadinasi. 

— Būtų malonu. 

- Jo. 

- Vienoje vietoje tavęs, Mahmudai, nenorėčiau vėl sutikti. 

— Kokioj gi? 

- Čia. 

Jie kartu žvengė. Mahmudas atsistojo. Ištiesė ranką. 

Ji irgi ištiesė ranką. Jie pažvelgė vienas į kitą. Stovėjo nejudėdami. 

Tada apsikabino. 

Erika tarė: 

- Laikykis. 

Mahmudas nieko nesakė. Bandė susilaikyti jos darkart neapkabinęs. 


Mahmudas sporto salėje. Lauke snigo. Stokholmas vis dar vilkėjo kalėdinį 
rūbą. Švedai sėdėjo namie su savo šeimomis ir prieš kelias dienas šventė. Mah- 
mudas buvo nuvažiavęs namo pas savo tėtį ir Dživan. Vakare atėjo Džamila. 
kurį buvo leista išsirinkti Mahmudui - „I am Legend“. Tėčiui juosta nepatiko. 

Tam tikra prasme jie lyg ir šventė Kalėdas, nors Bešaras atsisakė Mahmudui 
girdint ištarti žodį „kalėdos“. „Čia švedų reikalas. Ne mūsų.“ 

Mahmudas atliko savo namų darbus. Pirmasis - ginklai. Per Tomą susirado 
kontaktų. Kelis tikrai sunkiasvorius žaidėjus iš Sioderteljės. Sirai - itin vieninga 
liaudis. Inkasacinio transporto profai. Sprogmenų veteranai. Ginklų fetišistai. 

Tomas jų gerai nepažinojo, bet būtų ganėtinai gerai, jei jam būtų leista nusipirkti 
tris pieces. Du AK4, kurie ryškiai buvo vogti iš kokio nors kariuomenės ginklų 
sandėlio, ir vieną „Glock 17“. Galingas jausmas apėmė tris blogiukus paslėpus 
namie, bute. Mahmudas ištraukė užtaisymo rankenėles, įvyniojo jas į paklodę. 
Likusias ginklų dalis padėjo po lova, už kelių maišelių su popieriais, kuriuos prieš 
keletą mėnesių buvo parsinešęs iš to buto. Paklodę su rankenėlėmis padėjo ant 
sijos palėpėje. Nevalia būti kvailam: jeigu jį susemtų mentūra, jis bent jau galėtų 
pasakyti, kad ginklams trūksta svarbių dalių. Kad jų negalima panaudoti. 

Antrasis namų darbas buvo dar paprastesnis: suveikti metalo žirkles. Iš pra- 
džių jis ketino jas nudžiauti, bet persigalvojo. Bereikalinga rizika. Tiesiog nusi- 
pirko jas „Jarnios“ parduotuvėje Šerholmeno centre - riebiausią jų turėtą modelį. 
Suplojo grynaisiais. 

Paskutinis namų darbas buvo sunkiausias - suveikti vyrų. Žinoma, jis pažinojo 
galybę liaudies. Bet kuo jis pasitiki? Kurie niekad neišsiožins, žais susistygavę, 
susitvarkys su misija? Iš tikrųjų jis jau žinojo, ko tokių paklaus. Roberto, Chaviero 
ir Tomo. Bet klausimas: ar jis gali pasikliauti savo draugeliais? 


Tomas per Naujuosius bus išvažiavęs - šūdas. Niklas iš viso norėjo dešimt 
boots on the ground, kaip jis sakė. Mahmudui vis vien teko sušaukti planavimo 
susirinkimą su kitais vaikinais. Jis Robertą ir Chavierą vakare pasikvietė į savo na- 
mus. Chavieras vilkėjo tokiais aptemptais marškinėliais, kad krūtų speneliai buvo 
iššokę kai kokios Džordan. Robertas varė savo įprastu apglebusiu geto stiliumi 
kaip Fat Džoe himself: treningo kelnės ir žiauriai nerealus džemperis su gobtuvu. 
Mahmudas negalėjo susilaikyti nepagalvojęs: „Ar šitie bičai tikrai atlaikys ataką?“ 
Patys save jie laikė tikrais gangsteriais - gal jie ir buvo kietuoliai. Bet tai - tai 
buvo kas kita. Jam nevalia šio reikalo sumauti. Jis niekad neišsibybintų. 

Jie pasidalijo džointą. Žiūrėjo „Borno ultimatumą“. Mahmudas bandė įsi- 
krauti. Netrukus viską pristatys. Blogai, jei nuskambėtų be ryšio. Turi būti kaip 
reikiant. 

Iš grotuvo jis ištraukė DVD. Pasisuko į vaikinus. 

- Berniukai, turiu vieną įdomų reikaliuką. Didelį dalykėlį. 

Robanas traukė džointą. 

- Ką tokio? Kokį nors kokso reikalą, ar ne? 

— Ne, tai yra asmeniška. Ir duos greitų pinigų. 

— Gerai skamba. 

- Tai, Robertai, kažkas panašaus į šturmą tame bute. Ar prisimeni? 

Robertas vypsojo. 

- Aišku. Ot velnias, kokie geri buvom, kad visus daiktus tau atidavėm. 

- Prižadu, dabar mano eilė atsilyginti. Tai kaip tas buto šturmas padaugintas 
iš šimto. Mes šturmuosim nerealią vilą Smodalario. 

- Smodalario. Kur tai yra? Šiaurėj, ne? 

Jie žvengė. 

Mahmudas pradėjo aiškinti. Kaip jis susitiko Chorchę regio bute. Kaip latinas 
buvo šimtu dešimt procentų nusistatęs atkeršyti jugams. Senos skriaudos, tipo, 
mafijos stiliumi. Jis papasakojo apie Niklą, kuris atidaužė plaučius buvusiam 
Džamilos bernui ir kuris kekšių verslo nekentė labiau nei tikrų tikriausia femi- 
nistė lesbė. Jis papasakojo apie aukštuomenės dėdules, planuojančius išdulkinti 
panas, bet kuriems netikėtai teks patirti aukštos klasės juodašiknių ataką. Niklu 
jie galį pasitikėti. Sabotažo karys nerealiai nusimanė apie planavimą, stebėjimą, 
žemėlapius, nuotraukas - viską. 

Mahmudas jautė, kad jie klausosi. Jie linksėjo į taktą. Uždavinėjo pusprotin- 
gius su reikalu susijusius klausimus. Vežė. Lemiami taškai ant i - ginklai. Kai 
tik išgirdo, ką Mahmudas suveikęs, išsyk panoro prisidėti. 


Mahmudas - kiečiausias atakų juodašiknis Stokholmo kare. Vienintelė bėda, 
kad jis jau seniai turėjo būti peršnekėjęs su Niklu, bet bičo nebuvo įmanoma 
surasti. Mahmudas nenorėjo skambinti, nes jie buvo nusprendę vien tik rašyti 
užkoduotas SMS žinutes. Bet jis išsiųsdavo mažiausiai po dešimt SMS per dieną. 
Negavo jokio atsakymo. Gal neteisingai suprato kodus. Taigi patraukė į Niklo 
gūžtą, paskambino į duris, netgi lapelį į pašto dėžutę įmetė: „Lavone, paskam- 
bink man!“ 

Bet nieko neįvyko. Praėjo diena, dvi, trys. Artinosi Naujųjų išvakarės. Kur, 
velniai griebtų, vyrukas pasidėjo? 

Be to, jis turi suveikti dar vieną karį. Niklas juk norėjo, kad atakuojant jie 
būtų penkiese. Jeigu kas išeis. 

Mahmudas mąstė apie savo draugelius. Dejaną, Alį, daugybę kitų tipelių. Jie 
nesusidorotų. Net nežinojo, ar Robertas ir Chavieras susitvarkys. Vis atsėlindavo 
viena ir ta pati mintis - Babakas būtų idealu. 

Bet kaip tai atrodytų? Babakas jį žiauriai paspyrė. Laikė jį tikrų tikriausiu 
išdaviku. Nors teisybę jis suprato per vėlai - jugai buvo priešai. Dėl viso šio 
reikalo jam sumyžtai graužė sąžinę. 

Jis pasiėmė popieriaus ir rašiklį. Padarė tai, ko niekad anksčiau nėra daręs, - 
užsirašė tai, ką sakys. Po dešimties minučių baigė. Perskaitė. Keliose vietose 
pakeitė. Iš mokyklos prisiminė - atraminiai žodžiai, taip vadinosi. 

Tikėjosi, kad jie padės. 

Pasiėmė mobilųjį. Paskambino Babakui. 

Tardymo izoliatoriaus kvapas sunko nuo rūkalų ir blogos karmos. Nors draudi- 
mas rūkyti, galiojantis likusioje Švedijoje, buvo atėjęs ir čia. Koridorių linoleu- 
mas, mėlynai dažytos sunkios kamerų durys buvo taip įdiržusios, kad tikrai būtų 
pavykę susigremžti „Malboro“ cigaretę. 

Niklas atkreipė dėmesį į viską. Pataisos namų drabužiai: apsmukę, žali, nu- 
drengti iki pižamos minkštumo. Baltai dažyti metalo langų rėmai, dešimties 
centimetrų storio liepsnai atsparūs lovos čiužiniai, medinė kėdė, minimalus 

rašomasis stalas, keturiolikos colių televizorius. Tie trys „Play Station“ žaidimai, 
kuriuos galima pasiskolinti skyriuje, buvo verti savo svorio auksu. Prižiūrėtojams 
nieko neprikiši - jie tik atliko savo darbą. Bet suimtieji aplinkui brūžindavosi 
įsispyrę į PN šlepetes - nesiskutę, lėti, depresuoti. Čia nebuvo jokio pagrindo 
karščiuotis. Gyvenimas buvo matuojamas laiko punktais tarp suėmimo posėdžių 
arba, tiems, kurie turėjo leidimą, pokalbių su artimaisiais. 

Jis jautėsi sutrikęs, bet kartu ir neprilygstamas. Dauguma čia esančiųjų - 
supuvę kiaušiniai. Niklo nuomone, logika buvo paprasta - būtent todėl liaudis 
čia ir sėdi. 

Jis jautėsi lyg robotas iš filmų „Terminatorius“. Lyg kompiuteris registravo 
aplinką, kambarius, žmones. Įsiminė kamerų išsidėstymą, sargų įrangą, balso 
nuotaikas, požiūrį. Galimybes. Jam buvo paskirtos sankcijos, taigi jis negalėjo 
kalbėtis su kuo nors kitu, skambinti arba atsakyti į skambučius, siųsti arba gauti 
laiškų. Jie manė, kad susisiekęs su išoriniu pasauliu jis gali sugadinti įrodymus. 
Tai buvo nenormalu. 

Jis mąstė apie atliktas apklausas. Kai kurios buvo vos penkiolikos minučių 
trukmės. Kitos - kelių valandų. Tiriantys policininkai vis iš naujo malė tuos pa- 
čius dalykus. Kada tą vakarą jis atėjo pas Benjaminą, kur jie išsinuomojo DVD, 
kas užmokėjo už filmą, ar jis žino, ką Benjaminas veikęs anksčiau tą patį vakarą, 
kaip jis galėtų pakomentuoti savo mamos per apklausą pateiktus duomenis, kada 
jis išėjo namo iš Benjamino, ką veikė jo mama, kai jis grįžo namo? O vakar jie 
pradėjo uždavinėti klausimus apie Matsą Striombergą ir Rogerį Junsoną. Lipo 
jam ant kulnų. 

Jie sėdėjo nedideliame apklausų kambarėlyje tame pat koridoriuje kaip ir jo 
kamera. Ant amžinų linoleumo grindų buvo priklijuotas lipdukas, kuris rodė 
kryptį į Kabos akmenį Mekoje - kažkam ryškiai leidžiama čia melstis. Ant stalo 
stovėjo vidaus telefonas, bet pokalbiai juo į išorę buvo užblokuoti. Ant sienos 
prismeigtas lapelis: „Dėmesio! Susisiekite su darbuotojais prieš klientą išleis- 
dami į koridorių. Jis negalėjo skųstis dėl saugumo. Jo apibendrinta išvada: iš 
Krunubergo tardymo izoliatoriaus pabėgti nėra lengva. 

Šiandien vėl apklausa, nors nebebuvo ko pasakyti. Jis neturėjo nieko bendra 
su Klaso nužudymu, taip jau yra. 

Likus keletui minučių iki apklausos kartu prisėdo advokatas. 

- Ar pamąstei apie ką nors nuo mūsų pastarojo pasimatymo? Ar norėtum ką 
nors aptarti su tardytoju? 

Niklas pasakė ką manantis: 

— Aš nenoriu kalbėtis apie tai, kaip Klasas elgėsi su mama ir manimi. Tai ne 
mento reikalas. 

Burtigas tarė: 

— Tuomet siūlau kvėpuoti pro nosį ir užčiaupti burną. Supranti? Neturi jokios 
įstatymuose numatytos pareigos atsakinėti į klausimus apie tai. 

Niklas suvokė. Burtigas buvo geras, bet ar to pakaks? 

Įėjo tardytojas, Stigas Ronanderis. Žili plaukai ir raukšlių voratinklis aplink 
akis. Dėdulė spinduliavo patirtį ir ramybę: laisvas stilius, ramūs judesiai. Visų 
pirma žiburiukai žvilgsnyje ir humoro jausmas, todėl apklausą kartkartėmis 
galėjo pertraukti žvengas. Tai buvo sumanu, šlykščiai sumanu. 

Antrasis mentas - Ingrid Juhanson. Ji buvo tokio pat amžiaus kaip ir Ro- 
„anderis, bet tylesnė, stebinti, suklususi. Ji atėjo nešina padėklu su kava ir 
bandelėmis. 

Niklas kameroje praleido valandų valandas, bandydamas analizuoti jų ap- 
klausos techniką. Ši buvo daug subtilesnė nei jo ir Kolino metodai kaitroje, ten, 
smėlynėje. Vertėjas, ginklo buožė ir aulinis - paprastai pakakdavo reikiamam 
informacijos kiekiui išgauti. Ronanderis/Juhanson varė priešingą reisą - ma- 
lonumo ataką. Susivaldantys ir supratingi, bandė užmegzti ryšį, pasitikėjimą. 
Išgauti daugiau detalių klausinėdami tų pačių dalykų vis iš naujo. Geras mentas, 
blogas mentas - rodės, tai jau praeitis. Abudu šniokštė pasitikėjimu, rūpesčiu. 
Bet Niklas suprato. Jie slidūs. 

Po dešimties minučių kavos siurbčiojimo ir niekų paistymo pasigirdo pirmas 
tikras klausimas. 

- Nieko baisaus nenutiks, jei papasakosi apie savo vaikystę? Tavo mama juk 
tai padarė. 

— Nekomentuoju. 

— Kodėl nekomentuoji, nagi? 

Ronanderis nusijuokė. 

— Nekomentuoju. 

- Na jau, Niklai, susimildamas. Mes juk tik sėdime ir šnekamės. Ar daug ką 
atsimeni iš savo vaikystės? 

Tyla. 

— Ar tau patiko sportas? 

Tyla. 

— Ar žaisdavai lauke? 

Tyla. 

— Ar skaitydavai knygas? 

Dar daugiau tylos. 

- Niklai, aš suprantu, kad apie tai sunku kalbėti. Bet gali būti verta, tavo 
paties labui. 

— Juk sakiau, kad nekomentuosiu. 

- Tavo mama tuomet dirbo kasininke, ar ne? 

Niklas pirštu nubrėžė liniją ant stalo trupinių. 

- Tai privatu. 

- O kodėl privatu? Ji juk pati apie tai papasakojo. Tokiu atveju tai negali būti 
privatu.. 

Tyla. 

- Ar tiesa, kad ji dirbo kasininke? - jo akys staigiai žvilgtelėjo į dešinę, į Ingrid 
Juhanson. Niklas neatsakė. | 

Taip jie ir tęsė. Pakartojimas, geras įtarumas, pakartojimas. Advokatas nega- 
lėjo nieko per daug padaryti, jie turėjo visą teisę uždavinėti klausimus. Praėjo 
dvi valandos. Dar daugiau pakartojimų. Laikas veltui. Jo vaikystė iš tiesų buvo 
svarbi tema, čia jie neprašovė. Bet nesuprato, kaip svarbi. Jie nesuprato, ką reikėtų 
daryti norint sustabdyti tokius kaip Klasas Rantzelis. 

Dėl to jis nekaltas. 


Tik dvi dienos liko iki Naujųjų išvakarių. Niklas galvojo apie Mahmudą ir 
pasirengimą. Domavosi, ar toks haij kaip jis suveiks savo: ginklų, pėstininkų, 
metalo žirkles. Pats Niklas viską suruošė likus kelioms dienoms iki arešto. O da- 
bar - laikas bėgo. Jis tikėjosi, kad arabas iki kito karto sėdės ant tų dalykėlių. 

Kameroje bandė treniruotis. Atsispaudimai, atsilenkimai, pratimai tricepsams, 
nugarai, kojoms, pečiams. Jis mąstė, struktūrino, planavo. Turi būti sprendimas. 
Kelias lauk. Naktimis jį užklupdavo kitos, juodos, mintys. Prostitutės moters 
veidas. Vaizdai, kai jie ją užsipuola, muša, prievartauja. Jos atstumtumo, verksmo 
lovoje, pagalbos meldimo fragmentai. Kur pagalba? Kur laisvė? Ir kiti vaizdai: 
Nina Glavmu-Svensen privačių namų idilėje. Vaikas ant rankų. Uždaros namo 
durys. Jis nežinojo, sapnuoja ar fantazuoja. 

Netrukus vėl suėmimo posėdis. Jau buvo įvykę du - nesėkmingai. Advokatas 
Burtigas paaiškino: „Pirmiausia jie negalėjo tavęs laikyti ilgiau nei keturias die- 

nas, kol teismas nepriėmė sprendimo dėl suėmimo. O posėdžius dėl suėmimo jie 
privalo rengti kas antrą savaitę, kad galėtų tave priversti ir toliau šitaip čia sėdėti. 
Bet, man rodos, mes gal turime gerą case, tiesą sakant. Tu turi alibi. Nėra jokių 
liudytojų. Kol kas jokių techninių įrodymų, Valstybinė kriminalinės technikos 
laboratorija nerado nieko, ką galėtų tau priskirti. Klausimas tik, ką tavo mama 
sako iš tiesų. Ir ką iš tiesų jie rado tavo kompiuteryje dėl tų kitų vyrukų.“ 

Niklas jau seniai žinojo, ką atsakysiąs: „Noriu posėdžio. Kaip galima greičiau.“ 

Advokatas užsirašė. 

Niklas turėjo planą. 


VALSTYBINĖ POLICIJOS VALDYBA 
Valstybinės kriminalinės policijos Palmės grupė 


Data: gruodžio 29 d., APAL - 2478/07 


Ataskaita 
(Įslaptinimas pagal Įslaptinimo įstatymo 9 sk. 12 6) 


Dėl Klaso Rantzelio (ankstesnis vardas ir pavardė Klasas 
Sederholmas, reg. nr. 24.555) nužudymo 


Tyrimas dėl Klaso Rantzelio nužudymo 


Ikiteisminiam tyrimui dėl Klaso Rantzelio (ankstesnis var- 
das ir pavardė Klasas Sederholmas) žmogžudystės vadovauja 
kriminalinis komisaras Stigas H. Ronanderis iš Pietų komi- 


sariato. Ronanderis Palmės grupei raportuoja asmeniškai. 


Fredrikas Serholmas, Palmės grupės rugsėjo 12 d. specia- 
liai paskirtas tyrėjas, sudarė raportą apie Rantzelį (žr. 


Priedą nr. 1). 
Ankstesnėje ataskaitoje, surašytoje spalio 28 d. (APAL 2459- 


07), Palmės grupė papasakojo apie pažangą, kuri padaryta 
Rantzelio žmogžudystės tyrime. 

Šioje ataskaitoje raportuojama apie kai kurias naujas at- 
siradusias aplinkybes, tai yra: 


1.Asmuo, vardu ir pavarde Niklas Brugrenas, buvo suimtas, 
nes jį galima įtarti nužudžius Rantzelį (žr. toliau su- 
ėmimo ataskaitoje, Priede nr. 2). Niklas Brugrenas yra 
sūnus Katarinos Brugren, kuri devintojo dešimtmečio pa- 
baigoje ir dešimtojo dešimtmečio pradžioje kartais buvo 
Ranzelio sugyventinė, kartais - atskirai gyvenanti gy- 
venimo draugė. .Ji teigė tuomet daug kartų buvo mušama 
Rantzelio. Netgi nemažai asmenų, palaikančių kontaktą 
su Katarina Brugren, teigė, kad tuo metu Rantzelis ją 
mušdavo (toliau žiūrėti apklausos protokolą. Priedus nr. 
3-6). Motyvas atimti Rantzeliui gyvybę tokiu atveju yra 
buvęs. 

2.Per kratas Niklo Brugreno namuose taip pat buvo rastas 
kompiuteris, užrašų sąsiuviniai, tam tikra stebėjimo ir 
klausymosi įranga bei keletas peilių ir t. t. Kompiuterio 
standusis diskas buvo patikrintas policijos IT padalinio. 
Jame yra informacijos, kuri rodo, kad Niklas Brugrenas 
gali būti susijęs su dviejų vyrų Stokholme žmogžudystė- 
mis, įvykdytomis šių metų lapkričio 4 d. ir 24 d. Buvo 
pradėtas ikiteisminis tyrimas (toliau žiūrėti pareiškimus 
policijai dėl nusikaltimų, t. t., Priedas nr. 7). 

3.Per įprastinį ikiteisminį tyrimą buvo gauta duomenų iš 
Jono Balenijaus, asmens kodas 521203-0135, kuris, tei- 
giama, buvo artimas Rantzelio draugas. Jonas Balenijus 
yra policijai žinomas tam tikro skaičiaus įmonių, įta- 
riamų ekonominiais nusikaltimais, vartininkas. Devinta- 
jame ir dešimtajame dešimtmečiais jis dažnai bendraudavo 
su Rantzeliu. Informacija rodo, kad jis nenorėjo būti 
apklausiamas pagal ikiteisminį tyrimą. Todėl Balenijaus 
atžvilgiu gali būti nukreiptas tam tikras įtarimas: dėl 
sąsajos su žmogžudyste arba dėl svarbių duomenų žinojimo 
(žiūrėti apklausą, Priedas nr. 8). 

4.Rantzelio butas buvo patikrintas policijos technikų 
(„Lokus“), paimti mėginiai buvo išsiųsti į Valstybinę 
kriminalinės technikos laboratoriją. Iš VKTL atliktų DNR 

testų, be kita ko, atkreipiamas dėmesys į šias išvadas. 
Bute lankėsi asmenys, kurie nėra nei Rantzelis, nei ar- 
timas Rantzelio giminaitis. Esama trijų tokių asmenų DNR 
pėdsakų. Negalima atmesti prielaidos, kad šie asmenys 
bute lankėsi po Rantzelio žmogžudystės (toliau žiūrėti 
VKTL išvadas, Priedas nr. 9). 

5.Toliau policijos technikai įtaria, kad koks nors svetimas 
asmuo, kuris nebuvo Rantzelis, paėmė daiktų iš rūsio, 
kuriuo, esama didelės tikimybės, naudojosi Rantzelis. Tie 
paimti daiktai, tikėtina, yra nežinomo turinio plasti- 


kiniai maišeliai. 


Siūlomos priemonės 

Atsižvelgiant į viršuje pateiktą informaciją siūlomos šios 

priemonės: 

1.Parengiama galimybė Palmės grupei dalyvauti Niklo Bru- 
greno apklausoje. 

2.Palmės grupė paskiria Fredriką Serholmą ištirti visus 
įtarimus Niklo Brugreno atžvilgiu paraleliai su policijos 
žinybos įprastiniu ikiteisminiu tyrimu. 

3.Palmės grupei parengiama galimybė suteikti išteklių at- 
likti Jono Balenijaus paiešką. 


Įsakome, kad sprendimas šiais klausimais būtų priimtas per 


posėdį šių metų gruodžio 30 d. 


Stokholmas, 
Kriminalinis komisaras Larsas Stenosas 

Jie sėdėjo Tomo namų apatiniame aukšte. Jei Osa būtų ten buvusi, ji būtų sėdėjusi 
viršuje ir žiūrėjusi televizorių. Tomui atrodė, lyg giliai viduje ji jį suprantanti. Tai 
šildė. Bet baimė tų, kurių jis ieškojo, dar labiau šaldė. 

Viename lange kabojo kalėdinė žvaigždė. Nors Osa šiemet namus išpuošė 
labiau nei įprasta, jie neįsinešė nei eglės, nei advento žvakidės. Bet atvykus 

Sanderiui, kad tave šimtas, per Kalėdas puošis tiek, kad net namas iš filmo „Ne- 
vykusios atostogos“ palyginti atrodys nekalėdiškas. 

Hegerstriomas sėdėjo fotelyje, kurį Tomas paveldėjo iš savo tėvo. Rėmai buvo 
iš vyšnios. Raudona nutrinta pagalvėlė po užpakaliu ir nugaros atrama. Gal šio ir 
nebūta gražiausio pasaulyje, bet reiškė jis daug. Jei gerai jį pauostytum - pajustum 
įsigėrusį tėvo cigarilių kvapą. Tomas mąstė: turėčiau jį pervilkti. Kokią dieną. 

Ant staliuko ir grindų - pasklidę popieriai, dokumentai, raštai. Taikydami 
savo balų sistemą buvo atlikę tam tikrą švarinimą. Pašaliniam stebėtojui tai būtų 
pasirodę lyg chaosas. Mentų duetui tai buvo chronologija, tvarka, struktūra. 

Misija: išsijoti informaciją, kuri juos galėtų nuvesti pas Balenijų. Anksčiau 
buvo naivūs, manė, jei tik patrauks į „Solvallą“, Jonas Balenijus sėdės ir lauks 
lygiai kaip aną sykį. Bet dėdulė buvo nekvailas - suprato, kad kažkas vyksta. 
Žinojo, kad Rantzelis negyvas. 

Visamo Džibrilo pėdsakas ryškiai žadėjo kriminalą. Bet jiems nepavyko 
sudėlioti dėlionės, nesuprato, kaip šis reikalas čia įsipaišo. Džibrilas yra buvęs 
plėšimų karalius, profesionalus nusikaltėlis, bet niekas nerodė, kad jis palaikė 
kokį nors asmeninį kontaktą su Rantzeliu. O dėl Adamsono mirties tai aišku - ji 
kažką reiškė, bet gal galėjo būti ir atsitiktinumas. Hegerstriomas apsiklausinėjo. 
Tomas pasišnekėjo su aplinkiniais. Niekas nemanė, kad seniokas iš šio pasau- 
lio buvo pašalintas nusikalstamu būdu. Viskas rodė, kad eismo nelaimė buvo 
visiškai normali, jei tik tokį įvykį galima laikyti normaliu. Buvo likę keli būrio 
nariai. Taip pat visi popieriai, bendrovės, vartininkai, pavedimai ir daugiau ar 
mažiau keistų rūšių veikla. Likęs Balenijus, kuris kažką žinojo. Ir Bulinderio 
pobūvis, kurį Naujųjų išvakarėse turėjo surengti jugai. Tomas Hegerstriomui to 
dar nebuvo papasakojęs. 

Tomas apie Bulinderio pobūvius šiek tiek daugiau informacijos išgavo iš 
Žasmin. Jie nuo Tomo neslėpė, kuo užsiima, - bet tai, kad jie būtent dabar varys 
vakarą pas Bulinderį, buvo ne tik beprotiška. Tai - beprotiškai beprotiška. Jis 
turi papasakoti, Hegerstriomas gal ką nors sugalvotų. Vis tiek nesiryžo. Nenorėjo 
afišuoti savo papildomo darbo. Netgi jei Hegerstriomas ir buvo protingas - jis 
jau suprato, kad Tomas užsiima kažkuo pusiau nešvaraus, bet nenutuokė, kaip 
purvina tai buvo. Tai gali dar palaukti. 

Hegerstriomas ateidamas atsinešė plytelę šokolado, padėjo ją ant stalo. Laužė 
gabalėlius per blizgųjį popierių. 

- Juodasis šokoladas yra prakeiktai skanus daiktas. Ir naudingas, sakoma, - jis 
išsiviepė, šokoladas kaip tamsi plėvelė buvo nusėdęs ant dantų. 

Tomas žvengė. 

- Nesakysiu, į ką panašu tai, kas tavo burnoje, - jis atsistojo. Nuėjo į virtuvę. 
Atsinešė du alaus. Ištiesė Hegerstriomui: - Še, geriau imk šį tą vyriško. 

Jie toliau peržiūrinėjo popierių šūsnis. Bendrovę po bendrovės. Metus po 
metų. Hegerstriomui dalyvaujant darbas sekėsi kur kas geriau. Jie patikrino 
adresus, kuriais priregistruotas Balenijus. Per metus iš viso keturiolika skirtingų 
gatvių ir pašto dėžučių. Kiti žmonės bendrovėse: valdyboje dažniausiai sėdėdavo 
jis vienas, kartais kaip pavaduotojas. Dažnai kartu su Klasu Rantzeliu. Kartais 
su kažkokiu Larsu Uve Nilsonu. Kartais su tokia Eva Lena Holmstrand. Senes- 
niuose dokumentuose valdybose dažnai sėdėdavo su keliais kitais dėdulėmis, 
kuriuos Tomas patikrino, - visi mirę. Jis užsakė teistumo registro išrašą: keli 
nuosprendžiai už turtinius nusikaltimus ir daug - už vairavimą neblaiviems. 
Tipiški alkoholikai vartininkai. 

Susirado ir Larsą Uvę Nilsoną, ir Evą Leną Holmstrand. Hegerstriomas buvo 
šnekėjęsis su vyru. Tomas apklausė moterį. Jie nieko nežinojo. Vienas buvo 
išėjęs išankstinės pensijos, o kitas gyveno iš socialinės pašalpos. Abiem buvo 
nuskaičiuojamos skolos. Jie teigė pavardes atpažįstantys - tiek Klaso Rantzelio, 
tiek Jono Balenijaus, bet sakė niekad nėra jų matę. Tiesiog už keletą tūkstančių 
sutiko būti įrašyti į bendroves. Gal jie melavo, gal tai buvo tiesa. Tomas vis tiek 
kvotė gan atkakliai. Moteris verkė kaip vaikas. Hegerstriomas varė taip pat - jeigu 
jie būtų ką nors žinoję, tai būtų išlindę. 

Dar jie patikrino keleto bendrovių revizorius. Hegerstriomas pasikalbėjo. 
Kai kuriais atvejais varė apklausą pagal taisykles. Arba taip arti taisyklių, kaip 
tik galima atliekant tyrimą, kuris buvo visiškai už taisyklių ribų. Esmė - jis 
ganėtinai juos išgąsdino. Jie nenorėjo būti įsipainioję į neteisėtus dalykus, visą 
kaltę vertė apskaitą atlikusiai liaudžiai. O visas įmones aptarnavęs vienas ir tas 
pats apskaitos biuras buvo bankrutavęs. Du savininkai, kurie, be to, buvo ir 
vieninteliai darbuotojai, gyveno Ispanijoje. Gal Tomui ir Hegerstriomui pavyktų 
su jais susisiekti - ateityje. 

Beto, butas Tegnerio gatvėje buvo atlaisvintas. Balenijus tikrai stengėsi išnykti 
iš akių. Tomas susisiekė su dviem Balenijaus ir Rantzelio vėlesnių laikų pažįsta- 
mais. Jie sakė neturį supratimo, kur anas. Šie irgi garantuotai melavo - bet niekas, 
rodės, nenutuokė apie paskutiniuosius Rantzelio gyvenimo mėnesius. 

Praėjus dienai po fiasko -„Solvalloje“ Tomas ir Hegerstriomas nuvažiavo į 
Hudingę pas Balenijaus dukrą, Kristiną Svegerfors-Balenijus. Ji buvo jaunesnė 
nei Tomas manė pasikalbėjęs telefonu. Kiki iškart suprato, kad jie mentai. Tomas 
galvojo: „Kaip čia išeina, kad žmonės išsyk tai supranta?“ 

— Ar tai tu skambinai vasarą? - tarė ji jiems net neprisistačius. 

Jie spaudė ją kaip pakvaišėliai - patikrino skrupulingai. Ji nelegaliai dirbo 
viename restorane centre. Vis tiek iš jos teišgavo tą patį, ką ir iš anų senųjų 
vartininkų. Tomas pasakė taip, kaip yra: 

— Mes pasistengsime, kad prarastum darbą ir būtum įduota dėl mokesčių, 
jeigu nepapasakosi, kaip galėčiau rasti tavo tėvą. 

Bet ji vis tiek laikėsi tų pačių parodymų: 

- Nežinau, kur jis yra, seniai bendravome. 

Jie jai davė vieną dieną sugrįžti su instrukcijomis, kaip būtų galima jį rasti. 


Galėjo patikrinti vietas, kur bendrovės vykdė savo veiklą. Pasidairyti, ar ten 
esama žmonių, pažinojusių Balenijų. Jie turėtų pasikalbėti su bankais, pasido- 
mėti, ar jam pinigus išmokėdavo kokia nors išskirtinė kontora. Gal patikrinti 
klientus - pasiaiškinti, ar kas nors kada nors yra sutikęs tą, kuris, kaip teigiama, 
vadovavo įmonėms, su kuriomis jie prekiavo. Buvo likę daug darbų, ir tai užtruks. 
Tomas negalėjo paleisti minties, kad Naujųjų išvakarėse senis Bulinderis surengs 
pobūvį, kurį organizavo Ratkas ir kiti jugai. Reikia būtinai tuo pasinaudoti. Turi 
būti koks nors būdas. 

Hegerstriomas plempė alų ir traškino šokoladą. Skaldė sausus pokštus, iš kurių 
Tomas kikeno. Netgi jei vyrukas ir kvislingas, bet vis tiek gan linksmas. Sumanus 
aukšto rango tyrėjas. Jis sėdėjo palinkęs virš popierių šūsnies, kai pakėlė akis. 

— Nemanau, kad Kiki ką nors praneš. 

— Kodėl? - paklausė Tomas. 

- Supratau iš jos elgesio. Tai mano nenuviliantis instinktas. 

- Kas dar per nenuviliantis instinktas? Tokio gi mentai neturi. 

- Gal tu ir teisus. Bet paprašiau vieno kolegos pavaryti negražų darbelį, su- 
sijusį su Kiki Svegerfors-Balenijus mobiliuoju. Mes jo klausėmės nuo tada, kai 
lankėmės ten vakar. Ji jam paskambino. 

- Juokauji? Tuomet juk turim numerį. 

- Turim numerį, bet jis iškart po pokalbio jį nukalė. Jau nebeegzistuoja. 
O ji jam pasakė, kad kažkas jo ieško ir kad jis jai kiek laiko neskambintų. Ji jį 
saugo. 

Tomas pasijuto įpykęs, bet tuo pat metu ir suglumęs - kodėl Hegerstriomas 
šito nepapasakojo anksčiau? Jis tarė: 

— Ot velniava. Kokia pyzda. 

- Gal ir taip galima pasakyti. Trumpai tariant, nemanau, kad Kiki pėdsakas 
duos kokios nors sėkmės. Tai todėl nieko iš pradžių ir nesakiau. Bet turiu kitą 
planą. 

Tomas sofoje palinko į priekį. 

- Aš patikrinau Balenijaus turėtus adresus. Esama pasikartojančių pašto 
dėžučių adresų. Visose bendrovėse, kurios vis dar gyvuoja, jis naudojasi arba 
neseniai naudojosi viena pašto dėžute Halundoje. 

"Ir. 

- Tai reiškia, esama didelės tikimybės, kad tas adresas yra galiojantis. Tai yra 
kad jis vis dar naudoja jį paštui pasiimti. 

- Važiuojam ten dabar. 


Po valandos jie atvyko į Halundos centrą. Tomas vairavo atsargiai. Jis mąstė 
apie chaosą mieste: didžiulė pūga šlavė Stokholmą lyg įspėjimas, kad piliečiai turi 
būti apsaugoti nuo katastrofos. Netrukus įsibėgės naujieji metai - tiesą sakant, 
nors vieną kartą apgaubti kaip reikiant balto sniego. Nespėjusio išsipurvinti ir 
įgauti tokios spalvos, kokios paprastai būdavo Stokholmo sniegas. Pilkai rudas - 
pilnas žvyro, purvo ir ištirpusių gyventojų vilčių. 

Sveiki atvykę į Halundos centrą. Ant visų iškabų puikavosi prekybos centrui 
sugalvotas logotipas: raudonos spalvos H, o po raidės - vienas taškas. Tomas mąstė 
apie vaikystės laikus: ankstyvas devintasis dešimtmetis, kai dar nebuvo prekybcent- 
rių - jis drauge su bičiuliais nuvažiuodavo į Siodermalmę ir eidavo iki pat Sergelio 
aikštės, zigzagais tarp krautuvėlių. Plokštelės, drabužiai, stereoaparatai, komiksų 
ir pornografiniai žurnalai. Galbūt jis įžvelgė ryšį: tai buvo laikai, kai dar nebuvo 
prekybos centrų, o priemiesčių padugnės dar nebuvo perėmusios miesto. 

Pašto dėžučių įmonė neturėjo į patį prekybos centrą atsiveriančių langų. Jie 
įėjo pro beveides stiklo duris, susirado įmonę pavadinimų rodyklėje, liftu pakilo 
į viršų, virš visų parduotuvių. „Pašto dėžučių halė“ - parašyta tokia pat raudona 
spalva kaip ir raidės Halundos centro iškabose. Prierašas: „Ar tau reikalinga pašto 
dėžutė? Gal neseniai atsikraustei į miestą ir nepavyksta gauti nuolatinio būsto?“ 
Kokie paistalai - visi žinojo, kas tokie naudojosi pašto dėžutėmis. 

Durys. Skambutis. Stebėjimo kamera. 

Tomas paskambino. 

- Pašto dėžučių halė, kuo galėtume padėti? 

- Laba diena, mes iš policijos, ar galime įeiti. 

Balsas kitoje pusėje nutilo. Garsiakalbiai subraškėjo, lyg patys būtų bandę 
kalbėti. Užtruko per ilgai. Po to durų spynoje spragtelėjo. Tomas ir Hegerstrio- 
mas įėjo. 

Patalpos buvo daugiausia dvidešimties kvadratinių metrų, o sienas dengė 
metalo spalvos dviejų skirtingų dydžių pašto dėžutės su „Assa Abloy“ rakto 
skylutėmis. Palei vieną iš trumpųjų sienų - nedidelis įmontuotas prekystalis su 
akrilo stiklu viršuje. Prie prekystalio stovėjo apkūnus vyrukas puriais ūsais. 

Tomas priėjo, priešais save laikė policijos ženklelį. Bičas atrodė išgąsdintas. 
Tikriausiai jis karštligiškai bandė prisiminti, kokias instrukcijas yra gavęs tuo 
atveju, jei apsilankytų mentūra. 

— Ar nenorėtum iš ten išlįsti? 

Čiuvas laužyta švedų kalba: 

— Ar privalau? 

- Neprivalai, bet tuomet teks tave ištempti, - Tomas bandė šypsotis, bet jautė, 
kad malonios šypsenos išspausti nepavyko. 

Vaikinas keletui sekundžių dingo. Prie prekystalio atsidarė vienos durys. 

— Ko norit? 

- Norim, kad susisiektum su vienu iš savo klientų ir pasakytum, jog jis privalo 
čia ateiti. 

Vyras pamąstė. 

— Ar čia krata? 

- Tai jau tikrai, vyruti, nė velnio tuo neabejok. Mes turime visą teisę susipažinti 
su informacija apie jūsų klientus. Tai žinai. O jeigu nežinai, pasistengsiu, kad 
tavo sąskaita būtų atplėšta kiekviena čia esanti dėžutė, ir tu būsi už tai atsakingas. 
Čia tik kad žinotum. 

Pašto dėžučių vyrukas ėmė ieškoti segtuve, tarp klientų sutarčių. Po keleto 
minučių vyrukas rado Balenijaus sutartį. 

— O ką dabar darysit? 

Tomas jautė prarandąs kantrybę. 

- Paskambink jam ir pasakyk, kad gavo siuntinį, kuris per didelis priimti, ir 
kad jis jį turi pasiimti šiandien, antraip tu siuntinį parsiųsi atgal. 

— Ką pasakei? 

- Susiimk. Arba darai, kaip ką tik pasakiau, arba mes tau velniškai apkartinam. 
gyvenimą, - Tomas demonstratyviai užėjo už prekystalio. Ištraukė segtuvus. 
Ėmė vartyti. Surado Balenijaus sutartį. Tiesą sakant - ten buvo jam nematytas 
telefono numeris. 

Hegerstriomas stebėjo situaciją. Pašto dėžučių vyruko veide - klausimas. 

Tomas pažvelgė į jį. 

— Kažko norėjai, ne? 

Vyrukas nieko neatsakė. 

Tomas išėjo iš už prekystalio. 

- Tu gal ne visai supratai, ką aš ką tik tau pasakiau, - jis priėjo prie vienos 
pašto dėžutės. Įkišo ranką į savo striukės kišenę. Išsitraukė elektrinį visraktį. 
Ėmė darbuotis prie spynos. 

Vaikinas atrodė paklaikęs. 

- Šitaip negalima elgtis, ot šūdas. 

„Tomas atsakė: 

- Dabar skambink Jonui Balenijui ir pasakyk, kad jis gavo milžinišką siuntinį. 
Tipo, tokio dydžio kaip dviratis ar kažkas panašaus. Pirmyn, skambink. 

Pašto dėžučių vaikinukas papurtė galvą. Vis vien pakėlė telefono ragelį. Su- 
rinko skaičius. Prispaudė ragelį tarp smakro ir peties. 

Tomas girdėjo savo paties kvėpavimą. 

Po penkiolikos sekundžių. 

- Laba diena, čia Lahkas Karavesanas iš Pašto dėžučių halės Halundoje. 

Tomas bandė išgirsti balsą kitoje vyruko telefono pusėje. Nepavyko. 

- Turime siuntinį, kuris yra per didelis, kad čia laikytume. 

Kažkas buvo sakoma kitame gale. 

- Šis dydžio sulig dviračiu, bet nežinau, kas tai. Deja, yra taip, kad jeigu jo 
šiandien neatsiimsi, siuntinį būsim priversti grąžinti. 

Tyla. 
gerstriomas akis įbedęs į Tomą. 

Vyrukas padėjo ragelį. 

- Jis ateis čia, netrukus. 

Po perkūnais, kaip pasisekė. 


Pašto dėžučių kontoroje nuskambėjo skambutis. Per tą laiką, kol jie laukė, 
Pašto dėžučių halėje apsilankė keturi klientai. Diskretiškai pasisveikino su ten 
dirbančiu vargšeliu, persimetė keliais žodžiais, ištuštino savo dėžutes. Toliau 
tvarkė savo anonimiškas įmones, vartininkų planus, prižiūrėjo nuo savo žmonų 
paslėptas pornografijos slėptuves. 

Pašto dėžučių vyrukas davė ženklą. Manė, kad šįsyk lauke - Balenijus. 

Duryse spragtelėjo. Įėjo vyras. Toks pat nusiminęs pilkas veidas. Tokie pat 
reti plaukai. Toks pat liesas, ištįsęs kūnas. Balenijus. 

Dėdulė nespėjo sureaguoti. Hegerstriomas stovėjo įsitaisęs prie durų ir užėjo 
jam už nugaros. Tomas - priešais, priėjo arti. Belenijus net neatrodė nustebęs, 
jis atrodė pasidavęs. 

Hegerstriomas uždėjo antrankius. 

Balenijus nesispardė. Nieko nesakė. Tik pavargusiomis akimis žvelgė į Tomą. 
Jie jį išsivedė. Pašto dėžučių vaikinukas atsipūtė taip, lyg visą laiką, kai ten buvo 
Tomas ir Hegerstriomas, būtų nekvėpavęs. 


371 


Hegerstriomas atsisėdo ant priekinės sėdynės. Tomas gale, šalia Jono Baleni- 
jaus. Lauke taip smarkiai snigo, kad Tomas jau net nebegalėjo įžiūrėti Halundos 
centro užrašo. Iš automobilio kondicionieriaus švokštė šiltas oras. 

Balenijus sėdėjo susidėjęs rankas ant kelių, antrankiai ne per daug įtempti. 
Laukė vežamas į apklausą. 

Hegerstriomas apsisuko. 

— Mes apklausime čia, jei ką. 

Balenijus paklausė: 

— Kodėl? 

Senis patyręs, žinojo, kad tvarkingos apklausos niekuomet nevyksta auto- 
mobiliuose. 

Tomas atsakė: 

— Nes neturim laiko atsikalbinėjimams, Jonai. 

Balenijus stenėjo. Iškvėptas oras virto garų debesimis - automobilyje vis dar 
nelabai šilta. 

- Tu juk tai išmanai. Esi senas kadras, Jonai. Mes galim išsidirbinėti ir vaiz- 
duoti malonius. Žvengti iš tavo pokštų, kad būtume šaunūs. Vapėti su tavimi, 
vilioti, kad imtum šnekėti. 

Meninė pauzė. 

- Arba varom tiesiai šviesiai nemuilindami. Tai nėra koks nors paprastas 
tyrimas. Ir tu tai žinai. Čia, po perkūnais, Palmės žmogžudystė. 

Balenijus linktelėjo. 

- Slapsteisi. Tu kažką žinai ir žinai, kad kažkas nori sužinoti tai, ką žinai. He- 
gerstriomas ir aš esame keli iš tų, kurie nori sužinoti. Bet esama ir kitų. Rauki? 

Balenijus ir toliau linksėjo. 

— Aš suprantu, kad kalbėti nenori. Tau gali blogai baigtis. Bet leisk man taip 
pasakyti: laikraštyje tikrai būsi skaitęs, kad už Rantzelio nužudymą suimtas vy- 
ras. Bet ar žinai, kas jis toks? To žiniasklaida nerašo. Jis yra Katarinos Brugren 
sūnus. 

Tomas bandė įžiūrėti, ar Balenijus į naujienas sureagavo. Dėdulė nuleido 
žvilgsnį. Gal, galbūt tai reakcija. 

Tomas trumpai paaiškino apie įtarimus Niklui Brugrenui. Hegerstriomas 
sėdėjo žvilgsnį įbedęs į Balenijų. Praėjo penkios minutės. 

— Tu supranti, ką tai reiškia. Niklas Brugrenas tikriausiai bus pripažintas 
kaltu dėl Klaso nužudymo. Bet ne jis tai padarė, ar ne taip? Niklas Brugrenas 
yra nekaltas. O tie, kurie už tai atsakingi ir kurie buvo atsakingi už Palmės mirtį, 
liks laisvėje. Bet tu, Jonai, gali tai pakeisti. Tai tavo gyvenimo šansas. Tik todėl, 
kad Hegerstriomas ir aš nepriklausome jokiam tikram ikiteisminiam tyrimui. 

Mes tai varom privačiai, už tarnybos rėmų. Taigi viskas, ką papasakosi, liks tarp 
mūsų ir niekada nebus paviešinta. Niekada. 

Balenijus vėl spitrijo žemyn. Automobilyje tvyrojo tiršta tyla. Dabar buvo šilta. 
Per šilta. Tomas vis dar sėdėjo su striuke. Matė savo atvaizdą priešais esančiame 
lange. Jis jautėsi pavargęs. Pagaliau tai baigsis. 

Hegerstriomas nutraukė tylą. 

- Jonai, į šūdą esam įsibridę taip pat kaip ir tu. Paklausk bet kokio mento. 
Štai Andrenas dėl savo tyrimo buvo perkeltas, o aš atjungtas. Mes daugiau 
nebepageidautini, mes esame už sistemos ribų. Ir šituo dalyku užsiimame už 
tarnybos rėmų. Jeigu tai iškils į viešumą, mums, kaip policininkams, galas. Ar 
supranti, ką sakau? Gali paskambinti kokiam nors savo kontaktiniam asmeniui 
policijoje ir paklausti. 

- Nereikia, - tarė Balenijus. - Aš jau apie jus girdėjau. 

Ant Balenijaus kaklo pulsavo gysla. 

— Galiu kalbėti su dviem sąlygomis. 

— Kokiomis? 

— Kad mane iškart po to paleisite ir niekam kitam neperduosite informacijos 
apie tai, kokiu būdu mane suradote arba ką apie mane žinote. 

Tomas pažvelgė į Hegerstriomą. Po to tarė: 

- Gerai, su sąlyga, kad tavo pateikta informacija bus naudinga. 

- To nepakanka. Jeigu yra taip, kaip sakote, tai iš tikrųjų neturite teisės čia 
sėdėti ir mane apklausti. Man reikia kokio nors garanto. Noriu, kad nusifotogra- 
fuotume kartu mano mobiliuoju. Jeigu ištiks bėda, priduosiu nuotrauką reikia- 
mam mentų komisarui, kuris vėliau apie jus pasidarys savo paties išvadas. 

Pavojingos derybos. Milžiniška rizika. Megarizika. Tomas jautė, kaip Hegers- 
triomas vėl žvilgčioja į jį. Sprendimas buvo jo rankose. Nuo šito reikalo labiausiai 
asmeniškai nukentėjo jis. Jis labiausiai degė. Smarkiausiai stimuliavo. 

Tomas tarė: 

- Gerai, mes pasirašom. Tu kalbi, tu fotografuoji, tada galėsi eiti. 

Tomas išjungė šiltą orą. Automobilyje kaip klyksmas zvimbė tyla. 

Dėdulė žioptelėjo lyg norėdamas kažką pasakyti. Po to vėl užsičiaupė. 

Tomas spoksojo. 

Balenijus atsilošė. 

— Gerai. Atskleisiu jums tai, ką žinau. 

Tomas jautė, kaip įsitempia. 

— Mudu su Klasu nebebuvom artimi. Devintajame ir dešimtajame dešimtme- 
čiais bendravome nemažai. Ypač devintojo dešimtmečio viduryje ir pabaigoje, 
juk žinot, pakvaišęs gyvenimas „Jauty“ ir visos kitos prakeiktos bendrovės, 

kuriose sėdėjome. Mudu kartu uždirbome gana gražaus skatiko. Bet nei aš, nei 
Klasas niekada negalėjom suturėti pinigo saujoj. Paklauskit mano dukters, kaip 
suprantu, su ja gerai susipažinę. Klaso pinigai daugiausia sueidavo degtinei, o 
manieji - galit spėti, kur nuplaukdavo manieji. Aš visuomet mylėjau žirgus. 

Jonas Balenijus ir toliau piešė savo ir Klaso Rantzelio gyvenimus prieš dvide- 
šimt metų. Hašo baliukai, lošimų laimėjimai, vartininkų pavedimai, problemos 
dėl alkoholio, peštynės ir ginčai. Ankstyvi bendrovių planai ankstyvame dešim- 
tajame dešimtmetyje, kol dar policija nebuvo suvokusi oro bendrovių mastų. Pro 
šalį skriejo pavadinimai, Tomas kai kuriuos atpažino iš vyresnių mentų istorijų 
apie senus laikus. Buvo minimos vietos, viešnamiai butuose, nelegalūs klubai, 
narkotikų slėptuvės. Tai priminė praeities pamazgų apžvalgą. 

— Aš pastaraisiais metais Klaselio nesusitikdavau dažniau nei kokį kartą per 
metus. Jis buvo išvargęs, aš išvargęs. Mes kažkaip neturėjom jėgų. Bet praeitą 
pavasarį apie jį išgirdau paskalų. Pasirodo, jis vartėsi kaip inkstas taukuose, lyg 
būtų laimėjęs milijoną „Solvalla“. O paskui pradėjo man skambinėti. Mes keletą 
kartų pasikalbėjom, vėliau susitikome vienoje Siodermalmės užeigoje. 

Tomas negalėjo susilaikyti. 

- Kąjis pasakė? 

— Ne taip dažnai viską gerai prisimenu, bet tą vakarą prisimenu aiškiai. Jis 
atrodė kaip tikras ponulis, kažkaip. Išlygintas kostiumas, auksinis laikrodis ant 
rankos, naujas mobilusis. Ir, po perkūnais, kokios geros nuotaikos jis buvo, statė 
mums butelį po butelio. Man knietėjo sužinoti, kas vyksta, tuomet jis norėjo 
kur nors pasislėpti. Mes susėdome nišoje. Prisimenu, kad Klaselis dairėsi, lyg 
kiekvienas svečias būtų sekantis civilis policininkas. Buvo akivaizdu: jis uždirbo 
šiek tiek per daug skatiko, kad viskas būtų sniego baltumo. Bet mūsų gyveni- 
me tai buvo kasdienybė. Jis papasakojo, pirmyn ir atgal, kaip jis mąstęs, kaip 
išgyvenęs baimę, kaip norėjęs, bet galiausiai - jie jam užmokėjo. Po visų metų 
galiausiai išdrįso iškelti reikalavimus, ir tuomet jie pasidavė. Kad jį kur šimtas, 
jis buvo devintam danguj. 

— Kas tokie buvo jie? 

Balenijus pažvelgė į Tomą. 

— Juk jau žinote? 

Iš Niklo vis dar jokių žinių, o iki Naujųjų išvakarių buvo likusi viena diena - ataka 
neįvyks. Fuck, kaip gaila. Mahmudas nenorėjo nuvilti Chorchės, pradanginti pa- 
žadėtųjų šlamančiųjų, leisti jugams laimėti. Bet be bičiuko kario nieko nebus. 

Kur anas pasidėjo? Mahmudas ir toliau, netgi šiandien, kaip pakvaišęs siun- 
tinėjo SMS. Jo lapelis po Niklo durimis nieko nedavė. Bet jis ketino palaukti 
dar keletą valandų. 

Prieš pietus jie vėl sėdėjo jo namuose. Krapštinėjo ginklus. Bandė susiturėti 
nešniurkštę ir nedūmiję. Nepasakytum, kad buvo ekspertai, nors apie šautuvus 
pliurpė be perstojo. Reikėjo koncentracijos. Iš dėtuvių išimdavo ir atgal sudėdavo 
kulkas. Įspausdavo jas į ginklus. Junginėjo saugiklius, kaitaliodavo tarp automato 
ir vieno šūvio fiksacijos. 

Visų pirma - vakar jis susitiko Babaką. Pirmiausia įvyko trumpas pokalbis 
telefonu. Buvęs draugelis varė be ceremonijų. 

— Ko nori? 

- Ė, vyras. Nagi, gal vėl galim kartu džiūti? 

— Kodėl? 

- Ar negalėtume pasimatyti. Pažadu paaiškinti. Walla. 

Babakas su pasiūlymu sutiko. Pavakariop juodu susitiko Albio centre. Mah- 
mudas nuvažiavo mersu, nors tebuvo vos kilometras: norėjo Babakui parodyti - 
dabar jam sekasi gerai. 

Lauke snigo kaip kokiame Norlande. Aplinkui sklandė didelės pūkuotos 
snaigės. Mahmudas prisiminė pirmą kartą, kai išvydo sniegą: šešerių metų 
pabėgėlių stovykloj Vesterose. Jis išbėgo lauk. Pirmiausia atsargiai trypė ploną 
sniego sluoksnį. Po to ranka perbraukė per lauko stalą, subraukė pakankamai, 
kad sulipintų gniūžtę. Ir galiausiai kikendamas puolė Džamilą. Tąkart Bešaras 
nesupyko. Priešingai, jis juokėsi. Pats nusilipdė gniūžtę ir ją paleido į Mahmudą. 
Pro šalį. Mahmudas jau tuomet, būdamas šešerių, žinojo, kad tyčia. 


„McDonald's“ Albio centre. Babakas kaip visuomet sėdėjo giliausiai viduje. 
Nebuvo net nusipirkęs valgyti - Babako supratimu, tai nebus itin ilgas susitiki- 
mas. Draugelis iš žalios dėžutės kažką valgė. 

Mahmudas pasisveikino. 

Babakas tebesėdėjo prie stalo. Neatsistojo. Nepadavė rankos, neapsikabino. 

- Šūdas, Babakai, ot, šimtas metų. 

Babakas linktelėjo. 

- Jo, seniai. 

Iš dėžutės jis išsiėmė keletą žalių rutuliukų. 

Mahmudas atsisėdo. 

— Ką čia valgai? 

- Žaliuosius vasabio žirnelius. 

Babakas atlošė galvą. Smarkiai išsižiojo. Vieną po kito susibėrė žirnelius. 

— Vasabis? Kaip prie sušio, ne. Ar gėjum patapai? 

Babakas įsimetė dar porą žirnelių. Nieko nesakė. 

Mahmudas bandė vypsoti. Pokštas pliumptelėjo kaip akmuo. Jis tarė: 

— Man tikrai labai gaila, man. 

Babakas ir toliau valgė savo užkandį. 

- Aš suklydau. Tu buvai teisus, habibi. Bet jei manęs paklausysi, suprasi. 
Įsibėgėja dideli dalykai. Tikrai dideli. Ahtaj musaaada lau simacht. 

Mahmudas pastūmė vasabio žirnelių dėžutę. Pasilenkė į priekį. Tada tyliu bal- 
su pradėjo pasakoti. Kaip jis vis daugiau ir daugiau dirbo kekšių sargu, kaip pas- 
kui su juo susisiekė Chorchė, kad jis šnekėjęsis su savo sesers buvusiu kaimynu, 
kuris yra tikras kariūnas su kiaušais. Jis papasakojo apie planavimą, nuotraukas, 
žemėlapius, metalo žirkles. Bet pirmiausia jis papasakojo apie ginklus - du auto- 
matus ir vieną „Glock“. Kiečiausias arsenalas nuo inkasacinio transporto plėšimo 
Halundoje. Tikrai užtruko kokia dvidešimt minučių. Mahmudas paprastai tiek 
be paliovos nekalbėdavo. Pastarasis kartas tikriausiai buvo tuomet, kai Babakui 
papasakojo apie tai, kaip jugpyzdžiai nukalė Visamą Džibrilą. Tą kartą jis jautė 
baimę. Šįkart jis jautė pasididžiavimą. 

- Supranti, mes šturmuosime tą žuvėdų balių. Nukepsim tuos jugus. Mes, po 
perkūnais, krušim jų lavonus. 

Pagaliau. Po paskutinių žodžių - šypsena ant Babako lūpų. 


Važiuodamas iš Albio centro namo Mahmudas galvojo apie savo praeitos nak- 
ties sapną. Jis buvo grįžęs pas mamą. Grįžęs į Bagdadą. Juodu sėdėjo po medžiu. 
Dangus buvo mėlynas. Mama pasakojo, kad kai ima žydėti migdolas, suprantama, 
jog atėjo pavasaris. Ji atsistojo, nuraškė rausvą žiedelį. Parodė Mahmudui. Savo 
švelnia arabų kalba kažką pasakė, ko Mahmudas tiksliai nesuprato. „Kai siela 
jaučiasi geriausiai, ji tokios pat spalvos kaip migdolo medis.“ Po to atrodė, lyg 
nuo medžio būtų kritę žiedai. Mahmudas pažvelgė į viršų. Išvydo dangų. Išvydo 
medį. Ir suprato, kad krinta ne žiedai. Tai buvo sniegas. 

Jis buvo geros nuotaikos. Juodu su Babaku - vėl kartu. Draugeliui patiko tai, 
ką išgirdo. Suėmė Mahmudą už pečių - pažvelgė jam į akis. Jie apsikabino. Kaip 
du broliai, vėl pasimatantys po daugybės metų. Taip ir buvo - Babakas buvo jo 
brolis, jo ach. Paktas, kurio nevalia sulaužyti. 

Paaiškinęs reikalą Mahmudas galiausiai uždavė klausimą - ar Babakas nori 
prisidėti? 

Babakas valandėlę pamąstė, tada tarė: „Deduosi. Bet ne dėl babkių. Prisidedu 
dėl garbės.“ 

Dabar tebuvo vienas dalykas, kuris, rodės, viską sušiks. Niklas nepasirodė. 

Kamera buvo penkiolika metrų nuo žemės - jokių šansų. Koridoriaus durys - iš 
sutvirtinto akrilo stiklo: jei Niklui ir pavyktų ištrūkti, jį per kokią minutę gal ir 
išdaužtų, bet to nepakaktų. Net jeigu ir išspruktų pro jas, norėdamas nuvažiuoti 
žemyn turėtų pasinaudoti liftu, o šis nevažiavo toliau nei iki šešto aukšto. Tada - 
stop ir šliuzavimas per kelerias kitas kamerų stebimas duris bei perėjimai į kitus 
liftus. Dėl kelio koridoriumi - irgi ragai. Dar viena alternatyva - gauti ginklą, 
paimti įkaitą. Bet tardymo izoliatoriaus darbuotojai nešiojosi vien gumines laz- 
das. Apklausti ateinantys policininkai savo ginklus palikdavo kažkur apačioje. 
Jeigu jam tik nebūtų paskirtos šios šlykščios sankcijos - kas nors, galbūt Mah- 
mudas arba Benjaminas, gal galėtų įsinešti šaunamąjį ginklą. Bet kažin - metalo 
detektoriai uodė kiekvieną niekšelį. Kitos galimybės: ant lubų išsukti ventiliacijos 
būgną - ištrūkti kaip nors ropomis ar pašliaužom. Bet tam jis buvo nepakanka- 
mai laibas. Galėjo pabandyti sukelti dūmus - nešti skurlius per išgalvoto gaisro 
sumaištį. Pradėti riaušes - pabėgti tardymo izoliatoriuje įsiplieskus sukilimui. 
Niklas greitai iš savo vidinio sąrašo išbraukė visus variantus. Iš Krunubergo tar- 
dymo izoliatoriau pabėgti neįmanoma - nebent sulauktum masyvios pagalbos iš 
išorės. 

Esama geresnio būdo. Aną dieną advokatas Burtigas paaiškino, kad jo be 
teismo nutarties negali laikyti ilgiau nei dvi savaites. Šiandien vėl vyks suėmimo 
pratęsimo posėdis apylinkės teisme. 


Niklas anksti pavalgė pusryčius. Padarė atsispaudimų ir atsilenkimų. Kai 
atsistojo, apėmė jausmas, lyg galvoje nebūtų nė lašo kraujo. Dešimtą valandą 
ryto į duris pasibeldė Markas, didžiulis tardymo izoliatoriaus prižiūrėtojas. 
Niklas paprašė leisti persirengti marškinėlius - jis nebuvo labai suprakaitavęs, 
bet teisme norėjo jaustis švarus. 

Markas uždėjo antrankius. Kartu su kitais dviem tardymo izoliatoriaus pri- 


žiūrėtojais vedėsi jį koridoriumi. Jiems nieko neprikiši, jie tik atliko savo darbą. 

Niklas ant kamerų durų nužvelgė informacines lentas. Alergija - riešutai. Jokios 
kiaulienos. Alergija - žuvis. Jokios kiaulienos. Jam priminė nemalonius ameri- 
kiečių kalėjimus smėliadėžėje. 

Jie įėjo į nediduką kambarį, kuriame buvo metalo detektorius. Markas at- 
rakino antrankius. Niklas perėjo per aliarmo vartus - šie tylėjo. Vėl uždedami 
antrankiai. Jie nusileido liftu žemyn. Tai buvo pastato dalis, kurios jis nežinojo 
egzistuojant. 

Markas jam paaiškino. 

- Eisime į tunelį po Krunubergo parku. Jis dar vadinamas atodūsių tuneliu. 

Prižiūrėtojai atrakino dvejas dvigubas metalines duris. Kelias į apylinkės teis- 
mą po žeme. Kaip bombų tunelis, iškastas al-Sadro mudžahedinų. Jų žingsniai 
aidėjo. Fluorescencinės lempos skleidė šaltą šviesą, betonas atrodė kaip smėlis 
ten po lietaus - pilnas mažų skylučių. Markas bandė bendrauti, būti kuo malo- 
nesnis. Niklas negalėjo sukaupti dėmesio. 

Priėjo dar dvejas metalines duris. Jis buvo įvestas į apylinkės teismo apatinį 
aukštą. Granito koridoriai ir sustiprintos medžio durys. Nedidelis suimtųjų 
kambarys. Medinis stalas. Dvi kėdės. Kitoje stalo pusėje sėdėjo ir laukė advo- 
katas Burtigas. 

— Sveikas, Niklai, kaip laikaisi? 

- Neblogai. Vakar bent jau buvo leista nusilipdyti sniego gniūžtę. 

- Ar poilsio kieme buvo sniego? 

- Labai daug. 

- Jo, čia jau kažin kokie klimato pokyčiai - sninga kaip niekad anksčiau. Ar 
jautiesi pasirengęs tam, kas šiandien įvyks? 

- Taip, tikriausiai bus tas pats kaip ir praeitą kartą. 

— Galima taip sakyti. Atsirado tam tikrų naujų aplinkybių. Jie juk knisosi 
tavo kompiuteryje. 

— Ką rado? 

- Pažiūrėk, - Burtigas paklojo pluoštą popierių. Niklas vartė. Jau ties ketvirtu 
puslapiu - daiktų, kuriems paskirtas poėmis, protokolu - įžvelgė, kad jie įsigavo 
į jo stebėjimo kamerų filmus. 

Tiesą sakant, jis neturėjo jėgų skaityti daugiau. Jeigu šakės, tai šakės, dabar 
svarbesni kiti dalykai. Jis negali laukti, kol bus nuteistas. 

- Ar būsim toje pačioje salėj kaip aną kartą? - jo klausimas galėjo pasirodyti 
keistas. 

Nė raumenėlis Burtigo veide nesukrutėjo. 

— Ne, mes šeštoje salėje. 

— O kur ši yra? 

- Ką turi galvoje? 

"- Ai, šiaip įdomu. Šiek tiek nervinuosi. Ar ji tame pat aukšte kaip ir anoji? 

— Praeitą sykį buvom ketvirtojoje, man rodos. Taip, tas pats aukštas. 

Niklas linktelėjo. Toliau vartė suėmimo ataskaitą. Mentūra ne tik surado jo 
išsaugotos filmuotos medžiagos failus. Jie turėjo ir jo užsirašytą informaciją, 
dienotvarkių sąrašus, mušeikų fotografijas, klausymosi įrenginius. Jie turėjo 
beveik viską. 

Norėdamas pasitikslinti Burtigui uždavė keletą klausimų. Tuo pat metu dė- 
mesys buvo kažkur kitur. 


Po valandėlės paskelbiama jų byla. Burtigas atsistojo. Įėjo tardymo izoliato- 
riaus prižiūrėtojai. Uždėjo antrankius. Nuvedė jį koridoriumi. 

Jie suėjo į teismo salę. 

Šios būta didžiulės: aukšti langai su ilgomis užuolaidomis, prokuroro suolas, 
judviejų su advokatu suolas, liudytojo sakykla, pakyla, atitvaras. Ten viršuje 
sėdėjo teisėjas ir laibas tamsiaplaukis vaikinas, kuris rašys protokolą, - teismo 
posėdžio sekretorius. Teisėjas - tas pats dėdulė kaip ir per praėjusį suėmimo 
posėdį, įžengęs į septintąją dešimtį. Sutelkti žvilgsniai. Vilnonis švarkas, šviesiai 
mėlyni marškiniai, žalias kaklaraištis su ančiukais. Gal, tiesą sakant, net tas pats 
kaklaraištis kaip ir praeitą kartą. Ant stalo stovėjo kompiuteris, o priešais teisėją 
gulėjo įstatymų knyga. 

Niklas apsigręžė. Akimirkos dalį spoksojo. Suolai pilni žiūrovų. Burtigas jį 
jau buvo perspėjęs - žurnalistai, teisės studentai, smalsi visuomenė. Jie sprausis 
prie durų, kad tik gautų vietą. Galinėje eilėje jis išvydo savo mamą. 

Tardymo izoliatoriaus prižiūrėtojai užėmė vietas. Markas ir dar vienas atsisėdo 
už Niklo. Trečiasis nutūpė prie išėjimo. Saugojo. 

Markas atrakino antrankius ir nurodė Niklui sėstis. 

Kitoje pusėje - du prokurorai. Priešais: šūsnys popierių, sąsiuviniai, rašikliai 
ir nešiojamasis kompiuteris. Jie irgi buvo tie patys kaip ir praeitą kartą - vyras 
ir moteris. Vyras, pasirodo, buvo vyriausiasis prokuroras. Burtigas paaiškino: 
„Niklai, turi suprasti, tai ne bet kokia byla. Nužudytas svarbiausias Palmės 
bylos liudytojas, ir visi mano, kad žudikas esi tu.“ Niklas pritarė - tai tikrai ne 
bet kokia byla. | 

Teisėjas atsikrenkštė. 

- Stokholmo apylinkės teismas pradeda posėdį dėl suėmimo sankcijos pasky- 
rimo byloje B 14568-08. Turime įtariamąjį, Niklą Brugreną, jis dalyvauja. | 

Burtigas linktelėjo. Teisėjas tęsė. 

— Taip pat dalyvauja jam valstybės paskirtas gynėjas, advokatas Jornas Bur- 
tigas. O prokuratūros pusėje sėdi vyriausiasis prokuroras Kristeris Patriksonas 
ir apylinkės prokurorė Ingela Burlander. 

Prokurorų pora atsakė „taip“. Niklui pasirodė, jog jie turėjo stengtis, kad 
atrodytų svarbūs. 

Teisėjas atsilošė. Akimirką nužvelgė salę. Tuomet tarė: 

— Prokurorai, prašom pareikšti savo reikalavimus. 

- Reikalaujama, kad Niklas Brugrenas ir toliau liktų tardymo izoliatoriuje, 
nes esama priežasčių jį įtarti birželio trečiąją Gestos Ekmano kelyje Stokholme 
nužudžius Klasą Rantzelį. Taip pat esama priežasčių jį įtarti nužudžius Matsą 
Striombergą šių metų lapkričio ketvirtą dieną, o po to - Rogerį Junsoną. Už šiuos 
nusikaltimus nėra numatyta švelnesnė nei dvejų metų laisvės atėmimo bausmė. 
Ypatingosios suėmimo paskyrimo priežastys yra tokios: esama rizikos, kad išleis- 
tas į laisvę Niklas Brugrenas gali sugadinti įrodymus ir apsunkinti tyrimą, taip 
pat galima įtarti, kad jis tęs savo nusikalstamą veiką bei sieks išvengti bausmės. 
Toliau reikalaujama, kad posėdis būtų tęsiamas už uždarų durų. 

Teismo posėdžio sekretorius rašė kaip pakvaišęs. 

Teisėjas kreipėsi į Burtigą. 

- Ir koks gi Brugreno požiūris į šį reikalą? 

Burtigas plakė savo rašiklį tarp nykščio ir smiliaus. 

- Niklas Brugrenas prieštarauja reikalavimui jį suimti ir reikalauja nedelsiant 
būti išleistas į laisvę. Jis prieštarauja dėl priežasčių jį įtarti atlikus minėtąją žmog- 
žudystę birželį ir prieštarauja dėl priežasčių jį įtarti atlikus minėtąją žmogžudystę 
lapkričio ketvirtąją. Be to, jis prieštarauja ypatingosioms priežastims jį suimti. 
Bet neprieštarauja, kad uždarytume duris. 

- Taigi taigi, - tarė teisėjas, - tuomet apylinkės teismas nutaria dėl uždarų 
durų ir dabar visi žiūrovai privalo palikti salę. 

Niklas neapsisuko. Už jo šlamėjo, čežėjo žmonės. Praėjus dviem minutėms 
salėje klausytojų nebebuvo. Dabar galima pradėti. 

Kristeris Patriksonas, vyriausiasis prokuroras, pradėjo skaityti Rantzelio 
žmogžudystės detales. Kaip jis buvo rastas, kokia buvo mirties priežastis, kas toks 
jis buvo. Tada tęsė - apibūdino Niklo santykį su Rantzeliu. Kas paaiškėjo apie 
Rantzelio elgesį su Katarina. Galiausiai perskaitė jos apklausos duomenis, kur 
ji teigia, kad Niklo alibi netvirtas. Kodėl, velniai griebtų, ji šitaip pasakė? Niklas 
nesuvokė. Policininkai tikriausiai bus pasistengę tai iš jos išgauti. 

Jis laukė. Galvojo apie Klasą. Tuos vakarus rūsyje. Ledo ritulio žaidimą, senus 
mamos drabužius ir lagaminus ten. Tuos vakarus, kai Rantzelis mušė. Spaudė. 
Žemino. 

Prabilo advokatas. Malė liežuviu apie tai, kuo Niklas užsiėmė tą vakarą, vaizdo 
filmą, kurį žiūrėję Benjamino Bergo namuose, picas, kurias jie pirkę vietinėje 
picerijoje. Burtigas argumentavo, atakavo prokuroro tariamus įrodymus. Visą 
laiką plakė savo metaliniu šratinuku. Netrukus jie jam užduos klausimų. Niklas 
nesiklausė. 

Jis įkvėpė pro nosį. Iškvėpė pro burną. Lėtai. Apsirūpino deguonimi. Susitelkė 
į Burtigo rašiklį. 

Tanto-dori jausmas. Rašiklis. Lyg jis jį laikytų savo rankoje. 

Kilnojo jį. 

Kvėpavo. 

Atsipalaidavo. 

Kvėpavo. 

Jis atsistojo. Išplėšė rašiklį iš Burtigo. 

Bėgo atitvaro link. Teisėjas atsistojo. Kažką sušuko. Vienas tardymo izoliato- 
riaus prižiūrėtojų čiupo Niklą. Nesugriebė. Pasileido paskui. 

Niklas užšoko ant paaukštinimo. Teismo posėdžio sekretorius atrodė paklai- 
kęs. Teisėjas traukėsi atbulas. Tardymo izoliatoriaus prižiūrėtojas sugavo Niklą. 
To jis ir laukė. 

Niklo misija svarbesnė. 

Jis kirto nepriekaištingu tiesiu judesiu. Ištraukė ir atgal. 
nutiko. Pradėjo kaukti. Traukėsi. 

Niklas pakėlė teisėjo kėdę. Metė ją lango link. Dūžtančio stiklo garsas primi- 
nė Klaso butelius, kuriuos jis paprastai mesdavo tiesiai į šiukšlių angą Gestos 
Ekmano kelyje. 

Niklas pakėlė įstatymų knygą. Trankė per vis dar kyšančias aštrias stiklo 
briaunas. Šios žvangėjo. Mažiau jį sužeis. Jis užlipo ant palangės. Markas bėgo 
jo link, kažką rėkė. Tiesą sakant, Niklas nenorėjo jo sužeisti. Bet tai buvo karas. 
Jis spyrė. Matė, kaip Markas griūva atbulas. 

Viskas. 

Jis iššoko pro langą. Ne daugiau nei trys metrai. Lengvas krytis į gilų sniegą. 

Pulsavo į priekį. 

Kvėpuojant garavo. 

Pakilo į pėsčiųjų kelią. Šnopavo. Jautė šąlančias kojas. Buvo tik su kojinėmis. 
Tardymo izoliatoriaus šlepetės liko sniege. 

Jis susitelkė. Žinojo, kur pasileis. 

Metro stotelės link. 

Šaltis kvėpuojant. 

Tikslo kryptimi. 

Žingsniai. 

Jis išvydo laiptus žemyn į metro. Lig šiol policija dar nepasirodė. 
Rytoj Naujųjų išvakarės. 

Ir toliau snigo. Sniegas ant lango skardos pūpsojo kaip decimetro storio vata. Šilt- 
namio efektas tegul slepiasi po lapais - paskalos apie žiemos mirtį buvo ryškiai 
perdėtos. 

Jie vėl sėdėjo Tomo namuose. Visur dokumentų šūsnys. Ieškojo. Bandė aptikti 
ženklų, pėdsakų, duomenų apie tai, ką pasakojo Balenijus, - išmokas Rantze- 
liui. Darbavosi karštligiškai. Lyg atlikdami ikiteisminį tyrimą. Nė klaida negali 
pralįsti. Laikas seko - jie susirado Balenijų, bet senis galėjo išpliurpti, tas, kuris 
užpuolė Tomą garaže, galėjo suprasti, kad jie užuodė pėdsakus, Palmės grupė 
galėjo susivokti apie jų paralelinį tyrimuką. O šiandien dar puota Bulinderio 
namuose. Tomas vis dar nebuvo nieko papasakojęs Hegerstriomui. Iš tiesų - jeigu 
nesama priežasčių važiuoti į tas iškilmes, nesama jokių priežasčių ką nors jam 
sakyti. O lig šiol Tomas neįžvelgė nieko, ką ten važiuodamas išloštų. 


Valandos slinko. Tomas vėliausiai šeštą valandą su Osa turės važiuoti į savo 
draugų naujametį vakarėlį. Iš tiesų jis norėtų ir toliau visą naktį dirbti su He- 
gerstriomu, bet juk turi būti kokios nors ribos. 

Ant grindų jie išsidėliojo visus popierius, kurie gavo aukščiausius įtartinumo 
balus ir kurie buvo susiję su finansais. Skaičius susitraukė, bet vis vien dar buvo 
daugiau nei penki šimtai dokumentų. Jie ropinėjo aplinkui lyg du vienerių metų 
vaikai. Bet iš kur jiems žinoti, kas iš tiesų nešvaru? Esama išmokų tiekėjams 
ir pirkėjų įmokų specifikacijų, banko sąskaitų išrašų su pavedimais iš įmonės 
sąskaitų į taupomąsias sąskaitas ir akcijų depus, faktūrų, ofertų, deklaracijų, 
balansų, didžiųjų buhalterinių knygų. Jie ieškojo didelių sumų. Geriausia - pa- 
vasarį. Hegerstriomas nustatė ribą: jei per šimtą tūkstančių - įdomu. Jie tikrino 
grynųjų išėmimą ir sumas, kurios buvo pervestos į nežinomas sąskaitas. 


Atėjo ketvirta valanda. Jie iš arčiau patyrinėjo trisdešimt išmokų. Kai kuriose 
kalba ėjo apie daugiau nei tris milijonus kronų - šiuos į asmeninę „Nordeos“ 

banke esančią sąskaitą pervedė AB „Revdraget“ iš Uplando Vesbio. Bet asmeni- 
nės sąskaitos numeris su Rantzelio nesutapo. Vis vien - suma bendrovės pervesta 
tiesiai privačiam asmeniui. Tai galėjo būti atlyginimas, bet niekur buhalterijoje 
nebuvo matyti, kad taip yra. 

Daug sumų buvo užfiksuotos kaip pinigų išėmimas. Keturių skirtingų bendro- 
vių sąskaitų išrašai: pavyzdžiui, AB „Roaming GI“ - milijonas kronų. Nei kasos 
kvitai, nei specifikacijos ar kiti dokumentai nerodė, apie ką ta suma. Įtartina. Bet 
nebuvo nieko, kas rodytų, jog išmokos buvo pervestos tiesiogiai Rantzeliui. Ir 
niekas nesiejo išmokų su kokiu nors kitu asmeniu. Juk Rantzelis kartu su kitais 
vartininkais įmones valdė oficialiai. 

Dar daugiau informacijos: pinigai, kurie buvo sumokami per „Bankgiro“ 
numerius nenurodant gavėjo, sumos, mokamos kaip skolų grąžinimas nesant 
dokumentų, patvirtinančių, kad kokia nors skola egzistuoja, dividendai nežino- 
miems akcininkams be sprendimo, užfiksuoto bendrovės susirinkimo protokole. 
Buvo daug keistenybių. Hegerstriomas matė tokius dalykus, kurių Tomas net 
nesuprato kolegai paaiškinus. 

Laikas nuo jų bėgo. Gal jam reikėtų papasakoti apie Bulinderio puotą? Gal 
Hegerstriomas manytų, jog jiems vis dėlto verta ten nusigauti. Bet ne, tai būtų per 
daug sudėtinga. Geriau jie pratęs rytoj. Osa neapsidžiaugtų - bet tebūnie taip. 

Tomas nuėjo į virtuvę užkaisti kavos. Kai grįžo, Hegerstriomas vėl sėdėjo ant 
sofos. Žvelgė tuščiu žvilgsniu. 

- Kaip reikalai, H., pradedi pavargti? Štai turiu kavos. 

- Juk jau po pusvalandžio važiuosi. 

- Jo. O pats, ar ir šį vakarą vėl būsi „Half Way Inn“? 

— Ne, tai būtų neįmanoma. 

Tomas pažvelgė į jį. Išties keista - pusė šeštos Naujųjų išvakarėse, o jie lig šiol 
net nepasikalbėjo, kaip Hegerstriomas praleis vakarą. 

Hegerstriomas šypsojosi. Lėtai - lūpų kampučiai pakilo į viršų lyg komikso 
veikėjo. Jis keletą sekundžių taip ir sėdėjo. 

- Kas? 

- Aš ką tik radau labai keistą išmoką. 

— Kas? Kur? 

Hegerstriomas ramiai tebesėdėjo. 

- Tai išmoka iš užsienietiškos sąskaitos, šių metų balandį AB „Dolphin 
Leasing“ pervesta daugiau nei du milijonai kronų. Nebūtų nieko keista, bet aš 
patikrinau tos sąskaitos, iš kurios išmoka atlikta, IBAN numerį. 

Tomas netvėrė: 

— Kas tas „ibanas“ yra? 

Hegerstriomas kalbėjo lėtai, beveik taip, lyg būtų norėjęs palaikyti įtampą. 

-— Iš tiesų tai vadinama International Bank Account Number, sutrumpintai 
IBAN, ir tai reiškia - tarptautinis banko sąskaitos numeris. Tokie numeriai 
naudojami norint identifikuoti banko sąskaitą atliekant pavedimus tarp skir- 
tingų šalių. 

Hegerstriomas čiupinėjo rankoje laikomą popierių. 

- Ir pirmas dalykas, į kurį atkreipiau dėmesį, kad šios išmokos IBAN numeris 
rodė Meno saloje esančią sąskaitą. Ką pats žinai apie Meno salą? 

- Nedaug, bene netoli Anglijos ji yra. Ar čia koks mokesčių rojus? 

- Taip, ir ne tik - dar ir įslaptinimo rojus. Bendrovės, turinčios sąskaitų Meno 
saloje, paprastai nori kažką nuslėpti. Sunku nustatyti, kam ios priklauso, nes 
bankų slaptumas yra totalus. 

- Šimtu procentų įtartina. 

Hegerstriomas ir toliau šypsojosi. 

- Tai jau tikrai taip galima pasakyti. Bet kol kas vargu ar įtartiniau nei daug 
kitų mūsų matytų dalykų. Bet „Dolphin Leasing“ vėliau apmokėjo faktūrą nu- 
rodytai švedų bendrovei, turinčiai firmą AB „Intelligal“, ir tai buvo lygiai tokia 
pati suma kaip ir pavedimas iš Meno salos. Toje faktūroje nurodytas sąskaitos 
numeris veda į „Skandios“ banke esančią sąskaitą. Aš atpažįstu tokias sąskaitas. 
Tai privataus asmens sąskaita. 

Jis leido pastariesiems žodžiams tvyroti ore. 

Tomas užsidegė. Analizavo, galvoje dėliojo grandinę: didelė suma sumokėta 
iš įslaptintos užsienietiškos sąskaitos įmonei Švedijoje, kuri apmoka faktūrą kitai 
įmonei, kurios sąskaita iš tiesų priklauso privačiam asmeniui. 

Didysis Tomo klausimas: 

- Kieno sąskaita „Skandios“ banke? 

- Spėk. 


Po dviejų valandų. Tomas paskambino Osai ir atsiprašė - jis labai vėluos. 
Bandė paaiškinti. Netikėtai darbe atsirado vienas dalykas, ir tai labai svarbu. Ji 
suprato, bet vis tiek nesuprato. Buvo girdėti iš jos balso. 

Juodu su Hegerstriomu perkniso tiek daug dokumentų kiek tik spėjo. Bandė 
surasti informacijos, kam ar kokiai įmonei priklausė Meno saloje esanti sąskaita. 
Jie nieko nerado. Beliko sutikti, kad to mėšlo čia nėra. Jie matė pavedimą, ryšį 
su Rantzeliu. Bet trūko svarbiausio - kas sumokėjo. 

— Iš tiesų turėtume atlikti kratą pas Bulinderį, - tarė Hegerstriomas. 

Tomo veide klausimas. " 

- Bet mes juk dar neturime jokio svaraus pagrindo įtarti, kad nusikaltimą 
įvykdė jis? 

- Ne, bet revizoriai, kuriuos aš kiek pagąsdinau, sakė, kad Bulinderis yra 
apsėstas kontrolės. Jis, pasirodo, namuose saugo visas kopijas. Ir tuomet jis 
galvoje turėjo viską: kiekvienas išduodamas dokumentas, pasak revizoriaus, 
yra kaupiamas privačiame Bulinderio archyve. Tas dėdulė nieko nepalieka 
atsitiktinumui. 

Tomas juto, kaip jam ima kutenti pilvą. Jis žinojo, ką privaląs daryti. 

Jau šįvakar. 


Ekspresas, gruodžio 30 d. 


Įtariamasis Palmės liudytojo nužudymu pabėgo iš apylinkės teismo. Suteiktas 
leidimas nutraukti teismo.posėdį Stokholmo apylinkės teisme. Šiandien vadi- 
namasis 29-metis dramatiškomis aplinkybėmis, iššokęs pro langą, pabėgo iš 
apylinkės teismo. Policija dėl to įspėja visuomenę. 


29-metis vyras jau sėdėjo suimtas kaip įtariamasis, nužudęs Klasą Rantzelį, buvu- 
sį Sederholmą, vieną iš pagrindinių liudytojų Palmės teismo procese prieš Kris- 
terį Petersoną. Šiandien, gruodžio 30 dieną, 29-metis turėjo eiti į teismo posėdį 
Stokholmo apylinkės teisme. Jis jau apie keturias savaites buvo išsėdėjęs suimtas, 
ir apylinkės teismas būtų priėmęs nutartį, ar jį ir toliau laikyti suimtą. 


Išvengė antrankių 
Dėl neaiškių priežasčių 29-metis posėdžių salėje buvo be antrankių. Posėdis vyko 
apatiniame aukšte. 

"Žiūrovams palikus salę 29-metis pašoko ir išdaužė teismo posėdžių salės 


»vo- 


langą. Tardymo izoliatoriaus prižiūrėtojams bandant vyrą sustabdyti, jis vienam 
prižiūrėtojui smeigė plieniniu rašikliu. Vėliau vyras pradingo Rotušės metro 
stotelės kryptimi. | 

Tardymo izoliatoriaus darbuotojai aiškina visuomet atrakinantys įtariamųjų 
antrankius posėdžio metu ir nematę jokios priežasties kitaip įvertinti 29-mečio 
situaciją. , 

Ekspresas bandė susisiekti su apylinkės teismu ir išgauti jų komentarą, kodėl 
buvo nuspręsta teismo posėdį surengti apatiniame aukšte. 

Policija įspėja 

Apskrities kriminalinė tarnyba dabar skelbia įspėjimą visuomenei. 29-metis yra 
įtariamas dar ir dėl kitų dviejų žmogžudysčių. Pasak policijos, jis įgudęs naudotis 
ginklais ir gali būti labai pavojingas. 


Ulfas Mubergas 
ulfas.mubergasPekspresas.se 

Butas atrodė sausakimšas liaudies. Nors iš tiesų dalyvavo tik Mahmudas, Rob- 
kė, Chavieras, Babakas ir du Chaviero draugeliai. Stereogrotuvas plyšojo kažkokį 
monstrinį Eikono hitą. Per televizorių - MTV, tik be garso. Ledo kibirėlyje - bu- 
telis putojančiojo, ant stalo - peršviečiamas plastikinis maišelis su žole ir cigare- 
tinis „Rizzlos“ popierius. 

Mahmudas turėtų šokinėti iš laimės - draugeliai, muzika, dūmas, šampanas. 
Nuotaika. Naujametis vakaras bus top of the line. Vėliau jie patrauks į miestą, 
šniurkš šniurkšlę, šėls šėlsmą, nuraškys paną - kaip reikiant pavarys piranijos 
reisą. Naujuosius išpis taip smarkiai, kad panos nepaeis iki Trijų karalių, ar kaip 
ten tai vadinasi. 

Bet vis tiek mielai būtų smogęs jugams ir seniams sekspirkiams. Chorchės 
pasakojimas jį užvedė. Niklo planas atrodė svarus, kaip tikrame kare. Turėjo būti 
puolimas, galingas geriljos antpuolis. Kiečiausias šturmas: priemiesčiai prieš 
senius švedėnus jų pačių namų fronte - milijono priemiesčių sąlygomis. 

Bet Niklas dingęs. Mahmudas pasiutęs. Specialusis karys tegul apsišika aukš- 
tielninkas - boba. 

Jis nuėjo į virtuvę. Atsinešė šampano taurių. 

Babakas vypsojo. 

- O, vyruti, dabar tau gerai sekasi. Ne tik ledo kibirėlį, bet ir normalių taurių, 
kaip matau, įsigijai. 

Mahmudas atkimšo vieną butelį. Buvo tik septynios valandos, bet jis neketino 
burbuliukų šildyti. 

Robertas žvengė. 

- Nu, rodos, gražaus pinigo užkali. 

Mahmudas linktelėjo. Įpylė vyrukams. 

- Dirbu dviem frontais. Bet, kad mane šimtas, ne taip jau ilgai. 


386 


— Kaip? Tu prekiauji, tu tvarkai kekšes. Man atrodo, tai geriausia kombinacija, 
„BigMac ir co, tipo. 

- Baik, šape. Kekšių reikalą svarstau užraukti. Tai šūdas. Vien purvas. 

Babakas pastatė savo taurę. Pažvelgė į jį. 

- Nieko nesuprantu, habibi. Tu kasdien gali darbuotis su šliundromis, kurios 
rodo noro. Gali ką nori joms daryti. Dvigubą sumuštinį, trigubą, hetriką. 

— Neturiu jėgų klausytis šitų šnekų. Su šliundrom taip žema. 

Babakas papurtė galvą. Tada pasisuko į Robertą. Mahmudas apsimetė lyg būtų 
negirdėjęs - geriau galvos apie Gabrielę, praeitą rudenį turėtą paną, kai viskas 
taip gėdingai pasisuko. Dabar jis užmirš. Švęs. Reikia tikėtis, gaus pasidulkinti. 
Su kuo nors, kas to nori. 


Vakaras vyniojosi. Atėjo aštunta valanda. Babakas neužsičiaupė. Pliurpė apie 
naujus kokso sandorius, inkasacinio transporto plėšimo idėjas, apsaugininkus 
prie durų centre, kuriuos jis pažinojo, naująjį superautomobilį „Audi R8“, kurį, 
norėdamas išbandyti, vairavo prieš Kalėdas. 

Robertas žvengė vis garsiau. Burbuliukai ėmė veikti. Chavieras ir jo draugeliai 
kalbėjosi tarpusavyje, pusiau ispaniškai. 

Mahmudas girdėjo pašalinį garsą. Ne muzika. Ne kieno nors mobilusis. Lauke 
irgi nieko negirdėti. Jis susivokė, kas tai - skambino į duris. Atsistojo. 

Garsiakalbiai garsiai pompavo Timberlandą. 

Babakas perrėkė dainą: 

— Kas čia atėjo? 

Mahmudas patraukė pečiais. 

- Neįsivaizduoju. Gal kuri nors iš tų panų, apie kurias pliurpi. 

Jis pažiūrėjo pro akutę. Laiptinėje tamsu. Nė velnio nematyti. 

Aštunta valanda naujųjų išvakarėse - kas prisistato neužsidegęs šviesos laip- 
tinėje? Jis prisiminė, kaip tą praeitos vasaros priešpietę į tėvuko butą atėjo 
Visamas Džibrilas. 

Atidarė duris. 

Vyras. Vis dar tamsu. Mahmudas bandė įžiūrėti, kas čia. Žmogus buvo gan 
aukštas, tiesiais plaukais. 

Jis tarė: 

- Grįžau. Jalla, dabar pavarysim, Mahmudai. 

Mahmudas atpažino balsą. 

- Sveikas, vyruti. Kur, po perkūnais, buvai prapuolęs? 

Niklas įėjo į butą. Atrodė kažkaip kitaip. Skusta makaulė. Plona barzda. Anta- 
kiai tamsesni nei pastarąjį sykį, kai jie matėsi. 

Mahmudas pakartojo klausimą. 

— Kur buvai? Mes juk šįvakar turėjom varyti reisą. Grybe tu. 

- Ne tokiu tonu prašyčiau, - Niklo balsas surūgęs. Tada vypsnis: - Ar negir- 
dėjai, ką pasakiau? Aš grįžau. Varom. Dabar. Jalla. 


Po pusvalandžio. Nuotaika visai kitokia nei tada, kai ant stalo stovėjo purslai 
ir stereogrotuvas kaitino atmosferą. Rimtis, ramybė, susitelkimas. Bet ir paky- 
lėjimas, užsidegimas, aštrumas. Iš pradžių Mahmudas nesuprato, apie ką Niklas 
kalba. Bet kai suvokė, apėmė geras jausmas, žiauriai geras. Jie įvykdys ataką. Kol 
tik vaikinukai dar pasirašo - tai bus didžiausias dalykas pasaulyje. 

Chaviero draugeliai buvo išprašyti. Šiek tiek įsiuto, bet Mahmudas jiems 
pasiūlė maišelį su žole. Vis dar atrodė užsišikę, bet sutiko. Šįvakar mieste vyksta 
daug kitų vakarėlių. 

Babakas, Chavieras ir Robertas sėdėjo ant sofos. Niklas ir Mahmudas - ant 
kėdžių. Mahmudas vis dar kiek apspangęs. Bet po kelių valandų jo makaulė bus 
šviesi. „Rizzla“ popieriai, mobilieji telefonai, šampanas ir taurės suslėpti. Vietoj 
to - žemėlapiai, apžvalgos nuotraukos iš interneto, brėžiniai, namo nuotrau- 
kos. Ir ginklai: AK4, „Glock“ plius Niklo nuosavas pistoletas, „Beretta“. Tikrų 
tikriausias arsenalas. 

Niklas ir vaikinai peržvelgė planą. Mahmudas kai kuriose vietose bandė pa- 
pildyti, daugiausia dėl vaizdo. Bet va Niklas tikrai nusimanė. 

Babakas pakėlė ranką, kaip tas pavyzdingasis mokinukas, koks jis niekad 
nėra buvęs. 

- Tie jugai, kurie tvarko šitą renginį, ar jie ginkluoti? 

Niklas pažvelgė į Mahmudą. 

- Mahmudai, tu juk su tais velnio išperom dirbi. 

Mahmudas atsikrenkštė. Keistas jausmas: sėdi čia su savo sėbrais ir planuoji 
rimtą stuktelėjimą kartu su pusiau pakvaišusiu samdomu kariu, kuriam, rodos, 
nusispjaut į pinigus, jam tik įdomu nubausti žmones. Lyg kokiame filme - Mah- 
mudui tik niekaip neatėjo į galvą kokiame. 

Jis bandė atsakyti į Babako klausimą. 

- Tiesą sakant, nežinau. Bet niekad nesu matęs kokių nors karštų dalykėlių. 
Man atrodo, kad kai kurie iš jų, tarkim, Ratkas, tokių dalykų turi. Bet kam, tiesą 
sakant? Kekšėms, jei bando atsišnekėti, pakanka antausio. Sekso pirkėjai retai 
šakojasi. Ir jie tikrai nesitiki, kad pasirodys SWAT juodašikniai iš Albio, ar ne? 

Vyrukai žvengė. Babakas šypsojosi, tarė: 

- Ot, velnias, SWAT juodašikniai, čiagi mes. 

Atmosfera atslūgo. Robertas tarė: 

- Jugai ritasi žemyn, visą laiką taip sakiau, ar ne? 
Bičai atsipalaidavo. Netgi Niklas šypsojosi. 


Apie dešimtą valandą jie pakilo. Susikrovė krepšį ir įdėjo į Mahmudo au- 
tomobilį: ginklus ir metalo žirkles. Jie pasidalijo į automobilius. Niklas juos 
nudirigavo į Gestos Ekmano kelią Akselsberge. Sustojo prie namo. Nė gyvos 
dvasios. Visi, kurie būtų norėję kur nors būti dešimtą valandą naujųjų išvakarėse, 
jau pasistengė ten nukakti. 

Niklas kreipėsi į Mahmudą: 

— Apsauginės liemenės, drabužiai ir kiti dalykai yra ten. Bet aš negaliu eiti 
vidun. Ar negalėtum tu su kuriuo nors iš draugų nueiti jų atnešti? 

— Čia juk tavo motinos namas, kodėl tu negali įeiti? Ką tavo mama šįvakar 
veikia? Ar ji namie? 

- Neįsivaizduoju. Ir mes neisime į viršų paklausti. Ar neskaitei laikraščių? Ar 
nesuvoki, kur esu įklimpęs? 

Mahmudas tokių laikraščių neskaitė. Jis pažvelgė į Niklą. Bičas tikrai atrodė 
kitaip nei per aną susitikimą. Lieknesnis, kietesnis. Dar įdėmesnis žvilgsnis. O 
dar ta skusta makaulė ir barzda. Jis tarė: 

- Ne, kas nutiko? 

Niklas atsakė: 

— Kai nežinai, tai ir nesopa. Spjaunam į tai, papasakosiu kokį kitą kartą. Bet 
aš negaliu eiti į viršų. Tai padaryti turite jūs. 

Mahmudas keletą sekundžių padelsė. Mąstė: „Čiuvas tikrai truputį trenktas. 
Bet kažkodėl vis vien nieko. Jis išdrįsta, jis kerta atgal. Lygiai taip jau seniai 
reikėjo padaryti man.“ 

Mahmudas išlipo. Raktai rankoje. Iš savo automobilio išsirangė Babakas. Jis 
buvo smarkiai užsimaukšlinęs kepurę. Ėjo kiek atsilošęs atgal, bandė atrodyti 
atsipalaidavęs. 

Buvo šalta. 

Jie įėjo pro laiptinės duris. Žemyn į rūsį. Ant šiukšlių kambarėlio priklijuotas 
lapelis: „Mielieji, padėkit mūsų šiukšlininkui - užriškite maišelius!“ Nusileido 
laiptais. Plieno durys. „Assa Abloy“ spyna. Mahmudas atrakino. Uždegė šviesą. 
Viduje - rūsio patalpėlių eilė. Jis ieškojo dvylikto numerio. Viena minutė. Rūsį 
rado. Atrakino. Du juodi šiukšlių maišai, pilni minkštų daiktų. Patikrino. Tai 
buvo apsauginės liemenės, drabužiai ir kiti dalykai. 

Atgal į automobilį. Mahmudas užvedė motorą. Chavieras - ant keleivio sė- 
dynės. Robertas - gale. Niklas sėdo su Babaku į jo automobilį. 

Jis užvedė. Iš paskos sekė Babako automobilį. 

"Robertas pasilenkė nuo užpakalinės sėdynės. 

— Kažin ar mums pavyks, nu rimtai? 

Mahmudas nežinojo, ką pasakyti. Tarė: 

Robertas ištiesė ranką. Degtukų dėžutė. Plonas užspaudžiamas maišelis. Jis 
pasisuko į Robertą. 

- Ar čia turim baltojo dinamito? 

Robertas kreivai šypsojosi. 

- Man rodos, šįvakar mums papildomos jėgos nepakenks. 

Mahmudas iš vidinės kišenės išsitraukė šniurkštimo vamzdelį. Įkišo į maišelį. 
Įtraukė. 

Lauke visiškai pašėlusiai snigo. 

Lyg būtų grįžęs ledynmetis. 

Niklas pats sau kartojo: Sic vis pacem, para bellum - nori taikos, ruoškis karui. 
Jo mantra, gyvenimo užduotis. Jis ruošėsi, planavo savo atakas, stebėjo priešus, 
tinkamu būdu reikiamu momentu smogė to nusipelniusiems asmenims. Tada 
užgriuvo pastarojo meto įvykiai: suėmimas, pabėgimas ir dabar - klounų šutvė. 
BOG, Boots On the Ground: penki asmenys, bet iš tiesų kaip ir trys. Mahmudas 
gal ir nieko, reikia tikėtis, gali būti kaip vienas karys, bet tuos kitus tipelius jis 
telaikė vienu kariu. Tai įvykiai, kuriems jis negalėjo pasiruošti. 

Ir tai, galima sakyti, buvo mamos kaltė. Ji susprogdino jo alibi - videovakaras 
pas Benjaminą šuniui ant uodegos. Jokių šansų, jei būtų įvykęs teismas, nors 
advokatas ir atrodė kietas. 

Pabėgimas iš teismo posėdžio dėl suėmimo praėjo beveik sklandžiau nei ti- 
kėjosi. Vos atėjęs į metro stotelę Niklas nusitaikė į vieną senuką. Buvo Naujieji, 
taigi lauke daug žmonių. Bet perone - daugiausia motinystės atostogų išėjusios 
moterys ir pensininkai. Dėdulė priklausė pastarajai kategorijai. Niklas parvertė 
jį ant žemės - nereikėjo net mušti, pasiėmė jo batus ir paltą. Žmonės aplinkui, 
galima sakyti, net nemirktelėjo - niekas nebandė jo sustabdyti. Kaip visada: 
iš pašalinių stebėtojų. Įriedėjo traukinys. Lig šiol jis nematė policininkų. Viskas 
įvyko greitai, tepraėjo keletas sekundžių nuo tada, kai jis iššoko pro apylinkės 
teismo langą. Mintys mūšio pozicija. Strategiškai pasverta fast forward. Jis spjovė 

ir į traukinį nelipo. Kai šis išvažiavo iš stotelės, jis nušoko ant bėgių ir ėmė eiti 
tuneliu priešinga kryptimi. Tie, kurie jį matė, reikia tikėtis, manys jį įlipus į 
vagoną, dingus kitos metro stotelės kryptimi. 

"Keli šimtai metrų tamsoje. Tolėliau kaip baltas taškelis matyti iš kitos stotelės 
sklindanti šviesa. Ant sienų kabojo mėlynos signalinės lempos ir stori laidai. Jis 
bėgo. Dėdulės batai tiko neblogai. Jam jų reikėjo tik iki tol, kol pasieks savo paties 
daiktus. Lig šiol nepravažiavo joks traukinys, bet tai jo nesustabdys: atstumas 
tarp bėgių ir sienos - keli metrai. Tai, kas galėtų jam užkirsti kelią, - žiurkės, 
bėgiojančios ten, smėlyje. 

Žiurkės. 

Kelios sekundės tylos. Aklina tamsa. Garsas, sklindantis iš žvėries nasrų. 

Niklas sustojo. Turi dingti. 

Apačioje ant bėgių lakstė žiurkės. 

Jis pats sau kartojo: turiu dingti. 

Sugrįžo vaizdai. Rūsys iš vaikystės. Visi žiurkiagyviai smėliadėžėje. 

Mintis ryški kaip šviesa tunelio gale: jeigu dabar neišeisiu ir neįvykdysiu 
misijos, nustosiu teisės egzistuoti. Aš žlugsiu. AŠ ŽLUGSIU. 

Jis to nenorėjo. 

Nenorėjo taip ir likti pasyvus savo paties likimo stebėtojas. Lig šiol leidosi 
aplinkybių valdomas. Žinoma, jis rinkosi, bet visuomet atsižvelgdamas į situ- 
acijas, paisydamas to, ką daro kiti, kaip pats jaučiasi, ką mano mama. Išoriniai 
faktai, jo širdies gelmių nepalietę karo įvykiai. Kur jis netranscendavo pats savęs. 
Kur jis netiesė savo paties kelio. Šiandien kursą pakeis. Jis buvo gyva jėga. Visų 
kitų atsvara. 

Tolėliau išvydo dar šviesų. 

Bėgiai vibravo. Tuneliu'artėjo traukinys. 

Jis prisišliejo prie sienos. Bandė įžiūrėti, ar tebesama žiurkių. 

Tunelyje lengva spaudimo banga. Lyg priešais traukinį būtų spaudžiamas 
oras. 

Traukinys prašvilpė pro šalį. Jis ramiai stovėjo. Arti arti. 

Tada pasileido bėgti. Šviesos link. 

Jis nebegirdėjo gyvių. Tik judėjo. 

Užlipo ant perono. 

Buvo vienuolika valandų. Jį nužvelgė viena mama su vežimėliu. 

Niklas užbėgo eskalatoriumi. 

Jam pavyko. 


Vėl dabartyje. Automobilis, sniegas. Arabas, su kuriuo dalijosi automobilį, 
buvo vardu Babakas. 

Niklas papasakojo apie vilą. Nusakė kelią. Dar keletą kartų paaiškino 
planą. Babakas tik linksėjo. Laikė smarkiai įsitvėręs vairo, lyg būtų bijojęs jį 
pamesti. 

Jie važiavo Nyneso keliu. Vos vienas kitas automobilis. Palei kelią pilkos sniego 
pusnys. Sniege gilios vėžės. 

Niklas mąstė apie Mahmudą ir jo vyrus. Jie buvo energingi. Jie buvo pasipūtę. 
Bet to nepakako. Tokie vyrukai kaip šie nežinojo, kas yra struktūra, įsakymas ir 
bendradarbiavimas. Jie buvo individualistai, per gyvenimą tiesiog varęsi rikošetu. 
Nesuprato organizacijos svarbos. Reikia tikėtis, sugebės elgtis su ginklais - pasak 
Mahmudo, jie treniravosi. Gal ir galės įveikti gilų sniegą - šnopuoti į priekį per 
penkiasdešimt centimetrų. Esama galimybės, kad jie įvykdys ataką, šturmą, 
įsiveržimą. Bet ar jie suvaldys situaciją paskui? Niklas neturėjo užtektinai laiko. 
Nesijautė tikras. 

Jis paskambino Mahmudui ir paliepė visiems pasakyti, kad šie nužudytų savo 
telefonus. 

Babakas pasuko Smodalario link. Tamsa lauke buvo tiršta. Nustojo snigti. 

Privalo liautis nerimauti. Įsijausti į nuotaiką. Galvoti apie Battle rattle. 


Po septynių minučių automobiliai sustojo. Iš tiesų jie šiam vakarui automo- 
bilių turėjo pasivogti arba išsinuomoti, bet dabar, kai viskas įvyko taip greitai, 
neišėjo. Mašinas pasistatė prie didelio balto namo. Niklas žinojo, kas tai: klubo 
namas priklausė golfo aikštynui. 

Niklas išlipo. Atidarė bagažinę. Iškėlė vieną iš juodųjų plastikinių maišų. 
Gerai, kad juos iš mamos rūsio atnešė Mahmudas. Mentūra tikrai sekė namą, 
laukė, kol galės jį vėl susemti. Apie šį pabėgimą diskusijas kurstė laikraščiai. 

Nešinas maišu jis nuėjo prie Mahmudo automobilio. Dangus tamsus, snigti 
buvo nustoję. Arabas atidarė dureles. Niklas tarė: 

- Še, apsirenkite automobilyje. Čia stovint negalima. Jei kas važiuotų pro šalį, 
nenorime atkreipti dėmesio. 

Mahmudas paėmė maišą. Niklas nuėjo atgal į Babako automobilį. Iškėlė antrąjį 
maišą. Įsinešė jį į automobilį. 

Jie ėmė rengtis. 

Šilti apatiniai, kuriuos Niklas nupirko „Stadium“ parduotuvėje. Teks gerokai 
pašalti lauke. Ant jų - apsauginė liemenė su smarkiai sugrūstomis, palei kūną 
išsiformavusiomis apsauginėmis plokštelėmis. Ši buvo pagaminta dėvėti iškart: 
nešioklės sistema į apsaugines plokšteles buvo įtvirtinta taip, kad svoris tolygiai 
pasiskirstytų ant viso kūno. Gal tai ir nebuvo geriausi parduodami dalykėliai, 

bet tiks. Liemenės vis vien atrodys lengvesnės nei iš tiesų yra. Apsaugos širdį, 
plaučius, kepenis, inkstus, blužnį ir stuburą. 

Apsimovė juodas neperpučiamas kelnes. Ankšta rengtis automobilyje. Jis 
rišosi aulinius. Ilgaauliai, keturiolika raištelių skylių, odiniai, daugiau kaip ke- 
turių šimtų gramų tinsulato pamušalas. Vandens nepraleidžianti ventiliuojanti 
membrana, skirta apsaugos misijoms ir ginkluotiems puolimams per žiemos 
šalčius. Jis apsimovė pirštines - su pamušalu, juodos odos. Tada - ant liemenės 
ploną striukę. Šiluma automobilyje atrodė beveik drėgna. 

Pabaigoje - balaklava, jau suvyniota, paruošta užtraukti ant veido. 

Babakas ant priekinės sėdynės bandė įsirangyti į savo kelnes. 

Niklas tarė: 

- Apgailestauju, kad jums nesuveikiau kokių nors batų. Nespėjau. 

Babakas sukikeno. 

- Taigi gal tiks ir mano paprasti žieminiai. 

Niklas žvilgtelėjo žemyn. Babakas avėjo baltais sportiniais bateliais. Su tokiais 
bus šalta ir jie peršlaps. Bet gal vyrukas atlaikys. 

Jie išlipo. Kelias buvo tamsus. Oras atrodė grynas. Kiek aukštėliau, už golfo 
aikštyno, jis išvydo medžius. Niklas iš bagažinės išsiėmė kuprinę. Atsegė. Dėkojo 
pats sau, kad buvo gerai pasirengęs. Išsitraukė „Berettą“. Įkišo ją į vieną priekinę 
striukės kišenę, o amuniciją - į kitą. 

Nužingsniavo prie Mahmudo automobilio. Arabas atsuko langą. Ten, viduje, 
jie, atrodo, irgi bus apsirengę. 

Niklas tarė: 

- Gerai, vyručiai, greit pokštels. Nuo dabar galioja karinės taisyklės. Ar 
suprantate? 

Mahmudas linktelėjo. 

Niklas tęsė: 

- Jums būsiu visiškai atviras. Neturėjom galimybės suplanuoti kaip pridera. 
Bet tai turi įvykti šįvakar. Taigi kai kuriuos dalykus teks improvizuoti. Kai ką 
vis dėlto reikia turėti omenyje. 

Ūžtelėjo vėjas. Niklui teko pakelti balsą, kad būtų girdimas. 

- Tarpusavyje kalbamės angliškai. Ar suprantat? 

Vyrukai automobilyje ir Babakas linksėjo. 

- Be to, niekada nešaukiame vienas kito vardu. Tik sakom numerį. Aš esu 
vienas, Mahmudas yra du, Babakas - trys, Robertas - keturi, o Chavieras - penki. 
Ar galime pakartoti? Kas esi tu, Mahmudai? 

Jie keletą kartų pasakė savo skaičius, kol Niklas buvo patenkintas. 

— Niekuomet nieko nelieskite be pirštinių. Ir galiausiai - jokiu būdu nenusiim- 
kite kaukių. Netgi tuomet, jei būtų sužeistas jūsų veidas. Niekuomet. Ar aišku? 

Vaikinai linksėjo. 

Niklas tarė: 

- Tuomet noriu, kad tu, Chavierai, dar kartą pakartotum, ką aš ką tik pasa- 
kiau. 

Chavieras atidarė mašinos dureles. Trumpai papasakojo apie vardus, kalbą, 
kaukes. 

Niklas tarė: 

— Pamiršai pirštines. Niekuomet, jokiais būdais, nenusimaukite pirštinių, 
vyručiai. Ar aišku? 

Vaikinai ir vėl linksėjo. Niklas paprašė Robertą pakartoti. Tada - Babaką. 

Po kiekvieno karto jie linksėjo. Niklas tikėjosi, kad tai ką nors reiškia. 


Jie perėjo mišką, per sniegą, iki tvoros. Pulsavo į priekį. Lig šiol nė vienas 
vyrukas nezirzė. Niklas stabtelėjo. Nusiėmė kuprinę. Paknaisė ranka. Ištraukė 
keturias radijėles. 

- Štai turiu keturias radijėles. Jos daug geriau nei mobilieji telefonai. Niekas 
negalės susekti, kad mes jas naudojame. Dvi iš jų turėsime mudu su Mahmudu, 
mudu įeisime į namo vidų. Trečiąją radijėlę turėsi tu, Robertai, o ketvirtąją tu, 
Chavierai. Jūs pasiliksite prie namo. 

Jis rodė žemyn, į kelią. 

- Dabar eime žemyn ir patikrinsime vartus. 

Už penkiasdešimties metrų jie išvydo nuo kelio sklindančią šviesą. Lėtai 
artinosi automobilis. Paėjėjo arčiau. Automobilio žibintų šviesoje išvydo tvoros 
siluetą. Automobilis stabtelėjo - „Range Rover“, itin didelio modelio. Niklas 
pamatė vartus. Prie automobilio priėjo du vyrai. Langai nusileido. Vienas iš vyrų 
įkišo galvą. Kažką pasakė. Tada pamojo automobiliui važiuoti. 

Vartai pakilo. Automobilis įriedėjo. 

Buvo be dvidešimt dvylika. 


Mėnulis šaltas ir didelis. Niklas vėl vedė vaikinus į viršų palei tvorą. Sniegas 
atspindėjo violetinę šviesą, kuri tarp medžių sunkėsi nuo namo ir mėnulio. To 
pakako, jam nereikėjo traukti IR akinių. 

Šias apylinkes jis pažinojo: Žinojo, koks namo fasadas, kampai, atstumas 
nuo tvoros. Jis turėjo supratimą apie tai, kaip nutiesta tvora, kur būta didesnių 
akmenų, kur rečiau augo medžiai. 

Jie paėjėjo dar trisdešimt metrų. Tylūs. Ramūs. Susikaupę. 

Niklas sustojo. 

- Čia, Robertai, reikės stovėti tau. Žinai, ką tau reikės daryti. Sėsk ant akmens 
ir lauk. Aš per radiją tau pranešiu, kada bus metas pradėti. Kai maždaug išmuš 
dvylikta. 

Atrodė, kad Robertas supranta, kaip tai rimta. Niūriai linktelėjo. Abiem ran- 
komis sugriebė AK4. Mahmudas suėmė jo ranką. 

- Paskui pasimatysim, habibi. Tai bus didis reikalas. 

Jie pasileido toliau. 

Šimtas metrų. Pro medžius šmėžavo užpakalinė namo pusė. Pro langus švietė 
šilta šviesa. 

Jis viską tą patį paaiškino Chavierui. Šis visiškai pasirengęs stojo sargybon 
įsitvėręs AK4. Pasiruošęs. Nusiteikęs atlikti savo misiją. 

Geras jausmas, tiesą sakant. Lig šiol. 

Dar penkiolika metrų. Tik Niklas, Mahmudas ir Babakas. Juodais drabužiais, 
tamsūs kaip dykumos naktis. Niklas striukės kišenėje pasičiupinėjo beretą. 
Paskutinį sykį ją išsitraukė. Išėmė dėtuvę. Mėnulio šviesoje patikrino. Šitą šau- 
tuvą jis mokėjo atmintinai. Galvojo apie Matsą Striombergą ir Rogerį Junsoną. 
Niekdarius, kuriems teko išvysti savo budelį. Netrukus įsivyraus dar daugiau 
teisybės. Bus gera naujųjų pradžia. 

Jie sustojo prie numatyto taško tvoroje. Tai buvo trumpiausias atstumas iki 
užpakalinio įėjimo į namą. Niklas nusiėmė kuprinę. Išsitraukė metalo žirkles. 
Atsitūpė prie tvoros. Pradėjo iš apačios. Kirpo ploną plieną, garsas, lyg būtų 
kirpęs popierių. 

Po penkių minučių - metro aukščio ir penkiasdešimties centimetrų pločio 
skylė. 

Susilenkė. Sulindo. Už priešo linijos. 

Dvidešimt penki metrai. Lėtai. Niklas priekyje. Linktelėjęs, karine pozicija. 

Dar penki metrai. Namas artėjo. 

Dar penki metrai. Niklas sustojo. Žvelgė į priekį. Žmonių, kiek jam buvo 
matoma, prie namo nėra. Jis vėl kuitėsi krepšyje. Vis dėlto užsidėjo IR akinius. 


w-- o. 


žmonių prie jų nebuvo. Regis, viskas gerai. 

Jis nusiėmė akinius. Pasisuko į Mahmudą. Arabo kaukė vis dar suvyniota. 
Niklas sušnibždėjo: 

- Skeliam po dešimties minučių. 

"Mahmudas plačiai šypsojosi. Į viršų pakėlė nykštį. 

Kažkas fishy. Mahmudas atrodė keistai. Niklas nenuleido akių. Žengė žingsnį 
prie Mahmudo. 

- Ar gali man dar kartą parodyti savo burną? 

Mahmudas vėl šypsojosi. 

Jo dantys buvo tamsūs, atrodė veik pamėlynavę. Gal tai nuo mėnulio šviesos. 

- Ko, po velnių, valgei? 

Mahmudas vypsojo. Tyliai atsakė: 

- Aišku, rohipnolio. Nuo jo burna šiek tiek pamėlynuoja. Ar nežinojai, drauge. 
Nori? 

Niklas nesumojo, ką jam daryti. Sekundės dalį netgi mąstė, gal šauti Mah- 
mudui į veidą. Bulinderis pavasarį mielai susiras atitirpusį arabą. Bet galvą 
perskrodė kita mintis - misiją reikėtų nutraukti. Apsisukti ir išsėlinti pro tą 
pačią skylę kaip ir įlindo. Tada šie klounai gali, velniai rautų, daryti ką panorėję. 
Bet tebestovėjo sniege. Susirietęs. Žvarbstantis. Visai paralyžiuotas. Negali šitaip 
baigtis. Jis buvo sau pasižadėjęs. Aš valdau. Aš sprendžiu. Aš nepasiduodu. Aš 
galiu paveikti. 

— Prieš kiek laiko išgėrei šito mėšlo? 

- Kaip tik prieš mums išvystant „Range Rover“. Noriu būti užsivedęs. Nieko 
baisaus, Niklai. Užtikrinu. Visuomet sukertu ropo, kai neriu į veiksmą. 

- Tu suklydai. Bet dabar tebūnie. Tik daugiau nebegerk. Rauki? 

Mahmudo šypsena užgeso. Jis žiūrėjo žemyn. Gal suprato pasišiukšlinęs. O 
gal paprasčiausiai neturėjo jėgų ginčytis. 


Prabėgo penkios minutės. Jie gulėjo. Smakrai įbesti į sniegą. Iki namo pen- 
kiolika metrų. Aiškiai matyti įėjimas į virtuvę. Medinės durys - devyniasdešimt 
procentų, kad užrakintos. Niklas girdėjo iš vidaus sklindančią muziką. Matė už 
užuolaidų judančius žmones. Muzika, juokas. Kekšių balsai. 

Jis kuitėsi kuprinėje. Jo visiškai nuosavas IED: Improvised Explosive Device. 
Savadarbė granata. Atrodė kaip juoda alaus skardinė. 

Mahmudas ir Babakas gulėjo skersai už jo. 

Niklas granatą laikė dešiniojoje rankoje. Žiūrėjo į savo laikrodį. Be penkių 
dvylika. 

Netrukus bus metas kekšiaožius pamėtėti į naujuosius metus. 

Iš viršutinio aukšto buvo girdėti muzika. Dunksėjimas lubose. Boso garsas. Juo- 
kas. Tomas galvojo apie savo tėčio mėgstamiausio poeto Nilso Ferlino eilėraštį, 
kad lubos yra kažkieno kito grindys. Paskui jis mąstė: „Šiandienėje Švedijoje vie- 

tos poetams nėra. Per mažai tokių, kurie pakankamai gerai moka švedų kalbą, 
kad tokius dalykus galėtų skaityti. Be to, tie, kurie gal ir moka švediškai, poezija 
sau galvos nekvaršina.“ Jis ilgėjosi. Ne tik savo tėvuko. Jis ilgėjosi tos Švedijos, 
kurios jau nebebuvo. 

Priešais jį - aukštos metalinės sandėliavimo lentynos. Tikrai iš viso bus apie 
trisdešimt metrų lentynų. Klasikiniai juodi segtuvai medžiaginėmis nugarėlėmis, 
kurios užverčiant spragtelėdavo. Užtvirtindavo popierius. Buhalterinę medžiagą, 
specifikacijas, dokumentus. Reikia tikėtis, tuos pačius dalykus, kuriuos ką tik 
peržvelgė Hegerstriomas ir Tomas. Reikia tikėtis, kad kai ką daugiau nei vien 
tai. Įrodymus. 

Naujametė naktis riedėjo. Oras pagaliau nurimo, kaip tik prieš jam įsigaunant 
vidun - Osa galės nepriekaištingai stebėti fejerverkų panoramą. Tomas buvo 
viduje, pats vienas - vienas prieš valdžią. Vienas prieš tuos, kurie iš jo išsidirbi- 
nėjo. Dabar jam metas parodyti, kas čia yra vadas. 


Iš pradžių Hegerstriomas atrodė šokiruotas. „Tai tu papildomai dirbi striptizo 
klube?“ Bet nuostaba greitai nuslūgo - byla svarbiau. Vis vien jis bandė atkalbėti. 
Zirzė, kad jiems reikėtų palaukti iki rytojaus, pabandyti perkalbėti su kokiu 
viršininku arba tiesiogiai su prokuroru. Pakloti popierius, raportuoti viską, ką 
žinantys. Apie Rantzelio sąsajas su Palmės nužudymu ir Bulinderio koncernu. 
Susiveikti oficialų kratos orderį. 

Tomas tik susinervino. „Taip pat gerai kaip ir aš žinai, kad su tuo, ką turime, 
toli nenuvažiuosim. Kokių įrodymų iš tiesų turime? Senis Rantzelis gavo nešvarių 
išmokų. Tai susiję su ginklu, esu tuo tikras. Bet kokiu būdu mūsų informacija, 
tiesą sakant, rodo, kad kas nors turi ką nors bendra su žmogžudyste? O jau su 
Ulofo Palmės nužudymu - nė iš tolo. Bet sudėję tai, ką apie Rantzelį papasakojo 
Balenijus, ir tavo rastas išmokas žinome, kad riedame teisinga kryptimi.“ 

Hegerstriomas smarkiai užsimerkė. Atrodė kenčiantis. Jis mat žinojo, kad 
Tomas teisus. Vis vien tarė: „Nagi, Andrenai. Mes tai patyliukais varėm gana 
ilgai. Dabar turim grįžti į oficialų kelią. Daryti teisingus dalykus teisingu būdu. 
Antraip viskas gali pasišūdinti. Ar ne taip?“ 

Tomas valandėlę žvelgė į jį. „Būsiu tau atviras. Per daug neaukštinu tokių 
policininkų, kurie dirba prieš kitus policininkus. Mano akimis, tokie žmonės 
nėra tikri policininkai.“ 

Hegerstriomas spoksojo į jį. 

Tomas tęsė: „Be to, tu esi nupiepęs besserwisser, kuris šiek tiek per gerai apie 
save galvoja. Loji apie nereikšmingus dalykus, nenusimanai apie visuotinį loja- 
lumą kolegų atžvilgiu ir nesu tikras, ar apskritai moki elgtis su „Sig-Sauer . 

Hegerstriomas ir toliau spoksojo į jį. 

„Bet, antra vertus, - tarė Tomas ir padarė meninę pauzę, - tu esi geriausias, 
aštriausias, greičiausias mentas, kokį tik man yra tekę sutikti. Tu buvai lojalus 
dėl šio privataus ikiteisminio tyrimo, kurį mes varome. Buvai lojalus man, 
nepaisant visko, kas nutiko. Turi humoro jausmą - aš juokiuosi iš kiekvieno 
tavo skelto sąmojo. Esi rūpestingas ir drąsus. Nieko negaliu padaryti - tu man 
didžiai patinki.“ 

Tyla. 

„Aš tave suprantu, - tarė Tomas, - tu turi daug daugiau ką prarasti, nei aš. 
Aš jau atsistojau už sistemos ribų. Man tik pačiam save kaltinti, o štai tu gali 
netekti darbo. Jei kalbėtume grynai iš praktinės pusės, tai dar vienas dalykas: 
tavęs niekuomet ten neįleistų, į tą pobūvį. Bet mane gali. Aš noriu užbaigti šitą 
košę. Šįvakar. Su tavim ar be tavęs.“ 

Hegerstriomas atsistojo. Nieko nesakė. Tomas bandė šifruoti jo veido išraišką. 
Hegerstriomas ėjo koridoriaus link. Apsisuko. „Na, aš manau šitaip. Mano va- 
karas atrodys taip: grįšiu namo persirengti, tada nuvažiuosi į „Half Way Inn“ ir 
sėdėsiu ten likusią vakaro dalį. Išgersiu galybę alaus ir gal kelias taures šampano. 
Apie antrą jau būsiu tiek prisitvojęs, kad vidurnakčio dūžių nė nebeprisiminsiu. 
Ką man prarasti? Dėl tokio Naujųjų sutikimo varpais neskambinsi. Aš prisidedu. 
Be manęs nieko nedaryk.“ 


Jie sėdėjo kiekvienas savame automobilyje ir riedėjo Dalario link. Galima 
sakyti, jokio eismo. Beveik jauku. Šiltas oras ir šilumos sruogos sėdynėje. Au- 
tomobilio motoro garsas supo lyg apsauginis čiužinys. Sniego pusnyse, aukštais 
pylimais pūpsančiose palei kelią, atsispindėjo žibintų šviesa. Pirmasis važiavo 
Hegerstriomas, buvo įsirašęs adresą į savo GPS. Tomas nemanė, kad jie kiekvie- 
nas savam automobilyje mąsto apie tuos pačius dalykus. 

Jis jau buvo paskambinęs Osai ir papasakojęs, kad turės dirbti visą naktį. 
Šįsyk ji nusiminė labiau, pradėjo verkti, ėmė abejoti, kaip viskas bus, kai atvyks 
Sanderis. Ar Tomas rimtai vertinąs tėvystę? Ar jis suprantąs, ką reiškia turėti 
šeimą? Ką iš tiesų laikąs gyvenimo vertybėmis? Jis neturėjo ką atsakyti. Dabar 
jai negalima nieko sakyti. 

Kas jis iš tiesų toks? Jame buvo giliai įsišaknijęs policininko mentalitetas, 
atmieštas savęs pateisinimu. Bet per pastaruosius mėnesius jis pasikeitė. Iš arti 
išvydo tuos žmones, kuriuos paprastai stengdavosi įkišti į cypę. Jautė kažin kokį 
draugiškumą. Visuomenės šešėlyje jie taip pat turėjo gyvenimą, moralę. Tai buvo 
žmonės, prie kurių galima priartėti. Jie pasirinkdavo tokius sprendimus, kurie 
buvo vieninteliai tinkami pagal jų situaciją. Tomas peržengė ribą. Jo žengtas 

žingsnis - mirtina nuodėmė. Bet ten, mirties karalijoje, tarp tų, kuriuos vadin- 
davo atmatomis ir padugnėmis, jis atrado žmonių, kurie tapo kaip ir draugais. 
Jeigu jau jie galėjo būti jo draugai, o jų sprendimai buvo teisingi — kas tokiu 
atveju jis kaip policininkas? 

Bandė mintis nuvyti. Pats sau konstatavo - šįvakar ne tas variantas. 


Po keturiasdešimtiės minučių Hegerstriomo automobilis sustojo prie tam- 
saus miško kelio Smodalario. Tomas pasistatė automobilį už jo. Tebesėdėdamas 
mašinoje paskambino Hegerstriomui. Jie nusprendė, kad Hegerstriomas auto- 
mobilį pasistatys miško keliuke. Tomas pabandys patekti vidun. Ant šios kortos 
jie statė viską. 

Jis lėtai važiavo keliu, kol išvydo posūkį. Buvo pilnatis. Juodo metalo vartai. 
Sustojo likus dešimčiai metrų iki ženklo: „Privati valda. Saugoma G4S.“ 

Po penkiolikos minučių atvažiavo automobilis. Ne bet koks - limuzinas. 
Įtartina - ližė 4 la Las Vegas užpustytame šcherų keliuke. Automobilis pasuko 
prie vartų. Tomas tiksliai nematė, kas įvyko. Po trisdešimties sekundžių vartai 
pakilo. Automobilis įriedėjo. 

Tomas mąstė apie žmogų prie namo lango ir vyruką, kuris jį primušė garaže. 
Gal tai tas pats asmuo. Jis galvojo apie Sederholmo slapyvardį Rantzelis, Balenijų 
ir Balenijaus dukrą. Policininkus, kurie anksčiau atrodė jo draugai - Jungreną 
ir Hanusą Lindbergą. Prieš akis matė Adamsoną, teismo medicinos gydytoją 
Bengtą Gantzą, Joną Nilsoną. Būta ilgos kelionės į situaciją, priešais kurią dabar 
stovi. Vis vien atrodė, lyg viskas būtų buvę nuspręsta iš anksto. 

Jis įjungė pirmą pavarą. Lėtai privažiavo prie vartų. Automobilio išmetamo- 
sios dujos už jo raugėjo,tartum iš mažos šiluminės. Jis sustojo. Nuleido langą. 
Pažvelgė į stebėjimo kamerą. Balsas iš garsiakalbio: 

- Labas vakaras. Kuo galėtume padėti? 

- Esu Tomas Andrenas, prašau mane įleisti. 

Silpnas ūžesys kitoje pusėje. 

- Perduok Ratkui, Bogdanui ar kam kitam, kas ten viduje yra, kad šįvakar 
dirbsiu. 

Mikrofonas sutraškėjo, tada kitas balsas: 

- Sveikutis, Tomai. Nežinojau, kad dirbsi. Niekas manęs neinformavo. - Iš 
balso sprendžiant lyg ir Bogdanas, bičas, kuris paprastai padėdavo klube. 

Vartai atsidarė. 

Jis įvažiavo. | 

Krūmuose palei kelią slėpėsi lauko šviestuvai, kurie nušvietė sniegą ant medžių 
šakų. Gal šimtas metrų, tada atsivėrė miškas. Milžiniškas trijų aukštų namas, 

dideli langai, prie įėjimo - kolonos. Prie namo tikrai kokia dvidešimt automo- 
bilių. Limuzinas buvo beapsisukąs. Iš kelių kambarių sklido šviesa. Buvo girdėti 
silpni garsai. Tomas sustojo prie juodo „Audi O7“. Priėjo prie namo. Galvojo: 
„Į kokį čia nesveiką reikalą įsivėliau?“ 

Jis nespėjo paspausti skambučio. Durys atsivėrė. Atidarė matytas vyrukas, 
kurio vardo neprisiminė. Megajugas. Spinta. Kokį kartą yra buvęs su Ratku 
klube. Šypsojosi. 

- Sveikas, mente, nežinojau, kad šįvakar dirbsi. Ratkas ir Bogdanas čia kažkur 
yra. Ar nori su jais šnektelėti? 

Tomas mandagiai atsakė dirbsiąs. Jam nereikia susitikti nei Ratko, nei Bog- 
dano. Jis žinąs, apie ką kalba. 

Įėjo. Koridorius. Ant grindų gulėjo rankų darbo kilimas. Metras po metro 
sietynai, paveikslai ir gobelenai ant sienų. Kambarys buvo didesnis už visą 
judviejų su Osa namo Talkrugene apatinį aukštą. Kitame koridoriaus gale - 
keletas vyrų, jie ir atvyko limuzinu. Visi vilkėjo smokingais, buvo triukšmingi, 
ištroškę puotauti. Priešais juos - lyg kokia drabužinė: eilėmis kabojo viršutiniai 
drabužiai. Drabužinės mergaitė buvo beimanti jų paltus. Tomas turėjo nujausti, 
kaip viskas bus. Vis vien nustebo. Mini-mini-minisijonas, net matyti apatinė 
užpakalio dalis. Kojinės, kurios baigėsi nėriniais ant šlaunų, provokuojamas 
nuogumas, aptemptas korsetas, juodi aukštakulniai. Viršutinė dalis neatrodė 
pigi. Bet ganėtinai atvira, kad tarpas tarp krūtų sukurtų ryškų taikinį drabužinės 
klientų žvilgsniams paganyti. Kaip striptizo mergaičių klube, bet kažin kaip dar 
labiau pafifinta. 

Veikti privalo greitai. Išsitraukė mobilųjį, Hegerstriomui išsiuntė SMS: „Vi- 
duj.“ Vėl apsidairė. Priešais jį - trejos durys. Paltus pasikabinę vyrai pradingo 
už vienų. Iš ten Tomas girdėjo aiškesnį garsą. Jam reikia ne čia. Jis vėl kreipėsi 
į apsaugininką: 

- Beje, klausyk, kur, sakei, Ratkas? 

Spinta žvengė, linktelėjo vienų durų link. 

— Ten, kur jis visuomet būna per tokius renginius, virtuvėj, savaime aišku. 

Tomas buvo prakeiktas genijus. Atmetimo metodas turėtų būti toks pat senas 
kaip šitų panų darbas. Jis priėjo prie paskutiniųjų durų. Atidarė jas. Spjovė, jei 
jugas spinta ir smalsavo. 

Prieblausa. Valgomasis stalas, kuris tikrai buvo kokių septynių metrų ilgio. 
Šviesios rokoko kėdės, krištolo sietynas, žvakidės ant stalo, parketas. Valgomasis. 
Dvejos durys. Abejos praviros. Pro vienas jis matė šviesą ir girdėjo kalbant vyrus. 
Tai turėtų būti virtuvė. Jis įėjo pro kitas duris. 

Kitokio stiliaus kambarys. Neperkrautas baldų: palei vieną sieną - siaura sofa. 
Ant sienų - paveikslai, paveikslai ir dar daugiau paveikslų. Visur įmontuotos 
lemputės sukūrė mažas šviesos salytes. Jis nieko neišmanė apie meną - bet tai 
daugiausia tebuvo pastelinių spalvų brūkštelėjimai ant blankaus fono. Antra 
vertus: sudėtinga tikriausiai tas pats kas brangu. 

Įėjo į kitą kambarį. Muzikos ir juoko garsai stiprėjo. Jeigu tai, ko jis ieško, yra 
ten arba virtuvėje - ragai. Apsidairė. Kambarys mažas. Ir vėl ant sienų paveikslai. 
Ryškūs spalvoti tapetai. Ir dar vienas dalykas: turėklas, apvyniotas oda, tai - laip- 
tai. Žemyn. Lyg ir per gerai, kad būtų tiesa. Kur laikoma archyvinė medžiaga? 
Ne svetainėse. Ne privačiose patalpose. Rūsyje. Jis tikėjosi. 

Nusileido žemyn. 

Laiptai baigėsi ties durimis. Jis paklibino rankeną - užrakinta. Toks kvailas 
Bulinderis juk nebuvo. Bet toks kvailas nebuvo ir Tomas Andrenas. Jis išsitraukė 
elektrinį visraktį. Tikram mentui, tokiam kaip jis - tai svarbiausias įrankis po 
guminės lazdos. Įkišo į spyną. Galvojo apie rūsio duris Gestos Ekmano kelyje. 
Kaip jis rado sumaitotą Rantzelį. Istorijos pabaiga arti. 

Rūsio patalpos: SPA, pirtis, baseinas. Skalbykla, kambarys pripildytas paveiks- 
lų, kurie ryškiai netiko kabinti ant sienų ten, viršuje, mažesnis kambariukas su 
treniruokliu dviračiu, bėgimo takeliu ir jėgos treniruokliu. Aukštai prie lubų - 
siauri langai. Giliausiai buvo archyvas. Metalinės sandėliavimo lentynos. Per 
šimtą segtuvų medžiagos. Bingo. 

Jis žvilgtelėjo į laikrodį telefone - vienuolika. Čia, apačioje, nebuvo mobiliojo 
ryšio. Metas pradėti ieškoti. 


Beveik mušė dvyliktą - jis nė velnio nerado. Vis vien buvo susipažinęs su 
medžiaga. Atpažino įmonių pavadinimus, valdybų narių pavardes, bankus, ku- 
riuose buvo sąskaitos, veiklą. Jis ieškojo tik tuose segtuvuose, kurie buvo susiję 
su „Dolphin Leasing“, AB „Intelligal“ ir AB „Roaming GI“. 

Negalėjo čia tūnoti be galo, be krašto. Anksčiau ar vėliau apsaugininkas arba 
kas nors kitas ims domautis, kur jis dingo. Jeigu dabar dirbs - tai kodėl gi ne- 
dirba? Vėl pažvelgė į mobilųjį. Be trijų dvylika. Apėmė nuojauta, kad netrukus 
ką nors suras. Valandėlę sukluso. Mąstė: ar jis teisingai pasielgė? Spjovė į Osą, 
įsivėlė į visa tai. Jis nenorėjo apie tai galvoti: gal šįvakar iš čia neišeis gyvas. 

Garsai viršuje, atrodo, aprimo. 

O tada pasigirdo sprogimas. Vyrai šaukė „valio. Tomas atsistojo ant kėdės ir 
pažvelgė per nediduką langelį. Dangų nušvietė fejerverkų spragsėjimas. Mėnulis 
šalia spalvų žaismo atrodė kaip išbalusi lėkštė. Buvo gražu. 

Žmonės dar labiau kaukė. Tomas lauke nematė nė vieno žmogaus. Gal jie 
buvo išėję į lauką, bet stovėjo kur nors, kur jis jų negalėjo matyti. O gal jie vis 
dar viduje. 

Tada išgirdo kitą sprogimą. Šio tikrai būta arčiau. Stipresnio. Garsas, lyg kas 
būtų dužę. Jis buvo tikras - tai ne fejerverkų pokštelėjimas. 

Tai buvo smarkiausias driokstelėjimas, kokį tik Mahmudas kada yra girdėjęs. Nik- 
las ant veido užsitraukė kaukę - Mahmudui priminė milicininkų nuotraukas iš 
jo tėčio irakietiškų laikraščių. Prišliaužė tamsoje. Padėjo granatą prie užpakalinių 
durų. Parkniurpeno dešimt metrų atgal. Ši sprogo. Nerealus garsas. Spaudimo 
banga lyg spyris į krūtinę. Staugė jo viduje. Pypė ausyse. Niklas bliovė: 

— Dabar varom! 

Naktį nušvietė fejerverkai. Paukšintys garsai danguje. Atrodė lyg sapnas. Gal 
tai tebuvo ropo efektas. 

Niklas pasileido pirmyn. Lyg sulėtintai. 

Mahmudas sulaikė kvėpavimą. Bėgo paskui jį, namo link. Glokas - dešiniojoje 
rankoje. Velnias, kaip šalta. Jis vos jautė savo kojas: sušalusias, permirkusias, 
sustingusias. 

Užpakalinių durų vietoje žiojėjo skylė. Palei sieną - suodžių liekanos. Me- 
dienos, plytų, tinko šipuliai. Galiniame kieme švietė virtuvės įranga. Spalvota 
naktis, nudažyta žaliai, raudonai, mėlynai. 

Niklas priešais skylę. Tada atėjo jis. Galiausiai Babakas. 

Pikti balsai. Bildesys. Tai turėtų būti Robkė ir Chavieras, kurie negailėdami 
namą apšaudė Švedijos armijos AK4 automatais. Cha, cha, cha - juodašikniai 
atsilygino. Chorchės, tipelio latino, planas pokštels su griausmais. 

Jie suėjo pro skylę. 

Virtuvė buvo milžiniška. Atrodė senoviška. Spintelės su ornamentais, mar- 
muro stalviršiai, grindų plytelės. Lubų lemputės. Dvi kriauklės, dvi orkaitės, du 
stalai, dvi mikrobangės. Visko fucking po du. Netgi du čiuvai šokiruotais veidais. 
Atsistojo. Aukšti. Platūs. Įsiutę jugai. 

Vienas iš jų buvo Ratkas. Kuris pažemino Mahmudą. Be to - jį Chorchė minėjo 
kaip vieną iš Radovano vyrų. Kuris buvo misijos dalis. Nudėti. 

Mahmudas sustojo. Pažvelgė į Niklą. Kareivis bičas žinojo, kur jam reikia, jau 
buvo bepradingstąs už vienų durų. Šaukė: 

- Knock that motherfucker out! 
Mahmudas valandėlę užtruko, kol persivertė į anglų kalbą. Dvilypiai jaus- 
"mai: sumišęs, bet ir užsidegęs. Čiuvai priešais jį pradėjo serbiškai rėkti. Tada 

jis sureagavo. Glokas priešais. Nukreipė į Ratką. Jugas mūvėjo džinsais, vilkėjo 
baltais marškiniais atraitytomis rankovėmis. Testosterono žiaunos, ant šono - 
plonų nušviesintų plaukų skyrimas, nustebęs žvilgsnis. Mahmudas priešais save 
matė Visamą Džibrilą. Vaizdai galvoje: kaip jie susėmė libanietį prie kepsninės 
Tumboje. Kaip Stefanovičius jį nusivežė vakarienės į „Gondolą“ ir paaiškino 
situaciją: mes nuskiname visus ožius. Kaip Ratkas žvengė jam į snukį, kai jis 
norėjo užraukti kvaišalų reikalą. Jis jautė į kraują pompuojantį rohipnolio efektą. 
Jugai šiandien paragaus šūdo. 

Mahmudas pakėlė patranką prie Ratko galvos. Sustojo. Nutilo. Babakas už jo: 

- Come on. 

Jis nematė Niklo. Jugo veidas perkreiptas. Ištiktas panikos. Apimtas mirties 
baimės. 

Mahmudas priėjo arčiau. Lėtai užlenkė pirštą ant nuleistuko. Ratkas matė, 
kas tuoj atsitiks. 

Vaizdai makaulėje. Lyg fejerverkų trenksmai lauke. Miškelyje su Giurhano 
šautuvu žabtuose. „Bentley“ parduotuvė ir peršikęs pardavėjukas priešais. Ga- 
liausiai - Bešaras. Tėtis. Jo balsas tylia arabų kalba: „Ar žinai, ką pranašas - te- 
būnie jis palaimintas ir tesiilsi ramybėje - sako apie nekaltųjų žudymą?“ 

Gloko rankena atrodė prakaituota. Balta virtuvės materija rėžė akį. Prakeiktos 
kiaulės. 

Ratkas nebuvo nekaltasis. 

Jis šovė. 

Pokšt pokšt pokšt. 

Tėčio labui. 

Pirmasis POC - Point of Contact - su priešais. Jie pateko į namo vidų. Niklas 
skenavo kambarį: balta, balta, balta. Du kekšių sargai. Įsakė Mahmudui SBF - 
Support by Fire. Nukepk tą velnią. Moterų išnaudotoją, mušeiką, priešą. 

Niklas jautė, kad tokia situacija jam pažįstama. Jau seniai adrenalinas taip 
nepumpavo. Įkvėpė giliai pro nosį, iškvėpė pro burną. Psichologiškai pasirengęs. 
Vėl kare. Kariai, kova, mūšis - ne tik vyras prieš vyrą. 

Tolyn pro duris, į patalpas, kuriose turėtų būti senių. FEBA - Forward Edge 
Koridorius. Apsisuko: išvydo Babaką lipniąja juosta virtuvėje vyniojantį apsau- 
gininką. Gražu. Įsakė jam ir Mahmudui sekti paskui. 

Lauke: Chavieras ir Robertas nustojo šaudyti į namą. Visi esantys viduje turi 
suprasti: Area controlled. Jeigu kas nors išeitų už namo ribų, jie vėl privalėtų 
pyškinti kaip pašėlę. Tratinti į visus judančius. 

Koridoriumi. Bereta saugiai rankoje. Didžiulis vyras, kuris, rodos, bus supra- 
tęs, kad kažkas vyksta. Tikriausiai tas, kuris visus įleidžia pro duris. 

- Ką, po perkūnais, išdarinėji? Kas tu toks? 

Niklas įkalė šūvį vyrukui į kelį. Tas suknebo lyg miręs, nors kaukė kaip lau- 
kinis šuo. 

Niklas Mahmudui įsakė: 

— Put some tape on that asshole. 

Lipniąja juosta jie apsaugininkui apvyniojo riešus ir burną. Niklas patraukė 
toliau. Vienas. 

Per radiją susisiekė su Robertu. Keli greiti komentarai: 

— Čia viduje išmušėme tris asmenis, daugumą, kurie gali būti pavojingi, man 
atrodo. Bet stebėk didįjį kambarį, kurį rodžiau. Dabar einu ten. 

Milžiniškas kambarys. Raudoni tapetai. Ant lubų - krištolo sietynai ir žibu- 
rėliai. Palei vieną ilgųjų sienų - didžiuliai langai. Kitame gale - keturių metrų 
ilgio baras. Tikrai kokie penkiasdešimt asmenų: pusė mergaičių, pusė senių. 
Tai nebuvo bet kokie seniai. Tie, kuriuos Niklas stebėjo prie picerijos, buvo 
viduriniosios klasės žuvėdai, sąvadautojai iš Rytų ir snukiai iš maždaug tų šalių, 
kuriose jis kariavo. Šie sekso pirkėjai - pasiturintys smokingais vilkintys švedai 
vyrai. Čia susirinkę pasilinksminti ir dar kai ko. Mahmudas anksčiau pasakojo, 
ką jis išsiaiškinęs iš savo darbdavių: tai nebuvo bet kokie seniai - tai buvo Šve- 
dijos verslo galvos. Pramonininkai, finansų magnatai, didžiosios dalies įmonių 
savininkai, Švedijos viršūnėlės. Atkakę dulkinti mergaitienos. 

Vyrai ir moterys buvo susibūrę prie langų. Žavėjosi apšviesta naujamete 
naktimi. Laikė taures šampano. Dangumi purškė paskutinė parako ir spalvų 
fanfara. Jie vis dar nesuprato, kad buvo užpulti. Negirdėjo jo IED pokštelėjimo 
arba bent jau neišskyrė jo iš fejerverkų spragesio. Viskas vyko pagal planą - skylės 
užpakalinėje dalyje jiems nebepavyks uždaryti arba užrakinti. Kelias trauktis 
bus atviras. Assault tactics. 

Pakako dviejų sekundžių. Jis absorbavo nuotaiką kambaryje: lyg būtų įprasta 
naujametė puota, kur netyčia atsidūrė kelios jaunesnės laisvos merginos. Lyg tai 
nebūtų nieko bloga. Jokio purvo. Jokio su tuo susijusio pažeminimo. Bet Niklas 

žinojo - moterų pirkimas koja kojon su smurtu. O jo pašaukimas buvo naikinti 
smurtautojus. 

Dauguma vis dar nuo jo nusisukę. Žiūrėjo į lauką arba į vienas kitą. Išskyrus 
du jaunesnius vyrukus, kurie stovėjo bare. Vienas iš jų, išvydęs Niklą tarpduryje, 
sureagavo - vyras su plėšiko kauke negali likti nepastebėtas. Niklas žengė dar 
keletą žingsnių. Mahmudas ėjo šalia jo. Babakas gavo Niklo įsakymą laukti lauke, 
saugoti įėjimą, cover their backs. 

Barmenas kažką sušuko. Niklas abiem rankomis pakėlė beretą. Tvirtai. Jis 
žinojo - tai lemiama akimirka, greit viskas gali pasišikti. Posūkis. Silpnoji pasi- 
rengimo vieta. Atsispyrė. Bėgo. 

Dabar pistoletą laikė viena ranka. Žingsnis. Du žingsniai. Skriejo į priekį. 
Priminė pabėgimą iš apylinkės teismo. 

Įkvėpė vieną sykį. Du sykius. Septyni metrai. Penki metrai. Priartėjo prie 
vyruko. Pakėlė pistoletą. Girdėjo jį sakant: 

— Kas, velniai rautų... 

Trinkt trinkt. Bereta kieta kaip akmuo į vaikino kaktą. Vyrukas susmuko. 
Niklas apsigręžė. Pamatė vyrų ir mergaičių veidus, jie irgi atsisuko. 

Lyg laikas būtų. 

Sustojęs. 

Visi stebėjo ataką. 


Niklas ir Mahmudas kontroliavo. Niklas Robertui pranešė: 

- Mes aptikome, kur vyksta pobūvis, dabar pradėsim. Šaudyk į viską, kas už 
namo juda. 

Seniai buvo išrikiuoti prie sienos. Merginos šalia. Mahmudas savo gloką 
visąlaik laikė nukreipęs į žmonių būrį. Baro vaikinas ir jo kolega ant grindų, 
apvynioti lipniąja juosta. Name galėjo būti ir daugiau sąvadautojų, kekšių sargų. 
Arba, greičiau, turėtų būti daugiau: kažkas juk lauke leido fejerverkus. Niklas 
ir jo karinės pajėgos: žinant tai, kuo dėdulės užsiėmė, neatrodė, kad juos per 
daug viliotų kviesti mentūrą. Seniai irgi apie tai žinojo. Vis vien reikėjo elgtis 
sklandžiai. Jis nutvers atsakinguosius. 

Niklas žengė žingsnį pirmyn. Angliškai: 

- Noriu Bulinderio! 

Dėdulės nė krust. 

- Kuris esat Bulinderis? 

Vienas balsas žmonių sambūryje, ryškus švediškas akcentas. 

- Čia nėra jokio Bulinderio. 

Niklas atsakė savaip. Šovė į krištolo sietyną. Girdėjo, kaip viršuje atšoka kulka. 
Iki pusės atitraukė kaukę, atidengė burną. 

- Nesiutink manęs, nes tuomet nugnybsiu visus iš eilės. Paskutinį kartą, kuris 
esat Bulinderis? 

Tyla kambaryje buvo garsesnė nei paties šūvio triukšmas. 

Į priekį žengė vienas vyras. Plonu balsu: 

- Aš Bulinderis. Ko jūs norit? 

Jis buvo apkūnokas, dailiai sušukuoti žili plaukai, smokingo marškiniai pra- 
segti tiek, kad matyti šiek tiek žilų krūtinės plaukų. Jis atrėmė Niklo žvilgsnį. 
Senio akys buvo pilkos. 

Niklas nenuleido akių. Spjovė ir nieko nesakė. Šis diedinčius buvo viso to 
organizatorius. 

Bulinderiui teko atsistoti parketo grindų viduryje. Šviesa, nuo lubų skleidžia 
ma kelių žiburėlių, nušvietė jo veidą. Niklas aiškiai matė - senis sekso mėgėjas 
išsigandęs, kad jį šimtas. 

Mahmudas išsitraukė lipniąją juostą. Bulinderiui teko sunerti rankas už 
nugaros. Arabas kruopščiai jas apvyniojo. Paguldė senį ant grindų. Nebyliai 
spindėjo sidabrinė lipni juosta. 

Mahmudas priėjo arčiau. Ginklą laikė nukreiptą į senių kuopą. Lėtai vedžiojo 
gloką iš dešinės į kairę ir atgal. Jei bėda, reikia tikėtis, jis galėtų nudėti penkis, 
šešis asmenis, kol pats būtų nuginkluotas. Seniai instinktyviai taip pat tai žinojo. 
Niekas nenorėjo rizikuoti. 

Niklas angliškai rėkė: 

- Visi prakeiktieji gulasi ant grindų. Dabar. Sunerkit rankas už galvos. Tas, 
kuris pajudės... 

Jis imitavo du šaunamuosius judesius ginklu. Jie suprato. 

Niklas neršė savo kuprinėje. Akimirka, kurios jis laukė. Išsitraukė plastikinį 
maišelį, kurį buvo pasiruošęs prieš keletą mėnesių. Tai, greta mušeikų sekimo, 
buvo kitas jo projektas. Paketas svėrė gan daug, tikrai apie šešis kilogramus. Iš 
išorės atrodė nekaltai: juoda izoliacine juosta apvyniotas pilkas maišelis, pilnas 
kompaktiškos masės. Viduje ne kas kita kaip mirtis. 

Viskas vyko taip greitai. Ką tik sėdėjo teismo salėje ir buvo besuimamas. O 
dabar - the final battle. Jis galvojo apie savo mamą. Ji nieko nesuprato. Manė, 
kad priespauda tiesiog yra gyvenimo dalis. Jis prisiminė. Gal jam buvo aštuoneri, 
vis vien suprato daugiau, nei jie manė. Maišeliai, kuriais nešinas Klasas grįždavo 
namo, atmosfera jiedviem su Katarina pradėjus kliunkinti iš stiklinių, kurios 
greitai būdavo pripildomos iš butelių. Jie jam liepdavo kokiai valandai nusileisti 
į rūsį. Ten apačioje jis turėjo savo gyvenimą, kaip koks prakeiktas Emilis iš Lio- 
nebergos. Tiksliai neprisiminė, bet kažkas jį gąsdino. Gal tai buvo garsas, o gal 
buvo kažką pamatęs. Tuomet buvo vaikas. Manė, kad didesnės baimės nei ten, 

apačioje, nebūna. Pakilęs į viršų išvydo, kad mama buvo primušta labiau, nei 
kada anksčiau yra matęs. Jai teko važiuoti į ligoninę. Išgulėjo ten dvi savaites. 

O vėliau jis mamos klausė, ar tai normalu. Ar Klasas tikrai gali ateiti į jų 
namus? Ar tikrai taip bus? Jos atsakymas buvo paprastas, bet tvirtas: „Aš jam 
atleidau. Jis - mano vyras ir nieko nepadarysi, kad kartais įpyksta.“ 

Niklo misija yra atkurti pusiausvyrą. 

Jis padėjo bombą ant Bulinderio krūtinės. Vyrukas pleveno kaip vimpelas 
pučiant vakaro brizui prie Faludžos. Kontrastas - tvirtos Niklo rankos. 

Tomas pakilo laiptais. Kažkas čia ne taip. Pirmiausia - driokstelėjimas tuo pat 
metu kaip ir fejerverkai. Gali būti, kad blogai nugirdo. Bet vėliau - tikrai ne: tarš- 
kėjimas kartu su Naujųjų metų spektaklio garsais sklido iš greitašaudžio ginklo, 
netgi paprastas eilinis mentas, toks kaip jis, pratęs prie 9 milimetrų „Sig-Sauer“, 
tai nesunkiai atpažins. Juk, šiaip ar taip, jis buvo šaudymo fantastas. Aišku kaip 
dieną - kažkas čia velniškai ne taip. 

Vos atsiradus telefono ryšiui jis paskambino Hegerstriomui. Vienas šaukia- 
masis signalas. Ar jis neatsilieps? Tomas apsidairė. Kambarys, išklijuotas baisiai 
spalvotais tapetais, tuščias. Pro praviras duris žvilgtelėjo į paveikslų kambarį. 
Tuščia. Vėl bandė skambinti Hegerstriomui. Penki šaukiamieji signalai. Tuomet 
kitame gale pasigirdo šnopuojantis Hegerstriomo balsas: 

- Malonu, kad gyvas. 

Tomas šnibždėjo į ragelį: 

- Kas, po paraliais, vyksta? 

- Nežinau, bet iškviečiau pastiprinimo. Kažkur pastate, ten, kur esi, vyksta 
pasaulinio lygio susišaudymas. Ir driokstelėjo, lyg kas būtų sprogę. 

- Kada atvyks pastiprinimas? 

- Žinai gi, naujųjų išvakarės, Smodalario. Jie čia bus po dvidešimties minučių, 
anksčiausiai. 

- Ot, velnias. Bet ką man daryti? Čia, viduje, juk kažkas vyksta. 

- Tik palauk patrulių automobilių. Aš pats pro vartus nejeisiu. 

- Ne, Hegerstriomai, nieko nebus. Tai mūsų galimybė surasti svarių įrodymų. 
Turiu patikrinti, kas nutiko. Tai gali turėti ryšio su mūsų byla. 

Hegerstriomas tylėjo. Tomas ant kaktos pajuto prakaito lašelį. Laukė Hegers- 
triomo atsakymo. Parems jis jį ar ne? 

Hegerstriomas atsikrenkštė. 

- Gerai, greitosiomis apsižvalgyk. Bet, velniai griebtų, nekrėsk kvailysčių. Pats 
pasakei - tai gali reikšti mūsų bylos atomazgą. Taigi nesugadink visko. 

Tomas įsikišo mobilųjį į vidinę kišenę. Čiuopė savo pistoleto. Sekundę į jį 

Tomas grįžo į saloną, kuriame kabojo visi paveikslai. Tada - į koridorių. 

Pirmasis atradimas jį nustebino. Megajugas, durų apsaugininkas - krūva 
ant grindų. Aplink kojas, dilbius ir ant burnos - sidabrinės lipniosios juostos 
raizgalynė. Ant grindų telkšojo kraujo bala - bičo kelis priminė mėsos faršą, 
sumaišytą su kelnių medžiaga. Apsaugininkas vangiai spoksojo priešais save. 
Tomas pasilenkė. Drykst - nuo burnos vienu mostu nuplėšė lipniąją juostą. 

Sušnibždėjo: 

— Kas nutiko? 

Apsaugininkas atrodė apspangęs. Gal buvo praradęs daug kraujo, gal ištik- 
tas šoko, gal buvo beužverčiąs kojas. Tomas nuo rankų atrišo lipniąją juostą. 
Apsaugininkas nė šnipšt. Tomas klausėsi jo kvėpavimo. Lyg ir girdėti. Menkai, 
bet gana aiškiai. Nuplėšta juosta aprišo kelio žaizdą. Įtempė - bandė sustabdyti 
kraujavimą. Geriau nei nieko. Patikrino vyro nugarą, pilvą, galvą - neatrodė 
sužeistas dar kur nors. Tomas jį paguldė ant šono. Apsaugininkas išgyvens. 

Tomas Hegerstriomui išsiuntė SMS: „Ats. Greit. Pagalb. Žmog. Pašautas į kelį.“ 

Nužingsniavo toliau. Name tylu. Dunksėjimo, muzikos, juoko jau nebegirdėti. 
Namas atrodė lyg kapas, lyg rūsys, kuriame jis rado Klasą Rantzelį. Tomas galvojo 
apie apsaugininko kvėpavimą - silpnokas. Kaip šio namo oras. Kaip ir šis tyrimas. 
Dabar viskas gali nueiti šuniui ant uodegos - keista Bulinderio puota, įsipainioję 
jugai, išmokos Rantzeliui, esminis liudytojas svarbiausiame Švedijos teisme. 

Viskas atrodė silpnoka. 

Tomas stabtelėjo. 

Giliai įkvėpė. Kas nutiko orui čia, viduje? 

Jausmas, lyg būtų trūkę deguonies. Lyg būtų priverstas kvėpuoti giliai. Bet 
plaučiams vis tiek būtų per maža. 

"Jis pakėlė pistoletą. Užsimerkė. Priešais save matė vaizdą. Berniukas. Veidas. 

Sanderis. 

Atsimerkė. 

Metas eiti toliau. 

Perėjo keletą kambarių. Žmonių nebuvo. Spalvoti tapetai, paveikslai, vie- 
na kita skulptūra, reikiamas apšvietimas, reikiamos spalvos, tinkamo dizaino 
baldai. Sofos, foteliai, rankų darbo kilimai - viskas harmoninga. Tomas mąstė: 
„Tokio tipo žmonės savo tikrąjį „aš“ slepia gražiu menu, kurio joks normalus 

žmogus nesupranta. Sukčių pasaulio klasika - kuo didesnis šmikis, tuo garsesni 
menininkai ant sienų. Buvo malonu šiek tiek atsipalaiduoti keliomis įprastomis 
karčiomis mintimis. 

Jis perėjo koridorių, apšviestą nuo grindų. 

Suėmė rankeną. Atsargiai. Lėtai. Paspaudė žemyn. Durys atsidarė į išorę. 
Tarpas. Jis pakėlė ginklą. Dėl viso pikto atsiklaupė. Pažvelgė vidun. 

Didžiulis kambarys. Krištolo sietynai buvo pirmas dalykas, kurį išvydo. 
Kambarys atrodė per šviesus. Žaižaravo. Išsyk po to jis išvydo žmones. Tikrai 
gal penkiasdešimt. Vyrai ir moterys. Ant pilvų, rankos už galvų. Veidai įremti į 
grindis. Tomas nematė, kas jie tokie. Galėjo tik spėlioti. 

Jis įsižiūrėjo atidžiau. Priešais juos gulėjo trys asmenys. Apklijuoti, suvynioti. 
Vienas atrodė nualpęs. Antrasis tik spoksojo. Trečiasis buvo į kažką susuktas. 
Jam ant pilvo gulėjo plastikinis maišelis, atrodė, sunkus. Iš jo į nedidukę pilką 
dėžutę vedė laidas. 

Kambaryje buvo dar du asmenys. Du vyrai paslėptais veidais. Užsmauktomis 
plėšikų kaukėmis, tamsiais drabužiais, atrodė, kad po apačia jie būtų vilkėję 
apsaugines liemenes. Gal jie profai. Vienas kiek liesesnis, rankoje laikė beretą 
ir galbūt kažką kitoje. Kiek tolėliau nuo žmonių. Tvirtas, ramus, susitelkęs į 
saugumą. Antrasis - ekstremaliai stambus. Jis judėjo grupelės ant grindų link, 
sumauta anglų kalba tarė: 

- Visi padeda savo laikrodžius ir pinigines. Dabar. 

Tomas įsiklausė į anglų kalbą - ryškus Rinkebio švedų kalbos dialektas. Aišku 
kaip dieną - švedas juodašiknis. 
avėjo šviesiais sportiniais bateliais. 

Tomas stebėjo padėtį. Svarstė galimybes. Įvertino veiksmų alternatyvas. Iš 
tiesų jis turėtų trauktis. Hegerstriomui raportuoti, kur yra įkaitininkai ir liaudis. 
Palaukti specialiųjų pajėgų. Leisti reikalams tekėti įprasta vaga. 

Arba galėjo palaukti ir pažiūrėti, kas bus. Jis buvo įsipainiojęs į šį tyrimą. Tai 
buvo visiškas įstatymų užribis. Ir jeigu išlįstų į dienos šviesą, jam, kaip policinin- 
kui, visam laikui būtų riesta. Hegerstriomui - irgi. Bet viliojo ir mintis pačiam 
vienam išspręsti tai, kas vyksta kambaryje, - tapti herojumi ir triumfuojamai 
grįžti į Pietinį poskyrį: užuot laukęs pastiprinimo, vienišas policininkas veikė 
vienas. Kvailys, kokių reta. Keistas kaip keturmetis. Rizikos apsėstas kaip idio- 
tas - bet vis dėlto herojus. 

Būtent taip jis ir jautėsi. Ir nusispjovė. Pasiliko. Juk pastiprinimas pakeliui. 

Vaikinai viduje rankiojosi dalykėlius, kuriuos vyrai dėjo priešais save ant 
grindų. 

Vyrukas, nusitvėręs beretą, ryškiai į viską reagavo ramiau nei tas, avintis spor- 
tinius batelius. Tarsi būtų pratęs judėti virš vyrų galvų. Ginklas atpalaiduotas, 
bet kontrolė maksimali. Atrodė taip, lyg tai būtų daręs anksčiau. 

Prašneko. Jo anglų kalba buvo daug geresnė nei spintos. 

- Noriu, kad visos kekšės atsistotų. 

Vaizdas, lyg niekas nebūtų supratęs. Jis pakartojo: 

- Noriu, kad atsistotų visos merginos. 

Jis nukreipė ginklą į vieną iš senių. Tada sušuko: 

- Tuojau pat! 

Mahmudas nesuprato, kuo čia Niklas užsiima. Nei iš šio, nei iš to karys paprašė 
kekšes atsistoti. 

Savo atkalta anglų kalba: 

- Ar galėtų visos nurodyti tą senį, kuris jus pirko pastarąjį kartą. 

Atrodė, jos nesuprato, ką jis turi galvoje. Nė Mahmudas nesuprato. 

Tai nebuvo numatyta pagal planą. 

Maišelis buvo pilnas piniginių ir laikrodžių. Gražūs dalykėliai - išsyk pamatė 
gryno aukso „Rolex Submariner“. Mahmudas atmintinai apskaičiavo - vien tik 
gryno aukso laikrodis tikrai vertas ne mažiau kaip dviejų šimtų gabalų. Bendra 
vertė - mažiausiai penki šimtai tūkstančių vien tik „Rolex“, „Cartier“, IWC, „Bau- 
me « Mercier“ ir likusių laikrodžių pavidalu. Plius - banko kortelės. Jei jie dalį ir 
užblokuos, Tomas Lehtimekis sugebės apmauti gana daug sistemų ir išpešti dar. 
kokius penkis šešis šimtus tūkstančių kronų. Be to - pažadėtoji Chorchės prizinė 
suma: jis nukepė Ratką, vieną iš Radovano vyrų. Atkeršijo už savo pažeminimą. 
Įvykdė latino misiją - sužaloti jugų mafiją. Žiauriai nerealus jausmas. 

O dabar metas trauktis. 

Šiaip jau dar nenufotografavo senių kekšių draugijoje. Tai buvo Chorchės 
idėja. Latinas aiškindamas vypsojo plačiau nei linksmasis veidukas: „Pasiimkit 
gerą fotiką, vyruti. Nuotraukas galėsi naudoti metų metus. Jie moka. Užtikrinu. 
Žinau.“ Mahmudas reikalą suprato. Šantažas - nuostabu. 

Jis pasisuko į Niklą. Spjovė į anglų kalbą. 

- Ką, velniai griebtų, išdarinėji? 

Niklas neatsakė. Ir toliau kėlė audrą. 

— Dabar visos kekšės sustoja. Antraip štai šitą senuką išsprogdinu į tiek daug 
gabalėlių, kad jums visą naktį teks šluostyti smegenų substanciją. 

Kelios merginos jau stojosi. Viena po kitos. Dauguma rytietiškos išvaizdos, 
šės, tokios jos ir buvo, tik prabangiau. Trumpi sijonai, aptempti džinsai, tinklinės 
kojinės, ilgaauliai, smailiakulniai, plonos medžiagos palaidinės su iškirptėmis. 
Mahmudas atpažino Natašą ir Julianą ir dar kelias kitas iš vagonėlių. Buvo matyti, 
kad šįvakar jos paseksintos. Šias merginas yra vežiojęs po visą miestą. 

Niklas ant jų rėkė. Rodės, kad bičas karys nebesivaldo. Mergaitės nenorėjo 
vykdyti jo įsakymų. Bet jis nesiliovė komandavęs. 

- Man nusišikt, jei jūs ir neatpažįstate šitų senių. Atsistokite šalia tų, kurie 
kada nors jus yra paniekinę. Stokitės ten, po velnių! 

Mahmudas vėl pabandė. | 

— Nustok gi. Aš baigiau rinkliavą. Mes atlikome tai, ko čia atėję. 

Niklas pasisuko į jį. Angliškai tęsė: 

- Sakiau, kad švediškai nekalbam. Lėtai virškini, ar ką? Idiote! 

Niklas netoli tikslo. Moterys parodys kaltuosius. Jis įves teisybę, kurios laukė vi- 
suomenė. Kaip kad visą gyvenimą laukė jo mama. Jis buvo vaikščiojantis teis- 
mas. 

Vienoje rankoje laikė nuotolinio valdymo pultą. Beretą - kitoje. Paskutinė 
atakos dalis. Nuosprendis pasiekiamas ranka. Po kelių minučių bus metas to 
pull back the forces. 

Bet pirmiausia turi nutildyti arabą, kuris ėmė trukdyti. Ar Mahmudas nesu- 
vokia, kad čia kalba eina apie WILCO - Will Comply. Laikyk liežuvį už dantų 
ir paklusk. 

Niklas nė sekundės nenuleido žvilgsnio nuo krušlių. 

Arabas ir toliau zyzė. 

- Greičiau plaunamės. Juk baigėm. 

Pabandė Mahmudą nuraminti. Gal jis dar bus čia reikalingas. 

Negalima leisti, kad įvyktų SAFU - Situation All Fucked Up. Jis pabandė 
WO - Warning Order: 

- Tučtuojau užsikimšk. Tik klausyk įsakymų, antraip tau šakės. 

Mahmudas pakėlė balsą: 

- Po perkūnais, Niklai, nusiramink. Greičiau plaunamės. Antraip mudu su 
Babaku dingstam be tavęs. 

Niklas laukti negalėjo. Pakėlė beretą prie vieno iš vyrų. Eilės tvarka pagal jų 
nusikaltimų sunkumą. Senis žiūrėjo į viršų. Virš jo atsistojo trys prostitutės. 

Arjis teisingai nugirdo? Situacija kambaryje neabejotinai ėmė krypti iš vėžių. Tai 
gali baigtis blogai. Labai blogai. 

Vyrai plėšikų kaukėmis ginčijosi. Imigrantas vaikinas prabilo švediškai. Pa- 
sirodo, jis nori plautis. Profas nori pasilikti. Ir baigti kažką, kas susiję su rikiuo- 
jamomis kekšėmis. Tomas galėjo tik nujausti. 

Bet ar jis teisingai nugirdo? Imigrantas ištarė vyruko, norinčio pasilikti, var- 
dą, - Niklas. Jis pasakė „Niklas“. 

Kraupu. Vyras vardu Niklas užpuolė Bulinderį. 

Jam į galvą atėjo vienintelis Niklas. Vyrukas, kuris vakar pabėgo iš pakarto- 
tinio suėmimo posėdžio apylinkės teisme. Vaikinukas, apie kurį daugybę kartų 
šnekėjosi juodu su Hegerstriomu. Gal jie nuklydo į pievas. Tomas nuginė mintis 
šalin - per daug nukrypo prie Adamsono, Bulinderio ir kitų. Bet ką reiškia šis 
apsižodžiavimas ir įkaitų drama, kurią ką tik matė? 

Tai negali būti sutapimas. Tas kambaryje turi būti Niklas Brugrenas. Pasiren- 
gęs nužudyti visus kuilius. Pirmiausia - į orą išsprogdinti Bulinderį. 

Tarp vyro, kuris buvo įtariamas Rantzelio žmogžudyste, ir Bulinderio esama 
ryšio. Vėlgi - negali būti atsitiktinumas. Niklas Brugrenas iš Bulinderio kažko 
nori. 

Tai reiškė du dalykus. Iš dalies - Tomas ir Hegerstriomas klydo: vyrukas 
nebuvo nekaltas, žmogžudystėje jis vaidino tam tikrą vaidmenį. Iš dalies Bu- 
linderis irgi nebuvo nekaltas. Kodėl gi tada asmuo, vienaip ar kitaip susijęs su 
žmogžudyste, čia, jo namuose? 

Nėra laiko mąstyti. Nors ir spyriodamasis, imigrantas tebestovėjo. Brugrenas 
privertė visas merginas sustoti prie skirtingų senių. Neaišku, ar jos iš tiesų su 
jais turėjo seksualinių ryšių, ar tik iš baimės ir sutrikimo dėl Brugreno įsakymo 
atsistojo bet kur. 

Ką jam daryti? Pastiprinimas, akivaizdu, dar neatvyko. Ne jo kaltė - tai, kas 
įvyko kambaryje, būtų įvykę, net jei jis ir nebūtų atėjęs iš rūsio. Dabar čia jis buvo 
vienintelis policininkas. Jo prievolė - sustabdyti tai, kas viduje tuoj įvyks. O gal? 

Niekas nežinojo, kad jis ir Hegerstriomas čia yra. Gal jam reikėtų išsėlinti iš šio 
prakeikto namo. Leisti įkaitų paėmėjui pasirūpinti įkaitais. Žudikui - nužudyti 
kurstytoją. Bulinderis tuoj pasitiks savo pelnytą likimą. 

Bet ne. Jis pats sau pasižadėjo šį reikalą varyti iki galo. Nepaisant minčių, ap- 
nikusių automobilyje važiuojant čia - neva dalis tų žmonių, su kuriais susipažino, 
gal buvo jo draugai - jis yra policininkas. Visiškai paprastas mentas - kaip yra 
mąstęs tiek daug sykių anksčiau - toli gražu ne pats garbingiausias pasaulyje. 
Bet, nepaisant to, maždaug toks garbingas, kaip ir tikimasi iš tokio policininko 
kaip jis. Viskas susipynė į vieną ir tą pačią idėją - jam patiko matyti, kaip nugali 
įstatymas. Jam nerūpėjo tokie menkniekiai kaip gramas šen, gramas ten. Jis 
norėjo matyti, kaip įstatymas įveikia tikras padugnes. Nes giliai viduje manė 
žinąs, kas jie tokie. Kostiumuoti, pasiturintys, ekstremistai vyrai, tokie kaip 
Svenas Bulinderis, kuris sėdės ir pus toje pat cypės kameroje kaip girtuokliai 
vairuotojai, narkotikų prekeiviai ir žmonų mušeikos. Būtent to jis troško. Nors 
retai taip atsitikdavo, gal net niekuomet neatsitikdavo. Tiesą sakant, nežinojo 
nė vieno atvejo, kad taip būtų nutikę. Bet jam į tai nusispjaut, tai buvo jo tikslas. 
Jo galimybė pakeisti - pamatyti įstatymo pergalę. Jie paėmė Palmę. Darbininkų 
herojų. Tai buvo jo išeitis. Pakeisti Švediją. Bent jau vieną kartą. 

Jis greitai analizavo alternatyvas. Įslinkti, pabandyti sugauti įsibrovėlius. Pa- 
laukti, kol imigrantas galbūt pasiplaus, ir susemti jį beišeinantį. Nukalti čiuvus 
per atstumą. 

Įbėgti vidun buvo per daug pavojinga. Mažiausiai septyni, aštuoni metrai. Kol 
jis prisiartintų, Niklas suspėtų detonuoti bombą, nušauti velniškai daug liaudies. 
Laukti, kol juodašiknis iškeliaus - gal to niekada nebus. Ne išeitis. 

Nusitaikyti ir bandyti šauti? Taip, galbūt - Tomas čia tikras meistras. Kad ir 
kaip ten būtų, jis policijoje - vienas geriausių. 

Jei tik turėtų savo „Strayer Voigt Infinity“, būtų lengviau nei lengva. Bet va 
policijos šautuvas nebuvo tiesiogiai pritaikytas šaudyti į taikinį. Tik gal aštuoni 
metrai neturėtų būti kliūtis. Pirma - Brugrenas, tada - juodašiknis. 

Jis atsiklaupė ant vieno kelio. Ištiesė nugarą. Ištiesė rankas. Kad tik jie pro durų 
tarpą jo nepamatytų. Prisiminė savo geriausius šūvius Jerfelos klubo šaudykloje 
tą patį vakarą, kai Jungrenas papasakojo, jog jie radę Rantzelio butą. Pistoletą 
laikė kaip galima ramiau. Susirado taikiklį. „Sig-Sauer“ pistolete šio būta že- 
mai. Susirado kryptuką. Drebuliukai. Atsipalaidavo. Spjovė į blogą apšvietimą. 
Nutaikė į vieną Niklo koją. Jokios prasmės bandyti į krūtinę - vyrukas vilkėjo 
apsauginę liemenę. Tomas lėtai spaudė nuleistuką. Pagrindinė taisyklė aiški: 


vo- so . 


apglėbk, masažuok, glostyk. Jis žiūrėjo prisimerkęs. Nebegalvojo. Dar lėčiau. 

Vienintelis judesys. Niklo šlaunis - vienintelis dalykas, kurį matė. Vienintelis 
dabar pasaulyje egzistuojantis dalykas. 

Nupleškėjo šūvis. Įsibrovė realybė. Garsas čaižė jam ausis. 

Niklas svyravo. Bet nenugriuvo. 

Priešingai. Jis kaukė. Žengė žingsnį prie senio, kurį rengėsi nuspausti. 

Nesuveikė. Jis turi pabandyti ką nors kita. 

Tomas pasitaisė pozą. 

Vėl nusitaikė į Niklą. 

Šįkart - dešinioji krūtinės pusė. Per daug pakvaišėlio nesužeis. Vaikinas juk 
vilki liemenę. 

Fuck. Fuck. Fuck. Kažkoks velnias buvo likęs. Kažkoks pyzda, kurio neaptiko Ba- 
bakas. 

Niklas suklupo. Bet nepargriuvo. 

— Aš pašautas! 

Mahmudas nežinojo, nė ką jam daryti. Tai neįėjo į planą. Koks prakeiktas 
idiotas jis buvo. Tai juk gali būti mentai. Besugužančios specialiosios pajėgos. 

FUCK. 

Babakas iš gretimo kambario šaukė. 

- Kas ten vyksta, habibi? 

Mahmudas atsakė: 

- Turim dingti. 

Babakas atbėgo pas Mahmudą ir kitus. 

Niklas kaukė. 

- Palaukit, aš noriu baigti. 

Babakas priėjo prie jo. Mahmudui buvo įdomu, kodėl anas atėjo. Jie gi dabar 
plausis. 

Babakas sugriebė Niklą. Bandė jį temptis kartu. 

Trūktelėjo jam už rankos. Traukė. Rėkė: 

- Po perkūnais, turim plautis. 

Kambaryje nuaidėjo dar vienas šūvis. 

Mahmudas matė Niklą. Lyg sulėtintai. Jis suknebo kaip mazgotė. 

Kairė galvos pusė suvaryta. 

Kažkas vėl į jį šovė. 

Chara. CHARA. 

Niklas tysojo. Jie privalo dingti. 
— Nagi, vyruti. Ar gali atsistoti? 
Niklas bandė kažką pasakyti. 
Gargaliavo. 

Buvo girdėti Babako kauksmas. 
Mahmudas bėgo. 


Antrasis šūvis buvo taiklus. 

Niklas pametė beretą. 

Bet rankoje tebelaikė detonatorių. 

Smarkiai suspaudęs. 

Ant skruostų ir smakro jautė kraują. Nejautė kraujo. Nejautė nieko. 
Matė vaizdus. Tiek daug žmonių, pasakojimų, veidų. 
Mama namie ant sofos. Vyrai mečetėje, kurią jie ten sudegino. Kolinas. 
Veidai plaukė pro šalį, lyg jis juos būtų matęs veidrodyje. 
Džamila. Benjaminas. Jį apklausę mentai. 

Daugiau nieko nebematė. 

Nei sekspirkių, nei senių. 

Matė virš savęs linguojantį krištolo sietyną. 

Šis suposi. | 

Visi smurtaujantys vyrai. 

Matsas Striombergas, Rogeris Junsonas, Patrikas Engonas. 
Klasas. Prisiminė jį. Visus kirčius. 

Prisiminė Bulinderį. 
"Niklas suėmė. 

Apkabino. 

Ramiai. 

Detonatorių. 

Buvo taip tyku. 

Epilogas 


Tomas ir Jungrenas sėdėjo patruliniame automobilyje. Abudu spoksojo į nau- 
jąją radijo sistemą. Ši vadinosi „Rantzell“. Policijos pajėgų valdymo centras da- 
bar turėjo galimybę matyti, kur yra kiekvienas automobilis. Dideli minusai: jie 
nebegalės varyti savo įprastų pasiteisinimų ir išsisukimo manevrų. Bus priversti 
imtis šūddarbių, kuriuos iš tiesų turėtų tvarkyti aspirantai. Bet esama ir vieno 
pliuso. Tomas ir Jungrenas turėjo naują pokalbių temą, kurios pakaks keletą die- 
nų, - burnoti ant jais nepasitikinčios vadovybės. Ir dar vienas pliusas, gal dar 
didesnis - kai turi daug darbo, nereikia stengtis užmušti laiko. Mažiau jo lieka 
apmąstymams. Knistis. Krimstis. Graužtis. 

Prabėgo du mėnesiai. 

Iš pradžių Tomas gavo atostogų - pailsėti nuo policijos, kaip sakė jie. Iš tiesų 
vėl buvo atliekamas tyrimas. Jis, po velnių, nebeturėjo jėgų ištverti dar vieno 
tyrimo. Nors atostogos buvo pačiu laiku. Atvyko Sanderis. Jis buvo pats fan- 
tastiškiausias žmogutis, kokį tik Tomui yra tekę matyti. Jis berniuką jau mylėjo 
labiau nei ką nors kitą. Viskas klojosi gerai, apėmė puikus jausmas. 


Niklas Brugrenas detonavo bombą, kurią buvo pritvirtinęs prie Bulinderio. 
Sienos, krištolo sietynai, krušliai, kekšės aplipo senio substancija. Tomas įsiveržė 
į kambarį, bandė seniui suteikti pirmąją pagalbą. Bet buvo per vėlu. To, kas buvo 
likę iš Bulinderio, išgelbėti nebepavyko. 

Tomas priėjo prie Niklo. Vyrukas pakėlė akis - žvilgsnis nebuvo be jokios 
gyvybės. Jis švokštė. Gargaliavo. Jis pasiėmė Bulinderį anapus. 

Imigrantai vaikinai. Dingo. 

Seniai ir kekšės ištikti šoko. Liaudis sriūbčiojo, verkė, rėkė. Prie to jis s buvo 
pratęs. 

Neplanavo pataikyti Niklui į galvą. Jis taikė į krūtinę. Bet kai netikėtai į kam- 
barį įėjo antrasis juodašiknis ir ėmė tempti Niklą, viskas iškrypo iš vėžių. Niklo 
kūnas slystelėjo žemyn. Pakako, kad klaidingas šūvis būtų lemtingas. 

Gal jam nevertėjo eiti į kambarį gelbėti Bulinderio. Gal reikėjo dingti iš ten, 
kaip padarė imigrantai. Po kokios minutės jis išėjo iš kambario. Nusigavo į ko- 
ridorių. Išvydo mėlynus žiburėlius. Name išgirdo policijos triukšmą. 

Įgužėjo Hegerstriomas su dešimties vyrų svita. 

Visa jų byla, rodės, nurūko dūmu kaip Naujųjų fejerverkas. 


Praėjus dviem savaitėms po įvykio paskambino Stigas H. Ronanderis, krimi- 
nalinis komisaras, po Hegerstriomo perėmęs Rantzelio bylą. 

Senis kalbėjo pro nosį. 

- Labas rytas. Čia komisaras Stigas H. Ronanderis. 

Pirma mintis, šovusi Tomui: „Koks boba, kad pasisako savo titulą. Aš juk 
puikiai žinau, kas jis toks.“ 

— Norėčiau su tavimi pasikalbėti apie Smodalario incidentą. 

Tomas tikėjosi, kad kas nors paskambins, bet nežinojo, ko laukti būtent iš 
Ronanderio. Jis juk iš tiesų buvo atsakingas už tą kitą tyrimą. 

- Ar ne, vadinasi, tu tai vadini incidentu? 

Ronanderis neatsakė. 

— Turime pasimatyti. 

Po dviejų valandų Tomas sėdėjo priešais komisarą Ronanderį šio kabinete. Pa- 
stebėjo įrėmintas Ronanderio žmonos ir mažų vaikų per daug gražiais drabužėliais 
nuotraukas. Tikriausiai anūkai. Tomas galvojo apie Sanderį. Norėjo namo. 

- Gerai, Andrenai, aš trumpai. 

Tomas įsitempęs, pasirengęs bet kam. 

- Tai, kas ten įvyko, mažajai Švedijėlei buvo šiek tiek per daug. 

Tomas ir toliau atrodė rimtas. 

-— Visų pirma šiek tiek per daug buvo tau. 

Vienas anūkas nuotraukoje buvo panašus į Sanderį. 

- Negalėsi pasilikti darbe, netgi puse etato, jei išlįs, kad ten lankeisi dėl kažin 
kokio privataus tyrimo arba kad pribaigei tą pamišusį įkaitininką, Brugreną. 
Tada būsi patrauktas baudžiamojon atsakomybėn dėl įgaliojimų viršijimo ar ko 
nors kitko nemalonaus. 

Tomas ir toliau tylėjo. 

- Būsi išspirtas. Hegerstriomas bus išspirtas. Velniškai daug kitų gerų polici- 
ninkų rizikuoja būti išspirti. Savaime aišku, tu tai supranti. 

Tomas palinko į priekį kėdėje. 

- Nereikia pasakoti to, ką aš jau žinau. Ir nieko juk čia nepadarysi? 

Ronanderis šypsojosi. 

- Gali būti, kad padarysi. Turiu pasiūlymėlį. Juk galime pamiršti, kad šovei tu? 
Dauguma ten buvusių senių apie tai, kas atsitiko, netrykš noru kalbėti, kilo są- 
myšis ir niekas de facto nematė, kad šovei tu, jeigu aš teisingai viską supratau. Be 
to, buvo du nežinomi nusikaltėliai, kuriems pavyko pasprukti. Taigi šitai galima 
sutvarkyti. Tokie dalykai anksčiau yra susitvarkę. Ir tu iš to laimi. Gali pasilikti 
darbe. Ir to negana - mes pasistengsime, kad grįžtum į Pietinį komisariatą, savo 
įprastą tarnybą. Hegerstriomas irgi bus laimingas - jis liks savo darbe. 

Tomas suprato, kad esama kai ko daugiau. 

- Kur šuva pakastas? 

Ronanderis šypsojosi plačiau. 

- Šuva pakastas? Aš to taip nevadinčiau. Tai veikiau susitarimas. Ikiteisminis 
tyrimas dėl Rantzelio nužudymo iš tiesų jau baigtas. Niklo Brugreno alibi dėl 
žmogžudystės nakties buvo blefas. Be to, jo mama dabar pateikė dar daugiau 
parodymų, kad Brugrenas žmogžudystės naktį, pasirodo, namo grįžo girtas 
ir vapėjo apie Klasą Rantzelį. Taip pat mes išanalizavome visas vaizdajuostes, 
nuotraukas ir kitą dokumentaciją, kurią radome jo namuose. Visiškai aišku, kad 
Brugrenas rudenį nužudė kitus vyrus - Matsą Striombergą ir Rogerį Junsoną. Jie 
buvo paprasti garbingi šeimos vyrai, tėvai, nekalti, o tas pakvaišėlis juos nudėjo. 
O ar žinai, ką jis veikė savo ankstesniame gyvenime? 

Tomas papurtė galvą. 

- Jis buvo samdomas karys. Su viena amerikiečių įmone, teikusia karines 
paslaugas, buvo pasirašęs kontraktą. Bet tai gal nėra taip įdomu. Kad ir kaip ten 
būtų, viskas rodo, kad Klasą Rantzelį nužudė Niklas Brugrenas. Taip pat dar 
ir Matsą Striombergą, Rogerį Junsoną bei Sveną Bulinderį. Keturis paprastus 
švedus vyrus. Trumpai ir aiškiai: ikiteisminis tyrimas būtų vedęs prie apkaltos, o 
ši - prie kaltinamojo nuosprendžio - dar vienas serijinis žudikas Švedijoje. Taigi 
iš tiesų nėra jokio pakasto šuns. Tau nebereikia daugiau ieškoti, tau nebereikia 
tęsti savo tyrimėlio. Byla ištirta. Case closed, kaip sakoma. Atgauni darbą, išvengi 
padarinių, Hegerstriomas - irgi. Baigi knistis, nes nebėra daugiau kur knistis. 

Štai jis, pakastas šuva. 


Vėl patruliuojančiame automobilyje. Galvoje bandė viską surikiuoti. Rantzelis 
turėjo grasinti atskleisiąs teisybę. Kad jo liudijimas apie Palmės ginklą buvo 
melas. Ir kad kažkas iš užkulisių visam tam vadovavo, kažkas, kas pasistengė, 
jog jis išgalvotų viską apie ginklą. Kažkas, kas dabar, prabėgus daugeliui metų, 
jam užmokėjo už tylą. Gal Rantzelis norėjo daugiau arba pridarė kokios nors 

dar bėdos. Jie buvo priversti pašalinti jį iš kelio. Sąsaja buvo išmoka - ir būtent 
to dokumento jis neturi. Galbūt jį turėjo Bulinderis. Bet Tomas tikras - dabar 
dokumento jau nebėra. Taigi jis susitaikė. Ne iškart, bet po kelių dienų. Ne tiek dėl 
savęs, kiek dėl Osos ir Hegerstriomo. Privalėjo atgauti darbą, kad būtų laimingas, 
bet vis vien būtų galėjęs tai paleisti. Neketino prasitarti ir Hegerstriomui - jam 
nebūtina to žinoti. Be to, Ronanderio žodžiuose buvo tiesos - viskas juk rodė, 
kad šitas Niklas Brugrenas nukankino Rantzelį. Mintis nusėdo po kelių savai- 
čių - gal čia nėra jokios slaptos grupės, jokios konspiracijos. 

Taip turi būti. 

Tokia logika. Geras jausmas. 

Tomas pažvelgė į Jungreną. Jausmas, lyg viskas būtų grįžę veik į įprastas 
vėžes. 


Jis atidarė namo duris. Iš svetainės išgirdo Sanderio klegesį. Pajuto laimę. Ant 
kilimėlio gulėjo laiškas. Pakėlė jį. Atplėšė pirštu. Tai buvo Sanderio nuotrauka. 
Atrodė, kad ji padaryta pro vieną iš jų langų. Berniukas gulėjo ant grindų, ant 
patiesaliuko. Šypsojosi kaip mėnuliukas. Tomas apvertė nuotrauką. Trumpa 
žinutė. „Baik knistis.“ 


Bešaras pirmą sykį lankėsi Mahmudo bute. Ant virtuvės stalo žaidė saulės zuiku- 
čiai. Bešaras paruošė kavos. Buvo atsinešęs puodą - ne kokį paprastą žuvėdišką 
puodą, bet varinį. Subėrė kavą ir ūžtelėjo gerokai cukraus. Pamaišė, kol užvirė. 
Visuomet ratu į dešinę. Bešaras vis rengėsi paaiškinti, kaip jis verda kavą. Suvokė 
tai lyg kokį auklėjimą. 

Supilstė kavą į mažus puodelius. 

- Palauk, Mahmudai. Visuomet palauk, kol nusės nuosėdos. 

Ant sienos kabojo mamos nuotrauka. 

Mahmudas mąstė apie ataką. Niklas išprotėjo. Totaliai praskydo, prie sekskui- 
lių pradėjo rikiuoti kekšes. Tuomet nuaidėjo pirmasis šūvis. Jis nespėjo suvokti, 
kas vyksta. Babakas ėmė tempti Niklą. Nuaidėjo dar vienas šūvis. Niklas susmuko 
ant žemės. Mahmudas ir Babakas bėgo. Per namą. Keistus kambarius. Paveikslai 
ir kilimai kaip kokiam prakeiktam muziejuj. Jis stipriai laikė gloką. Bėgo kaip 
pakvaišęs. Girdėjo driokstelėjimą. Tikėjosi, kad tai ne senis, ant kurio Niklas 
buvo uždėjęs savo bombą. 

Kambarys po kambario. Storų bobų paveikslai. Miestų paveikslai. Paveikslai, 
kuriuose nebuvo nieko, tik keli juodi brūkšniai. 

Jie pribėgo virtuvę. Skylė sienoje juoda kaip naktis lauke. Iš išorės jautė šaltį. 
Išėjo. Niklas pasiliko viduje. Pats kaltas. 

Mahmudas šnopavo kaip idiotas. Atrodė, kad tuoj nukris batai. 

Apsauginė liemenė svėrė šimtą tonų. 

Už keturių metrų priekyje matė Babaką. Sniegu. Savo pačių pėdomis. 

Skylė tvoroje. Jie perropojo. Mahmudas atsargiai, kad ant nukirptų plieno 
vielų nepaliktų kokios nors įrodymų medžiagos. 

Per sniegą kitoje tvoros pusėje. 

Žemyn kelio link. 

Mahmudas pasigraibė radijėlės kišenėje. 

Išsitraukė. 

Bėgo toliau. 

Robertui ir Chavierui šūktelėjo: | 

— Metas plautis. Turim gerų dalykėlių, bet viskas išsibybino. 

Tėtis pažvelgė į jį. 

- Apie ką galvoji? 

- Galvoju, kaip galėčiau padėti Džamilai išsipirkti soliariumą. Pastaruoju 
metu užsidirbau nemažai pinigų. 

- Tikiuosi, kad teisėtu būdu. 

- Ne nekaltieji nuskriausti, tėti. Prisiekiu. 

Bešaras nieko nesakė. Tik papurtė galvą. 

Jie gėrė kavą. Mahmudo nuomone, kava buvo per saldi, bet jis nieko nesakė, 
tėtis tai priimtų asmeniškai. Bešaras papasakojo, kad jis mąstąs keletui savaičių 
važiuoti į Iraką aplankyti giminių. Jie tai aptarė. Gal Mahmudas galėtų vykti 
drauge. Tik kelioms savaitėms. 

Mahmudas atsistojo. | 

— Kai ką tau turiu, tėti, palauk čia. 

Jis įėjo į miegamąjį. 

Atsitūpė. Žvilgtelėjo po lova. Išsitiesė. 

Pastūmė kelis popierinius maišelius. Vėl žvilgtelėjo į juos. Atpažino. Tai buvo 
tie maišeliai, kuriuos jis pasiėmė tame rūsyje ieškodamas Visamo Džibrilo pėd- 
sakų. Juose buvo begalė popierių. Atrodė, kad kažkas, susiję su ekonominiais 
dalykais. Jis net nežinojo, kodėl juos išsaugojęs. Nesvarbu - vieną dieną, kai turės 
sveikatos, išsikuops. Išmes visą tą šlamštą. 

Jis pasilenkė giliau po lova. Surado tai, ko ieškojęs, - nedidukę žalią dėžutę, 
kurią buvo įsigijęs aukciono internetiniame puslapyje. Sidabrinės raidės: „San- 
tos. Cartier.“ 

Tai buvo dovana tėčiui. 

Laikrodis atrodys kaip naujas, jei jis bus įdėtas į originalią dėžutę. 

Kelias sekundes jis ją laikė rankoje. 
Tėčio idėja ne tokia ir kvaila - tikrai būtu puiku kurį laiką paviešėti gimti- 
nėje. 


**X* 


Miško kapinės buvo milžiniškos. Katarina Brugren atėjo per anksti, koplyčia dar 
neatidaryta, taigi ji nusprendė pasivaikščioti. 

Tiek daug kapų. Žmonių ir šeimų, kurios gyveno savo gyvenimus. Kai kurios 
galbūt chaotiškai, bet dauguma ganėtinai ramiai. Jie nenešiojo kraupių paslapčių. 
Ne taip kaip Niklas. Ne taip kaip ji. 

Dangus buvo pilkas, bet už debesų šmėstelėdavo saulė - lyg šviesi dėmė ant 
nykaus sofos apmušalo. Ji nežinojo, ar kas ateis. Gal Viveka ir Eva iš darbo. Gal 
pusbroliai Juhanas ir Karlas Fredrikas su žmonomis. Gal koks kitas giminaitis. 
Gal Niklo senasis mokyklos draugas Benjaminas. Bet po visko ji niekur jų ne- 
kvies. Tokiam dalykui nepakako pinigų. 

Ji mąstė apie tą laiką, kurį jam sugrįžus jie galėjo praleisti drauge. Nors prieš 
keletą mėnesių atmosfera ir buvo keista, ji vis tiek džiaugėsi, kad jis ten, smėlia- 
dėžėje, kaip pats sakydavo, nežuvo. 

Kodėl mirtis baisiausias dalykas žmogaus gyvenime? Tie, kurie yra patyrę kaž- 
ką panašaus į tai, ką teko išgyventi jai, žino, kad tai netiesa. Gyventi - pergyventi 
kitus - blogiau. Ypač jei atrodo, lyg tai, kad taip išėjo, yra tavo kaltė. 

Vis dar nebuvo aišku, kaip viskas įvyko. Vienas policininkas, Stigas H. Ronan- 
deris vardu, apsilankė jos namuose. Bandė papasakoti, kad Niklas įvykdė kažin 
kokį įsilaužimą ir kad ten buvo pašautas, veikiausiai savo bendrininko. Polici- 
ninkas taip pat paaiškino, kad Niklas beveik neabejotinai būtų buvęs nuteistas 
už Klaso Rantzelio žmogžudystę. Jis visokiais būdais pareiškė jai užuojautą. 

Giliai viduje ji visą laiką žinojo, kad tai baigsis smurtu. 


Katarina artinosi prie koplyčios. Iš toli pamatė Viveką ir Evą. Malonu, kad jos 
vis dėlto atėjo. Ji pasitaisė paltą. Buvo šalta ir bus malonu įeiti vidun. 

Per kelis metrus nuo kolegių stovėjo dar trys moterys. Katarina jų nepažinojo. 
Ji priėjo arčiau. Ar jos kokios tolimos giminaitės? Ne, ji tikrai jų nepažino. Gal 
tai Niklo draugės. | 

Jos atrodė keistos. Vargu ar švedės. Tik stovėjo. Nesiartino prie jos kaip 
Viveka ir Eva. Tikriausiai bus ne ten pataikiusios. Juk jos negali būti Niklo 
pažįstamos? 

Buvo beveik taip, kaip ji ir manė, aišku, dar tos trys nepažįstamosios ir Ben- 
jaminas neatėjo. Ji, Viveka ir Eva, pusbroliai su žmonomis. Ir kunigas, savaime 
aišku. 

* Kunigas kalbėjo apie žmogaus pažeidžiamumą. Kaip kiekvienas žmogus vis 
vien ką nors nuveikia pasaulio labui. Katarina galvojo apie pastarąjį dalyką. Ką 
nors nuveikti pasaulio labui. Atlikti ką nors svaraus. Ji nežinojo, ką tokio padarė 
Niklas, bet buvo tikra, kad kažką nuveikė. 

Žinojo, ką padariusi pati. Buvo keista, kad policijai prireikė kelių mėnesių 
suvokti, jog nužudytasis - Klasas. Ji niekaip nesuvokė kodėl. Jis negalėjo būti 
nežinomas jų registruose. Policininkas Ronanderis pasakė vieną keistą dalyką: 
„Mes atsiprašome, kad viskas taip ilgai užtruko. Bet Klasą Rantzelį buvo labai 
sunku identifikuoti: tiesą sakant, jis buvęs be dantų, taip pat buvę nugremžti 
pirštų galiukai.“ 

Vaizdai gaudė jos mintis. Kaip tą naktį ji lipo žemyn norėdama nueiti į skal- 
byklą. Kaip staiga prieangyje prie lifto išdygo jis. Nuo kažko baisiai apsvaigęs. 
Tikrai ne nuo alkoholio, smarkiau. Lyg būtų sirgęs. Kaip jis jos prašęs pagalbos, 
sakęs, kad kažkas jį apnuodijęs. Kažkas, kas nenorėjęs, kad viskas paaiškėtų. Iš 
tiesų nebuvo leidžiama taip vėlai skalbti, bet ji į tai spjovė. Namas buvo tylus, 
girdėjosi tik jo zirzimas. Jie buvo nesimatę daug metų. Ką, po perkūnais, jis čia 
veikia? Kodėl atėjo pas ją? Po visko, ką buvo padaręs. Tai vienintelė vieta, į kurią 
jis galėjęs pabėgti, sakė jis. Vienintelė vieta, kur jie negalės jo rasti. Jie kažko jam 
suleidę. Jam reikia jos pagalbos. To buvo per daug. Ji išvijo jį lauk pro duris. 
Jis svirduliavo. Vėmė. Nubildėjo laiptais žemyn į rūsį. Ji atidarė duris. Bandė 
stumti jį priešais save. Rodės, kad jis nesuvokia, kas vyksta. Durys užsitrenkė 
jiems už nugarų. Rūsys = čia Niklas paprastai tūnodavo vaikystėje. Viskas joje 
sukilo. Prisiminimai, skausmas, panieka. Ji buvo beveik šokiruota to, ką pajuto. 
Vėl jam kumštelėjo. 

Kodėl jis buvo be dantų ar pirštų galiukų? Po visko ji mąstė, jog „jie“, tie, apie 
kuriuos jis kalbėjo, galiausiai jį, matyt, surado. 

Jis svyravo. 

Ji spardė jam į kojas. Mušė į pilvą. 

Jis sulinko dvilinkas. 

Ji vėl jį spardė. 

Mušė, spardė. 

Įvykių seka vis kartojosi jos galvoje. 

Jo veidas. 

Jos įtūžis. 

Tai antroji „Juodosi 
trilogijos“ dalis (pir 
Greiti pinigai, „Baltos lankos“ išleido 
2008 m.). Šįkart, išsisklaidžius Greitų 
pinigų blizgesiui ir suvaidintam 


O Sara Mac Key 


turtuomenės žavesiui, Stokholmas 
atrodo dar tamsesnis, niūresnis ir 
žiauresnis. 


Kai kam Stokholmas buvo mielas, jaukus, 
autentiškas miestas. Vaizdingas, pasižymintis 
mandagiais ir paslaugiais žmonėmis, 
iššluotomis gatvėmis ir įdomiais apsipirkimo 
maršrutais. Mentams tai buvo alkoholyje, 
vėmaluose ir myžaluose skęstantis miestas. 
Daugeliui tai buvo vieši dienos centrai, 


įdomūs kultūros projektai, madingos kavinės 
ir gražūs fasadai. Kitiems - būtent fasadai. 
Už jų: atudės, landynės, viešnamiai. Sumuštos 
moterys, kurių draugai ignoravo jų iki mėlynumo sutrankytus veidus, heroinu besikvaišinantys 
narkomanai, kuriegvietinėje maisto krautuvėje apsivogdavo dėl pusvalandžio kaifo, laisvai 
besielgiantys priemiesčių snargliai, kurie suspardydavo pensininkus, einančius į banką 
susimokėti nuomos. Stokholmas — vagių, narkotikų platintojų, gaujų Meka. Kekšių eržilų 
susitikimų vieta. Veidmainių turgus. 


Intriga sukasi apie tris pagrindinius veikėjus: tai buvęs samdomas kareivis 
Niklas, tarnavęs Irake, policininkas Tomas, laisvalaikiu krapštinėjantis savo 
kadilaką ir į šoną nusukantis iš nusikaltėlių atimtą žolę, ir jaunas arabas, 
neseniai paleistas iš kalėjimo priemiesčių banditėlis Mahmudas. Klaidžiojant 
painios žmogžudystės labirintais, galiausiai vėl visos gijos veda pas Radovaną, 
patį tikriausią Stokholmo Krikštatėvį, kuris tebevaldo kriminalinį Stokholmo 
pasaulį. Tik ar ilgai?.. 


Autorius Jens Lapidus (Jensas Liapydusas, g. 1974) — ryški šiandienės 
Švedijos žvaigždė, advokatas, kurio specializacija - organizuoto 
nusikalstamumo bylos, neįtikėtino populiarumo sulaukusių kriminalinių 
romanų autorius. 

